
Előszó 


Ezzel a kötettel kezdi meg a Kiadó a nemrég elhunyt Ráth-Végh István 
összegyűjtött művelődéstörténeti munkáinak kiadását. Az emberi butaság 
történetéről írott trilógia (Az emberi butaság kultúrtörténete; Uj 
butaságok az emberiség kultúrtörténetéből; Vége az emberi butaságnak), 
amelyet most - a régebbi három kötet anyagát tematikai 
szxempontoknak megfelelően egyesítve - átadunk az olvasónak, talán az 
író legjellemzőbb műve. Kuriózumok, anekdoták, érdekes 
kordokumentumok következnek itt a szépprózához közelálló népszerű 
esszé sajátosan Ráth-Végh-i műfajában. Az emberi gyarlóságok és 
szenvedélyek olykor elképesztő panoptikuma, mintegy az emberi 
művelődés történetének visszája bontakozik ki a könyv lapjairól, de oly 
módon, hogy az iró felvilágosult gondolkodása és igazságszeretete mindig 
a társadalmi és kulturális haladás nagy eredményeinek, céljainak 
árnyékában láttatja a századok során burjánzó butaságokat, aljasságokat. 
Ráth-Végh István a társadalmak életének jellemző dokumentumaiként 
tartotta számon, és írta meg ezeket. Ugy gondoljuk, hogy ma is 
egyetérthetünk vele. Egyetérthetünk vele abban is, ahogy - Tóth Béla 
szavaival megfogalmazva - a maga írói hivatását látta. Ha akadnak majd, 
akiket e könyvekben halomra rakott tények és adatok az igazi műveltség 
megszerzésére és szeretetére serkentenek, , már jót cselekedtem és 
célomat elértem. Mert ezek az én olvasóim lesznek a tudományos magyar 
könyvek olvasói. A kuriózum tereli őket az igazság, a furcsaság a 
komolyság, a ritkaság a törvényszerű rend vizsgálására és kedvelésére..." 


A Kiadó 


Bölcs elöljáró beszéd 


Az emberi butaság tudományának - ha szabad a két ellentétes értelmű 
szót párosítanom - eddig kevés művelője akadt. Talán a megművelendő 
terület végtelenségének volt visszariasztó hatása. Az amerikai W. B. Pitkin 
csak a kezdet kezdetéig érkezett el, tovább nem is akart jutni. Könyvének 
ezt a címet adta: Rövid bevezetés az emberi butaság történetébe (A short 
introduction to the history of human stupidity. New York, 1932.). A rövid 
bevezetés 574 oldalon terpeszkedik el, s már ezzel is elárulja a szerző 
vélekedését tárgykörének határtalan méreteiről. 

Lehet-e a butaságot pontosan és szabatosan meghatározni? 

Egyik nyelvtudósunk a magyar nyelvkincsből 325 kifejezést szedett 
össze. Mindegyikük a butaság népes családjának más-más árnyalatú 
tagját illeti meg. 

A tudományos meghatározások fogyatékosak. Charles Richet így kerüli 
meg a kérdést: ,Nem az a buta ember, aki valamit nem ért meg, - 
hanem, aki megérti ugyan, de úgy cselekszik, mintha nem értené." 
Szellemes, de nem jutunk vele messzire. 

Dr. L. Loewenfeld az orvos szemével vizsgálódik. Huszonkét ívre terjedő 
könyvének ezt a rugalmas címet adta: Uber die Dummheit (IAz emberi 
butaságról] München, 1909. és 1921.). Két kiadást ért meg, ami arra vall, 
hogy a közönség fokozott figyelemmel kísérte a közérdekű tárgykört. A 
butaság megnyilvánulási formáit a szerző nagyjában így csoportosítja: 

Általános és részleges butaság. Tehetséges emberek fogyatékos 
intelligenciája. Fejletlen felfogóképesség. Gyenge ítélőképesség. 
Figyelmetlenség, nehézkes gondolattársítás, rossz emlékezőtehetség. 
Tompaelméjűség, együgyűség. Nagyzás, hiúság. Befolyásolhatóság, 
könnyelműség. Önzés. Butaság és életkor; butaság és nem, butaság és 
faj, butaság és élethivatás; butaság és környezet. Butaság a közgazdasági 
és társadalmi életben; művészetben és irodalomban; tudományban és 
politikában. 

A csoportosítás csábító. Sajnos, a témakör íve olyan szélesre hajlik, hogy 
a szerző nem bírja a kört kitölteni. A tudós orvos nem eléggé járatos a 
kultúrtörténet tájékán; adattára másod- és harmadkézből való; példái 
nem mindig vágnak a fejezetcímhez.? 

Charles Richet imént idézett meghatározása L homme stupide [Az 
ostoba ember] című könyvéből való. Ellentétben Pitkin munkájával, ez a 
könyvecske meglepően rövidre ütött ki. Egyébként a francia tudós nem 
sokat törődik a fogalmak tisztázásával; ehelyett jellemző képsorozatot 
vetít az olvasó elé, ha kissé rendszertelenül is. Néhány fejezetcím a 
könyvből: 

Alkohol. Ópium. Dohány. Egyenlőtlenség: gazdag és szegény, 
rabszolgatartás, hűbériség stb. Háború. Divat és ékszerek. Nyelvek 
káosza. Babona. Állatkínzás: bikaviadal, galamblövészet. Műemlékek 
barbár rombolása. Úttörők vértanúsága. Védővámrendszer. Erdőiírtás stb. 

A könyv inkább elmés csevegés-füzér, semmint rendszerező 
tudományos munka. Akárhány fejezete nem is kívánkozik a butaság 
fogalma alá. 

Max Kemmerich könyve: Aus der Geschichte der menschlichen 
Dummheit (Az emberi butaság történetéből) (München, 1912), 


szenvedélyes támadás az egyházak és vallási dogmák ellen. Többi 
könyvéhez hasonlóan (Kultúrkuriózumok, Modern kultúrkuriózumok) 
ebben is szabadgondolkodóként mutatkozik be. 

1785-ben, Lipcsében, névtelenül jelent meg egy hétkötetes mű, a címe: 
Geschichte der menschlichen Narrheit (Az emberi butaság története). 
Szerzője J. Chr. Adelung, termékeny író, nyelvész és a drezdai fejedelmi 
könyvtár főkönyvtárosa. A munkának semmi köze a történetíráshoz. 
Hatvan-hetven életrajzot tartalmaz; alkimisták, szélhámosok, vallási 
rajongók cselekedeteit ismerteti és bírálja. 

A szatíra pengéjét forgatja Sebastian Brandt könyve: Das Narrenschirf (A 
bolondok hajója) (1494); valamint Thomas Murner műve: 
Narrenbeschwörung (Bolondűzés) (1512). A balgaság különféle típusait 
vonultatják fel, ma már avult humorral és prédikátori mellékízzel. 

Zárom a szegényes bibliográfiát Rotterdami Erasmus halhatatlan 
könyvével, a Balgaság dicséretével. (Encomium moriae, 1509.) Tudjuk 
Thomas Morushoz intézett leveléből, hogy útközben, lóháton tervezte ki a 
ragyogó szatírát, mint ahogyan úgyszólván lóhátról szemlélte az egész 
zavaros, tülekedő emberi életet. Folyton fülembe cseng az alaphang, 
amelyet Erasmus megütött, s amelyről így ír Morushoz: , Tudom, hogy 
téged is gyönyörködtet az ilyen tréfa, s magad is vidám szemmel nézed 
az emberi életet, akár Demokritos... Nem lenne igazság eltiltani a 
tudományos tréfát, különösen, ha az olvasó - hacsak nem teljesen 
korlátolt - többet tanulhat belőle, mint akárhány tudósnak komoly és 
nagyigényű könyvéből... Ha akad, aki megsértődik, ezzel csak gyarlóságát 
vagy félelmét árulja el... Minden jóindulatú olvasóm meg fogja érteni, 
hogy szórakoztatásra, nem sértésre törekedtem." 


Anyagomat a kultúrtörténet területéről gyűjtöttem össze; lehetőleg nem 
az útszélről, ahonnan azt könnyűszerrel bárki is felszedheti. Elsősorban 
olvasmányt óhajtottam nyújtani, s emiatt folyamodtam ahhoz a 
módszerhez, hogy egyetemességre törő, rendszeresen felépített 
tanulmány helyett színes kultúrképeket sorakoztatok fel. Ha az olvasó 
összeadja a fejezeteket, mint a számoszlopokat szokás, egy darab 
kultúrtörténet fog elébe vetülni. Egy darab csupán, mert ezzel az egyetlen 
kötettel sok mindenre nem terjeszkedhettem ki. Talán lesz még módom, 
hogy az ezúttal szűken mért anyagot kiegészíthessem. 

Adós maradtam a butaság fogalmának meghatározásával is. Arra kérem 
olvasóimat, szűrjék le maguk a tanulságot, hogy amit elébük tártam, mi 
abban a butaság. Ugy gondoltam, hasonló munkánál az író helyesebben 
cselekszik, ha tényeket mond el az olvasónak, semmint ha a saját 
elmésségét csillogtatja. 

Eppen ebből az okból most utoljára írtam le ezt a szót: butaság. 

Ráth-Végh István 


Urak és királyok 


Theatrum ceremoniale 


Johann Christian Lünig, német történetíró, hosszú esztendők gyűjtésének 
eredményeképpen kiadott egy kétkötetes munkát ezzel a szépen hangzó 
címmel: Theatrum Ceremoniale (Szertartások könyve). (Leipzig, 1719.) Az 
ívrét alakú, két hatalmas kötet körülbelül tíz kilót nyomna, ha mérlegre 
tennék. Elmondja, leírja, feltárja, magyarázza, részletesen felaprózza 
bennük mindazt a szertartást, amely az európai fejedelmek udvarának 
életét a törvény szigorával szabályozza. Ráadásul az elszánt szerző egész 
tömegét hordja össze az udvari eseményeknek, a külsőségek pontos 
ismertetésével. Oldalszámra emlékezik meg róla, ha egy kis német 
fejedelem valahová bevonult, onnan megint kivonult, egy másik kis 
fejedelmet meglátogatott, s emez a vizitet viszonozta. 

A hatalmas nyersanyag arra csábított egy másik írót, hogy tudományos 
rendszerbe foglalja. Julius Bernhard von Rohr ezt a címet adta könyvének: 
Einleitung zur Ceremonial-Wissenschaft der grossen Herren (Bevezetés a 
nagyurak szertartástudományába) (Berlin, 1729.). Mintha a szerény 
címmel azt a reményét fejezte volna ki, hogy a kis tudománycsecsemő 
meg fog még izmosodni, s elfoglalja a maga helyét az emberiség felnőtt 
tudományai között. 

Lünig a szertartások szükségességét illetően véleményét így foglalja 
össze: 

"Miután a nagy urak a mindenható képét viselik a földön, kell hogy 
lehetőleg hasonlítsanak is hozzá. Isten a rend istene, amely rend minden 
teremtett dologban megmutatkozik. Az ő földi képét viselők mennél 
inkább óhajtanak hozzá hasonlítani, annál nagyobb rendet kell tartaniuk a 
saját dolgaikban. A tömeg (Pöbel!) inkább igazodik uralkodójának 
példaadásához, semmint a törvényekhez. Ha annak életmódjában 
hasznos rendet észlel, ő maga is követni fogja; miáltal az egész ország 
jóléte mozdíttatik elő. Ha valahol csak zavart lát, úgy okoskodik, hogy az 
ilyen uralkodó nem valódi mása az eredetinek. (Ti. istennek.) Elvész a 
tisztelet, s az országok a zűrzavar áldozatai lesznek. Emiatt alkottak a 
nagy uralkodók szabályokat, amelyeket személyzetüknek követni kell, s 
amelyhez ők maguk is alkalmazkodnak." 

Bár túlzást látok elgondolásában, hogy a történelemből ismert, 
kifogásolható értelmű és erkölcsű uralkodók is a , mindenható" képét 
viselték volna, elindulok a Lünig által megszabott ösvényen. 

Az isteni hasonmás elmélete legnagyobb megértéssel a bizánci 
császárok körében találkozott. 

Arcadius és Honorius császárok 404-ben valamely eseményből kifolyóan 
megrendszabályozták az udvari tisztviselőket. A tilalmi rendelet záradéka 
ebben a fogalmazásban maradt ránk: , Mindazok pedig, akik szentségtörő 
vakmerőségtől indíttatva szembe merészelnek szállni istenségünkkel, 
megfosztandók hivataluktól és vagyonuktól." A bíbortintával írt 
rendelkezést nem pogány római imperátorok, hanem keresztény 
császárok mennydörögték el. A bizánci császár levele szent volt, törvénye 
égi kijelentés. Megszólítani így kellett: Örökkévalóságod. 

Mint égi hasonmást, őt is megillette az adoratio, az imádás. Nemcsak 
saját alattvalóit, de az idegen követeket is arra kötelezte a könyörtelen 
szertartási törvény, hogy arcra boruljanak az uralkodó előtt. Liutprand 


cremonai püspök, Itália királyának követe semmiképpen sem akart 
leborulni földi ember előtt, de mégis rákényszerült. Követjárásáról szóló 
leírásában elmondja, hogyan ment végbe bemutatkozása. A császár 
aranytrónuson, aranyfa árnyékában ült. Valóságos aranyfa volt ez, 
aranygallyakkal és levelekkel. Az ágakon mesterséges madarak 
üldögéltek; a trón két oldalán színaranyból készült, életnagyságú 
oroszlánok meresztették a szemüket. Mikor a követet bevezették, a 
műmadarak fütyülni és énekelni kezdtek; a két oroszlán bömbölésbe tört 
ki. A püspök ellenállása megtört, kísérőivel együtt leborult a trón előtt. 
Mikor újra felpillantott, már nem volt előtte se császár, se trón: egy titkos 
gépezet az egész garnitúrát a magasba emelte, s a császár isteni 
szemvillámai onnan felülről nyilaztak le a megrökönyödött követre. 

A többi európai fejedelem nem követelt meg ilyen Ázsiából átszármazott 
alázatosságot. Ők megelégedtek a térdreborulással. Úgy látszik, a hírhedt 
spanyol etikett termelte ki a tiszteletadásnak ezt a szép, bár 
kényelmetlen módját, mert találkozunk vele Bécsben is, ahová nyilván a 
spanyol etikett kíséretében érkezett meg. Az osztrák császároknak 
annyira megtetszett a dolog, hogy igyekeztek a térdelési alkalmakat 
szaporítani. Kérvényezők térdreborultak, és úgy nyújtották át az iratokat; 
egyéb alkalommal elég volt féltérdre ereszkedni. Ha a császár 
végigkocsizott a városon, mindenki köteles volt térdet hajtani előtte. Sőt 
magas uraságok sem mentesültek a Knix alól, ha kocsijuk véletlenül 
szembejött az uralkodóéval. Bizony, ki kellett abból szállni, és szépen 
féltérdre bocsátkozni. Mária Terézia alatt kissé enyhült a szokás. Mikor 
Lessing kihallgatáson jelent meg nála, a gyakorlatlan költő megbotlott a 
saját lábában, mire a császárnő elengedte a tornagyakorlatot. II. József 
teljesen véget vetett a komédiának. Már trónralépésének első napjaiban 
rendelettel tiltott be mindennemű térdhajtást és térdreborulást. , Nagy" 
Frigyes példáját követte, aki 1783. augusztus 30-án elrendelte, hogy 
valamennyi szószékről hirdessék ki a térdelési tilalmat, mert az ilyen 
tiszteletadás - mondotta a rendelet - csak Istent illeti meg. 

A versailles-i udvar minden bálványimádása ellenére sem követte ebben 
a spanyol etikettet. A francia ízlés tiltakozott ellene. Viszont Angliában 
ugyancsak próbára voltak téve az udvari emberek térdkalácsai. Vieilleville 
marsall 1547-ben ebédre volt hivatalos VI. Edwárd angol királyhoz. 
Emlékirataiban ekképpen szörnyülködi el tapasztalatait: 

,Az ebéden a térdszalagrend lovagjai szolgáltak fel. Ők hozták a tálakat 
s mikor az asztalhoz értek, mindnyájan térdrebocsátkoztak. A tálakat a 
főudvarmester vette át tőlük, s ő is térden állva szolgálta a királyt. Mi, 
franciák, nagyon furcsállottuk, hogy Anglia leghíresebb nemzetségeiből 
származó lovagok, jeles férfiak és hadvezérek így térdepeljenek, holott 
nálunk még a felszolgáló apródok is csak az ajtóban hajtják meg a 
térdüket, amikor bejönnek a terembe." 

Erzsébet királynő alatt az udvari térdek szereplési köre kiszélesült. Paul 
Henzner német utazó útleírásában!" elmondja, hogy alkalma nyílott 
végignézni, amikor a királynő számára terítettek. Bejött egy udvari 
méltóság, a kezében szertartási bot; utána egy másik gentleman, a karján 
asztalterítő. Mindketten háromszor térdet hajtottak az űres asztal előtt, a 
második számú gentleman szétterítette az asztalon az abroszt, megint 
háromszor térdet hajtottak, és ünnepélyesen kivonultak. Utánuk ismét két 
gentleman érkezett, egyikük hozta a sótartót, tányért és a kenyeret, a 


másik, komoly, pálcás úr, díszkíséret gyanánt lépegetett előtte. Három 
térdhajtás előzőleg is, utólag is az asztal előtt. Majd két lady tipegett be, 
ők hozták a kést. Villa akkor még nem szerepelt. Térdhajtás stb. 
Kürtrivalgás, dobpergés: érkezik a gárda, huszonnégy tál ételt rak le az 
asztalra aranytálakon. A királynő még mindig nem jelenik meg, ellenben 
becsődül egy sereg fiatal udvarhölgy. Nagy tisztességtudással felveszik a 
tálakat, és beviszik a királynő belső termébe. Ugyanis Erzsébet 
egymagában szándékozott ebédelni. Odabenn kiválasztott egy-két fogást, 
a többit visszavitték, és az udvari dámák fölfalatozták. 

Még II. Károly idejében is térden állva szolgálták ki a királyt. A francia 
Grammont lovag jelen volt egy udvari ebéden. A királyt megszállta a 
dicsekedési vágy, és odaszólt a lovagnak: 

, Ugyebár, odahaza nem lát ilyent? A francia királyt nem szolgálják ki 
térden állva!" 

A franciából kibuggyant a válasz: 

Valóban nem, Sire. Én azonban tévedtem. Azt hittem, ezek az urak 
azért térdepelnek, hogy bocsánatot kérjenek a sok rossz ételért, amit 
Felségednek felszolgálnak." 


A SPANYOL ETIKETT 


A spanyol etikett fattyú hajtásait ízes csemegeként szokták az 
anekdotagyűjtemények feltálalni. 

A spanyol királyi pár fölkent személyét akárki nem érintheti. Mikor a 
királynét elragadta a lova, és kizuhant a nyeregből, két katonatiszt 
elkapta, kiszabadította lábát a kengyelből, és megmentette az életét. De 
az életmentők nyomban megeresztett kantárszárral vágtattak át a 
határon külföldre, hogy megmenekedjenek a halálbüntetéstől, mert 
hozzáértek a királyné testéhez. 

III. Fülöp megégett a kandalló mellett, mert nem találták meg rögtön a 
grandot, akinek egyedül volt joga rá, hogy a király karosszékét arrébb 
tolhassa. 

A királynénak télen este 9 órakor ágyban kell lennie. Ha esetleg 9 óra 
után is az asztalnál feledkezik, udvarhölgyei megrohanják, levetkőztetik, 
és ágyba cipelik. 

IV. Fülöp menyasszonyát, Ausztriai Mária Annát átutaztában minden 
város ünnepélyesen fogadta. Egy helyütt a polgármester egy tucat 
selyemharisnyát nyújtott át neki, mint a helyi harisnyagyár remekét. De a 
major-domus zordonan tolta félre a skatulyát: , Tanulja meg, polgármester 
úr, hogy a spanyol királynénak nincs lába." Állítólag a menyasszony 
összeesett ijedtében, mert azt hitte, hogy Madridba érve, amputálni 
fogják a lábát az itteni szigorú etikett szerint. 

Ez az anekdota a legismertebb. Szerepelt a francia forradalomban is. Az 
alkotmány körüli viták során az egyik képviselő feliratot ajánlott a 
királyhoz, olyanféle kezdettel, hogy ,a nemzet hódolatát rakja le a király 
lába elé". De Mirabeau elrontotta a szép mondatvirágot. , A királynak 
nincs lába!" - kiáltotta közbe oroszlánhangján. 

Az anekdotának azonban lába is van, szárnya is van. Benyargalja a 
világot, és átszárnyal egyik századból a másikba. Pedig ha ki akarnánk 
tapogatni az eredetét, levegőt markolnánk. Semmiféle hiteles adat sincs 


arra, hogy ezek az etikett-bogarak csakugyan világra fajzottak volna. 
Lünig nagyon óvatosan emlékezik meg róluk, s azt Írja, hogy bővebbeket 
találhatni D"Aulnoy grófnő emlékirataiban. D"Aulnoy grófnő szabályszerű 
kékharisnya volt; írt sok regényt és mesét; mind elmerültek a feledésbe. 
Egyetlen könyve maradt fenn a mai napig: 1690-ben kiadott emlékiratai a 
spanyol udvarról. Ez az Írásmű volt az ősforrás, belőle meregettek a 
későbbi anekdotás könyvek, sőt olyan komoly művek is, mint az öreg 
Disraeli irodalmi furcsaság-gyűjteménye. Pedig nyilvánvaló, hogy a grófnő 
írás közben dús kozmetikát alkalmazott, és pletykára, tréfás szóbeszédre 
a valóság életszínét kente fel. 

Bizonyos, hogy a korlátlan hatalomtól megkótyagosodott spanyol 
uralkodók beleszédültek a legmerevebb etikett sajátmaguk építette 
börtönébe. Aranybilincset raktak a tulajdon kezükre, lábukra. Eletüknek 
minden órája az óramű gépezetének sohasem változó pontosságával 
pergett le. Még a szerelmet sem gyakorolhatta másképpen a spanyol 
király, mint ahogyan az etikett szabályai körülírták. A komoly és 
tekintélytisztelő Lünig így ismerteti a magasztos pillanatot, amidőn a 
király éj idején hitvesi látogatásra indult: 

"Lábán papucs, vállára vetve fekete selyemköpeny. Jobbjában meztelen 
egyenes kard, baljában éjjeli lámpás. Bal karjáról szalagon palack lóg, 
amely snicht zum trincken, sondern sonst bey Nacht-Zeiten gebrauchet 
wirdx" (nem ivásra szolgál, hanem másként használatos). 


A NAPKIRÁLY UDVARI ETIKETTJE 


A régi francia királyok irtóztak attól, hogy a gall szellemesség friss és 
szabad hangját némára tompítsák az etikett hangfogójával. Átvették 
ugyan a burgundi udvar ceremóniáit, de ügyeltek, hogy maradjon elég 
rés, amelyen át közvetlenül érintkezhessenek a környezetükkel. IV. Henrik 
szerette a nyílt, természetes beszédet. Megtiltotta, hogy a gyerekei a 
hideg , Monsieur" (Uram) megszólítással illessék, egyszerűen ,papa" akart 
lenni. Mellőzte a német udvarok idétlen intézményét, a Prügelknabe 
(bűnbak) tisztségét viselő nemes úrfiak alkalmazását, akik játszótársai 
voltak ugyan az ifjú hercegecskének, de ha a hercegfi rosszul viselte 
magát, a pajtásokat rakták el helyette. IV. Henrik külön utasította a fia 
nevelőjét, hogy csak jól verje el a gyereket, ha helytelenkedik. 1607. 
november 14-én ezt írja neki: , Akarom és elrendelem, hogy a Dauphint 
meg kell vesszőzni, valahányszor makacskodik, vagy valami rosszat 
csinál; tudom a magam tapasztalásából, hogy semmi sem válik úgy 
javára, mint a bőséges vesszőzés." 

XIV. Lajos alatt változott a helyzet. Ő szerette az udvari életet, kedvére 
való volt Versailles örökké mozgalmas világa; de a mozgást úgy 
értelmezte, hogy maga legyen a nap, amely körül a mindenség forog, s 
csakis az ő személyéből áradjanak az udvart éltető sugarak. 

A spanyol etikettet átszabta és kicifrázta a saját ízlése szerint. Valahogy 
úgy írhatnám körül, hogy a nyakat szorító gallér megmaradt, de a merev 
spanyolgallért habos francia csipke helyettesítette. 

Széthúzom a századok függönyét, és bepillantok a napkirály 
hálószobájába. Ott hasonlót cselekszik a főkomornyik: széthúzza az 
ágyfüggönyöket, mert immár reggel van. A király ébredezik. A lakájok 


beengedik azokat az uraságokat, akiknek joguk van, hogy a felébredés 
ünnepi pillanatánál jelen legyenek. Bevonulnak a vérbeli hercegek, 
behajlong a főkamarás, a főruhatáros és négy kamarás. 

A királyi felkelés szertartása, a lever, megkezdődik. 

A király kilép a híres nyoszolyából, amely pontosan a versailles-i park 
tengelyének irányába van állítva, s éppúgy középpontja a kastélynak, 
mint a nap az égboltozatnak, a napkirály az ő udvarának. Rövid ima után 
a főkomornyik néhány csepp illatos borszeszt loccsant a kezére, ami a 
reggeli mosakodást jelenti. Az első kamarás feladja papucsát, majd 
átnyújtja a házikabátot a főkamarásnak, s ez rásegíti a királyra, aki most 
már leül a karosszékébe. Az udvari borbély leemeli a hálósapkáját, s 
megfésüli a haját, miközben az első kamarás tükröt tart elébe. 

Unalomig érdektelen részletek ezek, de a versailles-i udvar életében 
nagyfontosságúak és jelentőségteljesek. Föladni a király papucsát, vagy 
rásegíteni a házikabátját: rendkívüli kitüntetés, amelyet irigységgel 
szemlél a többi udvari ember. 

Magát az öltöztetés sorrendjét a király tervelte ki, s ő állapította meg 
egy számtani feladat kérlelhetetlen egymásutánjával. 77 éves koráig 
mindig az első kamarás adta fel a papucsot, és a főkamarás a 
házikabátot. Szerepcserét indítványozni: forradalmi gondolkodásra vallott 
volna. 

Eddig tartott a /ever első, intim szakasza. Következett a szertartás 
második, ünnepélyes része. 

Az ajtónállók kitárták a szárnyas ajtókat. Bevonult az udvar. Hercegek és 
egyéb főurak, nagykövetek, Franciaország marsalljai, miniszterek, főbírák 
és vegyesen mindenféle udvari méltóságok. Felsorakoztak a termet 
kétfelé osztó aranyos korláton kívül, s áhítatos csendben nézték végig az 
elébük táruló parádét, akár egy díszelőadást, amelynek főszerepét 
Franciaország legelső embere és legnagyobb színésze játszotta. 

Első jelenet: a hálókabát levetése. A főruhatáros segített jobbról, a 
főkomornyik balról. Úgy látszik, ez kevésbé nemes ruhadarab lehetett, 
mint az ing. Mert az ingváltás körülményesebb volt: egyik ruhatári tiszt 
átnyújtotta az első kamarásnak, emez pedig továbbadta az orleans-i 
hercegnek, aki rangban mindjárt a király után következett. A király 
átvette az inget a hercegtől, vállára vetette, s két kamarás segítségével 
megszabadult a hálóingétől, és felvette a nappalit. A gálaelőadás 
folytatódott. Az udvari tisztviselők sorban feladogatták a többi 
ruhadarabot, felhúzták a cipőjét, ráillesztették a gyémántos csatot, 
felkötötték a kardját és a rendszalagját. A főruhatáros - rendszerint — 
Franciaország egyik legelőkelőbb hercege - fontos szerepet kapott. Ő 
tartotta a tegnap levetett ruhát, amíg a király kiszedte belőle apró 
tárgyait, és átrakta a mai zsebeibe - ő kínált aranytálcán három hímzett 
zsebkendőt választásra -, ő nyújtotta át a kalapot, kesztyűt és botot. 

Borús reggeleken, ha világításra volt szükség, a nézőközönségnek 
valamelyik tagja is szerephez jutott. A főíkamarás súgva megkérdezte a 
királyt, kit illessen meg a gyertyatartás joga? A király megnevezett egy 
előkelőséget, s az illető dicsőségtől duzzadva tartotta a kétágú 
gyertyatartót az öltözködés egész folyamata alatt. Értsük meg: kétágút. 
Mert Lajos még a gyertyatartók használati jogát is beillesztette az udvari 
etikett átgondolt és kicsiszolt szervezetébe. Csakis a királynak volt joga, 
hogy kétágút használhasson; mindenki más csupán egyágúval kellett 


hogy világítson. Így ment különben az egész vonalon. Lajos szerette az 
aranysujtással kihányt kabátot, viszont az nem volt lehetséges, hogy 
akárkifia is ilyenben járjon. Ritka kivételes kegyként megengedte, hogy 
érdemes férfiak szintén varrathassanak a kabátjukra paszomántot. Az 
engedélyről pecsétes okmányt állítottak ki, a király aláírta, és az első 
miniszter ellenjegyezte. Az ilyen kiváltságos ruhadarab neve volt: 
justaucorps fr brevet - vagyis engedélyes kabát. 

Mikor a mindennap megcsodált látványosság véget ért, a király elhagyta 
a hálótermet, s az udvar utánacsődült. Magában a hálóteremben 
továbbfolyt egy kis pótszertartás. A nevezetes nyoszolyát rendbe kellett 
tenni. Nemcsak úgy sebtiben, ahogyan a polgári ágyakat szokás. Ennek a 
műveletnek is megvoltak a maga Írott szabályai. Egyik komornyik az ágy 
fejénél helyezkedett el, másik a lábánál, s az udvari kárpitos kellő 
gondossággal bevetette a legmagasabb fekvőhelyet. A kamarások 
valamelyike végig jelen volt, és ügyelt a szabályok megtartására. 

Egyébként az ágyat is, mint a király személyével összefüggő használati 
tárgyat, megfelelő tisztesség illette meg. Bármikor, bárki haladt végig a 
hálóterem korláttal elválasztott részén, az ágy előtt mély térdhajlással 
kellett tisztelegnie. 

Még nagyobb parádéval ment végbe az ebédelés aktusa. 

Elérkezvén az idő, a főajtónálló botjával megkocogtatta a testőrök 
szobájának ajtaját, és harsány hangon bekiáltott: 

- Uraim, terítéket a királynak! 

A gárdatisztek mindegyike magához vette a terítéknek azt a részét, 
amelynek gondozása rá volt bízva, s a menet megindult az ebédlőbe. Elöl 
a főajtónálló az abrosszal, utána a tisztek, kétoldalt a testőrök. A teríték 
alkotó részeit lerakták a tálalóasztalra, s ezzel működésük egyelőre 
befejeződött. A terítés megint más udvari tisztviselők dolga volt. Ezek 
megterítettek; majd a soros kamarás felszeletelte a kenyeret, és szemlét 
tartott, minden rendben van-e? Az asztal rendben találtatván, a 
főajtónálló megint rákocogott a testőrökre: 

- Uraim, pecsenyét a királynak! 

A testőrök készenlétbe helyezkedtek, egy csomó uraság átvonult a 
tálalóhelyiségbe, s ott szorgos vizsgálat alá vette az asztalra szánt 
pecsenyéket. Az udvarmester elrendezte a tálakat, azután két szelet 
kenyérrel felitatott egy kevés mártást. Egyiket ő maga kóstolta meg, a 
másikat kóstolásra átnyújtotta az asztalnoknak. Az ízek zamatosnak 
találtatván, ismét megalakult a menet. Elöl megint a főajtónálló a bottal, 
utána az udvarmester a díszpálcával, mögötte a soros kamarás az egyik 
tál pecsenyével, az asztalnok a másikkal, a konyhaellenőr a harmadikkal, 
esetleg még néhány tisztviselő még pár tállal. Magukat a pecsenyés 
tálakat az a külön megtiszteltetés érte, hogy tőlük kétoldalt testőrök 
meneteltek, vállukon karabéllyal. 

A becses szállítmány épségben érkezvén meg az ebédlőterembe, 
megfelelő formaságok között jelentették a királynak, hogy tálalva van. A 
felszolgálás hat nemes kamarás dolga volt. Egyikük húst szeletelt, 
másikuk tálalt, harmadikuk kínált, és így tovább. Mikor a király inni akart, 
a pohárnok elkiáltotta magát: 

- Italt a királynak! 

Térdet hajtott a király előtt, odament az ebédlőszekrényhez, s átvett a 
pincemester kezéből egy tálcát két kristálypalackkal. Egyikben bor volt, a 


másikban víz. Ismételt térdhajtás után átadta a tálcát a felszolgáló 
kamarásnak; ez egy kevés vizes bort kevert a saját külön poharába, és 
megízlelte, majd visszaadta a tálcát a pohárnoknak. Mindez kellő 
komolysággal és ünnepélyességgel megtörténvén, a király végre ihatott. 

Ugyanez a parádé ismétlődött meg minden egyes fogásnál. Amikor a 
szertartásokkal agyonnyomorított nap eltelt, s a király nyugovóra tért, 
megint lejátszódott körülötte a reggeli felkelés ceremóniája, de ezúttal 
megfordított sorrendben, mint egy visszafelé forgatott film. Elég belőle 
annyi, hogy most már a tisztálkodás nagyobb méreteket öltött, mint a 
reggeli borszeszcsöpögtetés alkalmával. Két aranytálca között egy 
törülközőt hoztak, ennek az egyik vége nedves, a másik száraz volt. A 
király a nedves résszel végigtörülte az arcát és kezét, a száraz résszel 
pedig felitatta a kevéske nedvességet. Mondani sem kell, hogy a 
törülköző átnyújtása igen nagy tisztességszámba ment, és csakis vérbeli 
hercegek külön joga volt. S az udvari etikett még ennél az egyszerű 
aktusnál is hajszálfinom megkülönböztetésekkel élt. Ha a király fiai vagy 
unokái is jelen voltak, a törülközőt maga a főkamarás adta a rangidős 
princ kezébe. Ha egyéb hercegfiak vették körül a királyt, a törülközőt 
csupán az egyik komornyik szállította. 

Ebből a kis ceremónia-részletből megtudhatta az utókor, hogy a 
napkirály fürdött a dicsőségben, fürdött az alattvalók imádatos 
hódolásában, fürdött sok egyéb mindenfélében, csak éppenséggel vízben 
nem fürdött. 

A mindennapos bálványimádás az udvari méltóságoknak és 
tisztviselőknek akkora sokaságát foglalkoztatta, hogy rangjuk és hivataluk 
megjelölésére a magyar nyelvnek nincs is elegendő kifejezése. Magának a 
királyi konyhának felügyeletével 96 uraság foglalkozott, köztük 36 
asztalnok, 16 ellenőr, 12 udvarmester és egy főudvarmester. A 
konyhaszemélyzet 448 főt tett ki, nem számítva a személyzet szolgáit és 
a szolgák inasait. 


VIASZKIRÁLYOK A RAVATALON 


A londoni Westminster-apátság egyik termében beléptidíj ellenében királyi 
ornátusba öltöztetett viaszfigurákat mutogatnak. Nem Madame Tussaud 
panoptikuma számára készültek ezek, hanem valódi király-temetéseken 
szerepeltek, mint az elhalt uralkodó helyettesei. 

Furcsa dolog, meg kell magyarázni. A magyarázat végett ismét vissza 
kell térnem Franciaországba; itt ugyanis hasonló szerepe volt a 
viaszbáboknak, s a körülöttük lezajló ceremóniákról részletes leírások 
maradtak ránk. 

Az elhalt francia királyok testét bebalzsamozták, de csak 40 nap múlva 
temették el. Addig a koporsó díszes ravatalon pihent, hermelinszegélyű 
aranybrokát terítővel letakarva. A terítőn a király viaszhasonmása feküdt, 
fején koronával, kezében az uralkodói jogarral. 

A viaszképmást ugyanolyan tisztességben részesítették, mint magát a 
királyt, amikor még élt, ebédelt és vacsorázott. A felkelés és lefekvés 
szertartását természetesen nem játszották el, de annál pontosabban 
végigcsinálták az étkezések teljes parádéját. Ugyanolyan külsőségek 
közepette hozta be az udvari személyzet a tálakat; ugyanúgy vették át és 


adták tovább a főméltóságok; rendületlen komolysággal keverték és 
kóstolgatták a bort; pontosan megtartották a rangelsőbbség szabályait az 
asztalkendő felajánlásánál. A szolgálattevő méltóságokon kívül megjelent 
az egész udvar; akinek joga volt, hogy jelen legyen az élő király 
étkezésénél, ragaszkodott a jogához, amikor az élettelen viaszbabát 
etették. 

A viaszbáb némán tűrte a bevonulásokat, kivonulásokat és 
hajbókolásokat. Még csak el sem mosolyodott. 

Mi lehetett szülőoka az idétlen komédiának? 

Mindenesetre részes benne az udvari nép határtalan hiúsága. Negyven 
napig lehetett szerepelni, ranggal és előkelőséggel hivalkodni. Mihelyt 
egyik udvari ember szerepet kap, nincs többé megállás. A másik is 
követeli a maga jogát, a harmadik is, a századik is. Célszerű volt hát 
valamennyinek a hiúságát megetetni a viaszbaba ebédjével és 
vacsorájával. 

De honnan származott magának a viaszképmásnak bolond gondolata? 

Vissza kell nyúlnunk a római császárokig, ott megtaláljuk. 

Herodianus leírásából tudjuk, hogy amikor a császár meghal, 
viaszképmását elefántcsont nyugágyra helyezik, és kiteszik a palota 
előcsarnokába. Egész nap gyászruhás szenátorok állják körül a 
betegszínűre festett viaszcsászárt. A nép kívül tolong, és lesi a híreket. 
Koronként megvizsgálják az orvosok a viaszbeteget, és fejcsóválva 
jelentik, hogy állapota egyre rosszabbodik. A hetedik napon hivatalosan 
közlik a halált. Csak ekkor következik a valóságos temetés, az apoteózis, 
vagyis az óriási díszmáglya és a császár istenné avatása. 

XVIII. Lajosról is viaszszobrot mintáztak. De az etetés szertartása az ő 
ravatalánál elmaradt. Ugyanis a Bourbonok idősebbik ágának e tagja 
híres volt elsőrendű étvágyáról, s az udvar tartott tőle, hogy az utca 
röhögése be fog hallatszani a ravatalos terembe. 


A NÉGER NAPÓLEONOK UDVARA 


Az 1810. esztendőben Haiti-sziget nyugati része köztársaság volt. Az 
elnöki méltóságot Christophe Herrik viselte. Rabszolgának született, majd 
felszabadult, és szakács lett egy francia grófnál. Azután beállt katonának, 
s a hadakozásokban ügyesnek mutatkozván, fokról fokra emelkedett, 
tábornok lett belőle, végül elnöke e köztársaságnak. 

Becsületére vált, hogy a feleségét nem kergette el, mikor nagy módba 
jutott, ámbár egyszerű teremtés volt az asszony. 

Az elnök szeme előtt Napóleon példája villogott. Bár köztársaságnak volt 
az elnöke, cézári tekintélyt tartott. Megmaradt az utókor számára a haiti 
hivatalos lapnak egy példánya, amely részletesen leírja nem is az elnök, 
hanem az elnökné születésnapján rendezett ünnepségeket. 

A lap címe: Hayti állam hivatalos közlönye, 1810. augusztus 30-án, a 
függetlenség hetedik évében. 

Követem a hivatalos közlönyt. 

"Augusztus 15-ét - Írja a vezércikk - általános örömujjongás jellemezte. 
Mindenki átérezte az ihletett elragadtatást, amely a Főmagasságú 
Elnökné születésnapjának ünnepét szokta kísérni. Miután az igazi haiti 
polgárokat a legcsekélyebb részlet is érdekli, amely az ő szeretetüknek és 


tiszteletüknek tárgyához kapcsolódik, apróra ismertetni fogjuk 
mindazokat a pompázatos gyönyörűségeket, amelyek e becses ünnepet 
oly magasztossá avatták." 

A magasztos örömök már előttevaló este kezdődtek, amikor is nagy 
ágyúzások adtak jelt , az általános örömmámor kitörésére". Örömtüzek 
égtek a hegyeken. A fővárost kivilágították. Hízelgő és dicsőítő feliratok a 
házakon és zászlókon. Éjfélkor szabadtéri hangverseny az elnöki palota 
előtt, ahol is: ,az ünnepeltet dicsőítő szólók és kettősök hangzottak el, 
azzal a belső tűzzel és felfokozott kifejező erővel, amelyet csakis az 
erényt ünneplő hódolat képes sugallani. A szerenád után a közönség 
sajnálkozva tért pihenőre, hogy kora hajnalban ismét felkeljen a dobok és 
trombiták ébresztő riadására, amelyek jelezték, hogy immár közeleg a 
szenvedélyesen várt pillanat, s a szertartások gyönyörteljes pompája 
megkezdődik." 

Reggel hat órakor ágyúdörgés közepette gyülekeztek az előkelőségek a 
palotában, ahol is a szertartásmester sorra bemutatta őket a 
Főmagasságú Elnökné Ő Kecsességének. A miniszterelnök üdvözlő 
beszédet tartott, s hálaimával végezte az ,Egek Urához", amiért 
remekművét, a Főmagasságú Elnökné Ő Kecsességét, Haitinak juttatta. 
(Így a hivatalos lap.) 

Az elnökné meghatottan, de igen röviden válaszolt. Csupán három 
sornyit mondott. Ez is szép teljesítmény volt tőle, mert nem tudott sem 
írni, sem olvasni. Így felelt: s 

Uraim! Szívem, mely teljes mértékben méltányolja az Önök hódolatát, 
nem óhajt egyebet, mint hogy napról napra méltóbb legyen Haiti népének 
becsülésére és szeretetére." 

Meg kell adni, hogy rendes, jóravaló beszéd volt. Annál dagályosabbra 
pöffedt a hivatalos lap kommentárja: 

"E szavakra, amelyeket maga a szerénység és a megtestesült jóság 
sugallt, a meghatottság moraja tört ki a hallgatóságból. A vándor, aki 
hosszú sivatagi útja során üdítő forrásra bukkan, s végre csillapíthatja égő 
szomját, nem érezhet nagyobb gyönyört, mint aminő a haiti polgárság 
lelkét elárasztotta e nemes szavak hallatára." 

Sok egyéb programpont után díszlakoma következett, amelyen az 
előkelőségek égő szomjukat a valóságban is lecsillapíthatták. 

Christophe elnök nem állott meg a feleúton. Követte eszményképének, 
Napóleonnak példáját, és 1811. június 2-án királlyá koronáztatta magát Il. 
Henrik néven. 

Legelső dolga volt, hogy a királyi udvar fényét megalapozza. Ebben is 
hűségesen másolta Napóleont. Az 1813. évi haiti udvari almanach 
felsorakoztatja a királyi családot és az udvari méltóságokat. Pár 
szemelvény belőle: §i 

A királyi család: Ő Felsége Henrik, Haiti királya és neje, Ő Felsége Mária 
Ludovika, Haiti királynéja. Ő Felségeik gyermekei, nevezetesen a 
Dauphin, továbbá Jakab Viktor herceg, Emethyste és Athenais Henriette 
hercegnők, akik közül Emethyste hercegnőt a Madame premicre (első 
úrnő) cím és az azzal járó jogok illetik meg. 

Vérbeli hercegek és hercegnők: Noele herceg Ő Királyi Fensége, a 
királyné bátyja. Madame Célestine, ennek felesége. János herceg Ő Királyi 
Fensége, a király unokaöccse. Madame Marie Augustine, az elhunyt 
Gonaives herceg özvegye. 


A királyság főméltóságai: Noele herceg, a gárda ezredese. János herceg, 
tengernagy. A királyság marsalljai (következik egy csomó gróf és herceg). 

A korona főméltóságai. A főalamizsnás, a főpohárnok, a főkamarás, a 
főistállómester, a fővadászmester, főszertartásmester. A királyné udvara: 
Egy főalamizsnás, két személye körüli udvarhölgy, tizenkét palotahölgy, 
egy főkamarás, két kamarás, négy istállómester, egy magántitkár és egy 
csomó apród. 

A Dauphin is külön udvartartást kapott, megtetézve egy 
palotakormányzóval és két nevelő-tanárral. 

Honnan került elő ez a temérdek előkelőség? 

Megtudjuk az almanachból, hogy Ő Felsége örökös főnemességet 
alapított, éspedig 11 hercegi, 20 grófi, 39 bárói és 11 lovagi címet 
adományozott. 

Az almanach az udvari ceremóniákról is említést tesz. Megtudjuk, hogy Ő 
Felségeik minden csütörtökön fogadónapot tartanak. A király és a királyné 
karosszékben ül, a többi előkelőség pedig rangjához igazodó széket kap, 
pontosan a francia udvar szabályzata szerint. A vérbeli hercegnőket 
támlásszékilleti meg, a többi hölgyet csupán tabouret, vagyis támla 
nélküli, összehajtható ülőke. 

Ő Felségeik jelenlétében nem szabad a meghívottaknak egymást 
üdvözölniök. Tilos Ő Felségeiket megszólítani. Ez csak akkor történhetik 
meg, ha előzetesen a főszertartásmester megadja az engedélyt. 

Es így tovább. Egészen 1820. október 8-áig, amikor a rendes haiti recept 
szerint katonai forradalom tört ki. Henrik király, látva, hogy a trónja 
összedől, főbelőtte magát. 

A királyi család, udvar és főnemesség eltűnt a névtelenség sötétjében, 
ahonnan jött. 


De pár évtized múlva Haitiban ismét felragyogott a korona fénye. Ezúttal 
nem királyi, hanem császári. 

Faustin Soulougue néger tábornok fölverekedvén magát a köztársasági 
elnökségig, magasabbra vágyott, s kikiáltatta magát császárnak. 1849. 
augusztus 26-án történt meg a nevezetes aktus. Aranykorona nem lévén 
kéznél, bearanyozott kartonból ütöttek össze egyet, s a szenátus elnöke 
ünnepélyesen az új császár I. Faustin fejére illesztette. 

Császári udvarát ugyanazon minta szerint szervezte meg, mint Henrik 
király. Főurakat és főméltóságokat kreált, lovagrendet alapított. Az udvari 
méltóságok között volt egy fősütőmester is, a francia grand panetier 
hasonmására. De baj történt, mert senki sem tudta megmondani neki, mi 
a hivatalának a lényege? Zavarában kihallgatást kért a császártól, aki 
kegyesen ezzel bocsáotta el: , C"est guelgue chose de bon." (Ez valami jó 
dolog.) 

A fősütőmester neve volt: Gróf Limonádé. 

Ej de furcsa. De imhol egy másik főúr: Herceg Marmelád. Olvassuk 
tovább az új arisztokrácia névsorát: 

Herceg Pirospozsgás. (Duc de Dondon.) Herceg E/lőőrs. (Duc de 
I Avancée.) Gróf Záporzuhatag. (Comte de VAvalasse.) Gróf Vöröskutya. 
(Comte de Terrier-Rouge.) Báró Kfistély. (Baron de la Seringue.) Báró 


Piszkos-Lyuk. (Baron de Sale-Trou.) Gróf Numero Kettő. (Comte de 
Numero-Deux.) 

E bolondságnak ez a magyarázata: 

Mikor Faustin császár főnemességet alapított, egyszersmind birtokot is 
adományozott nekik, kisebb-nagyobb ültetvényeket, amelyeket eddigi 
tulajdonosaiktól elkoboztak. Miután ismeretes volt, hogy a majmolt francia 
főnemesség tagjait birtokaikról szokták elnevezni, illőnek találtatott, hogy 
az új arisztokrácia is birtokainak nevét vegye fel. Ámbár az 
ültetvényeknek nem volt olyan dallamosan klasszikus nevük, mint a 
francia főúri kastélyoknak. Régi tulajdonosaik meglehetősen pórias nevet 
adtak földjeiknek, aszerint, minő terményeket dolgoztak fel bennük, 
milyen volt a telek fekvése, miféle különös tulajdonság jellemezte stb. Így 
került a citromliget új tulajdonosának adománylevelébe a comte de 
Limonade név, a lekvárgyártótelep új gazdája pedig büszkélkedhetett 
vele, hogy ő már ezentúl duc de Marmelade. Az is lehetséges, hogy sem 
ők, sem a többiek meg sem értették az új nemesi név valódi jelentését. 

Faustin császár 1852. április 28-án megkoronáztatta magát és a 
császárnét. Immár valódi aranykoronával. A szertartás Napóleon 
koronázásának mintájára folyt le. 

Még csak a gárdáról kell megemlékeznem. A császár szemefénye volt, 
nem sajnált tőle semmi költséget. Pazar egyenruhát terveztetett a 
gárdisták számára; a csákókat egy híres marseille-i cégnél rendelte meg. 
Ez valóban gyönyörű kalpagokat szállított; mindegyiken külön dísz 
gyanánt egy kis fémlapocska is csillogott. 

Egyszer egy francia utazó vetődött az udvarhoz és végignézte a katonai 
díszszemlét. Szeméhe ötlött a különös fémlapocska. Odament egyik 
gárdistához, megnézte közelről. Apróbetűs felírás volt a fémlapon, de nem 
valamely fejedelmi jelmondat, hanem csak egy polgári egyszerűségű 
címirat: , Sardines r Vhuile, Barton et Cie, Lorient." (Szardínia olajban, 
Barton és Tsa. Lorient.) 

A marseille-i szállító biztosra ment; tudta, hogy sem a gárda, sem a 
császár nem tud olvasni, és nyugodtan szerelte fel a csákókra az ócska 
szardíniás skatulyák fémlapjait. 

A gárda nem mutatkozott méltónak a kalpagokhoz. 1859-ben a 
bekövetkezett forradalom során hűtlenül elhagyta a császárt; mire ez is 
cserbenhagyott limonádét, marmeládot; megszökött családostul Jamaika 
szigetére, és ott végezte be koronátlan életét, ebben is követve a 
napóleoni példát. 


A pirossarkú cipő 


Bizáncban csak a császár hordhatott piros cipőt. Egyik jelvénye volt ez a 
császári hatalomnak, akár a diadém. Bizánc bukása után a piros cipő 
Párizsba menekült, de útközben talpa-feje lemaradt, s csak a sarka vonult 
be a Francia királyok udvarába. A piros sarok - talon rouge - az udvari 
viselet kiegészítő része lett; ez különböztette meg az udvarhoz tartozó 
nemest a többi embertől. 

Minden fejedelmi udvar zárt világgá tömörült, a ragyogó Versailles-ban 
és a komor Escorialban éppúgy, mint a majmolástól majd megszakadó kis 
német hercegecskék kastélyaiban. Ez a világ nem széltében terpeszkedett 
el, hanem lépcsőzetesen. Ugy kell elképzelni, mint egy lépcsős piramist: 
legtetején trónol az uralkodó, s a lépcsőkön felfelé nyomakodik az udvari 
nép, mindegyik addig a lépcsőfokig jutva el, amelyet számára a rangsor 
kijelölt. 

A rang! minden udvari embernek álomábrándja! Egy lépcsővel a másik 
elé vágni, egy lépcsővel közelebb jutni a fenn trónoló bálványképhez. Még 
ha az a trón nem is ünnepi aranytrónus, hanem hétköznapi célokra 
alkalmas bútordarab, a közepén nyílással. Már I. Ferenc francia király 
idejében szerepelt az udvari rangsorban a székhordozók (Porte-chaise 
d" affaires) méltósága. Ezek külön díszes egyenruhában, érdemrendekkel, 
kardosan látták el feladatukat. A szék körüli teendők a legirigyeltebb 
udvari szolgálatok sorába tartoztak, mert kedvező eredmény esetén Ő 
Felsége nem fukarkodott a kegyosztással. Régebben ez a látványosság is 
nagy nyilvánosság előtt zajlott le. XIV. Lajos korlátozta a publicitást. 
Helyes érzékkel úgy ítélte, hogy az ilyen intim cselekmény nem való nagy 
közönség elé. Mikor a hétköznapi trónt igénybe vette, arra a rövid fél- 
háromnegyed órára nem tűrt meg mást maga körül, mint a vérbeli 
hercegeket és hercegnőket, Madame Maintenont, a minisztereket és az 
udvari főméltóságokat.? 

A rangelsőbbség rendkívül kényes, gyakran hajszálfinom 
megkülönböztetéseket igénylő kérdései szükségessé tették, hogy maguk 
a fejedelmek állapítsák meg a rangsort. A legkisebb német herceg is 
hivatalos rendeletbe foglalta az udvari tisztségeket megillető sorrendet. 
Például Károly Tivadar pfalzi választófejedelem a főistállómesteri hivatal 
körébe osztotta be mind a lovak személye körüli tisztviselőket és 
cselédeket, mind a nemes apródok nevelőit és oktatóit. Praeceptores és 
Professores Philosophiae (a filozófia tanítói és professzorai) - mondja a 
rendelet; tehát nem a lótudományok tanítóiról volt szó. A jámbor tudósok 
bizonyára megnyugvással vették tudomásul, hogy udvari rangjuk egy 
sorba helyezte őket a lovászokkal és kocsisokkal, hiszen bizonyára az 
udvari lovak is megelőzték rangban a közönséges lovakat. Legfeljebb a 
fizetés alacsonysága miatt búsulhattak. Jogosan. Az udvari kocsis 300 
forint, a vicekocsis 250 forint évi fizetést kapott. A 12 udvari trombitás is 
250 forint fizetést élvezett, de a Professor Philosophiae kénytelen volt 
beérni 200 forinttal. (Tudjuk, hogy az egyik Eszterházy herceg udvari 
zenészévé fogadta Haydnt, s a nagy művésznek livrét kellett hordania, s a 
szerződésben az is benne volt, hogy szolgálatakor tartozik tisztán 
megjelenni... Ámbár az is igaz, hogy utóbb az oxfordi egyetem doktorrá 
avatta, ami szintén valami.) 


Az udvari rangkérdések bonyolult szövevénye megérdemli a 
tudományos érdeklődést. Legeredményesebb, ha a versailles-i udvar 
vérkeringését tanulmányozzuk, mert a rangláz higanyoszlopa itt szökött 
legmagasabbra. 

A piramis legfelső fokain helyezkedtek el a vérbeli hercegek, egyéb 
hercegek és a pairek. Az utóbbiak ősi jogon Franciaország főrendei voltak, 
egyben a párizsi parlament és az államtanács tagjai. Ezt a legfelső 
csoportot illette meg a legtöbb rangbéli dísz és kiváltság. Jóval utánuk 
következett sorjában az egyéb főnemesség. 

Meg kell jegyezni, hogy mást jelent a rang, és mást a hatalom. Lehetett 
valaki nagyhatalmú miniszter, győztes hadvezér, gyarmati kormányzó; az 
udvari életben kisebb rangja volt, mint akár egy pelyhedző állú fiatal 
hercegnek. Franciaország marsalljai a táborban megelőzték a hercegeket 
és a paireket, de az udvari életben rangtalanná süllyedtek, és 
feleségüknek nem járt ki az irigyelt és sóvárgott tabouret. 

Az isteni tabouret!" - mint ahogy Sévigné asszony rajongja egyik 
levelében. Régi szótárak így fordítják magyarra: guggony. Kartalan, 
támasz nélküli bútordarab volt, összecsukható zsámolyféle inkább, 
semmint szék. S a maga jelentéktelensége ellenére hallatlanul fontos 
szerepe volt a francia udvarban. 

Ha a király vagy a királyné az udvar körében helyet foglalt, valamennyi 
udvari úr állva maradt. Hölgyek közül csak a hercegnők ülhettek le, azok 
sem karosszékbe, hanem a nevezetes tabouret-re. Ám azért a sanyarú 
álldogálásra kényszerült hölgyek előtt is nyitva volt a reménység útja. Ők 
is részesülhettek a tabouret vigaszában, amikor a királyi pár nem volt 
jelen. Az ilyen esetek lehetőségeit az udvari etikett gondosan kibogozta, 
és szabályait rendszerbe foglalta. A tabouret-jog kialakult a jogélet terén 
irányt szabó döntvények mintájára. 

Tehát: 

A király gyermekei apjuk vagy anyjuk jelenlétében tabouret-n ülnek, 
egyébként őket is karosszék illeti meg. A királyi unokák a királyi 
gyermekek jelenlétében csak tabouret-t igényelhetnek, viszont minden 
más esetben ő alájuk is karosszéket tolnak. Vérbeli hercegnők a királyi 
pár s a királyi gyermekek előtt tabouret-n szerénykednek, de már a királyi 
unokák társaságában külön, közbeiktatott kedvezményt élveznek: kar 
nélküli támlásszéket kapnak. Azért ők sincsenek elzárva a karosszék 
dicsőségétől, de csak akkor, ha náluk alacsonyabb rangú dámák körében 
foglalnak helyet. 

Ezzel még nem zárult a jogkérdések sora. Gondoskodni kellett magas 
állású méltóságok elhelyezéséről is. Bíbornokok a király előtt állva 
maradnak, a királyné és a királyi gyermekek előtt tabouret-re ülhetnek, 
vérbeli hercegek és hercegnők között már karosszékre formálhatnak 
jogot. Külföldi hercegek és spanyol grandok: a királyi pár és a királyi 
gyermekek előtt állva; a királyi unokák előtt tabouret-n, vérbeli hercegek 
és hercegnők között karosszékben. 

A tabouret-jog kígyója tovább is tekergett, de vonaglásaira nem 
szentelhetek több időt, mert előttem van Galeotto Marzio könyve, s 
Mátyás király ültetési rendjéről olvasok egyet-mást. Beatrix azt az olasz 
szokást hozta magával, hogyha ő leült, a többi udvarhölgy is leülhetett, 
ahová akart, minden külön engedelem nélkül. Egy finomkodó udvari 
ember nagy fejcsóválások közt tette ezt szóvá Mátyás előtt, mondván, 


hogy az lenne illő, ha állva maradnának. , Csak hadd üljenek le - 
nyugtatta meg a király -, hiszen olyan rondák, hogy még jobban bántanák 
az ember szemét, ha állnának." 

A tabouret-jog csak kevéske ízelítő a hatalmasan megrakott hors 
d"oeuvre-es tálból, amelyben a legfőbb nemesség ínycsiklandó kiváltságai 
voltak felhalmozva. Nem komoly táplálékról volt szó, csak rafinált 
csemegékről, s fő zamatukat az adta meg, hogy ország-világ láttára 
történt a szabadalmas majszolásuk. 

Udvari fogadásokon a kisebb rangú hölgyek megcsókolták a királyné 
ruhaszegélyét. Hercegnőket és pairek feleségeit is kötelezte a csók, ám a 
kiváltság abban mutatkozott meg, hogy ők a szoknyát a szegély fölött 
valamivel magasabban csókolhatták meg. 

A ruha-uszály hosszát Saint-Simon szerint Így szabta ki az udvari 
törvény: 

Királyné 11 rőf. 

Királylányok 9 rőf. 

Királyi unokák 7 rőf. 

Vérbeli hercegnők 5 rőf. 

Egyéb hercegnők 3 rőf. 

A hárommal is elég szemetet lehetett összeseperni, amennyiben 1 
párizsi rőf 1,19 métert tett ki. 

Udvarhölgyek kis talpas pohárból ittak. Hercegnőknek az volt a 
kiváltságuk, hogy az ő poharuk alá üvegal/jat tettek. Történt egyszer, hogy 
a vérbeli Valois hercegnő mellé utazásának idejére udvarhölgyül a 
vérhíjas hercegi rangban levő Villars asszonyt osztották be. Mind a 
kettőnek kijárt tehát az üvegalj. De már az első ebédnél kitört köztük a 
határvillongás. Valois kisasszony azt követelte, hogy a másiknak ne 
adjanak aljat, mert ha az is kap, mi tünteti fel az ő magasabb rangját? 
Villars asszonyság viszont kijelentette, hogy őt, mint hercegnét megilleti 
az alj. Az , aljas" kérdésben tökéletesen összevesztek. Igazságot nem 
lehetett tenni köztük, mert az üvegalj-jog még nélkülözte az irányító 
gyakorlatot. Úgy oldották hát meg a kérdést, hogy az egész úton a közös 
ebéd és vacsora alatt egyik sem ivott egy cseppet sem, s inkább szomjan 
epedtek el, de a kiváltságukból nem engedtek. ?? 

Minima non curat praetor - mondja a latin közmondás; magyarra 
ilyenformán lehetne átültetni: kicsire nem nézünk. Versailles-ban bezzeg 
néztek a kicsinek a töredékére is. 

Hercegasszonyoknak kiváltságuk volt, hogy hintajuk tetejére 
skarlátszínű takarót teríthettek. A királyi gyermekeket és unokákat mégis 
valahogyan meg kellett különböztetni, tehát az ő kiváltságuk oda bővült, 
hogy a takarót a kocsi tetejére rá is szögezhették. Emiatt komoly 
perpatvar is kerekedett egyszer, mert a vérbeli Condé herceg azt 
követelte, hogy a vérbeli hercegnők is odaszegeltethessék a takarójukat. 
Az udvari intrika elgáncsolta Condé igényét, mire ez felháborodásában 
ledobatta felesége hintajáról a skarlát takarót, és mindenki 
elszörnyedésére anélkül hajtatott be a királyi palotába. 

Be a palotába - ez is fontos volt, mert a hercegi rangon aluli főnemesség 
kocsija nem kerülhetett túl a belső udvaron; ott meg kellett állnia, 
kiszállania, és gyalog igyekeznie a bejáratig. 

Ha a király valamelyik vidéki kastélyát látogatta meg, az udvar 
velecsődült. A kastélyban mindenkinek kijelölték a szobáját olyképpen, 


hogy kékruhás apródok krétával az illető személyiség ajtajára írták a 
nevét: Monsieur X vagy Madame Y. De még ez az egyszerű művelet sem 
játszódhatott le békességgel. A rangelsőbbség manója végigvihogta Marly 
és Fontainebleau folyosóit is. Kivételes rangú urak és hölgyek - 
legnagyobb örömükre megkapták a pourt. 

A pour négy krétabetűje aranycsillogású értéket jelentett. Ugyanis 
vérbeli hercegek, bíbornokok és külföldi fejedelmi személyek neve elé az 
apród ezt a négy betűt pingálta. A felírás tehát így hangzott: Pour 
Monsieur X. (Vagyis X úr számára.) A hajszálfinom, elmés 
megkülönböztetés olyasfélét jelképezett, mintha maga a vendéglátó 
király tisztelgett volna a vendég küszöbe előtt. 

Külföldi követek nagy sérelmet láttak abban, hogy az ő ajtajuk a pour 
nélkül puritánkodott. De minden erőlködésük meddő maradt; a konok 
királytól nem bírták a négy krétabetűt kicsikarni. Annál nagyobb 
szenzáció-számba ment, amikor egy Ursins hercegnő megkapta a pourt. 
Az asszonyságnak sikerült kimutatnia, hogy szegről-végről külföldi 
fejedelmi családból származik, amire a kékruhás apród megjelent ajtaja 
előtt, és felmázolta a pourt. 

"Egész Franciaország - lelkendezte férjéhez írt levelében - hozzám 
tódult, hogy szerencsekívánatait fejezze ki a szenvedélyesen óhajtott 
pourhoz. Illő tisztelettel vettek körül. A dolog igen nagy zajt ütött 
Párizsban." 

Még nagyobb erővel, gejzír módjára buggyant fel a szenzáció, amikor 
XIV. Lajosnak Montespan kisasszonytól származott két fia a párizsi 
parlamentben keresztülment az ülésterem közepén. Igenis, keresztül; 
igenis, a közepén. 

Ehhez a következőket kell tudni. Lajos törvényes utódjánál is jobban 
szerette a két törvénytelen gyerekét. Elhalmozta őket címekkel, 
méltóságokkal. Az egyik, Maine hercege, már négyéves korában ezredes 
volt, s tizenkétéves korában fölvitte Languedoc préfet-je (prefektus) 
állásáig. A másik, Toulouse grófja, csak tizenegy éves korában érte el a 
prefektusi hivatalt, viszont ötödik évének betöltése alkalmából 
Franciaország tengernagyává nevezte ki az apja. Szép pályát futottak 
meg, ám a rangsorban nem jutottak kellően előre. A törvényes vérbeli 
hercegek előttük voltak. Ezen segíteni kellett. 1714. július 29-én királyi 
rendelet rendezte a két fiú szereplését a párizsi parlamentben, s ezzel a 
vérbeli hercegek rangjára emelkedtek. 

A parlament az ancien régime alatt a legfőbb bíróságot jelentette. Tagjai 
voltak a pairek, hercegek és vérbeli hercegek. A vérbelieket jelentékeny 
kiváltságok illették meg. A névsorolvasásnál az elnök nevüket nem 
olvasta fel, csupán rájuk nézett. Ha megszólította őket, levette a fövegét. 
Érkeztükben-távoztukban két ajtónálló kísérte őket. Ez még semmi. A java 
kiváltság a módban mutatkozott meg, amellyel helyüket elfoglalták. 
Pairek és egyszerű hercegek nem mehettek keresztül a terem közepén, 
hogy székükhöz jussanak, hanem oldalvást, a fal mellett kellett 
ülőhelyüket felkeresniük. A terem közepén csakis az elnök és a vérbeli 
herceg vonulhatott keresztül. 

Saint-Simon részletesen leírja az emlékezetes napot, amelyen a két fiú a 
dicsőségtől mámorosan haladt át a terem közepén. 


SZERVILIZMUS 


Miután Szobieszki János lengyel király elverte a törököt Bécs alól, 
megesett a találkozás közte és Lipót császár között. A lengyel király 
helyettese, a palatinus leborult a császár lába elé, és meg akarta csókolni 
a lovaglócsizmáját. Szobieszkit elöntötte a vér, és felrántotta a 
palatinusát: , Palatin! point de bassesse!" - kiáltott rá. Semmi 
alacsonyság, lealacsonyodás, alacsonyrendűség - lefordíthatjuk a francia 
szót többféleképpen, de a jelentése egy: szervilizmus. 

A szervilizmust bajos magyarra átírni. Szolgaiság, szolgalelkűség, 
alázkodás, hunyászkodás, csúszás-mászás, talpnyalás - ezeket a szavakat 
szokták helyette ajánlani magyarítóink, de egyik sem fedi pontosan a latin 
szó értelmét. 

Megmaradok hát a szervilizmusnál. 

A szervilis udvari erkölcs ebben az alaptörvényben jegecesedett ki 
legszemléltetőbben: fejedelmi vér nem gyaláz meg. Egyszerű polgár, 
dölyfös főnemes egyformán boldog büszkeséggel vette tudomásul, ha 
lányát vagy feleségét vérbeli herceg, esetleg maga az uralkodó kívánta 
meg. A fejedelmi udvarok botránykrónikái duzzadásig tele vannak efféle 
szerelmi esetekkel. Vezetnek a francia királyok, XV. Lajos hírhedt 
szarvasparkjáig bezárólag. Nem sokkal maradnak mögöttük II. Károly 
angol király galantériái, vagy akár Erős Ágost közismert szeretkezései. ?? 

Ismeretes a felszarvazott férjekről szóló mondás. Állítólag Andronicus 
bizánci császárnak köszönheti az eredetét, aki is szeretőit az udvari 
méltóságok feleségeinek sorából válogatta ki. Kárpótlásul a férj hatalmas 
vadászterületeket kapott, s az új birtokjog jeléül szarvasagancsot 
szögezhetett ki a kapujára. Az ilyen agancsos háztájról azután mindenki 
tudta, miképpen füstölög benne a hitvesi erény illata. Ha nem is így volt, 
az anekdota tükre a közfelfogást veri vissza. 

Epületes történetet olvashatunk Anglia egyik legismertebb 
államférfiának, lord Clarendonnak életleírásában. Mint lordkancellár, 
éppen az államtanács ülésén vett részt, amikor értesítették, hogy Anna 
leányát a yorki herceg (a későbbi II. Jakab) feleségül akarja venni. Sőt, 
hogy az esküvő sürgős, mert a herceg érdeklődésének már mutatkoznak 
a következményei. Saját emlékiratai szerint a gyengéd atya ott a tanács 
színe előtt a legnagyobb felháborodással fakadt ki a lánya ellen. Nem 
azért, mert kedvese lett a hercegnek, hanem mert feleségül akart menni 
hozzá. Kérte, hogy a tanács azonnal zárassa a leányt a Towerbe, s ott 
lökjék a legmélyebb odú fenekére. Egyszersmind terjesszen a tanács 
vádindítványt a parlament elé, és kérjen halálos ítéletet a leány fejére. Ő 
maga lesz az első, aki megszavazza! 

Nem így történt! A herceg elvette a lányt, s az utóbb Anglia királynéja 
lett, a szigorú erkölcsű atya nagy szomorúságára.§ j 

Ártatlanabb eset emlékét őrzi egy augsburgi polgárcsalád otthona. Uveg 
alatt látható Gusztáv Adolf svéd király viaszképe és hímzett gallérja. A 
gallér-ereklye történetét kegyeletes emléktábla örökíti meg, 
következőképpen: 

Ezt a gallért Gusztáv Adolf svéd király hordta, és szeretett nőmnek, 
Jakobina Laubernek ajándékozta abból az alkalomból, midőn a 
tiszteletteljesen említett király Augsburgban időzött, és szeretett 
feleségem a legszebb hajadon lévén, Ő tiszteletteljesen említett Felsége 


által arra érdemesíttetett, hogy vele a bálban táncoljon. Az ajándékozás 
indítóoka ama körülmény volt, hogy midőn a király az említett hajadonnal 
enyelegni próbált, ő hajadoni szeméremből bizonyos dolgokat nem 
engedett meg, s ujjaival a galléron látható lyukakat idézte elő." 

A gallér erősen át volt lyuggatva, amiből az enyelgés viharosságára 
lehetett következtetni.§? 

Viszont: 

La Garde gróf a bécsi kongresszus élveteg forgatagáról szóló 
emlékezései között elmondja a magyar Koháry grófnő esetét. Egy 
gálaelőadás után a lépcsőkön lefelé hullámzó tömeg megtorlódott, s 
ekkor valaki szokatlan bizalmasságra vetemedett a szép lánnyal szemben, 
sőt nem éppen szemben, inkább az ellenkező oldalról. A gróflány jogosan 
gondolhatta, hogy ennyire vakmerő fickó csakis igen nagyrangú uraság 
lehet, talán egy az ott hemzsegő temérdek uralkodó herceg közül. 
Mindegy, nem sokáig elmélkedett, hirtelen megfordult és az illető 
uraságot szabályszerűen pofonteremtette. Lord Stewart volt, az angol 
nagykövet. 


A szervilis meghunyászkodáson és talpnyaláson nincs semmi 
csodálnivaló. A pirossarkú cipő tudta, mi a kötelessége, mikor a fejedelmi 
vadászcsizma meredt elébe. Máson kell csodálkozni. Azon, hogy a 
tömjénezett földi bálványképnek nem csípte az orrát és a szemét a sűrű 
tömjénfüst." 

Bámulatos, hogy a bálványkép minő szemérmetlen szembedicséréseket 
tűrt el arcpirulás nélkül. Ismét francia példákat kell idéznem; másutt 
ugyan épp olyan mélyre bicsaklott az emberi derék, ám a francia irodalom 
szolgál legbőségesebb adattárral. 

Ronsard-t lelkes kortársai úgy ünnepelték, mint a költők fejedelmét és a 
fejedelmek költőjét. Utóbbi minőségében üdvözlő ódát szerkesztett III. 
Henrikhez, akiről viszont mindenki tudta, hogy nála erkölcstelenebb és 
hitványabb király alig ült még franctia trónon. A csengő-bongó rímek 
szárnyán lendülő vers szürke prózai fordításban ilyenformán hangzik: 

, Európa, Ázsia és Afrika túl kicsiny a te számodra, aki az egész világ 
királya leendesz; az Ég azért tárta fel a tenger közepéből Amerikát, hogy 
ez a Nagy Egész mind francia birodalom legyen, a te parancsodnak 
engedelmeskedjék, s valamint jogarod leigázta az Északi Sarkot, úgy 
hajtsa jármába a Délit is. Ha egyedül leszel ura majdan a Földnek, be 
fogod záratni mindenütt a Háború templomatt, s béke és erény virul majd 
a földön. Jupiter és Henrik megosztoznak a világon: egyik mint az Égnek, 
másik mint a Földnek a császára." 

A gyönyörű békeálom, mint tudjuk, nem vált valóra. 

A tömjénfüst legsűrűbben XIV. Lajos személye körül gomolygott. Aki 
bejárja a versailles-i kastély termeit, álmélkodhatik a Galerie des Glaces 
freskóinak pompázatos sorozatán: győzedelmes Hadúr képében 
ábrázolják Lajost, diadalmas csaták hősét, népek leigázóját. Addig 
tolakodtak a napkirály szeme elé a szemérmetlen ecsettel festett 
műalkotások, amíg maga is elhitte, hogy a csatákat ő nyerte meg és nem 
a hadvezérei. Az is igaz, hogy a vesztett ütközeteket nem festette meg 
senki. 


Le Brun saját maga előtt talán azzal védekezhetett, hogy nála ilyen 
tartalommal rendelték meg a képeket, ő csak kicifrázta a megadott 
témát. De a francia akadémiát, a halhatatlanok gyülekezetét senki sem 
kényszerítette, hogy pályadíjat tűzzön erre a közérdekű kérdésre: , A 
király erényei közül melyik érdemli meg az első helyet?" Utóbb észbe 
kaptak, hogy ennyi mégis sok lenne a jóból, s a pályázatot valahogyan 
elsüllyesztették. 

Még egy másik kudarc is szeplőt pettyentett az akadémia nimbuszára. 

1684. október 1-én a nagy Corneille halálával megüresedett széke a 
halhatatlanok között. Hogy, hogy nem, a tizennégy éves Maine herceg, 
akiről tudjuk, hogy ekkor már Languedoc prefektusa volt, még 
magasabbra vágyott. Megüzente Racine-nak, az akadémia igazgatójának, 
hogy ő Corneille utóda akar lenni. Racine összehívta a halhatatlanok 
gyülekezetét, s előterjesztette a hercegfi óhajtását. Az illusztris 
gyülekezet megbízta az igazgatót, tolmácsolja az akadémia következő 
válaszát: 

,Még ha nem volna is üresedés, nincs az az akadémiai tag, aki boldogan 
ne halna meg, hogy a hercegnek helyet csináljon." 

Ezúttal, nem a saját személyéről lévén szó, Lajos megsokallta a 
tudományos előzékenységet, és lefújta a jelölést. 

Másszor nem szokott ennyire kényes lenni. Jelmezbál volt Versailles-ban. 
Egyik udvari uraság ügyvédnek öltözött, talárba, parókával. Mellén 
táblácska lógott, rá egy guatrain volt írva. A négysoros versike szerint az 
illető ügyvéd olyan ügyet képvisel, amelynek az a tárgya, hogy Lajos a 
legnagyobb az emberek között, s ő teljesen bizonyos benne, hogy a pert 
meg is nyeri." A nyálas költeményt átnyújtotta a királynak, aki kegyes 
volt elfogadni, s az ötlet szellemességét megelégedéssel nyugtázni. 

Soha még úgy el nem burjánzott a lakájirodalom, mint Lajos alatt. 
Valóban érdemes pályatétel lenne összegyűjteni pár kötetre való anyagot, 
mint érdekes emberi dokumentumot. Hogy az írók mögött a nyomdász se 
maradjon el, egy Colombar nevű udvari nyomdász tanulmányt adott ki a 
király vadászatainak eredményéről. Gondos utánjárás, szorgos nyomozás 
segélyével megállapította a szerző, hogy a király a mű nyomdába 
adásának napjáig 104 szarvast ejtett el, nemkülönben 27 őzbakot, 57 
nyulat, sőt 50 vaddisznót és 4 farkast is. Pontos számítások segélyével azt 
is kiderítette, hogy mindeme vadászatok során a király összesen 3255 
mérföldnyi utat tett meg. 


xk 


A szervilizmus legkevésbé ötletes megnyilatkozása volt az utánzás. Úgy 
gondolkodni, mint az uralkodó; hasonlóan cselekedni, mint az uralkodó; 
akár a külsőségeknek is elcsípni valamely részletét, s abban 
megközelíteni a bálványképet. 

Mikor Marie Antoinette végre valahára megérkezett az anyai örömök 
küszöbére, az udvari hölgyek a tarlótűz gyorsaságával megteremtették az 
áldott állapot divatját. Olyan szoknyákat szedtek magukra, amelyek jól 
elhelyezett párnácskák segítségével a viselőt viselősnek tüntették fel. 
Majd tovább kergették egymást a siker káprázatáért. Iparkodtak a 
párnákat a királyné állapotának előrehaladásához igazítani. Időnként 
változtatták a szoknya duzzadásának méreteít, s megszülettek az 


állapotos szezonszoknyák, az akkori elnevezés szerint: guart de terme, 
demiterme stb. Harmadkori szoknya, ötödfélhavi szoknya és így tovább a 
kilencedig. 

A kis dauphin megérkezvén az akkor még feudális világra, legelső dolga 
volt, hogy az egybegyülekezett udvari méltóságok előtt a pelenkájába 
feledkezzék. Nem tehetett róla, noha akkor már a Szent Lajos-rend 
lovagja és több ezred tulajdonosa volt. Az udvar elragadtatással tapsolta 
meg a magas biológiai folyamatot, s másnap a párizsi műhelyek nem 
győzték gyártani a legfrissebb divatszínt, a Caca Dauphint. Ez 
divattörténeti tény, nem anekdota. 

A versailles-i udvar egyik legizgalmasabb eseménye körül nagy riadalom 
keletkezett. Az eset X/V. Lajos fisztulája címen vált az udvari történetben 
ismeretessé. Röviden, az ide nem tartozó részletek elhagyásával mondom 
el. A napkirály fisztulától szenvedett. Nem is valamely napos oldalon. Sőt. 
Sok meddő kísérletezés után rászánta magát az operációra. 1686. 
november 18-án történt meg a műtét, Madame Maintenon és Louvois 
jelenlétében. Sikerült, úgy a betegre, mint az orvosokra nézve. Az első 
sebész nemesi rangot és 300 000 livre pénzjutalmat kapott, a többi 
három orvos 40-60-80 ezer livret, a négy gyógyszerész fejenként 12 000- 
et. 

Képzelhető az izgalom, amely az operáció előtt, alatt és után a 
versailles-i udvar idegein végigtáncolt. Hónapokig nem volt egyébről szó, 
mint az operációról. Az volt a szerencsés, akinek hasonló baja keletkezett. 
Az orvosok rajta is elvégezték a királyi műtétet (opération du Roi), 5 a 
királynak jelentést kellett tenni az illető úr állapotáról. Mérhetetlen értékű 
kitüntetés volt ez, a boldog illetőt élesen kiemelte a közirigység sötét 
hátteréből. S most következik a csattanó. Még akinek nem volt fisztulája, 
az is felkereste titokban a sebészeket, s nagy pénzeket ígért nekik, ha 
rajta is elvégzik a királyi műtétet. Dionis, Párizs egyik akkori neves 
sebésze, harminc urat számolt össze; mind lázasan követelte, hogy 
operálják meg rajta a nagy semmit. Az orvosok nem vállalták a mű- 
műtétet, amire az urak rendkívül megharagudtak, mondván, hogy nem a 
doktoroknak fáj az operáció, mit okoskodnak hát, és mit kerítenek olyan 
nagy feneket a dolognak." 


Búcsúzom a versailles-i udvar fényétől, ragyogásától. Búcsúzom a 
pirossarkú cipellőtől, az udvari hölgyek habos selymeitől és csipkés 
ingfodraitól. Kár, hogy a bűbájos ingecskéket havonként csak egyszer 
váltották. 

Nem én mondom, Scarron mondja: 


0ue sur elles blanche chemise 

N-est point gue de mois en mois mise, 
Et gufelles prennent seulement 

Le linge blant pour Vornament. 


(Hogy bár mind fehér inget vesz fel, 
Nem váltja, csak havonta egyszer, 
S hogy csak azért hord fehér vásznat, 


Mert fő az ékesség, a látszat.) 


Scarronnak igazsága volt. Túlzott tisztálkodással nem lehetett Versailles 
hölgyeit vádolni. Hiszen ennek a kornak találmánya volt a grattoir, 
aranyból vagy elefántcsontból készült, hosszúnyelű karmocska. A több 
napi, sőt heti tartamra fölépített, összevissza tapasztott és ragasztott 
frizura őstalajként óvta meg a fejbőrt, s lehetővé tette, hogy ott egy és 
más megteremjen. Az etikett úgy segített a dolgon, hogy udvarképessé 
tette a grattoirt (vakaró). Adott esetben szabad volt azzal a frizura alá 
nyúlni, és a támadásnak kitett helyeket gyöngéden megvakargatni. 


Címkórság 


Mikor Burmában még királyok uralkodtak, ez volt a címük: 

A királyok királya, akinek minden más uralkodó engedelmeskedik; az 
évszakok szabályozója; a dagály és apály teljes hatalmú irányítója; a nap 
öccse; a huszonnégy esernyő tulajdonosa." 

A szumátrai fejedelmek is tetszetős címeket használtak: 

"A mindenség ura, akinek a teste világít, mint a nap; akit az isten oly 
tökéletesnek teremtett, mint a telihold; akinek szeme ragyog, mint a 
sarkcsillag; aki ha feláll, beárnyékozza egész birodalmát; akinek lába 
édesen illatozik stb." 

Ami a legutóbbi tulajdonságot illeti, tudjuk, hogy IV. Henrik épp az 
ellenkezőjéről volt nevezetes; be is érte a szerény Sire megszólítással. 

Perzsa sah, török szultán, indiai maharadzsa is megkövetelte, hogy neve 
után hosszú füzért kanyarítsanak csupa puffadt címvirágból. 

A címkórság Ázsiából ragályozott át Európába. A kis német fejedelmek 
udvarában tárult elébe a legkedvezőbb talaj. Csodálatosképpen nem is a 
fejedelmek személye körül szöktette magasra a címlázat, inkább a 
köznemesség, majd a polgárság hiúságát forrósította át. Az uralkodó 
hercegek megelégedtek a Durchlaucht (főméltóságú) címzéssel, amely 
később egy fokkal feljebb tornászta magát, és A/lerdurchlauchtigster lett 
belőle. Királyok ennek tetejébe még megkövetelték a Legnagyhatalmúbb 
(Grossmáchtigster) címet. Egy II. Lipót császár idejében megjelent 
úgynevezett Titularbuch (Címzések könyve) szerint a német császárt e 
kettőn felül a Leglegyőzhetetlenebb (Unüberrewindlichster) cím is 
megilleti. 

Grófok a XV. század derekán Jólszületettek (Wohilgeboren) voltak, s 
egészen a XVII. századig kellett várakozniuk, amíg fölvihették a 
Magasanszületett (Hochgeboren) címig. Csodálatosképpen a két cím 
egyesítése kevesebbet jelentett. Magasan és jólszületett 
(Hochwohligeboren) az alacsonyabb rangú bárónak dukált. Ha ez 
birodalmi báró volt, a címe kinyújtózkodott és 
Reichsfreyhochwohigeborner lett belőle. 

A köznemesség is úgyszólván a plundranadrág divatját követte, amely 
eleinte beérte huszonöt rőf posztóval, majd a nekivadult ízlés 
felszaporította a rőfök számát nyolcvanra, kilencvenre, százharmincra. 

Samuel Baur göttingai dékán három századig követte a nemesi címzések 
színeváltozását."? Némelyiket alig lehet magyarra fordítani. Azt még 
megértjük, hogy az Ehrbar, Wohledler, Hochedler, Hochedelgeborner, 
Hochwohigeborner címek magyar jelentése: Tiszteletreméltó, 
Valóbannemes, Magasannemes, Magasnemesenszületett, 
Magasanjólszületett. Bajosabb átültetni az Ehrenvester és Gestrenger 
jelzőket. Az előbbi olyasvalakit jelez, aki megtartja a becsületét; az 
utóbbinak jobbágyíze van, s azt fejezi ki, mennyire örvendezik az 
alattvaló, hogy az ő ura szigorú. 

Baur összeállítása szerint a nemesi címzések így fejlődtek: 

1446. Ehrbarer Junker. 

1460. Gestrenger Herr. 

1569. Ehrenvester. 

1577. Ehrenvest und Ehrbar. 


1590. Edler, ehrenvester und gestrenger Junker. 

1600. Wohledler, gestrenger, grossgünstiger Junker. 

1624. Wohledler, gestrenger, vester und mannhafter grossgünstiger 
Junker, máchtiger Förderer. 

1676. Hochedelgeborner, Wohilgeborner, gestrenger, vester und 
mannhafter, grossgünstiger Junker, maáchtiger Förderer. 

1706. Hochwohigeborner s mint fentebb. 

1707. Hochwohigeborner, gnádiger s mint fentebb. 

A sűrű használattól a címek csillogása megkopott. S mint ahogyan az 
udvari dámák nyűtt ruháin kapva-kapnak a polgárasszonyok, az 
elhasznált címekkel boldogan ékesítette magát a polgári osztály. A városi 
tanácsúr immár Jólszületett gyanánt vonult be a tanácsterembe, még ha 
púpos volt is vagy sánta. A nemességről levedlett címekhez új, polgári 
csengésű toldalékokat fűztek, s büszkén legyezgették magukat a saját 
külön címpávatollukkal. 

Említettem a XVIII. század végéről való 7itularbuchot. Ez mindenféle 
rendű és rangú személyiségekhez írandó levelek címzésére ad 
útbaigazítást. Szabad birodalmi város polgármesterének így kell Írni: 

,A Jólszületett, Szigorú, Becsülettartó, Nagy- és Jelestudományú, Nagy- 
és Jelesbölcsességű Polgármester úrnak itt és itt." 

(A polgári toldalékot a Hoch- és Wohlgelehrter s a Hoch- és Wohlweiser 
jelző képviseli.) 

Udvari orvos ekként tisztelendő meg: 

,A Magasanszületett, Nagytapasztalatú, Becsülettartó Felettetanult N. N. 
úrnak, az orvosi tudományok hírneves Doctorának, egyszersmind hercegi 
Magasankirendelt udvari orvosnak." 

Mint ahogyan a tolatásnál meglökött vasúti kocsi továbbadja lökést a 
másiknak, egészen a , szerelvény" végéig, úgy rándult végig a címzési 
kórság a polgári társadalmon. Le egészen a komornyikig és a foltozó 
vargáig. 

Egyetemi hallgatót Nemes és Nagytudományú N. N. úrnak kellett 
címezni, , aki a bölcsesség körül szorgalmatoskodik". Könyvkereskedő, 
parókacsináló, ékszerész igényt tartott az , előkelő" jelzőre. Szabómester 
nevéhez hozzá kellett fűzni: becsülettartó és óvatos. (Dem Ehrenvesten 
und Vorsichtigen Meister N. N., Schneider zu X.) Csizmadia is 
megkövetelhette az , óvatos" címzést, de valamely alig érthető árnyalati 
különbség folytán ő nem becsülettartó volt, hanem tiszteletreméltó. 
(Ehrengeachter.) A hercegi komornyik nem dicsekedhetvén tanult 
mesterséggel, neki már csak a , jólkinevezett" (Wohlbestalltet) címzés 
jutott. 

Asszonyok persze nem pályázhattak a férfiillatú, pompázatos címekre. 
Úgy segítettek magukon, hogy hozzátársultak a férjük állásához, 
hivatásához, mesterségéhez. Lett belőlük doktorné, tanárné, tábornokné, 
tanácsosné. Hagyján. De a meglökött kocsi tovább lódult. Megjelent a 
színen az adószedőné, udvari trombitásné, belső huszárné, lovas 
kerülőné, udvari gombkötőné, lovasított erdészné, urasági puskamívesné 
(Frau Einnehmerin, Hoftrompeterin, Kammerhusarin, Landreiterin, 
Hofknopfmacherin, reitende Försterin, Leibbüchsenspannerin). 

Az asszonyok betonba ágyazták a címigényüket. Néhány század sem 
volt képes megmozgatni. Rég elványadt és lefoszlott a férfiak 
címpaszománya, de a nők konokul hivalkodtak a magukéval. 


A DÉLIBÁBOS CSALÁDFÁK 


Egy londoni levéltárból érdekes irat került elő. Az angolszász királyok 
leszármazási rendjét tartalmazta. Ádámig visszanyúlva. Való, hogy a 
biblia értelmében valamennyien Ádámtól származunk, de nincs rá módja 
minden szegény embernek, hogy temérdek őst név szerint, fiúról apára 
kimutassa. Nagy úrnak kellett lennie, aki képes volt zsoldjába fogadni a 
tudományt. Valamikor ezeken a délibábos családfákon tudósok serege 
törte a fejét; munkájukat busásan fizették meg a fejedelmek; a kutatás 
eredményét pompázatos könyvekben tárták a világ elé. 

A londoni lelet alighanem Statyer angol Író műve alapján készült. A 
görnyedt derekú tudós I. Jakab királyt hízelegte körül a nagyterebélyű 
családfával, amelynek tövébe Ádámot ültette. Prudencio de Sandoval 
spanyol történész a spanyol királyok szálra akarta elhódítani az adamita 
származást, s V. Károlyról könyvében irgalmatlan fáradsággal százhúsz 
nemzedéket dolgozott fel, amíg elérkezett az ősatyához. Hasonló 
buzgalom fűtötte a svéd Messeniust; történetírói tollának támogatásával 
a svéd királyok másztak fel az adamita családfa legfelső ágaira. 

Át kell látni a szitán. Nem Ádám volt itt a legfontosabb személy. Ha 
nemzedékről nemzedékre kúszva sikerül eljutni Abrahámig, onnan már 
könnyű követni Máté evangéliumának adat és kideríteni a rokonságot 
Szent Józseffel, vagyis - magával Jézussal. 

A jó ízlésről megfeledkezett uraságok rászolgáltak Boileau szatírájára, 
aki aggályait fejezte ki, hátha a leszármazás egyenes vonala valahol 
törést szenvedett? Tekintettel a gyakori kísértésnek kitett hitvesi hűség 
netáni gyengeségére..." 


ÓTESTAMENTOMI ATYAFISÁGOK 


Az angol, spanyol és svéd királyok dicsőségét megirigyelte az ősrégi 
francia Lévis-család. Előkelő, gazdag nemzetség volt. Már a XVII. század 
elején feltűnt Franciaország történetében; a századok során marsallokkal, 
nagykövetekkel, kormányzókkal gyarapodott a család dicsősége. Később 
hercegi rangra emelkedtek. De nem érték be a rendes, mások számára is 
kijutó hírnévvel. Kerítettek egy genealógust, s ez kinyomozta, hogy a 
hercegi család az ótestamentomi Lévi-nemzetségből származik. Adva volt 
a névhasonlóság; a kiegészítő adatok összekeresgélése játék a 
történelemben jártas tudós számára. Abban az időben ki merészelte volna 
kifogásolni az adatok hitelességét? 

Ez időtől fogva a Lévis-k hallatlanul büszkék voltak a bibliai atyafiságra. 

Lady Morgan franciaországi élményeiről írt könyvében (London, 1818) 
elmondja, hogy a Lévis hercegek vendégül látták a kastélyukban. Az egyik 
teremben nagy olajfestmény függött; Szűz Mária volt rajta látható, előtte 
egyik Lévis térdelt, kalaplevéve. Mária szájából - régi modoros festőízlés 
szerint - szavak tekergőztek elé, s ez a mondat alakult ki belőlük: 

- Tegye fel a kalapját, rokon! (Mon cousin, couwvrez vous.) - Mintha Mária 
ezt mondta volna. 


Mikor egyik Lévis herceg hintajába szállt, hogy a Nőtre-Dame templomba 
menjen istentiszteletre, mindig hangosan odakiáltott a kocsisnak: , Az 
unokanénémhez, kocsis!" (Chez ma cousine, cocher!)"§ 

A Pons bárói család nem volt ennyire igényes. Ök Poncius Pilátust 
vallották az ükapjuknak. Egyszer összekerült a két család széniorja. A 
Lévis-családfő enyhe szemrehányással egy feszületet tartott a másik elé: 
,Látja, báró, az Ön rokonsága, hogy elbánt az enyémmel! "?7? 

A Lévis hercegek családi képének méltó párja van a francia Croy-család 
birtokában. A vízözön látható rajta. Egy kéz nyúlik ki a hullámok közül; 
nemesi diplomát szorongat; mellette az árban már-már elsüllyedő 
emberfő, szájából a már ismert szalagon ez a mondat kígyózik elé: 
,Mentsétek meg a Croy-család iratait!" (Sauvez les titres de la maison de 
Croy.)""? 

A francia Jessé-család is pályázott az ótestamentomi atyafiságra. 
Családfa-szerkesztőjük szintén a névhasonlóságra építette a nemzetség- 
piramist. Máté evangéliumában foglaltatik: , Obed nemzé Jessét, Jessé 
nemzé Dávid királyt." Nagyobb hitelesség kedvéért 1668-ban hivatalos 
bizottság elé terjesztették a címert és a családtörténeti iratokat. A 
bizottság beható vizsgálat után részletes és agyafúrt jelentést 
szerkesztett, s oda lyukadt ki, hogy a dolog valószínű, s a családi 
kapcsolat Dávid királlyal csakugyan elhihető.""" 


NOÉ A HABSBURGOK ŐSE? 


Hajszálon múlt, hogy a Habsburgok bibliai eredetét hivatalosan meg nem 
állapították. 

Volt Miksa császárnak egy udvari történésze, Johann Stab, latinizáltan 
Stabius nevezetű. Nagy tudományú férfiú volt, a költészettel is 
kacérkodott, akkora eredménnyel, hogy 1502-ben a bécsi poéta-kollégium 
ünnepélyesen megkoszorúzta. Karrierjét jórészt a császár kegyének 
köszönhetvén, igyekezett meghálálni. Szerkesztett egy családfát, amely a 
Habsburgok őséül Woé fiát, Chamot tüntette fel, s a leszármazást apáról 
fiúra, pontosan és indokoltan keresztülvezette. A császár igen sokat adott 
családja régiségére, és nem bánta, ha tudósai hol ezzel, hol azzal a 
szenttel derítették ki a császári ház rokoni kapcsolatait. 

De Noé, mint ős? Gyanús volt a dolog. 

Gondolta: legjobb az egyenes út. A kérdést döntés végett áttette a bécsi 
egyetem teológiai fakultásához. 

A fakultás urainak melegük lett. Hiába átkozták Stabiust, hogy ekkora 
bajt csinált, a döntés elől, úgy látszott, nem lehetett kitérni. Az lett a 
szerencséjük, hogy miközben a határozathozatalt húzták-halasztották, a 
császár meghalt. Utóda nem reflektált a bibliai atyafiságra és Stabius 
remekművét csendesen irattárba tették."? 

Egyébiránt a családfagyártás egyre népszerűbb irodalmi iparrá fejlődött. 
Pénzt lehetett vele keresni. A brandenburgi ház genealógiájának 
összeállításánál 59 író dolgozott! Hallatlan szorgalommal, levéltárak és 
krónikák eldugott adataiból, sírkövek feliratainak figyelembevételével 
dolgozták fel a becses anyagot. A kész munkának gyönyörű címet adtak: 
Brandenburgischer Cedern-Hain (Brandenburgi cédrusliget). 


NAPÓLEON BOURBON-VÉRE 


Jellemző, hogy az emberek az illusztris családfa utáni lihegésükben azt 
sem bánták, ha a magas származás törvénytelen szerelem eredménye. 
.Fejedelmi vér nem szennyez be" - mint tudjuk. 

Ez a mentalitás szülte a hallatlan burleszk leszármazási táblázatot, 
amellyel Napóleonnak kedveskedett a szervilis családfaipar. 

A genealógus a vasálarcos legendájából indult ki. 

Akkoriban még általános volt a hiedelem, hogy a Bastille rejtélyes 
foglya, akinek csakis vasálarcban volt szabad őrei előtt mutatkoznia, nem 
volt más, mint XIV. Lajos ikertestvére. Azért dugták a Bastille-ba, mert pár 
perccel Lajos előtt született, s így voltaképpen őt illette volna meg a 
trónus. Sőt Gleichen báró még tovább ment: szerinte a vasálarcos volt a 
valódi trónörökös, Lajos pedig Mazarin és a királyné viszonyából 
származott, de a király halála után a szerelmes pár kicserélte a két 
gyereket. A fattyút a trónusra csempészték, a törvényes királyt pedig 
börtönbe zárták, és vasálarcot kényszerítettek rá, hogy soha senki az 
arcát meg ne láthassa, s a Bourbon családi hasonlóságot rajta fel ne 
ismerhesse. 

Ma már tudjuk, hogy a rejtélyes fogoly Matthioli olasz gróf volt, a 
mantuai herceg párizsi követe. A nemes gróf valami csúnya kémkedést 
követett el, amin a király úgy felbőszült, hogy a nemzetközi jog 
megsértésével Matthiolit elfogatta, s előbb Pignerol erődjébe záratta, 
majd Sainte-Marguerite szigetére szállíttatta, végül a Bastille-ba vitette, 
ahol 1703-ban meg is halt. A vasálarc tulajdonképpen selyemálarc volt, s 
egyszerűen kedvezményt jelentett a fogolyra nézve, amennyiben nem 
kellett állandóan a szobájában maradnia, hanem kimehetett sétálni az 
udvarra, de csak úgy, ha felvette az álarcot. Az eset kényes természete 
indokolta a kis elővigyázatot. 

Napóleont a genealógus a következőképpen hozta kapcsolatba a 
vasálarcossal: Sainte-Marguerite szigetén a parancsnok leánya megszánta 
a szegény foglyot; a szánalomból szerelem fejlődött, a szerelemből egy 
fiúgyermek. A gyereket el kellett távolítani. Megbízható személyek 
elvitték a közeli Korzikába, s ott felnevelték. A gyermek anyja nevét 
viselte. Az anya neve pedig Bonpart volt. A többihez már nem kellett sok 
fantázia, A Bonpart névből Bonaparte lett, majd olaszosítva $uonaparte. 
Ennek a fiúnak leszármazói voltak a Bonaparték, vagyis röviden: Napóleon 
a vasálarcosnak, tehát Franciaország törvényes királyának volt a 
dédunokája, s így nem bitorolta a trónust, hanem mint a rabkirály vér 
szerinti leszármazottja érvényesítette a jogait. 

Voltak, akik a rettenetes bolondságot el is hitték. Funck Brentano közli 
egy plakát szövegét, amelyben a vendée-i felkelés alkalmával 
figyelmeztették a királypártiakat, hogy ne higgyenek a híreszteléseknek: 
nem igaz, hogy Napóleon Bourbon-ivadék, s így joga lenne a trónusra!"" 

S hogy mit szólt mindezekhez maga Napóleon? 

- Ostobaság - mondotta. - Akit érdekel, mely időtől kell a Bonaparte- 
család eredetét számítani, megmondhatom: brumaire 18-ikától. 


MÉG EGY TÖRVÉNYTELEN ŐSANYA 


A legszemérmetlenebb családfa-gyárosok egyike volt Antoine du Pinet 
(1515-1584), egyébként századának egyik legtudósabb írója. Számos 
könyve közül különösen Plinius-fordítása aratott nagy sikert. 

Megbízatása arra szólt, hogy szerkesszen az illusztris Agoultcsalád 
számára illendő családfát. A tudós nekilátott a munkának. Kiindulópont: 
egy farkas a család címerében. Ehhez a farkashoz komponált egy nem 
létező pomerániai birodalmat, egy még kevésbé létező Valdugue nevű 
királyleányt, s egy soha a világon nem volt Hugo nevű fiatalembert, 
Szerelem, gyerek, mint már tudjuk. A gyereket titokban dajkaságba 
küldik, de útközben az erdőszélen egy farkas kiragadja a dajka kezéből, 
hazaviszi a vackába, s ott a többi kölykével együtt megszoptatja. Másnap 
a király arrafelé vadászik, a farkast lelövi, a gyereket megtalálja. Minden 
kiderül, apai áldás, utólagos házasság. A gyerek felnő, elveszi a bizánci 
császár leányát, ettől született gyereke ,benősül" az orosz cári családba, 
és így tovább, egészen Detre szászig vagy még tovább. 

Az Agoultt-család örvendezve fogadta a kalandos családfát. Nem úgy 
Pierre Bayle, aki rettenetesen nekimegy a vénasszonymeséket kiagyaló 
áltudósnak, és méltatlannak mondja a tudósnévre."! 

Hát még ha olvasta volna Saxo Grammaticusnak, a XII. század nevezetes 
historikusának csiklandós történetét arról az előkelő leányról, akit sétája 
közben egy medve elrabolt. A parázna állat a leányt barlangjába cipelte, s 
hónapokig ott tartotta. Ételt-italt hordott neki, közben pedig - a többit 
már tudjuk. Vadászok lelövik a medvét, s hazaviszik a leányt, aki pár 
hónap múlva egy tökéletesen fejlett, csak kissé túlbozontos testű fiút hoz 
a világra. A gyerek Bjorn (medve) nevet kap. Erős, hatalmas férfivá fejlett, 
egészen a törzsfőnökségig küzdötte fel magát. Igazságszerető főnök volt. 
Ez abból is kitűnik, hogy amikor megtudta, kik voltak a medveölő 
vadászok, kivégeztette őket, mondván: igaz, hogy hálával tartozik nekik 
az anyja megmentéséért, de viszont az is igaz, hogy az apja halálát meg 
kell bosszulnia. 

E főnök ivadékaiból lettek a dán királyok. 


SZÉP MELUZINA UNOKÁI 


A legbolondabb családfát kétségtelenül Etienne de Lusignan ácsolta 
össze. Ez a tudós historikus (1537-1590) távoli atyafia volt a 
nagytekintélyű francia Lusignan-családnak. A család címere: szirén, 
balkezében tükröt tart, jobbjával a haját fésüli. 

A szirén azt a bizonyos Szép Meluzinát ábrázolja, akit mi nem csupán 
Jean d"Arras XV. századbeli lovagregényéből, hanem a hazai ponyváról is 
ismerünk. Tündér volt, beleszeretett a breton királyfiba, hozzá is ment 
feleségül, de megfogadtatta vele, hogy a szombati napját mindig 
szabadnak hagyja, és nem kutatja, mit csinál ezeken a szombatokon, 
amikor bezárkózik a szobájába. A férj állta is egy darabig a fogadást, 
boldogan éltek, gyerekeik lettek. Egy napon úrrá lett rajta a kíváncsiság, 
belesett a kulcslyukon: s íme, a feleség a fürdőkádban ült, mint félig 
asszony, félig kígyó. Ez valami rejtélyes tündér-törvény folyománya volt. 

A meglesett asszony nyomban visszament tündérnek, akárcesak 
Lohengrin Grál-lovagnak. A gyermekektől származtak a későbbi Lusignan 


és Sassenage grófok - már ahogyan a történészrokon a leszármazást 
kifejtette. 

Az egész genealógiának semmi egyéb alapja sem volt, mint hogy a 
család Lusignan kastélyban lakott, s a népmonda szerint valahányszor 
valaki meghal a családban, megjelenik Mélusine tündér, és panaszos 
vijjogással repdesi körül a kastélyt. A monda alkalmasint onnan ered, 
hogy a pogány világban Lucina volt a szülés istennője, akit a vajúdó nők 
panaszos sikolyokkal szoktak segítségül hívni. Mater Lucina - Mére Lucine. 
Az utóbbiból korcsosult el a Mélusine. 

Mindazonáltal a címer nagyon szép lehetett: ezüst fürdődézsa, azúrkék 
abronccsal, s kimeztelenkedik belőle a csábító testű szirén... 

Nem minden nemesi címer sikerült ilyen festői szépen. 

IX. Károly francia király nemesi rangra emelte a dajkája férjét. A címer 
így ütött ki: Piros mezőben ezüst tehén, szarva között koronával. 
Szimbólum, az szimbólum. 

1430-ban Dabi Mihály udvari borbélynak Zsigmond király nemességet 
adományozott. A címer képét maga az új nemes választotta. Látható 
benne három zápfog, a negyediket a címerpajzs tetejéből kinyúló kéz 
mintegy kérkedően magasra emeli. 

Még szemléltetőbb és csattanóbb hatású Várallyay István nemesített 
huszti polgár címere. Báthory Gábor jutalmazta meg abbeli érdemeit, 
hogy kiváló ügyességgel végzett bizonyos operációkat, amelyekkel a 
ménesekben a csődörök felesleges tüzét szokták lehűteni. Kék színű 
mezőben emberi jobb kar fakalapácsot emel ütésre, alatta pedig élethű és 
félre nem ismerhető rajza látható az operáció tárgyául szolgáló csődöri 
ékességnek.?? 


A TUDÓSOK ARISZTOKRÁCIÁJA 


A XVI. és XVII. század német egyetemei ezerszámra ontották a 
Magistereket és Doctorokat, s kialakult egy új társadalmi rend: a tudósok 
arisztokráciája. A tudomány férfiai nagy tisztességnek örvendeztek; 
fejedelem megbecsülte, nép megsüvegelte őket. EI is bízták magukat 
erősen, soha olyan magasan nem hordta az orrát tudós ember, mint 
akkoriban. Csak egy baj volt: az új arisztokrácia nem hivalkodhatott olyan 
előkelően csengő, patinás nevekkel, mint a régi. Ök a polgári szülők 
egyszerű, sőt pórias nevével terhelten lódultak neki a halhatatlanságnak, 
s bizony ezek a nevek kegyetlen kakofóniával csendültek ki az ékes latin 
szövegek közül. 

Schurtzfleisch és Lámmerschwanz! 

Ilyen nevekkel nem lehet az Olymposra felkapaszkodni, a Múzsák 
lepofozzák onnan. Kellett hát valami módot találni, miképpen volna 
lehetséges, hogy az efféle torzonborz nevet szalonképesre keféljék. 

Az egyik módszer meglehetősen primitív volt. Egyszerűen azt 
cselekedték, hogy a német névhez hátul hozzá ragasztották a latin us-t. 
Így azután Konrad Samuel Schurtzfleischius, a wittenbergi egyetem tudós 
tanára megszabadult alacsony származásának szégyenletes ismérvétől, s 
az us, mint egy nemesi y, méltó tagjává avatta a tudósok nemesi 
rendjének. 


Évszázadokon keresztül használták ezt az us ragasztékot a tudományos 
könyvek szerzői, és valóban elérték vele azt, hogy az us végződést holmi 
előkelőség burkolta körül; ha valaki us volt, bizonyára tudós volt, viszont 
közönséges halandónak ezt a toldást nem engedélyezték. Könyvek 
címlapján, idézetekben tudós ember csakis us-szal szerepelhetett, ami 
nem csupán előkelően hangzott, hanem praktikus is volt, mert ragozni 
lehetett. Ha valakit például egyszerűen csak Bullingernek hívtak, az a 
latin szövegben örökös merevségre lett volna kárhoztatva, mint konok és 
mozdulatlan nominativus, ellenben a Bu/lingerus már kecses 
hajlékonysággal bírt, és deklinálva efféle változatossággal hangzott: 
Bullingerum, Bullingeri, Bullingero. Sőt, ha a Bullingercsaládnak több tagja 
szerepelt a tudományos irodalomban, Így is fel lehetett őket vonultatni: 
Bullingeros, Bullingerorum. 

Ami azonban igen furcsa: senkinek sem jutott eszébe, micsoda 
rettenetes barbárság a latin us-t hozzáenyvezni egy német névhez, s az 
ilyen torzcsinálmányt belecsempészni a klasszikusok nyelvén írt szövegek 
egységes harmóniájába, még ha a szöveg konyhalatinsággal íródott is. Az 
egyszerűbb német nevek még megjárták. Hallerus, Gesnerus, Mollerus, 
Happelius, Morhofius, Gerhardus, Forsterus és még sok száz latinizált 
német név az évszázados használat során megszokottá vált, s még a mai 
olvasó is beletörődik, lassanként észre sem veszi a groteszkséget. De már 
a Buxtorfius, Nierembergius, Ravenspergius, Schwenckfeldius, 
Pufendorfius cifrábban hangzik; ami pedig Schreckefuchsius freiburgi 
matézis-professzort illeti, a derék úr nevét ki lehetne tenni a szőlőbe 
madárijesztőnek. 

A csikorgó, kenetlen germán nevek megszorult tulajdonosai maguk is 
érezték, hogy az us nemigen fogná azokat dallamosakká varázsolni, azért 
más módszerhez folyamodtak: lefordították a kemény zörgésű nevet 
nemesen zengő görögre és latinra, s a durva szőrű germán hernyó 
klasszikusan ékes pillangóvá alakult. A kitűnő Lámmerschwanz a jenai 
egyetemen már mint Casparus Arnurus tanította a logikát és etikát, - a 
tudós Rindfleisch doktor Bucretius lett, - a pomerániai Brodkorb pedig a 
gyönyörűen csengő Artocophinus néven jegyezte Írásait. 

Íme egy kis kollekció egyéb lepkévé vált kukacokról: 

Decolampadius ezelőtt Hausschein 

Melanchton ezelőtt Schwarzfeld 

Apianus ezelőtt Bienewitz 

Copernicus ezelőtt Köppernik 

Angelocrator ezelőtt Engelhart 

Archimagrius ezelőtt Küchenmeister 

Lycosthenes ezelőtt Wolfhart 

Opsopoeus ezelőtt Koch 

Osiander ezelőtt Hosenenderle 

Pelargus ezelőtt Storch 

Siderocrates ezelőtt Eisenmenger 

Avenarius ezelőtt Habermann 

Camerarius ezelőtt Kammermeister 

Parsimonius ezelőtt Karg 

Pierius ezelőtt Birnfeld 

Ursisalius ezelőtt Beersprung 

Malleolus ezelőtt Hemmerlin 


Pepericornus ezelőtt Pfefferkorn , 

A bolond divatnak bedőltek más nemzetek is. Így latinizálta el becsületes 
francia nevét (Chauvin) a svájci Calvinus, így lett a belga Weijierből Wierus, 
a lengyel Stojinszkyből Statorius, a francia Ouvrier-ból Operarius, az angol 
Bridgewaterből Aguapontanus. 

Százakig, talán ezrekig lehetne a névsort kiegészíteni. A furcsa divaton 
nem segített az Epistolae Obscurorum Virorum (Sötétfejű férfiak levelei) 
gyilkos szatírája sem, amely ezekbe a klasszicizált nevekbe is beledöfte 
fullánkját, efféle neveket szerepeltetve a hírhedt levelekben: 
Mammotrectus Buntemantellus (Tarkaköpenyes Csecsfogdosó), Pultronius 
Cultifrex (Késcsináló), Pardormannus Fornacificis (Kályhacsináló Fingó- 
ember) stb. Tiszta szerencse, hogy maga a könyvnyomtatás feltalálója, 
Hans Gensfleisch nem került bele a megkergült névsorba. Ha száz évvel 
később él, talán ma az iskolában Johannes Ansericarnosus vagy más 
efféle nevet kellene a diákoknak bemagolniuk a halhatatlan Gutenberg 
helyett. 


AZ ÚJ NEMESI REND CSALÁDTÖRTÉNETEI 


Az új arisztokrácia ugyan szerzett előkelő hangzású neveket, de más 
tekintetben nagyon elmaradt a régitől: hiányzott a családfájuk. Ezen 
segíteni kellett, s valami más módon kanyarítani nimbuszt az újkeletű 
nevek fölé. Ennek az iparkodásnak köszönhetjük azokat a 
családtörténeteket, amelyekben össze vannak gyűjtve mindama 
nevezetes férfiak, akik az igen elterjedt Schmidt, Wolf, Müller - azaz a 
Schmidius, Wolfius, Müllerus családokhoz tartoztak. Goez lübecki 
szuperintendens könyvet írt a híres Schmidtekről De claris Schmidiis (A 
dicső Schmidtekről) címmel. A Wolfokat egy disszertáció örökítette meg, 
amelyet a túlságosan elszaporodott családnak egy tudós tagja a lipcsei 
egyetemen tartott De Nominibus Lupinis (A Farkas nevekről) címmel, 
elmésen Lupusra latinosítva a jelentéktelenül hangzó Wolf nevet. 

Ami a Mülleceket illeti, azokról nagy és alapos mű volt készülőben, de 
sajnos, csak töredék maradt. Johannes Müllerus flensburgi professzor 
Homonymoscopia (Azonos nevek vizsgálata) című könyvében megígérte, 
hogy meg fogja írni a Müllerek történetét Mola Musarum Castalia címen, 
ami magyarul ilyesmit jelent: A malom, mint a múzsák castaliai forrása. A 
sokat ígérő, nagyszerű hangzású cím alatt a nagytudományú dán 
polihisztor össze szándékozott gyűjteni mindazokat a tudósokat, akiknek a 
neve a malommal s a molnársággal állott kapcsolatban. A műbe 
belekerült volna minden nevezetes Moller, Müller, Molitor, Molináry, 
Molina, Molinetto, Mylius, Meulen, Mollenbeck, Mühlrad, Műhiberg, 
Múhlbach stb. stb. , sőt a magyar Molnárusok is szerepelnek a névsorban. 
A malmok és molnárok dicsőségének örök kárára a nagy mű sohasem 
jelent meg. Mindössze ízelítőt adott belőle a szerző, említett könyvének 
függeléke gyanánt ötven darab Müllert sorolva fel irodalmi tevékenységük 
pontos részletezésével. A többi Müllerről csak egy statisztikát közöl; de ez 
a rövid összeállítás is elég arra, hogy a tudós világ szájában összefusson a 
nyál, majd viszont keserű íz maradjon utána: íme, ez a nagyvonalú 
elgondolás nem válhatott valóra. 


A statisztika arról szól, hogy a Müllerek között kinek-kinek mi a 
keresztneve. Megtudjuk belőle, hogy a Molitorok között 4 János volt, a 
Myliusok között 8, a Molanók között 3, Mühlmannok között 4, a 
Mühlpfortok között sajnos egy sem, viszont bőven kárpótol e jánosbeli 
szegénységért a Müller-család, amelynek kebelében nem kevesebb, mint 
44 Jánosok találhatók 1697-ig bezárólag. Bizonnyal érdekelni fogja a mai 
olvasót az is, hogy a Müllerek sorában ezeken kívül akadt még 9 András, 3 
Arnold, 2 Baltazár, 5 Bernát, 2 Károly, 6 Gáspár, 7 Keresztély, 6 Dániel, 7 
Joachim, 2 Tóbiás stb., stb., sőt a névsor gondosabb elolvasása után az is 
kiderül, hogy volt még 4 János György és 4 János Jakab, akikkel együtt a 
híres és leghíresebb Jánosok serege 52 főre szaporodott. 

De mi ez mind a Mayerekhez képest! A kitűnő Paullini doktor, a barokk 
idők egyik legsokoldalúbb és legszeretetreméltóbb írója összeállította a 
híres Mayerek névsorát. Nem kevesebb, mint 207 nevezetes Mayert 
csoportosított aszerint, amint jogász, orvos, teológus stb. volt az illető. A 
díszes csapatba tartozott mindenki, aki Mayer, Maier, Meyer, Meier 
névvel, vagy az alapnév valamely toldalékával rendelkezett. Példák az 
utóbbiakra: Strohmeyer, Stolmayer, Listmayer, Gastmayer, Ziegenmayer, 
Spítzmeyer, Kirchmeyer, Stallmeyer, Hintermeyer, Wischmeyer, 
Distelmeyer, Hunermeyer, Mönchmeier, Buchmeyer, Hundemeyer és még 
temérdek efféle meyer. Paullini doktor nem akart pávatollakkal ékeskedni, 
és közölte, hogy az összeállítás munkájában nagy segítségére volt 
Joachim Mayer göttingai professzor. 

Úgy látszik, a Mayerek felvonultatása tetszéssel találkozott a 
tudományos világban, mert Joachim Mayer függetlenítette magát Paullini 
doktortól, önálló kutatásokat kezdeményezett, és fáradságos munkájának 
gyümölcsét egy hallatlanul érdekes könyvecskében foglalta össze, amely 
Antiguitates Meierianae (A Meier-család régiségei) címmel jelent meg 
Göttingában 1700-ban. 


Diplomatafrakk 


A müncheni udvari és állami könyvtárban 50-60 vaskos kötetnyi kézirat 
porosodott egy emberöltőn keresztül. A múlt század hetvenes éveinek 
elején Sebastian Brunner pápai prelátus, tudós és író nekivágott a 
félelmetes méretű anyagnak, s böngészete eredményét két érdekes 
kötetben tárta a világ elé. (Der Humor in der Diplomatie etc. Wien, 1872.) 
(Humor a diplomáciában.) Az ijesztően vastag kéziratnyalábok a 
müncheni Habsburg császári követek jelentéseit tartalmazták 1750-tőt 
1790-ig. Hogyan kerültek Münchenbe, nem tudni. 

Mint a könyv címe jelzi, az anyag humoros. Amit nem úgy kell érteni, 
hogy a követ urak attikai sóval fűszerezték a közlendőiket. A mondatok a 
diplomata komolyságával és az udvari etikett illendőségével vonulnak el 
az olvasó előtt, s íróik aligha gondoltak arra, hogy a hálátlan utókor 
humoros olvasmányt kivonatol belőlük. 

Apró udvari cselszövények tárulnak elénk; jelentéktelen személyek 
fontoskodásai; cím- és rangkérdések; elefánttrombitálássá hangolt 
szúnyogzümmögések. 

1756. április 10-én a követ azt sérelmezi, hogy bérruhás lakájainak 
kapupénzt kell fizetniük, ha este zárás után érkeznek a város kapujához. 
Vajon a bajor követ lakájai Bécsben fizetnek-e kapupénzt? Válasz: igen. A 
császári követ tehát úgy segít magán, hogy elcsapással fenyegeti azt a 
lakájt, aki livrében merészel kimaradni. Tizenhárom ívoldalt foglal el a 
kérdés fejtegetése. Végre április 30-án jelenti a követ, hogy a fejedelem 
elengedte a kapupénzt. ,Nem tudom eldönteni, hogy a kedvező 
eredmény az én kitartó állhatatosságomnak köszönhető-e? avagy a 
választófejedelem személyemet illető jóakaratának akarta-e bizonyságát 
adni? avagy a kedvezmény a császári és a választófejedelmi követ közti 
különbség elismerését jelenti-e?" 

1770-ben április 6-án négy ív egy Habsburg főhercegnő müncheni 
látogatásának előkészületeiről. Megdöbbentő súlyú nehézség gördült a 
parádé színterére. A császári követ azt követelte, hogy a főhercegnőt 
kísérő nemesi gárda belovagolhasson a fejedelmi palota belső udvarára. A 
választófejedelem konokul ellenszegült; csak a palota kapujáig kísérhetik 
a vendéget. Ezúttal hasztalan állhatatoskodott a követ, minden 
próbálkozása megtört a fejedelem ellenállásán. 

1778. március 27: Konferencia a választófejedelem elnökletével, 
eldöntendő a kérdést, hogy a bajor Szt. György-rend szalagját balról 
jobbra, avagy jobbról balra haladótag kell-e a mellen keresztülkötni? Az 
értekezlet az utóbbi irány mellett döntött. Nagy volt a követ meglepetése, 
amikor a legelső udvari ünnepélyen a fejedelem a rendszalagot arra 
ítélte, hogy mégis balfelő/l induljon meg jobbfelé. Mintegy engesztelően 
teszi hozzá a jelentés: , mindazonáltal gondja volt rá a fejedelemnek, hogy 
az aranygyapjat feltűnő helyre akassza." 

A jelentésöőzönben a praecedentia, az elsőbbség körüli viták áradnak el 
legszertelenebbül. A követek polipként szívták rá magukat erre a 
kérdésre. Parókahajszálnyit sem engedtek a gazdájukat megillető 
kiváltságokból. A vezető elv kettős volt: kiharcolni azt, ami a 
megbízójuknak jár, s megakadályozni, hogy más uralkodó követe 
ugyanezt élvezhesse. 


1761-ben Podstaski gróf a német császár képviseletében részt vett a 
passaui püspökválasztáson. Ti. nem egyházi, hanem világi aktusról volt 
szó; a császár, mint hűbérúr adományozta a hűbérjószágokat az új 
püspöknek, Kelemen szász királyi hercegnek. Nagy volt a parádé. De 
mindjárt az elején sajnálatos súrlódás keletkezett a császári biztos és a 
káptalan között. A gróf egy 1723-ban történt választás szertartási 
jegyzőkönyvére hivatkozott, és azt követelte, hogy az ünnepélyes 
fogadtatásra kirendelt két kanonok a teljes püspöki udvartól körülvéve, az 
első lépcső alján várja őt, s ugyanez a díszkíséret vezesse fel a következő 
második lépcsőn a díszteremig. Azonban a káptalan szertartásmestere 
elébetárt egy még régebbi, 1680-ból kelt jegyzőkönyvet; ebből bizony az 
derült ki, hogy a két kanonok nem az első lépcső alján köteles fogadni a 
császári biztost, hanem csupán az első és második lépcső között. A gróf 
kénytelen volt az idő rövidsége miatt engedni, azonban a legteljesebb 
jogfenntartással, nehogy a jövőre irányadó példát lehessen az esetből 
kovácsolni s így a német császár jogai teljesen sértetlenek maradjanak. 

Annál nagyobb sikere volt az ültetés körül. A választásnál fekete 
mennyezet alatt ült, fekete posztóval behúzott karosszéken. Mikor a 
káptalan meglátogatta, a karosszéke abban különbözött a kanonokitól, 
hogy aranyos rojtok fityegtek le róla. Az ünnepi ebéden egész karosszéke 
vörös bársonnyal volt behúzva. A császár egészségére aranytálcán 
nyugvó kristálykehelyből ivott; a káptalant és tagjait sorjában rang szerint 
közönséges pohárral köszöntötte fel; viszont mikor a püspök a grófot 
éltette, födeles pohárból hajtotta fel a bort. 

Azt sem mulasztja el leírni a gróf, hogyan foglalta el helyét a tanácskozó 
asztalnál. A kanonokok a dextro latere (jobboldalról) szorosan az asztal 
mellett álltak, a baloldaliak azonban hátratolták a széküket, úgyhogy a 
császári biztos köztük és az asztal között vonulhatott az ülőhelyére. 

Ilyenkor, a részletekbe mélyülés alkalmával érti meg az ember, milyen 
nehéz volt a diplomatapálya. 

A követ sohasem tudhatta, mikor csúszik meg a századokon át simára 
csiszolt etikettpályán, és mikor töri ki a nyakát. Innen származik az örökös 
aggodalom, állandó résenlét, folytonos gáncsoskodás a kiváltságok és az 
elsőbbségi jogok táján. 

Ottingen gróf, I. Lipót császár követe Zalánkeménnél találkozott a 
szultán követeivel. Mindegyik a másikat leste, hogyan száll le a lóról. Mert 
ha valamelyik hamarább érintené talpával a földet, ezzel megalázkodást 
mutatna a másik előtt, aki még fenn ül a nyeregben. Az osztrák gróf koros 
ember volt, nehezen mozgott, nem bírt lepattanni egy lendülettel a 
nyeregből. Miközben lefelé kászolódott, a törökök is úgy maradtak, 
féllábbal a kengyelben állva. Végre a gróf talpra vergődött, s azon 
pillanatban ők is a földre zuhintották magukat. 

Nemcsak a talpnak volt fontos szerepe a diplomáciában. Egy másik 
testrészre is gondosan kellett ügyelni; noha fordított arányban, mint a 
talp esetében. Aki hamarább ül le, tekintélybeli elsőbbséget ragad el 
magának. A karlovici béketárgyaláson, a Habsburg, török, lengyel és 
velencei követ rangféltésén ügyes ötlettel segítettek. Kerek épületkét 
ácsoltak össze, egyetlen teremmel, közepén kerek asztallal. Négy ajtaja 
volt a teremháznak, mindegyik ajtóval szemben egy-egy követ sátra. 
Adott jelre a követek egyszerre léptek ki a sátrukból, egyszerre nyitottak 


be az ajtón, és katonás pontossággal egyszerre zöttyentek le a 
tárgyalóasztal mellé. Nem esett rangsérelem egyiken sem." 

Nagy Frigyes egy félkezű ezredest küldött követül Versailles-ba. A 
francia udvar sarokba szorult. Ha Franciaország követe gyanánt épkézláb 
ember megy Berlinbe, a porosz király a markába fog nevetni. Addig 
tanakodtak, amíg találtak egy féllábú diplomatát; ez a nyomorékságának 
köszönhette, hogy megkapta a díszes porosz nagyköveti hivatalt. 

Lehetséges, hogy csak anekdotáról van szó, ha jellemzőről is. Ellenben 
színigazságot tartalmaz Sir John Finett angol főszertartásmester naplója a 
ceremoniális furcsaságokról, amelyekben része volt."" A napló csak halála 
után jelent meg, tehát bizonyos, hogy a közzététel nem járt az eszében, s 
csupán a maga gyönyörűségére írta össze az emlékeit. 

Legtöbb baja a csökönyös velencei követtel akadt. Udvari ünnepségre 
hívták meg az olaszt, de mielőtt válaszolt volna, magához kérette Sir 
Johnt, és azt követelte, mondja el szóról szóra a francia követnek szóló 
meghívás szövegét. Makacsul kötötte magát hozzá, hogy az ő meghívója 
pontosan úgy hangozzék, mint a franciáé; ne hiányozzék belőle egy betű 
sem. Sir John megtette, s mint aki jól végezte dolgát, hazament. De 
megint hírnök érkezett, s azt pihegte, hogy a velencei tudni óhajtja, vajon 
a nagyhercegi követ is ott lesz-e az ünnepségen? Igen. Ebben az esetben 
kegyeskedjék Sir John közölni: melyik követ kapta meg hamarább a 
meghívót, ő-e vagy a nagyhercegi? mert ettől függ, hogy elmegy-e? Sir 
John mit tehetett? Megnyugtatta, hogy igenis, Velencét hívták meg 
hamarább. 

Sir John legsikerültebb mesterfogását akkor vitte végbe, mikor az 
örökösen marakodó spanyol és francia követ között kellett igazságot 
tennie. Arról volt szó, hogy egy konferencia alkalmával ki üljön a pápai 
követ jobb oldalán? Az nem volt kétséges, hogy a követnek csupán egy 
jobb oldala van. A megszorult szertartásmester fejéből fényes ötlet 
szikrázott elő. Megkérte a pápa követét, rendelje Londonba a Párizsban 
székelő pápai nunciust. A követ nevetett, és megtette. Most immár 
természetes volt, hogy a követ jobb oldala a nunciust illeti meg. A két 
fogcsattogtató követnek szabad választást engedtek, ki hová akar ülni? A 
francia a baloldalt választotta, mert így közelebb került a követhez; a 
spanyol a jobb oldalra szavazott, mert bár a nunciuson keresztül, de 
mégiscsak az előkelőbb helyet kapta. Mind a kettő meg volt elégedve. 

Volt úgy, hogy nem segített semmi fortély, ügyeskedés, elsimítás. A 
követek maguk rendezték egymás között az elsőbbség kérdését, 
fegyverrel. ; 

A hihetetlen eset Londonban történt, 1661 szeptemberében. Uj svéd 
követ érkezett Londonba a Temzén. Az udvari etikett értelmében a 
Towernál a parton a király fogata várta a követet, ez beszállt a hintóba, s 
megindult a Whitehall felé. A menethez csatlakoztak a külföldi követek 
díszhintai is. Kirobbant, és nekidühödött a vita: melyik kocsi szegődjék 
közvetlenül a svéd követ nyomába, a spanyol vagy a francia? Károly király 
a vállát vonogatta; intézzék el az urak egymás között. Rendben van, majd 
elintézik. 

Az angol kormány tudta, hogy az elintézés csúnya csetepatévá fog 
fajulni; intézkedett tehát, hogy a saját polgárait távoltartsa tőle. A kikötő 
elé katonaság vonult, s a tengernyi kíváncsi népet hátraszorította. Jó 


angol szokás szerint azzal nem törődtek, hogy az idegen urak egymást 
miképpen verik fejbe. 

Délután három órakor kellett a svéd követnek megérkeznie. A spanyol 
hintó már tíz órakor a helyszínen volt, ötven fegyveres ember 
kíséretében. A franciák késtek keveset, s hátrányosabb helyre kerültek. 
Viszont nekik százötven emberük volt; száz gyalogos és ötven lovas. 

Feltűnt a bárka, kiszállt a svéd követ, elfoglalta helyét a királyi hintóban. 
Alighogy megindult a kocsi, a farkasszemet néző ellenfelek egymásnak 
rontottak. A spanyolok csatasorba fejlődtek, és elállták az utat, hogy 
fedezzék a kocsijukat, amely kihasználva az előnyös helyzetet, már a svéd 
hintaja után ügetett. A franciák pisztollyal és karabéllyal sortüzet adtak, 
majd kivont karddal rohantak rájuk. Szabályszerű ütközet fejlődött ki. A 
spanyolok elszánt dühvel harcoltak a fölös számban nekik zúduló franciák 
ellen, nem engedtek tapodtat sem. Tizenkét ember esett el, negyven 
sebesült meg. A halottak számát egy londoni polgár is szaporította. 
Kíváncsisága veszedelmes helyre csalta, keresztüllőtték a fejét. 

De úgy látszott, hogy a spanyol vak hősiességgel szemben a franciák 
jobban értenek a hadtudományokhoz. Dugaszban tartottak minden 
eshetőségre egy lovascsapatot; ennek az volt a feladata, hogy nyargaljon 
a spanyolok kocsija után, támadja meg és vagdossa el az istrángot. Ugy is 
történt. Azonban csodák-csodája: az istrángon nem fogott a fegyver. A 
spanyol még ravaszabb volt: láncot használt szíj helyett, és behúzta 
bőrrel, hogy szíjistrángnak lássék. 

A harc eldőlt, az elsőbbség kérdése nem. XIV. Lajos a parókáját rángatta 
dühében. Megszakította a diplomáciai viszonyt Spanyolországgal. Atadta 
útlevelét a spanyol követnek, a magáét visszahívta Madridból. Háborús 
szelek viharzottak a Pireneusok felett. Spanyolország gyengébbnek tudta 
magát, kénytelen volt a derekát beadni. Fuentes márki spanyol követ a 
versailles-i udvar és huszonhat külföldi követ jelenlétében ünnepélyesen 
kinyilatkoztatta, hogy Spanyolország elismeri Franciaország elsőbbségi 
jogát. Lajos a nagy jelentőségű esemény emlékezetére érmet veretett. 
Egyik oldalán koszorús feje látható, a másikon trónjának mennyezete alatt 
állt, előtte az alázatos tartású Fuentes márki, körülötte egyéb külföldi 
követek. Az érem körirata: JUS PRAECEDENDI ASSERTUM, CONFITENTE 
HISPANORUM ORATORE. Az elsőbbségi jog megerősítést nyert, a 
spanyolok követe elismerte. 


Az úr a pokolban is úr 


Az életnek is megvan a maga sztratoszférája. Ide nem párázik fel a szünet 
nélküli versengés verejtékszaga; akinek pólyáit idefenn teregette ki a 
sors, , versenyen kívül" élheti le az életét. Gondja csak arra van, hogy 
mindenkivel megtartassa a kötelező három lépésnyi távolságot. Eddig és 
ne tovább - figyelmeztették az óvatlan közeledőt a láthatatlan fotocellák, 
amelyekkel a szülők már a születés pillanatában körülvették a legújabb 
úrpalántát."? 

Ismerjük a divat történetéből az uszály magyarázatát. Nagy 
ünnepségeken előkelő személyiségek azzal fokozták méltóságosabbra a 
fellépésüket, hogy a palástot hátul megnövesztették. A mögöttük leomló 
és maguk után vonszolt ruhatöbblet nemcsak az alakjukat nagyította 
meg, de járásukat is ünnepélyesre szabályozta. A nehéz, drága szövettel 
végbevitt pazarlás viselőjének előkelősége, gazdagsága mellett tett 
szemmel látható bizonyságot. 

Gondos szülők tehát azzal indítják el az előkelő csecsemőt életének 
ünnepségére, hogy pazar bőkezűséggel névuszályt fércelnek össze a 
számára. Egy hajdani olasz uralkodócsalád tróntalan sarja 1878. 
november 20-án házasságot kötött a francia Clichy-ben. A maire-nek főtt 
a feje, hogyan szorítsa bele az anyakönyv rovataiba a menyasszony 
uszályán messze túlhullámzó névuszályt. Edouard Lévy, a Le Manuel des 
prénoms szerzője nem sajnálta a fáradságot, és kijegyezte a tiszteletet 
gerjesztő névtömeget: 

Pasguale, Baylen, Maria del Carmine, Giovanni Battista, Vincenzo, Feneri, 
Michele, Arcangelo, Francesco di Paola, Ferdinando, Francesco di Assisi, 
Luigi Re, Alfonso, Gaetano, Giuseppe, Pietro, Paolo, Gennaro, Luigi 
Gonzaga, Giovan" Giuseppe della Croce, Gaspare, Melchiore, Baldassare, 
Alberto, Sebastiano, Giorgio, Venanzio, Emmanuele, Placido, Andrea, 
Avellino, Rocco, Pacifico, Francesco di Geronimo, Felice, Terziano, Anna, 
Filomena, Sebazia, Lucia, Luitgarda, Apollonia. 

Ha jól számoltam, negyvenkét név. Alkalmas anyag spleenes angolok 
fogadásai számára: el tudja-e mondani az illető princ valamennyi nevét 
egy lélegzetre? 

Spanyol példa nem esett a kezem ügyére, pedig tudvalevően a 
névuszály náluk a leghasználatosabb. Mikor Erzsébet angol királynőnél 
jelentkezett a spanyol követ, a királyné fölkért egy dúsgazdag és 
nagytekintélyű polgárt, rendezne ünnepélyt a követ tiszteletére. A 
spanyolnak fogalma sem volt róla, mit jelent Londonban a City, csupán a 
nevét hallotta a jövendőbeli házigazdájának. Ez bizony rövid volt: /ohn 
Cuts. A spanyol felháborodva szaladt a főudvarmesterhez: a spanyol 
király méltósága nem engedi meg, hogy képviselője egyszőtagú 
embereknél ebédeljen. Nagynehezen rendbehozták az ügyet; úgy látszik, 
az ételsornak és az ajándékoknak szokatlanul hosszú uszálya engesztelte 
ki az öntudatos spanyolt. 


A , PRÜGELKNABE" 


A gyerek növekedik, tanulnia kellene, de nem teszi. Polgári gyermeknél 
ilyenkor nádpálcával élénkítik a szellem renyhesBégét. Az arisztokratikus 
fotocella ezt nem engedte meg. Fejedelmi házaknál egy elmés intézmény 
segítségével áthidalták a nehézséget. A hercegfiak mellett játszótársat 
tartottak, aki együtt nőtt fel velük, s a tudomány morzsátt is az ő 
asztaluknál csipegette fel. 

De akármilyen jámbor volt a játszópajtás, bármilyen jól tanult, őt verték 
el a hercegfi helyett, ha ez helytelenkedett vagy nem tudta a leckéjét. 
Prügelknabe volt az áldozat neve. A XVI. században bukkant fel először 
Németországban. Még Miksa császárt, mint ő maga Írja, derekasan 
megpofozta a tanítója, ha nem tanult. 

Az életrevaló intézmény Angliába is átszivárgott; szenvedő alanya itt a 
whipping boy nevet viselte. 

Azt hinné az ember, hogy ennél értelmetlenebb és ostobább ötletet a 
nagyúri gőg még nem termelt ki. Pedig igenis kitermelt. Bajor Izabella, VI. 
Károly francia király felesége a kilencnapos imádságot maga helyett az 
udvari orvosával végeztette el. Ugyanő fogadalmat tett egy avignoni 
zarándoklásra, el is végezte, de úgy, hogy helyettesként egy kengyelfutót 
gyalogoltatott Avignonba. Az udvari számadásokból is egy érdekes tétel 
került napvilágra: 1417-bea a királyné 9 livre-t és 6 sout fizettetett ki, 
mert az illető 36 napig böjtölt helyette." 

Hasonlót Ír Saint-Simon herceg emlékirataiban Olonne grófnőről. Ez egy 
prédikáció hatása alatt fölismerte a böjt szükségességét, tehát nyomban, 
amint a templomból hazaérkezett, parancsot adott, hogy az egész 
személyzet böjtöljön az ő érdekében. 


MIT JELENT A TÖMJÉNEZÉS? 


A feudális rangtobzódás a templomot sem kímélte. Ott ment végbe 
valóságban a ma már csak képletesen élő cselekmény: a tömjénezés. A 
kegyúr valamely ősi kiváltság alapján megkövetelhette, hogy 
istentisztelet alatt a tömjénfüstben ő is külön részesülhessen. Ez volt az 
úgynevezett droit d"encensement, a tömjénezés joga. A kiváltságlevél 
pontosan megszabta, hányszor kell a füstölőt meglóbálni a családfő, a 
feleség és a gyermekek előtt. Főbb rangú nemes embert több , coup" 
illetett meg, mint egy alacsonyabb rendűt. Akárhányszor perre is mentek 
miatta, s ítélettel kellett eldönteni, kinek hány lóbálásig terjed a 
kiváltsága. 

A lyoni Szent János-káptalannak csak olyan nemes származású személy 
lehetett a tagja, aki apai és anyai ágon egyenes vonalban tizennégy 
nemes őst tudott kimutatni. Ez ellen nem lehet kifogást tenni. Az alapítók 
úgy rendezkednek be, ahogyan akarnak. Benn, az úr házában úgyis 
egyformán isten alázatos szolgája mindegyik kanonok, ha indigó lüktet is 
az ereiben. Tévedés. A tizennégy ős szelleme a nemes urak térdébe szállt. 
A Szent János-káptalan kanonokjai úrfelmutatáskor nem hajtottak térdet. 
Állva maradtak, amint ez őspróbát tett nemesemberekhez illő. A párizsi 
Sorbonne - abban az időben bizonyos egyházi ügyek joghatósága - 
megbotránkozott a világi ízű előkelősdin és betiltotta. A nemes urak nem 
hagyták magukat, fellebbeztek a koronatanácshoz. Ez körültekintő 
határozatot hozott: megsemmisítette ugyan a Sorbonne döntését azon az 


alapon, hogy nem volt joga eljárni az ügyben - de óvakodott kimondani, 
hogy a szokatlan kiváltság csakugyan megilleti-e a lyoni káptalan tagjait. 

A középkori sötétség denevérszárnyú szellemei suhogtak a templom 
bolthajtásai alatt. Mai ember értetlenül áll a fából faragott vaskarika előtt, 
hogy az is lehet kanonok, aki nem fölszentelt pap. Magyarázat: a 
káptalanoknak dús jövedelmeik voltak; illőnek mutatkozott, hogy a 
nagyrangú hűbérurak is részesedjenek bennük. Megalkották az örökletes 
kanonokság intézményét. Például az imént említett lyoni káptalannak a 
Berry hercegek voltak az örökös kanonokjai. A beiktatásoknál azután 
furcsa jeleneteket kellett az isten házának eltűrnie. 1403-ban az orléans-i 
herceg, mint a Saint-Agnan-templom káptalanjának tagja, kanonoki 
öltönyben csinálta végig a szertartást, azután megint visszaöltözködött 
hercegnek. 

Az auxerre-i káptalan saját elhatározásából választotta tagul Chastellux 
grófját, mert megmentette a templomot egy garázda rablócsapat 
dúlásától. A derék úr a beiktatáson kardosan, csizmásan, sarkantyúsan 
jelent meg, jobb öklén vadászsólyma ült, egyházi méltóságát mindössze a 
bal karjára vetett kanonoki fej- és válltakaró, az úgynevezett aumusse 
jelezte. Így vonult be a templomba, és ebben a harcias öltözékben foglalta 
el kanonoki székét.?? 

Az egyház mindebbe beletörődött. Hová menjen panaszra? Maguk a 
francia királyok is számos nagyjövedelmű káptalannak voltak a 
kanonokjai. 

Az úr a templomban is úr... 


A NEMESEMBER SZÉLZÁSZLAJA 


Az idegen, aki a régi Franciaországban utazgatott, azt a megfigyelést 
tette, hogy a házak ormán nem szélkakas mutatja a szél irányát, hanem 
szélzászló. S ez sem fordul elő sűrűn, csak imitt-amott. Alakja is változó: 
az egyik szabályos négyszögű, a másikat kétnyelvűre hasították - az 
egyiknek hosszabb a nyele, a másiké rövidebb. 

Nem a gazda ízlése szabatta őket különbözőre. A szélzászlók nemcsak 
csikorogtak, de jelbeszédet is folytattak: messzire hirdették a háztetőről, 
hogy a ház ura nemesember, s a nemesség ranglétráján emezt vagy 
amazt a helyet foglalja el. 

Ez volt a droit de girouette, amely körül még több jogvita tombolt, mint 
a tömjénezés kiváltsága körül. Általában az a jogkép alakult ki, hogy a 
négyszögletes zászlóforma csak a zászlósurakat8 illeti meg - a kisebb 
rangú nemesség érje be a hasított, két nyelvre oszló szélzászlóval. Aki 
ezeken az osztályokon belül is elsőbbségre tart igényt, megtoldhatja a 
maga forgattyúját a nemesi rangjával arányos hosszúságú nyéllel. Szabad 
a vaslemezre a címert is ráfestetni, vagy apró lyukakkal szitaszerűen 
kipettyegtetni. 

A ,szélkakas" szó tehát a francia szélmutatókra nem illik. De a girouette 
átvitt értelemben ugyanazt jelenti, mint nálunk a szélkakas. Napóleon 
bukása után egy kaján kézikönyv jelent meg ezzel a címmel: Dictionnaire 
des girouettes. Lexikonszerűen, betűrendes sorban vonulnak fel benne 
mindazok a politikusok és egyéb közéleti férfiak, akik pályájukon aszerint 
csapongtak ide és amoda, amint a köztársaság, a császárság vagy 


királyság felől fújt a szél. (Amennyiben valaki hasonló könyv eszméjével 
foglalkoznék, közölhetem, hogy az eredeti 1815-ben jelent meg Párizsban 
az A. Eymery cégnél. A szerző, érthető okokból, nem nevezte meg 
magát.) 


VIGYÁZAT! ÚR KÖZELEDIK! 


A girouette-nek nem volt ugyan kakasformája, ehelyett maga az úr 
utánozta a kakast, amikor a háza kapuján kilépett. Ruhája tarka volt és 
pompázatos, mint a kakas tolla, és éppolyan büszkén lépkedett is. Eppen 
csak hogy nem kukorékolt. 

Századokon át a kukorékolást egy különös ruhadísz helyettesítette: a 
csörgő. Eleinte az övet díszítették a csörgők, majd, amikor itt már nem 
fértek el, átterjeszkedtek a ruhaszegélyre, cipőre, vállszalagra, kalapra. 
Urakon, asszonyságokon százával fityegtek a csörgők, s akkora csengést- 
bongást csináltak, hogy a templomokban el kellett tiltani az esztelen 
módit, mert zavarta a papot. 

Hogyan keletkezett a kótyagos divat? nem tudni - csak annyi ismeretes, 
hogy Németországból indult el hódító útjára. A hűbéri kor urai kapva- 
kaptak rajta, mert nem csupán csillogó aranyával jelezte viselőjének 
előkelőségét, de hangos szóval hirdette is: vigyázat! uraság közeledik! 
félre az útból! 

A régi groningeni krónika Így ír egy 1370-ben a szó szoros értelmében 
lezajlott" udvari ünnepségről: ,Fényes ruhában jöttek el a lovagok, 
dámák és kisasszonyok; arany-ezüst csengő volt az övükön; hosszú 
köntös hullott le a vállukról; volt itt aztán surr-surr és kling-kling!" 

Lichtenstein Ulrik, a lovagkor édesszavú költője és gyógyíthatatlan 
nőbolondja tudvalevően többszáz tornát vívott hölgye tiszteletére. Egyik 
viadalon egy másik bolonddal akaszkodott össze, aki Ulrik úr leírása 
szerint igen derék lovag volt, és nagyszerű ruhában vágtatott be a 
küzdőtérre: ötszáz csörgő volt a ruháján, s még a kopjája hegyén is apró 
csörgők csilingeltek. 

Később a csörgők nem érték be vele, hogy csak számbelileg 
szaporodjanak. Elkezdtek növekedni. Diónyi, majd baracknyi nagyságúra 
domborodtak. Utóbb ezzel sem érték be. A csörgőket csengettyűkkel 
keverték vagy helyettesítették; azután a csengettyűk is nőttek-nőttek, s 
elérték az apró harangocskák méreteit. Egy régi német krónika leírja az 
1400-1430 közti időszak divatját, s azt mondja a szalagokra akasztott 
harangokról, hogy 10-15 márka súlyuk volt, sőt akadt olyan, amelyik 
megütötte a 20 márkát. (Körülbelül 10 fontot!) 

A csörgődivatot századokon át annyira komolyan vették, s az előkelőség 
olyan hallatlanul nagyszerű hangsúlyozásának tekintették, hogy nem 
látták meg a kegyeletsértést, amikor szentképeken még a szentek ruháit 
is megrakták csörgőkkel. Úgy gondolták, ez a legnagyobbfokú 
hódolatnyilvánítás. Halle városában látható Szent Móric szobra, amelyet 
1411-ben készített Konrad von Eimbeck mester. A szent szobrán csörgők 
lógnak. A nép ma is így hívja: Der Schellenmoriz. 

A ruhadivatnak egész sora gyorsan jött és gyorsan elenyészett. Szinte 
hihetetlen, hogy a csörgődivat a XII. századból átcsilingelt még a XV.-be 
is. Hogy ilyen makacsul szembeszállhatott a divat változatosságot 


követelő törvényével, csakis a csörgők beszédének köszönhette. Csörgő, 
csengő, harangocska a rangnak volt csengő-bongó szavú heroldja, akár a 
vezérürü rangjáé a nyakába akasztott kolomp. 

Orökké azért semmi sem tart. A csörgő nagysokára mégis lekerült a 
lovag urak és asszonyságok köntöséről. De végképpen nem tűnt el az 
emberiség szeme elől. Ma is látható kártyafigurákon, játékcsörgettyűn, s 
egy különösen hozzáillő helyen: a bohócok sapkáin.?" 


A RUHARENDELETEK 


Ami egyébként a külső megjelenést illeti, a rang és pénz hajdani harcában 
a pénz alul maradt. Gazdag polgárnak módja lett volna, hogy öltözete 
pompájával túlpáváskodjék a szegényebb főnemesen, de a rangtörvények 
eltiltották tőle. A feudális felfogás megkövetelte, hogy a rangelsőbbség 
már a ruhán szembetűnjék. Mihelyt felbukkant valamilyen szeszélyes új 
divat s a ranghagyományok tisztelete nem mutatkozott elegendőnek, 
hogy a kellő keretekbe szorítsa: a rangkórság lökött egyet a törvény 
kezén, s ez sietett beavatkozni. A csónakorrú cipők divatjának idején azt 
szabályozta a törvény, hogy kit mekkora kunkorodás illet meg a rangja 
szerint. Ruhauszályoknál az uszály hossza igazodott az asszonyságok 
rangjához. Mikor a XV. század közepe táján megjelent a nők fején a 
cukorsüvegformájú hennin, a hatást azzal fokozták, hogy a süveg 
csúcsáról fátyolt lengettek alá. Természetesen minden dáma azon 
igyekezett, hogy minél hosszabb fátyollal főzze le süveges asszonytársát. 
Az elfajult versengésben a hatóságoknak kellett rendet csinálni. 
Rendeletekkel szabták meg a fátyol hosszát, többnyire úgy, hogy 
polgárasszony fátyla csupán derékig érhet, nemesasszonyé lefityeghet a 
sarkáig, uralkodóházbeli hölgyeké pedig a földet söpörheti. 

Keletkeztek az általános öltözködést agyonszabályozó ruharendeletek is. 

Kettős céljuk volt: 

Gátat emelni a nekivadult fényűzési szenvedélynek -, egyszersmind 
hangsúlyozni a hűbéri világ jelmondatát: , Semmi szabadság, semmi 
egyenlőség, semmi testvériség!" 

A középkor egyik legrégibb ruharendeletét Szép Fülöp francia király 
bocsátotta ki 1298-ban. Elsősorban a polgárságot szorította kordába. 
Polgár nem viselhetett hermelint vagy szürke nemes prémet, nem 
hordhatott aranyékszert, drágakövet, arany vagy ezüst fejdíszt. A 
nemességet egymás között a ruhaszövet finomsága különböztette meg. 
Herceg és gróf akármilyen drága szövetből varrathatta a ruháját; báróé 
nem kerülhetett többe rőfönként 25 tours-i garasnál, zászlós uraságé 18- 
nál, gróf fiáé 16-nál, báró fiáé 15-nél, tekintélyes és vagyonos polgáré 12- 
nél, egyéb polgáré 10-nél. Az asszonyok számára a lovagias király 
pótlékot engedélyezett: báró felesége egy ötödével drágább szövetben 
parádézhatott, mint az ura; tekintélyes polgári feleség 4, egyéb 
polgárasszony 2 garassal drágább szövetek közt válogathatott. Hercegné 
és grófné törvényen felül lebegett; felöltözhetett akár 
paradicsommadárnak. 

Sűrűn találkozunk az általános ruharendeletekkel a németeknél. Krünitz 
panaszosan említi, hogy még a birodalmi gyűlések is akárhányszor 
ruharendeletek megvitatására fecsérelték az idejüket. A polgárság a saját 


hatáskörében gyártotta a maga külön kasztrendszerét megóvó 
szabályokat. Lipcse város levéltárában például az 1550., 1595., 1628., 
1634., 1640., 1649., 1698. évekből származó rendeleteket őriznek. 

1786-ban egy különös nyomtatvány járt kézről kézre Bécsben."? 
Részletesen, osztrák bürokrata-pontossággal kidolgozott ruharendelet 
tervét tartalmazta. A későbbi hivatkozások nem fűznek hozzá semmiféle 
megjegyzést, mintha rést akarnának hagyni olyan felfogás számára is, 
hogy a tervezet hivatalos megbízásból készült. A szöveg kétségtelenül 
magánkézre vall. 

A társadalmi karámok felállításánál a szerző nagyjában ragaszkodik a 
feudális elgondoláshoz. Az állam polgárai közül kiemeli a nemességet és 
főnemességet, a többit pedig 12 csoportba gyömöszöli ilyenképpen: 1. 
Államhivatalnokok, elnöktől titkárig. 2. Egyetemi tanárok. 3. Jogi doktorok. 
4. Orvosdoktorok. 5. Gyógyszerészek. 6. Sebészek. 7. Művészek. 8. 
Bankárok, kereskedők, gyárosok. 9. Polgárság. 10. Polgárjoggal nem bíró, 
de engedélyes iparosok. 11. Egyéb kézműves és mesterlegény. 12. A 
többi ember. (Die übrige Gattung der Mannspersonen.) 

A nemességet a kalapra tűzött toll különbözteti meg. Herceg fehér és 
fekete tollra jogosult, ami a fejedelmi hermelinre emlékeztet. A gróf tolla 
egészen fehér kell hogy legyen, báróé fehér és vörös, egyéb nemesé 
fekete. 

A hivatalnoki kar járjon egyenruhában, mint a katonaság. A 
rangkülönbséget paszomántsávokkal és a fémgombok változatosságával 
lehet kifejezni. Segédtisztviselő szövettel bevont gombot kap. Ha az illető 
hivatalnok nemes ember, feltűzheti a tollat is, amely megilleti. 

Egyetemi tanárt a ruhaujj hajtókájára varrt háromsoros aranypaszománt 
különbözteti meg. Egyéb tudósról nem kell külön megemlékezni, mert 
olyan tudós alig képzelhető el, akinek valamilyen hivatala, 
következésképp egyenruhája ne lenne. 

Jogi doktort két sor aranypaszománrnt illet meg, orvosdoktort szintén 
kettő, de csak ezüst. Azért kellett az orvosokat a jogászok mögé sorozni, 
mert jogász nélkül a világ nem képzelhető el, orvos nélkül ellenben igen, 
ha az emberek többet fognak törődni az egészségükkel. Egyébként 
igazság szerint a jogászok számára teljesen fekete ruhát kellene előírni, 
mert tintából élnek - az orvosok és sebészek számára pedig vérszínű 
vöröset. 

A művészek több alcsoportba oszthatók: zenész, színész, 
tűzijátékcsináló, könyvnyomdász, szobrász, rézmetsző, festő, 
pecsétnyomó-metsző. A zenészek ismét három csoportra tagozódnak: 1. 
Tulajdonképpeni zenészek, vagyis zeneszerzők, karmesterek, 
magánművészek. 2. Zenekari tagok és zenetanárok. 3. Egyéb muzsikusok. 
Mindezt a népség-katonaságot a hajtókára varrott zsinórok számával és 
színével lehet egymástól széjjelkülönböztetni és felismerni. 

Így piszmog tovább a bürokrata szabatossággal kidolgozott tervezet, le 
egészen a ,többi ember" gyűjtőnév alá foglalt páriákig. Legvégül 
megállapítja, hogy akadhatnak olyanok is, akikre a ,többi ember" fogalma 
sem alkalmazható. A páriáknak ezek a páriái jelentkezzenek a 
rendőrségen, az majd kiutal nekik megfelelő gúnyát. 

A bécsi cenzúra szigorú homlokráncai még a jozefinista időkben sem 
simultak ki. Ha ezt a nyomtatványt szabadjára engedte, abból azt kell 
következtetni, hogy valami igazság meglapult mögötte. Erre mutat a 


Magyar Hírmondó 1784. évi 82. levelében foglalt bécsi jelentés is, amely 
egy készülő ruharendeletről ad hírt. , Amit régtől fogva jövendölünk - írja 
-, most jön világosságra, ti. az öltözetnek kicirkalmazott minősége, 
melyről már most mindenütt beszéllenek. A szolgálatban lévőknek 
Tsukaszín egyforma köntös engedtetik, melynek külömb-külömb színű 
hajtókája s prémje fogja a Tisztségeknek nagyobb s kisebb voltát 
megkülömböztetni... Mikor ezen Rendeletek egészen talpra állanak, akkor 
lészen aztán sírás-rívás, fogaknak csikorgatása, mert a szolgát az úrtól, 
szűcsöt-vargát-szabót a Tanátsosoktól meg fogjuk esmérni." 

Vagyis: az úr, ha gyalog jár is, úr. 


AMIKOR A GYÁSZRUHA TESZI AZ EMBERT 


A halálban mindenki egyforma... 

Szó sincs róla. 

A ruhatörvény a gyászházban is parancsolt. Egyszerű polgárember 
gyászolhatott ugyan a szívével, de nagyúri társaságnál a bánat fokozatait 
a gyászruharendeletek szabályozták. Eleinte a gyász külső jelei körül 
összevisszaság uralkodott. A lovagkorban - mint ezt a Lancelot- 
mondakörből tudjuk - a lovagok feketére mázoltatták a pajzsukat, rövidre 
vágták a hajukat és szakállukat, sőt levágták a nadrágharisnyájuknak a 
fejét, úgyhogy mind a tíz ujjuk gyászosan meredt a külső világba. Hölgyek 
kifordítva vették fel a ruhájukat, és lenyisszantották a lovuk farkát 
rövidre. Mindez nem volt kötelező, s a gyász időtartama sem volt 
meghatározva. 

A fejlődő francia udvari élet a gyász szabályait is fejlesztette, 
tökéletesítette, rendszerbe foglalta. Az utókort egy összefoglaló mű 
tájékoztatja az üdvös rend részleteiről. 1765-ben jelent meg ezzel a 
címmel: Ordre chronologigue des deuils de cour (Az udvari gyász időrendi 
szabályai). 

Elsősorban megismerkedünk a nagy gyász fogalmával. Ezt a szülő, 
nagyszülő, házastárs, testvér halála után kellett viselni. Időtartama három 
részre oszlott: a gyapjú, a selyem és a félgyász (petit deuil) szakaira. 
Szülők után a gyapjúkorszak 3 hónapig tartott, ez idő alatt a szabály csak 
szövetruhát engedélyezett, hozzáillő egyszerűbb felszereléssel. A 3 hónap 
eltelte után további 6 hétig fekete selyemruhát lehetett hordani fekete 
ékszerrel - az utolsó 6 hetes szakaszon pedig a gyász komorsága fekete- 
fehér félgyásszá enyhült, a ruha akármilyen finom anyagból készülhetett, 
s szabad volt gyémántékszereket is felrakni. 

Távolabbi rokonoknál és hozzátartozóknál az öltözködés szabályai 
egyszerűsödtek; mindössze egy fekete és egy fehér korszak volt kötelező. 

A gyász időtartamát a jogszokás így szabta ki: 

Házastárs: 1 év 6 hónap. 

Szülő: 6 hónap. 

Nagyszülő: 4" hónap. 

Testvér: 6 hét. 

Nagybácsi, nagynéni: 3 hét. Unokatestvér: 15 nap. 

Unokatestvér gyermeke: 8 nap. 

A szabályzat aprólékosan felsorolja, hogy az egyes határidők egyes 
szakaszaiban mikortól meddig milyen ruhákat és tartozékokat kell 


hordani. Sajnos, divattörténeti elmélyülésre lenne szükség, hogy a gondos 
részletezést méltányolhassuk. 

A kákán is csomót kereső mai embert inkább az érdekelheti, hogy minő 
számítási kulcsot sikerült olyankor alkalmazni, amikor feleidőt feketében, 
felet fehérben kellett tölteni, azonban az időtartam páratlan számú 
napokból tevődött össze? A megoldás egyszerű volt: a határidő nagyobbik 
felét nyelte el a fekete. Például 15 napos gyász esetén 8 napra tágult a 
fekete korszak és 7-re szűkült a fehér. 

Mint látható, a szabályzat szigorúan formalisztikus alapelveken épült fel. 
Egy helyen mégis rést hagyott az érzelmek számára. Nevezetesen, ha a 
gyászoló rokon az elhunyttól örökölt. Így például testvér halálánál a 
gyászidő csak 6 hét lett volna, de ha örökség is mosolygott a túlélő 
testvérre, a szabály arra kötelezte, hogy 6 teljes hónapon keresztül 
jelezze gyászköntösével megszomorodott lelkiállapotát. 

A halottak mindenesetre nyugodtan hunyhatták le a szemüket. 
Gondoskodás történt, hogy holtuk után is megkapják a tisztességet, ami a 
rangbeli embert megilleti. 

Az úr a koporsóban is úr... 


ANGLESEY MÁRKI LÁBÁNAK SÍREMLÉKE 


Gyászszertartás, temetés nem való a könyvcímem alá. 

De tudvalevő, hogy néha a templomi faragványok között is elénk torzul 
egy-egy groteszk, hogy csak a flamand , miséricorde"-okon 
szeszélyeskedő ábrázolatokra utaljak. 

Ilyen groteszk jelenet lehetett Anglesey márki, Uxbridge lordja lábának a 
sírbatétele. A waterlooi csatában a vitéz katonának ellőtték a lábát, le 
kellett vágni. A lefűrészelt lábat az a tisztesség érte, hogy Waterloo 
község egyik kertjében eltemették, és díszes emlékkövet állítottak föléje 
ezzel a felirattal: 


Ci est enterrée la Jambe 
de Villustre et vaillant Comte d Uxbridge 
Lieutenant-Général de S. M. Britannigue, 
blessé le 18. Juin 1815. 
Vagyis: itt van eltemetve a dicső és vitéz Uxbridge grófnak, ő brit királyi 
Felsége tábornokának a lába; megsebesült 1815. június 18-án. 

Mikor 1844-ben a híres és hírhedt amerikai Barnum európai körútján 
Brüsszelbe érkezett, kirándult a waterlooi csatatérre is. Megcsodálta a Láb 
síremlékét, valamint a golyótépte Csizmát, amely a műtét előtt a Lábon 
volt, s amelyet ugyanott mutogattak. Barnum kapott az alkalmon, s meg 
akart szerezni ritkaságmúzeuma számára a nevezetes csizmából egy 
darabkát. Néhány frank ellenében az ereklyét őrző asszonyság lehasított 
belőle egy három hüvelyk hosszú és egy hüvelyk széles szeletet. Barnum 
elégedetten távozott, és útközben kiszámította, hogy ha minden látogató 
megszerez magának titokban egy ekkora nyesedéket, 1815-től 1844-ig 
pontosan 99 867 csizmának kellett elfogynia. 

Egy másik ilyesfajta síremlékről Weber számol be nálunk is sokat 
olvasott Demokritosában. Egyik padovai templomban volt olvasható ez a 
sírfelirat: 


Sereniss. Perdinandi Caroli Gonzaga 


Ducis Mantuae etc. 
Clementissima Viscera. 

Gonzaga Károly Ferdinánd mantuai herceg Ő Fensége legkegyelmesebb 
belei! Nyilván arról a Károly Ferdinándról van szó, akit József osztrák 
császár a mantuai hercegi trónról elkergetett, s aki 1708-ban Padovában 
meghalt. Holttestét nem lehetett egyszeriben hazaszállítani, tehát 
bebalzsamozták, a kevésbé értékes részeket pedig illő hódolattal a 
templom kriptájában eltemették. 

Az úrnak az aprólékja is úr... 


RANGSOR A VÉRPADON 


A fejezetcímül használt közmondás helyszíni magyarázatával 
természetszerűen adósnak kell ugyan maradnom, de a pokolba vezető 
útról már vannak értesüléseim. 

Salisbury székesegyházának látogatóját egy időben szokatlan látvány 
lepte meg: címeres márványsíremlék, amely fölött egy selyemzsinór 
lógott. Ezzel akasztották fel 1557. március 6-án Lord Stourtont. Ösrégi 
angolszász családból származott, de a keresztes háborúkban vitézkedő 
őseinek emléke sem tudta megmenteni attól, hogy gyilkosság bűntette 
miatt halálra ne ítéljék. Csak azt a kedvezményt köszönhette a rangszerző 
ősöknek, hogy közönséges szőrkötél helyett selyemzsinórt hurkoltak a 
nyakára. A zsinór addig lógott a síremlék fölött, amíg el nem rothadt. 

Utoljára 1760. május 4-én jutott szerepe a főurat megillető, kiváltságos 
selyemzsinórnak. Lord Ferrers gyilkosság bűnébe esett. A lordok háza 
parádés külsőségek között tárgyalta az ügyet és a törvénynek 
megfelelően bitóhalálra ítélte. A gyilkost ugyanaz az akasztófa várta 
Tyburnben, mint a közönséges gonosztevőket, de a főúr a bitóhoz vezető 
útra rangjának megfelelő dísszel vonult fel. Ezüstpaszománttal kihányt, 
csipkedíszes, fehér selyem esküvői ruháját öltötte magára, s a saját 
hatlovas díszhintóján hajtatott a vesztőhelyre. A selyemzsinór utóbb Sir 
Thomas Thyrwitt akasztott emberek köteleiből összehordott hírhedt 
gyűjteményébe került. 

A politika bűnöseire pallos vagy bárd várakozott. A főrangúakat 
megillető tisztesség ott is kijárt nekik. Struensee kivégzésénél a lakájai is 
fölmehettek a vérpadra, uruk holttestét a koporsóba teendő, nehogy a 
hóhérlegények érintése megfertőzze. Ezt még meg lehet érteni. A 
groteszk elem akkor vihog bele a drámai színjátékba, amikor csoportos 
kivégzésnél megtartják a rangsort. Hamilton hercege, Holland earlje és 
lord Capel egymás után ment fel az emelvényre, rang szerint: elsőnek a 
herceg, utána az earl, utolsónak a legalacsonyabb rangú lord. Az 1746. 
évi Stuartösszeesküvés két főbűnöse közül lord Kilmarnock volt a 
magasabb rangú, lord Balmerino rangban utána következett. A fekete 
lepellel borított vérpadon fehérruhás, fehérkötényes bakó várt rájuk. Lord 
Kilmarnock udvariasan át akarta engedni az elsőbbséget idősebb 
társának, de a sheriff kijelentette, hogy ilyen szabálytalanságba nem 
mehet bele. Ragaszkodott a rangsorhoz, s így Kilmarnock feje hullott le 
először. 


Az úr, ha veszteni viszik is, úr... 


ELADOTT ÉS MEGVETT ESZTENDŐK 


Valódi nagyúr azt is megteszi, hogy megvesz a szegény embertől néhány 
esztendőt, s azokkal megtoldja a saját életét. 

Ez nem tréfa; valósággal megtörtént. Igaz, hogy a Keleten. Az odavaló 
jogtudósok fölfedeztek Mohamed tanításai között egy csűrhető és 
csavarható tételt, amelyet az ilyen esetre rá lehetett húzni, s a nem 
mindennapi ügyletről a jogi formáknak mindenben megfelelő, 
ajándékozásinak álcázott szerződés készült. Az okiratot Hammer-Purgstall 
báró fedezte fel, és egész terjedelmében közzétette Fundgruben des 
Orients című folyóiratában. (Wien, 1810-19. I. 891.) 

Így szól: 

Jelen ajándékozási szerződést szerkesztette Allah (kinek nagysága 
dicsőíttessék) szegény szolgája, Hafazáde Mohammed emír, a jól őrzött 
Galata város kádija. 

Mai napon magas bírósági ülés tartatott a tenger partján Besiktás 
kerület Mahalézi negyedében (amely is a jól őrzött Galata város alá 
tartozik), amaz úri lakban, amelynek tulajdonosa nagyságos Jusszuf aga ő 
kegyelmessége, fia néhai Izmail agának, aki nagy tiszteletre méltó 
főudvarmester volt ő császári fenségénél, a mi boldog, kegyes és 
főméltóságú asszonyunknak és parancsolónknak, a szultánának anyjánál 
(akit a Legjóságosabb vegyen mindenkor oltalmába). Ezen az ülésen 
Hadzsi Szadullah aga, Ahmed agának fia, akinek kívánságára jelen kitűnő 
okirat szerkesztetett, fent megnevezett ő kegyelmességének jelenlétében 
a következő nyilatkozatot és szóbeli közlést tette: 

Átengedek teljes érvényű bírósági ajándékozás útján nagyságos Jusszuf 
aga ő kegyelmességének, néhai Izmail aga fiának hét teljes esztendőt 
életéveimből, amelyek részemre örök időtől fogva, a lelkek teremtésekor 
előre engedélyeztettek, és az Allah által őrzött lapon feljegyeztettek. 
Minthogy több ízben nevezett ő kegyelmessége előtt ismeretes, hogy már 
Adám próféta (üdv és áldás reá) az ő előre meghatározott nemes életéből 
bizonyos számú esztendőket Seth prófétának (üdv és áldás reá) 
ajándékozott és Seth próféta (üdv neki) ezt az ajándékot elfogadta, az 
okból ő kegyelmessége méltóztatott az e célból tartott mai ülésen 
személyesen megerősíteni, és alábbi tanúk előtt élőszóval kijelenteni, 
hogy az ajándékozást valóban elfogadja. A jelen okirat bevezető részében 
megnevezett effendi (kinek sora menjen jól úgy ezen, mint a túlvilágon) 
megszívlelte ez alkalommal a nagyon tiszteletre méltó ige nemes 
értelmét, mely szerint: Allah azt törli ki és azt vezeti be, ami neki tetszik, 
és Ő tartja kezében az Elet Könyvét - és ehhez képest, a mondottak 
megörökítésére, szerezte és leírta ezt a jelen okiratot. 


Az 1211. évben, Rebjul-akir hónap 28-ik napján." 
Tanúk: 
A nagyon tiszteletre méltó Urfanzáde Aarif effendi. 
Mohamed Szadik effendi, ő császári Fenségének kamarása. 
Omer effendi, ő kegyelmességének csohadárja. 
Ahmed effendi, ő kegyelmességének kiajája." 


1807-ben, amikor III. Szelim szultánt a lázadó janicsárok trónjáról letették, 
a szultán kegyenceként gyűlölt Jusszuf agát Brusszában kivégezték. Tehát 
a szerződés keltétől fogva még tizenegy évet élt. Ebből mennyi volt a 
sajátja, mennyi Szadullah agáé, csak Allah tudná megmondani. 


ÚTLEVÉL A MÁSVILÁGRA 


Ha már eljutottam a Keletre, átnézhetek a régi Oroszországba is. 

Mikor a hajdani orosz nagyúr az utolsó útra készülődött, indokolt 
aggodalmai támadtak, hogy vajon eddigi életmódja alapján kedvező 
fogadtatásra számíthat-e a másvilágon? S egyáltalán, beeresztik-e a 
mennyországba? Ugy okoskodott hát, hogy célszerű lesz már idelenn 
megfelelő útlevélről gondoskodni. Az útlevelet az illetékes pravoszláv 
főpap állította ki, s a koporsóban nyugvó halottnak a kezébe tette. Hogy- 
hogy nem, egy ilyen útlevél nem jutott el rendeltetése helyére, s a British 
Museum gyűjteményébe került. Ez a szövege: 

"Mi, Makárius, Isten kegyelméből Kijevnek, Halicsnak és minden 
Oroszországnak érseke, a mi urunkhoz és barátunkhoz, Szent Péterhez, a 
Mindenható kapusához. 

Ezennel bizonyítjuk, hogy a mai napon meghalt Istennek egy szolgája, 
név szerint Vlagyimirszkij Tódor herceg. Felkérünk, hogy bocsásd be őt 
minden nehézség és késedelem nélkül Isten királyságába. Feloldoztuk őt 
valamennyi bűne alól, és elláttuk áldásunkkal. Következésképpen semmi 
sem áll útjában bebocsáttatásának, s avégből, hogy így legyen, 
kiállítottuk részére ezen levelünket. 

Kijevi klastromunkban, 1541. július 30-án. 

Makárius, az Alázatos, 
Kijev, Halics és minden Oroszország érseke.""? 

A másvilági útlevelek története ismét továbbvezet egy világrésszel. 
1938-ban történt Dél-Afrikában, hogy hittérítőknek öltözött csalók járták 
be a néger telepeket, s útleveleket árultak a mennyországba. Darabja 1 
angol fontba került. Pár hónap alatt 1500 darabot varrtak az elszédült 
feketék nyakába. Lehetett he/lyfoglalást is biztosítani. Ennek nem volt 
szabott ára; ki mennyivel többet fizetett, annál jobb helyet kapott a 
paradicsomban. Legdrágábbak voltak a központi fekvésű helyek, az 
úristen közelében. 

Másik hír 1936 októberéről: Bukarestben összeállították egy moldvai 
kolostor elcsapott harangozójának a bűnlajstromát. Kiderült, hogy 
megtette magát püspöknek, sorbajárta a falvakat és mennyországi 
lakóhelyeket adott el a parasztoknak. Négyzetméterenként 1216 lej volt egy 
parcella ára, ami nem is sok. 

Egyszerű emberek megdöbbentő hiszékenységéről van szó. Olcsó 
áraknak, szabálytalan okiratoknak ugrottak be. Nem gondoltak rá, hogy 
ilyen fontos ügyletet csakis hiteles személyek útján, szabályszerű okirattal 
lehet lebonyolítani. 

Ugy mint Chátillon hűbérura cselekedett. 

Ez szerződést kötött a cluny-i apátsággal, amely szerint birtokából egy 
nagy darab földet átengedett a rendnek. Ellenérték gyanánt kikötötte, 
hogy a rend védnöke köteles neki és utódainak ugyanannyi hold területet 


biztosítani a mennyországban, mint amennyit az átengedett birtokrész 
kitesz... 

Az ember hajlandó lenne hamisítványra gondolni, ha megbízható tanú 
nem igazolná az irat valódiságát, Bonaventure d" Argonne kartauzi 
szerzetes, aki Vigneul-Marville néven érdekes történelmi és irodalmi 
apróságokat gyűjtött össze, Mélanges d"histoire et de littérature (Vegyes 
irodalmi és történelmi esetek) című munkájában (Párizs, 1725, III. kötet, 
473. oldal) ismerteti a szerződést, és kijelenti, hogy annak egy hiteles 
példányát ő a tulajdon szemével látta. 

Az úr a másvilágon is úr... 


Arany! Arany! 


Arany! Arany! 


A Csendes-óceán hullámai a Karolinák táján megtörnek egy magányos 
szigetcsoport partjain. Úgy hívják: Yap. Talán 7-8 ezren éldegélnek rajta. 

Akármilyen paradicsomi ősártatlanságban élnek is, ismerik a civilizáció 
ötletes találmányát: a pénzt. De a Yap szigetek testében nem rejtőzik 
semmiféle érc, más valutát kellett hát kieszelniük. Helyes ösztönük azt 
súgta, hogy a kagylóvaluta, kutyafogvaluta, s más efféle könnyen 
szerezhető pénznem a komoly értékmérő szerepére nem alkalmas. Kell 
hogy a pénznek magas csereértéke is legyen. Választásuk a 200 
mérföldnyire eső Pelew-szigetcsoport termékére, egy malomkőnek 
alkalmas kőfajtára esett. A lelőhely messze van, a követ fáradságosan kell 
malomkővé csiszolni: íme a csereértékkel büszkélkedő pénznem. 

Egy láb átmérőjű malomkő körülbelül a váltópénznek felel meg. A 
közepébe fúrt lyukon botot lehet keresztüldugni, s vállra akasztva el lehet 
vele indulni a vásárra. Amennyivel nagyobb a kő, annyival nagyobb az 
értéke. Valóságos ezresbankót jelent a tizenkét láb átmérőjű nagy 
malomkő; ennek a közepén már akkora lyuk van kikanyarítva, hogy 
elférhet benne akármilyen kövér ember. 

De csak nem hengergetik ezt a sokmázsás kőtömeget ide-oda, amikor 
vesznek valamit rajta? Nem is. Az őslakónak van magához való esze. A 
malomkő ott maraa, ahol eredetileg volt, az első tulajdonos udvarában, s 
egyszerűen átírják az új tulajdonos nevére. Persze, csak szóbeli 
szerződéssel, de ez náluk többet ér, mint az írás, mert nem lehet ráfogni, 
hogy , papírrongy". Gazdag szigetlakók vagyona emitt is, amott is hever 
idegen telkeken. Meglátogathatják, beleülhetnek a közepébe, és 
élvezhetik a tulajdon tudatának örömeit, akár a nagyvárosi zsugori, mikor 
odahaza az asztalán végigpergeti megtakarított aranyait. 

Most jön a java. 

Vihar zúdult végig a szigeteken, a tengerár kicsapott a partra, s mikor 
visszahúzódott, magával sodorta néhány jómódú polgár lábatlan jószágát, 
az udvarokon tehénkedő óriási malomköveket. A vész elmúltával 
felkutatták a kincset: ott pihentek szépen a tenger fenekén, közel a 
parthoz. Fölösleges volt a kiemelésükre fáradságot szánni; mindenki 
tudta, hol van a víz alatt az ő saját külön malomköve, s így a család 
gazdagsága semminő csorbát nem szenvedett... 

Olvasom, hogy az Egyesült Államok aranykincsét veszély esetén víz alá 
lehet süllyeszteni. Az arany nyugodtan pihenhet akármeddig a Fort Knox 
(Knox erőd) víz alatti kazamatáiban, ez semmiképpen sem érinti az 
odafönn keringő sok milliárdnyi dollárbankjegy értékét. Az aranyfedezet 
hiány nélkül megvan, ha a víz alatt is... 

Csak az a meglepő, hogy Yap-sziget tanulatlan vademberei milyen 
fölényes intelligenciával előzték meg a mi modern civilizációnk 
nemzetgazdászait. 


AZ ARANY BÚJÓSDIJA 


A felkelő nap tündöklő fénykorongja, a déli verő tüzes lángolása sohasem 
volt képes az ember képzeletét úgy fellobbantani, olyan lázasra 


forrósítani, mint az arany alattomosan sugárzó, hideg sárga fénye. Jámbor 
napimádók istenként tisztelték ugyan a napot, de a megszokásnak 
rajongás nélküli tiszteletével, aminő egy kötelességét híven teljesítő, 
megbízható, becsületes istenséget megillet. Hiszen még nem esett meg, 
hogy ha a nap hátul lement, elöl megint fel ne jött volna. 

Amde az arany! az arany! Hol emitt, hol amott sárgul a mosolya. Ahol 
nem keresik, aranyrög gyanánt gurul az utas lába elé, aranyfövenyként 
veti ki a víz, vagy váratlanul felkínálja aranytól dagadó hegykebelét a 
bányászcsákány mohó tapogatásának. Ahol keresik, egy villanásra 
megmutatkozik, mint a kacér asszony, azután úgy elbújik, hogy többé 
nem akadnak a nyomára. Az is megtörténik, hogy az aranymező ugarrá 
szikkad, a folyók aranypora elfogy, s a bányák telt ereiben elapad az 
aranytej. 

Amikor az aranydüh spanyol megszállottjai az elmenekült kacikák 
aranykincsére vadásztak, felkutattak minden indián sátort, kunyhót, falut, 
várost, de aranynak nem akadtak nyomára. Pedig csak le kellett volna 
hajolniuk a földre, ott csikorogtak az aranyszemcsék a talpuk alatt. 
ÁAlmodtak El boradóról, és nem tudták, hogy benn járnak El Doradóban! 

Az arany büszke lehetett tréfájára, amelyet imádóival űzött! 

Háromszáz éven keresztül jöttek-mentek Európa szerencsekergető 
kalandorai Kalifornia földjén, de soha, senkinek sem jutott eszébe, hogy 
belemarkoljon a folyó partján csillogó fövenybe, és megvizsgálja, vajon 
csakugyan értéktelen csillámkő-e az, amivel a napsugár játszik? 1848-ban 
Sutter svájci kapitánynak Marshall nevű emberét bosszantani kezdte az 
úton-útfélen rávigyorgó csillogás, végre-valahára meghajtotta a derekát, 
és fölszedett egy tenyérrevaló darabos homokot. Mintha az arany csak ezt 
a meghajlást várta volna háromszáz esztendeig: tiszta aranymorzsák 
alakjában kacagott a szerencsés emberre! 

Az arany saját sarlatánságához illő óriási reklámmal dolgozik. Az ókor 
krónikái telve vannak hallatlan aranycsodák híreivel; ezek még a mai 

Salamon király sokezer mázsányi aranya, Mídász és Krőzus aranykincse, 
a Heszperidák aranyalma-termése, Jázonék aranygyapja csillog-villog az 
antik világ krónikáinak lapjain. Fönícia gazdagságáról az a hír terjedt el, 
hogy Hispaniából kapja a temérdek aranyat. Annyira, hogy hajói 
aranyhorgonyokkal térnek haza nyugati útjukról, mert rendszerint elfogy 
a csereárujuk, s a vashorgonyokat cserélik be aranyra. Szicíliai Diodoros 
megmagyarázza a hispaniai aranybőséget. Az őslakók nem ismerték az 
aranyat, de egyszer a Pyreneusokban hatalmas erdőégés keletkezett, a 
lángok egész hegyláncokon tomboltak végig, megolvasztották a 
hegyekben rejtőző aranyat, és valóságos aranypatakokban folyt le a 
völgybe az ismeretlen csodafém... 


AZ ARANYTÚRÓ HANGYÁK 


Az emberek még furcsábbat is elhittek. Azt képzelték, hogy az emberiség 
legszínesebb vágyképének értékét az állatok is ismerik. 

Aelianus értesülése szerint az óperzsa Baktria kietlen hegytorlaszaiban 
griffmadarak tanyáznak. Érckemény karmaikkal aranyat vájnak a 


sziklából, s a halomba hordott kincset dühös féltéssel őrzik, nehogy az 
ember hozzáférhessen. 

Plinius a legendás madár lécezését nem hiszi. De igenis komoly valóság 
gyanánt tálalja fel az aranytúró hangyát. 

,Csodájára járnak az eritreai Hercules-templomban őrzött indiai hangya- 
csápoknak. India északi részében macskaszínű hangyák élnek; akkorák, 
mint az egyiptomi farkas. Aranyat túrnak ki a földből. Tél idején 
halmozzák fel, nyáron a hőség elől a föld alá bújnak. A hinduk ilyenkor 
lopják el az aranyat. De ugyancsak sietniök kell, mert a hangyák az 
emberszagra kibújnak a lyukakból, utánuk vetik magukat, s ha a tevék 
nem elég gyorsak, szétmarcangolják a tolvajokat. Ekkora sebességet és 
vadságot vált ki belőlük a szenvedély."997? 

Hérodotos szerint néhányat sikerült elfogni, s azokat a perzsa király 
udvarában őrizték. 

Strabón az aranylopásról azt írja, hogy tanyáikhoz közel mérget szórnak 
el, s amíg a falánk állat a lenyelt méreggel vesződik, az aranyat gyorsan 
össze lehet szedni. Strabón más szerzőkre is hivatkozik, amiből az derül 
ki, hogy a különös szenvedélyű hangya létezését az antik világ írói vita 
nélkül elfogadták. 

Es miután a középkor tudósai majdnem szentségtörőnek bélyegezték, 
aki a klasszikus szerzők írásaihoz kommentár helyett kételyt merészelt 
fűzni, az aranytúró hangya bevonult a középkoti természettudomány 
állatseregletébe. 

Brunetto Latíni, Dante tanítómestere 1240 táján egy hatalmas művet írt 
ófrancia nyelven. A Kincsek Könyve - így lehet lefordítani a címet." 
Valóban a középkor tudásának kincsét tartalmazza. Nagyméretű 
enciklopédia: kezdi a világ teremtésével; összehord minden ismert 
anyagot földrajzról, természetrajzról, csillagászatról - de még 
erkölcstanról és politikáról is. 

A nevezetes hangya is betúrta magát a természetrajzi részbe. 

Latini szerint a kapzsi állat nem Indiában gyűjti az aranyat, hanem 
Etiópiának egy szigetén. Aki közeledik hozzájuk, halálfia. De a furfangos 
szerecsenek ravasz módon fognak ki rajtuk. Egy anyakancának az 
oldalára ládákat erősítenek, áteveznek a szigetre, s a kancát csikaja 
nélkül kiugratják a partra. Odaát a kövér legelő izgatja a ló étvágyát, s el 
is legelget napestig. Közben a hangyák észreveszik a ládákat, s úgy 
okoskodnak, hegy íme, milyen pompás tartályok ezek az arany számára. 
Megrakják a ládákat arannyal. Napszálltakor az elmés etiópok kivezetik az 
innenső partra a csikót, ez panaszosan nyerít az anyja után, az anyakanca 
meghallja, nosza nekiiramodik, bele a vízbe, és átúszik az 
aranyrakománnyal. 

Ugorjunk át három századot. 1544-ben jelenik meg Sebastian Münster 
hatalmas világképe: Cosmographia universalis (Egyetemes világatlasz). 
Az aranytúró hangya itt már szép rézmetszetben mutatkozik be. A naiv 
rajz olyannak ábrázolja, aminők közismert szerény fajrokonai, csupán 
rettentő nagyra felpuffasztva. 

A szívós állat még ekkor sem fejezte be ragyogó pályafutását. De Thou, 
Franciaország nagy bírája, politikusa és történetírója elmondja, hogy 
1559-ben a perzsa sah dús ajándékot küldött Szolimán szultánnak. A 
nagyértékű küldeményben szerepelt egy indiai hangya is, akkora, mint 
egy középnagyságú kutya, vad és harapós állat..." 


Később, mikor a tudomány beragadt szeme nyiladozni kezdett, 
igyekeztek megmagyarázni a hangyamese születését. Egyik elmélet 
szerint a szibériai rókának köszönheti világrajöttét, mert ennek az a 
szokása, hogy halmokat túr, mint a vakond. Azt pedig nem lehet 
feltételezni az okosnak ismert rókáról, hogy puszta magánszorgalomból 
túrja fcl a földkupacokat: bizonyára aranyat keres a föld színe alatt. 
Gyenge magyarázat, akárcsak a másik, amely szerint valamikor valóban 
létezhetett egy óriáshangyához hasonló, azóta kiveszett állatfajta. 

Talán ésszerűbben lehet a hangya-legendakör magvához hozzáférni. A 
föld mélyében dolgozó bányászok munkáját hasonlíthatta valaki a 
hangyákéhoz. A hasonlat találó volt és tetszetős. Megtette a rendes utat 
szájról szájra. Ezt az utat pedig ismerjük a mendemondák történetéből. Itt 
is, ott is ragad rá valami; mindegyik hírhozó érdekesebb akar lenni az 
elődjénél, és megtoldva adja tovább; végül a nyers pletykaanyag műértő 
kézbe kerül, ez lecsiszolja, és időálló mendemondává formázza. 


A MAGYAR SZŐLŐTŐKE ARANYTERMÉSE 


Nem az aranyszínű tokaji borról van szó, hanem századok gördülő 
kerekébe szívósan kapaszkodó legendáról, amely szerint Magyarországon 
némely helyen a szőlő valóságos tiszta színaranyat terem. A bomlott 
aranyfantázia nem érte be azzal, hogy állatokra is ráfogja az 
aranyéhséget: a növényt is megrágalmazta, hogy arannyal táplálkozik. 

Már az antik világot végigkísérte a gondolat, hogy az ércek éppúgy 
növekednek és fejlődnek, akár a növény. Aristotelés neve alatt sokáig 
kalózkodott egy könyvecske A csodálatos történetekről. A könyv apokrif, 
de a korabeli hitet tükrözi vissza. Az van benne, hogy valahol elástak egy 
aranyat, s ez úgy neki indult a fejlődésnek, hogy kinőtt a földből. A 
középkori természettudomány hűségesen igazodott a klasszikusok 
írásaihoz, s tovább fejlesztette az elméletet. Az arany helyenként lágy 
állapotban húzódik meg a föld mélyén - mondották. Megtörténhetik hát, 
hogy néhány növény, különösen a szőlőtőke, gyökerét beleereszti a lágy, 
sőt olykor folyékony aranyba, és a drága ércet felszívja. Az arany ilyen 
módon felszivárog a növény törzsén keresztül gallyába, levelébe, de még 
gyümölcsébe is. 

Petrus Martyr, a XVI. század híres tudósa, oxfordi egyetemi tanár írja, 
hogy Hispaniolában sűrűn akadnak ilyen aranyszívó fákra. Egy portugál 
királykisasszony eljegyzésének örvendetes alkalmából a vőlegény szavójai 
herceg 120 000 birodalmi tallér értékű jegyajándékot küldött a 
mátkájának. A lisszaboni udvar készpénz híján ritkaságokkal viszonozta a 
vőlegény bőkezűségét. A küldemény nevezetesebb tételei voltak: 1. 
Tizenkét szerecsen, köztük egy szőke. 2. Egy eleven cibetmacska. 3. Egy 
nagy tömb termésarany. 4. Egy természetesen növekedett, színarany 
fácska. 

Legtöbben a szőlőtőkét emlegették, mint amely arannyal szeret 
táplálkozni. Franciaországban St. Martin la Plaint falu szőlejében találtak 
aranyvenyigét, aranyrügyekkel. Elküldték IV. Henrik királynak, aki 
bizonyára örvendezett, hogy íme, nem csupán vasárnapi tyúk fő 
alattvalóinak fazekában, de aranyat vet ki a szőlejük is. Német tudósok 
németországi szőlővidékek aranyrügyeiről küldözgettek cikkeket a 


tudományos lapokba. A Duna-, Majna- és Neckar-vidéki szőlőkben - írták - 
tiszta arany hajtások fakadnak a tőkéken, levélbe bomlanak, s az 
aranylevél gyarapodik, növekedik. 

Leghíresebb aranyterméssel a magyarországi szőlők szolgáltak." 

A mesemagot még Galeotto Marzio hintette el Mátyás királyra vonatkozó 
anekdotagyűjteményében. 

Az illető rész Kazinczy Gábor fordítása szerint így hangzik: 

Egy hallatlan s csodadolgot említek, miről azt mondják, hogy máshol 
sehutt sem fordul elő. Ott ugyanis arany terem, vessző alakban, hasonló a 
spárgához, néha meg a szőlőtőke körül tekergőzött kacs formájára, 
többnyire két arasz hosszúságban; mit sok ízben láttunk. Azt tartják, hogy 
e természetes aranyból csinált gyűrűk, könnyen készülvén - mert semmi 
munkába nem kerül a karikára hajlított aranyat ujjunkra vonni - 
meggyógyítják a szemölcsöket. Aminthogy nekem is van efféle arany 
vesszőből gyűrűm." Így indult el az aurum vegetabile, vagyis a , nőtt 
arany" karrierje. 

Annyi igaz belőle, hogy ilyen kacs formájú, vagyis spirális aranydrótokat 
csakugyan találtak a magyarországi szőlőtőkéken. 

E. W. Happel német orvos Relationes Curiosae című munkájában ; 
(Hamburg, 1683) összegyűjtötte a korabeli nevezetes leletek adatait. Íme 
két eperjesi eset. M. H. Franckenstein eperjesi orvos írta meg barátjának, 
Sachs rí Lewenheim híres breslaui orvostudósnak. 

Egy nemes úr vincellérje munka után pihenvén, egyszercsak észrevesz 
valami sárgát, ami a földből kiáll. Odamegy, megvizsgálja: a sárga valami 
mélyen a földben gyökerezik. Hozzávagdos a kapájávai, de az meg se 
mozdul. Nagy keservesen letör belőle egy jókora száracskát. (Einen 
ziemlichen Zahn.) Elviszi az aranyműveshez. , Ez bizony a legtisztább és 
legfinomabb arany" - mondja a mester. A vincellér boldogan beváltja az 
aranyat pénzre, és visszazarándokol a sárga csodához. Csakugyan csoda 
történt: pár nap alatt az aranytőkén a letört rész helyébe ú/ 
aranyszáracska nőtt. Az eset hitelességét egy per iratai is bizonyítják, 
mert a vincellér addig hordogatta az aranyhajtásokat a míveshez, 
mígnem a dolognak híre kelt, s az egyoldalú zsákmányolás miatt a 
földesúr is, a kincstár is pert akasztott a nyakába. 

Másik eset: egy parasztember ekevasa szántás közben felvetett pár 
rőfnyi hosszú aranygyökeret. Nem ismerte az értékét, hát járomszöget 
kovácsolt belőle. Mikor egyszer fát fuvarozott Eperjesre, s pihenőt tartott 
egy aranymíves háza előtt, ez meglátta a különös járomszöget, és potom 
pénzért megvette. 

A magyarországi nőtt aranyon még a XVIII. század tudósai is törték a 
fejüket. A Breslauer Sammlungen (Boroszlói Gyűjtemények) című 
tekintélyes folyóirat 1718 nyarán foglalkozik vele bőségesen, s még 1726. 
évi XXXVI. kötetében is közöl egy késmárki híradást. Eszerint 
Andrásfalván Pongrácz András földesuraság cselédei aratás után, 
hordáskor jókora, természetesen nőtt aranyat találtak, és becsületesen 
átadták a gazdájuknak. 68 forintra becsülték a leletet. (Abban az időben 
egy kölni márkából 72 forintot vertek. A talált arany tehát majdnem 
megütötte a kölni márka súlyát, vagyis 233,81 grammot.) 

S még ez sem volt elég az éhes aranyfantáziának. Valóságos aranyszőlő- 
kúrával hizlalta magát kövérre. Mert híre kelt, hogy a szőlőbogyók is 
aranytartalmúak. 


Held Máté, Rákóczy Zsigmond erdélyi fejedelem udvari orvosa azt 
mesélte, hogy Sárospatakon egy lakomán aranyhéjú szőlőt tálaltak a 
fejedelem asztalára. 

A gavallér Batthyány Károly herceg hasonló aranybogyóval lepte meg 
Mária Teréziát. Szép aranyládikában egy aranyszarvas szájába illesztette 
az ékszerész a szőlőszemet. A ládika visszaszerzett műkincseinkkel 
Bécsből a Nemzeti Múzeumba került, s ott mint , tokaji szekrényke" 
szerepel. A bogyó megtöppedt, kettéhasadt, de héjában valódi 
aranyszemcsék csillognak. (Világos, hogy az ékszerész mesterkedte bele.) 

A csodagyümölcs híre átterjedt a határon, át a kontinensen, egészen 
Angliáig. Weszprémi István debreceni főorvos 1773-ban megjelent 
értekezésében elmondja, hogy amikor ő Londonban tanult, árverésre 
került Richard Mead udvari orvos hagyatéka. 

s Vett ott egy anglus lord, gazdag nagyságos úr, egy megaszott 
szőlőfürtöt felettébb nagy áron, a mely Magyarországból odakerültnek 
lenni tartatott, mint amelyen arany módra sárgán fénylő morzsalékok is 
bőven találtatnak." 

A gazdag nagyságos úr elvitte a becses fürtöt megvizsgálás végett 
Morris vegytantanárhoz. Weszprémi jelen volt a kísérletnél. Az bizony 
balul ütött ki, az aranyszemcsék nem állták a próbát, s a tűzben 
csakhamar elhamvadtak. , Így kevés idő alatt az anglus lordnak minden 
magyarországi szőlőaranya egészen füstbe ment és hamuvá lett, a sok 
font sterling aranyával egyetemben." 

Mi hát a veleje ezeknek az aranykáprázat-szülte híreknek? 

Aranygyökér, aranyrügy, göndörödő aranydrót nem egyéb, mint régi 
kelta vagy egyéb származású ékszereknek a maradványa. Háborús 
időkben a gazdájuk elásta a kincseit, s mikor a veszedelem elmúltával 
értük ment, valami elhullott közülük vagy letört belőlük. Az is lehet, hogy 
a - gazda elpusztult, s az ékszer a föld alatt lappangott, mígnem egy 
gyökér megszánta, belekapaszkodott, és magával vonszolta a föld 
színére. Efféle spirális drótokat minden múzeum tárlóiban tömegével 
őriznek. 

Az aranymorzsalékok egy poloskafaj sárgás csillámú üres petéinek 
bizonyultak. A poloska kibújt belőlük, és csalóka petéit otthagyta a 
gazdag nagyságos urak szórakoztatására. 

Vagyis az egész legenda nem volt egyéb, mint az arany-tífusztól 
felhevült agyvelők mendemondája. A derék, józan Weszprémi pompás 
kifejezése szerint: bolyongó vélekedés. 


AZ ARANYFOGÚ FIÚ 


A sárga hagymáz aranyos ködképei tovább gomolyogtak. Fel, fel a 
magasba, a csillagokig, még azokon túl is. Maga az égi hatalom is az 
aranyat bízta meg, hogy jósigéit tolmácsolja az emberiségnek. 

Weszprémi említett értekezésében ez a mondat foglaltatik: , Úgy jártunk 
mi mindeddig ez mi nötevény aranyunkkal, mint Horstius Jakab a sziléziai 
gyermeknek aranyfogával, aki Rulandus Mártonnal és több alacsonyrendű 
tudósokkal azt a természet egy nagy csudájának állította lenni, egy egész 
könyvet írván róla." 


Horstius Jakab a helmstádti egyetem tanára és vicerektora volt. Említett 
könyve hatalmas tudományos vihart robbantott ki a tudós világban." 

Abból a csodálatos alkalomból íródott a könyv, hogy egy tízéves sziléziai 
gyereknek aranyfoga nőtt. Valóságos aranyzápfoga, mégpedig alul a 
baloldalon, amely elhelyezkedés fontossága mindjárt ki is fog derülni. 

Ha abban az időben valamely tudós azzal állott volna elő, hogy látott 
egy gyereket, akinek higany csurog a füléből vagy vörösrézből sarjad a 
körme: beszállították volna a bolondok tornyába. De mert aranyról! volt 
szó, kalaplevéve kellett közeledni az égi csodához, s a tudomány 
csalhatatlan eszközeivel keresni a megfejtést. 

Horstius professzor vaslogikájú eszmefűzése röviden a következő: 

A gyerek 1585. december 22-én született. Ekkor a nap a Kos jegyében 
állott, conjunctióban a Saturnusszal. A kedvező csillagászati helyzet 
folytán a gyerek testét tápláló erők olyan rendkívüli héwel működtek, 
hogy csontmassza helyett aranyat választottak ki. 

Ez már magában véve is megmagyarázza a rejtélyt. De a csillagok 
befolyásához még egy, az orvosi tudományban közismert hatású 
esemény csatlakozott. Miközben az anya várandós volt a gyerekkel, 
aranytárgyakat vagy aranypénzt látott, s véletlenül ujjával a zápfogához 
nyúlt. Tudnivaló, hogy ha a terhes nő valamit megkíván, s ugyanakkor 
keze hozzáér arcához, orrához, nyakához vagy egyéb testrészéhez, a 
gyermeken ugyanott meg fog jelenni a megkívánt tárgy képe anyajegy 
formájában." 

Következő kérdés: mi a szokatlan zápfog jelentősége? 

Kétségtelen - írja a professzor -, hogy égi jel gyanánt küldetett a földre. 
Magyarországon a füleki fényes győzedelmet a keresztény seregek súlyos 
vereségei követték, mintegy bűneink büntetéseképpen. De Íme, az ég 
reményt csillant fel előttünk, mert az aranyfog aranyidőket jelent. Vagyis 
a római császár ki fogja verni a törököt Európából, s megkezdődik az 
ezeréves aranykor. De miután a fog az alsó állkapcson nőtt ki, mégpedig 
baloldalt: ne bízzuk el magunkat, mert az aranykort bajok és csapások 
előzik meg. 

Az okfejtés annyira tetszetősnek bizonyult, hogy egy másik tudós is 
megcsodálta, pennához nyúlt, és hasonló anyajegyű művet szült a 
világra. Martin Ruland regensburgi orvos volt az illető. Még abban az 
esztendőben írt könyvével sietett csatlakozni Horstiushoz. Viszont Johann 
Ingolstádter nem hitt a dologban, megtámadta Rulandot. Ruland 
visszalőtt. Beleszólt a vitába Duncan Liddel, és kifejtette, hogy 
Horstiusnak nem lehet igaza. Miért? Mert 1585. december 22-én a nap 
nem állhatott a Kos jegyében. A vita terjengőssé fajulván, a nagyhírű 
koburgi vegyész, Andreas Libavius összefoglalta és kommentálta 
valamennyi véleményt. 

Így villogtak-csattogtak a tudományos pengék. 

Végre egy breslaui orvosnak egészséges ötlete támadt. , Meg kellene a 
gyereket vizsgálni" - mondotta. Csakugyan, eddig nem gondoltak rá. A 
vizsgálat eleinte a gyerek javára ütött ki. Aranymívesért küldtek, ez 
próbakővel megdörzsölte a fogat, s a kövön maradt vonás tiszta aranynak 
bizonyult. Azonban egy Rhumbaum nevű odavaló orvos gyanús kis rést 
fedezett fel a fog tetején. Megpiszkálta: lám, valami megmozdult. A fogat 
aranylemez borította! Nem a modern fogászatban ismeretes aranykorona 


volt ez; a találékony szülők egy üres belsejű aranygombot préseltek a 
gyerek fogára. 

A csillagfényű szép jósbuborék széjjelpattant. A törököt száz év múlva 
kiverték ugyan Magyarországból, de az ígért aranykor nem következett 
be. 

Avagy mégis Ovidiusnak lenne igaza? 


Kell nő? Kell szerelem? Mindent kapsz aranyért! 
Ím beköszöntött már az aranykor: urunk az arany lett. 


ARANYPATIKA 


Egyszer bejárta a lapokat a hír, hogy egy francia fürdőorvos 
aranyinjekciókat ad a betegeinek, és biztos sikerrel gyógyítja a reumát. 
Nem kételkedem a sikerben, akár a beteg, akár az orvos oldaláról 
szemlélem az ügyet. De bármennyire tisztelem a modern 
orvostudományt, meg kell mondanom, hogy a felfedezés nem új. 

Már Plinius idejében!" használták gyógyszerül az aranyat, majd az arab 
orvostudomány is besorozta a parádés orvosságai közé. A középkori 
gyógyászat tisztelettel őrizte meg a hagyományokat. Ami természetes is, 
mert az ércek királyában bizonyára nagyobb gyógyító erő rejlik, mint 
holmi egyéb nemtelen fémben. 

Legkedveltebb, úgyszólván egyetemes gyógyszer volt az aurum 
potabile, az iható arany. Ennek a hatásáról majd hogy ódákat nem 
énekeltek az orvosok. Általában szíverősítő gyanánt itták, de jó volt egyéb 
bajok ellen is. XI. Lajos francia király udvartartásából ránk maradt egy 
számla, ez azt tanúsítja, hogy a királyt gyötrő nyavalyatörések ellen 
aranyat itattak vele az orvosai, s a nemes italhoz 96 aranytallért 
használtak el. 

Többféleképpen készült az iható arany. A sok recept közül bennünket az 
érdekelhet legjobban, amelyet Marsilius Ficinus ajánlott Mátyás 
királynak: 

Az aranyat minden szerző javasolja, mint valamennyi anyag közül a 
legenyhébb és minden romlástól leginkább mentes szert. Fénye miatt a 
napnak volt szentelve, enyhesége miatt a Jupiter csillagnak; ennélfogva 
képes a természeti meleget a nedvességgel csodálatos módon 
mérsékelni, és a testi nedveket a romlástól megóvni. Képes a nap 
melegét a jupiteri meleggel együtt a test részeibe bevinni. 

E célból szükséges, hogy az arany felette kemény állománya finomabbá 
és felszívódásra alkalmasabbá tétessék. Ismeretes ugyanis, hogy a szívre 
ható szerek akkor fejtik ki hatásukat, ha bennük a hatóerő legkevésbé 
szenved. Hogy a szervezet minél kevesebbet szenvedjen, lehetőleg 
gyengéden, a legenyhébb anyagok adagolandók. Legjobb lenne tehát, ha 
az aranyvíz minden idegen anyagtól mentesen volna készítető. De ezt 
eddig legfeljebb összetörve vagy lemezzé lapítva tudják adni. 

Elmondom tehát, hogyan kapsz aranyvizet. 

Gyűjts borago, buglosa, melissa-virágot, amely utóbbit mi citromfűnek 
nevezzük, akkor, amikor a nap az Oroszlán jegyébe lép. Főzd ezeket a 
virágokat rózsavízben oldott fehér cukorral, s a főzet minden egyes 


unciájára keverj három aranylapot, ezt idd éhgyomorra kevés aranyszínű 
borral." 

Az arany hatása még nagyobb, ha áttűzesített állapotban dobálják bele 
a kotyvalékba. De jó aranynak kellett lennie. A magyar aranypénznek volt 
a legnagyobb becsülete; közte főképpen Mátyás király hollós aranyainak. 
Ezeket sárgaság ellen is használták, mert nyilvánvaló, hogy sárga 
betegségnek sárga orvosság az ellenszere; valamint a himlő vörös 
kiütéseit is vörös lepedővel kell gyógyítani. 

Némi szerep azért jutott az arany számára a himlő körül is. Mi egyéb 
akadályozhatná meg az elcsúfító himlőhegek keletkezését, mint az arany, 
amely tudvalevően szépítőszernek is alkalmas? Franciaországban 1726 
táján új, kifogástalan tisztaságú aranypénzek jelentek meg. A divatos 
kozmetika javallata szerint a hölgyek az ajkukat dörzsölgették vele. Az 
arany ugyanis odaszívja a vért, s az ajak szép rózsás színt kap, anélkül, 
hogy festékkel kellene nyomorítani. 

Efféle elmélet tanácsolta az aranyat himlős szépasszonyok esetében is. 
Vékony aranylemezt kell a beteg arcára borítani, s az arany csillagsugaras 
ereje meggátolja a himlőhólyagok gonosz roncsolását. Így cselekedtek az 
orvosok Bercsényi Miklós feleségével, amikor meghimlőzött. Az eredmény 
nem volt kedvezőnek mondható, mint Mikes Kelemen írja 17288. 
december 28-i levelében: 

Az úri asszonyokat másképpen gyógyítják, mintsem a közönségeseket. 
Mihent megbetegedett, egy sereg doktorokat gyűjtöttek össze - ki egyet, 
ki mást javallott, hogy a himlő meg ne lássék, és a szépség megmaradjon. 
Egyik a többi közt azt javallotta, hogy meg kell aranyozni az orcáját. 
Ennek a voksát bévették, és levél-arannyal bétapasztották, és eleven 
képet csináltak belőle. E meglévén, egy ideig annak úgy kellett maradnia, 
de azután csak le kellett venni az aranyot; mert aranyos orcával nem 
lehet járni, és a piros orca csak inkább tetszik, mint az aranyos. De már az 
volt a mesterség, hogy vegyék le? A sokféle víz le nem mosta, hanem 
tőheggyel kellett lassanként lefeszegetni az aranyot az orcájáról; mégis 
mind leásták, de az orrára inkább odaszáradott volt, azért nehezebb is 
volt a munka: végtire onnét is lefeszegették, de feketén maradott. Azért 
nem javallom senkinek, hogy megaranyoztassa az orcáját." 

Sok egyéb változata volt az aranyterápiának. Lábadozó betegek 
aranylapocskákat rágcsáltak, hogy megerősödjenek. A régi velenceiek 
aranyreszelékkel fűszerezték az ételeiket. XIV. Lajos szemölcseit Vallot 
nevű orvosa aranyolajjal kúrálta ki. Cabanés doktor arról tud, hogy a 
nemes ércet méltatlan módon is alkalmazták: klistélyvizet pácoltak vele. 

Nem tudom megállapítani, minő cél szolgálatába szegődött az ///latosított 
arany? Egy Tritton de Nanteville nevű párizsi aranyművesnek volt a 
találmánya. 1766-ban foglalkoztak vele a német újságok; nyilván 
irigységből tagadták a találmány jelentőségét. 

Akadtak óvatos orvosok, akik attól tartottak, hogy a közvetlenül szedett 
aranyorvosságok esetleg megárthatnak a betegnek. Kieszeltek hát egy 
valóban elmés módot arra, miképpen juttassák az arany hatóerejét 
közvetett úton a beteg testébe. Aranyreszeléket kell keverni a 
tyúkeledelbe. A tyúk viseli a kockázatot, s mindegy, ha megárt is neki az 
arany; akkorra már a virtus felszívódott a testébe, s amúgy is le kell 
vágni. Az ilyen tyúkhús épp olyan hatékony orvosságnak számít, mint 
akármely egyéb aranykészítmény. A zúzáját azonban ne egye meg a 


beteg. Nem mintha megártana neki, de abban még némi arany 
rejtőzhetik, amit újra fel lehet használni. Ugyanez okból a tyúkot 
ketrecben kell tartani, nehogy a könnyelmű állat a becses anyagot a rét 
virágaira pocsékolja el. 

Az egész aranypatika kritikáját rábízom a nagytudományú Köleséri 
Sámuelre, aki így vélekedik róla Auraria Romano-Dacica (Román-dák 
aranybánya) című, 1719-ben - vagyis az aranykúra virágzása idején - 
megjelent könyvében: j 

"Hogyan rímel egymással Érték és Orvosság? (Pretium et 
Medicamentum.) Úgy fest a dolog, mint annak a bizonyos 
parasztlegénynek az esete. Mikor az apja megbetegedett, kiválóan finom 
eledellel akarta táplálni. Vett egy szépen fütyülő kanárimadarat; azt 
sütötte meg pecsenyének."129 


A REJTELMES OPHIR 


Közel negyedszázada egy londoni egyetemi tanár kiderítette, hogy a 
földgolyó közepe aranyból van. Mikor a Földet alkotó mindenféle 
folyékony elem szilárdulni kezdett, a neheze lefelé süllyedt, a könnyebbje 
felfelé bugyborékolt. A mérhetetlen sokaságú arany tehát lenn pihen a 
feneketlen mélységben. 

Milyen örömriadallal fogadta volna ezt a hírt a régi embert Hiszen akkor 
nem volt lázálom az Ophir aranybányáiról és El Dorado aranykincseiről 
dédelgetett hirl Hacsak néhány kölyökhulláma rekedt is meg itt-ott a 
folyékony aranytengernek, már igazolva vannak a nemzedékről 
nemzedékre átörökített legendák. 

Legrégibb, legpatinásabb közöttük az Ophir-rejtély. , 

A Királyok I. könyve IX. részének 27-28. verse így szól: , Es elküldé Hirám 
az ő szolgáit, akik jó hajósok és a tengeren való járásban tudósok valának, 
a Salamon szolgáival. 

Kik Ophirba menvén, hozának onnét négyszázhúsz tálentom aranyat, 
melyeket vűnek Salamon királyhoz." 

Az ószövetség eredeti szövegében nem ,talentom" foglaltatik, hanem 
skikkar". A. Soetbeer Ophirról írt könyvében a kikkart mai súlyban 42,6 
kilogrammra számítja át. Eszerint az aranyhajók terhe 17 892 
kilogrammra rúgott. 

Az ószövetség egyéb elszórt helyeiből azt is megtudjuk, hogy 
Salamonnak és szövetségesének, a tirusi Hirámnak hajói háromévenként 
ismételték meg a kirándulást Ophirba, és mindig arannyal megrakodva 
tértek haza. 

Ez lett volna a magyarázata Salamon király aranytrónusának, ötszáz 
aranypajzsának, aranyedényeinek és egyéb káprázatos aranykincsének, 
amelyeknek megcsodálhatásáért Sába királynője nem restellte a hosszú 
túra fáradalmait. 

Egyszerre elhallgat a biblia. Nincs többé szó Ophirról. 

A szűk szavú mondatok még nagyjából sem igazítanak útba, hogy merre 
lehetett a rejtelmes Ophir? vagy, ami az utókort legfőképpen érdekelte: 
hol voltak Salamon király aranybányái? 


Az Ophir-kérdés befúrta magát a tudomány testébe, mint egy végtelen 
hosszúságú galandféreg, amely tintával táplálkozott. Sok kikkar aranyba 
került a tinta és nyomdafesték, amit rápazaroltak. 

Eleinte íróasztal mellől verejtékezték el mondókáikat a rejtvényfejtők. A 
nyelvész hasonló hangzású földrajzt neveket keresgélt össze. Amelyiknek 
a hangzása megfelelően csendült a fülébe, arra rábökött: ez volt a régi 
Ophir. Az arab Dhofar Arábiába csalt egy Ophir-kutatót; az Indus-vidéki 
Abhera-törzs neve az indiai partvidékre csábított egy másikat. Volt, aki a 
szentírás verstömegéből kikeresett egyet, amely , Parvaim" aranyról 
emlékezik meg. Világos, hogy Ophir sehutt másutt nem keresendő, mint 
éppenséggel csak - Peruban. 

Akik a bibliai elnevezést Afrika nevével vetették egybe, közelebb jártak a 
titokhoz. Persze, mindez szobatudósok nyelvészkedő játéka volt csupán. 
Komolyabbra fordult a rejtvényfejtés, amikor felfedező utazások kezdték 
mind kisebb területre szorítani Afrika térképének fehér foltjait. 

A nagy meglepetés Portugál Kelet-Afrikában, a mai Szofala vidékén érce 
a tudós utazókat. Már maga a név is érdekesen hangzott, mert némely 
bibliafordítás Ophir nevét Zofora alakban is említi! Még szenzációsabban 
hatott, hogy a partvidékről befelé, körülbelül 300 kilométernyire 
csakugyan találtak ősrégi aranybányákat! A bányák felé vezető 
útvonalon, a mai Zimbabwe mellett meglelték egy hajdankori templom 
romjait, és megállapították rajtuk a régi Fönícia, Hirám király országa 
lakóinak kezenyomát. 

Tehát Salamon király aranybányái megkerültek... 

Aranybányái? 

Itt nagy fejrázást rendeztek a legfrissebb Ophir-nyomozók. 
Lehetetlenség - mondották -, hogy a bányászatban járatlan zsidók és 
föníciabeliek olyan bányakultúrát tudtak volna szervezni, amely képes 
volt akkora méretű aranytermelésre. Lehetetlenség, hogy 300 kilométer 
távolságból, Afrika őserdein keresztül összeköttetést tudtak volna 
teremteni a tengerparttal. Ha ott aranyat bányásztak, azt csak az őslakók 
cselekedhették. 

Legyen úgy, mondották Ophir szerelmesei, Salamonék tehát 
cserekereskedéssel csalták el az őslakók aranyát. 

Ismételt fejrázás. Fönícia maga is kereskedő ország volt. Hirám király 
nem bolondult meg, hogy olyan vállalkozásra társuljon Salamonnal, 
amelyet maga is nyélbe tudott ütni. Különösen, hogy ő vigye a társaságba 
a legértékesebb , apportot", a képzett tengerészeket. 

Ugy látszott, az Ophir-kutatók hajója zátonyra futott. 

Ekkor beleszólt Karl Niebuhr egy ügyes szófejtéssel. Az mondatik a 
bibliában, hogy az Ophir-flotta nemcsak aranyat hozott haza, de ritka 
állatokat is. 7Tukkijim - mondja a héber szöveg. Vagyis páva, strucc, 
ilyesféle. Niebuhr szerint sajtóhiba zavarta meg az értelmet. Nem 
tukkíjim, hanem szukíjim: rabszolga! 

Richard Hennig érdekes könyvében £? ebből az egyetlen sajtóhibából 
fölépíti az egész történetet. Nem voltak Szofala vidékén Salamonéknak 
bányái; nem is kereskedni mentek oda. Szervezett kalózhadjáratról volt 
szó! Hirám király tudta, mit csinál. Az ő népe csak hajózáshoz, 
kereskedéshez értett. Hajózásaik során fölfedezték ugyan a szofalai 
aranyországot, de a cserekereskedés, úgy látszik, nem vált be. Más 
módon kellett az őslakók aranykincsét megkaparintani. Salamon királynak 


hadban gyakorlott serege volt. Adja hát Salamon a harcosokat, Hirám a 
tengerészeket. Így azután egyesült ésszel és erővel sikerült az Ophir- 
belieken megvágni az aranyeret... 

Az aranyábrándozás ekként kancsalított ide-amoda. Pedig hátha csak 
festett egek voltak, amerre a szemét meregette. Mindenesetre ártatlan 
szórakozás lehetett egy ismeretlen vidéknek a hűlt helyét keresni. Nem 
úgy, mint az El Dorado felé törő kalandor-karavánok vérbe fulladó 
aranyhajszái. 


EL DORADO 


Aranybércek, aranykupolák 
Vérem a föld pora issza... 
Ady 


1530-ban indult el az első kalandorcsapat El Dorado meghódítására; 
1618-ban az utolsó. 

Az akaraterőnek példátlan megfeszítésével tűrték ezek az emberek a 
legszörnyűbb megpróbáltatásokat. 

Tűrték a kínfacsaró éhséget: ki gondol arra, mikor nagyobb kínnal gyötri 
az aranyéhség, az auri sacra fames. 

Kiszáradt torokkal lihegték át a pampák napégette végtelenségeit; 
semmi az, mikor oltásra vár a tengerivó aranyszomj. 

Amerre tévelyegtek, méreg lesett rájuk: méreg a mocsarak gőzében, 
méreg a felhőnyi bögölyrajok fullánkjában, méreg az indián nyilak 
hegyén. Mit bánták, tajtékosabb veszettséggel hajszolta őket az arany 
mérge. 

Ember nemjárta őserdőkön törtettek keresztül; zuhatagos vizeken, 
halálos forgatagokon vágtak át; rogyadozó lábbal bolyongtak be ezer és 
ezer mérföldnyi távolságokat: majd megpihennek Manoa város 
aranykupolái alatt. 

S ezek a verejtéket és vért hullató álhősök nem tudták, hogy 
gyermekjátékot játszanak csupán: a gyermek és a szivárvány meséjét. 

Mikor a spanyolok kezdtek szóba állni az indiánokkal, ahelyett, hogy 
egyszerűen csak öldösték volna őket: egy mese szivárványlott eléjük. 

Van egy ország - beszélték -, amelynek fejedelme minden reggel 
kimegy a tó partjára, ott mezítelen testét bekenik illatos olajjal, s 
meghintik aranyporral. Olyan lesz, mint egy eleven aranyszobor. Este 
papjainak kíséretében kievez a tóra, megfürdik, és lemossa magáról az 
aranyat. Másnap megint elölről kezdődik az aranyosdi. Történik pedig 
mindez amaz országnak Manoa nevű fővárosában, ahol a napisten 
aranyos kupolája fénylik, s ahol a házaknak aranyból van a tetejük." 

Elég volt ennyi, hogy a spanyolok fantáziája tüzet fogjon. Nyomban el is 
keresztelték a legendás országot £/ Dorado, vagyis ,az aranyozott" névre. 
Hírtoldalékok még jobban szították a tüzet. A meseországban valóságos 
aranyhegyek törnek az ég felé; naplemente idején ragyogásuk a szemet 
kápráztatja. 

Utóbb egy eleven spanyolt is találtak, aki megjárta Manoát és 
jegyzőkönyvbe foglalt vallomásával tett bizonyságot, hogy az aranyhírek 
igazak. Juan Martinez volt a neve. Diego de Ordaz csapatában szolgált, s 


csúnyán kirúghatott a katonai fegyelem hámjából, mert halálra ítélték, 
majd megkegyelmeztek neki olyan módon, hogy csónakba ültették 
minden evező nélkül, és nekieresztették az Orinoco folyó sodrának. 
Szerencséje volt, jóindulatú indiánok kihalászták a folyóból, s mint soha 
nem látott fehérbőrű emberfajtát elvitték Manoába, bemutatandó a 
kacikának. Ott vendégeskedett hét hónapig. Az aranyváros csakugyan 
olyan, aminőnek a hírek leírták, sőt még olyanabb, amennyiben egyik 
utcájában háromezer aranyműves útötte fel a boltját, s a háromezer 
műhelyben éjjel-nappal aranyat kalapálnak. Hét hónap múltán a kacika 
útjára bocsátotta Martinezt megfelelő kísérettel, és annyi arannyal, 
amennyit csak elbírtak a kísérői a hátukon. Sajnos, útközben egy 
rosszindulatú indiántörzs megtámadta őket, és az aranyat mind elrabolta. 

Mikor Sir Walter Raleigh kikötött Trinidad szigetén, és meglehetős 
barátságtalanul fölégette a spanyolok fővárosát, az ijedt spanyol 
kormányzó megcsillogtatta előtte a Martinez-féle útleírást. Alkalmasint 
azért, hogy menne már tovább EI boradót keresni. Bizonykodott, hogy az 
eredeti jegyzőkönyv Porto Rico sziget fővárosában, az ottani állami 
levéltár okiratai között található. Raleigh elhitte a mesét, tovább 
csillogtatta Erzsébet királyné felé, s megtoldotta azokkal az adatokkal, 
amelyeket Francisco Lopez de Gomara hordott össze Historia general de 
las Indias (Az Indiák általános története) című könyvében. (Medina, 1533.) 
Az alcalai retorika-professzor négy évig utazgatott Amerikában, hogy 
nagy művéhez az adatokat összegyűjtse. De úgy látszik, a retorika-tanár 
legyűrte a történelemtudóst, mert könyvében ilyeneket Ír Guaynacapa 
kacika palotájáról: 

"Minden edénye, még a konyhaedénye is aranyból van. Termeiben óriási 
színarany szobrok állnak. Továbbá életnagyságú aranymása látható 
minden állatnak, amely országában él, legyen az bármekkora négylábú, 
vagy madár, vagy hal. Van egy díszkertje, ahová üdülni jár, ebben 
valamennyi fa, bokor, virág és egyéb növény tiszta merő aranyból 
készült. Egyéb aranykincsei között mérhetetlen mennyiségű nyersanyaga 
van hasábokban felmáglyázva, mint ahogyan a tűzifát szokás." 

Később Humboldt megkísérelte, hogy a gyönyörű mesegyümölcsnek 
lehántsa a héját, és bepillantson a gerezdjei közé. Öszerinte az Amazonas 
és Orinoco közötti vidéken bőséggel található egy aranycsillámú, de 
értéktelen érc, az úgynevezett mica. Szabadon verődik ki a hegyek 
oldalán, s a leménő nap ferde sugarai valóban aranyos fénnyel törnek 
meg rajta. Néhány indián törzs harcosai ugyanezzel a mica-porral 
dörzsölik be a testüket, ahelyett, hogy tetoválnák vagy vastag 
festékréteget kennének rá, mint a férfias díszt kedvelő egyéb 
vademberek. 

Az indiánok ezzel a mesével bolondították és ugratták a gyűlölt 
spanyolokat - Martinez pedig azért tódította a mesét, hogy a hírhozónak 
kijáró dicsőségben megfürödhessen, és lemossa előélete gyanús 
ragadványát. A híres vallomási jegyzőkönyv semmiféle levéltárban sem 
létezik, s a dallamos nevű kacika aranykertje csakis az alcalai professzor 

Az emberiség történetében alig akadt rá példa, hogy efféle gyermekes 
dajkamese majdnem egy századon keresztül szédítsen nemcsak hevült 
agyú kalandorokat, de józan kormányokat és számító bankárokat is. 

Íme az eldoradói aranyüzlet elszámolása, főkönyvi rövidséggel. 


1530. Ambros Dalfinger az augsburgi Welser-ház megbízásából elindul 
kétszáz emberrel és néhány száz rabszolgával. A rabszolgák nyaklánccal 
voltak egymáshoz fűzve. Ha valamelyik kidőlt, nem vesztegettek időt sem 
az ápolására, sem a nyaklánc lefűrészelésére; egyszerűen lecsapták a 
fejét, és a többin csattogott az ostor. El Doradót nem találták meg, 
ellenben Dalfinger indián nyilat kapott a nyakába és belepusztult. 

1536. Megint egy német, Georg Hohemut vág neki az útnak pár száz 
német és spanyol kalandorral. Teljes sikertelenség. Ő maga ágyban hal 
meg, de spanyol orgyilkos tőrétől. 

1541. Utolsó német vállalkozás Philipp von Hutten vezérlete alatt. Mikor 
az eredménytelen kalandból hazatért, a venezuelai kormányzó 
lefejeztette. 

1552. Első nagyobb spanyol kísérlet. Don Pedro de Úrsua navarrai 
nemes ember a vezér. Hogy a vad törzseket eleve rettegésbe ejtse, 
barátságos lakomára hívja meg főnökeiket, s valamennyit 
lemészároltatja. Alvezérét, Pedro Ramirót két tiszttársa féltékenységből 
meggyilkolja. Ursua a két tettest lefejezteti. 

1560. Ursua második útja. Aguirre nevű tisztje összeesküvést szít ellene, 
s a tulajdon katonái megölik. 8 

1561. Az expedíció Aguirre vezérlete alatt zsiványbandává alakul. Ölnek 
és fosztogatnak. Ennek ellenére néha úgy elfogy az élelmiszerük, hogy 
megszámlálva osztják ki a kukoricaszemeket. Aguirre megbízásából 
Martin Perez megöli a gyanúba fogott Sancho Pizarrót. Majd gyanúba 
kerülvén Perez, a vezér megöleti őt is. Antonio Llamosa nevű embere, 
hogy kimutassa hűségét, iszik az árulónak mondott Perez véréből. Akire a 
gyanúnak csak az árnyéka vetődött, a dühöngő Aguirre megölette. 
Othónapi garázdálkodása során feldúlt négy várost, s a tulajdon 
spanyoljai közül megöletett hatvanat. Köztük három papot és öt asszonyt. 
A megfékezésére kiküldött katonaság bekerítette, hívei elszökdöstek. 
Mikor látta, hogy nincs menekvés, tőrével leszúrta a tulajdon leányát. 
Elfogták, főbelőtték. Hűséges, vérivó cimboráját néhány társával együtt 
felakasztották. 

1595-1618. Sir Walter Raleigh ismételt útjai. Ez a shakespeare-i méretű 
alak, egyszemélyben tudós, hadvezér, udvaronc és kalandor, vakon hitt El 
Dorado meséjében. Saját költségén szerelt fel hajókat, 40 000 fontot 
költött a meddő kalandozásokra. Utolsó útján alvezére felégetett egy 
spanyol várost, emiatt I. Jakab király Sit Waltert 1618. október 29-én 
lefejeztette. 

Vagyis a szaldo: vér, vér és vér. 

Ó, arany, a Föld sárga salakja... 

Az aranydémon megszállottjainak sorát ki kellene még egészítenem az 
ábrándosokkal, akik azt képzelték, hogy az arany az ő parancsuknak fog 
engedelmeskedni. Az alkimista nem futkosott az arany után; kényszeríteni 
akarta, hogy az jöjjön el ő hozzá. De aranyrevüm túlságosan hosszúra 
nyúlt; le kell zárnom. 


Vágyak vágyképe: pénz! 


Örökifjúság, mesterséges élet: csalóka ábránd, a dolgozószoba fülledt 
melegétől az ablakon kicsapódó s megint elolvadó jégvirág. Fantóm, mint 
a palingenesis árnyalakja. Örökké nem lehet élni, az élet rövid. S ha rövid, 
ki kell használni jól. 

,Szürke minden elmélet, ám zöld az élet aranyfája." 

Ha Goethe sejtette volna, minő rettenetesen el fogja az utókor koptatni 
Mefisztó hasonlatát, talán le sem írta volna. Mégis, azért használom 
százezredszer, mert tovább szeretném fűzni. Ha az élet fája aranyból van, 
abból kell lennie a magjának is. A magyar szólás képletesen pénzmag 
néven ismeri azt a terményt, amelyet ha elvetnek, az élet gyönyörűségei 
kelnek ki belőle. 


AZ ELVETETT PÉNZMAG 


Íme azonban a lovagkor krónikáiból elénk fintorul egy eset, amikor a 
pénzmagot valósággal elvetették, jó kövér szántóföldbe. 

1172-ben Beaucaire-ben a toulouse-i gróf udvarában nagy sürgés-forgás 
keletkezett. Főrangú uraságok gyülekezete tette a fényes udvart még 
pompázatosabbá. II. Henrik angol király javaslatára gyűltek egybe; 
háromhatalmi egyezményt kellett nyélbeütni a toulouse-i gróf, valamint 
Anglia és Arragonia királyai között. Akkoriban az ilyen diplomáciai 
tárgyalások nagy dísszel és parádéval mentek végbe; a vendég főurak 
versenyre keltek, hogy minél ragyogóbbá színesítsék az ünnepségeket. 
Pénz nem számított, sőt volt a nemes versenynek egy külön műsorszáma: 
melyik nagyúr képes úgy szemléltetni a gazdagságát, hogy a példa 
szellemes is, ámulatba ejtő is legyen. 

Martel Vilmos háromszáz lovagot hozott magával. Harcedzett, 
gyomoredzett leventék voltak; képzelhető, hány konyhában kellett főzni a 
lovag urak és csatlósaik, apródjaik, lovászaik, lakájaik számára. A főúr 
tudomásul vette, hogy nem elegendő, ha ő maga beszél a tárgyalásokon; 
a pénzét is beszéltetni kell. Megtiltotta hát, hogy a konyhákon közönséges 
fával tüzeljenek, és elrendelte, hogy a kíséret minden eledelét drága 
viaszfáklyák lángjánál kell sütni, főzni, melegíteni. 

Az ötletet megtapsolták. Úgy látszott, ennél haszontalanabb módon 
csakugyan nem lehet pénzt kidobni az ablakon. A siker nem hagyta 
nyugodni Raimond de Venous lovagot. Ő is megmutatja, mire képes az 
igazi úr, akinél a pénz és érték nem számít. A várudvarra vezettetett 
harminc nemesvérű paripát, s az előkelő vendégsereg szemeláttára 
valamennyit elevenen megégettette. A hihetetlennek látszó, vadállati 
kegyetlenségű tréfát a lovagkor krónikásai megtörtént valóság gyanánt 
mondják el. 

Szinte látom Bertram de Rambaud lovagot, amint ezenközben a bajusza 
alá mosolyog. Ő valamennyivel különb ötletet agyalt ki. Ekék elé fogatott 
tizenkét pár ökröt, felszántatta a földet a vár körül, s mikor az uraságok 
kíváncsiskodtak, hogy mi lesz ebből: felvonultak Rambaud lovag emberei 
nagy tarisznyával a nyakukban, és a barázdákba elvetettek harmincezer 
darab jófajta ezüstpénzt! 


Bolond vetés volt. Csak sok száz esztendő múlva kelt ki: 1789. július 14- 
én... 

A pénz történetének gazdag anyagából könyvembe csak a szélsőségek 
kívánkoznak. A beaucaire-i ötletverseny tanulságaként le lehet szűrni a 
pénzkidobás legesztelenebb módjának alaptörvényét: nagyértékű 
dolgokat minden cél nélkül, vagy az értékkel arányban nem álló, 
jelentéktelen céllal kell megsemmisíteni. 


A NYÁRSON SÜLT BESZÉLŐ FÜLEMÜLE 


Az ötlet nem új. Az elsőbbséget át kell engedni a régi Rómának. Ismerjük 
a római ínyencek buzgólkodását, miként kellessék a vendégek elkopott 
ínyét újszerű, ritkánál ritkább fogásokkal felüdíteni. Nem valószínű, hogy 
az elefántormányt vagy struccvelőt ma ínyesfalat gyanánt fogadnók el. 
Talán akkor sem rajongtak érte, de az a tudat alkotta a fűszert, hogy 
temérdek pénzt kellett az ilyen tál ételért kidobni. Heliogabalus egyetlen 
lakomáján hatszáz strucc velejéből csináltak valami habarmányt. Az 
előkelő asztal másik népszerű fogása volt a kakastaréj és fülemülenyelv 
keverékével kotyvasztott vagdalék. Hány szegény fülemülét kellett 
összefogdostatni, hogy dalos nyelvükből pástétomot gyúrjanak az 
eszefogyott gazda eszement vendégei számára. 

Még ez sem volt elég. Egy időben nagy keletje volt Rómában a 
betanított énekesmadaraknak. Nem csak énekelni tanították őket, de 
beszélni is. Plinius mint kortárs tanúsítja, hogy a császári udvarban 
fülemüléket és seregélyeket képeztek ki a császárfiak mulattatására. A 
madáriskola növendékei hosszú szavakat, sőt egész mondatokat tudtak 
latinul és görögül elcsipogni. Drága volt az ilyen madár, némelyik többe 
került, mint egy tudományosan képzett rabszolga. 

Plinius írt egy Clodius Aesopus nevű színészről. Olyanforma népszerűség 
dicskoszorúzta, mint ma a legelsőrendű mozicsillagot. Cicero is órákat 
vett tőle, tökéletesítendő magát a szónoklás művészetében. Akkora 
jövedelme volt, hogy nyakára nőtt a pénze, alig győzte eldobálni. Többek 
között nem sajnált előfizetni százezer sestertiust tizenhat betanított 
énekesmadárért. Szép pénz a szereptanulás elemi iskoláit végző apró 
kartársakért. De a színész nem avégett költekezett, hogy szárnyas 
pályatársakat csacsogtasson a házában. Másra kellettek a madarak. 
Nyársra húzatta, megsüttette és feltálaltatta vendégeinek, bár ezek még 
jól sem lakhattak velük, s bizonyára jobban örültek volna egy becsületes, 
kövér libacombnak. 

A történelem szekerének dübörgése mellett minő elhaló semmiség 
néhány szegény kis madár halálcsipogása. Ám ha a múltat tőlünk 
elválasztó évtorlaszon keresztül akarunk látni, teljesen mindegy, széles 
ablak vagy apró hasadék engedi-e meg a bepillantást. Ha tovább 
vizsgálódunk az idők mélyében az apró hasadékon át, s felkeressük a 
szigorú erkölcsök köztársasági Rómáját: megtaláljuk a harmadik pun 
háború idején hozott törvényt, amely megtiltotta, hogy ínyeskedési célra 
a tyúkokat meghizlalják. Ilyen puritán korszak is volt Róma történetében. 
Később persze finomultak az erkölcsök és úgy játszották ki a törvényt, 
hogy tyúk helyett kakast hizlaltak. Azután következett a struccvelő, 
fülemülenyelv, betanított madár. Tehát egyetlen tál étel példázata 


elegendő rést nyit ahhoz, hogy elénk ásítson az erkölcsi hanyatlás 
szakadéka, amelybe majdan bele fog omlani az egész császári Róma. 


CLEOPATRA GYÖNGYE 


Mikor Plinius a színész madárlakomáját elbeszéli, a máskülönben hűvösen 
száraz tudós kivágódik a sodrából, s keményen megrója a szemérmetlen 
fickót, aki megfeledkezett róla, hogy ő maga is a hangjának köszönheti a 
vagyonát. De ilyen volt a fia is, a gyöngynyelő; bajos eldönteni, melyik 
méltatlanabb kettejük közül. 

Hogyan? Az ifjabbik Clodius gyöngyöt nyelt? Nem Cleopatra volt az 
egyetlen, aki ezt a bolondságot megcselekedte, ha ugyan igaz a híres 
fogadás? A történetírók azt mondják, nem igaz, mert a gyöngyöt az ecet 
nem oldja fel. A vegyész azt feleli: de bizony feloldja, ha nem is egy- 
kettőre. Erős, hideg ecetben órákig is eltart, amíg semmivé oszlik; forró 
ecet apró gyöngyöket 8-15 perc alatt felold. De a Cleopatra fülbevalója 
óriási, ritkaságszámba menő keleti igazgyöngy volt! 

Hol az igazság? 

Clodius kerge ötletéről annyit tudunk - megint csak Plinius nyomán -, 
hogy a kíváncsiság gyötörte, milyen ízű lehetett a Cleopatra gyöngyitala. 
Ő is csináltatott magának igazgyöngy-oldatot, s jó ízűnek tapasztalta. Mint 
előzékeny házigazda, vendégeit is részesíteni akarta benne, s mindegyik 
vendégével megitatott egy-egy gyöngyöt. 

Az eset elhihető, mert a lakomán ráértek megvárni, amíg holmi apró 
gyöngyök a fortyogó ecetben szertemállottak. Az ecetet nem kellett azon 
mód felkortyantani; lehetett azt salátára is locsolni. Mindenesetre, úgy 
látszik, Cleopatra gyöngyének története akkor még friss emlékezetben 
élt, nem lehetett hát puszta kitalálás. 

A nevezetes fogadás akkor történt, amikor az egyiptomi királyné 
Antonius társaságában dőzsölte át a forró afrikai éjszakákat. Antonius 
nagy ínyenc volt, asztalát napról napra a legválogatottabb és legdrágább 
ínyesfalatokkal rakatta meg. Tudjuk, hogy Cleopatra szeretett 
asszonymódra incselkedni a római vezérrel. Ismeretes az a tréfája, amikor 
a hajóról horgászó Antonius bosszantására búvárt bújtatott a hajó alá, s 
ez egy besózott halat akasztott a horogra. Tombolt örömében, mikor a 
diadalmasan felrántott madzag végén ez a furcsa zsákmány himbálódzott 
a nagy triumvir orra előtt. A lakomákon is fitymálta, ócsárolta a fejedelmi 
asztalt, s amikor Antonius sértődötten kételkedett, hogy bárki is képes 
lenne különb fogásokat felszolgáltatni, asszonyi könnyűvérűséggel 
fogadást ajánlott: ád ő olyan lakomát, amelyik tízmillió sestertiusba kerül. 
Másnap megvolt a lakoma. De mind csak afféle étel-ital szerepelt, mint 
egyébkor. Antonius győzelmesen mosolygott. Ekkor behoztak egy ecettel 
töltött csészét. Cleopatra kivette egyik füléből világhíres gyöngyfüggőjét, 
s a csészébe dobta. A gyöngy az ecetben felolvadt, s a könnyelmű 
asszony az immár milliós értékű italt felhajtotta. Ki akarta kapcsolni a 
másik függőt is, de Plancus, a fogadás bírája megsokallta az őrült 
pazarlást, elkapta a nekivadult asszony kezét, s kimondta az ítéletet: 
Antonius vesztett. 

A különös gyöngy-koktél sok történetírónak csiklandta az orrát. Nem 
bírták eldönteni, igaz-e? nem-e? pedig még könyveket is írtak róla." 


Friedlaender ismert nagy művében [ Darstellungen aus der 
Sittengeschichte Roms (Képek Róma erkölcstörténetéből)] nem vall színt, 
mindössze idéz néhány véleményt; ezek szerint a gyöngy oldódik ugyan 
ecetben, de Cleopatra a maga gyöngyét nyilván egyszerűen csak 
lenyelte. 

A ma emberének éppen elég egyéb dolga van, mint hogy ezen törje a 
fejét. Bennünket csak abból a nézőpontból érdekel, meddig a határig 
képes ellihegni a fékét vesztett prédálási ösztön, ha az illető asszony, s 
tetejében királynő. Bizonyos, hogy még egy berúgott egyiptomi 
királynőről sem lehet feltételezni akkora bolondságot, hogy felhörpintsen 
egy csészényi gyomorgyilkos ecetet, még ha fel is olvadt benne a gyöngy. 
Az sem valószínű, hogy egy darabban nyelte le az óriási gyöngyöt, hiszen 
a torkán akadhatott volna. 

A fogadást más módon is meg lehetett nyerni: porrá kellett zúzni a 
gyöngyöt, s meghinteni vele az ételt vagy meginni édes borban. 

Ami engem illet, igyekszem a tudomány nehezékétől megszabadulni, s 
az Író egyszerű szemével nézni a dolgot. Ha szabad hozzászólnom a 
tudósok súlyos vitájához, úgy gondolom, Cleopatra egyáltalában nem 
olvasztotta fel, nem törte porrá és nem nyelte le a gyöngyöt. Odáig el 
lehet hinni az esetet, hogy valóban fel akarta olvasztani a tízmilliós 
függőjét. Bizonyára hitt az ecet rendkívüli oldó erejéről szállongó 
hírekben; ahogyan mindenki hitte, hogy például Hannibal ecettel 
porlasztotta a sziklákat, amikor átkelt az Alpeseken. Csupán kevéssel 
igazítom ki az események lefolyását: Plancus nem a második gyöngynél 
ragadta meg Cleopatra kezét, hanem már az elsőnél. Akár amiatt, mert 
meg akarta akadályozni a nekilódult asszony fölösleges prédálását, akár 
amiatt - ami még valószínűbb -, mert arra gondolt: ha ez a bolond 
nőszemély elpusztítja a méregdrága ékszerét, majd vehet neki Antonius 
újat. 

A pletykát nem elégítette ki a bölcs mérséklet happy endje; a valóságos 
felkortyantás tetszetősebb csattanónak mutatkozott. 


A FAHÉJJAL MEGRAKOTT KANDALLÓ ÉS AZ ÖTVENEZER TALLÉROS ALÁGYÚJTÓ 


A mendemonda születése olyanformán történik, ahogyan a régi 
természettudomány a medve világrajöttét képzelte. A mi derék Miskolczi 
Gáspárunk némi kételkedéssel bár, de ismerteti a medvebocs születését 
illető korabeli tudományos álláspontot, ekképpen: 

"A medve nősténye felől azt írják, hogy oly undok és minden forma 
nélkül való fajzatot ellik, hogy csak merő húsnak láttatik lenni; sem feje, 
sem szeme, sem szőre; az egérnél nagyobb, a macskánál pedig kisebb. 
Amely minden forma nélkül való darab húst osztón szüntelen való 
nyalogatásával formálja eleven állattá." 

(A furcsa tantételnek nyoma van a francia közmondásban is. Un ours mal 
léché - mondják a faragatlan, bárdolatlan emberre.) 

A mendemonda is így születik: ha a híranyag nyers és idomtalan, a 
pletyka nyelve addig nyalogatja, amíg formás anekdotává nem 
nyalkásodik. 

Az értékpusztító esztelen prédaságról sok magyar anekdota is kering. 
Elhiszem, hogy az elmúlt idők virtusa mulatozás közben poharat tört, 


tükröt zúzott, tán még egyéb bolondságot is művelt - de a barbárságba 
átbicsakló virtuskodást nem hiszem el. Ráismerek a medve nyelvére: a 
valóság aligha több egy kis egérnyi torzszülöttnél. 

Nem hiszem Eszterházy Pál herceg esetét a versenylóval. 1807-ben - 
mondja az anekdota - a herceg a londoni nagykövetségnél szolgált. 
Egyszer egy híres ménesben eladó telivéreket nézegetett. Megkérdezte 
egy fekete csődör árát. , Kissé drága lenne az ön számára" - mondotta a 
ménes intézője. ,No de mégis." , Tízezer font." , Megvettem" - mondotta a 
herceg és kitöltötte a tízezer fontos csekket. Másik zsebéből pedig 
pisztolyt vett ki, s a lovat azon nyomban agyonlőtte. 

Nem hiszem, hogy ugyanez a magyar arisztokrata arany patkókat 
veretett a lovaira, s ezeket is csak lazán, hogy mikor követ gyanánt 
bevonul az idegen városba, útközben valamennyit elveszítse, s az ujjongó 
utcanépe felkapkodhassa. Így akarta volna lefőzni mesébeillő fényűzéssel 
más fejedelmek képviselőit. Ez a patkóhistória nem egyéb, mint régi 
vándoranekdota. A francia Richelieu herceg apokrif emlékirataiban is az 
mondatik, hogy amikor a francia király követe gyanánt bevonult Bécsbe, 
ilyen laza patkókat hullatott el az utcán. Ambár nem aranyból voltak, 
csupán ezüstből. - Buckingham hercegről, I. Jakab mindenható 
kegyencéről az a hír szállongott, hogy egy udvari bálon gyöngyökkel 
dúsan kivarrt ruhában jelent meg, de a gyöngyök olyan vékonyan voltak 
odafércelve, hogy minduntalan lepotyogtak, és szanaszét peregtek a 
teremben. A hölgyek nagy kacagások közben csipegették fel a drága 
morzsalékot, s mikor vissza akarták adni rendetlen gazdájuknak, az mély 
bókkal kérte a szerencsés találót, tartaná meg az ő emlékezetére. 

Hogy végezzek Eszterházy herceg sokat emlegetett személyével, azt 
sem hiszem, hogy egy előkelő vendégének tiszteletére ezres bankók 
lángjánál főzött teát -, amit különben Grassalkovichra is ráfogtak. A 
beaucaire-i viaszfáklyákkal fűtött tűzhelyek története hihető, de a későbbi 
oktalan tűzgerjesztő történet többnyire vándoranekdota. Meggazdagodott 
bankárokról mesélték, hogy drága keleti fákkal fűttették a kandallójukat; 
gőgös bankárkisasszonyokra fogták rá, hogy szantálfát használtak a 
reggeli kávéjuk felforralásához. Különösen az augsburgi Fugger-család 
került hasonló hírek középpontjába. Mondják, hogy mikor V. Károly 
megszállt a házukban, a családfő a nagy tisztesség fölötti örömét azzal 
fejezte ki, hogy a császár hálószobájának kandallóját rendes fahasábok 
helyett fahéjjal rakatta meg. Azután engedelmet kért, hogy olyan 
papirossal gyújthasson be, amelyen a legmagasabb császári aláírás 
látható. A császár belepillantott az iratba és megadta az engedelmet. Jó 
oka volt, mert az irat nem volt egyéb, mint egy 50 000 talléros kölcsönről 
szóló császári kötelezvény... 

Hasonló fonák udvariasságot híreszteltek a Fugger-család egyik 
Magyarországba szakadt tagjáról, Pálffy-Fugger grófnéról. Ezt Mária 
Terézia látogatta volna meg. Ebéd után akkori szokás szerint kifüstölték a 
termet. A füstölésre használt parázs már izzott az ezüstserpenyőn, amikor 
a grófné egy több ezer aranyról szóló kötelezvényből ezüstollóval kinyírta 
a királynő aláírását, s az okmányt rádobta a parázsra. Aki csak valami 
keveset olvasott is Mária Terézia puritánságáról, nem tételezheti fel, hogy 
ekkora ízléstelenséget mertek volna elölte elkövetni. Olyan világkóborló 
anekdota ez is, mint a hírhedt nyári szánkázás története. Ami úgy esett 
volna meg, hogy mikor Mária Terézia meglátogatta Gödöllőn 


Grassalkovich herceget, ez Pesttől Gödöllőig felhintette az országutat 
sóval, hogy a királynő rázás nélkül, szánkón tehesse meg az utat. Tóth 
Béla szerint kár szót vesztegetni az idétlen pletykára, amellyel Mária 
Terézián kívül hol leányát, hol Dubarry grófnét szokták megtisztelni. Én 
Károly württembergi hercegről olvastam, hogy nyáron havat hordatott le 
a hegyekből, s megszánkáztatta a vendégeit. 

Akár megtörténtek a híres esetek, akár nem, mindenképpen ebbe a 
könyvbe tartoznak. Vagy a hősük ostoba, vagy az, aki áhítatos csodálattal 
szerzi és terjeszti a hírt, ahelyett, hogy szégyellené és elhallgatna vele. 


A GYÉMÁNTPORZÓ ÉS A ZÖLDBORSÓVAL HIZLALT TEHÉN 


Viszont nem tartoznék egészen ide, de nem állhatom meg, hogy néhány 
kis történettel ne fessek képet arról, miként lehet a pénzkidobás 
oktalanságát ügyes ötlettel enyhíteni. A történetek hitelesek. 

Madame Genlis mondja el emlékirataiban, hogy egy fiatal udvari dáma 
beszédbe elegyedett Conti herceggel, s megemlítette, mennyire szeretne 
miniatűr képet festetni kedves éneklő madaráról. Pár nap múlva kap a 
dáma a hercegtől egy teljesen egyszerű aranygyűrút, közepén üveg alatt 
a madárnak remekbe készült parányi képe. Igen, de az üveg nem volt 
üveg. hanem laposra köszörült nagyértékű gyémánt. Az asszonyság - De 
Blot volt a neve - megköszönte a kedves figyelmet, de a gyémántot 
visszaküldte azzal, hogy ilyen drága holmit nem fogadhat el. A herceg 
válaszlevelében csak annyit írt, hogy mélységesen sajnálja a 
visszautasítást. Azonban a porzó, amelyet szárítás végett a tintára hintett, 
a visszaküldött és összezúzott gyémántnak a pora volt. 

A másik eset ugyancsak a francia udvariasságnak a példája. XV. Lajos 
fényűző uralkodása alatt egyik bolond divat a másikat kergette. Volt olyan 
divatparancs is, hogy minden finom ebédhez gyenge, héjas zöldborsót kell 
felszolgálni; természetesen februárban, amikor a legdrágább. Egy Boutet 
nevű, mértéktelenül gazdag bankár pompás lakomákkal szokta 
elkápráztatni az előkelő világot. Egyik ebédjéről a legszebbik 
hölgyvendége mégis lemondott. Azzal mentegette magát, hogy beteg, 
csak tejet szabad innia, s megszakadna a szíve, ha néznie kellene, minő 
kárörömmel falatozza a többi asszony a divatos eledelt. , Bízzék bennem - 
nyugtatta meg a bankár -, csak tejet kap, s mégsem marad le a többi 
mögött." Az asszonyság enged, és elmegy az ebédre. Mikor belép a palota 
csarnokába, pillantása egy tehénre esik, amint ragyogóra kefélt 
állapotban ezüstvályúból habzsol valamit. , Íme a tehén, amelynek 
szerencséje lesz, hogy tejét felajánlhassa Önnek." A vályúban héjas 
zöldborsó volt, tehéni étvágyhoz méretezett boglyányi adag. 

Még egy bankár-ebéd története. A Chigi-család egyik őse, Agostino, 
szédületesen gazdag pénzember volt. Egyik ebédjét Róma legnagyobb 
előkelőségei tisztelték meg; maga a pápa is ott volt bíborosaival. Ebéd 
végeztével a háziúr rövid szónoklatot tartott. ,Immár senki sem méltó - 
mondotta -, hogy azokról a tányérokról egyék, s azokból a kelyhekből 
igyék, amelyeket ez a vendégsereg használt." Intett a szolgáknak, azok 
összeszedték valamennyi ezüsttányért, ezüsttálat, arannyal futtatott 
ezüstkelyhet, kihordták az erkélyre, s a vendégek szemeláttára 
belehányták a Tiberisbe. Nagyvonalú ötlet volt. De másnap Rómában 


suttogni kezdett a nép. Azt suttogta, hogy az ötletes bankár még egy 
ötletet ötlött az ötlethez: ebéd előtt hálókat feszíttetett ki az erkély alatt, 
s a vendégek oszlása után az ezüstkincset az utolsó darabig 
visszahalászatta. 


AZ ELKÁRTYÁZOTT GYORSVONAT 


Nem szükséges mindig a múlt idők elfolyt vizeiben vetni ki a hálónkat, 
hogy kihalásszuk a dőre pénzdobálás eszeficamodott világbajnokait. A 
régi Rómát hiánytalanul pótolja a modern Amerika. 

Az asszonyi pompa hajdani rekordere Lollia Paulina volt, Caligula 
felesége. Azt írták róla, hogy ha valamely ünnepségen megjelent, szinte 
roskadozott ékszereinek a terhe alatt. Feje, haja, nyaka, karja, 
valamennyi ujja tele volt rakva és fűzve drágakővel; negyvenmillió 
sestertiusnyi érték szikrázott le róla. A mai Amerikában efféle 
ékszerkészlet nem menne csodaszámba. Vanderbilt Cornelius (e néven a 
harmadik) felesége nem sajnált háromszázezer font sterlinget, hogy 
megcsináltassa Viktória királynő koronájának mását, s a saját 
dollárkirálynői fejére pávásítva, üljön le vele páholyába az Operában. Sőt 
Anglia sem maradt el Amerika mögött. Egy télen a londoni Claridge- 
szállóban az angol főúri társaság jótékonycélú ünnepséget rendezett. 
Bemutattak egy Ekszerdoboz című élőképet. A hölgyszereplők összesen 
hatvanmillió pengő értékű ékszerrel díszelegtek. Egyik lady ötezer darab 
igazgyönggyel ékesítette fel magát, ami becslés szerint hatmillió forint 
ára osztriga-betegséget jelentett. 

Egyik Astor 1902-ben lakodalmát ülte Philadelphiában. Csupán az 
asztalok virágdísze 20 000 dollárba került. A legénybúcsún 33 milliomos- 
cimbora vett részt; a vendéglősnek 6500 dollárt fizettek ki. 

A kártyások világában sokat beszéltek egy bostoni kártyacsatáról. Csupa 
fejedelmi személy ülte körül az asztalt: vasútkirály, bányakirály, olajkirály. 
A vasútkirály elfelejtett pénzt hozni magával; mindössze 15 000 dollár 
volt nála, ezt az utolsó centig elvesztette. A játékot nem lehetett 
abbahagyni. Készpénz híján feltett a kártyájára egy mozdonyt. 
Elvesztette. Feltett egy Pullman-kocsit, Az is elúszott. Apránként 
elvesztett egy egész gyorsvonatot. Adott egy utalványt a nyertesnek, s ez 
másnap egy mozdonyvezető és fűtő kíséretében megjelent a gyárban. 
Osszeállították a gyorsvonatot, befűtöttek a mozdonyba, s a szerencsés 
nyerő azonmód elgőzölt a nyereségével. A vasútkirálynak 150 000 
dollárjába került a mulatság. 


AZ ELÁRVEREZETT VILÁGBIRODALOM 


A butaság ranglétrájának mely fokára kell állítani azt a férfiút, aki 
árverésen megvette a római világbirodalmat, és azt hitte, jó vásárt 
csapott vele? 

A párját ritkító eset valóban megtörtént." 

Nyolcvanhat napig uralkodott mindössze Pertinax, a becstelen emlékű 
Commodus utóda. Bölcs, tiszta jellemű férfiú volt. A Commodus alatt 
keletkezett erkölcsi mocsarat igyekezett lecsapolni; ki akarta irtani a 


közéletből a rothadást; könnyített az agyonsanyargatott nép adóterhein. 
Az ilyesmit a mocsár lakói nem szeretik. A praetoriánus gárda rádöbbent 
arra, hogy hatalmát veszedelem fenyegeti. Néhány mindenre elszánt 
nagyszájú kiadta a jelszót, hogy a császárral végezni kell. A tisztek 
gyáván visszavonultak; várták, merre dől a kocka. Háromszáz gárdista 
felvonult a császári palota ellen. Az ősz császár fegyvertelenül, csak a 
császári tekintély fényétől övezetten állt eléjük. Hivatkozott a 
hűségesküjükre. Egy percig úgy látszott, mintha észbe kaptak volna, de 
egy megvadult idegen zsoldos a császár felé sújtott, arra a többi is 
rátámadt, és Róma egyik legderekabb férfiát halálra kaszabolták. 

Nem hiszem, hogy a világtörténetnek lett volna még egy napja, 
amelyiken annyi becstelenség sűrűsödött volna össze, mint ezen a 
március 28-án, időszámításunk 193. esztendejében. 

A mozgolódás első hírére Sulpicianus, Róma kormányzója és Pertinax 
apósa, a praetorianus táborba sietett. Tárgyalni kezdett a józanabbakkal, 
hogyan lehetne a forrongást lecsillapítani. Közben megérkeztek nagy 
diadalmi zajjal a háromszázak, egyikük lándzsán hordozta a császár 
levágott fejét. A józanabb elemek jónak látták, hogy egyelőre eltűnjenek a 
színtérről. Sulpicianus pedig - ahogyan mondani szokás - a helyzet 
magaslatára emelkedett, s még ott a helyszínen, a véres fő látványától 
egy cseppet sem rettenve vissza, immár a veje gyilkosaival kezdett 
tárgyalni, ki legyen az új imperator. Elsősorban saját magát javasolta. A 
gyilkos banda összedugta a fejét. Rövid tanácskozás után meghozták a 
döntést: azé lesz a trón, aki a legtöbbet ad érte. Egyik katona felugrott a 
sánc tetejére, és hangos szóval hirdette ki, hogy a római világbirodalom 
nyilvános árverésen eladó! 

Róma polgárságán a szégyenteljes megalázás fájdalma nyilallott 
keresztül. De élt ott akkor egy dúsgazdag szenátor, Didius Julianus nevű. 
A vén bolondot megrohanták a hírrel tányérnyalói, csatlakozott hozzájuk 
felesége és leánya, s elébe tárták a páratlan alkalmat, amelyet botorság 
lenne elszalasztani. A hiú vén ember engedett. Lóhalálában sietett ki a 
táborba, megállott a sánc tövében, és bejelentette, hogy árverezni kíván. 
A gárdisták nagy örvendezéssel üdvözölték az új igénylőt, s megkezdődött 
az árverés. Megbízott katonák vették át az ajánlatokat, s közölték a másik 
féllel. Egyik a másikra ígért, és verte föl a római birodalom árát. 
Sulpicianus már ott tartott, hogy minden egyes praetorianusnak 5000 
drachmát, vagyis Gibbon számítása szerint 160 font sterlinget ígért. A 
másik megijedt, hogy még el találják ütni a kezéről a trónt, s egyszeriben 
felszöktette ajánlatát 6250 drachmára, azaz körülbelül 200 font sterlingre. 
Sulpicianus abbahagyta a küzdelmet, a gárdisták kitárták a tábor kapuit, 
kikiáltották Didius Julianust császárnak, s nyomban letették a közismert 
értékű hűségesküt. 

Egymillió fontra szokták becsülni a vételárat, amelyet Julianusnak ki 
kellett izzadnia. De ha hitelesnek fogadjuk el a megajánlott 200 fontokat, 
a végső összeg okvetlenül többre rúgott. Vitellius óta a praetorianus 
gárdának 16 000 tagja volt, tehát a vételár meghaladta a hárommillió 
fontot. 

A történet többi része már csak a teljesség kedvéért kívánkozik ide. 
Septimus Severus, a pannoniai légiók parancsnoka, értesült a 
császárválasztás részleteiről, s ugyancsak a helyzet magaslatára 
emelkedett. 400 fontnyi összeget Ígért fejenként a katonáinak; még 


egyszer annyit, amennyiért Didius Julianus a birodalmat megszerezte. A 
seregben fellángolt a régi római erkölcs; lelkesülten vállalkozott, hogy 
felvonul a gárda ellen, és a gyalázatos vásárt megsemmisíti. A légiók 
gyors menetben Róma alatt termettek, a gárda meghódolt, a szenátus 
kikiáltotta Septimius Severust császárnak, s további hűségeskük 
következtek. Julianust betessékelték a palota fürdőszobájába, s ott 
lefejezték, mint egy közönséges gonosztevőt. 

Hatvanhat napig uralkodott. 

Nem érte meg a pénzt. 


PÉNZEN VETT HALHATATLANSÁG 


Az utas megáll a genfi Ouai du Montblanc közepén, s elnézeget keletre, 
ahol a havasok fejedelmének sziklatömege magasodik. Mikor megtelt a 
látvány gyönyörűségével, megfordul, s ekkor egy földi fejedelem 
feltornyosuló emlékműve döbbenti ámulatba. Ki lehet a nagy uralkodó, 
aki itt pihen, a világ egyik legszebb pontján, örökké szemben a Montblanc 
örökös havával? 

II. Károly braunschweigi herceg - világosítja fel az emlékmű felirata. 

Az utas áhítatos lélekkel mélázik az emlékmű előtt. Mégis csak szép 
dolog, ha a hálás utókor ilyen áldozatos pompával örökíti meg elhunyt 
nagyjainak emlékét. Pedig voltaképpen ez a braunschweigi herceg nem is 
volt svájci, tehát igen jeles erényei lehettek, hogy az idegen föld ekkora 
dísz közepette őrzi haló porait. 

A valóság az, hogy uralkodói trónon még sohasem terpeszkedett ennél 
haszontalanabb ember. 

Tizenkilenc éves korában jutott trónra, s ettől kezdve minden 
cselekedetét egyetlen alapelv irányította: hogyan lehet az országból és a 
népből minél több pénzt kicsikarni. Adókat emelt, állami birtokokat 
kótyavetyélt el, s a befolyó pénzeket a saját pénztárába irányította. Hét 
esztendei zsarolás, erőszakoskodás és garázdálkodás után nem maradt 
egy jó embere sem, s az 1830. évi forradalmak vihara őt is elsöpörte 
országából. De volt annyi szimatja, hogy mielőtt még lecsaptak volna rá, 
óriási vagyonát és híres gyémántjait átcsempészte a határon. 

Párizsban telepedett le, s ott úri kedvtöltésnek és gyémántjainak élt. 
Ezeket vasajtókkal biztosított, elfalazott titkos fülkében őrizte, s külön 
könyvet vezetett róluk. A könyvben pontosan le volt Írva minden egyes 
darab; az is, hogy mikor vette? hol vette? mennyit adott érte? A francia 
császárság bukása után elment a kedve a párizsi élettől. Genfbe költözött, 
még néhány évig élt, s végre 1873. augusztus 19-én rokonsága megérte 
a várva várt napot: a herceg immár a túlvilági vasajtókat próbálta 
nyitogatni. A nagyúri atyafiság összegyűlt Genfben a végrendelet 
kihirdetésére. Vajon kikre hagyta óriási vagyonát? ki kapja a sok milliónyi 
értékű részvényeket és aranyrudakat? melyik hercegasszony keblén 
fognak szikrázni a világhírű gyémántok? 

Egyelőre az atyafiak szeme szikrázott a pofontól, amelyet a halottnak 
végrendelkező kezétől kaptak. Általános örökösül Genf városát nevezte 
meg, azzal a kikötéssel, hogy temetéséről és emlékének megörökítéséről 
a város köteles gondoskodni. A temetés legyen fejedelmi személyhez illő; 
koporsóját nyilvános helyen emelendő mauzóleumban kell elhelyezni. Ez 


a síremlék a veronai gótikus művészeti csoda, az Arche degli Scaligeri 
másolata legyen; kiegészítve őseinek márványmásaíival és a tulajdon 
bronz lovasszobrával. 

A nemes herceg megrendelte a saját halhatatlanságát. 

A városi tanács a hagyaték nagyságából meggyőződött az elhunyt férfiú 
lelki nagyságáról, és engedélyezte a halhatatlanságot. A halandó testet 
tömör ezüstkoporsóba zárták, erre még egy paliszander-burkot ácsoltak, s 
harangzúgás és ágyúdörgés közepette, búsan lefüggő gyászzászlók 
árnyékában elhelyezték az ideiglenes sírban. A végleges emléken hat 
szobrász dolgozott; nem takarékoskodtak sem márvánnyal, sem bronzzal. 

Tehették, a hagyaték értéke huszonkétmillió svájci frankra rúgott. 


HARPAGONÉK PÉNZESZSÁKJA 


A pénzköltés művészeinek és kontárjainak ellenlábasaként a zsugori csak 
avégett oldja meg pénzeszsákjának a száját, hogy tovább tömje a 
duzzadásig. 


Crescit amor nummi, guantum ipsa pecunia crescit. 
(Nő a pénzszeretet a növekvő pénzzel arányban.) 


Juvenalis örökérvényű megállapításából következik, hogy miután csak az 
lehet valójában fösvény, akinek pénze van: a legtöbb zsugori ott 
található, ahol a legtöbb a pénz. Amerika fellendüléséig az újkor 
leggazdagabb állama Anglia volt, tehát ott kell keresgélnünk, ha a zsugori 
őstípusait gombostűhegyre akarjuk tűzni. Nem is kell sokáig kutatnunk; a 
régi angol újságok annak idején bőséges helyet szenteltek a hírhedtebb 
fukarok nevezetes tetteinek. 

1852 őszén a londoni újságok beszámoltak róla, hogy meghalt John 
Camden Neild uraság, híres zsugori, életének 72. esztendejében. Életrajzi 
adatai szerint Cambridge-ben tanult, lerakta a vizsgáit, ügyvéd lett, 
szóval rendes embernek indult. Harmincnégy éves korában 250 000 
fontnyi hatalmas vagyont örökölt az apjától, s ekkor áttért a zsugori 
pályára. Szabályszerű fukar volt: nem szeretett fizetni, alkudott minden 
garasért, nem tett jót senkivel, és az volt a boldogsága, ha valahol 
potyázhatott. Egyszer postakocsin utazott, zimankós tél idején, 
mindenféle szegény ember között. Miközben lovat váltottak, a kispénzű 
utasok bementek a kocsmába, hogy néhány pohár brandy mellett 
melegedjenek; a takarékos úr ellenben tovább didergett a kocsiban. Azok 
megsajnálták, összeadták a pénzt egy kupica pálinkára, és kiküldték , a 
szegény úrnak" a kocsiba. A szegény úr hálálkodott, és megitta. 

Mint minden telivér zsugori, saját magát is úgy kezelte, mintha üzleti 
ellenfele lett volna. Nem adott neki enni, csak holmi száraz kenyeret, 
kemény tojást és kevés tejet. Puszta deszkán hálatta, és minél kevesebb 
szappant engedélyezett a mosakodásra. Nem engedte meg, hogy a ruháit 
keféljék, mert a posztó hamarább kopott volna el. 1828-ban súlyos csapás 
érte a tőzsdén, a papírok értéke váratlanul lezuhant. Elkeseredésében 
megint csak saját magán állt bosszút: elvágta a torkát, és el is vérzett 


volna, ha bérlőjének felesége, bizonyos Mrs. Neal, segítségére nem fut, és 
meg nem menti fukarságban eltöltendő további élete számára. 

Mindez még nem lett volna elég, hogy a lapok hasábokat írjanak róla; 
Angliában akadt elég sok hasonló különc zsugori. A nagy meglepetés a 
végrendelet felbontásakor következett. Kiderült, hogy Neild apai 
örökségét Felszaporította 500 000 fontra, és ezt az összefukarkodott 
teméntelen pénzt Viktória királynőre hagyta. Nem kívánt semmi 
ellenértéket; megkérte a királynőt, fogadja el a hagyatékot, és fordítsa a 
saját céljaira. Mint sejthető volt, Viktória az örökséget elfogadta. 
Tisztességesen eltemettette a vén zsugorit, rendbehozatta birtokán a 
romladozó templomot, és életjáradékot rendelt ama Mrs. Neal számára, 
aki a gégemetszési kísérlet után Neild úr életét megmentette, és lehetővé 
tette, hogy a derék úr még egy negyedszázadig élvezhesse a 
takarékosság örömeit, és gyarapíthassa a hagyatékot. 

Hasonló különös ember volt az előkelő családból származó Daniel 
Dancer. Ugyanolyan ellenségesen viselkedett saját magával szemben, 
mint valamennyi hamisítatlan fukar. Nem volt több inge, csak egy, s addig 
hordta, amíg le nem rothadt róla. Ezt majdnem szó szerint kell érteni, 
mert a mosakodást is úgy fogta fel, mint többi zsugoritársa: sajnálta a 
pénzt szappanra. Napos időben kisétált a szomszédos patak partjára, ott 
megmosdott homokkal, utána hanyatt feküdt, és megszárítkozott a 
napon. Együtt élt a nővérével, aki minden vasárnap megfőzte az egész 
hétre való ebédet: csontokból összekotyvasztott levest, és tizennégy 
darab puddingot, minden napra kettőt számítva. Ezt ették hétről hétre, 
évről évre, amíg csak az öreg lady meg nem betegedett. A fivéren erőt 
vett az istenfélelem, ami abban nyilvánult meg, hogy nem hívatott orvost. 
,Bűnt követnék el - mondotta -, ha beleavatkoznám a gondviselés 
határozatába. Ha az öreg hölgy napjai megszámláltattak, nem segít rajta 
semmiféle orvosi kuruzslás." A gondviselés persze elszólította az 
agyonéhezett teremtést, s Daniel úr kénytelen volt szóba állni a 
temetkezési vállalkozóval. Hosszas alkudozás után úgy kötötték meg az 
üzletet, hogy a vállalkozó megcsinálja a koporsót, de a fát Daniel úr adja a 
saját erdejéből. A temetés után a gyászoló bátya még sokáig zúgolódott, 
hogy a vállalkozó túlságosan sok szöget használt a koporsóhoz, kevesebb 
is elég lett volna. 

Ő maga hetvennyolc évet ért meg, s minthogy nem cselekedhette azt, 
amit Aszalay József Ír egy zsugoriról, hogy tudniillik végrendeletében 
örökösként saját magát nevezte meg: vagyonát unokahúgára, Lady 
Tempestre hagyta. Tekintélyes vagyon volt, 3000 fontot tett az évi 
jövedelme. De úgy kellett részletekben összeszedni. 2500 fontot találtak a 
tehéniscállóban elrejtve; 500 fontnyi arany került elő a lovak vályújából; 
200 font volt a kéményben; 600 font értékű bankjegy egy öreg teás 
ibrikben. A többi pénz a szalmazsákokból került elő. 

Ez mind hiteles adat. Akit a fukarok anekdotaszerű esetei érdekelnek, 
sok jellemzőt találhat a Harpagoniana című gyűjteményben." 

Mint tudjuk, az irodalomban Plautus és Molicre állított maradandó 
emléket a fösvénynek. Kevésbé ismeretes az a könyváradat, amely egy 
nem létező, kitalált zsugori-klub alapszabályaival és életével foglalkozott. 
A tréfa Itáliából indult el a XVI. század közepén. Compagnia delta Lesina 
(Fukarok társasága) lett volna a tiszteletre méltó klub cinre.§? Egyebek 
közt a tagok arra kötelezték magukat, hogy 45 napig nem váltanak inget; 


lábuk körmét levágják az eleven húsig, nehogy kilyukassza a harisnyát; a 
levélre nem hintenek porzót, hogy könnyebb legyen és kevesebb 
bérmentesítést kellessék fizetni; a levélírásnál pedig nem teszik fel az i 
betűre a pontot, mert így megtakarítanak valamit a tintán. 

Szó eshetnék még a zsugoriaknak egy különös fajtájáról, a gazdag 
koldusokról. Régebben a napilapok minduntalan hírt adtak róla, hogy 
ennek vagy amannak a sarki koldusnak halála után szalmazsákjában 
zacskószámra találtak ezüstpénzt, kötegszámra bankót. Talán 
legnevezetesebb volt köztük a berlini nyelvtanár, aki nappal 
nyelvleckéket adott, éjjel az utcán koldult. 1812-ben halt meg. A küszöbe 
alatt 20 000 tallér volt elrejtve. A skót William Stevenson (meghalt 1817- 
ben) nyolcvanhét esztendőt töltött el szorgalmas koldulással. 
Nyomorúságos vackában valóságos gyűjteményére akadtak a különféle 
ezüst- és aranypénzeknek, sőt adóslevelek is kerültek elő, 1000 font körüli 
summákról. Ezeket a koldusokat mégsem sorolnám a vérbeli fukarok 
közé, mert hiszen a pénzt nem magának a pénznek a kedvéért rakták 
élére. Inkább az aggodalom ösztönözte őket: mi lesz velük, ha rájuk 
köszönt az öregség és betegség nagy elhagyatottsága. 

Viszont szemlém végére hagytam a minden idők zsugorijainak 
fejedelmét, a halhatatlan emlékű Sir John Elwes angol baronetet. 1789. 
november 26-án halt meg, mint az angol parlament tagja. Hagyatékát 
800 000 fontra becsülték. Jellemét mintha két különböző emberéből 
szőtték volna össze. Eletrajzírói kellemes modorú úriembernek mondják; 
mindig kész volt, hogy barátainak szívességet tegyen. Még akkor is, ha 
pénzébe került. Furcsa egyénisége egy newmarketi lóversenyen 
bontakozott ki a legszemléltetőbben. Meghívta a versenyre birtokának a 
papját. Reggel hét órakor indultak el lóháton, s a pap nem reggelizett, 
gondolván, hogy a versenyen úgyis vendége lesz dúsgazdag 
földesurának. De ez jónak látta, hogy a futamok izgalmainak közepette 
megfeledkezzék mind a kettőjük gyomráról. Délután lett, hazatérőben 
voltak, s ekkor végre a szegény pap bátortalanul jelentette, hogy ő bizony 
éhes, alkalmasint a newmarketi friss levegő idézte elő a rendkívüli 
állapotot. , Persze, persze" - felelte Sir John. Előkotort a zsebéből egy 
darab száraz kalácsot, megosztotta papjával, s biztosította, hogy azt 
ugyan még hat hete hozta Londonból, de épp olyan jó, mint a friss 
sütemény. Este kilenckor értek haza. Sir John derűs kedvvel tért 
nyugovóra, mert sikerült a fölösleges vendégeskedést elkerülni, és három 
shillinget megtakarítania. Ellenben ugyanezen a versenyen történt, hogy 
a fukar úr barátja, Lord Abingdon, elvesztett egy hétezer fontos meccset, 
és nem tudott fizetni. Sir John szemrebbenés nélkül vállalta a lord helyett 
a fizetési kötelezettséget, azzal a biztos tudattal, hogy a pénzét sohasem 
fogja viszontlátni. 

Penny-wise and pound-foolish - írták róla. Bölcs, amikor rézgarast kell 
megtakarítani, és bolond, amikor kidobja az aranyat. Klubjában 
éjszakákon át kártyázott, néha ezreket vesztett, de reggel gyalog 
kullogott haza, hogy megtakarítsa a bérkocsit. Fűtetlen szobában lakott, 
viszont 26 000 fontot jegyzett egy kétes amerikai szénbánya- 
vállalkozásra. El is úszott a pénze, de könnyebb szíwel viselte el, mint 
néhány esett birkáról szóló szívszaggató jelentést. Volt egy csomó háza 
Londonban: egyiknek a bérlete balul végződött, a bérlő tönkrement, és 
nem Fizetett. A sors beleavatkozott: a ház leégett. Sir John 


megkönnyebbülten fogadta a hírt: , Hála istennek, máskülönben nem 
tudtam volna megszabadulni a haszontalan fickótól, és ingyen lakott 
volna." 

Ha valamelyik bérlője felmondott, és a lakás üresen maradt, úgy 
hasznosította, hogy ő maga költözött be, s ott lakott, amíg sikerült újra 
bérbeadni. Ennélfogva sohasem volt rendes londoni lakása, mert 
minduntalan vándorolt egyik helyről a másikra. Könnyen tehette; nem 
volt egyéb bútora, mint két ágy, két szék, egy asztal és egy öregasszony, 
aki takarított rá. 

Mint a többi szabályszerű fukar, ő is ellenfélnek tekintette a saját 
személyét. Kemény tojáson élt, és száraz kenyéren rágódott. Csizmáját 
nem engedte tisztítani, mert azzal is kopik; új ruhát sohasem csináltatott. 
Mindig ugyanabban az egy rend ruhában járt, úgyhogy képviselőtársai 
elismeréssel mondogatták róla: íme a politikus, aki sohasem változtatja a 
színét. Bérkocsiba még akkor sem ült, ha zápor ömlött, vagy havas eső 
csattogott a nyakába. Inkább bőrig ázott, s odahaza óraszámra üldögélt a 
nedves ruhában, amíg megszáradt rajta. Egyszer talált az utcai 
csatornában egy keshedt parókát, valami koldus hajíthatta el, az is 
restellt már vele mutatkozni. Sir John felszedte a váratlan zsákmányt, s 
azontúl azt hordta. Ha lóháton ment egyik birtokáról a másikra, zsebében 
a legendás tojásokkal, ez így történt: lehetőleg gyepen lovagolt, hogy a 
patkó ne kopjék. Keskeny, sövénnyel szegett utakon lassított, hogy 
közben lova lelegelhesse a szénaszálakat, amelyek a sövényen 
fennakadtak. A sorompókat messze elkerülte, mert sajnálta a pennyt a 
sorompóőrtől; inkább a nyaka kockáztatásával mély árkokon hajszolta 
keresztül a lovát. Ha kivételesen hideg tél köszöntött be, s vidéki 
kastélyában mégiscsak be kellett fűteni, összekerestetett hulladékfőt, 
maradékszalmát, állatcsontot, és azzal rakatta meg a kandallóját. Birtokos 
szomszédja azon érte, hogy kócos varjúfészkeket rángat le a fákról. 
Gyalázat - magyarázta az álmélkodó szomszédnak -, hogy ezek a varjak 
mennyi anyagot pocsékolnak a fészekrakáshoz. Valamivel 
takarékosabbak lehetnének." 

Minden hiábavaló kiadás között attól irtózott legjobban, amit az orvos 
rakott volna zsebre. Egyszer mégis orvos kezére került. Szokása szerint 
egy éjszakai parlamenti ülésről gyalog iparkodott haza, a vaksötétben 
nekiment valaminek, elesett, és mind a két lábát összezúzta. Otthon 
betegen vergődött az ágyában, amíg unokaöccse véletlenül meg nem 
látogatta, s rá nem beszélte, hogy hívasson orvost. Sir John nagy nehezen 
engedett, s magához eresztette az orvost. De hogy a tiszteletdíj felét 
megtakarítsa, azt füllentette, hogy csak az egyik lába fáj. Csak ezt az 
egyik lábát szolgáltatta ki az orvosnak, a másikat rábízta az 
anyatermészetre. 

Az elhazudott láb két héttel hamarább gyógyult meg, mint amelyiken az 
orvos gyakorolta a tudományát. 


Irodalmi kacattár 


Irodalmi kacattár 


A könyvtárak asztalain elém tornyosuló könyvhegyek között szép 
számmal akadt irodalmi limlom, tudományos kacat. Nem löktem őket 
félre, lapoztam bennük, s sok mindent följegyeztem , curiositatis causa". 

A böngészet eredménye bőséges volt; csupán egy töredéke az, amelyről 
beszámolhatok. 


A LEGHASZONTALANABB TUDNIVALÓK 


A hiábavalóságok gyűjteményeinek művelődéstörténeti kiegészítőjéül 
ajánlkozik a haszontalan tudnivalók tudománya. Már Flögel tűhegyre 
szedte egy fajtájukat. Könyvében ( Geschichte der komischen Litteratur [A 
nevetséges irodalom története], 1784) mikrológus írónak nevezi azt, aki 
semmire sem használható, teljesen hiábavaló anyagra fecsérli az idejét. 
Mintha csak a cseresznyemag-faragó mikrotechnikus irodalmi mására 
gondolt volna. 

Atyamesterük, Flögel szerint G. H. Goez lübecki szuperintendens volt. 
(1667-1729.) Elég egy szemelvény műveinek jegyzékéből: 


Disszertáció amaz ikrekről, akiket a szentírás megemlít. 

Puer decennis, vagyis ama tudósokról, akiket életük első tíz 
esztendejében valamely baleset ért. 

Princeps hebraice doctus, vagyis azokról a fejedelmekről, akik a héber 
nyelvben járatosak voltak. 

Azokról a tudósokról, akik vízbe fulladtak. 

Híres teológusok fiairól, akik szerencsétlenül jártak. 

De claris Schmidiis, vagyis a , Schmid" nevezetűekről, akik bírességre 
tettek szert. 


Ezek a Schmid-nevezetűek kétségtelenül meg is érdemelték, hogy a híres 
emberek sorába iktassák őket, következtetve Sam. Theod. Schmid 1707- 
ben megjelent művéből: Dissertatio de Theologis in utero Deo 
consecratis. (Értekezés a már az anyaméhben az istennek szentelt 
teológusokról.) Vagyis a Schmideknek ez a gyöngye nem sajnálta a 
fáradságot, és felkutatta, listába szedte mindazokat a teológusokat, 
akiket szüleik még születésük előtt erre a pályára szántak. Nagy kár, hogy 
a híres Schröderekről nem jelent meg életrajz-gyűjtemény, mert 
bizonyára közéjük kívánkozott az az M. Schröder nevű tudós, aki bátor 
elfogulatlansággal tette közzé 1717-ben értekezését: Diss. historico 
moralis de Misocosmia Eruditorum (Történet-erkölcsi értekezés a tudósok 
rendetlenségéről). Vagyis a piszkos tudósok jegyzékét állította össze. Az 
ember alig érti, miként ragadhat valakire annyi temérdek tudomány, hogy 
annak segítségével képes legyen a könyvek százaiból kipiszkálni minden 
adatot, amely tiszteletre méltó tudós egyéniségek mosdatlanságára és 
egyéb tisztátalanságaira vonatkozik. 

Ráakadtam az irodalmi zabhegyezésnek egy összefoglaló művére is. J. A. 
Bernhard könyve ez, ez a címe: Kurzgefasste curieuse Historie derer 
Gelehrten (A tudósok rövidrefogott furcsa története), (Franckfurt am 


Mayn, 1718.) Mondanom sem kell, hogy a rövidrefogott történet 894 
oldalra terjed. Azt sem kell mondanom, hogy nem történetről van benne 
szó, hanem a tudósoknak a legfurcsább szempontok szerint való 
csoportosításáról. A mű összesen nem kevesebb, mint 215 fejezetre 
oszlik. Íme néhány fejezetcím azok közül, amelyeket föltétlen 
érdektelenségük tesz érdekessé. A tudósok osztályozása ezek szerint 
következőképpen történik: 


Akik szerelmes természetűek 
Akik szűzies természetűek 
Akik mértékletesek 

Akik haragosak 

Akik összeférhetetlenek 
Akik jámborak 

Akik vidámak 

Akik nagyravágyóak 

Akik félénkek 

Akik fösvények 

Akik pazarlók 

Akik hízelkedők 

Akik játékosok 

Akik zenészek 

Akik kertészek 

Akik állatkedvelők 

Akik dohányosok 

Akik szegények 

Akik eladósodottak 

Akik jó írásúak 

Akik rossz írásúak 

Akik hivatalukban szorgalmasak 
Akik hivatalukban hanyagok 
Akik podagrások 

Akik hülye ábrázatúak 
voltak. 


Szó esik azokról a szerencsétlen tudósokról is, akiket száműztek, 
bebörtönöztek, felakasztottak, lenyakaztak, megégettek - viszont 
felsoroltatnak a szerencsések is, szerencséjük egyre fokozódó méretei 
szerint: akik sok pénzt szereztek, nemességet nyertek, hírnévnek 
örvendettek, fejedelmek kegyeibe jutottak és megkoszorúztattak. Sőt 
haláluk után is figyelemmel kíséri őket a lelkiismeretes szerző, és 
fejezetek szerint szedi jegyzékbe azokat, akik szép sírfeliratban 
részesültek, akiknek tiszteletére érmet vertek és végezetül: akiket szentté 
avattak. Író, tudós ennél többre már nem viheti. Természetesen legtöbb 
köztük az egyházatya, de van sok orvos és egyéb foglalkozású tudós is. A 
szerző epésen állapítja meg, hogy ügyvéd csak egy akadt: Szent Ivo. 
"Könnyű kitalálnunk - mondja finoman -, miért bajos az ügyvéd urakat 
nagyobb számban kanonizálni." 

A könyörtelen szerző a tudósok házaséletébe is belekotorászik. Sorra 
szedi, kik azok a tudósok, akik nőtlenek maradtak, akik korán nősültek, 
akik későn nősültek, akik többször házasodtak, akiknek kevés gyerekük 


volt, akiknek sok gyerekük volt, akiknek gyerekeikben örömük telt, 
akiknek gyerekei csak bajt szereztek, akik házi kereszt súlya alatt 
nyögtek, akik szeretőt tartottak, akikhez hű volt a feleségük és akiket 
megcsalt a feleségük. A legutóbbi felsorolás - az olvasó nagy 
csodálkozására - igen rövidre sikerült, alkalmasint amiatt, mert a tudós 
urak saját életrajzi adataik közlésekor ilyesmire nem szoktak 
kiterjeszkedni. 

Hát a vallás? Különösen a vallásváltoztatás! Ezen az alapon a tudósok 
így csoportosíthatók (ne tessék szédülni): katolikusok, akik lutheránussá 
lettek; lutheránusok, akik katolikussá lettek; lutheránusok, akik 
reformátussá lettek; reformátusok, akik lutheránussá lettek; katolikusok, 
akik reformátussá lettek; reformátusok, akik katolikussá lettek; zsidók, 
akik kikeresztelkedtek; keresztények, akik zsidóvá lettek; keresztények, 
akik törökké lettek; törökök, akik megkeresztelkedtek; kikeresztelkedett 
zsidók, akik megint zsidóvá lettek. 

És mindenütt nevek, nevek, valóságos rengetege a neveknek. Nem 
lombkoronás, árnyas erdő, ahol az olvasó meg-megállhat, megpihenhet - 
nem, vigasztalan faiskola csupán, törpe csemetéknek sorba ültetett, 
megcédulázott, reménytelenül egyforma sokasága. 

Csupán egyetlen helyen lel Felüdülést az olvasó, a III. könyv 7. részének 
22. fejezeténél, amely ezt a címet viseli: , Tudósokról, akik munkájukat 
haszontalan anyagra pazarolták." 

A kétszáztizenöt szorgalmi feladat Írója nem saját magára célzott. 
Dehogy is. Többek között azokat rója meg kemény szavakkal, akik az 
egyiptomi hieroglifák kihüvelyezésére adták magukat. Meddő és 
hiábavaló dolog ez, senkinek sincs haszna belőle, akárhogyan törik rajta a 
fejüket, úgysem fogják sohasem megfejteni... 

Bernhard mester bámulatos munkát végzett, de nem mondható 
eredetinek. Volt egy előde: Ravisius Textor, mérhetetlen tudományú 
humanista, a párizsi egyetem rektora. Nevezetes könyvének első kiadása 
1522-ben jelent meg, azután egyik a másikat érte. Címe: Joannis Ravisii 
Textoris Nivernensis Officina (A nivernumi Joannes Ravisius Textor 
Iskolája). Ő nem a saját korának tudósait zsúfolta skatulyába, mint 
Bernhard. Magasabbrendű célja volt: az egyetem diákjai számára akarta 
könnyebbé tenni a humanista tanulmányokat. Evégből a klasszikus és 
újlatin irodalomban előforduló minden nevezetes személyt könnyen 
áttekinthető csoportokba sorozott. Az osztályozást a legváltozatosabb 
elvek alapján vitte keresztül. Külön-külön csoportokba osztotta a 
hírességeket aszerint, milyen volt a jellemük: igazságos, igazságtalan, 
bátor, gyáva, nagylelkű, állhatatos; kétszínű, dölyfös, irigy, perlekedő, 
elpuhult, korlátolt, kegyetlen, szigorú, kegyes, szerény, hallgatag, 
fecsegő, vendégszerető, fösvény, tékozló. 

Külön fejezetben szerepeltek a rendkívül tiszta életűek (castissimi). 
Például az a Clitomachus nevű atléta, aki annyira szemérmes volt, hogy 
ha az utcán a tavaszi ismerkedés körül szorgoskodó ebeket látott 
megfordult és másfelé vette az útját. Sajnos, ez a francia diákok 
épülésére szánt fejezet rövidre ütött ki. A rektor nem tudott elegendő 
számú és minőségű hírességet toborozni a fejezet címe alá. Viszont mi 
tagadás, a parázna életű nagy emberek (libidinosi et lascivi) fejezete 
jelentékenyen bővebbre sikerült. 


A szerző hallatlan olvasottságát és páratlan hangyaszorgalmát az az 
összeállítás mutatja meg legszebben, amelyet a híres személyiségek 
elhalálozásának okairól szerkesztett. Nemcsak azoknak a nevét lehet 
belőle megtanulnunk, akik a betegségek legkülönbözőbb nemeiben haltak 
meg, de az Argus-szemű szerző az erőszakos halállal kimúltakról is 
tüzetes, pontos, részletekbe ágazó jegyzékeket állított össze. Nem elég 
neki, ha valakit vadállat ölt meg; külön csoportokba osztotta azokat, 
akiket oroszlán tépett szét, vaddisznó döfött, kutya mart halálra stb. 
Szabatos gondolkodásmódra vall, hogy nem gyömöszöli közös csoportba 
azokat, akik lónak köszönhetik halálukat, hanem elosztja őket két 
csoportba: külön azokat, akiket a ló agyonrúgott és külön, akik a lóról 
leestek és úgy lelték halálukat. 

Hányféle halálnem leselkedik szegény híres emberekre! Orrvérzésben 
pusztult el Attila, Grimoaldus longobard király és Alexandros császár. 
Vízbe fulladt a bibliai Fáraó, Ikaros, Leander és Sappho. Kígyó ölte meg 
Laokoont és Cleopatrát. Voltak olyanok, akiket villám sújtott agyon; akik 
megcsúsztak a lépcsőn és agyonzúzták magukat; akiket megölt a 
nevetés; voltak természetesen olyanok is, akiket akkor csapott meg a 
halál szele, amikor ajkuk a csókok tüzében égett... 


IGEKIRÁLY ÉS FŐNÉVKIRÁLY HÁBORÚJA 


Lehetséges, hogy a diák fejébe könnyebben vonult be a hírességek 
sokadalma, ha a tanári gondosság rendet teremtett köztük, s ki hová 
tartozott, a saját zászlaja alatt menetelt. 

Hát még, ha az egyszerű felvonultatás helyett életet, mozgást, sőt 
harcot sikerült varázsolni a lomhán terpeszkedő tantárgy unalmába! 
Andrea Guarna olasz humanista ötlete volt, hogy a legbékésebb 
tudományok egyikét, a nyelvtant az ifjúságban szunnyadó harcias 
ösztönök segítségével kedveltesse meg. Nyelvtani Háború (Bellum 
Grammaticale) címen vált a furcsa könyv ismeretessé.""! Sikere példátlan 
volt: több mint száz kiadást ért meg! 

Az a rövid tartalma, hogy Nyelvtanországban két király uralkodik: 
Igekirály és Főnévkirály. Ezek összevesznek azon, kit illessen az elsőség. 
Nem tudnak megegyezni, és háborúra kerül a sor. Akcióba lép valamennyi 
megszemélyesített nyelvtani fogalom, véres küzdelmek következnek, 
végül az Ige marad győztes és a felek békét kötnek. Súlyos olvasmány a 
mai ember részére, aki maga is hadilábon áll az egész latin 
grammatikával, amióta a gimnáziumból kikerült. Francia átdolgozásait - 
az egyik 1616-ból, a másik 1811-ből való - nem sikerült előkerítenem, de 
találtam egy német átdolgozást a XVII. század elejéről, amelyet H. 
Schottel nevű filológus végzett jobb ügyhöz méltó szorgalommal. 

A Schottel-féle Bellum-grammaticale szintén két királyt szerepeltet. 
Igekirály neve Hör, Főnévkirály neve Mensch. Sokáig békességben éltek 
egymással, de egy lakoma alkalmával szégyenletesen beboroztak, és 
elkezdték az elsőbbség kérdését feszegetni. Főnévkirály ilyen érveket 
vágott ellenfele fejéhez: ,Én vagyok az első, mert a mondatban én állok 
legelöl. Mit kezdhet az Ige én nélkülem? épp olyan kevéssé értenék meg, 
mint hogyha néma tanítana süketet. Azt is figyelembe kell venni, hogy 
isten, aki a mindenséget teremtette, maga is főnév." /gekirály nem 


hagyta magát: , Verbum regit nomen (az ige uralkodik a főnév fölött). 
Nélkülem és népem nélkül a főnév nem ér semmit, mert egymaga nem 
tud értelmet adni a beszédnek. Sőt! A főnév tulajdonképpen belőlem és 
alattvalóimból született meg, tehát a legkomiszabb hálátlanság, ha a fiú 
el akarja nyomni az apját." 

A vita annyira elmérgesedett, hogy szétterjedt a nép közé, s azt is 
megmételyezte. 

Az indulatok forrpontig hevültek, és kirobbant a háború. A két király 
hadat üzent egymásnak. 

A döntő ütközet előtt /gekirály személyesen rendezte el a seregét. Két 
hadosztályt alakított: egyet a rendes, egyet a rendhagyó igékből. Az 
elitcsapatokat a segédigék alkották: a Sey, Werde és Hab. A tisztikar élén 
két tábornok állott: a Cselekvő és Szenvedő ige. Rangban utánuk 
következett öt ezredes: /elen, Múlt, Félmúlt, Régmúlt, Jövő. Kapitányi 
rangot kaptak az igemódok: a Jelentőmód, Parancsolómód, Óhajtómód 
stb. 

Főnévkirály hadállásainák közepét a ragok sűrű serege alkotta. 
Jobbszárnyon állottak a névelők és névmások, balszárnyon az összetett 
szavak, csupa kipróbált, kemény vitéz. Csatlakozott hozzájuk a 
szövetséges melléknevek közül a fokozómódok segédcsapata, még pedig 
ostromlétrákkal felszerelve. A létráknak három foka volt, a fokozás módja 
szerint. (Például nagy, nagyobb, legnagyobb.) 

Csak pár epizódot mondhatok el a nevezetes csatából, mert az 
egyébként hősi viadalt a modern olvasó számára élvezhetetlenné teszi a 
temérdek nyelvtani fogalom, amely mind megszemélyesítetten küza, lő 
és vág a zászló becsületéért. 

A két sereg összecsapott. A küzdelem véres volt. Mindjárt az elején a 
névelők súlyos veszteséget szenvedtek, mert a vitézek közül a Derer és a 
Denen elveszítette mind a két lábát, s ezentúl Der és Den lett belőlük. (Itt 
bontakozik ki a furcsa háború oktatói célzata: rávezetni a diákot a nyelv 
fejlődési törvényeire, bemutatni az élő nyelv elkopott, archaikus formáit.) 
Ugyanúgy járt a hős Seiner lovag; ez is csonkán kelült ki a csatából, mert 
a végét le kellett amputálni, s lett belőle Sein. A főneveket gyilkos sortűz 
fogadta, és valamennyiből kilőtték a r betűt, úgyhogy például a Der 
Gnádiger ezentúl csak mint Der Gnöádige szerepelt a polgári életben. Az 
Auss, Auffés Umb vitézek heves tusában vesztették el egy-egy tagjukat. 
Az ellenséges harcosok csapásai alatt lehullott róluk a s, fés b betű, s 
csupán mint Aus, Aufés Um maradtak életben. 

,Zúg a harcoknak haragos rivadása, keményen csattog az összeütött 
fegyver" - énekli Vörösmarty. Ilyesformán viharzott a Bel/lum 
Grammaticale gyilkos viadala is. Az előbbi epizódok kellő képet adnak 
arról, minő elszántsággal küzdött a két sereg - csupán az osztó igazság 
kedvéért álljon itt még, hogy Igekirály seregéből is sok derék hős esett el 
a becsület mezején, más vitézek pedig csak nehéz sebek árán maradtak 
életben; így például Liebet és Saget lovagokból kilőtték az e betűt s a 
kórházból csupán mint Liebt és Sagt kerültek ki. 

A vérontásnak csak a beállott éjszaka vetett véget. Ekkor a semleges 
részesülők és kötőszók elérkezettnek látták az időt, hogy békét 
közvetítsenek. Némi tárgyalás után a béke létre is jött. Feltételei: mindkét 
király és országa teljesen egyenjogúnak tekintendő, egyszersmind a két 
király barátsági szerződést köt, biztosítva egymás részére valamely 


harmadik hatalom ellen a kölcsönös segélynyújtást. Hadikárpótlás nincs, 
ki-ki viseli a maga kárát. 


A ZENEKIRÁLYOK HADMŰVELETEI 


A Guarna által elvetett mag úgyszólván századokon keresztül burjánzott a 
dudva szívósságával. Nem volt elég a Bellum Grammaticale (Nyelvtani 
háború) száz kiadása és mindenféle átdolgozása, a gyom átlopta magát a 
zene területére is. Sebasciani metzi orgonista 1563-ban kiadott egy 
Guarna kaptafájára szerkesztett Be/lum musicale című könyvet. Nála a 
régi gregorián korális és az új menzurális zene királyai keveredtek 
háborúságba. Az előbbinek seregében a katolikus papok, szerzetesek és 
apácák indultak a harcba, sőt segítségükre jött az angyalok kórusa is. A 
modern zenekirály csapatainak sorában a kántorok, orgonisták, 
lutheránusok, zsidók és anabaptisták vitézkedtek. A moll-hangnemű 
csapatok zászlói b, a dúr-hangneműeké 8 jelvénnyel voltak ékesítve. A 
várak felvonóhídjainak őrzésével természetesen a zárlatokat (cadenza) 
bízcák meg, a kapuk zenei kulcsait pedig biztonságos szekrényekben 
tartották. A csata itt is elkeseredetten zajlott. A harci epizódokból elég 
lesz annyi, hogy a hősiesen küzdő hegedűsökre váratlan ellenség támadt: 
macskák és birkák rohanták meg őket, hogy bosszújukat töltsék rajtuk, 
amiért az ő beleikből készült húrokat használtak a hegedűkön. 

Ez a bolondság /atin nyelven íródott meg. De nehogy a latinul nem értő 
zenei közönség híjával maradjon az effajta csemegének, Johann Beer 
szász-weissenfeldi hercegi koncertmester 1701-ben pótolta a hiányt. 
Bellum Musicum oder musicalischer Krieg etc. (Zenei háború) címmel 
jelent meg a hézagpótló munka. Furcsa olvasmány manapság. 

Némi dicséretet mégis megérdemel Beer mester, amiért nem 
szerepelteti a két versengő királyt. Őnála Németország kontár zenészei 
gyűlnek seregbe, és foglyul ejtik Composítio királynét. Compositio levelet 
ír Harmonia nevű leányának Olaszországba és segítséget kér. Harmonia 
legott összehívja titkos tanácsosait: Piano, Mezzopiano és Pianissimo 
uraságokat. (Nem is rossz ötlet a titkosság zenei festésére!) A tanács a 
háború mellett dönt. Harmonia királynő hadba indul. A sereget két 
tábornok vezeti: Dúr és Mo/l/ generálisok. A főtisztek közül megemlítendő 
Fuga vezérőrnagy és négy ezredese, névszerint Szoprán, Alt, Tenor és 
Basszus tiszt urak, valamint C, D, E, F, G kapitányok. 

Harmonia királynő serege megtámadja a kontárok gyülevész népét, de 
azok temérdek sokaságukkal visszaverik, sőt ellentámadásba mennek át, 
és beszorítják Harmonia csapatait Systema várába. A várat ostrom alá 
veszik. Az ostrom legfélelmetesebb pillanata akkor következik be, mikor a 
kontárok nekitámasztják a hanglétrákat a falaknak, és bizonyára el is 
foglalják a várat, ha a hősök virága, az ifjú Forte hadnagy egy vakmerő 
kirohanással szét nem szórja őket. 

Most már a kontárok menekülnek, és Harmonia serege belekergeti a vert 
hadat a Lacus ignorantiae, vagyis a Tudatlanság tavának mocsarai közé. 

A kontárok békéért könyörögnek és Compositio királynét szabadon 
eresztik. A békét megkötik. De mielőtt Harmonia viszszatérne Itáliába, 
összehívja a haditörvényszéket, s ez ítélkezik a szökevények és gyávák 
fölött. A Szünet, mert nem harcolt mindig egyfolytában, arra ítéltetett, 


hogy ki kell tépni a nyelvét. A gyáva hangjegyekkel a bíróság még 
szigorúbban bánt el: felnégyelték, sőt hatvannégy részre szabdalták őket, 
úgyhogy a fájdalomba belefeketedtek. Akadt egy főtiszt is, aki gyáván 
viselkedett: Punctum tábornok. Ezt lefokozták, és arra ítélték, hogy 
ezentúl a hangjegyek után haladjon, pont alakjában, mint tisztiszolga. 

Még csak egyet a békepontozatokból, amely esetleg ma is érvényes 
lehetne. Ha valaki az /nventio tavából nem képes egyetlenegy Téma nevű 
halat kihorgászni, akkor megszerezheti a halat egyéb úton is, de köteles 
legalább újfajta mártással elkészíteni. 


AZ EMLÉKEZÉS MANKÓJA 


Visszatérve Guarna kísérletére, a nyelvtan keserű piruláit más módon is 
igyekeztek megcukrozni. Dom Claude Lancelot, a klasszikus nyelvek 
kitűnő ismerője versek mézét kente a rágós tantárgyra. 1657-ben tette 
közzé népszerű könyvét: A görög szógyökerek kertje. A bevezetésben 
ügyes kis versikék intik az olvasót, hogy ne reméljen olyan kertet, 
amelyben hiú virágok illatoznak; ebben a szellem táplálására hivatott 
gyökerek teremnek. 

Jóval később Louis Barthélemy abbé (La Cantatrice Grammairienne [A 
nyelvtani énekesnő], 1788) a tanverseket zenével kapcsolta össze. Művét 
különösen a francia hölgyek figyelmébe ajánlja s azzal kecsegteti őket, 
hogy a könyvben található versikék, sanzónok és pikáns dalocskák 
segélyével a legrövidebb idő alatt megtanulhatják a helyesírás és a 
nyelvtan szabályait... 

A vers, mint az emlékezés mankója, ősidők óta használatos. A salernói 
iskola egészségügyi tanácsai azért csengenek ezer év múltán is a 
fülünkben, mert versekbe szedték. 

De voltak ennek a műfajnak Vergiliusai és Homérosai is. Ezek nem érték 
be tanversikék farigcsálásával, hanem hatalmas tan-hőskölteményeket 
ácsoltak össze. 1811-ben egy költői tehetségtelenségű jogász a teljes 
Napóleon-kódexet rímes alexandrinusokban oldotta fel. ( B. M. 
Decomberousse: Cöőde Napoléon mis en vers francais. TA Cöde Napoléon - 
francia versbe szedvel.) Az eszme különben nem új. Ugyanezt cselekedte 
egy magyar szerző. 1699-ben jelent meg Kolozsvárott a verejtékillatú mű: 
Verbőtzi István Törvénykönyvének Compendiuma, Melly közönséges 
Magyar Versekbe formáltatván, íratott és kiadatott Homoród Sz. Páli N. 
Ferencz által. A megtévedt szerző egyetlen szakaszt sem hagy ki 
Werbőczy törvénykönyvéből s valamennyit konokul átkölti régies lejtésű 
versekre. A rímek bizony nagyon gyengék, akárhányszor az emlékezet 
mankójává ajánlkozó verssor maga is sánta. Kérdés, hogy a jurista nem 
járt volna-e jobban, ha a bukdácsoló versezetek helyett az eredeti sima 
latin szöveget magolja be. 

Példaképpen idézem azt a Titulust, amely a Notáva/ foglalkozik, értve a 
Nota infidelitatist, fej- és jószágvesztést. Notát érdemelnek: 


A kik Király személye ellen felindúlnak, 
Es fegyverrel élete után ólálkodnak, 
Házát megostromolván reája támadnak, 
Vagy méreggel nékie étetőt tsinálnak. 


És mikoron valaki úgy elbízza magát: 

Hogy ő megháboríttya Ország állapottyát, 
Megbántya mind a Királyt és mind a koronát, 
Effélék patratori, érdemelnek Notát. 


Viszont azok kik hamis levelet tsinálnak, 

És hamis petséteket mettszenek, faragnak, 
S azokkal a Törvényben élnie akarnak, 
Avagy kik tudva áll pénzt vernek s usuálnak. 


Ismét negyediziglen kik Attyokfiával 
Vétkeznek s latorkodnak mostoha Annyokkal, 


Hitetlenekké tétetnek örökké Notával. 


Az orvostudomány Homérosa gyanánt Claude Binet lyoni sebész 
mutatkozott be 1664-ben kiadott művével: Anatómiai versek az emberi 
test csontjairól és izmairól, egyszersmind a vérkeringésről. A könyv ma 
már alig található; nem volt módom meggyőződni, miképp oldotta meg a 
költő-kirurgus a nehéz feladatot, hogy változatossá üdítse a huszonnégy 
oldalborda unalmas egyformaságát. A patika megverseléséről Johann 
Joachim Becher gondoskodott 1663-ban összekotyvasztott rigmusaival: 
Parnassus Medíiícinalis Illustratus. (Illusztrált orvosi Parnassus.) Külön 
érdekessége, hogy versekbe szedi azokat a becses orvosszereket is, 
amelyeket maga az emberi test nyújt a tulajdon betegségei ellen. Az 
orvosi tankölteményekben legerőteljesebben tombolta ki magát Reinhard 
sziléziai orvos: hét könyvet adott ki, mind merő latin versekben különféle 
lázakról és egyéb betegségekről. 

A maratoni bajnokság megnyerése kétségtelenül Sacambe doktort illeti, 
ő ugyanis 1815-ben Lucinade címmel nem kevesebb, mint tíz énekben és 
tízezer verssorban énekelte meg a szülésnél követendő szabályokat és 
eljárási módokat. 

A komoly mérnökök sem maradtak el a költői versenyben. 1804-ben 
jelent meg Párizsban egy könyv a mértan alapelveiről versekben. 

( Géometrie en vers technigues IMértan - műszaki versekbenl].) Amíg 
ebből a könyvből mutatványt nem olvastam, nem is tudtam, hogy az 
egyenlőszárú háromszög, a konvex és konkáv minő pajzánul képes 
egymással kergetőzni. Sajnos, nem tudom lefordítani, mert nem vagyok 
jártas a szakkifejezésekben. Ellenben egy névtelenül kiadott francia 
vegytani munkából már fordításban idézhetek. Ha a fordítás együgyű, az 
eredeti még inkább az. 


Hogy hidrogént készíthessünk, 
Egy porcellán tubust veszünk, 
Teszünk bele vasat s vizet, 
Alatta meg gyújtunk tünet. 
Vastól a víz széjjelbomlik 

S a hidrogén kiáramlik. 


Alig van a tudománynak ága, amely ki ne termelt volna hasonló 
megátalkodott versiparosokat. Ismerünk 1655-ből egy könyvet, amely a 
filozófia új irányait verselte meg. 1784-ben eszébe jutott valakinek, hogy 
Marcus Aurelius gondolatait szedje versbe; s a történelem adatainak 
megrímelésére egész sereg vállalkozó akadt. A földrajz is csábította a 
költői tehetséggel bíró tanférfiakat; nem is olyan nagyon régen, 1883-ban 
került könyvpiacra Radiguet abbé közhasznú munkája: Geographie 
physigue, politigue et économigue de la France (Franciaország leíró, 
politikai és gazdasági földrajza). Pár sor a politikai részből: 


Immár örökre vége a vén monarkiának, 
Örvendjünk, franciák az új respublikának. 


De az a baj történt a szerzővel, hogy a nagy fáradságot igénylő 
versfaragások során megfeledkezett politikai álláspontjáról s egyik 
későbbi fejezetben már így énekel: 


Biz jobban ment sorunk a vén monarkiában, 
Mint nagy bajunkra most, az új respublikában. 


A biblia sem kerülhette el a sorsát, azt is átköltötték. Ismerünk verses 
bibliát 1753-ból és 1862-ből, - versbe szedett katekizmust 1703-ból. 
Flögel említ egy grenoble-i papot, aki jámbor igyekezettel feküdt neki az 
ószövetségnek, hogy versekbe foglalja, de csak Mózes öt könyvéig jutott 
el, mert az egyházi hatóság úgy megriadt a mutatványtól, hogy betiltotta 
az egész vállalkozást. Amire jó oka lehetett, példa rá a mutatóba közölt 
részlet. Mózes I. könyvének XVIII. részében az angyal megjósolja az öreg 
Ábrahámnak, hogy Sára gyerekkel fogja megajándékozni. Az öreg Sára 
asszonyi szokás szerint az ajtóban hallgatózott s nevetett magában a 
jósigén. A vers szerint Így monologizált: 


Sára csak nevetett: én hajlanám a szóra, 
De sajnos, öregek vagyunk ily akcióra. 


Dicsőség a poézisnek, melyet a legszárazabb tárgy is meg tud ihletni. 
Találtam könyvet, amely a domino szabályait énekelte meg, a whist- 
szabályokat pedig három is foglalta versekbe. Egy reklámfüzet versekben 
magasztalta a francia északi vasútvonal érdekességeit. A költői 
versenyben legalábbis dicséretet érdemel Lesné párizsi könyvkötőmester 
éposza a könyvkötő mesterségről; ebben az alexandrinusok százai 
tanítják meg az olvasót, hogyan kell a lapokat összefűzni, ragasztani, 
vágni és préselni. 

Az oktató költészettel kapcsolatosan egy értelmes kiadóról is meg kell 
emlékeznem. Párizsi volt, 1649-ben kiadott egy könyvet ezzel a címmel: 
La Passion de nótre Seigneur en vers burlesgues (A mi Urunk 
kínszenvedésének története burleszk versekben). EI kell képzelni a 
botrányt, amely erre keletkezett: minő őrült istenkáromlás megírni Jézus 
kínszenvedéseinek történetét burleszk versekben. A kiadót fülönfogták, 
törvénybe idézték és akkor kiderült, hogy a szerencsétlen azt sem tudta, 
mi van a könyvben. Ugyanis abban az időben rendkívül divatosak voltak 
az Itáliából átplántált burleszk versek, mindenki burleszk verset olvasott s 


a kiadók a szerzőktől burleszk verseket követeltek. (Például Leydenben 
1653-ban Picon nevű szerzőtől megjelent egy mű: Homéros Odysseiája 
burleszk versekben. 1652-ben névtelen szerző Párizs leírását adta ki 
burleszk versekben.) Jókor érkezett tehát a passióról szóló vallásos 
költemény; a kiadó azt hitte, hogy ami rövid versekben van írva, az nem 
lehet más, mint burleszk, tehát a kelendőséget biztosítandó odanyomatta: 
,Pburleszk versekben". 


A HEVENYÉSZKÖLTÉSZ 


Poézis-anyának másik , latorkodó" mostohagyermeke a versrögtönző. 

Szemere Miklós 1837-i külföldi útja során Párizsban meghallgatta egy 
improvizátor előadását. Utjáról írt könyvében , hevenyészköltő" néven 
emlékezik meg róla. 

A föladott tárgyrul - írja Szemere - néhány drámai jeleneteket verselt, 
színészi mozdulatokkal kísérve; verselt adott rímekre is, végül pedig 
három kijegyzett tárgyat három lapra írt föl s a mint a közönség kiáltá, 
most egyikre, majd másikra írt s mind a hármat fölolvasá. Egyébiránt a 
költészettől ez oly távol áll, mint a szótár Homértul, mint a kövek az 
épülettől, mint a forgács az élőfától, mint a csillag, mit a gyermekek 
vesszővégről hajigálnak föl, a csillagtól, mely az égen ragyog." 

Különös, hogy a hevenyészet éppen Itáliában: Dante, Petrarca, Tasso és 
Ariosto hazájában burjánzott el legjobban; talán éppen azért, mert ők 
olyan csillogó-ragyogó szókincset halmoztak fel, hogy hagyatékukat 
bőséges eredménnyel rabolhatták meg a méltatlan utódok. Persze, csak a 
szavak csillámló fémpettyeit kalózkodták össze, a gondolat időálló 
szövedéke nélkül. 

Nálunk Magyarországon hivatásos rögtönző sohasem szerepelt. Arany és 
Csokonai híres volt ugyan talpraesett rögtönzéseiről, de ők csakugyan 
olyan messze estek a professzionista rögtönzőktől, mint Homér a 
szócártól. Még Kovács Józsefet, a ,Rímkovács" néven ismert 
múltszázadeleji poétát sem lehet közéjük sorolni, mert ha értett is a 
rögtönzéshez, költői termésének java mégiscsak íróasztalon született 
meg. (Java termésén persze nem a belső tartalmat, hanem rímeinek 
tökéletességét értem, Még a mai fülbe is vígan csengenek az afféle rímek, 
aminők például a festett arcú dámákat megrovó versében csapnak össze: 
,Fested magad! Fested! Mert különben szattyán - Bőr sárgulna tested 
ráncos ábrázattyán.") Száz év előtti magyar lapok említenek egy Henkay 
nevű, latin rögtönzéseiről híres ,hevenyészt" és sokan emlékeznek még 
Kerekes Sámuel marosvásárhelyi lapszerkesztőre, aki banketteken 
reggelig sem fáradt ki a verses felköszöntők gyártásában. Rákosi Viktor 
tréfája (Kerekes Sámuel - én téged bámuel) már régi és annyira 
közismert, hogy alig merem e helyen leírni. 

Itáliában századokon át virágzott az improvizátorok búzája. 
Elképzelhetetlen, milyen népszerűek voltak. Nem csupán a nép rajongott 
értük, fejedelmek is meghívták az asztalukhoz. Ki ismeri ma Serafino 
Aguilano nevét? Pedig a saját korában ez az 1466-1500 között élt 
rögtönző poéta olyan híres volt, hogy valósággal versengtek érte Itália 
uralkodói. Még Borgia Cézár is büszke volt rá, hogy udvarában tarthatta 
az ünnepelt gyorsköltőt, akiről megrészegült rajongói azt hirdették, hogy 


magánál Petrarcánál is különb. Hát Bernardo Accolti nevére emlékszik-e 
valaki? 

Pedig még a nép is kitüntette a maga egyszerű módján: az Egyetlen 
(L"unico) nevet adományozta neki. Amikor Rómából el-eltávozott vidéki 
szavaló-körútra, a megtisztelt városban minden boltot bezártak, mintha 
ünnep lett volna s a nép apraja-nagyja köréje csődült. 

A későbbi idők leghíresebb improvizátora Bernardino Perfetti volt (1681- 
1747). Kortársai leírják, hogyan rögtönözte verseit: szeme kigyulladt, 
halántéka lüktetett, színe elváltozott - s amikor befejezte a rögtönzést, 
félig halott volt, mint aki önkívületi állapotból ocsúdik fel. Ők Apolló 
jósnőihez hasonlították; ma azt mondanók, hogy transzban volt, amikor 
költött. Egyébiránt jogtanár volt Pisában s így nem esett nehezére, hogy 
ne csupán lírai verseket költsön, hanem bármely jogi vagy filozófiai 
témáról azonnal tetszés szerinti mennyiségben ontsa a pattogó 
jambusokat. 1725-ben római polgárrá nevezték ki s a , koszorús költő" 
címét adományozták neki. A derék hevenyész diadalmenetben vonult fel 
a Capitoliumra, ahol a koszorút a fejére tették. (Összegyűjtött 
hevenyészetei Firenzében jelentek meg 1748-ban Saggi di Poesie 
[Költészeti ízelítő] címen.) 

Kevésbé zajos külsőségek között tett szert hírnévre Marc-Antonio Zucchi. 
Mint csodagyerek indult el, nem a verselésben, hanem a tudományokban: 
13 éves múlt, amikor elvégezte az egyetemet és nyilvános disputát 
rendezett bölcsészeti tételekről. Rögtönzési tehetsége később 
bontakozott ki. Annyira vitte, hogy képes volt a feladott tárgyról azonnal 
egy végben 100 terzinát kibuggyantani. Ha megadták egy szonett 
végrímeit, nyomban hozzájuk költötte magát a szonettet, sőt nem is 
egyet, hanem ötöt-hatot. 1764-ben halt meg magas főpapi méltóságban, 
mint Monte Oliveto apátja. 

Zucchit nem izgatta a Rómában osztogatott költői babérkoszorú. Annál 
tüzesebb vágyakozással vetette magát a kitüntetés után a nápolyi 
Lodovico Serio. Vesztére nőve/ akadt össze a versenyen s a pálmát a nő 
vitte el, a híres Maddalena Morelli, akiről még szó lesz. A hevesvérű Serio 
felháborodásában megvádolta Róma egész bíbornoki kollégiumát, hogy a 
koszorút érdemetlennek juttatták, csak azért, mert asszony, sőt szép 
aszszony. Persze, a legnagyobb gyorsasággal szaladnia kellett Rómából, 
haza Nápolyba. Itt áttért a politikára, késő öregkorig harcos republikánus 
maradt s tán hosszú élete átnyúlt volna a XIX. századba is, ha 1799-ben 
az öreg hevenyész a royalisták ellen hevenyészett csetepatéban ott nem 
hagyia a fogát. 

A XIX. század éppolyan melegágya volt ennek az irodalmi 
gombatermésnek, mint az előtte lepergett századok. Két jóbarát jár az 
élen: Benedetto Sestini (1792-1822) és Tommasso Sgricci (1788-1836). 
Az első egyszemélyben festő, építész és matematikus; kacérkodik a 
magasabbrendű költészettel is és ír egy elbeszélő költeményt Dante 
purgatóriumi alakjának, Pia de" Tolomeinak történetéről. A másodiknak 
szűk volt Itália, kiment Párizsba, s ott hatalmas sikert aratott azzal a 
csodálatos képességével, hogy a közönség által feladott témáról egy 
teljes verses tragédiát tudott rögtönözni. Hasonló adottságú volt Lodovico 
Cicconi (1807-1856); ez is kikerült Párizsba s ott egy sereg tragédia 
rögtönzésével szerzett pénzt és dicsőséget. 


Még egy egész oldalra való nevet lehetne Felsorolni az olasz 
improvizátorok közül, különösen, ha a népköltőket is számbavennők, akik 
nem pályáztak babérkoszorúra s beérték vele, ha a nép bámulatát 
szerezték meg vásári vagy utcasarki hevenyészetükkel. Üresen kongó név 
ma már valamennyi. Rögtönzéseik elenyésztek a kimondott szóval; ha 
pedig akadt bámuló mecénás, aki összegyűjtötte és kiadta a sebtében 
lejegyzett hevenyészeteket: ezek ma már kibírhatatlan unalmú 
olvasmányokként lapulnak meg a könyvtárak polcain. 

Az olaszok rögtönző képessége magyarázza meg, hogy csakis olasz 
földön születhetett a commedia dell arte, amelyet hiába próbáltak 
átültetni más színpadra; a vége mindig az lett, hogy a színészek előre 
betanult szöveget rögtönöztek. Más nemzetiségű színművész képtelen az 
olyanféle produkcióra, aminővel Bertinazzi, a párizsi olasz színpad 
dédelgetett Carlinje kápráztatta 42 éven keresztül a franciákat. Képes volt 
öt teljes felvonást végigrögtönözni, sohasem untatva, hanem mindig 
megkacagtatva hallgatóságát. 

Ha irodalomban járatos francia embert megkérdezünk, ki volt az ő 
leghíresebb improvizátoruk, habozás nélkül Pradelt fogja említeni. Teljes 
neve ennek a párizsi hírességnek Pierre-Marie-Michel-Eugéne Courtray de 
Pradel; 1777-ben látta meg a napvilágot és 80 esztendőt sikerült 
megérnie. Eleinte komoly irodalmi babérokra pályázott, de semmi sikere 
sem volt. Viszont felfedezte magában a versrögtönző tehetséget és 
megtalálta a sikert is, a pénzt is. Az a híre volt, hogy felülmúlja Itália 
legjobb rögtönzőit. Képességeiről három kis füzet ad számot, amelyek 
gyorsírással lejegyzett rögtönzéseit tartalmazzák. Magyarázatul 
elegendök a füzetek címei: 

A salins-i tűzvész. 1825. augusztus 28-án 17 perc alatt rögtönzött 
költemény. (8 nyolcadrét oldal.) 

Moliére és Mignard Avignonban, egyfelvonásos vaudeville, 5 óra és 10 
perc alatt rögtönözve az avignoni városháza dísztermében, a közönség 
által feladott témára. (32 nyolcadrét oldal.) 

A Bertalan-éjszaka egy epizódja, rögtönözve 1834. március 19-én a 
Chantereine utcai színházban. (16 nyolcadrét oldal.) 

Vén korára megfogyatkozott a tehetsége is, a pénze is. Párizsban 
ráuntak; elment Németországba s ott a főúri társaság fürdőhelyein 
rögtönözgetett a franciákat majmoló divatvilágnak. Itt is rosszul ment a 
dolga s a vén bárd 1857-ben Wiesbadenben befejezte a saját élete 
szomorújátékát, miután előzően összesen százötvenet hevenyészett 
össze igen hosszúra nyúló élete során. 

A legöregebb francia hevenyész ellentétéül felidézem a feledés 
homályából a legfiatalabbat, a tízéves Francois de Beaucháteau-gyereket. 
Párizsi színész gyermeke volt, 1645-ben született. Ötéves alig múlt, 
amikor már több nyelven beszélt; 8 éves korában ismerte a görög és latin 
klasszikusokat. Tizedik évében már a párizsi szalonok dédelgetett 
kedvence volt, mint csodálatos könnyedségű improvizátor. Rögtönzött 
verseit lejegyezték és közzétették az akkori újságokban. Amikor 
megelégelte a sok párizsi szereplést, Angliába kívánkozott, hogy 
megtanulhasson angolul. A francia követ magával vitte az apró gall 
hírességet Londonba. Cromwellnek is bemutatták. Az angol szalonokban 
is a hölgyek kedvence lett; ölükbe ültették és cirógatták. Egyik szép angol 
lady ölében ez a vers fakadt ki a gáláns fiatalúrból: 


Öledben istenek ihlették ajkimat, 

Ezer vers is kevés dalolni mind e bájt. 
De míg Apoll maga hangolja lantomat, 
Ámor, a kis betyár, nyilával eltalált. "" 


Ha a fordítás gyenge is, az eredeti nem rossz, persze az akkori idők 
ízlésének a mérlegére téve. Akárhány felnőtt akadémikus költő sem 
tudott okosabbat összehordani, mint Apollon lantját, Ámor nyilát s más 
efféle mitológiai butaságot. 

Angliában a versrögtönzés nemzeti bajnoka Theodore Hook volt, 
egyebekben jónevű színpadi szerző és regényíró, népszerű lapszerkesztő, 
majd Mauritius angol gyarmatsziget főadószedője és kincstárnoka (1788- 
1841). Akik hallották rögtönözni, azt írták róla, hogy az emberi elmének 
ilyen kápráztató tűzijátékát el sem tudták volna képzelni, ha nem lettek 
volna fültanúi. Nemcsak a verset rögtönözte, hanem a zenekíséreteket is, 
zongorán. Egész kis operákat hevenyészett össze a zongora előtt, a 
hallgatóság által kívánt és tetszés szerinti változatú versformákban. 
Egyszer egy hatvantagú társaságot szórakoztatott azzal, hogy minden 
egyes vendégre többsoros epigrammot rögtönzött, megfelelő 
zenekísérettel. 

Kedves embere volt a régens-hercegnek is, aki azzal jutalmazta a 
szerzett gyönyörűségekért, hogy kinevezte Mauritius főadószedőjévé és 
kincstárnokává évi 2000 font fizetéssel. De valamelyik tisztviselője 
sikkasztást követett el, őt tették felelőssé, hazahívták és bedugták az 
adósok börtönébe. Évek múlva kiszabadult s aztán mint lapszerkesztő 
kereste meg kenyerét. 

Hook színpadi termékei között volt egy magyar tárgyú is: 7Tekeli or the 
Siege of Mongratz (Thököly avagy Mongcác ostroma). Miután tizenhatéves 
korában követte el, nem kell rovására írni a szörnyű torzítást, amit Thököli 
nevével és Munkács várával elkövetett. !"" 

A német versrögtönzők közül a legnevezetesebb volt Daniel 
Schönemann. Ő arra is példa, amire az olasz Perfetti: hogy ti. némelyikük 
transzba esik, amikor rögtönöz. Schönemann tudatosan idézte elő a 
transzot. Amikor például a halálról kellett rögtönöznie, koponyát vett a 
kezébe, szemét rámeresztette s az ájulásig fokozódó szívdobogás közt 
pergette le a rögtönzött verset, olyan sebesen, hogy alig bírták lejegyezni. 
Fénykora az 1720. esztendőre esik, amikor is a porosz király előtt 
szerepelt. Egyszer a királyi könyvtárnokra kellett verset hevenyésznie. Ez 
a latinos Brunsenius névre hallgatott. Schönemann nagyhirtelen tíz 
strófában dicsőítette a könyvtáros úr érdemeit, ami még nem lenne 
különös, de az erőpróbát azzal tette le, hogy az első versszak 8 betűvel 
kezdődött, a második A-rel, a harmadik U-val, és így tovább, amíg a 
megtisztelt férfiú teljes neve ki nem jött a versfejekből. Máskor azt a 
feladatot rótta rá a király, hogy énekelje meg Berlin nagy katasztrófáját, a 
lőporos torony levegőbe repülését, amely abban az esztendőben történt. 
Schönemann neki fohászkodott, transzba esett és 21 strófát vágott ki a 
szomorú eseményről." 

Kétségtelen, hogy ezek a villámköltők nem közönséges természeti 
adománnyal jeleskednek; bízvást meg is hallgathatja őket, aki hasonló 
artista-mutatványokban kedvét leli. Némely cirkuszi művész tótágast 


állva hegedül, ezt Paganini sem tudta volna megcsinálni. Az ízlés akkor áll 
tótágast, amikor a versartistát úgy ünnepli, mint az igazi költőt. A régi 
Magyarországon két ízben járt ilyen rohamköltő. Jellemző a száz év előtti 
németajkú polgárság ízlésére, hogy egy Dr. Langenschwarz nevű német 
versköpő négy hevenyészetet is rendezhetett Pesten. Pár év múlva jött 
egy olasz is, ennek bemutatkozását azonban már csak negyven hallgató 
tisztelte meg. Ellenben egy művészpártoló főúri hölgy a saját palotájában 
meghívott közönség előtt léptette fel. Nem tudom, merre volt az a palota? 
Pest még nagyon is kis város volt akkor, talán közel lehetett a Bástya 
utcai csizmadiamester házához, ahol Kisfaludy Károly talált menedéket az 
éhenhalás elől. 

A Honművész 1833 évi 4. számában ez a beharangozás olvasható: 

Dr. Langenschwarz hevenyész-költész. Ezen 26 esztendős nagyhírű 
ember megérkezvén Pestre, az itteni városi kisebb táncteremben 
vasárnap, április 14-én akadémiát adni s hevenyében költeményeket fog 
készíteni, és így méltán hevenyéncznek (improvisator) nevezhetjük őtet 
magyarul." 


A lezajlott hevenyérzetről így számol be a lap: 


"A hevenyész úr három szót kért adatni magának, melyekre a jelenvolt 
asszonyságokhoz idvezlő költeményeket fog készíteni és pedig írásban 
azért, mivel azokat kinyomatja s jövő hevenyérzete alkalmakor kiosztja, 
hozzáteszi azt is, hogy a szók ne legyenek olyanok, melyek már 
magokban is valamely dicséretet vagy szépet jelentenek; a többek közül 
tehát e három szót választotta: Blödsinn, Schreckbar, Marodeur." 

Húsz percre volt szüksége a hevenyésznek, hogy a rímszavakat, 
amelyek egyébiránt a saját irodalmi működésének a jellemzésére lettek 
volna legalkalmasabbak, megfelelő hozzáköltéssel átidomítsa a dámák 
tiszteletére. Közben zene játszott. A felolvasás után kitörő tapsvihar 
lecsillapulván, különböző feladott témákról rögtönzött a költő, például 
erről: ,A dinnyeevés befolyása a magyar történetre." Ezt a feladatot is 
fényesen, hatalmas sikert aratva, oldotta meg, eltekintve attól a kis 
tévedéstől, hogy Mátyás király halálát a dinnyeevésnek tudta be. 

Végre - írja a Honművész - kért 20 szót, melyek közül minden 2-2 szó 
egyforma rímmel végződik, ezekből a neki feladott Két vándorlegények 
búcsúzását négyféle költeménybe önté és pedig mindenik vándor egyszer 
víg, másszor szomorú újabb költeményben szólott a társához; végre 
Langenschwarz úr a papirosra rendbe írt említett 20 szókat visszáról 
(alulról) kezdvén, egy ötödik költeményt mondott azokra, melyben 
hallgatói kegyességét köszöné s a magyaroknak örök háláját ígéré. Bár 
ezen 20 szók között voltak ollyak is, melyeket igen nehezen lehetett neki 
kihasználni, p. o. Maroni - Tarroni (bécsi kávés a Grabenen), courage - 
bagage, s. a. t., mégis lehetetlen vala a hevenyében penderített részint 
tréfás, részint érzékeny verseket zajos tapssal nem jutalmazni." 

A már említett olasz, Bindocci nevezetű, 1837 májusában örvendeztette 
meg a magyar fővárost. A közönség érdeklődésének hiányát pótolta 
némely újság lelkesedése. A Rajzolatok éppen csak hogy babérkoszorút 
nem fonatott a számára. 

A derék verspendítő egyik feladatul a visegrádi romokat kapta. 


A Rajzolatok szerint: ,bámulatos ügyességgel lábolt át a nehézségen, 
melyet a Palma szóra társul adott Talma gördített eléje; oly 
lelketemelőknek állítván Visegrád romjait, hogy az egy Talmát is 
lelkesíteni képes leendett." 

Nagy és szép gondolat volt, Vörösmarty sem tudta volna szebben 
kipenderíteni. A könnyed tételek nehézségein is baj nélkül gázolt át. , A 
hölgyek állhatatlanságáról" kellett verset ötlenie. ,E valóban igen bájos 
feladást - írja a lap - nagyon sok ügyességgel s hízelgő szeszéllyel 
közmegelégedésre fejté meg." 

Az élvezetes rímzuhanyt szép búcsúztatóval viszonozta a szerkesztő: 

"Mi, kiket művészete az elragadtatásig kielégített, óhajtanók, miszerint a 
jeles rögtönző Hunnia fővárosából a részvét és pártfogásnak azon 
visszemlékeit vihetné magával honába, mellyel Európa minden művelt 
városai őt méltánylották." 

Ekkor már tizenkét esztendeje múlt, hogy a Zalán futása megjelent. De 
úgy látszik, még mindig akadtak, akik Vörösmarty nyelvének viharzó ereje 
elől Európa művelt városaival kacérkodó szerkesztőségek szélmentes 
sarkaiba menekültek. Példa rá Bindocci mester 18 versszakasznyi 
rohamkölteményének teljes magyar fordítása, ugyancsak a Rajzolatok 
hasábjain. Az olasz nem tehetett róla, az ő csodálatosan szép hazai 
nyelvén a leglaposabb gondolatok is édességtől olvadoztak. József nádor 
akkoriban épült fel betegségéből, ezt az eseményt kellett gyorsrímekbe 
önteni. A névtelen fordító rímlottyantása így ütött ki: 


Nem roskadott, nem húnya el, 
Övéi közt nyugalmban él. 

A hír igaz, félelmivel 

Megszűnt a visszhangzó veszély. 
Borús fölleg kerülgetett, 

De ime szólt a természet: 
Oszolj! s az nyomban elrepült. 


Porró ölelkezés között 
Mosolyg a bölcs, igaz fönség. 
A hősi nemzedéknek őt 
Visszaadá az istenség. 

És Tiszától az Iszterig 

Még a szellő is szende s víg, 
Örül, hogy ily szép nap derült. 


Szemlém túlságosan hosszúra nyúlt s most már csak hevenyészve 
emlékezhetem meg néhány női versrögtönzőről. Mert ilyenek is voltak. 
Persze, mind pergő nyelvű olasz. A XIX. században leghíresebb volt 
Giannina Milli, akiről Manzoni azt mondta, hogy felülmúlt valamennyi 
eddig élt férfi és női versrögtönzőt. Rosa Taddei arról volt nevezetes, 
hogy a közönség által kívánt versformában tudott rögtönözni s mindjárt 
zenét is szerzett hozzá. 

A XVIII. században három nőt ért a megtiszteltetés, hogy egy római 
irodalmi akadémia, az Arcadia, tagjai közé választotta őket. Egyik a 
táncosnőből költővé emelkedett Teresa Bandetti volt, másik a hosszúnevű 
Fortunata Sulgher-Fantastici-Marchesini, harmadik az ünnepelt és 


körülrajongott szép Mária Maddalena More//i. Ez volt az, aki Rómában 
költői, helyesebben gyorsköltői versenyen legyőzte Lodovico Seriót s akit 
azután diadalmenetben vittek fel a Capitoliumra, a megkoszorúzás ünnepi 
szertartására. Az arcadiaiak akadémiájában a Corilla Olimpica névvel 
tüntették ki. Híre később hozzánk is eljutott. Egy rövidéletű régi magyar 
folyóirat, a Kedveskedő 1824. évi 3. számában Ír róla, az ismertetéshez 
ezt a rendkívül gyöngédtelen megjegyzést fűzve: 

, Talán Hazánkban erre a dicsőségre akartak törekedni Molnár Borbála és 
Besenyei Anna; de a kiket egy érett ítéletű hazafi a versificálástól a 
guzsalyra igazított." 


A , PENNÁRA CITÁLT" SZAVAK 


Az irodalmi tótágasnak volt egy prózai fajtája is. Eleinte csak játékból 
csinálták; a XVII. század német szalonjaiban volt szokásos. A játékvezető 
feladott egy csomó össze nem illő szót, például: béka, kehely, temető stb. 
A társaságnak ezekhez a szavakhoz kellett mesét rögtönöznie. Ártatlan 
mulatság colt, talán okosabb is, mint estétől reggelig össze nem illő 
kártyafigurák hajcihőjét lesni. 

A regényirodalomban egy színpadi író lelkén szárad a furcsa 
erőmutatvány. Kotzebue követte el, talán tréfából vagy unalmában. A 
magyar fordítást aligha érte meg. Márpedig egy derék színészünk 
gyürkőzött neki, Benke József, Jókainé Laborfalvi Róza édesapja. Kotzebue 
- Benke zamatos fordításában - így vallja be a regény születését okozó 
ballépését: 

"Kértem egyik barátomat, hogy citáljon pennámra akármilyen tizenkét 
szót s én azon iparkodom, hogy ebből a tizenkét szóból egy kis Románt 
foglaljak össze. A szók, miket mondott, ezek: Tűzokádóhegy, Prédikátor, 
Cserebogár, Struccmadár, Égiháború, Bánya, Óceán, Farkas, Ón, 
Félénkszívűség, Pokol, Megvesztegetés." 

Kotzebue rászabadította pennáját a citált szavakra. A regényt tizenkét 
fejezetre osztotta; mindegyiknek címe a megadott vezérszó volt s a 
tartalom ehhez igazodott. 

A regény címe: Az atyám története vagy hogy esett az, hogy én 
születtem. 

Fejezetek. 

I. A tűzokádóhegy. A szerző nagyapja 70 éves, nagyanyja 19. A 
fiatalasszony rábeszéli az öreg férjet egy olaszországi utazásra. Velük 
utazik egy fiatalember is, a család barátja. Nápolyban az asszony 
felmászik a Vezuvra, a megerőltetéstől váratlanul lebetegszik s egy 
fiúcskát hoz a világra. , Hogy" mehettél fel a nyolcadik hónapban a 
Vezuvra - mondja szemrehányóan a férj -, lám, most a gyerek korai lett." 
- ,Nem korai az" - feleli titokzatosan az asszony. 

II. Prédikátor. A gyereket meg kell keresztelni, elhívnak hát egy 
prédikátort. Az illető pap német nemzetiségű, van egy kis lánya is. A 
fiatalasszony megragadja a kedvező alkalmat és otthagyja az újszülöttet a 
papéknál dajkaságban. 

III. A cserebogár. Polikárp, az újszülött, felnevelkedik, a paplánnyal 
együtt. 13 éves korában egy cserebogarat kerget az erdőn, eltéved, 
haramiák közé kerül, ezek ottfogják kuktának. 


IV. Struccmadár. A haramiák rosszul bánnak vele. Megtörtént, hogy 
teste ártatlan alsó részét egy korbácsos kegyetlen kéz dühének által 
kénteleníttetett engedni." Megszökik, de cseberből vederbe esik: egy 
manezsériás ember kezébe kerül, aki magával csalja. Feladata: a 
struccmadarat etetni. Elhagyják Itáliát, Németországba jutnak. 

V. Az égiháború. Polikárp, aki immár felnőtt ifjú, hallott valamit a 
struccok vasgyomráról s próbaképpen megetet a madárral egy 
kapukulcsot. A strucc beledöglik. Polikárpot elkergetik. Etlen-szomjan 
vándorol, vihar tör ki, kunyhóba menekül, ugyanoda bever a vihar egy 
vadászembert. Elmondja neki balsorsát. 

VI. A bánya. A vadászról kiderül, hogy bányakapitány. Az is kiderül, hogy 
ő volt a fiatalember, aki Polikárp mamáját Itáliába kísérte. , Keblemre!" - 
kiáltja és Polikárpot a bányában alkalmazza. De az történik, hogy Polikárp 
kineveti a bányarémről szóló történeteket, amire a bányászok istentelen 
hírét költik és elzavarják. 

VII. Az óceán. Egy szabóhoz kerül, aki egyben alkalmi költő. Megtanítja 
Polikárpot költeni. Ez ír egy époszt 33 énekben. Címe: Az óceán. Így 
kezdődik: , Mélyen az égnek szürke leple alatt, a soha meg nem elégedő 
bámulás irtóztató barlangjában elömölve tébolyog vándor lelkem az 
elrepült ezernyi esztendők árnyékain, az örökkévalóság kebelében 
gyűjtögeti az örökké virágzó pálmának gyümölcseit, éles fogakkal rágódik 
a természet csudáin és tüskés nyelvvel nyalakodik a teremtés 
mesterdarabjain." Az époszt bemutatják az uralkodó hercegnek s mivel 
senki sem ért belőle egy szót sem, remekműnek kiáltják ki. Polikárpot 
kinevezik a hercegi vadaskert felvigyázójává. 

VIII. A farkas. Sajnos, egy farkas rést tört a kerítésen és pusztítja a 
vadakat. A résen egy gavallér is bemászik s bizonyos pusztítást visz 
végbe a hercegi barátnő erényében. A dolog kisül, Polikárpot börtönbe 
zárják. 

IX. Az ón. Íróeszköz híján kitör az ablaküvegek ónkeretéből egy darabot 
és dicshimnuszt ír a herceghez. Kegyelem. Kieresztik. 

X. Félénkszívűség. Vándorlása során segélykiáltást hall az erdőben: két 
fickó bicskáz egy védtelen embert. Rájuk ront: a két fickó gyáván 
elszalad. Az áldozat ki más? A bányakapitány! 

XI. A pokol. A bányakapitány sebe halálos. Papot hívnak. A pap olyan 
élénken ecseteli a pokol borzalmait a haldokló előtt, hogy az rémületében 
magába száll és megvallja a titkot, hogy Polikárp nem a nyolcadik 
hónapban jött a világra, hanem szabályszerűen a kilencedikben. Vagyis ő 
az apja. Meghal. Polikárp általános örökös. 

XII. Megvesztegetés. A nápolyi prédikátornak, Polikárp nevelőapjának 
Mimi leánya gyönyörű hajadonná serdült. Egy előkelő úr kiveti rá a 
hálóját. Kerülő úton akar hozzájutni: a prédikátort hamis vád alapján 
perbe fogatja. Emberei azt tanácsolják a papnak, vesztegesse meg a 
vádlót, akkor szabadul. Mivel vesztegessen, hisz szegény ember? A lánya 
becsületével! A pap inkább megszökik családostul. Németországba 
menekül, ott Polikárp kastélyába tévednek. Felismerés, szerelem, 
házasság. 

Sűrített kivonatom csak vázlatosan mutatja be a regény fordulatait. 
Egyhuzamban elolvasva semmivel sem tűnik ostobábbnak, mint 
akármelyik mai detektívregény. 


Sőt bizonyos haszon is háramolhatott belőle kezdő írókra. A szerző az 
előszóban erre a haszonra céloz és így menti magát: 

"Annyi mégis igaznak tetszik előttem, hogy az észnek ilyen munkálódása 
az ifjú, magukat gyakorolni kívánó Íróknak igen hasznos lehet, mert az 
Ideákat egybekapcsolni és olyan dolgokat összefűzni tanít, melyek első 
tekintetre oly távol látszanak egymástól, mint az ég a földtől." 


ÍRÓ-TANFOLYAMOK ÉS ÍRÓ-KÍSERTETEK 


Kotzebue nem is álmodott róla, hogy az ifjú írók kiképzésére célzó ötlet a 
XX. században mennyire el fog terebélyesülni. , A költő nem születik, 
hanem lesz" - hirdetik az íróképzéssel foglalkozó üzleti vállalkozások. 

Párizsi irodalmi lapokban fel-feltűnik egy csábító hirdetés. Rövid címe: 
,Devenez écrivain!" 

Legyen íróvá! 

Arról van szó, hogy egy élelmes francia író-iskolát szervezett; valóságos 
tanfolyamot, amelyen pár hét alatt bárkit íróvá képeznek ki. Szó szerint 
közlöm a csábító hirdetés szövegét: 


,.Legyen íróvá! 

Eszméi vannak, de nem tudja őket kifejezni. Tárgyát már teljesen 
megérlelte s minden irányban átgondolta. Kezébe veszi töltőtollát... és. 
íme, a fehér papiros előtt egyszeriben szorongás és szédülés fogja el. Ugy 
érzi, hogy agyveleje éppolyan üres, mint a papiros. Mindaz, amit 
elméjében elrendezett, most forgószél módjára táncol körülötte. Amiről 
azt hitte, bogy íme megfogta, most végképpen kicsúszott a kezéből. 

Tehát mi a módja annak - kérdi On -, hogy kivetítsem magamból, ami 
bennem van? Hogyan fogjak hozzá? hogyan fejezzem be? 

Minő gyötrelmet érezhet az értelmes és elszánt fiatal lélek, ha érzi, hogy 
szinte elevenen van befalazva! S minő súlyos tehertétel ez az élet 
versenyében! s 

Az A, B, C iskola (micsoda találó cím!) kiszabadítja Ont szellemi 
börtönéből, napfényre hozza teljes értékükben természeti adottságait és 
szerzett képességeit, vagyis más szóval: énjének legjavát. Teljesen 
újszerű metodika segítségével pár hét múltán már tapasztalni fogja, minő 
könnyűvé vált, ami eddig oly nehéznek látszott. Gondolatainak 
kifejezésére szükséges szavak megválasztása, azoknak elrendezése és 
összekapcsolása: mindez játék lesz az Ön számára; olyan játék, amely 
nem csupán kellemes, hanem jövedelmező is, mert feljavítja anyagi 
helyzetét s emeli írói tekintélyét. 

Írjon tehát még a mai napon nekünk s mi megküldjük részletes 
prospektusunkat, amely a szükséges tudnivalókat tartalmazza." 


A tanfolyam módszeréről semmit sem sikerült megtudnom. Eredményeiről 
többet: maga a hirdetés sorol fel név szerint hét ismeretlen nevű hölgyet, 
az iskola növendékeit, akiknek tollából ismeretlen újságokban ismeretlen 
novellák jelentek meg. 

Több részletet ismerünk az amerikai író-tanfolyamokról. Elég lesz egy 
vizsganap leírása, amely a los-angelesi Írógyárban zajlott le."§7 


A tantermet összesen százhúsz tanítvány lepte el. Férfi-nő vegyesen, 
többnyire 45-70 közöttiek. Oreg urak, anyák, nagyanyák, köztük a jól 
ismert példány, a festett haján nefelejcsekből font kalapot viselő női 
Matuzsálem. 

A fekete palatáblára a tanár egy várfalat rajzolt s közepére vastag 
csomagolópapírból irdatlan nagy várkaput ragasztott. A magyarázat 
szerint a kapu a sikeres írásművészet várába való bejáratot jelképezi. Aki 
be akart jutni a várba, fel kellett mutatnia az ,okmányait", azaz valamely 
magacsinálta írásművet. Ha a tanár rendben levőknek találta az 
okmányokat, vagyis ha a mű megfelelt a tanfolyamon előadott 
szabályoknak, a tanítvány bemehetett a jelképes várba. De ha nem - jaj 
volt neki. Lefejezték, persze szintén jelképesen, egy papirospépből készült 
hóhérbárddal, amelyet egyik vállalkozó öregúr kezelt. 

Előállt az első tanítvány, helyesebben vándor. Be akart jutni a várba. A 
tanár, helyesebben várúr, igazoló okiratokat követelt a vándortól, aki 
Helyes Jellemzés néven mutatkozott be, holott valójában magas, sovány 
asszonyság volt, sárga ruhában, vörös sapkával és zöld fülbevalókkal. 

A várúr felolvasta a kéziratot, de rossznak találta, átadta a boldogtalan 
vándort a hóhérnak s ez a kegyetlen bárddal lesújtott az áldozat fejére. 
Két és fél órán keresztül tartott a vérengzés. Hét fej hullott le, viszont hét 
vándor műve annyira sikerült, hogy bejutottak a várba, mégpedig a 

Egyik írásmű annyira fölötte állt valamennyinek, hogy a tanár üvölteni 
kezdett a gyönyörűségtől. Fényképészek után kiabált, hogy örökítsék meg 
a frissen született új tehetséget. A mű fényes sikerrel oldotta meg azt a 
feladatot, amely a tananyagban , a drámai ősszeütkőzés helyes 
felépítése" címen szerepelt. Arról volt benne szó, hogy a hős egy 
csónakban ül a tengeren és olvas. Feltekint a könyvből s íme: a csónak 
végéből hatalmas mérgeskígyó sziszeg rá. Vízbe akarja magát vetni, de ó 
borzalom, a csónak mellett egy cápa úszik! 

A menekülés módja homályban maradt, mert a tanár nem engedte 
tovább olvasni a novellát. Azt bömbölte, hogy elég ennyi, mert ennél 
érdekesebb szituáció novellában nem fordulhat elő. 

Most legalább tudjuk, hogy az amerikai magazinokat elöntő 
limonádéáradat citromlevét hol nyomkodták ki. 

De hát nincs mindenkiben akkora szorgalom, hogy hónapokig járjon 
tanfolyamokra, amíg végre teljesülnek írói ambíciói és nyomtatásban látja 
meg a nevét egy irodalmi mű alatt. 

Akad erre egyszerűbb mód is. 

Írja meg a művet más, ő majd megveszi készpénzért és aláírja a nevét. 

Az ötlet olyan jó, hogy érdemes volt irodát nyitni, amely az eladót és 
vevőt összehozza. Hol van ez az iroda? Amerikában, persze. Pontos cím: 
New York, East 49. utca, 17. sz. A Nouvelles Littéraires tudósítója fedezte 
fel és ismerteti a lap 1936. augusztus elsejei számában. A hirdetés szerint 
a vállalat címe: , AZ író-kísértetek irodája." 

Az , író-kísértet" szó nem adja vissza pontosan az angol , ghostwriter" 
értelmét. Az amerikai műszó azt akarja kifejezni, hogy a valódi Író csupán 
kísértetszerűen lebeg a háttérben, elvált a munkájától, mint a lélek a 
testtől s földi maradványait teljes tulajdonjoggal rátestálta a vevőre. 

A francia irodalmi argot-ban a nevük négre, a magyarban kuli. 


Az iroda mindent szállít. Regényt, novellát, verset, cikket, tudományos 
tanulmányt, szónoklatot, felköszöntőt, bizalmas leveleket... Összesen 
százhúsz munkatársat tart nyilván. Megfelelő kartoték segélyével 
nyomban kihalássza azt az írót, aki rendelkezik a kívánt műhöz szükséges 
képességeken vagy szaktudáson. Mert természetesen szakemberek is 
dolgoznak az iroda számára. Egyik a földműveléshez ért; másik a 
vegytanhoz, harmadik a porcelánhoz. Sőt legfőképpen szakembereket 
keres az iroda, mert általános tehetség akad fölös számmal. Akkor sem 
jön zavarba a vállalat, ha valamely kívánt műhöz nincs kész szakember. 
Ezekre az esetekre a könyvtári kutatásokban jártas könyvtár-molyokat 
tart nyilván. Ők elvégzik a forráskutatást a könyvtárakban, beszállítják az 
anyagot az irodába s ott egy ügyes kísértet feldolgozza. 

A díjazás különféle. Szavanként 17-6 centig terjed. Az írót a munka 
minőségéhez mérten díjazza az iroda. A megrendelőt vagyoni helyzetéhez 
képest vágják meg; 40-50 dollárt is elkérnek némelyiktől. A vékonyabb 
pénzű, egyszerű polgár már 5 dollárért is kaphat egy halotti búcsúztatót. 

Amint látható, a vállalat józan alapokon nyugszik és megbízható. 
Tisztességes volta különösen a szépirodalom körébe vágó rendeléseknél 
nyilatkozik meg. A tudósító érdeklődött az effajta szállítmányok részletei 
iránt, mire az igazgató elismerésre méltó üzleti tisztességgel így felelt: 

"Ha mi szépirodalmi kéziratot szállítunk, kezeskedünk a helyesírásért, az 
írásjelekért, a fogalmazás szabatosságáért, ámde minden felelősséget 
elhárítunk magunktól a mű irodalmi értékét illetően." 

Arra a kérdésre, kapott-e a vállalat elismerő leveleket, az a meglepő 
válasz hangzott el, hogy egyetlenegyet sem. A megrendelő restelli az 
ügyletet, szó nélkül átveszi a megrendelt munkát, fizet, távozik és többé 
nem látható. 

Mint a kísértet... 


A PÁRIZSI PLÁGIUM-AKADÉMIA 


Hiszen, ha mindenki becsületesen, nyílt üzletben vásárolná a pávatollait! 
De minduntalan hallunk irodalmi tolvajokról, sőt - akármilyen hihetetlen - 
létezett olyan tanfolyam, ahol arra tanították meg a növendékeket, 
miként kell rajtakapás veszedelme nélkül /opni. Igaz, hogy a XVII. század 
végén működött. 

Az idősebbik Disraeli említi meg Curiosities of Literature (Irodalmi 
kuriózumok) című könyvében. Mint írja, Richesource volt az alapító neve. 
Kételkedtem a hír igazságában; nagyon is anekdotaszerűen hangzott, 
annál inkább, mert a tanár úr neve lefordítva ezt jelenti: gazdag forrás. 
Aki csak írt később róla, mind Disraelire hivatkozott s Így épségben 
maradt a gyanúm, hogy hátha valamely tréfacsináló ugratta be az angol 
ősszerzőt. 

De véletlenül kezembe került D"Artigny abbé könyve [Vouveaux 
mémöoires (Új emlékiratok) etc. Paris, 17721] s ebből kiviláglott, hogy a 
plágium-professzor valóban élt és vállalata virágzott! Teljes neve volt Jean 
de Soudier, sieur de Richesource. Az abbé adatai szerint a plágium- 
akadémia 1655-től az alapító haláláig, 1695-ig állt fenn, tehát a mester 
teljes 40 éven át élt meg abból, hogy becsvágyó növendékeit lopásra 


tanítsa. Húsz művecskét is adott ki; mind a plágiummal, mint 
tudományággal foglalkozott. 

A plágium-iskola címe volt: A bölcsész-szónokok akadémiája. (Académie 
des Philosophes-Orateurs.) Többféle ágazata volt; nem csupán szónokok, 
hanem írók számára is. A tandíj nem volt sok, még a pénznek akkori 
értékét tekintve sem: mindössze három arany. Hogy ezért a pénzért mi 
mindent lehetett megtanulni, arra nézve Richesource mester 
nyomtatásban megjelent művei szolgálnak adatokkal. 

Alapvető munkája, egy 64 oldalas füzet, 1667-ben jelent meg ezzel a 
címmel: , A szónokok álorcája, azaz annak a módja, miként kell álöltözetbe 
burkolni a szónoklat minden fajtáját, nevezetesen védőbeszédet, ünnepi 
szónoklatot, prédikációt, elmélkedést, halotti beszédet stb. (Le Masgue 
des Orateurs etc.)" 

Az érdemes akadémia-igazgató kifejti, hogy igen sokan vannak, akiknek 
kenyere az ékesszólás, de saját maguk nem rendelkeznek elég 
felhasználható anyagon. A szerző tehát segítségére siet mindazoknak, 
akiknek kertjében nem teremnek megfelelő gyümölcsök és megtanítja 
őket, hogyan szakítsanak más kertjéből. Ezt ő nem tartja lopásnak, hanem 
a ,plagianismus" műszóval jelöli meg. ,A plagianismus - mondja - az a 
művészet, amellyel mások műveit ügyesen és sikeresen elváltoztatjuk és 
úgy öltöztetjük álruhába, hogy maga a szerző sem ismerhet rá a tulajdon 
művére." 

A mester erre a könyvére megszerezte a királyi privilégiumot is, vagyis 
szabadalmaztatta és minden netáni plágium ellen eleve biztosította azt a 
művet, amely megtanítja az olvasót arra, hogyan kell plagizálnia. 

Ha valamelyik idegen szerző művében megtetszik nekünk egy frázis és 
fel akarjuk használni, álruhába kell öltöztetnünk, vagyis el kell 
változtatnunk a következő módon: 1. megcseréljük a szórendet; 2. az 
egyes szavakat más, hasonló értékűekkel helyettesítjük. 

Példa: az idegen szerző arról Ír, hogy milyennek kell egy teljhatalmú 
követnek lennie. Szerinte a jó követet három tulajdonság jellemzi: 
feddhetetlenség, rátermettség, bátorság. Tehát elsősorban meg kell a 
fogalmakat cserélnünk s akkor a jó követ tulajdonságai ilyen sorban 
következnek: bátorság, rátermettség, feddhetetlenség. Ezek után a 
fogalmakat más, hasonló értékűekkel kell helyettesítenünk. Bátorság 
helyett azt lehet írni: állhatatosság, szilárdság, lelkierő. Feddhetetlenség 
helyett erény, jámborság, becsületesség. Rátermettség helyett 
képzettség, tanultság, ügyesség. Így azután a frázisnak szülőapja nem fog 
ráismerni a tulajdon gyermekére, mert az ellopott szólam az álruhában 
emígy fog díszleni: , a jó követ legyen szilárd jellemű, becsületes és 
ügyes." 

A mester metodikája ma is sikerrel alkalmazható. Alkalmazzák is, úgy 
tudom. Sőt tőle ered annak a műveletnek tudományos megalapozása is, 
amelyet a mai újságcsinálás ezen a néven ismer: szósz. Példát is 
dolgozott ki a tanítványok számára, miként lehet egy harmincsoros 
idegen művet pontosan a duplájára, hatvan sorra felhígítani. Példa 
gyanánt Guez de Balzacnak (1594-1654), az irodalmi levelezés akkoriban 
Európa-szerte ünnepelt mesterének egy levelét használta fel. Íme az 
eredeti és a felhígított rész a levélből, amellyel Balzac egy ismerősét 
ajánlotta a parlament ügyvédének jóindulatába: 


Balzac: ,lsmerősöm ügye, amely a parlament döntése alatt áll, nem 
valami nehéz ügy és az ékesszólás kisebb foka is elegendőnek 
mutatkozik, hogy sikerrel legyen védhető. Csakis oly feltétellel ajánlom 
ügyét Önnek, hogy nem fogja minden idejét erre fordítani s nem 
hanyagolja el emiatt egyéb dolgait." 

A mártás: ,smerősöm pere, amely a parlament előtt folyik s amely miatt 
ő Párizsba kénytelen utazni, nem tartozik a nehéz és zavaros ügyek közé; 
bátran mondhatom, hogy akármelyike a kisebb ügyvédeknek, akik Önt 
csodálják, de utánozni képtelenek, alkalmas lenne arra, hogy az ügyet 
dicsőségesen védje és diadalra vigye. S bár eszerint az ügy nem jár 
azokkal a nehézségekkel, amelyek rendszerint csak annál is inkább 
sarkallni szokták Franciaország Ciceróját, mégis bátor vagyok Önnek 
ajánlani, mert meg vagyok győződve róla, hogy az On számára ez nem 
lesz egyéb, mint kellemes játék és szórakozás, s ez ügyben kifejtendő 
tevékenysége csupán üdülést fog jelenteni rendes fárasztó munkája 
után." 


A baklövés elmélete és példatára 


Ez a cím maga is baklövés. Saját magának egyik alosztálya, a Leiter 
Jakabok családjába tartozik. A német eredeti így szól: einen Bock 
schiessen. A német szólásnak semmi köze sincs a vadászathoz, annyit 
jelent, mint felbukfencezni, vagyis hibásan lépni, kisiklani, elvágódni. (A 
szólás változata: Purzelbock, Purzelbaum.) Jó régen történhetett, hogy 
valaki szó szerint magyarra fordította s a magyar gondolkodásmód 
elfogadta a mondás átbicsaklott értelmét, mert hiszen vadászember 
szerint csakugyan öreg hibát követ el, aki az őznek tehenére céloz s a 
bakját találja.el. Ilyen értelemben sorolta be Erdélyi János is a magyar 
közmondások gyűjteményébe. Jobb híján kénytelen vagyok én is ezt 
használni, mert nincs egyéb magyar kifejezés, amely a lapsusok 
változatos alakjait egy kalap alá foglalná. 

A latin hármas megkülönböztetést tesz: Lapsus linguae, lapsus calami, 
lapsus memoriae. Aszerint, amint nyelvbotlásról, tollkisiklásról vagy 
emlékezetbeli zavarról van szó. 

A franciák összefoglaló szava: bévue. Ennek keretében temérdek 
kifejezésük van a baklövések egyes árnyalataira, ami nem csoda, mert 
maguk is elismerik, hogy a legbőségesebb adattár náluk található. 

Az angolok nem törődnek a szabatos megkülönböztetésekkel. Önáluk 
minden baklövés bu//. Hogy miért , bika"? ma már nem tudja senki 
megmondani. Van egy változata: /rish bull, vagyis írországi bika. Ezzel az 
íreket szokták bosszantani, állítólag azon az alapon, hogy VII. Henrik király 
idejében élt Londonban egy Obadiah Bull nevű írországi származású 
ügyvéd, aki védőbeszédeit a legelképesztőbb baklövésekkel fűszerezte. 
Ennek későbbi honfitársa, a XVIII. század híres írója, Edgeworth, 
megelégelte a sok rosszindulatú kötődést, s kiadott egy védekező iratot 
az írekre kent rágalmak ellen. Essay on Irish bulls volt a címe. Az angol 
közvéleményt nem volt képes megingatni. Mindössze annyi lett az 
eredménye, hogy a párizsi könyvkereskedők - bikáról lévén szó - 
besorozták a földművelést tárgyaló művek jegyzékébe. (Talán a francia 
boule szóban lehetne a származásra ismerni? Boule golyó, bouler régi 
franciasággal a földön gurulást, hemperedést jelenti. Közös kép a német 
felbukfencezéssel.) 

Ha az angol megteheti, hogy bull-nak nevez mindenfajta baklövést, mi is 
nyugodtan mondhatjuk baklövésnek mindazt, ami bul/l. 

Mielőtt megpróbálkoznám vele, hogy a baklövéseket valahogyan 
osztályozzam, néhány példával világítom meg, milyen szerencsés az 
angol bull, mi mindent lehet vele jellemezni. Nálunk a balul sikerült 
fordításokra a rosszhangzású Leiter Jakab gyűjtőnevet szokás használni. 
Az angoloknál ez is bu//. Szerintük a legrégibb a bibliában található, 
Jezsaiás próféta könyvének XXXVII. fejezetében, ahol is a 36. vers így 
téved meg: 

,Annak okáért kijővén az Úrnak angyala, levága az asszíriabéliek 
seregében száznyolcvanötezer embert; és mikor ezek felköltek vala 
reggel, íme mindnyájan halva feküsznek vala." 

Nyilván az első latin fordítók felelősek az ős-bull miatt. 


A komoly könyvek rangsorában a biblia után a törvénykönyv következik. 
És íme, a Mississippi állambeli Canton város határozatai között ez a bu// 
incselkedik: 

A városi tanács elrendeli, hogy: 

1. Építtessék egy új fogház. 

2. Az építkezésnél a régi fogház anyaga használandó fel. 

3. Mindaddig, amíg az építkezést befejezik, a foglyok a régi fogházban 
őrzendők. 

Tudvalevő, hogy minden amerikai állam, város és község ezerszámra 
ontja a törvényeket és rendeleteket s így meg lehet érteni, ha a 
törvényalkotási lázban ez a kis félrecsuszamlás megesett. Amerikai 
jogászok tömegével halásszák ki a törvényáradatból a legfurcsább 
határozatokat. L. E. Cook st. louisi ügyvéd könyvalakban is kiadta 
törvénykuriózum-gyűjteményét, ebben egyebek között felhívja a 
figyelmet Kansas államnak nyolcvan éve hozott, de ma is érvényben levő 
törvényére, amely szerint: 

"Ha két vasúti vonat valamelyik sínkeresztezésnél találkozik, mindkettő 
köteles megállni s egyik sem indulhat el mindaddig, amíg a másik el nem 
haladt." 

Megkíséreltem, hogy a baklövések zagyva társaságában, úgy-ahogy, 
rendet teremtsek és tartalmuk szerint osztályozzam őket. A határok 
olykor összemosódtak, nevezetesebb baklövéseket ide is, meg amoda is 
lehetett volna betuszkolni, de úgy gondoltam, nem vagyok köteles túlzott 
pontosságra, amikor a pontatlanságokat osztályozom. 

Nagyjában hét csoportra való anyagot tudtam összeválogatni. 

1. A hebehurgya írótoll. 

Legártatlanabb fajtája a baklövéseknek. Hanyag és pongyola 
fogalmazás, sietség okozta elhamarkodás, vigyázatlanság jellemzi. 
Legtöbbjét a szerkesztőségi asztalokon cseppenti el a nekiiramodott 
írótoll. De akárhányszor komoly tudós is elköveti, merő szórakozottságból. 
Egy jeles irodalomtörténészünk nem szenvedhette Baudelaire dekadens 
költészetét s ezt írta róla: , Izlése szerelem dolgában is természetellenes 
volt, mert ifjú leány helyett neki a túlérett asszony kellett." A bírálatot 
Baudelaire számos olvasónője aligha helyeselte. Viszont bizonyára 
általános megelégedéssel fogadták női körök egy másik neves műbírálónk 
Odry-búcsúztatóját, amelyben azt mondja elhúnyt nagy művészünkről: 

, Szerette a nőket s az élet egyéb jó dolgait." (Nyugat, 1937. május.) 

Íme kicsúszott tollam alól a szerencsétlen amely, amely csúnya 
kukacként fúrja be magát a mondatok közepébe. Mennyire igaza van az 
Édes anyanyelvünk?" szerzőjének, amikor könyvében oldalakon keresztül 
pellengérezi ki az ilyen , amelyes" mondatokat. Ha legalább helyesen 
alkalmaznák! De a kukac gyakran rossz helyre furakodik s a mondat 
értelmét ilyen furcsán torzítja el: 

nT. P. a bécsi operaházhoz szerződött. Harmincöt estére kötötték le a 
kiváló énekesnőt, amely hatvanra bővíthető." (Függetlenség, 1938. július 
10.) 

, Szombati főérdekességünk a Pesti Színháznak bemutatója, a Feleségem 
nadrágja, amely sok-sok meglepetést tartogat." (Pesti Hírlap, 1933. május 
33.) 


Kiadó a II. emeleten 3 utcai szoba, 2 előszoba. W. C. benn a lakásban, 
amely ügyvédi irodának különösen alkalmas." (Lakáshirdető cédula egy 
régi Bálvány utcai ház kapuján.) 

Mihelyt átestem az elméleti fejtegetéseknek nehézségein, dúsabb 
példatárral fogok szolgálni. 

2. Az ember feje nem káptalan. 

A színsor rendkívül gazdag. Halvány felületességgel kezdődik, rikító 
tudatlansággal végződik. Esetei legbujábban a párizsi televényben 
tenyésznek. Tudjuk, hogy a franciák nem kedvelik a mértéktelen 
alaposságot. Ennélfogva rendületlen nyugalommal írják le, hogy Galilei 
máglyán fejezte be életét, - Octavianus Cleopatra fia volt, - Pompadour 
asszonyt lenyakazták, - Judit levágta Góliát fejét, - Velence a Balti-tenger 
partján fekszik és így tovább. Ha rajtakapják őket, maguk nevetnek 
legjobban s még csak a kezüket se mossák, mint Heródes. (Ez is francia 
megállapítás.) 

Nálunk azt olvastam, hogy Abbázia előtt a tenger hullámai az otrantói 
öbölbe hemperegnek, de a cikkíró legfeljebb néhány tengeri mérföldet 
tévedett; ha a hullámok folytatják dél felé a hempergést, mégis csak 
elérkeznek az otrantói szoroshoz. (Vagy talán Ouarnerót akart mondani?) 
Az is kicsi hiba, hogy egyik kiváló írónk Miksa császárt Mexikóban 
felakasztatja - a másik Napóleonnal kivégezteti Egalité Fülöpöt 
(természetesen Enghien herceg helyett) -, a harmadik az öngyilkosságra 
kényszerítect Senecát angina pectorisban halasztja meg. 

Csekélység. A világ folyása emiatt nem áll meg. Pedig elég rossz világ 
ez. Meglátszik rajta, hogy nyolc nap alatt teremtették! (Le Matin, 1924. 
augusztus 7.) 

3. Képzavar 

Tudományos neve: Katachresis. , 

Ezért nem kell a szomszédba mennünk. Álljuk a versenyt a franciákkal. 
Amit ők tudnak, mi is tudjuk, ahogy az az alábbi példákból is jól 
megfigyelhető. 

Petőfi ránézett a leánykára, akinek fehér homlokán rózsák gyuladoztak 
a belső izgalomtól, míg beszédes két szeme mint egy zsinóron csüngő 
imakönyv függött a költő arcán." (Farkas Emőd: Petőfi.) 

Az utcán végighömpölygő tömeg ordítozása csakúgy gőzölgött az állati 
vérszomjtól." (Pesti Hírlap, 1903. június 15.) 

"Foglalkozzunk már egyszer behatóan azzal az erős kézzel és nézzünk a 
szemébe!" (Budapesti Hírlap, 1903. okt. 15.) 

"Lakásán nem tudták megtalálni a csempészvezért, aki úgy látszik, 
neszét vette, hogy lába alatt forró a talaj." (Mai Nap, 1937. július 29.) 

Jövőre Magyarország már síkra szállhat a nemzet érdekeiért a 
levegőben is!" (Az Est, 1938. május 8.) 

Gort angol tábornok életrajzából: , Teljesítették régi óhaját: a 
vezérkarból a frontra helyezték. Itt érdemelte ki a tigris nevet. Ypres, 
Cambrai, Arras mellett nekiszegzett fejjel, mint egy bika vezette rohamra 
katonáit." (Magyar Nemzet, 1939. október 21.) 

Bővebbet a részletes példatárban. A néhány előlegezett adat csupán a 
csoportcím magyarázatát célozza. 

4. Anakronizmus. 

Magyarul: kortévesztés. Csínján kell vele bánni, mert az irodalom és 
művészet legragyogóbb századai tele vannak kortévesztéssel, 


Shakespeare színpadán a római hősök angol lordoknak öltözködtek. A 
reneszánsz festői saját korukbeli ruhákat aggattak a biblia alakjaira. A 
korszellem kívánta így. 

Ovakodni kell a kicsinyességtől is, amellyel ráérő irodalombúvárok nagy 
írók műveiből apró tévedéseket halásznak ki. Schillerre rábizonyították, 
hogy Wallenstein-ben Butler villámhárítóról beszél, holott akkor még nem 
találták fel. 7e// Vilmos nagy jelenetéről kiderítették, hogy annak 
november végén kellett lejátszódnia, márpedig nem lehetséges, hogy 
ebben a télbe hajló időszakban még almák lógjanak a fán. Egy irodalmi 
bogarász diadalt ült, amikor a Fiesco-ban azt olvasta, hogy a hős felesége 
csokoládét iszik. Tévedés! A Fiesco-féle összeesküvés 1547-ben történt, 
viszont az első csokoládégyárat 1606-ban alapították Itáliában. Szörnyű! 

Miután Goethe idejében már feltalálták a villámhárítót, nyugodtan 
mondhatom, hogy az ő feje fölött is sűrűn cikáztak a kritika villámai. Elég 
a Faustról beszélni. A darab nyilván a XV. században játszik s lám, pezsgőt 
isznak benne, holott ez csak 1670-ben kezdett el gyöngyözni -, parókát 
emlegetnek, noha ezt 1640-ben illesztette XIV. Lajos első ízben a fejére -, 
dohányról beszélnek, ami Kolumbus előtt képtelenség -, gyóntatószékről 
is szó esik, pedig ez csupán száz év múlva jelent meg Németországban. A 
mese kákáján a legnagyobb csomót Márta asszony sopánkodásai közben 
fedezték fel, amikor Mephisto közli vele, hogy az ura meghalt. Mire az 
asszony: 


Nagy baj, hogy bizonyságom nincsen, 
Hol halt meg és mikor a kincsem. 

A rend csak rend; s jó, mentül hamarabb 
Jelentse holt hírét a hetilap. 


Faust idejében mindez nem volt lehetséges, mert az egyházi hivatalok 
csak a XVIII. század táján kezdték az anyakönyvi kivonatokat kiadni - 
hetilapok pedig akkoriban egyáltalán nem léteztek. 

Irodalmi hangyák még sok efféle tévedést hordtak kupacba, de elég 
belőlük ennyi. Kissé keserves szórakozást jelent egy parányi baklövés 
kedvéért súlyos indokolásokon keresztülrágódni. 

5. Leiter Jakab. 

Az általánosan elterjedt műszó jelentését mindenki ismeri. 

A legifjabb nemzedék kedvéért röviden megismétlem a szó eredetének 
történetét, amint azt Tóth Béla ismerteti Szájrul-szájra című könyvében. 
1863 októberében az egész világ figyelme Párizs felé fordult. Nadar óriási 
léghajója, a Géant tette meg első vakmerő légi útját. A Magyar Sajtó 
1863. október 13-i számában , párizsi levél" alakjában beszámolt az 
eseményről. A párizsi levelet Ágai Adolf írta, természetesen itt helyben a 
szerkesztőségi asztalnál, bécsi lapok tudósításait fordítva magyarra. Egy 
helyütt ez a rejtelmes mondat döbbentette meg az olvasót: 

"Midőn a legfelső felhőrétegen is átröpültek, a gömb megrezdült, kissé 
oldalt hajolt, de - így állítják az utazók - egyikük sem ijedt meg. Előhítták 
Godardot, a tapasztalt léghajóst: Fel, fel; oly magasra akarunk szállani, 
mint Leiter Jakab." 

Senki sem ismerte ezt a Leiter Jakab nevű úttörő léghajóst; csak később 
derült ki, hogy a bibliai Jákob-lajtorjáról volt szó. A párizsi levél német 
eredetijében ez állott: ,Jakob"s Leiter." A fordító a gyors munkában nem 


vette észre a szerényen meghúzódó s betűt s a bibliai képet 
tulajdonnévnek olvasta. Agai utóbb letagadta a tévedést. Azt mondta 
Tóth Bélának, hogy szánt-szándékkal cselekedte a botlást; meg akarta 
tréfálni a pedáns Gregus Ágostot. Aki akarja, elhiheti." 

6. Galimatiász. 

A szó Franciaországból szivárgott át hozzánk. Eredetét maguk a franciák 
sem tudják. A tudós Huetius szerint egy régi párizsi ügyvéd lett volna a 
szó akaratlan szerzője. Valami peres ügyben tartott latin nyelvű beszédet. 
Bizonyos Mátyás nevű polgár kakasáról volt szó a perben s az ügyvéd a 
lelkesedés hevében folyton összezavarta a genitivusokat. Gallus Mathiae 
helyett ismételten ez csúszott ki a száján: Galli Mathias. Azóta 
alkalmazták a szógyúrmányt a zagyva beszédre. Az anekdotának 
túlságosan tudományos az Íze. Valószínűbb, hogy a szó nem egyéb, mint 
a francia galimaufrée eltorzítása. Ez a konyhászati műszó ragút, azaz 
húsvagdalékot jelent. Azt pedig tudjuk, mi mindenféle kétes eredetű, 
vegyes alkatrész szokott meglapulni a vendéglői étlapok emez előkelő 
illatú műsorszáma alatt: ragú. 

Boileau megkülönböztetése szerint a galimatiásznak két fajtája van: az 
egyszerű és a dupla. Az elsőt csak az olvasó nem érti, a másodikat maga 
a szerző sem. 

A formát illetően a franciák külön szavakkal jellemzik a galimatiász két 
megnyilatkozási módját. 

1. A pátosz. A szerző lapos és erőtlen mondanivalóit szenvedélyes hév 
színlelésével iparkodik felduzzasztani s végül belefullad az érzelmi 
dagályba. 

2. A phébus. Eredete a görög phoibos, a fény istenének, Apollonnak 
mellékneve. Tehát szócsillogtatás, nagy szavak alkalmazása jelentéktelen 
tárgyakra. A pátosz szellemi emelkedettséget szenveleg; a phébus a 
stílusbeli nagyzolást jelenti: a tehetségtelen tollrágó minden áron meg 
akarja mutatni, hogy az ő íróművészete mennyire fölötte lebeg a rendes 
hétköznapi firkászatnak. 

Ha a galimatiász vers alakjában, rímekkel ékesítve jelentkezik: 
amphigoruri a neve. 

Még mindig nem fejezhetem be avatatlan kirándulásomat az 
iródalomtudomány komoly csarnokaiba. 

Hátra van a gongorizmus. 

Ez a kolomphangzású szó Luis de Gongora y Agote spanyol költőnek 
(1561-1627) köszönheti a világrajöttét. Voltaképpen nem egyéb, mint 
szándékos galimatiász. Gongora tehetséges költő volt, de verseinek 
erkölcsi sikere nem elégítette ki. Azt hitte, a közönség nem érti meg 
kellően. Gondolt egyet - s ezt azóta is sokan gondolták utána -: majd 
értelmetlenül szólok hozzátok, akkor meg fogtok érteni. Kiagyalt egy 
mesterkélt, cifrálkodó, dagályos, képekkel és szóvirágokkal teletűzdelt 
zagyva stílust s Íme: a közönség lelkesen fogadta az újszerű 
mondatcsillámokat. 

Ugyanaz időben Itáliában Giambattista Marini írt efféle szivárványos 
stílusban és megalapítója lett a marinizmus néven ismert hasonló irodalmi 
iránynak. A barokk csavarodású szivárvány ívének másik szára átbillent 
Franciaországba s csalóka ragyogásával a presziőzöket szédítette el. 

A sallangos, cicomás írásmód tökéletesen megfelelt a barokk szeszélyes 
ízlésének. A spanyol Gracián? elmélete szerint a stílust legszebben az 


olaszok által concetti néven ismert elmesziporkák ékesítik; az írónak arra 
kell törekednie, hogy mondatait teleszórja ilyen gondolatszikrákkal. Tele 
is szórta, az olvasónak még a szeme is szikrázik tőle. Magáról a 
gondolatról így sziporkázik: 

"A gondolat elindul az emlékezet partjairól, áthajózik a képzelet 
tengerén, végül megérkezik a szellemesség kikötőjébe s ott a megértés 
vámhivatala elvámolja." 

Hogy a hajókázás miként megy végbe, pár soros mutatvánnyal világítom 
meg. Eleve értesítem olvasóimnak értelmi vámhivatalát, miről van szó. 
Egyszerűen arról, hogy közeledik a nyár. Csillagász nyelven: a Nap az 
állatöv égi jegyei közül elhagyja a Bikát és az Ikrek felé halad. Szerepel 
Gracián hasonlatában egy Phlegon nevű állat is; erről csak annyit kell 
tudni, hogy egyébként a mitológiában a Nap szekerének egyik lova 
gyanánt szokott szolgálatot teljesíteni. 

"(me a mennyei amfiteátrumban a Nap lovagja Phlegon hátán bátran 
küzd meg a Bikával, gerely gyanánt arany sugarakat villogtatva, 
miközben rohamait megtapsolja a csillagok bájos nézőközönsége, amely, 
hogy a lovag előkelő alakjában gyönyörködhessék, a Hajnal erkélyére 
könyököl. Majd egy különös átalakulás történik: Phoibos, a szőke lovag 
kakassá változik, tolla nő és taraja sarjad s élére áll egy ragyogó 
csillagcsoportnak. Ezek a mennyei mezők tyúkjai, körülöttük a Tyndareos 
tojásából kikelt csillagcsibék..." 

Folytatnám az ékes hasonlatot, de sohasem érnék a végére, mert most 
meg Tyndareos tojásait kell átsegítenem az értelmi vámhivatal szigorán. 
Az áru megjelölése téves, a tojásokat Léda tojta, Tyndareos csak a férje 
volt. Mint tudjuk, Zeus hattyú képében közelítette meg Lédát. Ennek a 
közeledésnek volt eredménye az első számú Léda-Eéle tojás, amelyből 
két ikertestvér kelt ki: Helena és Polydeukes. (A rómaiaknál Pollux.) 
Azután Léda, aki ragaszkodott az anyaságnak ehhez a különös 
megnyilatkozásához, a férjét is megajándékozta egy törvényes tojással, 
ebből más két iker, Kastor és Klytaimnestra jött a világra. Így végre 
valahára kiderül a keserves hasonlat értelme: a Nap az /krek jegyébe 
lépett! 

7. Vegyes mindenféle. 

Vannak baklövések, amelyeket az előbbi csoportok egyikébe sem lehet 
betuszkolni. 

Ilyen osztályon kívüli pária a ballhornizálás. Állítólag Johann Ballhorn XVI. 
századbeli lübecki nyomdász követte el első ízben, innen a neve. 
Valamelyik német mesekönyvben a képek között egy kakas is díszelgett. 
A nyomdásznak nem tetszett a kép s a könyv új kiadásában új rajzot 
közölt; ezen már nem volt a kakasnak sarkantyúja, viszont egy kosár tojás 
volt látható mellette. Tyúknak nézte-e a kakast s mint tyúkot meg nem 
illető felszerelést távolította el a sarkantyút? nem tudni. Ám a kép fölé ezt 
a büszke felírást illesztette: Verbessert durch Johann Ballhorn (Javította 
Johann Ballhorn). Ezóta ballhornizálásnak mondják a helyreigazítás ama 
fajtáját, amelyik az eredeti hiba helyébe még nagyobbat lottyant. 

Például: 

Lapunk múlt számában megjelent vezércikk második bekezdésének 
második sorában - sajnálatos nyomdahiba folytán , heórikus" szó helyett 
,teórikus" szót szedtek. A mondat tehát helyesen a következőképpen 
hangzik: , Micsoda hősi eposz telne a magyar hon védőinek heórikus 


tetteiből." (Magyar Világ, 1938. szept. 20.) Ha a cikkíró heroikust írt volna, 
még a sajtóhiba ördöge sem zilálhatta volna Így össze a szót. 

Egyik csoportba sem tudtam betessékelni érdemes írónk, P. Szathmáry 
Károly mellszobrának esetét. Az illetékes hatóság a Várhegy tövében 
helyezte el a szobrot s rávésette a költő néhány verssorát: 


Dőre, ki letűnt napra néz, 
Ott éj közelg. En a felkelőt lesem. 
Magyar hajnal hasadására várok. 


Mi szükség volt e sorok hatását elrontani azzal, hogy a szobrot hátta/ 
állították a felkelő napnak?! Arccal nyugatnak fordul, a budai hegyek felé 
s a napot bizony csak lenyugodni látja... 

Végül a vegyesek közé tudtam csak besorozni a parlamentek és 
törvényszéki tárgyalótermek szónokainak nyelvcsuszamlásait s a 
választási küzdelmek hevében esett baklövéseket. 


xk 


Most pedig, gongorista nyelven szólva: ideje, hogy megnyessem elméleti 
fejtegetéseimnek túlságosan nagyranőtt szárnyait a mértéktartás 
ollójával s áttérjek a gyakorlati példatárra. Itt már nem követem az 
elméleti osztályozás rendszerét. Úgy gondoltam, elevenebb lesz a kép, ha 
szabadon, megkötöttség nélkül csoportosítom a baklövéseket. 


FLAUBERT BUTASÁGGYŰJTEMÉNYE 


A baklövések első rendszeres gyűjtője Gustave Flaubert volt. 

Olvasmányaiban azonnal fölfedezte és kijegyezte a bévue-ket. 
Maupassant szerint csodálatos tehetsége volt hozzá. 

Scribe akadémiai székfoglaló beszédében megjelölte ezt a frázist: 

Vajon Moliére színművei felvilágosítanak bennünket XIV. Lajos 
századának nagy eseményeiről? Vajon ejt akár egy szót is a nagy király 
tévedéseiről, gyengéiről, hibáiról? Vajon beszél-e a nantes-i ediktum 
visszavonásáról?" 

Alatta Flaubert megjegyzése: 

A nantes-i ediktum visszavonása: 1685. 

Molicre halála: 1673. 

Bouwvard et Pécuchet című regényéhez hallatlan méretű adatgyűjtést 
végzett. Saját bevallása szerint több mint ezerötszáz könyvet olvasott el! 
Az volt a terve, hogy megírja a regény második részét is. A , megírás" 
kifejezés nem födi a tervet, mert a kötet legnagyobb részét idézetekből 
akarta összeállítani. A két hős nekilát a másolásnak és az olvasott 
temérdek könyvből kimásol minden baklövést. Az emberi butaság 
enciklopédiája lett volna a könyv, de az író kezéből a halál kiütötte a 
tollat, mielőtt az első részt befejezhette volna. 

Hagyatékában a jegyzeteknek, kivonatoknak, újságkivágásoknak, 
leveleknek, hirdetéseknek, hivatalos iratoknak óriási halmazát találták. 
Valamennyi tárgy szerint volt osztályozva és más-más dossier-be 
helyezve. Külön boríték rejtette a híres baklövésgyűjteményt, amelyet 


Flaubert életrajzírói sottisier (Bolondságtár) vagy dossier de la betise 
humaine (Az emberi butaság dossziéja) néven szoktak emlegetni. 

Ez volt az alapja minden későbbi bévue-gyűjtésnek. Az utódok alaposan 
megdézsmálták, anélkül persze, hogy az eredeti forrást megnevezték 
volna. Magam is válogattam belőle, de csak keveset, mert különben az 
amúgy is dús francia anyag még jobban megduzzadt volna." 


NAGY EMBEREK KIS MONDÁSAI 


A dolog könnyebbik végét fogom meg és a francia irodalom nagyjait 
betűrendben állítom sorba. 

About. (1828-1885.) 

, Victorine behunyta szemét és tovább olvasott." (Les mariages de Paris.) 

Persze, ön német. Egy angol az ön helyében meghalt volna érettünk s 
én lányom kezével jutalmaztam volna!" (Le Roi des Montagnes.) 

Balzac. (1799-1850.) 

"Nem látom tisztán a dolgokat - mondotta az öreg vak." (Scénes de la 
vie privée: Beatrix.) 

Egyik szereplőnek bekötik a szemét, hogy ne lássa, merre vezetik s a 
vezető így figyelmezteti: , Jól vigyázzon! Ne veszítse szem elől egyetlen 
jeladásomat sem!" (La Muse du Département.) 

,Azaleák futottak fel a falra és szőnyegként borították be a házat." 

"Egy fülemüle ült az ablak peremére." (La Peau de chagrin.) 

A madarak a francia irodalomban nem tartják meg a természet 
törvényeit. A fülemüle nemcsak hogy az ablak peremére nem szokott ülni, 
de decemberben sem énekel, amint ezt a Goncourt-fivérek állítják. (Idées 
et sensations.) Lamartine kenyérrel eteti a fecskét (Les Confidences), 
amely tudvalevően csak férgekkel táplálkozik. Chateaubriand repülni látta 
a pinguineket. (Souvenire d"enfance etc.) Hugo Victort úgy fellelkesítette 
két magaalkotta alakjának, Mariusnak és Cosette-nek ártatlan és fehér 
szerelme, hogy nem tudván hamarjában fehérebbet kitalálni, így 
jellemezte a szűzies szeretőket: , Két hattyú találkozott a Jungfrau 
tetején!" (Les Misérables.) A strucc képességeiről is furcsa fogalmai 
lehettek annak az újságírónak, aki egy hindú yoghitól küldött értesítést 
lapjának mondván, hogy a yoghi szent önkívületében beledugta a fejét a 
homokba vállig s Így maradt nyolc óra hosszat. , Csak a strucc képes 
ilyesmire - fejezte be a tudósítást -, az is csupán veszély esetén." (Le 
Journal, 1914. február 6.) 

Meg kell védelmeznem a strucc becsületét. Még soha se látta senki, 
hogy fejét a homokba dugta volna. Ennyire mégsem ostoba, habár Plinius, 
a természettudományi pletykák ősforrása, butának mondja is. De Plinius 
is csak amiatt terheli a , stoliditas" vádjával, mert a fejét beledugja egy 
bokorba (frutix) s azt hiszi, ilyenkor nem látják. Honnan származott a vád, 
nem tudni; de bizonyos, hogy olyan bolond strucc még nem szaladgált 
Afrikában, amelyik ijedtében furcsa öngyilkosságra szánta volna el magát. 
Nincs semmi alapja a , struccpolitika" szólamnak. 

Bernardin de St. Pierre. (1737-1814.) 

Pál és Virginia gyengédlelkű költője hálával szokott megemlékezni az 
anyatermészet jóságos kezéről. 


A kutyák rendszerint tarkák s a foltok elütnek egymástól: egyik világos, 
a másik sötét. Ez azért van, hogy észre lehessen őket venni a lakásban, 
akárminő bútorra ülnek, amelynek színével ellenkező esetben össze 
lennének téveszthetők." (Harmonies de la nature.) 

"A dinnyén a természet intézkedése folytán azért vannak a gerezdek, 
hogy a család asztalán felosztható legyen." (Ugyanott.) 

"A bolhák rendszerint a fehér színre vetik magukat. Ezt az ösztönt azért 
oltotta beléjük a természet, hogy könnyebben megfoghassuk őket." 
(Ugyanott.) 

Viszont a jámbor Gaume abbé (1802-1869) kételkedik a természet 
céltudatosságában, amikor ezt Írja: , Ami a halakat illeti, érthetetlen, 
hogyan képesek élni és tenyészni a sós vízben s valóságos csoda, hogy 
fajuk már régen ki nem pusztult." (Catéchisme de persévérance.) 

Banville. (1823-1891.) 


Germania vezeti a táncot 
Odafenn a halottak dombján, 
Vadabbul, mint a zabla nélküli paripa, 
Vagy mint az urna, melynek nincsen már füle. 
(Idylles prussiennes.) 


Megvadult paripa nem ritkaság; megvadult urnával viszont senki emberfia 
még nem találkozott. Akkor sem, ha letörött mind a két füle. 

Coppée. (1842-1898.) 

Az asszony leült lányai közé. Ikrek voltak; egyik is, másik is 18 éves." 

Chateaubriand. (1768-1848.) 

"Napóleon hadi dicsősége? Eh! annak híre már szétfoszlott. Való igaz, 
hogy nagy csatanyerő volt, de ettő/ eltekintve, a legkisebb tábornok is 
szakavatottabb volt nála." (Mélanges politigues et líttéraires.) 

Daudet. (1840-1897.) 

"Négyezer mezítlábas és hadonászó arab futott a teve után; nevettek, 
mint a bolondok és hatszázezer fehér fogat villogtattak a napfényben." 
(Tartarin de Tarascon.) 

Ha megcsináljuk a számítás ellenpróbáját, kiderül, hogy minden egyes 
arabnak pontosan 150 foga volt. A számvetés nem írónak való mesterség. 
Híres számtani bakot lőtt maga Flaubert, amikor a Madame Bovary egyik 
szereplőjével leszámoltatott 75 frankot, csupa kétfrankosban. - Léopold 
Stapleaux, nálunk kevéssé ismert francia Író egyik alakjának előrehaladott 
korát szemrebbenés nélkül így jellemezte: , 70 éves volt, de még egyszer 
innyinak látszott." - Egy másik (majdnem azt írtam: névtelen) párizsi író, 
Charles Mérouvel, regényhősnőjének nádszáltermetét ekként 
érzékeltette: , Olyan karcsú volt, hogy egyetlen férfikéz átfoghatta a tíz 
ujjával." - Szörnyű képet fest Clovis Hugues egyik kevéssé rokonszenves 
alakjáról. Ezt írja róla: , Félig tigris, félig sakál, félig kígyó!" Ennek a 
százötven százalékos csodaszülöttnek párjára akadtam egy berlini 
csodarészvényben. A Le Journal 1927. május 14-i számában beszámol a 
berlini tőzsde fekete napjáról s azt Írja, hogy nem csupán 80 és 10096-os 
áresések rázkódtatták meg a piacot, de a Glanzstoff- és Elberfeld- 
részvények értéküknek 15096-át veszítették el! Ez a párizsi lap egyébként 
sem mutatkozott járatosnak a százalékszámításban. 1910. április 29-i 
számában ez a mondat található: ,Ön háromnegyedrészben túloz, merő 


udvariasságból és ifjúkori lelkesültségből. De amit mond, abban mégis 
ötven százalék a valóság." - A rejtelmes törtszámok is tőrbecsalják olykor 
a gyanútlan közírót, mint ez Clément Caraguel esetében történt, aki ezzel 
a figyelmeztetéssel fordult a párizsi színigazgatókhoz: ,Ne nagyon 
sokallják a jegyekre kivetett egytized illetéket, mert még megtörténhetik, 
hogy felemelik egytizenöőtödre vagy akár egy huszadra!" 

Dumas, az atya. (1803-1870.) 

Emlékirataiban kajánul Chateaubriand-ra fogja ezt a furcsa mondatot: 

"Mentem, mentem akaratom ellenére, mint egy szikla, melyet elsodort 
az ár s most íme, közelebb vagyok önhöz, mint ön énhozzám." De arról 
nem beszél, hogy ő maga a híres nyakláncper történetében így szólaltatja 
meg az egyik szereplőt, bizonyos Don Manoelt: , Ah! ah! - mondotta Don 
Manoel portugálul." - A velős mondásnak magyar párjára is akadtam. 
Mikor a walesi herceg meglátogatta Budapestet, egyik budai vendéglőben 
megtetszett neki az ügyes kiszolgáló pincér. , Hogy hívják?" - kérdezte a 
herceg. , Vitéz Rohonczy - válaszolt kifogástalan angolsággal a pincér." 
(Az Est, 1935. szeptember 13.) - Hasonlók: ,P. Morgan kérdéseimre csakis 
egytagú szavakkal válaszolt: Igen. Nem. Bizonyára." ( Certainement, Le 
Matin, 1913. április 1.) , Clemenceau, aki szeretett egytagú szavakkal 
visszavágni, csak ennyit mondott nekem: Próbálja meg!" ( Essayez! 
Grousseau képviselő beszéde a francia kamarában 1911. december 30- 
án.) 

Flaubert. (1821-1880.) 

"Megállottak s hátat fordítva a viharnak, egymáshoz tapadtak, szemtől 
szembe, négy kézzel tartva az esernyőt." (Bouvard et Pécuchet.) Hasonló 
helyzettévesztést követett el Yvette Guilbert, amikor emlékirataiban ezt 
írta: , Az ebéd alkalmával a walesi herceg jobboldalán ültem, 
baloldalamon pedig az osztrák követ foglalt helyet." 

Gautier. (1811-1873.) 

"Kockakő kell hogy legyen a hasában szív helyett!" (Mademoiselle de 
Maupin.) 

Egyik versében (Sérénade) a szerelmes lovag az erkély alatt áll, a hölgy 
pedig fönn az erkélyen. Fel kellene jutni hozzá, de hogyan? 


Ó bontsd le fürtjeidet 

Bocsásd le hajad hosszú hullámát 

S e különös hágcsó segít majd 

Hogy felkússzam hozzád könnyedén. 


A hölgy válaszát a költő nem közölte... 

Labiche. (1815-1888.) 

A termékeny vígjátékíró műveiben hemzsegnek a kövér bévue-k. 

"Egy omnibuszban ismerkedtem meg vele. Első szava egy rúgás volt." 

"Még egy székem sincs, amelyre feleségem lehajthassa a fejét." 

"Ott az a szokás, hogy ha egy fiatal színésznőt megkedvelnek, nem 
érdeklődnek sem neve, sem származása, sem neme után." 

, Mi az? Hát süket a mi levelezőnk? Úgy látszik, emiatt nem válaszol a 
leveleinkre." 

"A házasság kölcsönös kötelező szerződés... 146. §... A házasfeleknek 
franciáknak, szabadoknak és különböző neműéeknek kell lenniök." 


,zzó vasat szeretnék a szívébe döfni, izzó vasat, amelynek neve 
lelkifurdalás... izzó vasat, amely követné mindenüvé és szétroncsolná 
máját, mint egy keselyű... s amelynek engesztelhetlen tükre megmutatná 
bűnét, ezt kiáltva feléje: Nyomorult, te megcsaltad barátodat!" 

Musset. (1810-1857.) 

"A száj elhallgat, hogy figyeljen a szív beszédére." (Nuit de mai.) 

Költői kép, a kritikusi szájnak is el kell hallgatnia. De a májusi éjszaka 
édesszavú költője visszaél a költői szabadsággal, mert máshol meg ezt 
mondja: 

,Guilleaume jóravaló ifjú volt, de sohasem jutott eszébe, hogy a szív 
egyébre is való, mint lélegzeni." (Le Chandelier.) 

J. H. Rosny aíné. (1856-1940.) 

Oly szomorú volt, mintha az utolsó élő lény temetési menetét követte 
volna." (Marthe Baraguin.) 


A NÉMASÁG BESZÉDE 


"Nagy szellemek találkoznak" - mondja a közhely. Néha a találkozás úgy 
történik, hogy mindegyik ugyanabban a kőben botlik meg. 

n- Honnan vetted ezt a cukrot? 

- Nanon szerezte Fessardéktól." 

"Nem lehet elképzelni, minő hatása volt ennek a néma jelenetnek." 
(Balzac: Eugénie Grandet.) 

Philaréte Chasles, akinek egy magyar tárgyú műve is megjelent (Scénes 
des camps et des bivouacs hongrois pendant la campagne de 1848-49), 
egyik könyvében leír egy társaságot. , Este volt, a kandalló mellett ültek s 
teájukat szürcsölték, anélkül, hogy egy szót szóltak volna. Egy óra hosszat 
tartott ez az ártatlan társalgás, azután hazamentek." (Souvenirs d"un 
médecin.) 

"Dániel nem felelt. Ez volt az első eset, hogy így beszélt ar apjával." 
(Párizsi tárcaíró.) 

,"Dingler, rendületlenül, néma maradt. - Ez az ön utolsó szava? - 
kérdezte a pilóta." (Le Petit Parisien, 1913. július 18.) 

"Miközben a vendégek osztrigát szürcsöltek és a ház híres csemegéjét, a 
pirosra főtt rákféléket élvezték, a zenekar Van der Zanden maestro 
vezénylésével műsorának legszebb darabjait játszotta. Valóban, ez az 
utolsó francia szalon, amelyben még csevegnek." (Comoedia, 1908. 
október 9.) 

A hatodik kép, a király koronázása, néma kép lévén, a színház egész 
személyzete Kölcsey himnuszát énekelte zenekarkísérettel." (Győri Hírlap, 
1914. október 8.) 

n Tápiósápon Kramár János földmíves rövid szóváltás után egyetlen 
fejszecsapással agyonsújtotta testvérbátyját, a siketnéma Kramár 
Józsefet. A csendőrök a gyilkost beszállították a pestvidéki törvényszék 
fogházába." (Független Magyarország, 1906. február 26.) 


A SZERKESZTŐSÉGI ASZTAL 


Az irodalom nagyjainak bőven volt idejük, hogy odahaza rághassák a 
tolluk szárát, de a szerkesztőségi szobákban röpülnek a percek. A hajszolt 
írótoll pocát vet. Íme némi mutatvány belőlük: 

, Vilmos császár ma reggel Londonba érkezett s ott fog tartózkodni 
egészen elutazásáig." (Lyon Républicain, 1905. december 10.) 

A pilóta annyira fáradt és álmos volt, hogy enni sem akart s mint I. 
Ferenc a marignani csata után, elaludt biplánjának védő szárnyai alatt." 
(Le Matin, 1914. augusztus 15.) 

n Táviratilag értesülünk, hogy Poincaré úr személyes közbenjárására 
Primo de Rivera tábornok a viszonosság címén érvenytelenítette előző 
rendelkezéseit s megengedte, hogy a kasztíliai sajtó ezentúl francia 
szakkifejezéseket is használhasson, mint: lawn-tennis, basket-ball, five 
o"clock, lavatory, watercloset." (L"Auto, 1924. május 16.) 

"Muley Hafid az eset alkalmával méltóságteljesen viselkedett és nagy 
hidegvért tanúsított. Ezer botot veretett a lovászra." (La Presse, 1909. 
február 2.) 

"Esze ágában sem volt, hogy abbahagyja ezt az életmódot. Ha sírt, ez a 
krokodil sírása volt, amiatti bánatában, hogy nem zsebelhette be a 
hatalmas összeget." (Henri Rochefort cikke a La Patrie, 1908. június 13-i 
számában.) 

"A préfet úr elhagyta a termet. A tanácsosok jórésze már előbb követte 
példáját." (La Dépeche de Lille, 1913. október 9.) 

A klerikalizmus elleni küzdelemben elbuktam, mielőtt célomat elértem 
volna. Példámtól elriasztva, elődeim is abbahagyták a küzdelmet." (André 
tábornok nyilatkozata. Le Matin, 1906. július 7.) 

"Egy kétnapos utazás közönséges, mindennapi élmény volt számára." 
(Lectures pour tous, 1912. február 1.) 

"Deschanel úr, aki teljesen elvesztette a fejét, föltette a kalapját és 
távozott." (LHumanité, 1913. március 7.) 

"A polgárőrség a levegőbe lőtt. Számos sebesülés történt." (Paris- 
Journal, 1910. október 4.) 

"A csendőrség letartóztatott egy fiatalembert, akinek egyelőre a nevét 
sem sikerült megállapítani. Az a gyanú, hogy megmérgezte az apját." (Le 
Temps, 1924. május 8.) 

"A folyóban megtalálták a zsákot a katona szétdarabolt hullájával; ez 
kizárja az öngyilkosság gyanúját." (Le Constitutionel, 1859. január.) 

Viszont: 

"Bordeaux-ban úgy vélik, az illető öngyilkosságot követett el, mert egy 
nő látta, amint a folyó felé futott és belevetette magát. Vajon elegendő ok 
ez a következtetésre?" (Le Petit Journal, 1907. április 11.) 

"Tegnap reggel nagy csődület támadt a tengerparton. Egy fiatalember 
teljesen mezítelenül jelent meg s a téboly jelenségei látszottak rajta. Sem 
igazoló okmányt, sem pénzt nem találtak nála." (Le Petit Nicois, 1925. 
augusztus 9.) 

"Íme pár szóval életének története. Papi nevelésben részesült, de 
követte a Renanok példáját s igyekezett a vallás fegyelmétől menekülni: 
már ifjú korában belépett a Posta- és Távirdahivatalba." (L"Essor 
Congressiste, 1909. február.) 

n Ot vagy hat úriember megfeledkezett róla, hogy Népszövetség is van s 
megpróbálta, hogy egy triumvirátust alkosson." (Le Temps, 1926. március 
22.) 


Az utolsó verssornál a diákok felemelkedtek és a Gaudeamus Réaumur 
éneklésébe fogtak, amelyet minden jelenlevő állva hallgatott végig." 
(Masgues et Visages, 1914. április 18.) 

"A fehér ember általában ellenséges indulatú mindenkivel szemben, 
akinek ereiben fekete vagy sárga vér folyik." (Le Siécle, 1907. december 
3.) 

, Úgy látszik, ezek az ellentétes közlemények nem egyebek kísérleti 
léggömböknél, amelyeknek célja kitapintani a közvélemény ütőerét." (Le 
Journal des Débats, 1907. május 1.) 

"Bizony, közelről szemlélve, Roosevelt elnök puskája inkább háborús 
fegyvernek látszik, semmint olajágnak." (L"Eclair, 1905. május 13.) 

Még a nagyok nagyja is pocát ejt, amikor hírlapi cikknek szalajtja a tollát: 

"Apponyi gróf nem valamely hasznos madár, hanem falánk holló. Ez a 
magyar ragadozó szeretné úgy felfalni a bárány fejét, hogy maga a 
bárány életben maradjon. A huszadik században ez nem lehetséges!" 
(Leo Tolsztoj cikke a Ruszkoje Szlovo 1907. szeptember 29-i számában. A 
nagy író Apponyi Albert nacionalista iskolapolitikáját bírálhatta.) 

Szemelvény a hazai anyagból: 

"Megnyílt az új L.-kávéház, a lipótvárosi úri közönség kedvelt 
találkahelye." (Társadalmunk, 1936. június 12.) 

"A budapesti nemzetközi újságírókongresszuson a francia sajtót többek 
között B. bárónő, a Revue des demimondes előkelő lap szerkesztője fogja 
képviselni." (Dolgozó Asszonyok Lapja, 1933. július. Persze, hogy a Revue 
des deux Mondes-ról volt szó.) 

A villamos keresztülgázolt a gyermeken s nyomban meghalt." (Pesti 
Hírlap, 1903. április 26.) Bár halt volna meg - gondolja a mai pesti ember 
a várakozás hosszú percei alatt. 

, Ámbár a szélhámos a felismerhetetlenségig elváltoztatta külsejét, 
felismerték és letartóztatták." (Magyar Hírlap, 1903. 202. szám.) 

"Egy embrionális kutya hasonlíthat egy embrionális tyúkhoz, de 
megfordítva ez nem lehetséges." (Jövendő, 1904. 3. szám.) 

Sajnos, nem emlékezem pontosan, hol olvastam ezt a meghökkentő 
megállapítást: ,A modern költőknél ritkák a tiszta lábak." 

"Pünkösd hétfőjére virradó éjszaka két fiatalember állta útját F. J.-nek... 
Rátámadtak és ütlegelni kezdték. F. J. segélykiáltásaira a járókelők 
üldözőbe vették a menekülő útonállókat és el is fogták őket. A rendőrség 
ittas állapotban vette őrizetbe mindkettőt." (A Reggel, 1933. június 6.) 

"A havazás következtében sok volt a baleset. Pestújhelyen az Andrássy- 
út sarkán megcsúszott és eszméletlen maradt egy öreg férfi. A kórházban 
az éjjel meghalt. Súlyosabb baleset érte a Tétényi út sarkán dr. K. L. 
tanárt, akit belső sérüléseivel szanatóriumba szállítottak." (Ugyanott, 
1937. december 27.) 

Ha ilyen példával jár elöl az újság, nem csoda, hogy az olvasó tolla is 
kibicsaklik. Az Új Nemzedék levelesládájába 1938. október 12-én 
panaszos levél érkezett. Írója igen helyesen megró bizonyos árdrágítókat, 
akik ezer százalékos haszonra dolgoznak. Majd az illetékes körökhöz 
fordul ezzel a felszólítással: ,Jó volna a fenekére nézni az illetékeseknek 
az ilyen dolgoknak." 

Ma már az iskolában tanítják a diákokat a helyes fogalmazásra. S így 
csak a múlt emléke gyanánt kísért a győri állami főreáliskola 1903. évi 
értesítőjének 45. lapján közölt cikk. Tanulmányút a pozsonyi 


mezőgazdasági kiállításon cím alatt egyik tanár beszámol a kiállításról, 
ahová későn érkezett ugyan, de valamit még látott: , A házi szárnyasok 
lármás ketrecében ritka szép példányokat láthattunk, végül a 
szarvasmarha- és lókiállítás utolsó maradványait is az istállóban 
találhattuk." 


A VONAL ALATT 


Így lő a tárcaíró: 

.Harminchat-éle koktélt tudok keverni, annyit mint ahány csillag látható 
az Egyesült Allamok lobogóján." ( Pierre Benoit tárcája a Figaro 1926. 
december 21-i számában.) Remélhető, hogy mióta a 
cselekménykeverésben ís jártas regényírót beválasztották halhatatlannak 
a francia akadémiába, továbbfejlesztette képességeit, és felvitte saját 
külön koktéljeinek számát negyvenkilencre. 

Mert ennyi a csillag az Egyesült Államok lobogóján...?219 

"Egy hideg decemberi éjszakán látta meg Paul először a napvilágot." (Le 
Radical, 1884. július 22.) 

"Mindazt, ami arcát oly kellemessé tette, születése alkalmával kapta 
ajándékul: a kékesfekete szakállt, a ragyogóan fekete göndör fürtöket..." 
(Le Journal, 1911. december 12.) 

(Érdekes, hogy a férfi-írók mily kevéssé tájékozottak a születés nagy 
pillanatának misztikuma körül. Louis Reybaud múlt századbeli regényíró 
Cog du clocher című könyvében egy férjről ír, akit felesége egymásután 
csupa leánygyermekkel ajándékozott meg. Végre megszületett a 
várvavárt fiú. A regény egyik szereplője lelkesen üdvözölte az apát: 
Gratulálok! Ezúttal önnek szerencsés keze volt!") 

, Vajon joga volt-e, hogy megölje a szerelem szavainak röptét, mint 
ahogyan elpusztítják a szép tarka pillangókat, csakis azért, mert másnap 
már falánk hernyókká változnak?" (La Mode du Jour, 1927. január 20.) 

"A gázt lecsavarták és a sötétségben székek s az asztalok márványlapjai 
röpködtek, mint őszi szélben a sárguló falevelek. A kávés közbelépett. 
Félrelökte Melindát: xKisasszony, ne tartson itt pofozó gyakorlatokat, mert 
kirúgom! Maga pedig, vén barom, lóduljon innen! x" (Új Hírek, 1903. 
október 16.) 

Az igaz - szólt Jakab -, mi tényleg oly sötétségben éltünk, mintha egy 
kéményseprő kebelében laknánk." (Ugyanott, 1904. szeptember 6.) 

Krisztina szépségének nem volt szüksége a pírra. Az arc 
márványfehérségét csak emelte a szép, fehér strucctolldísz, mely úgy 
környezte uszályát, mint a hópehely." (Budapesti Hírlap, 1904. 
szeptember 15.) 

Messziről kutyaugatás hallatszott. Csupán ez jelezte, hogy vannak még 
emberek is a világon." (Budapesti Napló, 1904. november 15.) 


VIDÉKI LAPSZEMLE 


A vidéki lap lényegét a Felsőborsodi Lapok című újság 1904-ben így 
határozta meg: 


A lokális lap mindenütt a társadalmi élet középpontja, a fórum, melyen 
minden jelentősebb mozzanat kolportáltatik. Belletrisztikájával ambicionál 
és vibráló elemeket hoz az egyhangú köznapiságba." 

Íme egy vibráló hír a társadalmi élet eseményei közül: 

nD. J. családi öröme. Kereskedelmi és iparkamaránk országos hírű, agilis 
és jeles titkárát tegnap nagy családi öröm érte: nagyapa lett. Eddig 
ugyanis csak nagyanyai örömöket élvezett, egy leányunokája révén." 
(Felsőmagyarországi Kassai Napló, 1903. május 14.) 

Egyéb közlemények: 

A harcias függetlenségiek újabb vulkánokat akarnak teremteni, hogy 
szőrével gyógyítsák az ebharapást... Pedig nem üszökkel, hanem 
pálmaággal kell a mai válságos idők gordiusi csomóját megoldani." 
(Brassói Lapok, 1903.) 

nP. Z. novellája értékes elbeszélő tehetséget fedezett fel számunkra. Egy 
kishivatalnok pária-életének fanyar mosolyból dermedt tragédiába hulló 
színeit rázta fel elbeszélésének vásznán." (Hevesmegyei Lapok, 1937. 
december.) 

Pontos forrásmegjelölés nélkül közölte A Regge/ 1935. december 2-i 
számában egy vidéki napilap esetét Pablo Casals budapesti 
hangversenyével. A budapesti tudósító távbeszélőn továbbította a hírt, a 
vidéki lap gyorsírója sohasem hallotta Casals nevét, csak a , Pablót" 
értette meg s a tudósító kénytelen volt a spanyol vezetéknevet lebetűzni: 
Cézár, Adolf, Sámuel, Aladár, Lajos, Simon. A gyorsíró fejében 
derenghetett valami arról, hogy a spanyol büszkeség kedveli a sok 
keresztnevet, tehát nyugodtan ezzel a címmel látta el a hírt: , Pablo Cézár 
Adolf Sámuel Aladár Lajos Simon világhírű gordonkaművész 
hangversenye a fővárosban." 

Hogy miért nem vette észre a szerkesztő? Hát miért nem vette észre a 
Szegedi Napló szerkesztősége azt a szörnyű misztifikációt, amelyet 
néhány eltávolított munkatársa cselekedett? Ezek beküldtek egy hírt s a 
lap 1932. évi június 9-i számában szó szerint közölte: 

(Saját tudósítónktól.) A szegedi egyetem tanárai ma adják át a 
polgármesternek Mussolini mellszobrát, amelyet M. Angelo, a kiváló olasz 
szobrász készített. A szobrot abból az alkalomból nyújtják át, hogy a város 
a múlt hónapban, mint emlékezetes, szívélyes vendégszeretettel fogadta 
a tudós Cavour volt olasz miniszterelnököt. Ez alkalomból a neves 
publicista, C. I. Cerro szerkesztésében Rómában megjelenő Acta Diurna 
(napi közlöny) című lap közli a fogadalmi templom képét." 

Lehetséges, hogy a szerkesztő nem gyanakodott sem az álcázott nevű 
Michelangelóra és Ciceróra, sem a Krisztus előtti időkben szereplő Acta 
Diurna című falragasz-újságra. Utóvégre modern újságíró nem tarthatja 
számon kétezer év előtti kartársait. De azt tudnia kellett volna, hogy 
Cavour nem járt 1932-ben Szegeden, aminthogy nem is járhatott, mert 
már 1861-ben meghalt. 

Végül egy francia vidéki báli tudósítás: 

"Meg kell még említenünk egy merész kivágású, legújabb divatú 
tüllruhát is. Itt is, ott is smaragdzöld selyemből szabott, bő duzzadmányok 
zárták redőik közé a gyengéd tiltott gyümölcsöket." (La Réveil de la Cőte- 
d"Or, 1928. március 10.) 


MITOLÓGIA, TÖRTÉNELEM 


Baklövés-bölcseleti fejtegetéseim folytában csak röviden emlékeztem 
meg arról a csoportról, amelyet ezzel a címmel jeleztem: , Az ember feje 
nem káptalan." Azonban az olvasó sem az, s a nyomtatott betű 
hitelességébe vetett bizalma folytán gyakran meglepő adatokkal tölti ki 
ismereteinek hézagait. 

Amerikai gyerekek értelemgyakorlataiból jegyeztem ki ezt a 
megállapítást: ,A szenátor olyan lény, amely félig ember, félig ló." 
Természetesen centaur-ra gondolt a gyerek. Nem kell restelkednie. 
Felnőtt írók sincsenek tisztában a mitológiai csodalénnyel. Napóleonról azt 
írta egyik tisztelője, hogy centaurként üli meg a lovat. A nagy Larousse- 
lexikon még két elrettentő példát közöl. ( Bévue címszó alatt.) Egyikért a 
Le Siécle munkatársa felelős, aki arról írt, hogy a hippodrom ismét 
elfoglalta helyét a párizsiak szórakozásai között. , A porondon - Írta - 
körülvágtatnak a paripák, keringőt és polkát járnak, hátukon valódi 
centaurokkal." A másikat a Le Petit Journal tudósítója szolgáltatta, ezt 
írván egy még idomítatlan csikóról: ,olyan megátalkodott 
ugrándozásokkal igyekszik lovasát ledobni, hogy még egy centaur is 
elvesztené a sarkantyúját!" 

,SZzomorú, hogy ki kell mondanunk, de szükségünk van egy új Augiasra, 
aki majd kitakarítja ezt az istállót." (Le Figaro. Maga a szerkesztő írta. 
Közli a Le Radical 1885. okt. 1-i számában.) 

n...És hogyan beszél velem a mesterem! Néha valóságos rejtvényeket ad 
fel, mint Oedipus a Szfinksznek!" (Comoedia, 1926. február 20.) 

"Bern története tele van dicsőséggel. Ha meg kellene írnom, Hérodotos 
példájára tizenkét könyvre osztanám s a tizenkét Múzsának ajánlanám." 
(La Semaine Littéraire, Genéve, 1925. július 18.) 

"Mucius Scaevola, aki egymagában védett egy hidat egész ellenséges 
sereg ellen..." (LIntransigeant, 1905. nov. 17.) A cikkíró, aki baklövésével 
Mucius Scaevolánál is jobban égette meg a kezét, Henri Rochefort volt! 

Londonból jelentik: Az alexandriai kikötő 2300 éves világítótornyát, 
amelyet valaha a világ hetedik csodájának mondtak, összeomlás veszélye 
fenyegeti. Az egyiptomi kormány régészeti osztálya elrendelte az épület 
alapjainak megerősítését a tenger rongálásainak megakadályozására." A 
Magyar Távirati Iroda tette közzé 1934 júniusában ezt az egyiptomi szent 
skarabeusznál is csodálatosabb bogarat. Ugy látszik, a londoni jelentés 
arról a modern világítótoronyról szólt, amelyet 1842-ben építtetett 
Mehemed Ali. Míg a hír ideért Londonból a villamosság szárnyán, 22 
századot öregedett. Londonban ne tudták volna, hogy a hetedik 
világcsoda már 800 esztendeje eltűnt a föld színéről? 


TERMÉSZETTUDOMÁNYOK, FÖLDRAJZ STB. 


Egy regényben a hős és a hősnő megünnepelte első csókjuk évfordulóját. 
nFelkeresték a kis padot és leültek egymás mellé, egymáshoz simulva. A 
hold épp úgy sütött, mint egy éve; a csönd is hű maradt hozzájuk." (Ráth- 
Végh István: Októberi rózsa, 163. oldal.) Ez Így nem lehetséges. A csönd 
hű maradhatott a szerelmesekhez, a hold nem. Mert ha az illetők egy 
bizonyos esztendő bizonyos hónapjának bizonyos napján - meglehetős 


bátorsággal - teliholdnál csókolóztak: az évforduló alkalmával már csupán 
a fogyó hold parányi csücske pisloghatott rájuk. A hold nem 
alkalmazkodik a regényírók elképzeléseihez. 

"Az eső zuhatagokban ömlött s a hőmérő zérus alatti hideget mutatott." 
(Le Journal, 1911. okt. 13.) 

"London, január 2. (Saját tudósítónktól.) A hideg nagy. A barométer több 
fokkal zérus alá esett." (Le Matin, 1907. január 3.) 

"A színdarab cselekménye két párhuzamos vonal gyanánt halad, 
amelyek kellő időben metszik egymást." (Sarcey írta a Le Soleil 1897. 
szept. 11-i száma szerint.) 

Francia hölgyíróktól nem követelünk túlságosan elmélyült tudást, de 
mégsem osztozhatunk Adéle Esguiros regényalakjának szomorúságában, 
aki egy tűzvész után főképpen azt siratta, hogy elégtek a csipkéi és 
elolvadtak a gyémántjai. (Un Vieux Bas-Bleu.) 

Meglepő újszerűséggel alkalmazta a lavináról szóló közkedveltségű 
hasonlatot a limogesi Courrier du Centre politikai cikkírója (1908. május 
19.): , Lavina ez, amely még mindig tör fölfelé, fölfelé. A nehézkedés 
törvényei épp oly végzetesek a politikában, mint a 
természettudományban." 

Jules Janin, a sziporkázó szellemességű kritikus mondotta volna ezt a 
szellemességet: , Nem szeretem megnézni a színdarabot, amelyről írok. 
Így legalább bizonyos vagyok benne, hogy nem engedek semmi 
befolyásolásnak." Úgylátszik, a tudományos szabatosság befolyását sem 
engedte hatni magára. Ő találta fel az elmés megjelölést a tengeri rákra: 
a tenger bíbornoka. Sohasem látott még eleven tengeri rákot, csak a 
vendéglői asztalon találkozott vele, amikor már bíborvörösre főtt. Ugyanő 
Smyrna városát kinevezte szigetnek - a Rhőne-t Marseille-nél ömleszti a 
tengerbe s elszántan emlegeti Cannes kettős nevezetességét: itt szállt 
partra Bonaparte és itt győzte le Hannibál a rómaiakat. Igaz, hogy 
Hannibál Cannae mellett győzött, de miért hívják a római várost franciául 
szintén Cannes-nak? Úgy kell neki. 

A földrajzi baklövésekből több oldalra valót lehetne összehordani, de 
tömegük egyhangúságba fullad. Elég belőlük ennyi: 

,Sarah Bernhard asszony folytatja diadalmas körútját Dé/-Amerikában. 
Tegnap Cincinatti közönsége tapsolt neki." (Le Figaro, 1910. március 20.) 

"És bár a Stromboli eltakarta az eget vérvörös fellegével, másnap 
reggelre újraéledt a reménység Nápoly lakosaiban." (Le Journal, 1909. 
január 6.) Aki a Vezuvot összetévesztette a Strombolival, a francia 
akadémia tagja volt: Gabriel Hanotaux. 

Ha az akadémiai tag ekkorát botlik, nem lehet megróni az egyszerű 
hírlapírót, amiért a tulajdon hazája földrajzával sincs tisztában: 

"Poincaré úr Svájcban volt és megmászta a Montblanc-t." (Les Hommes 
du Jour, 1913. szeptember 13.) 

,Íme, egy telivér londoni történet, telítve a Temze ködös hangulatával: 
Egy nő izgatottan járkál ide-oda a Brooklyn hídján..." (La Vie Parisienne, 
1928. január 7.) 

"Belgrád bizonyos értelemben keresztútja Nyugat- és Kelet-Európának: 
középúton fekszik egyrészt Párizs és Berlin, másrészt Konstantinápoly és 
Varsó között." (L"Ere Nouvelle, 1926. augusztus 26.) 


IRODALOMTÖRTÉNET 


n Sic transit gloria mundi (Így múlik el a világ dicsősége) ahogyan Homéros 
énekli." (Comoedia, 1910. december 12.) 

Más írók a klasszikus zengésű mondást Horatiusnak szokták 
tulajdonítani. Egyikük sem szánja rá magát a csekély fáradságra, hogy 
felüsse akármelyik lexikont. Ott megtalálhatná, hogy a pápa 
koronázásakor elégetnek egy marék csepűút s amikor hamuvá porladt, a 
szertartásmester ezt mondja: , Szentatyánk, így múlik el a világ 
dicsősége!" 

"Egy lengyel hetilap közli az izgató tartalmú könyvek jegyzékét. Az 
eltiltott francia könyvek sorában ott látjuk Gu/livert és Robinsont." (La 
Revue, 1907. május 1.) 

"A Vasálarcos című film megihletett egy Alexandre Dumas nevű francia 
regényírót, aki Le Vicomte de Bragelonne című regényébe beillesztette. 
De azzal a szemrehányással kell őt illetnünk, hogy Douglas Fairbanks 
filmjének izgalmas cselekményét túlságos szabadon dolgozta fel." (Egy 
amerikai magazin közleménye. Gonosz örvendezéssel ismerteti a 
Nouvelles Littéraires 1931. december 26-i számában.) 

Hazai irodalmi hír: 

"A drámát eredetileg Dickens Karácsonyi ének című elbeszéléséből Boz 
Írta." (Magyarország, 1935. december 19.) Ha nem csalódom, Jókai 
használta fel Dickens írói álnevét arra a tréfálkozásra, hogy milyen fránya 
nehéz az angol helyesírást megtanulni. Ugy írják: Dickens és így ejtik: 
Boz. 


MŰTÖRTÉNET 


Csak a milói Vénus pályafutását ismertetem a francia irodalmon keresztül. 
Tudjuk, hogy 1820-ban akadtak rá a görög Milos, másként Milo szigetén. 
"Valóságos csoda ez a gyönyörű szobor, a nagy művész Milo alkotása, 
akinek hírneve századokon át fennmaradt." (Le Petit Parisien, 1911. 

február 1.) 

sFéltérdre ereszkedett és tiszteletteljes csókkal illette a kezet, amely 
fehér volt és kövérkés, mint a milói Vénusé." (A Le Voleur közlése, 1879. 
január 31.) 

Így szólt, miközben fölemelte fehér, márványragyogású karját, amely a 
milói Vénus karjával vetekedett." (La Nation, 1889. július 19.) 

A L"Opinion című lap 1885. október 15-i számában megemlékezik az 
Hőtel Drouot árveréséről (amely árverési csarnokot műfordítóink Drout- 
szállodának szokták magyarítani), s elmondja, hogy mikor a szolga a 
kiállítási asztalra helyezett egy milói Vénust ábrázoló másolatot, harsány 
hangon kiáltotta a közönség felé: , Ha megtaláljuk a hiányzó karokat, a 
vevő meg fogja kapni." 

Lehet, hogy ez csak anekdota. De alkalmasint igaz a Le Radíca!/ (1887. 
március 19.) sanfranciscói híre. Egy odavaló műbarát megrendelte 
Párizsból a milói Vénus másolatát. Meg is érkezett, persze kar nélkül. A 
műbarát beperelte a Central Pacific Companyt kártérítésért. Következik a 
csattanó: a bíró elmarasztalta a vasúttársaságot, kimondván, hogy felelős 
a szállítás közben letörött karokért. 


ZENE 


"Merész ellentét gyanánt az Isola-fivérek színházukban Sa/lome előtt a 
Sevillai borbélyt fogják adni, az isteni Mozarttól." (L"Intransigeant, 1910. 
április 24.) 

"Kérdéses, hogy Wagner Richárd valamelyik leánya, például Wagner 
Cosima asszony..." (Comoedia, 1913. január 20.) 

"R. úr még egyszer elragadta hű hallgatóságát a híres Rákóczi-induló 
dübörgő előadásával, amelyet Berlioznak Symphonie fantastigue című 
művéből Liszt írt át zongorára." (La Dépéche Algérienne, 1926. január 
19.) 

"Ma, pénteken reggel már nyolc órakor megkezdték a Láng próbáit, 
amelynek esti előadására Respighi, a szerző is megérkezik." (Esti Újság, 
1938. május 7. Bár megérkezhetett volna, de a modern Zene kárára a 
nagy művész akkor már két éve halott volt.) 

"Egy érdekes kísérlet: a wagneriánus magyar opera bölcsőjénél." Ezzel a 
címmel a Magyarság 1935. dec. 25-i száma hosszabb cikkben méltatja K. 
Gy. fiatal zeneszerzőnek első operáját, amelynek zenéjét bemutatta egy 
kisebb társaság előtt. , Két és fél óra telt el - Írja a cikk. - K. fáradtan, de 
csillogó szemekkel kel fel a zongorától. Végigjátszotta és végigénekelte 
hors d"oeuvre-jét." 

Chicagóban egy külföldi zenekar hangversenyezett. Beethoven-műveket 
adott elő. Hangverseny után bankett. Az ünnepi szónok elkezdte 
beszédét: 

"Ladies and gentlemen! Valamennyien hatása alatt állunk 
Beethovennek. (Angolosan így ejtette: Bíszófn.) Chicago, ami a 
sertéshizlalást és bőrgyártást illeti, egyedül áll a világon. De úgy hiszem, 
nem túlozok, ha azt állítom, hogy városunkban talán húsz ember sincs, 
aki ilyen szimfóniát tudna komponálni..." (Közli az Újság 1936. június 23-i 
számában.) 

Ismerve a derék amerikai átlagpolgár zenei készültségét, csepp 
kétségem sincs, hogy az eset megtörtént. Ugyanez okból nincs okom 
kételkedni abban sem, ami a Léner-kvartettel esett meg. Szintén amerikai 
körút, nagy anyagi siker, ünnepi bankett. Felszólalt a polgármester s mint 
valódi sportember, legbővebben a bevétel rekordszerű nagyságára 
terjeszkedett ki. ,A rekordbevételnek - fejezte be a szónoklatot - 
remélhetőleg az lesz az eredménye, hogy ön, Mr. Léner, a jövő évadban 
már megduplázhatja nagyszerű művésztársainak számát..." (Az Est, 1936. 
január 4.) 

Tegyük párhuzamba az egyszerű amerikai polgárt a francia műveltség 
hivatalos képviselőjével, a közoktatásügyi miniszterrel. És íme: a két 
párhuzamos vonal metszi egymást, ahogyan Sarcey mondotta: A különös 
találkozás 1890. január 1-én történt. A párizsi Conservatoire tanári kara 
Thomas vezetésével tisztelgett Combe közoktatásügyi miniszternél. A 
miniszter lelkes szavakkal köszönte meg az üdvözlést: 

, Örülök, uraim, hogy megtiszteltek. Én is szeretem a zenét különösen, 
ha vidám, mert ez felüdíti az elmét. Uraim! a haladás századában élünk! 
Minden tökéletesedik, főképpen a gépipar tesz napjainkban bámulatos 
előrehaladást s bizonyára apránként könnyíteni fog a terhen, amellyel 


Önökre nézve hangszereik kezelése jár..." (J. B. Weckerlin: Dernier 
Musíciana, Paris, 1899. 319. o.) 


A TUDOMÁNY MŰHELYÉBŐL 


A tudomány tekintélyével nem illik vitatkozni. Fogadjuk el ellentmondás 
nélkül egy bölcsészeti mű megállapítását: 

"Nem kétséges, hogy rendkívüli emberek sikereik egy részét ama kiváló 
tulajdonságoknak köszönhetik, amelyekkel őket a természet megáldotta." 
(Damiron: Cours de philosophie.) 

Még nagyobb tekintélye kell hogy legyen a tudósnak, ha egyszersmind 
az állam szervezetében is a legnagyobb rangot érte el. III. Napóleon 
császártól származik ez a meggyőző érvelés: 

"Egy nemzet gazdagsága az általános jóléttől függ." 

Hasonló tudományos értékű tétel: 

"Mikor egy francia átlépi a határt, idegen területre érkezik." (Az idézetek 
Flaubert dossier-jéből valók.) 

A Fodor-féle Egészségtanból: 

"Az ember egész életén keresztül bármikor megbetegedhetik és 
meghalhat." (1. oldal.) 

Jogosult kételkedéssel kell azonban fogadnunk a kitűnő 
természettudósnak, 7Thouvenel-nek ezt a csavaros következtetését: 

"Mi egy művész a művésznőhöz képest?! Semmi, vagy igen kevés. A 
természet, mikor a férfi mellét laposra alkotta meg, ezzel nyilvánvalóan 
megfosztotta a legszebb indulathullámzások kifejezhetésétől." (Le Monde 
des Oiseaux.) Az elméletet tovább is fűzi: 

"Éppenséggel a világ két leghatalmasabb nemzete, az angol és az orosz 
az, amelynek férfia legjobban iparkodik hasonlítani a nőhöz: az angol 
folyton borotválkozik, az orosz kitömi a mellét." (Ugyanott.) 

Ugyanő megemlít egy európai utazót, aki egy ismeretlen tengerpartra 
vetődik, ott ide-oda bolyong, végre megpillant egy akasztófát s térdre 
hullva ad hálát a gondviselésnek, hogy íme civilizált földre vezette. 
(L"Esprit de betes.) 

A meggondolt tudós ritkán esik a pontatlan fogalmazás hibájába, mint 
ezt a szeleskezű hírlapíróknál láttuk. Követendő példa gyanánt idézem 
egyik legkiválóbb jogtudósunk gondosan kicsiszolt mondását: 

s Alapítvány íme csakugyan nem egyéb, mint a két (személyes [már 
személyesített] és személytelen új személlyé personifi 

kálandó) részeltetetteknek változatos egyensúlyú konkurrenciája 
ugyanazon egy delibáció intenciójában." (Zsögöd: Fejezetek kötelmi 
jogunk köréből. 1897. évi kiadás. I. 119. alulról a 8. sor.) 

Ismeretes, hogy a budapesti József nádor műegyetem hallgatói két 
célból csüggnek feszült figyelemmel az előadó tanár ajkán. Először, hogy 
a magyarázatokat emlékükbe véssék; másodszor, hogy a tanári 
baklövéseket ott helyben följegyezzék. Ezeket később Vicinális Dugóhúzó 
című, remek humorral szerkesztett almanachjukban szokták közzétenni. 
Néhány mutatvány: 

,Csonka-Magyarország téglatermelése évi húsz millió darab; tehát 
nálunk egy-egy fejre minden évben két egész tégla esik." 


,Érdemes lesz önöknek, uraim, mint leendő gépészmérnököknek ezt a 
tárgyat alaposan tanulmányozni. Ugyanis csupa olyan közigazgatási 
fogalommal fogunk foglalkozni, ami önöket kell hogy érdekelje. Mint 
például útlevélkiadás, anyakönyvezés, a házassággal és a törvénytelen 
gyermekekkel kapcsolatos kérdések stb." (Közigazgatási jog.) 

n Tegyük fel, hogy én mint irodakisasszony feljegyzem a kisebb 
költségeket a könyvecskébe... 

tegyük fel, hogy búzakereskedő vagyok és tudok kalkulálni... 

tegyük fel, hogy mint vezérigazgató, elszámoltam magamat... 

tegyük fel, hogy most egy gázgyár vagyok, amely csak egyféle gázt állít 
elő..." (Magángazdaságtan, különböző órák anyagából.) 

"Az ember a természet legszebb törvényei ellen is követhet el 
merényletet. Nem egyszer nyúlnak oda, ahova nem kellene éspedig 
balkézzel, mind a két balkezükkel nyúlnak bele." (Közjog.) 

,Építészembernek a várbazár olyan, mint házasembernek a felesége. 
Napról napra látja és a végén már valahogy nem is nagyon tetszik neki." 
(Epítészet.) 


LEXIKONOK 


1840-ben egy párizsi kiadó nagy tudományos lexikont adott ki 
Dictionnaire des dates (Adatok lexikonja) címmel. A munka részletekben 
jelent meg. Amikor már a Mi kezdetű címszavaknál tartottak, a 
szerkesztőség nagy ijedelemmel vette észre, hogy a Medíciek kimaradtak. 
Végzetes hiba volt, valamiképpen ki kellett javítani. De hogyan, amikor a 
betűrend kényszere folytán immár lehetetlen volt a nagyhírű családot 
beiktatni a kellő helyre. Otletesen segítettek a bajon. Az ismertetésnek 
helyet szorítottak a Mi kezdetű cikkek között, ezzel a kis 
címszóváltoztatással: 

Midici, helyesebben Medici. 

Antoine Faceticre (1619-1688), a francia tudományos akadémia ádáz 
tollú ellenfele, maga is kiadott egy tudományos lexikont ( Dictionnaire 
universel lEgyetemes lexikon]). Ebben a zsiráfot így ismerteti: , Vadállat, 
több szerző említi, de még senki se látta. Általában az a vélemény, hogy 
nem is létezik." 

A. Boniface ifjúsági írónak 1836-ban jelent meg Mosadgue Littéraire 
(Irodalmi mozaik) című műve. Az előfizetők sorában ott díszlett maga a 
király s a királyi család is. Szép hazafias olvasmányok voltak a könyvben; 
jeles idézetek, hogy a haza iránt miként kell lelkesedni. A szerző még a 
német irodalomból is idéz egy példát, mondván: , Valóban megható az 
érzés, amellyel Mignon dalolja: Ismered a hont, hol a citrom virul?" A 
Mignon név után figyelmeztető jel látható s a jel alatt a jegyzetrovatban a 
lelkiismeretes szerző ezt a megjegyzést teszi: , Ennek a szerzőnek neve az 
életrajzi lexikonokban nem található." (Intermédiaire des chercheurs et 
curieux. 1864. február 15.) 

Francia író nem köteles Goethe műveit ismerni. De még magyar író sem. 
Egyik lélekszaglász (pszichoanalitikus) írónk egy híres német 
tudatböngész könyvét lefordítván, Goethe öklérő! beszél. Igazsága van. 
Faust a szótár szerint csakugyan öklöt jelent. (Sapka Géza felfedezése a 
Literatura 1935. évi július 15-i számában.) 


Élt a XVI. században egy /. Lemaire nevű francia költő. Ez A zöld szerető 
diadala (Triomphe de Vamant vert) című könyvét Osztrák Margarétának, 
Miksa császár leányának ajánlotta. Harmadfél századdal később a tudós 
Goujet abbé egy hatalmas, 18 kötetes irodalomtörténeti munkát 
szerkesztett. ( Bibliothégue francoise ou Histoire littéraire de la France. 
Paris, 1740 s a köv. években.) Bizony nagyon megrója benne a 
szemérmetlen és fecsegő költőt, amiért ilyen nyíltan a világ elé tárta a 
bizalmas viszonyt, amely a fejedelmi hölgyhöz fűzte. Sőt, nem átallotta a 
könyvet magának a hercegnőnek ajánlani! A cím, úgy látszik, arra céloz, 
hogy a szerző zöld ruhában szokott találkára járni. Azt is állítja magáról a 
szerző, hogy Etiópiában született; ez csak szófia beszéd. 

A költő már rég elporladt, nem védhette magát, nem mondhatta el, hogy 
igazat Írt: a hercegnő szerelmese csakugyan zöld ruhában járt és 
Etiópiában született. A hercegnő kedves zöldtollú papagája volt. 

1929-ben Lipcsében megjelent egy vaskos kötet: Minerva-Lexikon 
berühmter Persönlichkeiten aller Zeitalter (Minden kor nevezetes 
személyiségeinek Minerva-lexikonja). Az igényes címet a szerkesztő ezzel 
a büszke jelszóval egészíti ki előszavában: ,A tudás hatalom!" 

A következő magyar vonatkozású adatokat találtam benne: 

Szent Erzsébet. András bajor király leánya stb. 

Huniady. Magyarország kormányzója 1450 körül. Nagyon kegyetlen 
ember volt, katonái , istentelen Jánosnak" nevezték. 

Jókai Mór. Magyarország nemzeti költője. Végtelenül szorgalmas és 
bámulatra méltó mesélőkészséggel megáldott író. 300 kötetet írt össze s 
ezekkel nagy vagyont szerzett. Ma már legizgalmasabb regényei is a 
feledés birodalmába süllyedtek. 

Mátyás magyar király, ha nem volt pénze katonái fizetésére, 
éjszakánként játékon elnyerte tisztjeinek zsoldját. Egyszer parasztnak 
öltözve bemerészkedett a török táborba s egész nap árpát árult a török 
császár sátora előtt. Este a kémkedés után sértetlenül hazatért. 

Rákosi Jenő, magyar hírlapíró. Ujságírói munkásságán felül életében 219 
000 levelet írt és 483 000 autogrammot adott. 11 000 könyvet olvasott el 
és 6240 lakomán tartott ünnepi beszédet. Érdekes az is, hogy 2000 
gyermeknek volt a keresztapja és kereken 6000 őstehetséget fedezett fel. 

Kerestem a híres emberekről szóló lexikonban Rákóczi Ferencet, 
Kossuthot, Deákot, Munkácsyt - egyikük sem fordul elő. 

Ellenben megtalálható Strassnoff Ignác és Rigó Jancsi. 

A tudás hatalom! 


PARLAMENTI GYÖNGYFÜZÉR 


A francia parlament szónoki emelvényéről gurultak le az alább következő 
gyöngyszemek. A szónokok nevét fölösleges közölnöm; a politika gyors 
színváltozásainak velejárója, hogy aki tegnap még a bölömbika hangján 
rengette a parlament palotájának falait, ma már , ölbetett kézzel lapul a 
mocsár fenekén, mint a béka." (Ez is a gyöngyszemek közül való.) 

n Tengerészekre feltétlenül szükség van, nélkülük tengerészet nem 
lehetséges." 

Önöknek elég nagy hangjuk van ahhoz, hogy kiabáljanak, de ahhoz már 
nincs, hogy meghallgassanak." 


,sPártolni a sertéstenyésztést annyi, mint pártolni saját magunkat." 

"A merénylő bombája nemcsak a hivatalnokokat robbantja fel, de az 
ártatlanokat is." 

"A köztársaság olyan anya, akinek nem szabad fájdalmat okoznunk, még 
a vajúdás fájdalmait sem." 

"Az egyszerű munkás zubbonya alatt dobogó szív van olyan derék, mint 
az, amely a nyárspolgár cilindere alatt ver." 

"Ezekben a kopott bőrnadrágokban a bátrak szíve dobog." 

"Nem kívánom egyik képviselőtársamat sem felizgatni, épp azért 
mondanivalóimat fügefalevéllel takarom el." 

Annyira összekötözték a kezüket, hogy azt sem tudják már, melyik 
lábukra álljanak." 

"Nem engedhető meg, hogy ilyenképpen szakítsák el a férfiakat 
feleségeiktől, gyermekeiktől, özvegyeiktől." 

Azáltal, hogy a lóhúsevés terjed, új jövő virrad a lovakra." 

A javaslat ellen azt kiáltjuk: non possumus; sőt azt is kiálthatnók: non 
possumi, mert sokan vagyunk." 

"Mikor a bányász fekete ábrázatával kilép a bányából, irigyen gondol a 
napsütésben élő kapitalistára, amely fehér a bőség rizsporától." 

Önök keresztúton állanak. Két út nyílik meg önök előtt: az egyik a 
haladás felé vezet, a másik a közömbösség útja, a harmadik az 
összeomlásé. Válasszanak!" (Miniszteri beszédből.) 

"gen, ők szívesen meghalnak az ügyért, de csak egyszer, akkor is az 
ágyban." 

nErtsék meg azoknak a szavát is, akik nem beszélnek." 

Az írországi parlamenti élet , bull"-jainak úgyszólván kifogyhatatlan 
raktárú szállítója volt bizonyos Sir Boyle Roche. 1775-ben került be az ír 
képviselőházba. Felszólalásai közül ezek voltak a leghíresebbek: 

"A csapás sohasem jár egyedül. A nemzetünkre lesújtó legnagyobb 
csapásokat rendszerint egy még nagyobb követte." 

Elnök Úr! Minden hazájához hű polgárnak kötelessége feláldozni az 
utolsó aranyát is, hogy ezáltal megmentse a többit." 

A leghíresebbnél is híresebb mondása: 

"Nem értem, miért hivatkoznak folytonosan az utókorra? Miért kell 
áldozatokat hoznunk az utókor javára? Vajon tett már valamit az utókor a 
mi érdekünkben?" 

A kitört derültség a szónokot magyarázkodásra késztette: 

Utókoron (posterity) természetesen nem az ősöket kell érteni, hanem 
azt a nemzedéket, amely közvetlenül az ősök után következett." 

Aznap nem lehetett tovább tanácskozni. 

Egy másik írországi , bull" az elkövető személye miatt okozott általános 
elképedést. A Home Rule párt vezére volt az illető, Shaw nevezetű. 
Szemére vetették, hogy a földmívesek és gazdák érdekében vasárnap 
tartott gyűlést. Így vágta ki magát: 

Azzal vádolnak, hogy megsértettem a vasárnap szentségét. De, 
ugyebár, az meg van engedve, hogy ha valakinek ökre vagy szamara 
verembe esik, akár vasárnap is kihúzhassa? A mi testvéreink, a 
földmívesek és gazdák is bizony verembe estek, tehát ki kell őket onnan 
húznunk, ha vasárnap is." 


VÁLASZTÁSI PROPAGANDA 


Az egyes pártok igen harciasak. 

Velük szemben kevés eredménnyel járhatott annak a kormánypárti 
jelöltnek az érvelése, aki meg akarta nyugtatni a választókat, hogy nem 
lesznek új adók: 

Kérdezik, hogy a vázolt célokat elérhetjük-e új adók rendszeresítése 
nélkül? Klotz pénzügyminiszter úr biztosított, hogy ezek fölöslegesek, s 
elegendő lesz, ha a már létező adókat lényegesen felemelik." 

Egy nyugdíjas tisztviselő így ajánlkozott: 

Polgártársak! Húsz évet töltöttem el az adókivetési hivatalban, majd az 
adóbehajtási osztályban teljesítettem szolgálatot s ez feljogosít arra a 
kijelentésre, hogy még hasznára lehetek a hazának." 

Egy másik a hazafias érzelmeket igyekezett felajzani: 

,Választópolgárok! Legyetek méltóak nagy halottainkhoz, legyetek 
méltók a győzelemhez! Lélekben emelkedjetek fel a megoldandó 
kérdések nagyságához, amelyek a hazára nehezednek. Szavazzatok 
rám!" 

A családatyákra kívánt hatni ez a kijelentés: 

"A születés problémája a legnehezebb kérdéseink közé tartozik. 
Családapák! Mi más mentalitással hozzuk létre gyermekeinket, mint a 
nőtlenek." 

Egy másik jelült a munkásnőket kecsegtette: 

,Kijelenthetem, hogy az egy szál ingben dolgozó munkásnők a miniszter 
teljes rokonszenvét bírják." 

S hogy egy győzelmi torról is beszéljek, a strassburgi választások 
lezajlása után a Derniére Nouvelles de Strasbourg 1924. szeptember 24-i 
számában így emlékezik meg a lakoma legkiemelkedőbb pontjáról: 

"A jelenlevők tapsai között a préfet úr arra ürítette poharát, hogy a 9a// 
kakas és az elzászi hattyú nászát áldásos termékenység kövesse." 


TÖRVÉNYSZÉKI SZÓNOKLATOK 


Nincs szebb, mint a hév és lelkesedés, amellyel a védőügyvéd síkraszáll 
ügyfele mellett, hogy a törvényszakaszok erdejében járatlan, 
magárahagyott és gyámoltalan embert megvédje a törvénytudó bírák és 
ügyészek fölénye ellen. 

A párizsi Candide és Opinion gyűjtéséből valók ezek a kiszólások: 

,Szerencsétlen ügyfelemet rossz életre csábították; állandó látogatója 
volt egy nyilvános háznak, amelyet a törvényszék jól ismer." 

Ez az érv olyan emberek szájából való, akik elvesztették a fejüket." 

"Kegyelmezzenek ennek a szegény nőnek, aki háromszor volt anya, 
mielőtt nagyanya lett volna." 

A rendőri jelentés nyilvánvalóan elfogult és rosszindulatú; amiért ezt az 
embert hétszer büntették meg lopásért, épp olyan tisztességes lehet, 
mínt én vagy önök." 

"Hivatkozom Franciaország lobogójára, amelyben a fehér szín a hitet 
jelképezi, a vörös az izzó felebaráti szeretet, a kék pedig, ha zöld lenne, a 
reménységet." 


,Ügyfelem a szégyentől lesütött szemmel tekint önökre és várja 
határozatukat." 

"Bizonyos részletek elkerülhetik a legokosabb és legtapasztaltabb 
emberek figyelmét is, hát még a tisztelt törvényszékét." 

Nemcsak a védői gárda szürke tagjainak a nyelve szokott 

botlani. Jules Favre, a legélcesebb szavú francia védőügyvéd és 
parlamenti szónok, egyszer egy főúri házaspár ügyében szerepelt. Döntő 
súlya volt annak a körülménynek, hogy az asszony megtagadta a 
hitvestársi kötelességek teljesítését. Az ügyvéd beszédét még jobban 
szította a politikus nemzetvédő szenvedélyessége: 

"A házasság intézményének célja: a nemzedékek folytonos 
megújhodása. Értse meg, asszonyom, hogy nem méltó a nőkhöz, ha a 
megújhodás kulcsát rozsdásodni engedik!" 

A védőbeszédek hevét le szokta hűteni az ügyész jéghideg szigora. 

"Már pedig a vádlott nem távozhatik innen másképpen, mint 
szabadságától megfosztva!" 

"Esküdt urak! Figyeljék meg jól a vádlott ábrázatát: olyan ez, mint a 
tükör, amelyben önök közül bármelyik felismerheti egy bandita 
arcvonásait." 


LEITER JAKAB 


"Új Dickens-regény jelenik meg február folyamán, Charles Dickens A mi 
lordunk élete (Life of our Lord) című regényéről van szó." (Magyar Hírlap, 
1934. január 27.) A fordító dicséretes munkát végzett: mindjárt a címnél 
rálépett Jakab lajtorjájának első fokára. Our Lord angolul a Megváltót, 
Jézust jelenti. 

"Csak három szót mondj, angyalom, három édes, boldogító szót, azt, 
hogy: sszeretlek!lx" A német eredetiben valóban három szó tartalmazta 
az igényelt boldogítást: ich liebe dich. (Halász Gyula közlése Édes 
anyanyelvünk című könyvében. A gyöngyszemet magában rejtő kagylót 
nem nevezi meg.) 

Louise Bourgeois-nak, Medici Mária udvari szülésznőjének pályafutását 
ismerteti egy orvostörténeti tanulmány az Ujság 1935. szeptember 8-i 
számában. Elmondja, hogy a tudós asszony csakugyan tudós volt, Írt is 
egy háromkötetes könyvet , A szülés körüli tisztaság kellékeiről". De 
hiszen akkor ez az asszony több mint háromszáz évvel előzte volna meg a 
mi Semmelweisünket?! A következő sor azonban tisztázta a tisztaság 
kérdését. Observations diverses sur la stérilité volt a könyv francia címe. 
Vagy úgy. Mai orvosi nyelven szólva csakugyan steri/ módon kell a szülés 
körül fáradozni, de az ördöngös szó voltaképpen magtalanságot, 
meddőséget jelent. A helyes cím tehát: , Megfigyelések a meddőség 
körül." 

Vigasztalásul mondva, a Leiter-család előkelő ősökkel dicsekedhetik. A 
tudós Ludovic Lalanne egész fejezetre való anyagot gyűjtött össze nagy 
irók nyelvészeti botlásaiból. ( Curiosítés Littéraires Ilrodalmi furcsaságok]. 
Párizs, 1857.) Csak Prévost abbét említem meg, a Manon Lescaut 
halhatatlan szerzőjét. Az angol Towston tengeri utazását fordította le s 
egy helyütt ezzel a tengerészkapitányi remekléssel képesztette el az 
olvasót: , Ekkor Towston egy öreg főkötőt vonatott fel az árbocra és így 


sikerült Wight szigetére eljutnia." Persze, hogy ,bonnet" főkötőt jelent. De 
hát tapasztalt tengerész még szélcsend esetében sem cselekszik ilyesmit, 
hanem a bonnet szó másik jelentéséhez folyamodik és felvonatja a 
mellékvitorlát. 

Florian, a népszerű meseköltő arra is vállalkozott, hogy lefordítja a Don 
Ouijjote-t. A IX. fejezetben szép és okos leányokról beszél, ezek nyolcvan 
éves korukban haltak meg, épp oly szűzen, mint az édesanyjuk. 

A fordító-ipar verejtékes művelői közül győzelmi pálmaágat kell a 
markába nyomni annak a gimnáziumi tanárnak, akinek esetét a politikus- 
bölcsész, Jules Simon mondja el. ( Mémoires des autres: Un Normalien en 
1832 IMások emlékei: egy tanítóképzős 1832-ben]). A tanár felkereste 
Simont s szerényen átadott neki egy kéziratot azzal a kéréssel, nézné át, 
alkalmas-e a közzétételre? A kézirat Descartes Discours de la Méthode 
című főművének volt a francia fordítása, latinból. Ugyanis a világtól 
elzárkózottan élő tanár egy /atin fordítást nézett eredetinek, s azt 
fordította vissza franciára. , Tudom, létezik egy másik francia fordítás is, 
de az nagyon gyenge" - tette hozzá. Így bukott meg a latin tanárnál 
Descartes mesteri francia szövege. 

A műfordítás mesterembereit Leiter Jakabék családjába szokták 
besorozni, de helytelenül. Ők nem amiatt lövik a bakot, mert nem értik az 
idegen nyelvet, hanem mert nem tudnak magyarul. Régi operák régi 
fordításaiban mintha a kótafejek apró buzogányokká változtak volna, s a 
fordító velük verné agyba-főbe a magyar nyelvet. 

Bellininek Az alvajáró című operájához a szöveget bizonyos Romani írta. 
Mindent elkövetett, hogy művét a tökéletes bárgyúság valamennyi 
kellékével ellássa. A magyar fordító segítségére sietett, és a szöveg 
együgyűségeit még jobban kidomborította. 

Egyik szereplője eldalolja, hogy voltaképpen mi is az alvajárás? 


Létez oly kór sok személyen, 
Hogy midőn szunnyadva mélyen, 
Fel szokott ez alva kelni 

S mint ébren mindent mívelni. 
Alvajáró az ily neve, 

Mert ő mélyen alva jár, 

Ily némely már szörnyeket teve, 
Ez igaz, te arád épp olyan már. 


Amina, az alvajáró, szép leány volt: 


Bőven, áldva szórta rája 
Kellemét a báj s erény. 

Szűz pír éke szép arcának, 
Szent tűz ég galamb szemében 
Nyájas éd ing termetében, 
Szende ő, tiszta, hű, szerény. 


Volt is vőlegénye, ki volt tűzve az esküvő s az ara és a kar szóról szóra Így 
dalolt az örvendetes napon: 


KAR Ily öröm be drága bére 


AMINA (A kéj árjával) 
(Bírni tovább) 
(Nincs erő). 


KAR Gondjaiért egy jó anyának AMINA 
KAR Az ám, szívem ma kéj tanyája! 
AMINA Oh be drága bér e már, 


Árja tódul rája, tódul rája. 
Megérkezik a vőlegény: 


ELVINO: Drágám, vedd e virágot tőlem, 
Erényidet példázolja. 
Nem szorult az ég sugalma 
Tunya szók hűlt hangzatára. 
Egy sugár szép szemeidből 
Már gyönyört önt kebelembe, 
Ha szép hangod zeng fülembe, 
Forr a vérem, elfog a báj. 


AMINA: Ah, 
Úgy olyan lészen életünk folyama, 
Mint a nyári nap bájkoránya 
Bájkoránya. 


Félreértés történik. A kar így ismerteti: 
KAR: Már ez furcsa történet, 


Itten egy hölgyet találni, 
Hol a gróf készült ma hálni. 


Kéj tanyája. 


Érthető, hogy a vőlegény a sok éd, kéj, báj, sőt bájkorány ellenére, 


féltékeny lesz: 


ELVINO: Oh nem ily jövendőt vára 
Szép reményim báj egére. 
Bár szívem hő lángja bére, 
Lelkem oly negédes álma romjain 
Bánatot talál ma. 

Keblem üdve szép hajnalából 
Vissza az emlék kínja szól. 
Gyászba vonva áll 

Kéjes álmaim bájtó láthatára, 
Keblem üdve, légi vára 

Bús éjbe száll. 


Végül a félreértés mégis tisztázódik. Amina volt az alvajáró és minden 


rendbe jön. Az esküvőnek nincs akadálya. 


KAR: A hibátlan szenvedőnek nyomdokára 


Rózsa nő! Menjünk! 


AMINA: Önmagam fel alig találom 
A kéj árja ily özönében stb. 


A fordítás a múlt század hatvanas éveiben készülhetett, de ez nem menti, 
hogy a magyar Operaházban magyar művészekre évtizedeken át ezt az 
elképesztő szöveget kényszerítették. S ha még csak Romani mester 
verseit ültették volna így magyarra; ő rajta ugyan nem esett sérelem. De 
Wagner Richard mást érdemelt volna. Nem a fordítótól, hanem a magyar 
Operaháztól. Lohengrin magyar fordítása szégyenszemre nyomtatásban is 
megjelent, 1889-ben! 

Elza az első felvonásban így mondja el az álmát: 


Midőn búsan nyögelve 
Egy hang hatott felém, 
Mely mindig növekedve 
Hangzott a lég ürén: 

E hang majd elenyészett, 
Alig hogy hallhatám; 

Es édes bájos érzet, 
Mély álom szálla rám. 


Ortrud a második felvonásban így liheg: 


A mért egy órán önbecsemmel játsztam, 
Azt hiszed, előtted csúsznom kell csupán? 
E gyötrelmért kell, hogy bosszúmat álljam; 
Illő helyem elfoglalom nyilván. 


Elza és Lohengrin nászünnepe: 


NŐK KARA: Az ég avat boldoggá, 
Mi élvben társakká, 
Szerelm karján e perczre 
Gondoljatok soká. 


MIND: Hűn védve itt maradj tehát, 
Hol a szerelmi üdv áldása vár: 
Áldás, szerelm és bátorság 
Hőn egybeforraszt, mátkapár! 
Védje a rénynek, az otthonod, 
Ifjúkor gyöngye, ez itthonod." 


A rény védje Elzával magára marad. Kezdődik a ,szerelm". 


LOHENGRIN: Elhalt az édes dal s mi egyedűl 
Először most, mióta láttalak. 
Elvonultunk világi zűr elől, 
Keblünk tanutlanul kitárulhat. 


Elza keble kitárul: 


Bírom a menyország egész üdvét! 
Edes szereimben lángol szűm teérted, 
Nálad varázs-gyönyört lehel a lég. 


Száz szűnek is egy a vége, megtörtént a baj. Lohengrin szerint: , nőm 
elárult aljas rágalm végett". Azután eloszlatja a fajvédelmi aggályokat: 


Előtted titkomat feltárom híven, 
Aztán vérem, nemes fajom bírála. 
(So hört, ob ich an Adel euch nicht gleich!) 


A Grál lovagi köréről így énekel: 


Távol hazába ha megy pártfogoltja 
Oltalmazni a rény igaz jogát, 

Tőle szent hatalmát meg ott se vonja, 
Míg lovagja ismertelem marad. 

De oly magas-szerű a Grál adánya, 
Híve - ha felfedék avatlanok - 
Eltávozik, a Grál visszakívánja 

Annak innen válnia kell legott. 

Most jutalmazzam meg a kiváncsot: 
A Grál küldött el hozzátok engem, 
Atyám Parczival ő általa bír trónt 

S én lovagja vagyok, Lohengrin nevem. 


ELZA: A föld ing velem, - milyen éj! 
Léget! léget a gyötröttnek! 
(O Luft! Luft der Unglücksel gen.) 


Ismétlem, a fordítás 1889-ben jelent meg. Érdeklődők megtalálhatják a 
Széchényi-könyvtárban. 
Léget, léget a gyötröttnek. 


HIVATALOS TOLL 


A régi Népszínház idejében a színház előcsarnokában ez a főkapitányi 
rendelet volt kifüggesztve: 


742/882. szám. 
A budapesti színházak tűzbiztonsága tárgyában. 
37. §. 

A színházban sem a színpadon, sem a nézőtéren, sem a csarnokokban, 
folyosókon, lépcsőkön, szóval sehol és senkinek dohányozni vagy 
szivarozni, sem pedig rágyújtani vagy olyasmit tenni nem szabad, ami ez 
irányban gyanút kelthetne." 


A szövegezés szabatossága ellen nem lehet kifogást tenni. Minden helyi 
és cselekvési lehetőségre kiterjed s mint rendőri intézkedéshez illő, a 
gyanúnak még az árnyékát is üldözőbe veszi. 

Ellenben kételyekre adott okot a budapesti I-III. kerületi járásbíróságnak 
egyik régi hirdetménye. Magam is sokat töprengtem előtte. 


Szóbeli panaszok felvétele 

földszint 2. szám alatt 

minden kedden és pénteken 
(vasár- és ünnepnapok kivételével.) 


Eszembe jutott az angol parlament, amelynek hatalmáról azt szokták 
mondani, hogy mindent megtehet, csak a fiút nem tudja leánnyá 
változtatni. A hirdetmény még hatalmasabbnak bizonyult: lehetővé tette, 
hogy a kedd vagy péntek vasárnapra essék. 

Hasonló a francia közgazdasági évkönyv (Bottin des départements) 
tájékoztatása: 

nFourchambault, város 5616 lakossal. Vásár mindennap, kivéve keddet, 
csütörtököt és szombatot." 

Belátom, hogy fogalmazni nehéz. Tehát elnézőnek kell lenni és nem 
szabad a kákán is csomót keresni, ahogyan én most cselekszem, mikor 
idézem a fővárosi villamoskocsikban egykor kifüggesztett figyelmeztetést: 


A m. kir. államrendőrség 47279/913. számú rendelete szerint a kocsin 
dohányozni vagy égő szivarral helyet foglalni tilos." 


Akadékoskodó utasok ezt úgy is értelmezhették, hogy csakis a kocsi 
tetején nem szabad dohányozni, odalenn lehet. Égő szivarral is szabad a 
kocsiban álldogálni, csak leülni tilos. 

Budapest főváros 1938 szeptemberében pályázatot hirdetett tizenkét 
tűzoltói állásra. A hirdetmény szerint harminc éves korig lehetett az 
állásokra jelentkezni. A kérvényekhez a szokásos temérdek okmányt 
kellett mellékelni, azonfelül: , a tűzharcos pályázóknak a Károly- 
csapatkereszt viselésére jogosító igazolványaikat is csatolniok kell." Az Új 
Nemzedék közölvén a hirdetményt (1938. szept. 24.), azon elmélkedett, 
miként szerezhettek elemi iskolás gyerekek Károly-csapatkeresztet? 
miután a harminc éves korhatárt véve figyelembe, a legöregebb pályázó 
is legfeljebb tíz éves lehetett a háború befejezésekor... 

A hivatalos Budapesti Közlöny nyilván nem akart lemaradni a 
fogalmazási versenyben, mert 1939. évi 227. számában közzétette, hogy 
P. Gy. ügyében megindították a holttányilvánítási eljárást. Nevezett P. Gy. 
,az orosz harctérre került, ahol a tűzvonalban elesett és meghalt s azóta 
magáról életjelt nem adott". 

Egy poroszországi rendelet a vendéglők női alkalmazottaira vonatkozóan 
intézkedett: 


n Tilos a női alkalmazottaknak: a) feltűnő és illetlen magatartással 
vendégeket édesgetni; b) a vendégektől ételt vagy italt kérni vagy 
elfogadni, vagy a vendégeket ivásra ösztökélni." 

"A vendéglősnek vagy helyettesének felesége a fenti rendelkezés 
értelmezésénél női alkalmazottnak nem tekinthető." 


( Preussische Gesetzsammlung [Porosz törvénygyűjteményl]. 1930. Nr. 19. 
Közli a Die Stimme der Freiheit 1930. évi 10. számában.) 
Tehát a feleségre az a) és b) pontok nem vonatkoznak... 


GALIMATIÁSZ 


A stílus olyan, mint a kristály: tisztasága teszi ragyogóvá." 
( Victor Hugo: Odes et Ballade 
Az 1826. októberről keltezett előszóban.) 


Az ember, mint a vad, melyet megiítatott a semmi, 
Éjente kiüríti az álom fekete kelyhét. 
(L homme, comme la brute, abreuvé du néant, 
Vide tous les nuits le verre noir du somme. 
Victor Hugo: Les Contemplations.) 


A gördülékeny vers a dupla galimatiászok tárából gördült elő. Valószínű, 
hogy maga a szerző sem értette már, amikor a verskötete megjelent. Az 
álom fekete éjjeli edényéről szóló hasonlatban még felcsillan valamelyes 
értelem, de a , vadakat itató semmi" talányát eddig nem sikerült 
megfejteni. 

Avégett kezdem példáimat Victor Hugóval, hogy a következő többiek ne 
sértődjenek meg, amiért mondataikkal megitatom olvasóimat. Ha maga a 
költőóriás is Írt galimatiászt (már pedig idézhettem volna még 
jóegynéhányat), a ,kisebb nagyságoknak" sem kell restelkedniük. A bove 
maiore discit arare minor. 

"Helyes utakon halad-e a magyar gyógyszerészet akkor, ha homokba 
dugott fejjel strucc módjára a valóban gyökeres és feltétlenül a száguldó 
élet realitásaihoz közelebbi reformokra szoruló és sokat szekírozott 
1876:XIV. tc. szakaszainak fenntartásához továbbra is mereven 
ragaszkodik?" 

A népszerű struccmadár ezúttal nem a veszedelmek elől dugja fejét a 
homokba, hanem a törvényszakaszokhoz való ragaszkodása készteti a 
furcsa bujósdira. Majd rátér a cikkíró a német viszonyokra. Ezt Írja 
Németországról: , Az élet taposómalma rajta is keresztülszáguldott. 
Nyomorúság, gazdasági krízis, nyomasztó és a zülléshez közelálló 
cselekedetek orgiái közepette is vigyáz romjainak még ép állapotban levő 
és patinás szellemben felépített részeire. Egyik ilyen pillére a 
gyógyszerészet. Ha kell, fúr-farag rajta, a düledező részeket az időszabra 
újítások segítségével alátámasztja, a szociális szakadékokat a megértés 
szellemével tölti ki." (Ujság, 1931. augusztus 8.) 

Az élet taposómalmának száguldását követve, elérkeztem a társadalmi 
problémák fortyogó katlanához. Ezt a katlanos mondatot Halász Gyula 
közlése alapján másolom ide. Honnan böngészte, nem mondja. 


"Nehéz volt félszázad előtt a maradiság és társadalmi előítéletekkel 
szemben a testi kultúra új útjaira elindítani a haladás szekerét, de 
kétségkívül sokkal súlyosabb a ma feladata, mikor az X-klubnak 
eszmetársaival a világnézletek és társadalmi problémák fortyogó 


katlanában kell fenntartani azt a lélekvesztőt, mely magával viszi a népek 
katasztrófájának elcsendesedése utánra az ősi magot, hogy a történelem 
egy új optimista világnézetű etappjában a makulátlan klasszikus 
sportgondolat a maga fennkölt tisztaságában újból virágba bomoljon." 


A gondolat szépsége ellen nem lehet kifogást tenni, csupán a 
mozgástechnikai részek tekintetében mutatkoznak nehézségek. Amilyen 
valószínűtlen, hogy egy taposómalom elkezdjen száguldani, épp oly 
kevéssé hihető, hogy egy lélekvesztő kijusson a nyílt vizekre, ha már 
egyszer beleesett a katlanba. : 

Adós vagyok még a gongorizmus magyar példájával. Íme, mit szült 
annak az órának hangulata, amelyben találkozott a gongorista és a 
zongorista (Pesti Napló, 1938. február 16.): 

,Cortot nem sokat törődik az írástudók szabályaival. Teheti, mert 
erkölcsi normáik helyébe új erkölcsöt állít, az egyén tiszteletét. Chopin 
költői rejtélyét még senki sem kutatta ki mélyebb, emberibb eszközökkel, 
mint Cortot. Szinte személytelenségig menően személyi ebben a 
hadjáratában. Nem szokványos képeket emel ki a Chopin-művekből, 
hanem szuggeráló röntgentekintettel új, csodálatos társulásokat, eddig ki 
nem fürkészett mélységeket fedez fel a látók (?) és a hallók számára... 
Chopinje körül benépesül a levegő azzal a szellemvilággal, amelynek 
kapuja egyben a zsenialitás küszöbe. Hangok forrósodnak át a levegőben, 
érzelmek hevülnek, mozdulatok születnek, melyek az élet melegét 
árasztják, fejek, emberi portrék vetítődnek ki a félhomályban, különös 
színjáték tanúi valamennyien, jóság vegyül iróniával s könnyeken át villan 
fel a mosoly, mennyire igaz ez az egymásnak ellentmondó sokféleség, 
mennyire megindító Cortot művészetének egybeívelő hídja, mely a 
sátánit köti össze a vértanúság gondolatával." stb. 

"A közönség megértette a művész szavát." 

Valószínű, mert akkor még a kritikát nem olvasta. 


Mindez, akármilyen szépen hangzik, mégiscsak próza. Hogy a versbe 
szedett homályt is megvilágítsam, két versikét idézek egy különös 
verskötetből: , Kebe/l-versek. Keletkezte (így!) Zsarnóczy Antónia, hitnős 
(így!) Takách Györgyné. Pest, 1855." 


A RÁK MAGÁNY-DALA 


Én is! hátra hátra - rúddal: 
Módot értő járni! 
Nem kell ingyen, szavam-dúddal: 
Jövők után várni. 
Csababacs, farkal-bajuszt! Csababacs. 


Elég nékem dalom-tárgyhoz: 
A múlt amit foglal; 
Mint, hátommal menő hártyhoz: 
Koppantóm, jobb és bal. 
Csababacs, bajusz-tüllem! Csababacs. 


Egyik a külst nézi czélul: 
S a belsőt, fogja-se; 
Palléros külső aczélul: 
Néz csak ha tolljas-e? 
Csababacs, vizen tükör! Csababacs. 


Jobb lenn" annak, hátra sarkal: 
Magabelé járni, 
Mintsem nyergelt, külső-tarkal 
Koppasztot elvárni. 
Csababacs, veres főtt-színt! Csababacs. 


Még tizenhárom strófán keresztül közli a rák vélekedését a világi 
dolgokról s végül bejelenti: 


De vigyázva szavam-bábbal 
Hogy fogt ki ne törjek, 
Sietek nagy betűk-lábbal, 
Hol lyukamra görjek. 
Csababacs, búvóm lyukra! Csababacs. 


A költőasszony verselési ügyességét azzal Ís be akarta bizonyítani, hogy 
úgynevezett ae/jou verseket költött. Nálunk Edes Gergely volt a műfaj 
megalapítója." Minden versben csak egy s ugyanazon magánhangzónak 
szabad előfordulni. Édes Gergely beérte annyival, hogy csupán egy-egy 
distichonba pofozza bele a kiválasztott betűt. Példa rá sokszor idézett ű 
betűs verse: 


Szűz! űzfűz fült bűz? űzfűz, süt füsttül ürült tűz? 
Szűz, bűztül szűkülj,; tűrj, sürü tűztűl űrülj. 


Édes magyarázatot is , fűz" a vershez. , Füsttül ürült tűz" füst nélküli, 
vagyis nagyobb lobogással égő tüzet jelent, vagyis ilyen lobogású tűz, 
vagyis tilos szerelem lángja emészti a hajadont, aki tehát ürüljön a tűztől, 
vagyis kerülje a buja szerelmeket. (Még egy vagyis: eszerint ami 
keservesen füstöl, az a törvényes szerelem.) ; 

A Kebel-versek , keletkeztetője" túl akart tenni Edes Gergelyen és strófa- 
számra ontotta az egyhangzós verseket. Írt ú-betűset Szűz-üdv, - ö- 
betűset Köny-csöpp, - u-betűset Nyúl/-bú, - í-betűset /rigy-kín címmel. Az 
utóbbit szemeltem ki a közlésre. Ím így sír, rí, sikít, virít: 


Mit vidítsz, irígy, kiki bilincsin: 

Szívi kint; mit bírsz, mihint 

Vigszín-kit híszsz; sír-szirtín kint. 

- S kinyílt kiki-sínt: 

Mindig ismint nyitsz; friss, ifj, kilincsin? 


Hidd, kicsiny mindig illy szívi-mirígy: 
Kínbb, mint kiki bilincsi. 

Kicsinyb, mint minaki tiszt-kincsi. 

- S mit nyitsz, kilincsi: 


Mind sír-kinid kinszrítik nyílni, irígy! 


Imígy tiltsz, czikkint; hiridi hintig: 
Idvt szívit, kicsi mívit. 

S irtsz hiti-dijt sincski - hívit. 

- S sinyílsz kincst - bívit. 

Sziníiig billikt itt, szídti-sirintig. 


Eredetileg a szerző sokkal több írásjelet alkalmazott, de ezek csak 
zavarták volna a mai olvasót. Egy részüket tehát kihagytam s ez által a 
gondolatok értelme jobban kidomborodott. 


A SZEDŐ APOLÓGIÁJA 


Szokás a sajtóhibákat is a baklövések közé sorolni. Igazságtalanul, mert a 
szedő keze épp úgy félrecsúszhat a szedőgép billentyűin, mint a 
zongoraművészé a zongorán. S ha egy rövid, művészi, előre megtanult 
zenedarab előadása közben is hamis billentés történhetik, mennyivel 
könnyebben hibázhat a szedő, amikor hosszú órákon át kell gyatra 
fogalmazású kéziratokon keresztülrágnia magát. Arra való a korrektor, 
hogy a sajtóhibák apró manóit ceruzájával halálra döfködje.?" 

A Brockhaus-féle lexikon múlt századbeli elsö kiadásában annyi volt a 
sajtóhiba, hogy a kiadó külön füzetbe gyűjtötte össze őket, a füzetet 
kinyomatta és megküldte ingyen az előfizetőknek. A jegyzék élén ez a cím 
virított: , Verzeichniss der Drufkehler etc." 

Ez már - amint mondani szokás - könyökével súrolja a baklövés határát. 
Teljesen átbukdácsol a határon a tördelési hiba. 

A Magyarország 1901. évi november elsejei száma akkori szokás szerint 
részletesen közölte az aznapi színielőadások színlapját, a szereposztással 
együtt. E napon a Nemzeti Színház színlapja így torzult el a lapban: 


NEMZETI SZÍNHÁZ. 
Pénteken, 1901. november 1-én. 
MEDEA. 


., Tragédia 5 felvonásban, 6 képben. 
Írta Grillparzer. Fordította Ambrus Zoltán. 


Pollacsek.................... Vizvári 
Róza, neje................... Paulayné 
Rátky, szerkesztő........... . Náday 
Flóris báró.................. Dezső 


1938-ban az egyik estilap érdekes társasjátékot rendezett olvasói részére. 
Rejtett szóra kellett a lap szövegében vadászni. A verseny végeztével a 
lap szemlét tartott az olvasók levelei fölött, s az érdekesebbeket közölte. 
Egyik mutatvány így sikerült: 


B. Baby levele. A kapott többszáz kedves levél közül ma vált időszerűvé 
az alábbi, amely hangulatosan jellemzi a versenyzők idegállapotát, részint 
találóan fejezi ki azt az eredeti, derűs hangot, amely vadászaink és a 
vezérkar között kialakult. A levél így szól: 

s- Ha influenzája van, gondoskodjék arról is, hogy gyomra és belei a 
természetes Ferenc József keserűvíz használata által gyakran és alaposan 
kitisztíttassanak. Kérdezze meg orvosát.x" (8 Orai Ujság, 1938. szept. 6.) 

Legsűrűbben az a tördelési hiba fordul elő, hogy a sorok elcserélődnek, 
összekeverednek. Ilyenkor a szöveg értelmetlenné válik. Esetleg az 
összedobált sorok nem kívánatos értelemmel lepik meg az olvasót. Ez 
történt az Újság 1934. április 30-i számának hymenhírével; összezavart 
mondatfoszlányai ilyen pajkos táncot jártak az olvasó szeme előtt: 

A fiatalító Voronoff megnősült. Bukarestből jelentik: Voronoff 
professzor... A fiatalasszony 21 éves, míg Voronoff... működésében 
továbbra is segítse a magyarok istene." 

Szerelemről lévén szó, ide kívánkozik még a Magyar Hírlap 1937. június 
5-i számából a folytatásos regény utolsó mondata. A regény Ady Endre 
nagyváradi életét beszéli el s az aznapi regényfolytatás arról szól, hogy 
Ady és Léda együtt sétált Nagyvárad utcáin: 

Bandi fölszegett fejjel ment mellette, kalapját levéve a kezében 
tartotta. Szép hullámos hajának fürtje a halántékára omlott, szoborszerű 
széles arcán, bőrének bronzbarnaságán játszott a délelőtti napfény. Kis 
ideig hallgatott s akkor csendesen azt mondta: (Folytatjuk.)" 


xk 


Befejeztem. 


Dada 


A kivétel megerősíti a szabályt." 

A szörnyű közhely nyilván azt akarja kifejezni, hogy ha kivételt 
emlegetünk, ez már önmagában véve föltételezi a szabály létezését. 

Az irodalom termelte ki. Az egyre szédítőbb iramú versenyben elbukik az 
író, ha maradiság súlya nyomja a vállát. EI kell dobni az ócska terhet és 
szabadon, az Újnak friss fuvallatától dagadó mellel kell a siker célszalagja 
felé rohanni. 

Az Új, ami feltörekedett a nap alá, a Dada. 

A dadaizmus zászlaját 1916 februárjában bontották ki a zürichi Cabaret 
Voltaire írói asztalánál. Az alapítók közül a román Tristan Tzara, a német 
Richard Huelsebeck és az elzászi Hans Arp nevét kell megemlíteni. Utóbb, 
amikor a Dada hullámgyűrűi Európa-szerte szétterjedtek, egyidőre a 
zászló alá tévelyegtek olyan francia írók is, mint Blaise Cendrars és Jean 
Cocteau, sőt - mi tagadás - Guilleaume Apollinaire. 

Első kérdés: mit jelent a mozgalom gyűjtőneve, a Dada? 

Francia értelme a szónak: vesszőparipa. De az ősdadaisták tiltakoznak 
ellene, hogy ők jelszavukat tudatosan választották volna. Szerintük Tzara 
az évezredes múltú bibliomantia, a könyvjóslás módszere szerint 
cselekedett. Felütötte találomra a Petite Larousse vaskos kötetét, 
odabökött az ujjával s a Dada szóban akadt meg a körme. A nevezetes 
esetet Hans Arp így mondja el: 

Kijelentem, hogy Tristan Tzara 1916. február 8-án este 6 órakor találta 
meg a Dada szót. Én magam jelen voltam tizenkét gyermekemmel, 
amikor Tzara első ízben ejtette ki ezt a szót, amely bennünk a 
legnagyobbfokú törvényes lelkesedést váltotta ki. Ez a zürichi kávéház 
teraszán történt, én éppen egy briost dugtam a bal orrlyukamba. A 
szónak nincs semmi jelentése; csupán a hülyék szoktak érdeklődni az 
értelem iránt. Ami bennünket érdekel, az a Dada szelleme, s mi 
valamennyien dadaisták voltunk, mielőtt a Dada létezett."?-? 

A tudósítás, noha már dadaista fogalmazásban jelentkezik, meglepő 
szerénységre vall. Utóvégre azt is írhatta volna a szerzője, hogy a tizenkét 
gyermekét dugta a jobb orrlyukába, a nyilatkozat értelme nem csorbult 
volna. Meg kell hát nézni hiteles helyen, mi az új irány veleje? A lexikon 
ekként világosít fel: 

,Verseik célja: az asszociációk nyers sorozataiból alkotni önkéntes 
kompozíciókat. Ezek a versek néha perszifláló irányúak, sokszor azonban 
nemcsak a mondatokban és a mondattöredékekben hiányzik a logikai 
kapcsolat, hanem maguknak a szavaknak sincs értelmük, és így tisztára a 
hanghatásra vannak felépítve." 

Így a tömör lexikon. Ámde a kutatót nem elégíti ki az ilyen rövidre fogott 
jellemzés. Meg kell hallgatni magát az alapítók egyikét, ő tudja legjobban, 
mit akartak. Richard Huelsenbeck részletesen kifejtette a dada- hitvallást; 
ebből a kiáltványszerű célkitűzésből ismertetem a legfontosabb 
vezéreszméket.?? 

"Az embernek dadaistának kell lennie, hogy saját dadaizmusával 
szemben dadaista álláspontra helyezkedhessék. Vannak hegyek, házak, 
tengerek, vízvezetékek és vasutak. A pampákon széles lasszóikat 
repítgetik a cowboyok és a nápolyi öböl milliószor lefestett hátterén 


himbálódzik a romantikus gondola. Dada megértette mindezeket, Dada 
kihasználta a fizikai mozgás valamennyi lehetőségét. Dada a 
világszemléleteket átfolyatta a kisujja körmén. Dada a földkerekség 
paralel jelensége. Dada nem axioma, Dada lelkiállapot, amely független 
iskoláktól és teóriáktól, mely magát a személyt támadja meg, anélkül, 
hogy megerőszakolná. Dadát nem lehet paragrafusokba foglalni. A 
kérdés: $Mi a Dada?x dadátlan és iskolás... Dada nem érthető meg, Dadát 
át kell élni. Dada közvetlen és magától brtetődő. Dadaista az ember, ha 
él. Dada az indifferenciapont tartalom és forma közt, asszony és férfi közt, 
anyag és szellem közt, amennyiben ő a mágikus háromszög kulcsa, mely 
az emberi dolgok és fogalmak lineáris polaritása fölé nyúlik. Dada a 
buddhizmus amerikai oldala, tombol, mert tud hallgatni, cselekszik, mert 
nyugalomban van. Éppen ezért Dada sem politikai, sem művészeti irány, 
nem szónokol sem az emberiességért, sem a barbárságért; a békét és a 
háborút tógájában tartja, de a cherry brandy flip mellé határozza el 
magát..." 

Kicsinyesség részemről, ha a hatalmas és átfogó tartalmú kiáltványból 
kipécézem a nápolyi öbölben himbálódzó gondolát s azzal 
akadékoskodom, hogy a gondolák a velencei lagunákon ringatóznak. Az 
ilyesmi dadátlan és iskolás. Lehetséges, hogy nincs is kisiklásról szó; Dada 
szándékosan telepítette át a gondolákat Nápolyba. Dada mindent megért; 
Dada gondos tyúkanya, szárnyai alatt melengeti a záptojást is. 

Dada idegen csecsemőket is dajkál, ha anyatej helyett cherry brandyvel 
is. Magához fogadott két újszülött szellemi porontyot; szülőapjuk a 
haptizmus és odoriízmus nevet adta nekik. A berlini dada-mozgalom egyik 
vezető tagja, Raoul Haussmann, ekként fejtegette az új izmusok alapvető 
tételeit: 

n.. Először is a mereven egy dologra összefogott tekintetet akarjuk 
feloldani, mert a mi tudomány által megszélesített tekintetünk kerek és 
teljes lett, felvettünk nézésmódunkba minden optikai lehetőséget és most 
az optikában továbbhaladunk a fény alapjelenségéig... A villamosság 
lehetővé teszi számunkra összes haptikus emanációinknak mobilis 
színekké, zajokká, újszerű muzsikává való átformálódását... Mi összes 
érzékeink kiszélesítését és meghódítását követeljük. Szét akarjuk 
robbantani eddigi határait. Olaszországból kapjuk Marinetti 
taktilizmusának hírét! a homályosan fogta meg benne a haptikus érzés 
problémáit és megrontotta azt! Marinetti ellenszenves nekünk, mert a 
véletlenből indul ki és nem a fölényes tudatból. Le minden 
megnyugtatással! Képzeljük el, hogy minden érzékünknek csaknem döntő 
alapja a tapintás érzéke, a haptikus érzék, melynek emanációi a föld 600 
kilométeres páratakaróján át a Göncöl-szekérig hatolnak - és akkor nem 
látható be, miért ne tennénk észleleteinknek ezt a legfontosabbikát 
önállóvá, korábban nem létezett új műfajjá. 

A haptízmust követeljük, aminthogy az odorizmust is követeljük! 
Terjesszük ki a haptikust és alapozzuk meg tudományosan az eddigi 
puszta véletlenségen túl! Mivégre ragaszkodnánk szentimentálisan a 
szem vagy fül régi művészetéhez? Az új embernek legyen bátorsága 
újnak lenni!... Lássunk hozzá legfontosabb érzékünk kifinomításához: éljen 
a haptikus emanáció!" 

Satöbbi. 


Itt egy pillanatra el kell térnem a tárgytól, hogy a tájékozatlan olvasót 
megismertessem Marinetti becsmérelt taktilizmusának alapfogalmaival. A 
költő számos futurista kiáltványának sorában a taktilizmus számára is 
helyet szorított. Ennek az izmusnak az lett volna a célja, hogy utat nyisson 
a tapintó érzékek számára. Az úgynevezett taktilikus értékeket Marinetti 
hat kategóriába osztotta: 

I. Elvont, hideg tapintásúak, mint például a sztaniol vagy az üveg. 

II. Rábeszélő, gondolatébresztő tapintásúak: sima selyem, selyemfátyol. 

III. Ingerlők, langyosak, vágyakoztatók: bársony és gyapjúfélék. 

IV. Meleg, de akaratos: mintázott selyem és spongyaszövet. 

V. Meleg, erőteljes: kikészített finom bőr, lóbőr, kutyabőr, emberi haj, 
pihe. 

VI. Meleg, gyöngéd, érzéki: szivacs, reszelő, mindenféle kefe, a vaskefe 
is - nemkülönben a plüssnek és a barackfajtáknak a hamva. 

(A csoportosításnak nyilván csak általános tájékoztatás volt a célja, mert 
hiszen kimaradt belőle igen sok érdekes tapintású felület, például 
csomagolópapír, sósperec, esslingeni redőny hevedere, sündisznó, csalán 
stb. stb.) 

A taktilizmus gyakorlati alkalmazása úgyszólván minden téren 
lehetséges. Egyebek között Marinetti lehetővé tette az úgynevezett kézi 
utazásokat. Taktilikus táblákat készített s ezeken olyan fogású anyagokat 
helyezett el, amelyek az utazás során érintendő helyeket különösen 
jellemzik. Párizst erőteljes, igen finom, egyszerre meleg és hideg taktilikus 
értékek vannak hivatva jellemezni, tehát a táblára selymeket, 
bársonyokat, tollakat és rojtokat kell erősíteni. Ha tengeri úton óhajtunk 
Afrikába jutni, a tenger érzékeltetésére sikamlós, metallikus, friss 
értékeket kell alkalmazni, különösen üveget és sztaniolt. Szudán durva, 
csiszolatlan és szúrós, viszont égető és buja értékeket igényel, tehát kefe, 
vaskefe, szivacs, gyapjú s más efféle kell a táblájára. Az ilyen taktilikus 
táblák hivatva voltak a butító sakkjátékot pótolni, amennyiben sokkal 
különb élvezetet szerez, ha a játékosok kezükkel tapogatják ki a 
változatos taktilikus utazásokat. 

Hasonló elven alapul a taktilikus színház. A közönségnek nem szükséges 
szemét a színpadra meregetéssel megerőltetni. Hosszú taktilikus szalagok 
vonulnak végig forgató szerkezet segítségével a széksorokon, minden 
néző (ezúttal helyesebben tapintó) átfuttatja kezén a szalagokat és 
csodálatos tapintó-harmóniákban fog gyönyörködni. Esetleg lehet zene- 
és fénykíséretet alkalmazni. 

Színpadról lévén szó, meg kell említenem, hogy Dada is vállalkozott egy 
színpadi csecsemő szoptatására. Törvényes apja Hans Schwitters 
hannoveri Író-festőművész. Merz-színpad néven ismertette az új 
előadóművészet lehetőségeit, ekképpen: 

"A drámával és operával ellentétben, a merz színpadi munka valamennyi 
része szervesen egymásba kapcsolódik; a részek nem írhatók, olvashatók 
vagy hallgathatók - végig kell őket é/ni a színházban. Azelőtt minden 
tényezőt külön dolgoztak fel, a merz-színpad csak a tényezőknek az 
összműben történő felolvadását ismeri. A színpadi kép anyagát alkothatja 
minden szilárd, folyékony vagy akár légnemű test, így ember, drótkerítés, 
vízsugár, kék messziség, fénykéve... A partitúra anyaga lehet minden 
hang és zörej, amely hegedűvel, trombitával, varrógéppel, 
óratiktakozással, vízsugár fecskendésével előidézhető. A költemény 


anyaga bárminő élmény lehet, amely izgatóan hat az érzelmekre vagy az 
értelemre... Mennél inkább széttöri a mű az értelmileg tárgyias logikát, 
annál több lehetősége nyílik a művészi felépítésre. Stb." 

Bővebb magyarázatra nincs módom, mert őszintén megvallva, magam 
sem értem teljesen a merz-színpad kigondolójának szándékait. Viszont 
festészeti téren teljes világossággal bontakozik ki előttünk a merz úttörő 
jelentősége. Schwitters volt az, aki első ízben ragasztott képeire 
szardíniás dobozt, madzagot, újságpapírt, tojáshéját s hasonló kellékeket. 
Egyik hannoveri rajongója így fejtette ki az új művészet értelmét: 

A festő számára egyéb lehetőségek is kínálkoznak, mint a festék és 
vászon. A merz-festő semmit sem hanyagol el, amit felhasználhatónak 
tart. Mert minden része az egésznek és mindenben benne van az egész. 
Olyannyira, hogy tréfás és nevettető dolgokból, amelyek esetleg a 
szemétdombon hevernek, megépíti a világot. Merz-et nem szabad 
egyszerűen festői fogásnak minősíteni. Végeredményben olyan 
világszemlélet ez, amelyből egyéb művészi alkotások is sarjadhatnak: 
vers, színpad. Merz a kozmikus megérzésből származván, lényegéhez 
tartozik, hogy átfogó." 

(A világszemléletre vonatkozó ,kozmikus" jelzővel állandóan találkoztam 
a különféle izmusok magyarázóinak írásaiban. Nem sikerült magyarra 
lefordítanom.) 

A merz-költészet szemléltetésére találtam egy kedves szerelmi 
költeményt, de bemutatását későbbre kell tartogatnom, mert dadaista 
példatáramat nem kezdhetem illőbben, mint hogy magának az alapítónak 
egyik leghíresebb művéből idézek néhány részletet. Tristan Tzara írói 
pályájának ez a maradandó alkotása már a címével is igazolja a 
várakozást, amellyel a Cabaret Voltaire titánjai mesterük tehetségén 
csüggtek. A cím: Antipirin úr első mennybéli kalandja. Mondják, hogy a 
szerző a régi polgári irodalom eszményeit és erkölcseit akarta kigúnyolni. 
Mások úgy vélik, hogy a dadaista anyatej, a cherry brandy érzik ki belőle. 
Szerkezetileg a mű párbeszédekből áll. A mutatványokat igyekeztem 
akként összeállítani, hogy a kiszakított részek az egésznek értelmét ne 
zavarják meg. Az első szereplő bizonyos Kékkék úr, aki a szerző szerint: 


a síivataghoz ér 

üvöltve vág utat a ragadós homokban 

érdobogást fülel pióca és staphylin 

Matavy Lunda Ngami egy öngyilkos gyermek buzgalmával 


Ezen a helyen máris aggodalmam támadt, hogy a dadaizmusban járatlan 
olvasó esetleg nem érti meg teljesen a szerző gondolatait. Különösen a 
nagy kezdőbetűk és az írásjelek hiánya zavarhatja. Közlöm hát, hogy a 
dadaista irodalom nagy kezdőbetűt és írásjelet lehetőleg nem használ. 
Ámbár elgondolása nem eredeti. Marinetti mondta ki először az elvet 
1912. május írén kelt futurista kiáltványában.?"" Az írásjelek - mondotta 
csakúgy, mint az elavult nyelvtani szabályok, megakadályozzák az új 
stílusnak lüktető és rohanó sebességét. Legfeljebb számtani jeleket lehet 
használni: - — — 5 ca, hogy bizonyos mozgások súlyát és irányát 
hangsúlyozzuk. Dada szolgai módon átvette Marinetti elméletét. Ez okból 
mellőzi a nyelvtan megszokott szabályait, mint azt látni fogjuk. 


A néger hangzású, értelmetlen szavak már Dada találmányai. Ilyeneket 
nagyon szerettek használni, mert vannak mély gondolatok, amelyeknek 
kifejezésére a modern nyelvek teljesen alkalmatlanok. Vissza kell nyúlni 
az emberiség őskorába, amelynek nyelvkincsét a vademberek őrizték 
meg. Az ilyen ősnyelv megtanulása azonban fölösleges fáradsággal járna. 
Elég, ha a hangzását vesszük igénybe, az ilyen hangzási alapon alkotott 
műnyelv mindennél pontosabban fogja megvilágítani a gondolatot. Amint 
ezt Kékkék úr esetében máris tapasztalhattuk. 

Ami a staphyiint illeti, magam sem értem. A staphylinus valami 
bogárféle, nagyon sok fajtája él, ezek közül kerülhetett egy a sivatagba. 

Megszólal Krikri úr: 


maszkák és rothadó hó cirkusz Pskowban 
gyárrá növök a pskovwi cirkuszban 

portugál rakpart tropikus és parthenogenézis 
hosszú ólomdolgok bujkálnak 

Oszikolo Mgabati Bájlunda 


Kékkék úr teljesen megértette az utolsó sort, mert így válaszol: 
Farafamgana Szoko Bgáj Affahu 

Fellép egy új szereplő, Pipi: 

istentelen keserűség gyerünk gyerünk koksz teve 

tevődik templomos keserűség ságség 

függönyök nyöknyöknyök 

Végre megszólal Antipirin úr, belekapcsolódik Kékkék úr négerzengésű 
mondókájába és megtoldja hasonló, nyilván valamely érzelmet kifejező 


szavakkal: 


Szoko Bgáj Affahu 
Zumbáj zumbáj zumbáj zum 


Krikri úr tisztázza a helyzetet: 

nincs emberiség gázlámpák vannak és kutyák 
dzin aha dzin aha bobobo Tyao oahiu hébum 
icha icho 

Kékkék úr egyetlen szóval nyugszik bele: 
nyilván 

Majd ismét Antipirin úr nyilatkozik: 

zárt ajtó mint testvér sötétek vagyunk hom 
vin drum Skolopendrum a tornyon 


üszömön tűszödöm tűnödöm tűnödöm tűünödöm 
mechanizmus fájdalommentes 179858555 


icho bibo fibi 


Szoko Bgáj Affahu 

a kőolaj mocsarak nyugalma 

ahonnan déltájban nedves sárga pólyák felpárolognak 
Farafamgáma a molluszkok Pedro Ximenez de Batuman 
duzzasztják a madarak párnáit Ca/2 0USPh 

a vulkánok szétterjengései Szoko Bgáj Affahu 

egy szabálytalan sokszög 

modern ugró hangra és szép idő 


Így lüktetnek tovább a párbeszédek, részben nyomtatásra nem alkalmas 
kitételekkel. Végül megszólal maga a szerző, kifejti meglehetősen 
,Odorikus" szólásokkal a dadaizmus lényegét s Így fejezi be a művét: 


a fényképész három ikret szült olyanok, mint a hegedű 
nadrágok nőnek a hold levelei himbálóznak szekrényemben 
szerelmem üveg a melled a karjaid hamu mellett 
igazítsd meg a gyomromat a babát eladjuk 

meghalt valahol egy rossz fiú 

az agy hadd dolgozzon tovább 

ferdén fut át az egér az égen 

csaknem elgázolták az agyvelőt mustár folyik belőle 
mi pedig gázlámpák leszünk 

gázlámpák gázlámpák gázlámpák gázlámpák 
gázlámpák gázlámpák gázlámpák gázlámpák 
gázlámpák gázlámpák gázlámpák gázlámpák 
gázlámpák gázlámpák gázlámpák gázlámpák 

aztán megyünk tovább 


Gyerünk hát tovább. Következzék egy másik alapító, Hans Arp, aki annak 
idején a bal orrlyukába tolt egy briost. Die Wolkenpumpe című 
verscsoportjában ismét szerepel a kedvenc testrész: 


a füvek közt lógtak a kolompok és a májuszsongást kolompolták 

a hajlatokról repültek a csőrök 

a vizet madzaggá és szalagokká fonták és görcsökbe kötötték 

már akkor csóválta fejét valaki a hókuszpókusz világ fölött egy kéz a 
tavaszi eső és az égből lenőtt füvek függönyeit félretolta 

szivárvány szivárványba ölelkezetten volt az a bizonyos perec, melyben a 
tonzurás éneklőmadarak, mint molyok tartották karmaik között a 
tengereket 

a maszkok egyik orrlyukukon belélekzették a hegyeket 

és kifújták füstnek a másikon 


adjátok ki szekrényemből a spanyolviaszköpenykéket a madaraknak 


Most már sorát ejthetem Dada továbbfejlesztett ágának, a merz- 
költészetnek. Hans Schwitters, a merz feltalálója, egy kötet szerelmes 
verset adott ki Annablume címmel. Egyik így énekli meg a költő 
eszményképét: 


Ó mind a 21 érzékem szeretője, szeretek néked! Te tied téged nékem, én 
neked te nékem - Mink? 
Ez (körülbelül) nem ide tartozik. 


Almavirág! Anna, a-n-n-a, nevedet csöppentem. Csöpög a neved, mint 
puha marhafaggyú. 


Hátulról is olvasható vagy és te, te mindenkinél remekebb, 
Hátulról olyan vagy, mint előlrül: a-n-n-a. 


Marhafaggyú sávosan csöpög a hátamon 
Annavirág, te balga állat, szeretek néked. 


Az Anna-szerelem hatása alatt a költő engedményekre volt hajlandó: 
írásjeleket és nagy kezdőbetűket használt. Viszont kérlelhetetlenül 
ragaszkodott merzista világszemléletéhez Cigarren című költeményében. 
A vers hosszúkásra nyúlt alakja indokolja, hogy térkímélés céljából egy 
másik merzista művet is melléje szorítsak. Az utóbbinak címe: 7aba 
ciklon, szerzője: Dragan Alexiéc. 


CIGARREN. 


Cigarren. 

TABA CIKLON. 


táAbA 

Ta B u tabu mimemamo tabu 

TabuABUTaBuaBuTabU 
bu t Abbbu 

Tabu 

a Bu ta Bu (popokatepetl) 

a Bu (popopo) Ta Bu (kakaka) 
abua abu U abu E abul 

a Bu Kiabu abukiabu 

Ta Ba ubata tabu 


rerere Re Re 

RnRnRn Rn 

Rebenen Rn 

abu tabu abua u tabu abnaaa 
ab tabu abaata 

babaata tabu tabauuuta 
tabaR N 

tabaren 

tabaren Enen tabarerem 
(parlevúfranszé) 


Érzem a magyarázó szöveg hiányát. Enélkül olyasmit kell gondolnom, 
hogy a Cigarren című szerzemény a rövidebb-hoszszabb szippantásokat 
akarja érzékeltetni, esetleg magát a szivar alakját próbálja megjeleníteni 
a középen kidomborodó betűpocakkal. A másik mű a ciklon viharzásának 
betűket szanaszét dobáló, agyrázkódást kiváltó erejét akarja idézni. 


Híven követve a dadaista hagyományok gondolattársító rendszerét, 
hozzászegődöm a Taba ciklon utolsó sorához és egy kis francia csemegét 
tálalok fel, abból az időből, amikor Jean Cocteau agyvelejébe is 
belegázoltak a Dada szekerének kerekei és ez a mustár folyt ki belőle: 


A hegy orma egy ökör, a fején egy szék van, 

A templom megmozdul, tehén volt. 

A tehén egy árnyékkal teleszórt hegy. 

A hegység megremeg, hogy elkergesse a hátát csipkedő nyájakat. Az 
öszvér forgatja a hegyet. A szeme tintatartó. A legyek isszák a tintát. Amit 
balról láttam, most jobbra van s találkoztam a tengerésszel, aki 
veszedelmesen hintázott húshagyókedden. Ide dobta le a hinta. De most 
kevésbbé mulatságos, gyalog kell lemenni. 

A kékruhás angyalok 

Isten körül úsznak gyalog. 


Körülbelül öt esztendeig örvénylett a Dada-ciklon Európa irodalmi 
bozótjaiban. Azután lanyhulni kezdett a zürichi barlangból kitört vihar 
ereje, egyre gyöngült, végre 1921 táján kifogyott belőle a szusz. 
Európának a háborús évek nyugtalanságától, izgalmaitól meglódult 
agyveleje helyrebillent. Dada úttörő harcosai elszéledtek, új irodalmi 
irányok uszályát segítettek cipelni, a kezdeti tábor megfogyatkozott. Itt- 
ott még hadakozott egy magános harcos, talán már nem is 
meggyőződésből, inkább dacos akarással a zászló becsületéért. 

Ebből az időből való a dadaizmus utolsó manifesztuma. Magyar nyelven 
jelent meg; érezni belőle a keserű gúnyt, amelylyel a szerző odavágja a 
meg nem értő világ szemébe: igenis; őrült vagyok. Mondanivalóinak 
különös hangsúlyt adandó, felhasználja a tipográfia lehetőségeit és 
igénybe veszi a nyomda teljes betűkészletét. 


A ZÖLDFEJŰ EMBER 


vagy 
egy aktív hulla kiáltványa a konflislovakhoz és az elevátorokhoz 


vagy 
A VILÁG ÖSSZES TÜDŐVÉSZESEIHEZ 


vagy 
tisztelt emberiség 
vagy 
minden hit mélysége a tehetetlenségi erők összegével 
egyenlő. 


ÉN A KONFLISLOVAK ÉS ELEVÁTOROK 
TESTVÉRE VAGYOK 


MERT ők a tűrő anyag és sem hinni, sem tagadni nem tudnak 
MERT ők a nyerítő malter az én építkezéseimhez 
házak 


utcák 
kikötők 
ágyékában 


AZ ŐRÜLTEK EGYETLEN KOMOLY TAGJAI 
A TÁRSADALOMNAK 


az őrültek éjjel énekelnek 
az őrültek nappal énekelnek 
és a fehér kerítések mögül átlegelnek a napba. 


.  . ÉN ŐRÜLT VAGYOK 
MERT AZ ŐRÜLT A LEGSZUGGESZTÍVABB ANYAG 
MERT AZ ŐRÜLT A LEGTISZTÁBB HARMÓNIA 


a NAP őrült, a VÍZ őrült, az ÉJSZAKA ŐRÜLT, 
az őrültek állnak a hegyeken és villámhárítókon 
és énekelnek 


Így megy tovább, két teljes nagy kvart oldalon. A végső sorokból teljes 
meghasonlás csendül ki, ez némileg érthetővé teszi a Kiáltvány 
értelmetlenségét. 


ÉN MÉG CSAK AZT SZERETNÉM TUDNI 
milyen szaga lehet a Szíriusznak 
és aztán úgyis mindegy volna minden de most már este van a szél 
kipréselt macskafejeken gurgulyázik a sikátorokban 


a szívem helyéből pedig zöld tehenek bőgnek a tornyok fölé. 


A dadaista agón-nak ez volt az agóniája. 


A kortárs ítélkezik! 


Aki botor szemmel kémleli a jövőt, az sohasem látja meg, és nem érzi át, 
hogy mi történik körülötte a jelenben. Szaladgál titkos jóstól reklámjósig, 
álprófétától álmédiumig s nem hallja meg a valódi jós szavát. Pedig a 
szeme láttára, a nagy nyilvánosság előtt tárja elébe a jövő egy-egy 
darabját az igazi jós: a tudós és a költő. 

Egyszer már seregszemlét tartottam az újabb kor tudósai fölött, akiket a 
hagyományokba belezápult kortárs babér helyett a gúny 
szalmakoszorújával tisztelt meg. Régen akárhányszor ennél is rosszabb 
pályadíj várt rájuk; szalma helyett tövisből fonták a koszorújukat.?"" A 
középkor nem egy tudósának az volt a végzete, hogy nem bírt 
világosságot árasztani a körülötte feketülő sötétségbe. A lángész 
fellolbbanása még jobban megvakította a kortárs szemét. Nehéz és 
fáradságos munka lett volna követni a lángelmét a magasba. 
Kényelmesebb volt megmaradnia a biztonságos lapályon s a jövő 
hírnökének szemébe vágni a vádat: tehetségtelen csaló! 


JÓKAI MÓR SZECSKASTÍLUSA 


A Nemzeti Újság 1846-i évfolyamában a 254. oldalon ez a színházi bírálat 
olvasható: 

"Bizonyos Jókay Mórnak legújabban kétszeresen is fércelt Két gyám című 
nép (?!) színműve (?!) halt meg siratatlanul a nemzeti színpadon... Isten 
bocsássa meg szülőjének bűneit, ki ily idétlenséget hozott a világra s béke 
az elhúnyt hamvainak." 

A kérdő- és felkiáltójeleket parentézisbe rakó műbírálót még lehetne 
valahogyan mentegetni, hiszen tudjuk, hogy Jókai szélesen hömpölygő 
tehetsége nem bírt belezsugorodni a színdarab zárt formáiba. De egyéb 
írásai is kénytelenek voltak elszenvedni a kritika fellegvárából 
alámennydörgő ménkűcsapásokat. 

A Honderű 1847. évi II. évfolyamában /rodalmi ABC címmel Severus 
álnevű kritikus sorozatos cikkekben méltatja az akkori írófiatalságot. A 
Jókaira vonatkozó méltatás így ütött ki: 

A Hiradó, úgy mellékesen egyszer egy kis kritikát közölt ezen fiatal 
emberről, melyben ezt mondá: ha szorgalmasan tanulni kezdene, lehetne 
belőle valami. 

Ha az ember sem logikai éllel, sem kifejezési humorral nem bír, ha az 
ember kénytelen prózai mindennapi dolgokat apró tételekben elmondani, 
az oly stíl épp úgy néz ki, mint a - szecska. Jókay úr, kinek még eddig 
természetesen nem volt ideje a megkívántató ismereteket megszerezni, 
jobb stíl hiányában ily szecskastílben ír. Írásai jó stílgyakorlatok, de a 
kifejezés, az érettség bélyege teljesen hiányzanak s ezáltal gyakorlatai 
kissé emészthetetlenekké lesznek." 

A nemzetnek jobb gyomra volt, mint Severus úrnak; Jókai írásait jó 
egészséggel megemésztette. Nem szántam rá időt, hogy kinyomozzam, 
mely műbíráló lapult meg az álnév alatt. De nem lehetetlen, hogy Jókai a 
Jövő század regényében azért adta a Severus nevet a rút jellemű 
szerecsennek, mert eszébe jutott hajdani jóakarója. 


A TEHETSÉGTELEN PETŐFI 


Nagyon felülről nézett le akkor a kritikus a költőre. A példabeszédes 
Dugonics András azt mondotta volna rá: Kevély, mintha ő ültette volna a 
fiastyúkot. Hagyján a fiastyúk, de a magyar ég legragyogóbb üstökös 
csillagát is ketrecbe akarta szorítani. 

A Honderű hasábjain sűrűn tündöklik elénk Petőfi Sándor neve. A 
lapcsináló uraknak nem éppen tündököltetés volt a céljuk, sőt inkább 
serény buzgalommal igyekeztek a nagy nevet a nyomdafestéknél is 
sötétebbre feketíteni. 

Az 1844. évi 25. számban magának a szerkesztőnek, Nádaskay Lajosnak 
pennája akad bele Petőfi verseibe és telefecskendi kritikai pocákkal. 
Különösen a Helység kalapácsa fűszeres magyarságától fájdult meg a 
divatlap finom szerkesztőjének finnyás gyomra. Elismeri a költő verselési 
könnyűségét, azonban így folytatja: 

"De kénytelen vagyok kimondani, mikép e népköltői tehetség álirányban 
kezd indulni s hogy kimondjam hímezés nélkül, a pórias verselés alanti 
régiójába kezd mindinkább alásüllyedezni. Szomorú példája ennek a 
Helység kalapácsa. A könnyűség könnyelműséggé kezd válni s ahelyett, 
hogy a költő leereszkednék a néphez, melynek nyelvén szól, lealjasul a 
pórhoz, hogy sületlen vicceivel azt megkacagtassa... Szolgál-e ily 
olvasmány mulatságul művelt olvasónak s ízlés nemesítésére, művelésére 
a népnek? Nyer-e általában az irodalom ily művekkel valamit? szóval: 
megfelel-e ily mű azon igényeknek, miket tekintélyes műbírák a 
népköltészet eszméjéhez mindenhol s mindenkor kötének s miket Petőfi 
úr is igen jól ismerend? Bizonnyal nem. Petőfi úr még igen fiatal költő s 
így megbocsátható, ha ízlése még nem oly tiszta, nem oly művelt, minőt 
költőtől igénylünk, mi nélkül minden tehetség köszörületlen gyémánt, 
nem egyéb. Nem tisztem efölött leckét tartani, Petőfi úr ismerni fogja az 
ízlése nemesbítésére szolgálandókat, szabadjon csupán megjegyeznünk, 
mikép ezeknek egyike s talán nem leghatálytalanabbja lenne elismert 
classicitású műveknek olvasása." 

A lapvezér fején találta a szöget. Nagy mulasztása volt Petőfinek, hogy 
nem olvasott , elismert classicitású" műveket. Igaz ugyan, hogy ekkor már 
eredetiben olvasta Victor Hugót és Béranger-t, majd utóbb Shakespeare-t 
fordította, de úgy látszik, ezek a kócos lángelmék divatlapi felfogás 
szerint szintén a köszörületlen gyémántok sorába tartoztak. Viszont 
elismert classzicitású költő lehetett akkoriban Laube Henrik; ugyanis a 
Honderű 1846-i évfolyamában Zerffi tollából cikksorozat jelent meg ezzel 
a címmel: , Irodalmi levelek Dr. Laube Henrikhez Lipcsében." Más kérdés, 
hogy Laube Henrik olvasta-e a leveleket? Nem muszáj mindent elolvasni; 
e sorok írója sem olvasott Laubétól egy betűt sem. A divatújság gárdája 
hiába tette magát süketnek a nép nyelvével szemben, a Helység 
kalapácsának szilaj hangja a mellébe rezdült, nem lehetett előle kitérni. 
Zerffi hát vállalta, hogy végez vele. Kerülő úton kezdte a támadást, 
összehasonlította Petőfit Heinével. 

"Míg Heinétől minden torzképei mellett is a genialitást megtagadni nem 
lehet, Petőfinél a genialitást csupán torzképeiben kellene keresnünk. 
Heine minden illetlenségei mellett is mindig a szellemi salon embere volt, 


míg Petőfi mindig a nyers puszták és csárdák fia maradt. Salon nevezet 
alatt a nagyobb szellemszabadság helyét értem, hol a szenvedélyes 
világszerelem szavai miként lángpallosok zengenek, hol a minden valódi 
nagy iránti lángoló fogékonyság szócsillagokat, fénylőn és égetőn löveltet 
alá; míg a puszták fia az eszmék tengeteg hiányában sinylvén, untalan 
ugyanazt ismétli s magát a korlátolt nézlet bilincseiből kiszabadítani nem 
bírja." 

A zengő lángpallos csapásai imígy zuhogtak a költőre, aki akarva sem 
bírt volna megjavulni, mert nyilván nem értette meg, hogy ő miféle 
eszmék tengeteg hiányában sínylik. 

Következnek a Helység kalapácsára lövellt szócsillagok. 

Petőfi szép reményeket nyújtott a jövő iránt. De ő - fájdalom - e 
reményeket meghiúsítá. Első bizonysága volt tetemes hátramenésének a 
Helység kalapácsa, víg hősköltemény, mely a legtriviálisabb nyerseségtől 
duzzadoz. A jellemek a legalsóbb söpredékből vévék; nyelve 
legkeresettebb durvaságokkal tele; úgy hogy ily minden poézis nélküli, 
eszmeüres valami nem egyhamar jelent meg egy 66 lapnyi 
könyvecskében. Igyekezett az aljas tárgyat tehetségig a l/legeslegaljasabb 
előadásmodor által komikaivá tenni s ezáltal - ízetlenné lőn. 

Vessünk egy pillanatot e munkácska költészethíjú dictiojára s kérdjük 
aztán, hol van az egészben csak egy szikrája is az ízlés- és poézisnak? 


Csend vala hát, 

Csak két éhes pók harcolt 

Életre, halálra 

Egy szilvamagon hízott légy combja felett. 


Majd: 


Szintén így kiderül 

A sötétlő konyha is éjjel 
Ha kólyika kezdi gyötörni 
A mopszlikutyácskát. 


Nem torzul-e el illyesekre arca magának a legaljasb komika aljas 
múzsájának s nem hullat-e keserű könnyeket, hogy köpenye alatt illyesek 
irathatnak? Végezzünk a legszebb képpel: 


A nap gombóca piroslott, 
Valamint a paprika, 
Vagy mint a spanyolviasz. 


Szerző itt elfeledé, hogy képe mindamellett még hiányos is - minthogy 
nemcsak vörös spanyolviasz van a világon, hanem másszínű is, például 
fekete, zöld és így tovább." 

Megértem a divathírek légycombján hízott kritikus felháborodását. A nap 
gombóca úgy hathatott az ő világában, mint a régi világban a föld 
gömbölyűségéről hirdetett vakmerő tantétel. A föld nem gömbölyű, 
hanem lapos. A szalónképes stílus is. 

Azt hinné az ember, hogy a Helység kalapácsa tomboló szilajságát a 
költő jóvátette a /ános vitéz megenyhült mesehangulatával. Szó sincs 


róla. Zerffiéket nem lehetett megengesztelni. Iluska rózsájára fekete 
spanyolviasz cseppent. 

János vitéz című népregéjével a költő egy lépést sem tőn sem előre, 
sem hátra. Stíleredetiség, új gondolat, figyelemfeszítés, allegoriai 
mélység nem lepi meg benne az olvasót; benső melegség nem hevíti, 
emeli, boldogítja őt. Az egész népregén, kivéve a puszta leírását s a 
tündérországét, nincs semmi különös. 

Csak barátai s párthősei fújják fel, már pedig: pajtásság senkit sem tesz 
költővé. Ki csak egy párt számára Ír, örökre meghasonlik az igazság és a 
szépség egyedül uralkodó istennőivel s nem veheti rossz néven a kritika 
bírószékétől, ha ez őt minden tiszteletreméltó politikai nézetei dacára is - 
rossz költőnek kénytelen nyilvánítani." 

A nagy szót kimondták. Petőfi rossz költő. Az ember kíváncsi most, hogy 
ki a jó költő? Fel kell tenni, hogy a Honderű csakis jó költőknek a verseit 
közli. Találtam is az 1843-i évfolyamban Népdalok címmel két költeményt, 
ezek megmutatták volna Petőfinek az utat, amelyet népies költőnek 
követnie kell. Az egyik egy bús legény lelkiállapotát ecseteli: 


Zöld erdő sátora hűvösen lengedez, 

Mit ér, ha alatta bús legény epedez. 

Ha szerelem tüze lánggal ég szemében, 
Forró könnyek úsznak fekete szemében. 
Előtte a patak játszva csörgedez el 

S ő elandalogva most erre nem figyel. 


A másik versben a bús legény kijött az erdőből és megvigasztalódott: 


Jegenyeszál, sudár jegenyeszál, 
Te ég felé magasra felnyulál. 
Előtted elterül a nyilt mező, 
Tövedben kis pad áll, pihentető. 


Én áldalak s az Isten is megáld, 
Hiszen lelkem nyugalmat itt talált. 
A kis leány alattad ült velem, 
Mikor fogott szívén a szerelem. 


Nem fűzfa volt az a jegenye? 

Nyersen dübörgő szókincsét is finomíthatta volna Petőfi, ha ügyet vet a 
Honderű nyelvpallérozó kísérleteire. Társaséleti szemle című rovatában 
bizonyos Huszthy úr néhány idegen szó helyébe újakat ajánlott, imígyen: 
Miniszter: iglár. (Hadiglár, beliglár stb.) Kortes: bujtár. (Nem bojtár, hanem 
olyan ember, aki bujtogat.) Almáriom: zárta. Sublát: rejteg vagy rejtönc. 
Ferslág: födeg. Skatulya: rekecs vagy rekely. Tinta: irma, a gyurma 
Néhányait magunk is elfogadjuk és használandjuk. 

Ezek után már csak a Cipruslombok gyönggyé fagyott könnycseppjeiben 
bíztam. Azoktól tán meglágyul a kritikus kőkemény szíve. Zerffi nem 
puhult meg: 

v Itt mutathatta volna ki Petőfi lelke mélyeit, szíve tűzérzelmeit a 
kétségbeeső szerelem izzó vörös lángjaiban - s tette-e azt? Mindennapos 


jeremiádokat nyújtott csupán; sóhajtozást és óhajtozást rímekben, 
minőket már ezer költő ajkiról hallottunk - kiket azért még 
lángeszméknek nem kürtöltenek. (S egy idézet után): Mily üres, lapályos, 
minden költői él, minden gondolat nélküli e nyolc soros költeményke!" 

Azonban Zerffi ellene mondott a tulajdon lapjának, mert az elmúlt 
esztendőben, a Cipruslombok megjelenése alkalmával a Honderű 
elismeréssel fogadta a verseket s nőolvasóinak figyelmébe ajánlotta. 
Petőfi szíve repeshetett az örömtől, amikor a költői szárnyalású ajánló 
sorok a szeme elé kerültek. 

"A Cipruslombok olvasása bizonnyal megragadandja nőolvasóink szívét s 
részvétsugarat villámoltatand át keblükön, ha az a vesztett szívkincs 
fájdalmát tán még nem ismerné is; mennyivel inkább pedig, ha a 
panaszkodó lant bús accordjai a fájdalom rokonhangzatával ütköznek 
össze. Pedig van-e nőkebel, amely nem ismerné töviseit is a szívérzelem 
üdvadó melegében nyíló rózsának - a szerelemnek! S viszont van-e 
nőkebel, melynek édes élvezetül ne szolgálna olykor, a szívmagány 
óráinak minden csendében, ha szívpanasznak kesergése lopózik be 
kebleig, mint visszhangra váró zene ön méla ábrándjainak édesbús 
ködfátyolképeihez." 

Tehát: szívkincs, szívérzelem, szívmagány, szívpanasz. És még nyafog a 
Honderű, ha kólyika kezdi gyötörni a mopszlikutyácskát. 


SHAKESPEARE, A RÉSZEG BARBÁR 


Shakespeare kortársai szemében csak sikeres színdarabíró volt. Még 
barátai és színésztársai sem látták meg, hogy akivel a Hableányhoz 
címzett kocsmában borozgatnak, minden idők legnagyobb színpadi 
költője. Maga Ben Jonson, a jóbarát sem szalasztotta el az alkalmat, ha 
csíphetett egyet a kasszadarabok szerzőjén. A G/obe színészei 
elismeréssel mondogatták, hogy Shakespeare kézirataiban nincs egy sor 
törlés sem; mire a kebelbarát rávágta: , Bár törölt volna vagy ezret." 

Év év után hullott az Idő feneketlen sírvermébe, nemzedékek váltották 
fel egymást s szemük még mindig rövidet látott, nem bírta teljes 
nagyságában áttekinteni a felmagasodó óriást. 

II. Károly király korának egyik legbecsesebb adattára az a napló, 
amelyben Samuel Pepys jegyezte fel napról napra, mit csinált, mit látott. 
Megnézte a Romeo és Juliát s megjegyezte: ez a legrosszabb darab, 
amelyet valaha láttam. A Vízkereszt után ez a velős vélemény olvasható: 
silly play. Együgyű darab. Szentivánéji álom: úgy meg voltam vele 
elégedve, hogy soha többé nem nézem meg. A legízléstelenebb és 
legnevetségesebb színdarabok egyike. 

Pepys csupán egyszerű színházlátogató volt, az ő vélekedése nem döntő. 
Thomas Rymer már a kritikus súlyos szavával mondta ki a lesújtó ítéletet: 
A ló nyerítésében, a láncos kutya morgásában több az értelem, 
mondhatnám több az emberi érzés, mint Shakespeare tragikus 
dagályában. Brutus és Cassius jelenete olyan, mintha a vásári komédiás 
és a vasgyúró mutogatná magát és birkóznék két garasért a nézők előtt." 

Későbbi kritikusok is buzgón röpítgették parittyaköveiket Avon hattyúja 
ellen; azt hihették, verébre lőnek. Nem érdemlik a megnevezést, inkább a 


lövedékeket gereblyézem össze. Nagyjában így lehet a kritika vádpontjait 
sorba állítani: 

Érthetetlen. Nincsen sem tragikai, sem komikai tehetsége. Tragédiái a 
színpadi ipar termékei. Komikuma vaskos, nem lehet rajta nevetni. Nem 
eredeti, csupán másoló. Maga nem talált ki semmit; varjú, aki idegen 
tollakkal dicsekszik. Valószerűtlen, képtelen, túlzó, dagályos, keresett, 
affektált, obszcén, erkölcstelen. A csőcselék számára Ír; szörnyűségekben 
leli kedvét; nincs benne sem báj, sem kecsesség; szellemtelen, nagyzoló. 

A német kritikusok közül Gottsched háborodott fel legjobban, mert a 
merev színpadi szabályok korlátalt szétrobbantó tragédiákat nem volt 
képes skatulyákba, bocsánat: rekecsekbe gyömöszölni. Egyéni 
helyesírással Schakespear-nak írja a költő nevét és így szedi le róla a 
keresztvizet: 

"Az a rendetlenség és valószínűtlenség, amely a szabályok áthágásából 
származik, Schakespear-nél annyira kézzelfogható és undorító, hogy senki 
sem lelheti benne örömét, aki csak valaha valamely értelmeset olvasott. 
Julius Caesar, amelyet sokan legjobb darabjának ítélnek, annyi aljasságot 
tartalmaz, hogy nem lehet undor nélkül olvasni. Mindent összedobál 
benne. Majd kézművesnépség és egyéb csőcselék lép fel, gazfickókkal 
tülekednek és otromba tréfákat űznek; majd a legnagyobb római hősök 
jelennek meg s fontos államügyekről folytatnak beszédet." 

Azóta a szigorral bélelt bíráló szabályaival együtt eltűnt a feledés 
süllyesztőjében. De hát akkor a forma volt a fontos. Még Voltaire is úgy 
beleáporodott a francia formatiszteletbe, hogy nem átallotta csalánnal 
koszorúzni a szabályokat nem követő költőt. 

"Részeg barbár! - Durva bohóc! Hamlet olyan barbár mű, hogy a 
legalacsonyabbrendű francia vagy olasz közönség sem bírná elviselni. 
Bármely esetlen vidéki fickó választékosabban és előkelőbben lenne 
képes kifejezni magát, mint Hamlet az ő monológjaiban." 

Voltaire áhítatos tisztelője, Nagy Frigyes is igyekezett francia barátjának 
nézeteihez igazodni. Egyik levelében így pattog a fegyelmetlen angol 
ellen: 

"Ha meg akar győződni a Németországban uralkodó ízlésbeli 
fogyatékosságról, nem kell egyebet tennie, mint a színházakat látogatni. 
Látni fogja, hogy németül adják Shakespeare megvetésre méltó darabjait, 
s a közönség gyönyörtől ájuldozva hallgatja a nevetséges bohóckodást, 
amely Kanada vadembereihez lenne méltó. Azért mondom ezt róluk, mert 
vétenek a színpad elemi szabályai ellen. Shakespeare-nek talán még meg 
lehetne bocsátani bizarr elkalandozásait, mert a kezdetleges művészetet 
nem szabad az érettség fokmérőjével mérni. Ámde itt van ez a Götz von 
Berlichingen, a rossz angol darabok hitvány utánzata. A földszint tapsol és 
lelkesen követeli, hogy tartsák műsoron ezeket az ocsmány laposságokat. 
Tudom, ízlésről nem kell vitázni..."28" 

Hiába, rendnek kell lenni az irodalmi fronton. Különösen elítélendő a 
súlyos fegyelemsértés, amelyet Goethe darabjának hőse cselekedett, 
amikor olyan csúnyát üzent a kapitánynak... 


GOETHE NEM TUD VERSET ÍRNI 


A német költőfejedelemben sem látta meg mindenki a váteszt. Böttinger, 
drezdai múzeumigazgató a Faustból idéz néhány sort: , Ha olyan költő, 
mint Goethe, efféle verseknek ad helyet a művei között, nem kell 
csodálkoznunk, hogy a franciák ízléstelenséget vetnek a németek 
szemére. Egyébként képtelen vagyok megérteni, Goethe úr az emberi 
gondolatok és cselekedetek ábrázolására miért választott olyan 
itatóspapír-jellemeket, mint Clavigo, Egmont, Faust." - Franz von Spaun 
akkori közíró is a Faustba köt bele: , Lázbeteg nem fecseg annyi 
bárgyúságot, mint a Goethe-féle Faust. Kiesik a toll a kezemből. Ennek az 
Augias-istállónak a kitakarításához több mint herkulesi munka kellene. 
Nem beszélek a verselés gyámoltalanságáról; amit olvastam, eléggé 
megmutatta, hogy a szerző a régi iskolának legközépszerűbb 
tehetségeivel sem mérkőzhetik. Lehet, hogy a Faustban rejlik valamelyes 
célkitűzés, de a jó költő nem mázolja azt oda; értenie kell a rajz és a 
festés művészetéhez... Vannak emberek, akikből ömlik a vers, mint a víz, 
de az unalmas rímelésnek ez a cukorbajos áradata jó költőtől sohasem 
ered."285 

Nem rossz az a búcsúztató sem, amelyet félévvel Goethe halála után a 
Sachsenfreund című folyóiratban tartott fölötte egy weimari névtelen 
cikkíró: ,A mi Goethénk el van feledve, nem mintha a weimariak 
érzéketlenek lennének tiszteletreméltó jelenségekkel szemben, hanem a 
saját egyénisége miatt. Nem volt benne semmi emberi, csak saját 
magával törődött, az emberiség nagy érdekei idegenek voltak neki... 
Művei, nos igen, azok túl fogják élni őt, tudniillik az a hat-nyolc kötet, 
amelybe majd egy kritikai kéz össze fogja gyűjteni a negyven kötetnyi 
pelyvából a búzaszemeket." 

Ha maga a német kortárs ilyen véleményeket hullat el nemzete 
legnagyobb költőjéről, mit lehet remélni az idegentől? Coleridge szerint 
Faust nem egyéb, mint vetített képek sorozata, írásmódja közönséges és 
szabadszájú. - De Ouincey még szigorúbb: , Sem a legalacsonyabbrendű 
egyiptomi babona, sem az elvarázsolt Titania, sem Caliban részegségében 
nem álmodott olyan üres és gyatra bálványképről, mint a németek 
Goetheje." 

Victor Hugo-t elöntötte az epe, amikor Goethét említették. , Szörny! 
Vadállat! Egyetlen művét sem érdemes elolvasni, kivéve a Haramiákat." 
Egyik hallgatója szerényen közbeszólt: ,A Haramiákat nem Goethe írta, 
hanem Schiller." A nagy francia nem jött zavarba és tovább zúgolódott: 
No látják, ezt sem ő írta!" 

Ami Schillert illeti, neki is volt mit eltűrnie a kortársi bölcsességtől. Egy 
szépnevű újság, a Königliche privilegierte Berlinische Staats- und Gelehrte 
Zeitung 1784. évi július 21-i számában így röffen neki az Ármány és 
szerelemnek: 

"Megint valami, ami szégyent hoz napjainkra. Minő ábrázattal mer valaki 
ilyen értelmetlenséget leírni és kinyomatni. De nem kívánunk szónokolni. 
Itéljen maga, aki képes végigolvasni 167 oldalnyi undorító ismétlést és 
istentelen kiszólást, ahol egy ficsúr a Gondviseléssel perlekedik egy buta, 
affektált leány miatt s ahol hemzseg a pórias élc és érthetetlen 
szóhabarék. Így írni annyi, mint lábbal tapodni az ízlést és a józan 
ítélőképességet. E művében a szerző felülmúlta saját magát. Néhány 
jelenetből lehetett volna valamit csinálni, de amihez ez a szerző 
hozzányúl, buborékká oszlik a keze alatt." 


Mikor Kleist Heilbronni Katicája megjelent, a Morgenblatt című újság azt 
írta róla, hogy érdekes olvasmány olyanok számára, akiket a józan eszük 
elhagyott. 

S nem is kell a régmúlt időkben keresgélnünk. A nemrég annyira divatos 
Max Nordau szerint Ibsen képtelen egyetlen gondolatot is világosan 
átgondolni, egyetlen itt-ott odakent vezérszót megérteni, egyetlen 
tételből a helyes következtetést levonni. - Az irodalomtörténész Eduard 
Engel megállapítja, hogy Thomas Mann nem tud németül. A 
Buddenbrooks nem egyéb, mint két vastag kötet, amelyben a szerző 
érdektelen emberek érdektelen történetét érdektelen fecsegéssel írja le. 

Végezetül hallgassuk meg az előkelő körök véleményét is az újító 
irodalomról. Hohenlohe-Schillingfürst herceg, német birodalmi kancellár 
megnézte Gerhart Hauptmann költői darabját, a Hannelét. Ugy emlékezik 
meg róla, hogy szörnyűséges realista csinálmány, amellett betegesen 
érzelgős misztikum, kellemetlen, idegtépő, egyszóval utálatos. 

"Utána elmentünk egy vendéglőbe, hogy pezsgő és kaviár segítségével 
ismét emberhez méltó hangulatba lendítsük át magunkat." 

Azt mindig tudtuk, hogy udvari felfogás szerint az ember a bárónál 
kezdődik. A hercegi kritikus talpraesett megjegyzése arra is megtanít, 
hogy az emberi gyomor a kaviárnál kezdődik. 


WAGNER ÉS A JÖVŐ ZENÉJE 


1850-ben jelent meg Wagner Richárdnak egy füzete Das Kunstwerk der 
Zukunfrt (A jövő műalkotása) címmel. Azóta él a mi nyelvünkben is 
szállóigeként a jövő zenéje. Igen természetes, hogy ezt a zenét a jelen 
épp olyan megértő szeretettel fogadta, mint a tudósnak és a költőnek 
jövőbe villanó látomásait. 

A hírlapolvasó bőségesen értesül az évfordulók szokásos felfrissítése 
alkalmával, hogy ennek meg annak a nagy zeneszerzőnek ezt meg amazt 
a művét miként buktatta meg a nemesen maradi ízlésű közönség. Mozart, 
Schubert, Beethoven, Weber, Bizet s még sok-sok más zeneköltő bukott 
bele, amikor a jövő zenéjével akart kedveskedni a múltba ragadt 
jelennek. (Húsz éve az egyik külföldi rádióállomás ötletes zeneszámot 
iktatott a műsorába: Kifütyült mesterművek.) 

A sok közül egynél állapodom meg, annál, aki magát a szállóigét alkotta. 
A körülötte süvöltő hangorkánt nehéz lenne kottára szednem, azért a 
wagneri zenéhez alkalmazkodva csupán a vezérszólamot ragadom ki. Ez a 
durván dübörgő szólam a gorombaság. 

Munkám könnyű. Wilhelm Tappert elismerést érdemlő fáradsággal 
összegyűjtötte mindama gorombaságokat, amelyeket annak idején 
Wagner fejéhez vagdostak s 1877-ben kiadta Ein Wagnerlexikon címmel. 
Rendszerét nem követhetem, mert ő a gorombaságfüzért betűrendbe 
szedetten pergeti le. Albernheit van az elején és Zuchthausstrafe a végén, 
amin azt kell érteni, hogy a fegyháznál már csak az a súlyosabb büntetés, 
ha valakit Wagner hallgatására ítélnek. Másként kell a figyelemre méltó 
anyagot csoportosítanom. 

Wagner személyét a következő jelzőkkel ékesítették fel kortársai, csak a 
legkifejezőbbeket válogatva össze: Sarlatán. Dilettáns. Agyalágyult. 
Nagyszájú. Tudatlan. Vandál. Örült. Unalomcsősz. Zenei szörnyeteg. Don 


Ouijote. Zenei Heliogabaal. A zene Marat-ja. A modern művészet hóhéra. 
Berlioz tolvaja. Törpe alak Gluck vállán. 

A Kerl/ vezérszónál arról értesülünk, hogy egyik kritikusa feljajdult: , Miért 
kellett ezzel a fickóval egy században születnem!" 

Alkotásairól általában efféle jellemzések tájékoztatták az irányítást váró 
közvéleményt: Káosz. Zenei köd. Gyerekesség. Idegláz. Zenei nyavalygás. 
Zenei humbug. Hókusz-pókusz. Erkölcsi macskajaj. Zenei szélhám. Gyilkos 
lárma. Fülfájdító, fülrepesztő zaj. Téboly. Szemét. Kófic. Tohuvabohu. 

Tannháuser: A nyitány az értelmetlenség megdicsőülése, a szöveg 
.Wischi-waschi", az egész opera kutyának való. - A francia sajtó is 
hozzájárult a német wagneri szókincs gyarapításához egy akkori divatos 
kifejezéssel. Se tannhauser annyit jelentett, mint unatkozni. 

Bolygó hollandi: Pokoli zenebona. Zenei szörnymű, egyenlően van benne 
adagolva az ízléstelenség és brutalitás. A bolygó tengerésztől tengeri 
betegséget kapni. 

Lohengrin: Lapos és unalmas. Vigasztalanul meddő. Hattyú által 
vontatott vízi fiáker. Meyerbeer művei között leggyengébb az Afrikai nő, 
mégis úgy aránylik a Lohengrinhez, mint az áldott India földje egy északi 
pusztasághoz. 

Tristan: Agyalágyult szöveg. Locsogás-pocsogás. Esztétikai torzszülött. 
Színpad helyett kínpad. Nyerít benne a bujaság. A hős nem más, mint egy 
megveszekedett eunuch; a harmadik felvonásban úgy bőg, mint a 
mészárszéken ledőfött ökör. 

Nürnbergi mesterdalnokok: Laposságok és bárgyúságok halomba 
hordva. Zenei patkánykirály. Csinálmány. Szemét. Macskazene. 
Zagyvaság. Zűrzavar. Suszterinas-opera. 

A Nibelungok gyűrűje általában mint cirkuszkomédia szerepel, megfelelő 
állatsereglettel, mármint a walkürök lovaival, sárkánnyal, beszélő 
madárral. A walkürök lovaglása a lexikon szerint Viehmagd-Cavallerie, a 
Rajna kincse sellőivel pedig ugyanott Huren-Aguarium néven ismerkedünk 
meg. A szelídített magyar fordítás gyengítené az eredeti kifejezések 
zamatát. Az efféle szójátékokat sem lehet magyarra átültetni: 
Nebeljungen, Reinblech, Keingola. 

Kiegészítem a szószedetet a hivatásos kritika összefüggő 
megnyilatkozásával. 

Ludwig Speidel, a Neue Freie Presse munkatársa: 

Felette kényelmes módszer minden szereplőnek minden alkalommal 
ugyanazt a vezérszólamot akasztani a nyakába, mint egy kutyajegyet... 
Az egész zene egy kérődző szörny, súlyosbítva a vezérszólamok időnkénti 
visszataszító felböffentésével... Az embernek olyan érzése támad, hogy 
beszennyezi magát, ha a Nibelungokkal foglalkozik. A németek oly sokat 
tartanak műveltségükre, tudományukra, művészetükre; ez a 
nagyhagyományú nép mindent eldobna magától olyan ember kedvéért, 
mint Wagner, aki a kontárságot a legmagasabb fokra fejlesztette?... Nem, 
nem, háromszor is nem; a német népnek nincs semmi köze ehhez a 
szégyenletes zenedrámai majomsághoz s ha mégis örömét lelné a 
Nibelungok gyűrűjének hamis aranyában, már maga ez a tény kíitörölné őt 
a nyugati kultúrnépek sorából." 

Végeztem a kortárs bölcsességével. 


A nagyérdemű közönség 


Húsz évvel ezelőtt egy New York-i újságíró farsangi kedvében fogadást 
ajánlott a kollégáinak. A legelképesztőbb ostobaságot fogja kérelmezni az 
elnöknél - mondotta - s vállalja, hogy a kérvényt egész sereg intelligens 
polgárral jóhiszeműen aláíratja. A fogadást megkötötték. Három nap sem 
telt el, már ott vigyorgott a szerkesztőség asztalán a Roosevelt elnökhöz 
címzett kérvény, amelyben hetvenöt aláíró arra kérte az elnököt, 
szavaztasson meg a törvényhozással évjáradékot az ismeretlen katona 
özvegyének. 

Az eset teljesen hihető. Brisbane, az amerikai Hearst-lapok híres közírója 
azt mondta az olvasóközönségről, hogy naivitása határtalan, mindent 
elhisz, csak megfelelő módon adagolják. Az amerikai átlagember, a man 
of the street, szalad a dolga után, nem ér rá gondolkozni, s még ha 
ráérne, sem jutna messzire, mert az általános műveltsége 
megdöbbentően fogyatékos.?9 

Az európai átlagolvasónak nem lehet a műveletlenség vádját a nyakába 
akasztani, de ő is siet, őt is magával sodorja az álal4ános rohanás. Az 
események gyorsan kergetik egymást, a reggeli lap újdonságai délre 
elavulnak, a hajsza átragad az olvasóra, szeme nyargalva siklik át a 
sorokon, nem ér rá bírálni és kételkedni, a hamis hír szenzációja együtt 
forrong és kavarog benne a valódival. 

Az újságolvasó hiszékenycégét még jobban megejti a nyomtatott betű 
varázsa. Önkéntelenül érzi, hogy a nyomtatásban feketülő mondatokat 
hatalmas vezérkar állította csatarendbe: író, szerkesztő, kiadó, nyomdász 
stb. Ez a nagyszerű bonyolult szervezet csak nem fogja megcselekedni, 
hogy hamis hírek maszlagát zúdítsa a százezernyi olvasótábor 
nyilvánossága elé? Nyomtatva van, tehát igaz - a nagy tömegek ezt a 
képzetet fűzik az újsághírekhez. A bírálók és kételkedők száma aránylag 
kicsiny. A betű szuggesztív erejére érdekes példával szolgálnak a 
lapokban hirdetésszerűen elhelyezett könyvkritikák. A szöveget 
legtöbbször maga a szerző Írja, s mégis, amikor a saját bírálatát 
nyomtatásban olvassa, boldog megelégedéssel élvezi, milyen szépen 
emlékezett meg róla a lap. Vagyis elhiszi, amiről maga tudja legjobban, 
hogy nem igaz. 

Ilyesféle lélektani alapja lehet a sikernek, amely a hírlapi kacsa röptét 
világszerte kísérni szokta. 

Hogy miféle tojásból kotlották világra a csodaállatot, vagyis mi az 
elnevezés eredete, senki sem tudja megmondani. 

A németek szerint már a XV. században ismeretes volt a , blaue Ente" 
kifejezés, amely kék kacsát, azaz lehetetlen dolgot jelentett. A reformáció 
idejében megszületett a Legende-Lugente szójáték; állítótag Luther 
alkalmazta volna. 

A franciák Monsieur Crac-nak, a gascognei Münchhausennek ismeretes 
kalandjából származtatják, aki tudvalevően fonál végére kötött 
szalonnadarabbal 12 kacsát fűzött fel sorjában a madzagjára. 

Az angolok nem használják a , kacsa" kifejezést. Náluk mindenféle 
misztifikáció közös neve: hoax. Ezzel a szóval különben éppúgy meg 
vannak akadva, mint mi a kacsával: nem tudják, hogy honnan eredt. 
Állítólag a hocus-pocus eltorzítása lenne; de itt megint zsákutcába 


érkezett az oknyomozó tudomány, mert most meg azzal a kérdéssel nem 
bírt megbirkózni, hogy maga a nálunk is népszerű kókusz-pókusz merről 
furakodott be a nyelvjárásba? 

A belgák egy Cornelissen nevű antwerpeni újságíró világhírű 
koholmányához kapcsolják a kifejezés eredetét. Az eset a múlt század 
húszas éveiben történt. Cornelissen megsokallta az akkori lapok együgyű 
hazudozásait s példát akart mutatni, hogyan kell szellemesen lódítani. 
Lapjában cikket írt egy tudományos kísérletről, amely a kacsák 
falánkságának a méretét volt hivatva kideríteni. A tudósok húsz kacsát 
berekesztettek egy baromfiudvarba. Egyet közülük nyomban levágtak, 
tollastul-bőröstül aprólékot metéltek belőle és odavetették a többinek. 
Azok kannibál módra nekiestek és felfalták. Maradt tizenkilenc. Megint 
levágtak egyet, felaprózták, odadobták a megmaradt tizennyolcnak. Ezt is 
bekapták nagy hirtelen. Ismét feldaraboltak egyet, maradt tizenhét. Így 
folytatták az etetést, mindig egy-egy kacsát aprítva ragúvá, s odaszórva a 
megmaradtak elé. Az utolsó kacsának feltálalták az utolsóelőttit s ez Ínyes 
falattá metélt társát változatlan étvággyal fellakmározta. Íme tehát 
bebizonyult, hogy a kacsa a földkerekség legmohóbb és legfalánkabb 
állatja, mert egyetlen kacsa képes volt pár óra alatt tizenkilenc másik 
kacsát fölfalni. 

Az újsághír fényes karriert csinált. Bejárta Európa valamennyi újságját és 
átjutott Amerikába. Onnan pár év múlva ismét hazakerült európai 
szülőföldjére, megtoldva a kacsa boncolásáról készült hiteles 
jegyzőkönyvvel, amely szerint az odavaló professzorok ilyen meg 
amolyan elváltozásokat találtak a csodaállat belsejében. 

Végül is Cornelissen színt vallott, a tüneményes bolondságról lehullott a 
lepel s ettől fogva a lapok álhíreit kacsának nevezték el. 

Ha nem lehetséges is éppenséggel ehhez a történethez fűzni a kacsa 
eredetét, annyi valószínű, hogy népszerűségét antwerpeni atyafiának 
köszönheti. A XIX. század második negyedében egyre-másra születtek 
meg a párizsi bulvár-lapok, kihívó őszinteséggel keresztelve el magukat 
kacsának. Ilyenek voltak Canard raisonnable (Okos kacsa) és Canard 
véridigue (Igazmondó kacsa) (1834), Canard en colcre (Dühös kacsa) 
(1835), Canards de FVannéée (Az év kacsái) (1847), végül a híres Le Canard 
(A kacsa) (1848), Xavier Montépin és társai szabadszájú lapja. A Canard 
enchainé (A láncravert kacsa) ma is használja a patinás címet. 

Bármikor keletkezett is az elnevezés, bizonyos, hogy maga az álhír, 
vagyis a kacsa egyidős az újsággal. Még csecsemőkorát élte az újság, 
még csak egyetlen oldalra terjedt az egész lap, a kacsa máris elhápogta 
magát rajta. Többnyire valamilyen szenzációs kép díszítette a lapot, 
megfelelően idegbőszítő és vásárlásra csábító szöveggel. Egyiken kutyává 
változott lengyel földesúr volt látható; ezt amiatt érte a büntetés, mert 
rosszul bánt a jobbágyaival. A másikon tevefejű emberi szörny rémtettei 
voltak megörökítve; ismét egy másik arról számolt be, hogy a 
németországi Bönningheim községben egy házaspár összesen 
ötvenhárom gyermekkel ajándékozta meg a hazát. A nürnbergi 
Germanisches Museumban őrzött példányon szép színes fametszet 
igyekszik hitelessé tenni a csodálatos esetet; látható rajta valamennyi 
gyerek, harmincnyolc fiú és tizenöt leány. Távoli országok csodás lakóiról 
is hoztak híreket a lapok, Plinius hetedik könyvének mesés adatai 
nyomán. Találkozunk az egylábú emberek országával, ahol a lakosoknak 


csak egyetlen lábuk van ugyan, de viszont a talpuk akkora, hogy a 
legtüzesebben sütő déli nap alatt is békésen hűsölhetnek a tulajdon 
felemelt talpuk árnyékában. Értesülünk, hogy léteznek elefántméretű 
füllel megáldott népek; ezek éjszaka az egyik fülükre lefekszenek, a 
másikkal betakaróznak. Se szeri, se száma a kétfejű borjakról és hatlábú 
tehenekről szóló híradásoknak. A hasonló monstrumok között 
legtanulságosabb a dupla nyúlról szóló közlemény. Ennek a nyúlnak nyolc 
lába volt: négy rendes alul és négy rendkívüli felül. Ha üldözték és 
elfáradt, ügyesen bukfencet vetett és továbbszaladt a felső négy pihent 
lábán. 

Magyar vonatkozású kacsák is bólogatnak felénk a külföldi múzeumok 
gyűjteményeiből. Egyikük lefőzi az összes kétfejű borjút és hatlábú 
tehenet, de még a dupla nyulat is: ez az 1620-ik esztendőben 
Kolozsvárott világrajött csodabirka. A rajz szerint voltaképpen nem is egy, 
de három birkáról volt szó s ezek elöl egyetlen egy fejben egyesültek. 
Dolmányos magyarok és németruhás szászok gyönyörködnek a jól fejlett 
és a közös fej irányítása mellett békés egyetértésben éldegélő tripla 
állatban. Lehetséges, hogy az egész álhír valamely meg nem értett 
allegória akart lenni az erdélyi három nemzetről: a magyarról, székelyről 
és százról, amelyeknek egy közös fejjel kell bírniuk. 

Még vadabb hírrel lepi meg közönségét egy 1664-ből származó újságlap; 
található a müncheni képtár gyűjteményében. A hír szerint Zrínyi Miklós 
egy zsiráfnyakú tatárt fogott el a törökökkel vívott harcai során. A 
nevezetes hadifogolynak olyan hosszú a nyaka, mint a karja. A 
zsiráfnyakú ember sorsáról nélkülözzük a további híradásokat; éppúgy, 
mint az 1530-i magyarországi kígyójárvány lefolyásáról, pedig a zürichi 
Wickiana-gyűjtemény egyik újságpéldánya szerint a járvány rendkívüli 
rémségekben bővelkedett. A tiszavidéki községekben háromezer embert 
martak halálra a kígyók. Bemásztak az emberek torkába s csak akkor 
bújtak elő, ha az illető kifeküdt a napra. De ha meg akarták őket fogni, 
megint visszacsúsztak. 

A sok bolondság nem volt olyan ártatlan, mint az ember gondolná. A 
nyomtatott betű ismert varázsa, az illusztráció megjelenítő ereje 
aláaknázta a tömegek ítélőképességét s kirobbant a babona mérges 
gázfelhője. Ha igaz a kutyává változott nemes úr esete, miért ne lehetne 
valóság a farkas-emberek létezése, akik bűbájossággal farkassá 
változnak, gyermekeket rabolnak s kegyetlen dúlást rendeznek nyájban 
és kondában? Miért ne létezhetnének vámpírok? miért ne 
lappanghatnának a falvakban varázslók, és átkozott boszorkányok? miért 
ne rémíthetnék a jámbor polgárt hazajáró kísértetek? 

Lélekrontó művét a kacsa akkor is folytatta, amikor a hírlapírás 
magasabb fokra lendült s rendszeresen kezdtek megjelenni a 
műveltebbeknek szánt újságok. Még elevenen élt a boszorkányhit, még 
piros lánggal lobogtak Európa-szerte a máglyák s a kiadói profitvágy nem 
átallotta még jobban szítani a tüzet. Özönlöttek a hírek a boszorkányok 
gonosz rontásairól. Kedvelt híranyag volt a félelmes viaszbáb-varázslat: 
valaki viaszképet csinált egy fejedelmi személyről, tűvel szurkálta a babát 
s a fejedelem minden szúrást fájdalmas döfés gyanánt érzett a tulajdon 
testén. Másszor a spanyol király ágyában találtak egy szárított békát; 
nyilván titkos bűbáj tört a király életére. Viharcsináló, gyermekrontó, 
betegséget bűvölő, ördög szombatjára járó boszorkányokról szóló 


megtörtént eseteket kürtölt szét a hírtrombita. A berlini Sonntagischer 
Postilion 1681. évi 11. számában ezt a gonosz kacsát szállítja az 
előfizetőknek: 

,.Stockholmban egy fejvesztésre ítélt asszony kivégzésénél az a 
csodálatos eset történt, hogy mikor az elítélt lehajtotta fejét a tőkére és a 
hóhér teljes erővel rásújtott: a bárd visszapattant a nő nyakáról, mintha 
acélba ütközött volna. Az asszony még csak meg sem sérült, csupán egy 
vörös sáv mutatkozott a nyakán. A hatóság megvizsgáltatta a bárdot és 
beretvaétesnek találta." 

A kacsafantázia nem érte be az ördög szolgálóinak szerepeltetésével. Az 
olvasók szeme elé vetítette magát az atyamestert, az ördögöt is. A 
müncheni Wochentliche Ordinari Zeitung 1628. évi 37. számában Így 
rémüldözik: 

vtzehoe városában az ördög tulajdon személyében mutogatja magát. 
Több mint húsz ökörnek kitekerte a nyakát s akkora erővel nyomta be a 
földbe őket, hogy csak a szarvuk meredt ki. A szekerek rúdját egymással 
összefonta, fejszével kellett a rúdfonadékot szétvagdosni. A város kapuját 
fölemelte s pár lépésnyivel beljebb lódította a városba. Mi lesz még 
ebből?" 

Az lett belőle, hogy a kacsa nem érte be a hírlapok szintjével s 
magasabbra akart repülni. Fel, a tudomány hűvös és tiszta régióiba. A 
XVII. század egyik legnagyobb tekintélyű folyóirata volt a frankfurti, 
remek nyomdaművészettel kiállított 7heatrum Europaeum (Európai 
látványosság). Ez a komoly, súlyos folyóirat hideg tárgyilagossággal 
kijelentette, hogy 1630-ban Milánó városának egész lakossága 
megdöbbentő és csodálatos eseménynek volt a színhelye: megjelent a 
városban az ördög, a saját alvilági valóságában! 

Honnan ásta ki az újság ezt a szörnyű pöfeteg bolondgombát? 

A véletlen nyomra vezetett. 

A kis hesseni Rinteln város 1621-ben egyetemet kapott. A tanári kar 
dísze volt J. P. Lotichius professzor, akkor igen híres, nagytudományú 
férfiú. Talán, hogy a friss-sütetű főiskola tekintélyét emelje, 1631-ben 
szenzációsnak ígérkező értekezéssel lepte meg a régi nagy egyetemeket. 
Latinul Írta?" s még ugyanabban az évben német fordítását is kiadta. Az 
értekezést felolvasta az egyetem nagy nyilvánossága előtt. Csodálni való, 
hogy a hallgatóság nem rohant fel a pódiumra és nem kötözte meg a 
professzort. Mert ez foglaltatott az előadásban: 

"Mint számos nagytekintélyű férfiú híradásából értesülünk, az ördög 
jelenleg Milánóban ütötte fel tanyáját s ott valóságos udvartartást 
szervezett. Naponként mindenki szemeláttára négy pokolfajzatú lótól vont 
hintóban hajtat végig a városon, mintegy diadalmenetben. Számos 
udvaronccal véteti körül magát, ezek aranyhímzetű zöld bársony 
egyénruhában hivalkodnak. Nem is tagadja, hogy ő a pokol fejedelme s 
Mammon hercegnek hívatja magát." 

Tovább nem tudtam nyomozni a tudományos, hízott kacsa röptét. Csak 
sejtem, hogy valamely szélhámos jelenhetett meg hlilánóban s kuruzslók 
szokása szerint nagy parádéval lépett fel. Valaki fejcsóválva rámondhatta, 
hogy a különös ismeretlen talán maga az ördög s ennyi elég volt a 
kacsának, hogy felrebbenjen és Rintelnen keresztül Frankfurtig repüljön. 

Ezekre az időkre esik a kacsa hőskora: komolyan vették. Később, a XIX. 
század felé maga is úgy járt, mint kedvelt híranyaga, az ördög. A primitív 


festők rémséges ördögábrázolásaitól félve és borzongva riadozott még a 
kései középkor embere is. Azután csökkent a képhatás, már csak 
szimbólumot láttak benne; végre az ördög képe karikatúrává torzult és 
nevettek rajta. Aminő termékenységgel szaporodott el a kacsa a modern 
újságok hasábjain, akkora mértékben csökkent a veszedelmessége. Az 
olvasó legfeljebb felhorkant, azután megrázta a fejét s ezzel lepergett róla 
a hamis szenzáció, mint a szárítkozó eleven kacsa szárnyáról a 
pocsolyavíz. 

Az álhírek is ártatlanokká szelídültek. Szirének, tengeri emberek, tengeri 
kígyók lubickoltak a múltszázadbeli híráradatban. Otletszegény hírecskék 
voltak ezek, akárcsak a régi egylapos újságok monstrumait tálalták volna 
fel újból, mindössze divatos köntöst húztak rájuk. Egyik díszpéldányuk 
volt a hírhedt chilei monstrum. Ezt különösen a szerző személye tette 
nevezetessé. Nem kisebb ember volt, mint a pruvence-i gróf, aki később 
XVIII. Lajos néven Franciaország királya lett. Akkoriban azzal szórakozott, 
hogy álnéven mindenféle bolondságot kúldött be a lapoknak. A chilei 
szörnnyel a /ournal de Paris-t örvendeztette meg. A csodálatos állatot - 
írta előkelő tudósítója nyomán a lap - spanyol vadászok ejtették el a chilei 
tengerparton. Hasonlított a szfinxhez, ámde oroszlánfeje volt, bikaszarva 
és óriási szamárfüle. Hátán szárnya nőtt, mint a denevérnek. Mellső része 
két hatalmas kacsalábra támaszkodott s hátul fókatestben végződött, 
uszonyokkal. A szörnyeteg úszott is, repült is, szaladt is; élőlény nem 
menekülhetett előle. 

A kacsatenyésztést Amerika fejlesztette legnagyobb tökéletességre. Az 
újságok ádáz versenyében az kerekedett a másik fölé, aki érdekesebb 
riporttal kápráztatta el az előEizető szemét. Otletesen kieszelt, 
tetszetősen csiszolt álhírrel sok pénzt lehetett keresni. 

Túlságosan vastagra bővülne ez a könyv, ha valamennyi híres amerikai 
kacsát fel akarnám tálalni. Felesleges is, hiszen úgy szólván a szemünk 
előtt húznak el manapság is a tengerentúlról érkező kacsarajok. 
Szemléltetésül csak egyet ismertetek a régiek közül, a 
legnevezetesebbet. 

A New York-i Sun 1835. évi 615-619. számaiban nagyfontosságú 
csillagászati felfedezésről számolt be. A cikksorozat alapos készültséggel 
és tudóshoz illő hűvös tárgyilagossággal részletezte a tudományos 
szenzációt. 

Herschelt, a nagy angol csillagászt kiküldte a kormány Dél-Afrikába, 
hogy ott csillagászati megfigyeléseket végezzen. Hivatalos jelentése még 
nem készült el - írta a Sun -, de sikerült megszerezni dr. Grant nevű tudós 
kísérőjének jegyzeteit. Miután a század legizgatóbb érdekességéről van 
szó, a Sun kötelességének vélte, hogy olvasóit elsőnek tájékoztassa róla. 

Herschel a legnagyobb titokban olyan messzelátót szerkesztett, 
amelynek segítségével sikerült a Föld és Hold közötti távolságot az 
emberi szem számára 100 vardig lecsökkenteni. A messzelátó 42 000- 
szeres nagyító lencsének, valamint mikroszkópnak és vetítő készüléknek 
elmés összekapcsolásával készült, úgyhogy a Holdnak megcélzott 
részletét egyenesen a falra feszített vászonra lebuett vetíteni. ; 

Január 10-én este fél tíz tájban került sor a Hold megfigyelésére. És íme, 
olyan látvány vetítődött a vászonra, aminőt szem még sohasem pillantott 
meg: hatalmas bazalthegyek, a lejtőkön zöld erdők és virágos rétek! 
Tehát a Holdat levegőréteg veszi körül! A meglepett társaságot elfogta az 


izgalom láza: hiszen akkor kell hogy élőlények is legyenek a halottnak vélt 
égitesten! 

A messzelátó lencséje előtt a Hold lassan továbbfordult. Lila tűzben égő 
ametisztsziklák ragyogtak fel a vásznon, majd megjelent egy békésen 
legelésző bíivalycsorda. Közelükben kedves kis állatok fickándoztak, 
hasonlítottak a mi kecskéinkhez, de csupán egy szarvuk volt a homlokuk 
közepén. Miután a legendás állat az angol király címerében is látható, 
tiszteletére Herschel doktor elnevezte a bűbájos tájat az Egyszarvú 
völgyének. 

Január 11 és 12-nek éjszakáján felhős volt az ég, a megfigyelés 
szünetelt. (Milyen ügyes ötlet volt ez: naplószerű ízzel valószínűsíteni a 
történések folyamatát.) 13-án ismét elébük tárult a holdkorong s ekkor 
következett a meglepetések meglepetése, a világraszóló nagy felfedezés. 

Egy meredek szikláktól övezett völgyben kövér, gyapjas birkák 
mutatkoztak, százszámra, mint juhász nélküli nyáj. Szakasztott olyanok 
voltak, mintha angol juhtenyésztők exportálták volna őket a Holdba. A 
nézők egyre jobban reszkettek a felindulástól. Ha van holdbeli juh, kell 
lennie holdbeli embernek is! 

A végső ámulat nem sokáig késett. 

A sziklák peremén emberi alakok jelentek meg. Hogyan fognak ezek 
lejutni a nyájaikhoz? Percek alatt lejátszódott a vásznon a megfejtés. A 
holdbeli emberek hatalmas szárnyakat feszítettek ki és lassan lelibegtek a 
völgybe. Ott már közelebbről lehetett őket szemügyre venni. Túlságos 
szépséggel nem dicsekedhettek, amennyiben magasságuk alig ütötte 
meg a négy lábat, testük rézszínű szőrrel volt benőve, arcuk csak valami 
kevéssel volt nemesebb az orángutánénál. Viszont a földi embernél 
nagyobb tökéletességre vallott a hátukból kinőtt, összecsukott állapotban 
bokáig érő denevérszárny. Herschel doktor nyomban el is keresztelte őket 
a Vespertilio-homo, azaz denevér-ember névre. Egy darabig ott 
nyüzsögtek a tágult szemmel bámuló nézők előtt; jöttek-mentek, 
megfürödtek a tóban s boldog, ártatlan teremtmények látszatát keltették, 
ámbár a cikk szerint ,kedvtöltéseik közül néhányat bajos összeegyeztetni 
az illemről táplált földi felfogással". 

Azután a denevér-emberek szárnyat bontottak, elrepültek és Grant 
doktor beszámolója véget ért. 

De nem ért véget az izgalom, amely végignyilalt egész Amerikában. 
Mikor a Sun példányai elfogytak, a kiadó különlenyomatot csináltatott a 
cikkből. Pár nap alatt 60 000 példányt kapkodtak el belőle. A közönség 
riadó lelkesedéssel üdvözölte a holdbeli atyafiság hírét. A kételkedőknek 
kicsiny csoportja alig merte kinyitni a száját. Edgar Poe hasztalan 
jelentkezett, hogy a cikk alapgondolata őtőle való: a közvélemény 
lehurrogta. Pedig nem kellett körülményesen bizonykodnia: bárki 
meggyőződhetett róla, hogy a Southern Literary Messenger már három 
héttel a Sun cikksorozata előtt elkezdte a fantasztikus Poe-novella 
folytatásos közlését Hans Pfaall s Journey to tbe Moon címmel. Mindegy 
volt; az amerikai közönségnek annyira megtetszett a tudományos kacsa, 
hogy nem akart kételkedni. A nagy New York-i és vidéki lapok 
kijelentették, hogy a Sun cikke teljesen valószínű és tudományosan 
indokolt. 

Vagyis az a páratlan eset következett be, hogy a szenzáció mákonyával 
elkábított közönség egyszerűen nem hitt a tulajdon szemének. 


A lelkesedés csak akkor hűlt le, amikor hiteles hírek futottak be Dél- 
Afrikából. Kiderült, hogy egy betű sem igaz az egészből, a csodatávcsőtől 
a denevér-emberig. A kacsa szerzője egy R. A. Locke nevű New York-i 
újságíró volt. A felültetés akkora mértékben sikerült, hogy a naiv amerikai 
újságfogyasztó fejében még évtizedek múlva is kísértett a holdbeli 
emberek meséje. Olyannyira, hogy 1876-ban a Chicago Times bátran 
felröpítette a második számú holdkacsát, amely szerint Párizsban óriási 
csillagvizsgáló távcsövet szereltek fel s ez feltárta a holdbeli élet 
ismeretlen részleteit. Épületek mutatkoztak, sőt látni lehetett 
építkezéseknél dolgozó munkásokat is, még pedig egymáshoz láncolva, 
ami arra mutat, hogy a Holdban ismerik a rabszolgaság intézményét... 


A MISZTIFIKÁCIÓ 


A misztifikáció közeli atyafia a hírlapi kacsának. 

Le kellene a szót fordítanom, de nem találom a magyar megfelelőjét. 
Ezek között lehetne válogatni: rászedés, becsapás, megtévesztés, 
félrevezetés, beugratás, ámítás, áltatás, koholás, hamisítás, lóvátétel. De 
valamennyiből hiányzik a szintétikus kifejező erő. Melyikük lenne képes 
pontosan jelezni azt a műveletet, amellyel Litteráti Nemes Sámuel régi 
magyar nyelvemlékeket kohott, az irodalmi köröket megtévesztette s 
néhány gyűjtőt a vételbe beugratott? Ez röviden misztifikáció. 

A dús anyagból csupán egyetlen jellemző mutatványt szemelhettem ki. 
Azért esett rá a választásom, mert legtalálóbban példázza ezt a 
paradoxont: hihetetlen, mi mindent el nem hisznek az emberek. 

1785-ben történt, hogy két francia katonatiszt mértéktelenül unatkozott 
a nancy-i helyőrségen. Fortia de Piles és Boisgelin volt a nevük. Mindkettő 
tollforgató ember. Fortia írt színdarabot, operákat, útleírásokat, politikai 
tanulmányokat is. Olvasván egyik nancy-i helyi lapot, szemükbe tűnt, 
hogy a külső munkatársak között szerepel Le Cat abbeville-i ügyész, aki is 
elárasztja a lapot a legkülönbözőbb dilettáns irodalmi termékekkel: 
költeménnyel, epigrammal, mi egyébbel. A két cimbora összenézett: itt az 
alkalom, hogy felüdítsék a garnizon egyhangú unalmát. Kitaláltak egy 
nemlétező alakot, elkeresztelték Caillot-Duval névre. Ez a Caillot-Duval 
levelezésbe bocsátkozott az ügyésszel és addig csiklandozta az írói 
hiúságát, amíg sikerült a leghallatlanabb bolondságokba beugratnia. 

A cimborák a sikertől vérszemet kaptak. Folytatták Caillot-Duval 
nevében az ugratást és levelezés útján lóvá tettek még egy csomó 
kiszemelt áldozatot. Később Fortia úgy gondolta, kár lenne, ha az épületes 
levelezés elveszne az utókor számára. Összegyűjtötte egy kötetbe a 
leveleket és válaszokat s 1795-ben kiadta ezzel a címmel: 
Correspondance philosophigue de Caillot-Duval (Caillot-Duval bölcseleti 
levelezése). A könyvnek ma már alig egy-két példánya ismeretes; az 
érdeklődők Lorédan Larchey új kiadására vannak utalva, amely 1905-ben 
jelent meg, kis példányszámban, bibliofil köntösben. 

A könyvet nemcsak furcsa tartalmáért érdemes lapozni. Igen érdekes 
dokumentumokat találunk benne arra, hogy az emberi hiúság nemcsak 
vak, de falánk is, bekapja a legotrombább csalétket. 

Le Cat ügyész elbolondítását hízelgő levéllel kezdték, amelyben Caillot- 
Duval fiatal kezdő íróként szerepel, gratulál az ügyésznek pompás 


verseihez és engedelmet kér, hogy bírálat céljéból beküldhesse neki egyik 
saját gyarló költeményét. Az ügyész azon mód bekapta a horgot. 
Megköszönte az elismerést és biztatta az ifjú költőt, küldje csak el a 
zsengéit. Caillot-Duval újra ír s levelében most már a 
legszemérmetlenebb dicsőítések rakétáját pukkantja széjjel. Ami a saját 
művét illeti, az egy huszonnégy énekből álló s a falusi mulatságokat 
tárgyazó költemény. Időközben Párizsba küldte a nyomdába, de mihelyt 
az első levonat elkészül, azonnal továbbítani fogja Abbeville-be. Végül 
szerényen említi meg az örvendetes hírt, hogy Ő Felsége, az orosz cárnő 
kinevezte őt, Caillot-Duvalt, a pétervári császári akadémia tagjává! 

Le Cat válasza: Ég a vágytól, hogy a költeményt olvashassa és szívből 
gratulál a kitüntetéshez. Szép dolog valamely akadémia tagjává lenni; őt 
bizony az ilyen kitüntetés nagyon boldoggá tenné. 

Caillot-Duvalnak sem kellett több. Látva, hogy minő pompás médiumra 
bukkantak, szabadjára eresztették fantáziájukat és szemérmetlenségüket. 
A válaszlevélben Caillot-Duval kifejti, hogy irodalmi társaságba csak úgy 
lehet bejutni, ha az írónak megvan a kellő összeköttetése. Egymagában 
az érdem nem elegendő. Ő a szentpétervári akadémiába azon a réven 
került be, hogy sikerült megnyernie Kabardinski herceg barátságát, aki 
Heraclius cirkassziai fejedelem öccse és a szentpétervári udvarnál igen 
fontos személyiség. Caillot-Duval nem kétli, hogy a herceg megtenné neki 
a szívességet és szót emelne a cárnőnél Le Cat úr akadémiai tagsága 
érdekében. De ehhez szükséges, hogy Le Cat úr maga is igyekezzék 
megnyerni a herceg kegyét, ami legegyszerűbben és legsikeresebben egy 
Kabardinski herceget dicsőítő költemény segítségével lenne lehetséges. 
Azt indítványozta tehát, hogy írjon Le Cat úr egy ilyen ódát és kellő 
kommentárral el fogja juttatni a herceghez. A tartalmat illetően elég 
annyit tudni, hogy a herceg fejedelmi vérből származik és felesége annak 
idején ötös ikreknek adott életet. Mind az öt fiú lett, jelenleg is élnek s a 
cárnő hadseregében vitézkednek. 

Így kivonatolva mindez a legbadarabb képtelenség. De a bolondság oly 
ügyesen volt adagolva, s a dilettáns költőt hiúsága és ambíciója úgy 
elvakította, hogy nem vette észre a pokoli ármányt. Bekapta ezt a falatot 
is és boldogságtól ájultan vergődött Caillot-Duval horgászmadzagján. 
Hálálkodva fogadta a jó tanácsot. Szerinte is szükséges egy óda költése 
Kabardinski herceghez, immár hozzá is fogott s mihelyt elkészül vele, 
nyomban küldeni fogja. 

A cimborák üvöltöttek a gyönyörűségtől és izgatottan várták az ódát. TÍZ 
nap múlva megjött; ennyi időre volt szűksége a költőnek, hogy 
kiverejtékezze. 

Azzal a kérelemmel kezdődik, fogadja el Kabardinski herceg egy szerény 
költő hódolatát, aki mindig megvetette és kerülte az aljas hízelgést. Ámde 
most más az eset, mert maga Minerva is tapsolni fog, ha hallja annak a 
férfiúnak dicsőítését, aki nagy családból született, de még nagyobbá 
teszik saját erényei. Ékes alexandrinusokban dicsőíti az ügyész az orosz 
herceget, s végül csak annyit kér a Sorstól, vajha Kabardinskivel együtt 
juthatna be a Hír Templomába.?? 

A sors teljesítette Le Cat úr óhajtását. Caillot-Duval könyve révén jutott a 
Hír templomába, de ezenfelül semmiféle kegyben sem részesült, mert a 
levelezés hirtelen megszakadt és a szentpétervári akadémia ábrándja 
szétfoszlott, Minerva tapsai ellenére. 


Kabardinski hercegnek egyéb dolga akadt. 

Levelet írt Saulnier kisasszonynak, a párizsi opera ünnepelt első 
táncosnőjének. Válogatott szavakkal Írta meg neki, hogy híre eljutott a 
messzi északig és ő ég a vágytól, hogy megismerkedhessék vele, mihelyt 
Párizsba érkezik. Pár hónapig még Németországban kell tartózkodnia egy 
fejedelmi udvarnál, de udvarmesterét már előreküldte Nancyba s őt bízta 
meg levele kézbesítésével is. 

Az udvarmester, Caillot-Duval, áradozva küldi meg a herceg levelét 
Saulnier kisasszonynak. Választ kér Nancyba. 

De az opera tündére óvatos. Helyette nővére bonyolítja le az ügyet. A 
nővér tapintatosan érdeklődik, hogy mik a herceg szándékai? Caillot- 
Duval felel: Szándékozik egy kis palotát felajánlani, bebútorozva; 
rendelkezésre bocsát két lakájt és egy kocsist, a kocsishoz hintót is ad, 
lovakat is; végezetül a teljes ellátáson felül felajánl havi ötven aranyat, 
nem beszélve az apró ajándékokról. Mindez persze másodrendű kérdés, 
elsősorban a kisasszony érzelmei a fontosak, döntését a rokonszenvnek 
kell sugallnia. Csatolva a kisasszony számára egy levél, amelyben a 
herceg erényei felsoroltatnak, aki bár nős, de házassága érdekházasság 
és szíve egy másik megértő szív után eped. Az ötös ikrekről Caillot-Duval 
ezúttal nem beszél. ; 

Az aranyfácán belement a csapdába. Ámbár Saulnier kisasszony, mint 
prímabalerina évi 7000 frank fizetést kapott s palotát is bérelt, kocsija- 
lova is volt - a hercegi ajánlat mégis megfontolandónak mutatkozott. 
Hónapokig tartó levelezés következett, amelynek során a nővér és Caillot- 
Duval megtárgyalták a részleteket. De egy napon szétszakadtak az 
ármány fonalai, ugyanis a két párizsi lánynak több esze volt, mint a vidéki 
ügyésznek. Kerítettek maguknak egy gótai almanachot s abból kisütötték, 
hogy Kabardinski herceg nem is létezik. A levelezés megszakadt, a 
kisasszony lemondott a hercegi szerető délibábjáról és beérte a 
szerényebb párizsi valósággal. 

A két irodalmi betyár egyéb levelezéstől sem sajnálta a fáradságot. 

Írtak egy párizsi udvari suszternek, tudna-e nekik varrásnélküli cipőt 
csinálni? A megpedzett hiúság ítt is reagált: a suszter azt felelte, igenis 
tudna, de jelenleg nem ér rá, mert az udvar minden idejét lefoglalja. - 
Felajánlottak vételre egy könyvkereskedőnek egy illusztrált, rendkívüli 
ritka művet, amelyet 1400-ban nyomattak. A könyvkereskedő izgatottan 
érdeklődött a könyvnyomtatás föltalálása előtt nyomtatott mű iránt, de 
sajnos, időközben Caillot-Duval eladta a királyi könyvtárnak 3000 frank 
készpénzért és 300 frank életjáradékért, amely járadék halála után átszáll 
a nagyanyjára. - Írtak a francia gárda kapitányának, hogy Caillot-Duval 
szeretné két unokaöccsét bejuttatni a gárdába. Mindkettő egyforma 
termetű, csupán a fiatalabbik magasabb három hüvelykkel, mint a bátyja; 
életkoruk is teljesen egyforma, mindössze az egyik tizennyolc éves, a 
másik huszonhét. A derék katona nem vette észre a sorokban bukfencező 
bolondériát és írt, hogy a fiúkat szívesen látja, egyszersmind mellékeli 
kitöltés végett a belépéshez szükséges blankettákat. - Hízelgő levelet 
írtak egy becsületes nyergesmesternek: Caillot-Duval óhajtana rokoni 
kapcsolatot teremteni az iparában jóhírű mesterrel s amennyiben lenne 
egy férjhez adandó leánya, bátorkodik annak kezét megkérni egyetlen 
idősebb fia számára. A nyerges haladéktalanul felel: csakugyan van egy 
16 éves csinos, jólnevelt leánya és szerencséjének tartja, ha olyan jó 


családból való fiatalemberhez adhatja, mint az ifjú Caillot. - Egy párizsi 
természettudósnak Caillot-Duval madártenyésztő gyanánt mutatkozott 
be. Jelentette, hogy kísérletképpen közös kalickába zárt egy baglyot és 
egy sárgarigót s ezek úgy megszokták egymást, hogy nagy 
meglepetésére össze is párosodtak. A bagoly két tojást tojt, kikeltette 
őket, s egy szarka és egy kampóscsőrű veréb jött a világra. Hogyan 
lehetséges ez? A tudós méltóságteljesen válaszolt, hogy bár az eset nem 
mindennapi, a természetben minden lehetséges. Szíveskedjék Caillot- 
Duval úr bővebb részleteket közölni a fiókák tollazatáról s különösen arról, 
hogy a veréb a sárgarigó vagy a bagoly közeledtére csap-e nagyobb 
lármát? utóbbi esetben nem éri meg a tavaszt. 

Ami a levélíró két jómadarat illeti, összesen 120 levelet szerkesztettek és 
küldtek széjjel. Szívósságot illetően a misztifikációk történetében övék a 
pálma. 


A LONDONI , BOTTLE HOAX" 


Fogadással kezdtem ezt a fejezetet, fogadással végzem. 

Caillot-Duvalék külön-külön bolondították el az embereket. A portlandi 
herceg 1749-i híres fogadása, amelyet ma is Bottle Hoax néven 
emlegetnek, arról tett bizonyságot, milyen könnyű nagy tömegeket 
elszédíteni a legátlátszóbban együgyű reklámhirdetéssel. 

A herceg fogadást ajánlott a klubjában, hogy ha egy mutatványos 
akármilyen képtelen tárgyú hirdetést tenne is közzé, a londoni közönség 
beugrana és megtöltené a színházat. 

- Talán mégsem - mondotta Chesterfield earlje. - Ha azt hirdetné, hogy 
a közönség szemeláttára bebújik egy borospalackba, nem hinné el senki. 

A herceg állta a fogadást. 

A londoni lapokban nemsokára ilyen szövegű hirdetés jelent meg: 


Hétfőn, e hó 16-án, a Haymarketi színházban egy művész meglepő 
mutatványokkal lép a közönség elé. 

1. Kívánatra bárkinek a sétapálcáján tetszés szerinti hangszert fog a 
legnagyobb tökéletességgel utánozni s melléje utolérhetetlen szép 
hangon énekelni. 

2. Felmutat egy közönséges borospalackot, amelyet bárki 
megvizsgálhat. Ráteszi a színpad közepén álló asztalra s minden 
bűvészkedés nélkül, a nézők szemeláttára bebújik a palackba és ott benn 
folytatja az éneket. 

Földszinti és páholybeli nézők álarcban is jöhetnek s ő meg fogja 
nevezni, hogy ki kicsoda. 

Jegyek ára: Földszint 7 s. 6 d. Páholy 5 s. Erkély 2 s. Jegyek a pénztárnál 
válthatók. Előadás kezdete 6 órakor, vége 8 óra után. 

Megjegyzés: Amennyiben előadás után valamely gentleman vagy lady 
elhalt hozzátartozójával óhajtana érintkezésbe lépni, a művész külön 
tiszteletdíj ellenében létrehozza a kapcsolatot. Az illetők úgy fogják látni 
az elhunytat s úgy beszélhetnek vele, mintha élne. 

E mutatványokat végignézték Európa, Ázsia és Afrika fejedelmei. A 
nagyközönségnek csupán ez az egyetlen alkalma lesz rá. Magánházban a 
mutatvány díja 5 font. 


A hatás felülmúlta a herceg legvérmesebb reményeit. Londonban napokig 
csak a palackba bújó emberről volt szó. Az előadás estéjén a közönség 
elárasztotta a színházat; nem maradt üres szék, még az állóhelyekért is 
majdnem verekedtek. 

Az izgatottság nőttön-nőtt. Az órák hatot mutattak s még mindig nem 
történt semmi. A várakozás feszültsége bosszús kiabálásban, 
lábdobogásban kezdett feloldódni. Végre megjelent a függöny előtt egy 
színházi ember. Sűrű hajlongások közepette bocsánatot kért a 
késedelemért. Az igazgatóság maga is fel van háborodva; amennyiben a 
művész egy negyedórán belül nem jelentkezik, a pénztár visszafizeti a 
jegyek árát. A fegyelmezett angol közönség várt egy negyedóráig. Mikor 
az utolsó másodperc letelt, egyik páholyból égő gyertyákat kezdtek a 
színpadra hajigálni. Szerencsére tűz nem keletkezett, de a pánik kitört. 
Mintegy jeladásra, a közönség megrohanta a színház berendezését és 
tört, zúzott, ami a kezébe akadt. A nők sikoltoztak és menekültek, a 
férfiak tomboltak. Mikor minden apróra volt zúzva, kihordták a 
törmelékeket az utcára, máglyát raktak belőlük és meggyújtották 
örömtűznek. 

A színház igazgatója kétségbeesetten védekezett. Tőle kibérelték a 
színházat, ő nem tehet semmiről. 

A klub hallgatott. Csak évek múlva derült ki a fogadás titka. 

Londont kacagóvihar söpörte végig. A lapok humoristái heteken át éltek 
a hoax-ból. Gúnyiratok, karikatúrák özöne jelent meg. Egyik pamflet - 
talán maguk a tréfaszerzők adták ki - igyekezett megmagyarázni a 
balsikert. Az történt szerinte, hogy a művész egy gentleman lakásán 5 
font ellenében mélyen belebújt a palackba, ám a gentleman hirtelen 
bedugaszolta a palackot s azóta a boldogtalan művész ott él az 
üvegbörtönben, mint az ezeregyéjszakai szellem. A gentleman időnként 
kihúzza a dugaszt s a művészt megeteti. Nemsokára a nyilvánosság előtt 
szándékozik a rabot kiengedni; az időpontról a közönséget a hírlapok 
útján fogja értesíteni. 

Talán akadt ember, aki ezt is elhitte. 


A mesterséges ember 


A mesterséges ember 


A HOMUNCULUS 


Ha az alkimista az ő lombikjában képes olyan szert előrotyogtatni, amely 
örökifjúságot ad, vagyis legyőzi a halált; miért ne győzhetne a másik 
póluson is, ahol a születés rejtelmének örök kérdőjele mered felénk? Miért 
ne tudná életre hívni a mesterséges embert? 

A homunculus, a mesterségesen tenyésztett ember, Paracelsus óta 
kezdett erőteljesebben kísérteni. Addig csak ködös fogalmak szállongtak 
felőle. Paracelsus volt az első, aki pontos utasításokat adott, miképpen 
kell világra hozni. Ez a csodálatos, keverékagyú ember - hol sikerrel 
gyógyító orvos, hol kuruzsló, hol tudós feltaláló, hol zavaros szellemhitű 
okkultista - De nature rerum (A dolgok természetéről) című 
értekezésében foglalja össze a homunculust illető tudnivalókat: 

.Sok vita folyt akörül, vajon a természet és a tudomány adott-e 
kezünkbe olyan eszközt, amelynek segítségével embert hozhatunk a 
világra, asszony közbejötte nélkül? Én szerintem ez nem ellenkezik a 
természet törvényeivel és valóban lehetséges. Így kell hozzáfogni: Tégy 
lombikba emberi petét bőségesen, pecsételd le, negyven napig tartsd 
olyan melegen, amely megfelel egy ló belső része melegének (vagyis ásd 
el lótrágyába), amíg elkezd erjedni, élni és mozogni. Ekkor már emberi 
formája lesz, csupán átlátszó és anyagtalan. További negyven hétig 
naponként kell gondosan táplálni embervérrel s ugyanazon a meleg 
helyen kell tartani, mire valódi és élő gyermek lesz belőle, éppen olyan, 
mint a nőtől született csecsemő, csak jóval kisebb. Ez az, amit 
homunculusnak nevezünk. Tovább kell nevelni gonddal és szorgalommal, 
mindaddig, amíg megnő és az eszes lény jeleit kezdi mutatni." 

A folytatás már a paracelsusi zavarosság ködébe vész. Annyi mégis 
kiderül belőle, hogy a homunculus hasznos lény, mert létét a 
tudománynak köszönhetvén, mindent tud tanulás nélkül, belát a 
természet titkaiba és gazdáját hatalmas diadalokhoz segíti. 

Úgy látszik, a nagy sarlatán beérte a maga tudományával és nem szorult 
a műemberke tanácsaira, mert életírói nem tudnak arról, hogy 
családtagjainak körében homunculusok is szerepeltek volna. Az ő utána 
következő alkimisták írásai is mélységesen hallgatnak a lombikifjak 
világramelegítése körüli kísérletekről. 

Egyetlen olyan esetet ismerünk, amelyben sikerült nem is egy, de tíz 
homunculust a világra csábítani. 

Egy Kammerer nevezetű grófi titkár 1773-tól kezdve pontos naplót 
vezetett gazdájának, Kueffstein Ferenc József grófnak kiadásairól, 
bevételeiről, utazásairól s a napi eseményekről." Száraz 
tárgyilagossággal sorolja fel, mennyit fizettek a szállodai szobákért és a 
parókához szükségeltető rizsporért s miképpen történt a tíz homunculus 
életrekeltése. 

A napló szerint a gróf olaszországi utazása során megismerkedett 
bizonyos Geloni abbéval. Ez is a rózsakeresztes gondolatkörbe ásta be 
magát, mint Kueffstein. A két rokonlélek bezárkózott Geloni titokzatos 
műhelyébe s ott öt héten keresztül, éjjel-nappal lobogó tűz mellett 
feszegette az élet titkát. A kitartó munka sikeres volt: egy napon a 


lombikok öblében megmozdultak a tudomány szülöttei. Tíz homunculus 
nyüzsgött az ámuló titkár szeme előtt: egy király, egy királyné, egy 
építész, egy barát, egy bányász, egy apáca, egy szeráf, egy lovag, egy 
kék és egy vörös szellem. 

Mindegyiket külön beledugták egy-egy vízzel megtöltött, kétliteres 
lombikba s ezt gondosan lekötözték marhahólyaggal. Akár a befőttes 
üveget. Még viaszpecsétet is illesztettek rá, hogy a kis békaember ki ne 
szökhessék. A lombikokat kihordták a kertbe s beásták a trágyadombba. 
Négy héten át naponként meglocsolták valamely titokzatos folyadékkal a 
trágyadombot, mire az erjedni kezdett. Az erjedésnek erőteljes hatása 
lehetett az apró lényekre, mert cincogtak odabenn, mint az egerek. A 
huszonkilencedik napon kiásták a lombikokat, bevitték a műhelybe s 
néhánynapi titkos utókezelés után Kammerer viszontláthatta új 
ismerőseit. 

Elámult a változáson. Megnőttek, kifejlődtek s már kiütköztek rajtuk 
jövendő életük jellemző vonásai. A férfiaknak szakálla nőtt, az asszonyok 
arcán angyali bájosság csillogott. Az abbé fel is öltöztette őket: a király 
koronát és jogart kapott, a lovag kardot és lándzsát, a királyné drága 
nyakéket. 

De növekedésükkel a gondok is szaporodtak. Háromnaponkért kellett 
őket etetni egy titkos összetételű eledellel s mindannyiszor újra 
lepecsételni a lombikot, mert a rabok egyre nagyobb hajlandóságot 
mutattak a szökésre. Különben is nagyon gonosz természetük volt; a 
barát etetés közben megharapta az abbé hüvelykujját. 

Idáig Kammerer naplójegyzete úgy fest, mintha E. T. A. Hoffmann 
valamely ismeretlen elbeszélését másolta volna bele a könyvébe. De 
azután egy hiteles adat következik: a gróf hazatért Bécsbe s az ottani 
rózsakeresztes-páholyban bemutatta a teremtményeit. Bővebb 
részleteket a bemutatásokról a titkár nem ír, csak annyit jegyez meg, 
hogy az egyik nézőt a gróf kitiltotta, mert azt találta mondani a 
homunculusokról, hogy ,ocsmány varangyosbékák". Viszont megemlít 
egy Thun grófot, aki teljes hittel szegődött Kueffstein mellé s később 
együtt kísérletezett vele. Ez a Thun gróf akkor valóban szerepelt Bécsben. 
Csodaorvos híre volt, kézrátétellel gyógyított, állítólag kitűnő 
eredménnyel. Pályája 1794-bon szakadt meg Lipcsében, ahol jöttének 
hírére annyi beteg csődült össze, hogy képtelen volt valamennyivel 
foglalkozni. Azt eszelte hát ki, hogy bekötötte a betegek szemét és 
segédeivel végeztette el a megfelelő hókuszpókuszokat. A dolog kisült s a 
gróf ez időtől fogva eltűnt a nyilvánosság elől. 

Folytatom a titkári napló ismertetését. 

Ahogyan idősödtek a homunculusok, egyre rakoncátlanabbak lettek. 
Eddigelé bölcs beszédekkel világosították fel a gazdájukat s okos 
tanácsokat osztogattak. De azután minden megváltozott. A király csakis 
politikai kérdésekről nyilatkozott; a királyné hallani sem akart egyébről, 
mint etikett-szabályokról; a bányászt csupán a földalatti világ eseményei 
érdekelték. Ha rossz kedvük volt, csúfolódó értelmetlenségekkel 
bosszantották a grófot, akit különben is borús kedvűre hangolt egy 
gyászos esemény. Meg akarta kérdezni a barátot, miképpen lehetne 
előkeríteni egy elkallódott Paracelsus-kéziratot s ekkor megtörtént a 
szerencsétlenség. A lombik kicsúszott kezéből, összetört, a barát kiesett 
és összezúzta magát. Hiába próbálták gyógyítani, élesztgetni, még Thun 


gróf delejező tudománya is csődöt mondott. A barát kiszenvedett. Fekete 
keménypapírból ragasztottak neki koporsót, eltemették a kertben és 
nevelőapja könnyeivel locsolta a sírt. 

A bajok folytatódtak. Mikor egy napon Kammerer benyitott a műhelybe, 
rémülten látta, hogy a király kiszökött a lombikból és lázas izgalommal 
feszegeti a királyné lombikján a pecsétet. A titkár lármát csapott, a gróf 
berohant s üldözőbe vették a szerelmes homunculust, amely - vagy aki - 
bútorról bútorra ugrált sátáni szemforgatással. Csak akkor bírták elcsípni, 
amikor már összeroskadt a fáradtságtól. Még ekkor is volt annyi ereje, 
hogy csúnyán beleharaphasson a gazdája orrába. 

Még egy csalódás várt a homunculus-családfőre. Nem bírt belenyugodni 
a barát elvesztésébe. Uj kísérletet végeztek Thun gróffal: egy 
tengernagyot akartak a világra kotyvasztani. A műadmirális meg is 
született, de csak akkorácska volt, mint egy pióca; néhányat vonaglott és 
rövid életét befejezte. 

Itt elhallgat a titkári napló. Nem mondja el, mi lett a vége az 
embertenyészetnek? Az okkultista almanach szerint a grófot 
meglágyították az istenkísértés miatt bánkódó feleségének kérelmei és 
feloszlatta a természetellenes családot. Mi módon végzett velük? hová 
lettek? nem tudni. 

Válasz nélkül marad az a kérdés is, hogy a csodálatos történetnek volt-e 
valami alapja? avagy csak a titkár eszelte ki az egészet? Ha igen, mi volt 
a célja? Paracelsista hozzászólók cseppet sem kételkedtek az eset 
hitelességében; szerintük Kueffstein nyilván Paracelsus utasítása nyomán 
habarta és főzte világra e valóságos homunculusokat. Mások - bár 
megmaradtak a paracelsusi vonalon - túlságosan kalandosnak ítélték a 
homunculus elméletet. A természet törvényeit így kiforgatni nem lehet, 
mondották. Ellenben minden adat arra vall, hogy a műemberkék nem 
lehettek mások, mint a Paracelsus tanításaiban szereplő elemi szellemek, 
ezek a természetfölötti, de a természet törvényeinek alávetett, az ember 
és a valódi szellemvilág közt elhelyezkedő középlények. 

Ennek a magyarázatnak annyira világos a homályossága, hogy magam 
is elfogadnám, ha a szemem meg nem akadt volna a marhahólyagon, 
amivel a lombikokat bekötözték. Eszembe jutott a régi városligeti 
mutatványos-telep, ahol gyerekkoromban annyiszor elcsodálkoztam az 
üvegcsőbe zárt, Minimax nevű kis ördögön. , Minimax, tedd 
kötelességedet" - parancsolt rá gazdája az ördögfire s ez lebukott az üveg 
fenekére, majd új parancsszóra megint felfelé kalimpált. Az ügyes fizikai 
játékot a francia vásárokon diable cartésien néven mutogatják, ámbár 
nem bizonyos, hogy Descartes találta volna fel. Az a veleje, hogy vízzel 
színig töltött edénybe kis ördögfigurát tesznek és lebegővé 
egyensúlyozzák. A bábú belseje tele van levegővel, ami a hasa alján levő 
lyukon át jutott beléje. Az edény marhahólyaggal van lekötve. Már most, 
ha valaki ujjával nyom egyet a hólyagon, a kiszorított víz betódul az 
ördögfi hasába s így megnövekedett súlya lehúzza a fenékre. Mikor a 
nyomás enged, a vizet a levegő kihajtja s az engedelmes Minimax ismét 
visszatáncol az előbbi helyére. 

Azt lehetne erre felelni: rendben van, a gróf Itáliából hozta magával a 
játékot s hogy a szélhámosság ki ne derüljön, a titkárát is elbolondította. 
De miként volt lehetséges, hogy az egyik Minimax-homunculus 
kiszabaduljon a vízbörtönből és a bútorok tetején ugrándozzék? 


A választ a boszorkányperek szomorú történetében találtam meg. 1603 
június havában a párizsi parlament máglyahalálra ítélt egy Marguerite 
Bouchey nevű asszonyt. Az volt a vád ellene, hogy ördögi lényt, eleven 
mandragórát tartott magánál, táplálta és gondozta. A szerencsétlen 
asszony a kínpadon bevallotta, hogy a vád való, a mandragórát egykori 
gazdája bízta rá. Fertelmes, garázda kis manó volt, olyasféle, mint egy 
csúf kis majom... 

Kueffstein gróf szerelmes királya is itáliai szerzemény lehetett: valamely 
vándor szavojárd betanított kis törpemajma. Geloni abbé nem okkult 
titkokra, hanem bűvész-fogásokra tanította a grófot. Az elkápráztatott 
titkár nem csinált egyebet, mint amit a rejtélyes események hírterjesztői 
rendesen cselekedni szoktak: színezett, cifrázott, hozzátoldott s a végén 
talán maga is elhitte, hogy szerelmes homunculust látott garázda majomfi 
helyett. 


AZ ÁLOMKÉP GYERMEKE 


Tehát Paracelsus tanítása szerint lehetséges emberi lényeket teremteni 
asszony nélkül. Ha ez az elmélet áll, következik belőle, hogy viszont 
asszonyok is hozhatnak a világra gyermekeket a természet szabályaitól 
eltérő alapon. 

Van is rá bizonyítékunk, mégpedig bírói ítélet alakjában! 

Történt Montpellier városában, hogy bizonyos Aiguemére nevű nemes úr 
Valette bíboros szolgálatába szegődött, s azzal együtt Elzászba távozott. 
Négy esztendei távollét után odakünn, az idegen földön meghalálozott. 
Különféle okoknál fogva felesége nem követhette férjét a bíboros úr 
udvarába, otthon maradt a franciaországi kastélyban, s a négy esztendőt 
tisztes visszavonultságban töltötte. 

Nagyon elcsodálkoztak tehát az elhunyt nemes úr öccsei, De La Forge és 
De Bourg-le-Mont uraságok, amidőn bátyjuk halála után kis időre arról 
értesültek, hogy Madeleine asszony, az özvegy, áldott állapotban 
találtatik lenni. Csodálkozásuk felháborodássá erősödött, amikor közölték 
velük az örvendetes eseményt is, hogy az özvegy egy kisfiúcskának adott 
életet. Ugyan nem sokat törődtek volna a sógornőjük erkölcseivel, 
azonban a fiúcskát bevezették az anyakönyvbe néhai Aiguemére úr 
törvényes gyermeke gyanánt, majd pedig annak rendje és módja szerint 
beiktatták az elhalt úr minden hátrahagyott javaiba törvényes örökösként. 

Ezt már nem lehetett lenyelni. A két öcs megindította a törvénytelenítési 
pert. Az eredmény előrelátható volt. Miután bebizonyult, hogy az özvegy 
négy éven át színét sem látta a férjének, a bíróság kimondta, hogy a férj 
nem lehetett az apja, miért is a gyermeket törvénytelenítette és az 
örökségből kizárta. 

Az özvegy nem nyugodott meg az ítéletben. Fellebbezett a grenoble-i 
parlamenthez. (A parlament abban az időben felsőbíróságot jelentett.) Azt 
panaszolta a fellebbezésben, hogy ő férjének távolléte alatt tiszta és 
erényes életet élt, férfiembert még csak a közelébe sem engedett, s így 
teljes képtelenség, hogy a fiúnak idegen férfi lehessen az apja. Ellenben 
az történt, hogy kevéssel halála előtt férje őt meglátogatta. Nem a 
valóságos életben, hanem álmában. De az álompásztoróra pontosan úgy 
zajlott le, amint éber állapotban szokott szerető hitvesek között 


végbemenni. Nemsokára a következmények is mutatkoztak, s ő ekkor 
rögtön elmondta az esetet több tanúnak. Kérte a tanúknak, esetleg 
szakértőknek a kihallgatását. 

Most következett a fordulat, amelynek hírére minden józan embernek 
leesett az álla. 

A grenoble-:i parlament elrendelte a bizonyítást. 

Kihallgatták a tanúkat, név szerint Elisabeth Delberiche, Louise Nacard, 
Marie de Salles stb. nemes asszonyságokat. Ezek hit alatt vallották, hogy 
Madeleine asszony már állapotának legkorábbi idejében csakugyan 
elmondotta nekik csodálatos álmát, s biztosította őket, hogy idegen 
férfival sohasem volt dolga, tehát születendő gyermeke csakis a 
rendkívüli élénk álomkép gyümölcse lehet. 

Ezt az értékes bizonyítási anyagot kiegészítette négy szülésznő: 
Guillemette Garnier, Louise Dartault, Perrette Chauffage és Marie 
Laimant. A négy tudós asszony egyértelműen azt vallotta, hogy a dolog 
valóban lehetséges, ők több hasonló esetről bírnak tudomással. 

A bíróság lelkiismeretes volt. Nem érte be az asszonyhad vallomásaival. 
Megidézett négy nagytekintélyű orvost, s kihallgatta őket szakértők 
gyanánt. Denis Sardine, Pierre Meraud, Jacgues Gaffié és Alienor de 
Belleval részletesen megindokolt szakértői véleménye az volt, hogy az 
eset éppenséggel nem valószínűtlen. Egyik döntő súlyú érvüket a török 
háremek szolgáltatták, ahol is a szakértők szerint gyakran megesik, hogy 
bár a háremhölgyek teljesen el vannak zárva a külső világtól, s a férj sem 
gyakorolja mindegyikkel szemben házastársi jogait, mégis 
megajándékozzák őt egyoldalú szerelmük gyümölcsével. Az indokolás 
Harsdörffer szerint , nem való szemérmes füleknek". 

A grenoble-:i parlament e súlyos bizonyítékokat elhelyezte az igazság 
mérlegének serpenyőjén, s az nyomban lebillent Madeleine asszony 
javára. A párját ritkító ítélet így hangzott: 

na Tekintettel a bizonyítékokra, véleményekre és okfejtésekre, amelyeket 
többrendbeli Montpellier-beli orvos, szülésznő és más, rangbeli egyén 
nyilvánított a szóban levő tény lehetőségéről és valóságáról: a bíróság 
elrendeli, hogy a szóban levő gyermek nyilváníttassék Aiguemcre uraság 
törvényes fiának és örökösének. Kötelezi továbbá De La Forge és De 
Bourg-Le-Mont uraságokat, mint a per megindítóit, hogy a szóban levő 
Aiguemcre asszonyságot nyilvánítsák tisztes és erényes úrihölgynek, s 
jelen ítélet jogerőre emelkedése után állítsanak ki részére erről 
bizonylatot. - Kelt 1637. február 13-án." 

Ez már több volt a soknál. Még hagyján, hogy a fattyúgyerek viselje a 
nevet, beleüljön a vagyonba - de hogy erkölcsi bizonyítványt állítsanak ki 
a céda sógornőnek, s esztendőkön át röhögtessék Montpeilier 
közvéleményét, azt már nem. Mert nyilvánvaló volt, hogy az egész város 
összebeszélt az özvegy érdekében. Az álomapa meghalt, nem szólhatott 
közbe, ámde a valódi apa alkalmasint ott ült valamely magasrangú 
hivatalban, s onnan rángatta a furcsa bábjáték szálait. 

A két fivér elkeseredetten fellebbezett a harmadfokú bírósághoz. Az 
akkori idők törvénye szerint ez a párizsi felsőbíróság volt. Idáig nem ért el 
a montpellier-i és grenoble-i összeesküvők keze. A felsőbíróság 
hamarosan rendet csinált. Megsemmisítette a grenoble-i ítéletet, mint a 
legnagyobb mértékben téveset; az álomkép gyermekét törvénytelennek 
mondta ki, és az örökségtől megfosztotta. 


A magyar szólás azt mondaná a montbpellier-i orvosok szakértői 
véleményére és a parlament ítéletére: bolond lyukból bolond szél fúj. 
Ezúttal a mondás szó szerinti értelmében is találna, mert abban az időben 
még erősen hitték a régi tudományos babonát, amely szerint a szélnek 
megtermékenyítő ereje van. 

Mint annyiszor, ezúttal is a klasszikus kor írásai között akadunk a 
sajátságos élettani elmélet forrására. Vergilius a Georgikonban (III. 271.) 
álmélkodva verseli meg Zephyrust, a napnyugati szellőt, amely képes rá, 
hogy ménesekben magára vállalja az apamén szerepét s ennek 
kikapcsolásával tegye anyává a kancákat. Plinius tudományos formába 
önti a csodát és szokásos tömörségével így mondja el: 

"Ismeretes, hogy Portugáliában, Lisszabon és a Tajo környékén a kancák 
a nyugati szél ellenébe fordulnak s éltető tartalmától megfogannak. Az 
ilyen csikó rendkívül gyors lesz, de nem él tovább három esztendőnél. "322 

Bayle a portugál kancák furcsa szeretkezését méltónak ítélte arra, hogy 
bőségesen foglalkozzék vele." Mert még jónéhány latin szerző is 
készpénznek vette Zephyrus enyelgéseit. (Varro, Solinus, Columella.) Ami 
nem lenne baj, de a pajzán szél még a XVI. század végén sem akart 
elállni. Bayle a sok közül Louis Carrion louvaini egyetemi tanárt említi 
meg, mint aki meggyőződéses híve volt a Szélatyának. Jellemző a 
szélpletyka a szobatudós eszejárására: nem mozdul el az íróasztala mellől 
s inkább hisz a betű tekintélyének, mint az utazóknak, akik Portugáliában 
jártak s ott hasztalan kérdezősködtek a széltől vemhes kancák iránt. Nem 
látott olyant soha senki; az ottani csikónak mind törvényes az apja. 

Apránként kiderült, hogy mi volt a legenda alapja. Valamikor régen 
föníciai hajósok bekalandozták Ibéria nyugati partjának akkor még 
ismeretlen tájait s azzal a hírrel tértek haza, hogy ott a langyos óceáni 
szellő termékennyé teszi a földet s többek között olyan lovak tenyésznek 
a dús réteken, amelyek sebesek, mint a szél, akárcsak maga a szél lett 
volna az apjuk. Valaki az elhullatott hírmorzsákat összezagyválta, 
tudományos lével meglocsolta és feltálalta. 

A grenoble-:i parlament talán nem mert volna eléállni vakmerő ítéletével, 
ha abban az időben még mindig nem rágódtak volna a klasszikus 
hírpecsenyén. Ha a portugál kancák áttörtek a természet törvényeinek 
korlátjain, miért ne tehetné meg azt egy francia nemesasszony is, 
főképpen ha a tulajdon férjével vagy legalábbis annak álomképével 
cselekedte. 

Állítólag további száz esztendő múlva, a XVIII. század derekán a londoni 
tudós társaság, vagyis maga az angol tudományos akadémia is 
foglalkozott egy hasonló esettel. Részletes adatokat nem ismerünk sem a 
tárgyalásról, sem az eredményről; de hogy valaminek kellett lennie a 
dologban, bizonyítja egy harapós szatíra, amelyet Sir John Hill, londoni 
orvos, az akadémia ádáz ellensége adott ki Abraham Johnson álnéven. Az 
ügyes tudományos nyelvöltögetés kapós olvasmány lett; francia fordítása 
megvolt Marie Antoinette könyvtárában is. Címe: Lucina sine concubitu.?? 

Abból az akkor divatos tudományos elgondolásból indul ki, hogy a 
levegőben nagymennyiségű úgynevezett animalcula, vagyis szabad 
szemmel nem látható élő lényecske nyüzsög. Ha ezek a női szervezetbe 
jutnak, ott erőre kapnak s kedvező feltételek esetén valóságos ember 
fejlődhetik belőlük. Ez a magyzrázata a portugál kancák örvendetes — 
szaporulatának, ugyanis a nyugati szél tele van ilyen animalculákkal. Ő, 


Abraham Johnson, feltalált egy Cilindrico-catoptrico-rotundo-concavo- 
convex nevű szerkezetet. Ennek segítségével a nyugati szélből kiszűrt egy 
csomó animalculát s kiteregette őket papírra, mint a selyemhernyó petéit. 
A mikroszkóp alatt tisztán meglátszott, hogy tökéletesen fejlett parányi 
nők és férfiak voltak. A tudományos cél érdekében tovább kísérletezett 
velük: beadta őket italban a cselédjének s ez szabályszerű áldott 
állapotba került tőlük. 

A galád kis gúnyirat végleg lekopasztotta Zephyrus apai pávatollait. A 
franciák persze továbbfűzték a fonalat s a következő évben már kézről 
kézre adták a szatíráról írt szatírát ezzel a csiklandós címmel: Concubiítus 
sine Lucina, ou plaisir sans peine. (Londres, 1752.) 

Egyébként a Lucina könyvsikerének legkedvesebb epizódja az volt, hogy 
a nagy Haller komolyan vette és Bibliotheca anatomica (Anatómiai 
könyvtár) (1774-77) című munkájába bejegyzékelte! 

A portugál kancíik példaadása az anekdota-írók képzeletét is 
megtermékenyítette. Ámbár náluk nem a szél szerepel apa gyanánt, 
hanem a hó. A Cent Nouvelles Nouvelles (Száz új novella) címen 1432-ben 
megjelent gyűjtemény XIX. számú novellája meséli el a különben sokszor 
feldolgozott történetet, hogy a kereskedő tízévi távollét után hazaérkezik, 
s egy gyerekkel többet talál, mint amennyit annak idején otthagyott. Az 
asszony kész a magyarázattal: , Esküszöm, hogy kívüled más férfit nem 
ismertem, de az történt, hogy egy reggel kimentem a kertbe sóskát 
szedni, s egy levelet meg is rágtam és lenyeltem. A sóskalevélre rá volt 
tapadva egy kevés frissen hullott hó. Alighogy lenyeltem, ugyanolyan 
érzésem támadt, mint amikor többi gyermekünkkel kerültem más 
állapotba. Világos hát, hogy ez a szép fiú a mi gyermekünk." - A férj 
óvatos kereskedő-ember volt; úgy tett, mintha elhitte volna a bámulatos 
történetet. Várt pár esztendőt, amíg a fiú felserdült, akkor magával vitte 
egyik üzleti útjára s Afrikában eladta száz aranyért rabszolgának. 
Hazatértekor az asszony firtatni kezdte, hol a gyerek? , Hajh, kedvesem - 
sóhajtott a férj -, az a baj történt, hogy mikor Afrikában partra szálltunk, 
ott igen nagy volt a hőség, s a mi fiúcskánk, aki tudvalevően hóból 
született, egyszerre csak elkezdett o/vadni, s mielőtt segíthettünk volna 
rajta, a déli nap tüzétől a szemünk láttára elolvadt." 

A tréfa mindenesetre arra vall, hogy abban az időben nem tartották 
lehetetlennek az efféle apaságot. 

(Később Grécourt is feldolgozta a témát L"enfant de neige IA hóból való 
gyermek! című versében. A magyar Andrád Sámuel átalakította a havat 
jégcsappá, nyilván a behavazott sóskát nem tartotta valószínűnek. Így 
mondja el az asszony mentségét Jégtsap Gáspár című tréfájában: , Egy 
télben kimenék a kertbe sétálni és olyan nagy óhajtással gondolkodtam 
rólad, mintha veled lettem volna: ott a kertben levevék ez eszterháról egy 
nagy jégtsapot és megevém; abból lett ez a fehérhajú gyermek, kit 
emlékezetül Jégtsap Gáspárnak kereszteltem.") 

A férj távollétében történt szaporulatnak legcifrább példáját Jókai 
dolgozta fel. Egy hírhedett kalandor a XVII. századból című regényében. 
Persze, Jókai tollából színesen patakzott a mese, amelyet az eredeti 
forrás, a Rheinischer Antiguarius, néhány rövid mondatban így foglalt 
össze: A kalandort - aki Hollandiában gazdagon nősült - hiú felesége 
rábeszélte, hogy vállaljon katonai szolgálatot Kelet-Indiában és szerezze 
meg a tiszti rangot. Evek múlva tiszt lesz, hazajön stb. Az asszony 


magyarázata: egy éjjel vágyakozva gondolt férjére, ekkor csodálatos 
módon Kelet-Indiába , vitetett", onnan rövid hitvesi együttlét után megint 
hazahozatott". A férj bölcsen viselkedett: úgy tett, mintha elhitte volna, 
de rá nemsokára kirándulásra csalta az asszonyt és beletaszította a 
futóhomokba. 

Ezzel az álombeli pásztorórával a legendakör visszakanyarodott a 
montpellier-i özvegy álmához. Hogy a kört teljesen bezárjam, még csak 
annyit, hogy a hollandi álomfuvart a tudós Martin Zeiler is elbeszéli. 
Könyvének ez a címe: Miscellanea oder Allerley zusammen getragene 
politische, historische und andere Denckwűrdige Sachen (Miscellanea 
avagy mindennemű összeszedett politikai, történelmi és egyéb 
emlékezetes dolgok). (Nürnberg, 1661.) Az ulmí professzornak bővebb 
értesülései vannak az esetről. 1657-ben történt Vlissingenben - írja - s 
úgy ment végbe, hogy a szalmaözvegy asszonyt jóindulatú szellemek 
szállították a férjéhez Kelet-Indiába. 

A könyv címéből ítélve, szerző a regényes légifuvart figyelemre méltó 
igaz történetként iktatta a gyűjteménybe. 


A FŐNIKSZMADÁR 


A tudomány tovább gombolyította az emberi élet titkát rejtő misztikus 
gubó szálait. Vegyi műhelyének egyik lombikjában a mesterséges élet 
teremtésével próbálkozott, a másikban gőgös elbizakodással magát a 
halált akarta új életre kényszeríteni. 

Úgy hívták ezt a műveletet: palingenesis (újjászületés). 

Hogy jól megérthessük, előbb meg kell ismerkednünk a főnikszmadár 
csodálatos újjászületésének részleteivel. 

A főniksz, mint jelkép, az antik világban a halhatatlanságot, az 
örökkévalóságot jelentette. Ugyanilyen jelentőséggel verették érmeikre a 
bizánci császárok. A későbbi európai fejedelmek érmein évszázadokon át 
szerepel a halhatatlan madár, s ekkor már hozzátapad a hibátlanság, 
tökéletesség és tisztaság eszméje is. Krisztina svéd királynő 1665-ben 
érmet veretett a főniksz képével. Az ábrázolás fölött ez a görög betűkkel 
írt, kifogástalan görög hangzású szó állott: Makel/los. De a rejtélyes szó 
semmiféle görög szótárban sem volt megtalálható. A tudósok betegre 
törték rajta a fejüket, mégsem tudtak az értelméhez hozzáférkőzni. A 
fejedelmi kékharisnya nagyokat mulatott magában s végre lerántotta a 
titokról a fátyolt: nem görög szó ez, hanem német. Annyit jelent: 
makellos, vagyis hiba nélküli. 

A főnikszmadár külsejét illetően valamennyi leírás egyetért abban, hogy 
gyönyörűségesen szép állat. Olyanféle, mint a paradicsommadár, de 
sokkalta nagyobb: akkora, mint a sas. Feje és nyaka aranyragyogású; 
mellét tüzes kék színű pihe fedi; testét piros-zöld-sárga színben fénylő 
tollak borítják, hosszú farkán rózsaszíntől bíborig váltakozó színek 
pompáznak. A főniksz leírása körüli egyetértés annál figyelemreméltóbb, 
mert még soha senki sem jelentkezett, aki a madarat a tulajdon szemével 
látta volna. Valaki valamikor elképzelte, milyennek kellene a dicső 
madárnak lennie s a képzeletszülte leírás az egyik könyvből átszármazott 
a másikba, mint ahogyan a madár szokott ágról ágra szállani. 


Az újjászületés csodája az egyiptomi Heliopolisban, a napisten 
templomában megy végbe. Mikor a madár érzi, hogy ideje letelt, nagy 
szárnysuhogással megérkezik kelet felől, a napisten oltárán máglyát hord 
össze illatos száraz füvekből s belefekszik a fészekbe. A ragyogó tolláról 
visszaverődő napsugár tüzétől a fészek meggyullad s a főniksz porrá ég. 
Másnap a porból kis féreg kúszik elő, gyorsan nő és tollasodik s pár nap 
alatt teljesen kifejlődik az új madár, hogy szárnyra keljen és megkezdje 
felújult életét, amely voltaképpen örökkévaló. 

Az örökéletű madár egyes életszakaszait a görög és latin írók 500-540 
esztendőre becsülik. Az egyiptomi források pontosabbak: szerintük a 
főniksz minden 652-ik évben repül be a napisten templomába, hogy porrá 
égesse magát. Feljegyezték, hogy i. e. 2555-ben Sesostris fáraó 
uralkodása alatt mutatkozott, majd 1904-ben Amos fáraó idejében és így 
tovább. Ezekből a feljegyzésekből a modern tudomány kiokoskodta, hogy 
a 652 éves élettartam, vagyis az úgynevezett főniksz-periódus 
megegyezik azzal az időközzel, amelyben a Merkur-csillag elvonul a Nap 
előtt. Vagyis a főniksz nem egyéb, mint csi/lagászati jelkép, a Merkur 
átvonulását kifejező hieroglifa. 

Tehát tulajdonképpen egy közönséges írásjel volt a kukac, amely öreg 
könyvek porából kikelt, s a későbbi tudomány gondolatvilágában 
káprázatos madárrá tollasodott. Meg kell adni, azért nem minden tudós 
fogadta el valóság gyanánt a főniksz-hagyományt. Akadtak kételkedők, s 
bár a mítosz eredetére nem bírtak rátapintani, a madár létezését mégis 
alaposan megcáfolták. Mégpedig azzal az érveléssel, hogy a biblia szerint 
Noé minden állatfajtából egy pár hímet és egy pár nőstényt szállásolt el a 
bárkában, tehát az özönvíz utáni állatvilág csupán természetes 
szaporodás útján terjedhetett el. Ezzel a tanítással merőben ellenkezik 
minden afféle mendemonda, amely nem párosodásból származó, hanem 
hamuból született kukacból keletkező madárról szól. 

Nem vagyok hivatva, hogy a tudományos magyarázatokhoz 
hozzászóljak. De amikor egy téli alkonyon a kairói citadelláról 
lepillantottam a piramisok felé s elém bíborlott a vad tűzben izzó sivatagi 
naplemente: a főniksz meséjére kellett gondolnom. Keleten feljő a Nap, 
elvégzi a nappali kötelességét s este lebukik a sivatag pereme alá, olyan 
hihetetlenül vérpiros tűzcsóvákat lövellve az égre, mintha felgyújtotta 
volna a sivatagot s annak lángjai csapdosnák és festenék vörösre a 
mennyboltozatot. Az ősidők ősemberének képzelete könnyen úgy 
magyarázhatta a mennyei tűzijátékot, hogy íme: a Nap megég a saját 
tüzében s másnap új életre kel... 

De a régi tudós nem mozdult el az íróasztala mellől. A pergamenbe 
kötött öreg kódexek tiszteletgerjesztően sorakoztak fel előtte, híres nagy 
elődök tanúságtételét rejtve magukban. Egyszer régen valaki leírta a 
főnikszmadarat; tőle átvette egy másik; ettől egy harmadik s végül a 
bizonyságtételek húszra, huszonötre szaporodtak. Az pedig nem lehet 
valótlan, amit huszonöt nagyhírű tudós egybehangzóan állít. 


A PALINGENESIS 


A főniksz módszere utat mutatott a tudománynak a palingenesis, vagyis 
újjászületés elméletéhez. 


Egyelőre még nem vállalkozott arra, hogy magát az embert is 
feltámassza haló poraiból. Első kísérletként beérte néhány virággal. 
Semmi sem vész el a természetben - mondották a tudomány álmodozói. 
Ha a virágok királynőjét, a gyönyörűséges rózsát megfelelő eljárással 
elporlasztjuk, a hamuban megmaradnak a sók, amelyeket az élő virág 
tartalmazott. Minden parányi szemer sóban benne rejlik a növény 
valamennyi alkotó eleme, akárcsak a magban. Tehát vegyi úton ki kell 
választani a sókat a hamuból, lombikba zárni és a tűz fölé tenni. A meleg 
hatása alatt az alkotó elemek kiszabadulnak a sókból és a szimpátia 
törvényei szerint egyesülnek. Szemünk láttára fog a virág szárba 
szökkenni, kipattannak a rügyek és a bimbók s végül teljes pompájában 
jelenik meg a kinyílt rózsa. A különbség mindössze az, hogy a lombikvirág 
nem valódi, hanem a holt növénynek csupán a fantómja, szellemárnya. 
Ha a lombikot elhúzzuk a tűzről, a mesterséges életre keltett virág ismét 
zsugorodni kezd. 

Ezt meséli az elmélet. De hát sikerült-e valakinek rábukkanni a 
"Megfelelő eljárás" tikára, s új életre támasztani a halott virágot? 

Igenis sikerült. Tanú rá maga Sir Kenelm Digby, I. Károly király 
kamarása, Descartes barátja, majd II. Károly kegyeltje, számos nagyhírű 
tudományos írás szerzője. 

Sir Kenelm ugyan nem tanú a saját személyében, ő csupán a tanúnak a 
tanúja. Más szóval: hivatkozik Ouercetanusra, aki a tulajdon szemével 
látott egy bizonyos lengyel vegyésznél 12 lepecsételt palackot. Egyikben 
rózsának a hamva volt, a másikban tulipáné és így tovább. A lengyel 
enyhe tűz fölé tette a palackokat s lám: egy-kettőre kisarjadt és virágba 
bomlott a csodálatos növény-főniksz. Mikor elhúzta a tűzről az edényt, a 
virágfantom ismét hamuvá omlott. 

Ki volt ez a bizonyos lengyel és hol űzte a virágfantom-tenyészetet? nem 
mondja meg sem Digby, sem forrása. De mindazok, akik utóbb a 
palingenesisről értekeztek, áhítatosan hivatkoznak az angol és francia 
orvoson keresztül a csodálatos lengyel eredményeire.??! 

Másik tanú, akit elő szoktak rángatni, Kircher Atanáz, a tudós római 
jezsuita. Azt híresztelték, hogy ő is feltámasztott hamvaiból egy virágot; 
megmutatta Krisztina svéd királynőnek; de egy téli éjszakán az ablakban 
felejtette a lombikot s a váratlan éjjeli fagytól az üveg szétrepedt. Digby 
persze itt is tanúskodott. , Kircher közölte velem az eljárás titkát - írja -, 
de sok egyéb dolgom miatt nem értem rá elvégezni a kísérletet." 

Ez bizony kár volt. Sőt még nagyobb kár volt, hogy Sir Kenelm nem 
mutatkozott olyan közlékenynek, mint Kircher s nem tette közkinccsé a 
még fontosabb titkot: miként lehessen állatokat is, mégpedig valóságos, 
élő és ehető állatokat újrateremteni a hamvaikból. 

Mert ő ezt is megcsinálta. Kiszemelt egy szép nagy eleven rákot s a saját 
titkos módszere szerint addig főzte, sütötte, porlasztotta, áztatta, párolta 
- amíg megújhodásra képes sókban bővelkedő rákhamu lett belőle. Ezt a 
hamut megint addig gyötörte, amíg egyszer csak rámosolygott a siker: a 
hamuból parányi rákocskák másztak elő, nőttek, növekedtek, húsosodtak 
s végül ehető és jóízű csemege-rákokká gyarapodtak. 

Csúnya önzés volt Sir Kenelm részéről, hogy a titkot magának tartotta s 
megakadályozta, hogy a kevésbé tehetős emberiség is olcsón 
hozzájuthasson az úri csemegéhez. Mások önzetlenebbek voltak s 
kutatásaik eredményét gavallérosan közzétették. Eckartshausen művének 


második kötetében harminc leírást ismertet, amelyeknek segítségével 
növényeket és állatokat fel lehet támasztani poraikból. Sajnos, a leírások 
egyike sem alkalmas arra, hogy ínycsiklandó előételekkel gyarapítsa az 
egyszerű polgári asztalt. Sajátságos módon csak arra adnak útmutatást, 
miképpen kell feltámasztani és szaporítani elporlasztott szúnyogokat, 
skorpiókat, kígyókat és gilisztákat. A giliszták kezdetben kicsinyek, mint a 
sajtkukac, de gondosan kell őket kövér földdel táplálni s a szorgos ápolás 
jutalma nem marad el, a kis férgek hatalmas gilisztákká fognak 
növekedni. 

Aki nem érdeklődik a giliszták és skorpiók iránt, megcsinálhatja a 
következő kísérletet: Tojásból imént kikelt csirkét tegyen lombikba, 
szabályszerűen porlassza el s a légmentesen zárt lombikot ássa be egy 
trágyadombba. Napok múlva az erjedés hatása alatt a lombikban sűrű 
nyálkás anyag keletkezik. Töltsön meg vele egy üres tojáshéjat, zárja el a 
nyílást, tegye tyúk alá s ez ki fogja költeni az eredetileg elporlasztott kis 
csirkét. 

A palingenesis bolond délibábjának lehetett valamelyes alapja. A sokat 
emlegetett sók csakugyan ott rejtőzhettek a növény hamujában s ha a 
lombikot hirtelen hidegről melegre tették, az üveg falán kicsapódhattak 
holmi rajzos lerakódások, mint télen az ablakra a jégvirág. A többi már a 
csapongó képzeletnek s a hírhordásnak volt a dolga. 

Vallemont abbé könyvében egy lombikba zárt verébnek a rézbe 
metszett képe látható. Ez egy Claves nevű francia vegyésznek volt a 
műalkotása; porból lett és porrá lett aszerint, amint a lombikot a tűz fölött 
ide-oda húzogatta. Az ilyen fantom-élet lehetősége elvezette a tudományt 
a végső következtetéshez. Igyekszem pontosan és tárgyilagosan 
megszövegezni a nevezetes tételt. Nem tartom ildomosnak, hogy 
tréfálkozzam egy komoly tudományos megállapítással. 

Tehát; köztudomású, hogy temetőkben gyakran láthatók az elhunytak 
szellemei, amint sírjukból kikelve ide-oda lebegnek. A babonás nép 
oktalan módon azt hiszi, hogy az ilyen jelenés maga a halott; mások 
viszont azt a téves hitet terjesztik, hogy démon ölt magára szellemalakot 
és sátáni módon incselkedik a halandókkal. A palingenesis tana a 
tudomány kezébe adta a titok kulcsát. Az emberi testben rejlő sók az 
erjedés folytán felszabadulnak, a föld felszínére jutnak s ott a szimpátia 
törvénye alapján összekögül az elhalt személy testének árnyképe. 
Mesebeszéd tehát mindaz, amit a cintermek éjjeli látogatói kísértetekről 
összebeszélnek. Az állítólagos szellemek egész egyszerűen fantomok, 
vagyis a tudomány szempontjából közönséges, hétköznapi jelenségek. 

Derék, hogy a tudomány így kiütötte a fegyvert a babona kezéből. Még 
derekabb, hogy tönkretette a halottidéző bűbájosok gonosz üzletét is, 
akikről eszerint kiderült, hogy nem valódi lelkeket idéznek, csupán emberi 
sókból varázsolnak elő álszellemeket, mesterséges árnyakat. Az endori 
boszorkánynak is ez lehetett a titka; talmi Sámuelt idézett fel, nem a 
valódit. 


A KAIRÓI TEMETŐ FELTÁMADT HALOTTAI 


Egy helyütt azonban megakadtam. 


Nem éjjeli csalóka szellemárnyakról van szó, hanem fényes nappal, 
mindenki szeme láttára történő valóságos feltámadási kísérletekről. 

Úgynevezett hitelt érdemlő utazók rendkívül csodálatos eseményről 
adtak hírt s a tudomány ezúttal adós maradt a magyarázattal." 

Kairó határában félmérföldnyire a várostól van egy elhagyatott temető. 
Minden év márciusának végén, az utolsó csütörtöki napon a kíváncsiak 
tömege csődül a városból a temetőbe, hogy megnézze az ott végbemenő 
hallatlan dolgokat. Ugyanis a századok óta pihenő halottak ezen a napon 
fognak bele évről évre megismétlődő feltámadási kísérleteikbe. Mintha 
vajúdna a föld: majd egy kar nyúlik ki a földből, majd egy láb mered ki 
belőle s ismét visszasüllyed. Itt-ott egy emberfő kerül felszínre; néha egy- 
egy teljes emberi test is felküzdi magát a napvilágra, de csak derékig; 
azután, mintha nem győzné tovább erővel, megint viszszahanyattlik a 
jeltelen, halomtalan sírba. Nehogy azt higgye valaki, hogy a Fata Morgana 
ugrat be csalóka játékkal jámbor utazókat. Oda lehet menni, s akár meg 
lehet érinteni a vonagló, rángatódzó testrészeket. Több utazó meg is 
cselekedte. Egyikük tovább merészkedett s ki akart emelni egy fürtös 
gyermekfejet, dt az arabok rákiabáltak: Kali, kali, ante matarafde! Vagyis: 
hagyd abba, nem tudod, mi az! Csütörtöktől szombatig tart a kísérteties 
színjáték, akkor a föld abbahagyja a vajúdást s a halottak békében 
pihennek a következő évfordulóig. 

Mivel bolondították el az arabok az európai utazókat? nem tudhatni. 
Talán múmiáknak lett volna lelőhelye a temető? De a múmiák keze-lába 
nem mozog és nem vonaglik. Kénytelen vagyok egy végső hivatkozással 
zárni be a hivatkozások sorát; hivatkozom Simon Goulard-ra, aki a kérdést 
ekként dönti el: 

Az olvasó ítéletére bízom, hogy azt higgye a dologról, amit jónak lát." 


Az örökifjúság titka 


Bevezetésül néhány bölcs dologról kell számot adnom. 

Más a hosszú élet titka, más az örökifjúságé. 

A hosszú életű emberek között előkelő rang illeti meg a karánsebesi 
születésű Rovin Jánost és feleségét, Sárát. A férfi 172, az asszony 164 
esztendőt ért meg s ebből a temérdek esztendőből 147-et egymás 
mellett, elégedett és boldog házasságban töltöttek el.??" 

Az öreg emberpár hosszú életének titkát Így magyarázza meg a róluk 
készült írás: 

, AZ eledele mind a kettőnek volt Téj és hamu alatt sült Török búzából 
való pogátsa. Aki tehát hosszú életet akar élni, tanúllyon ezeknek 
példájokkal szükön és mértékletesen, kenyérrel s téjjel, és ennek 
fogyatkozásában vízzel élni." 

Bármily kecsegtetőnek mutatkozott is a kilátás, hogy tej és kukoricamálé 
szorgalmas fogyasztása útján lehetséges lenne 147 esztendőt eltölteni 
egy és ugyanazon asszony oldalán: a jómódú emberiség inkább a 
rövidebb életet választotta s a különbséget kiegyenlítette a terített asztal 
örömeivel. 

Pedig már a salernói iskola is ebben a hármas szabályban foglalta össze 
a hosszú élet titkát: 

Haec tria: mens hilaris, reguies, moderata diaeta. 

(Három: lelki derű, nyugalom, mértékletes étrend.) 

Az orvosi tudomány azóta sem szűnt meg a hármas igazságot 
szegénynek-gazdagnak a fülébe dobolni. Ramazzini, a padovai egyetem 
rektora külön a fejedelmek számára is írt egy egészségtani útmutatót." 
Ebben azt tanácsolja, hogy a fejedelem ne egyék-igyék sokat, 
tartózkodjék a fellobbanásoktól s szórakozásai legyenek fejedelemhez 
méltóak. Ha pedig járvány üti fel fejét - végzi be egészségügyi tanácsait a 
professzor -, a fejedelem tüstént hagyja el a várost, és helyezze máshová 
a székhelyét. 

Erthető, hogy a padovai egyetemen a mértékletességnek ilyen 
tekintélyes szószólói voltak. Itt élt és halt meg ugyanis a mértékletesség 
világbajnoka: Lodovico Cornaro. 

Ez a velencei nemes úr negyvenéves koráig homlokegyenest 
ellenkezően élt, mint ahogyan a salernói iskola javallta. Mikor azután 
kicsapongásai már-már a sír szélére sodorták, hirtelen lekanyarodott a 
világi örömök széles országútjáról a mértékletesség keskeny ösvényére. 
Ezen a csapáson jó messzire jutott el. Nyolcvanhárom éves volt, amikor 
tapasztalatait egy értekezésbe foglalta össze. Három esztendő múlva 
megtoldotta egy újabb tanulmánnyal, öt esztendő múlva megint eggyel. 
De még mindig úgy vélte, hogy nem árt, ha további tapasztalatokat gyűjt 
az ügy érdekében. Várt tehát még hét esztendőt s végre kilencvennyolc 
éves korában rászánta magát és nyilvánosság elé lépett nagyhírű 
ősszefoglaló tanulmányával: Discorsi della vita sobria (Beszélgetések a 
józan életről.) (Padova, 1558.) Még hat évig élvezte a betegség nélküli 
aggkor szelíd örömeit s 104 éves korában, 1556. április 26-án 
karosszékében csendesen elaludt örökre. 

A könyv himnuszokat zeng a mértékletességről, amely szerinte az ész 
leánya, az erények anyja, az élet támasza; megtanítja a gazdagot, hogy 


okosan élvezze a bőséget s a szegényt, hogy zúgolódás nélkül viselje a 
szükséget. Megtisztítja az érzékeket, erősíti a testet, megvilágítja az 
elmét, megkettőzi az emlékezőtehetséget, szépíti a lelket; meglazítja a 
röghöz kötő bilincseket, fölemeli saját maguk fölé stb. stb. 

Amde a könyvet nem ezek a kétségen kívül bölcs és szép kijelentések 
tették nevezetessé. Az évtizedeken keresztül vasakarattal megtartott 
diéta leírásának köszönhette, hogy messze túlélte szerzőjének százados 
életét. Még százötven év múlva is szerepelt a padovai egyetem 
előadásainak során; éppen az előbb említett Ramazzini írt róla magyarázó 
értekezést. 

Cornaro életrendjének az volt a titka, hogy éppen csak anynyit evett- 
ivott, amennyi okvetlenül szükséges volt az életbenmaradásához. 
Szerkesztett egy pontos mérleget s azon mérte le a napi adagját: tizenkét 
uncia ételt és tizennégy uncia italt. Egy olasz unciára 29-30 grammot 
lehet számítani. Ezen a rabkoszton megérte a nyolcvanadik esztendejét, 
amikor is a családja aggódni kezdett, hogy a nagy mértékletesség végre 
mégis csak meg talál ártani. Rábeszélték, egyék többet. Az öregúr 
engedett a csábításnak és felemelte az ételadagját két unciával. De ezzel 
a szerény többlettel úgy megterhelte a gyomrát, hogy ágynak esett s már 
azt hitték, belepusztul a ráerőszakolt mértéktelenségbe. Nagy nehezen 
kilábalt a gyomortágulásból s ekkor kijelentette, hogy ezentúl már csak a 
saját feje után akar élni, és kéri, hogy hagyják békében. 

S a konok aggastyán tovább gyötörte az ész leányát és az erények 
anyját, mindaddig, amíg sikerült a röghöz kötő bilincseket annyira 
meglazítania, hogy életének támasza összezsugorodott napi két 
tojássárgájára. Két részletben lakomázta fel: egyet ebédre, egyet 
vacsorára. 

A tanács eszerint így hangzanék: 

Aki tehát hosszú életet akar megérni, tanuljon Cornaro úr példájára 
napi két tojássárgájával élni..." 


AZ IFJÚSÁG FORRÁSA 


Idáig merő bölcs dolgokról Írtam. A folytatás már könyvem címe alá 
tartozik. 

A mértékletesség apostolai vajmi kis tábort tudtak összetoborozni. Az 
emberiség nem pályázott olyan hosszú életre, amelyet kukoricamálén és 
tojásrántottán kell átsanyarogni. 

Az ilyen szürke valóság helyett színesen tündöklött fel előtte egy 
szivárványfényű álomkép: az örökifjúság ábrándja. 

A mítosz ifjító forrásvizeitől kezdve, a modern majommirigy-átültető 
kísérletekig, újra meg újra fellobbanó erővel izgatta az emberiség 
képzeletét a gondolat, hogy kell léteznie csodaszernek, amely minden 
keserves önsanyargatás nélkül, rövid időn belül ifjúvá varázsolja az 
elaggott szervezetet. 

A görög hitrege szerint Hera örök szépségének az volt a titka, hogy 
koronként fölkereste az /fjúság Forrását és megfürdött benne. E mesét 
évezredek hagyománya valósággá érlelte az antik világ felfogásában, sőt 
a valósággá sűrűsödött meseköd átterjengett a középkorba is. Pedig a 
forrás ifjító erejének ellentmondott az a szinte végeszakadatlan 


hosszúságú jegyzék, amelyet Zeus szerelmi kalandjairól állitott össze és 
jegyzett fel ugyancsak a görög mitológia... 

A skandináv hitrege Iduna várkastélyába helyezi a csodaforrást, a 
Jungbrunnent. Lucas Cranach és társai tucatszámra festették meg a 
tetszetős témát: egyik oldalon csűf és nyiszlett öregasszonyok másznak 
be a vízbe, s a másikon tündérifjan szökdécselnek ki belőle. 

A lovagregények is addig emlegették az örökifjúság forrását, hogy 
amikor az új, ismeretlen földrészek felkutatása megkezdődött, a délszaki 
világ kincseihez a csodaforrást is hozzászámították. Eleinte csak 
elmélkedtek róla, merre lehet? Vajon Indiában, ahol már Nagy Sándor is 
kereste? Avagy János pap csodálatos országában, amelyet a képzelőerő 
hol Ázsiába, hol Abesszíniába helyezett? Amerika felfedezése után az 
eszme testet öltött, s egy vállalkozó spanyol conguistador két hajót 
szerelt fel egyenesen arra a célra, hogy a nevezetes forrást felkutassa. 

Ponce de Leon volt a spanyol vezér neve, s Bimini lett volna a sziget, 
ahol az öregeket ifjakká bűvölő forrás felbugyog. Kemény, mindenre 
elszánt, véres csatákban megedzett hódítók vágtak neki az ismeretlen 
tengernek, az ismeretlen sziget felé. S nem a tudomány delejtűje 
irányította a vakmerő vállalkozást, hanem csodálatosképpen nem egyéb, 
mint félvad bennszülöttek ostoba fecsegése! Semmi sem jellemzőbb az 
életet kockáztató, férfias elszántságból és gyermeki hiszékenységből 
összerótt kalandor-lélekre, mint hogy a lovagregények lódításaiból és 
indián hazudozásokból fújt szappanbuborékot vezérlő csillaggá léptette 
elő. Valószínű, hogy a hódítókat gyűlölő bennszülött lakosság éppúgy 
beugratta őket Bimini varázsforrásának meséjével, mint ahogy El Dorado 
aranyát csillogtatta meg előttük, csakhogy elmenjenek a nyakukról. 

Elég az hozzá, Ponce de Leon Biminit sehol sem találta meg, viszont 
észak felé vitorlázva partot ért s kikötött egy gyönyörű, virágos rétekkel 
pompázó vidéken. El is keresztelte csodaszép virágairól F/orida névre. Egy 
darabig ítt is széjjelnézelődött a forrás után, de azután megunta a dolgot 
és hazahajókázott, betegebben és öregebben, mint ahogyan elindult. 

A Bimini-expedíció kudarca kiábrándította a megifjodni vágyó vén 
Európát. Világossá lett, hogy az örökifjúság forrásai voltaképpen jótékony 
hatású gyógyvizek s csupán a legendák gőzeiből vetült föléjük a 
megfiatalodás csalogató, de el nem érhető szivárványa. 


MEGFIATALODOTT VÉNEK 


De az emberiség nem bírt belenyugodni, hogy megfosszák legszebb 
álomképétől. 

Bár az Ifjúság Forrása nem létezik, megfiatalodott emberek igenis 
vannak. Komoly tudósok, híres utazók bizonyították, hogy ilyenekkel 
találkoztak. 

Legnevezetesebb volt a monviedrói apácafejedelemnő esete, amelyről 
Velascus de Tarento számolt be. A szentéletű leány békésen érte meg 
századik esztendejét a zárdában, amikor megesett rajta a csoda. 
Egyszerre csak kinőtt valamennyi foga; ősz haja helyett új, fekete sarjadt; 
arcának pergamenszerűsége üdére, rózsásra pozsgásodott. A jámbor öreg 
hölgy nemhogy örült volna a természet tréfás játékának, de szemérmesen 


restelkedett miatta, annál is inkább, mert a zárdában rajzottak a csoda 
hírére odacsődülő kíváncsiak. 

A kolostorok világával egészen ellentétes, másféle zárt világból is 
futottak be hasonló híradások. Paul Lucas francia régiségtudós és utazó, 
XIV. Lajos kedvelt embere, keleti útján Konstantinápolyba vetődött. Mint 
Voyage dans la Turguie (Utazás Törökországban) című könyvében (Paris, 
1713) írja, épp akkor a szultán első felesége súlyos betegségben 
sínylődött. A francia tudósról feltételezték, hogy ért az orvosi 
tudományokhoz is. A szultán elhívatta, s megkérte, vizsgálná meg a 
feleségét. A franciát bevezették a hárem hét lakat alatt őrzött 
szentélyébe. Amikor belépett a szultána betegszobájába, két gyönyörű 
fiatal leánykát látott a szobából kisurranni. , Ezek a szultán háremhölgyei 
- magyarázta a kísérő eunuch -, a szultán iderendelte őket, hogy ápolják 
a beteget." A francia csodálkozott: ,ő Ha már rászánta magát a szultán, 
hogy ilyen bűbájos teremtésektől megváljon, mégis, hogyan bízhatta a 
felesége ápolását efféle tapasztalatlan gyereklányokra?" Az eunuch 
nevetett: , Nem gyerekek ezek, kérem, mindkettő megvan hetvenéves." A 
továbbiak során kiderült, hogy az odaliszkok egy bizonyos növény főzetét 
isszák, attól maradnak fiatalok. Az óvatos utazó, nehogy a párizsi hölgyek 
ostromának legyen kitéve, mindjárt hozzá is teszi, hogy ama bizonyos 
növényt csakis a szeráj kertjében tenyésztik és nem adnak belőle 
senkinek. 

Valamennyi megfiatalodási csodát veri a háromszázhetven éves hindu 
története. Csodálatos életsorsát egy portugál udvari történész, Lopez des 
Castanheda is méltónak ítélte a megörökítésre. Matuzsálemi életkorát a 
rendkívüli ember nem tisztes aggastyánként érte meg, hanem ifjú erőben, 
fekete hajjal; amennyiben hosszú élete során négy ízben megfiatalodott. 
Meg-megújuló fiatalságát bölcsen értékesítette: hol megházasodott, hol 
elvált a feleségétől, hol megözvegyült és újra nősült - egyszóval összesen 
hétszáz asszonnyal folytatott több-kevesebb ideig boldog házaséletet. 
Miután udvari történetíró Írta, az eset hitelességéhez nem férkőzhet 
kétely. 

A megifjodás csodája ismeretes az állatvilágban is. Mikor a sas 
megvénül, égető napsugárral perzselteti le a kopott tollát, újat növeszt, s 
elél akár száz évig is. A szarvasról meg köztudomású, hogy időnként meg 
szokott fiatalodni. 


AZ ÉLETELIXIR 


A megfiatalodásnak tehát nincs élettani akadálya, csupán a szert kell 
megtalálni, amely az emberi test elaggott törzsén új rügyeket fakaszt. 

Van ilyen szer? 

Van! - feleli az alkímia. 

Ez ama titokzatos tinktúra, amelyen az alkimia tudományának bölcsei 
ezer éven át törték a fejüket, s amely hol Bölcsek Köve, hol Nagy 
Magisztérium, hol Materia prima, hol Életelixir néven szerepel az 
alkimisták titkos írásaiban. 

A bűvös tinktúra nem csupán a hitvány érceket változtatja arannyá, de 
az a csodahatása is van, hogy meggyógyít minden betegséget és 
meghosszabbítja az életet. Sőt örökifjúságot, halhatatlanságot biztosít a 


szerencsés halandó számára, akinek sikerült a nagy életbalzsamot 
lombikjaiban és tégelyeiben keservesen kikotyvasztania. 

De sikerült-e valakinek? 

Itt már az alkimisták ékesszólása dadogássá szerényül. 

Bizonyára voltak - szokták válaszolni -, akik feltörték a nagy titok 
pecsétjét. De nem akartak szembeszállni Isten törvényével s a természet 
parancsával; inkább magukkal vitték a titkot a sírba. 

Ebben az érvelésben annyi meggyőző erő rejlik, hogy nem is próbálok 
ellentmondani. Inkább magam is széjjelnéztem az alkimia irodalmában: 
hátha mégis ráakadok olyasvalakire, aki az életelixirt felfedezte s a maga 
javára felhasználta? 

Mindössze hármat találtam. Ezek: Artephius, Flamel és a misztikus 
eredetű Saint-Germain gróf. 

Artephius a XII. századnak volt nevezetes alkimistája. Kéziratos 
műveinek nagy lehetett a becsülete, mert századokon át fennmaradtak s 
a XVII. század elején nyomtatásban is megjelentek. Egyik könyve az élet 
meghosszabbításáról szól. Címe: De vita propaganda (Az élet 
meghosszabbításáról). Tanácsainak értékét kiemelendő, előszavában a 
szerző szerényen megjegyzi, hogy ő a könyvet 1025 éves korában írta. 
Miután mindenki legjobban tudja saját magáról, hogy hány esztendős, 
nem marad egyéb hátra, mint elhinni a tisztesnek nevezhető életkort, 
aminthogy Pico della Mirandola állítása szerint egyes tudósok el is hitték. 
Sőt tovább mentek: azt vitatták, hogy a könyv szerzője nem más, mint 
maga Thyanai Apollonius, az i. sz. I. század nagy varázslója, aki a bölcsek 
kövének segítségével éldegélt a XII. századig s ekkor Artephius néven 
mutatkozott be. A vitában résztvevő tudósok figyelmen kívül hagyták a 
harmadik lehetőséget: hátha valamely ráérő idejű kartársuk ültette fel az 
alkimista láztól elködösült elméket. 

Nicolas Flamel Párizsban élt a XIV. században. Alakját a tudományos 
hagyomány a legendák legcsillogóbb szálaival fonta körül. Fiatal korában 
néhány frankért vett egy faháncsra írt könyvet, tele titkos jelekkel és 
képekkel. Értelmüket nem tudván megfejteni, fogadalmat tett és 
elzarándokolt San Jago de Compostellába. Hazatérőben találkozott egy 
zsidó orvossal s ez rávezette a megfejtésre. Otthon, Párizsban azután a 
könyv útmutatásai nyomán higanyból aranyat csinált, mégpedig sok millió 
értékűt s nagy vagyonát kegyes alapítványokra költötte. Miután 
valósággal igaz volt, hogy egy Nicolas Flamel nevű polgár csakugyan 
nagy alapítványokat tett, a folyton csodákat szimatoló középkori 
képzelgés összeköpülte a polgár alakját az alkimistáéval s mindent elhitt, 
amit a legenda hangszórója széjjelkürtölt róla. Olyannyira, hogy egy 
feltüzelt képzeletű hivő megvette Flamelnek a Rue Marivaux 16. szám 
alatti házát s pincéig leromboltatta, hátha valahol megtalálja a csodálatos 
faháncskönyvet. 

A bőséges Flamel-irodalom még sok egyéb titokzatosság kátyújában 
vergődik, de ezek már az alkímia történetéhez tartoznak. Ehelyütt elég 
annyi, hogy Flamel az életelixir titkát is ismerte. Nem is halt meg, hanem 
maga helyett egy fabábot tétetett a sírba s a feleségével együtt a Keletre 
utazott, ahol mind a ketten még háromszáx év múlva is életben voltak, 
mint ezt egy nagytekintélyű francia utazó megállapította. 

,Kisázsiában - Írja az utazó - megismerkedtem egy nagyműveltségű 
dervissel, aki járatos volt a titkos tudományokban. A dervis többek között 


arról is beszélt, hogy e tudományok ismerője képes az életét akár ezer 
évig is meghosszabbítani. Én megemlítettem Flamelt; ez ismerte a 
bölcsek kövének titkát, mégis meghalt. A dervis nevetett és azt mondta, 
hogy mi, franciák, alaposan tévedünk. F/lamel a feleségével egyűtt 
életben van, neki igen jó barátja s pár év előtt még együtt voltak 
Indiában." 

"Még sok egyebet beszélt el Flamelről - végzi történetét az utazó -, de 
ezek közül a kevésbé hihetőket nem is említem meg." 

Az érdekes híradást tartalmazó könyv címe: Voyage dans la Gréce, LAsie 
Mineure, le Macedoine et FAfrigue (Utazás Görögországban, Kisázsiában, 
Macedóniában és Afrikában). Megjelent Párizsban, 1712-ben. Szerzője a 
könyvet XIV. Lajosnak ajánlotta. Maga a szerző ugyanaz a Paul Lucas, 
akiről tudnivaló, hogy tapasztalatait mindig megszűrte, mielőtt a 
nyilvánosság elé lépett velük. Mint erről meggyőződhettünk másik 
könyvében közölt élményéből, mely a szultán háremében látott 70 éves 
leánykákra vonatkozott. 

Saint Germain gróf kalandos élettörténetéből ezúttal elég annyi, hogy 
bizalmas embere volt XV. Lajosnak; fényűző módon élt s nem tudták, 
honnan szerzi a pénzt; marékszámra mutogatta a legszebb drágaköveket, 
amelyeket állítólag ő maga csinált; ismerője volt a rózsakeresztesek 
titkának stb. Származásáról senki sem tudott semmit. Hol azt hirdették 
róla, hogy spanyol hercegnő volt az anyja; hol hogy portugál zsidó volt az 
apja. Élete végén híre kelt, hogy a gróf voltaképpen II. Rákóczi Ferenc 
törvénytelen fia, s ezt a bolondságot még a mi századunkban is 
megpróbálta bizonyítani egy lelkes angol hölgy." 

A sok rejtelem és sejtelem úgy felizgatta a kortársak képzeletét, hogy ők 
maguk segítették továbbszőni a titkok Isis-fátyolát. Megszületett a 
legenda: a gróf ismeri az életelixir titkát, s Így örökéletű. Természetesen 
azonnal akadtak idős asszonyságok, akik esküdtek rá, hogy már a 
nagyanyjuk ismerte a grófot s ez akkor is olyan fiatalnak látszott, mint 
mostanában. Maga a gróf sohasem beszélt nyíltan a saját 
halhatatlanságáról, de itt-ott elejtegetett néhány homályos szót s ezekből 
következtetni lehetett arra, hogy csakugyan sok-sok száz esztendő óta 
van a világon. Kitűnő elbeszélő készsége volt, élénken tudott 
megjeleníteni évszázadok előtti eseményeket. Ilyenkor néha úgy tett, 
mintha megbotlott volna a nyelve. Például IV. Henrik életének egyik 
epizódját mesélve, így fűzte tovább a mondatot: 

n...ÉSs ekkor a király mosolyogva fordult felém - akarom mondani, 
mosolyogva fordult X. herceghez stb." 

Szóval, a párizsi előkelő társaság épp úgy elhitte Saint-Germain gróf 
halhatatlanságát, mint a Flamelét. Ha nem kételkedett az életelixir 
létezésében, miért kételkedett volna az eredményében? A hír egyre 
dagadt. A párizsi szalonok hölgyei már azt suttogták, hogy a gróf jelen 
volt a nicaeai zsinaton, ismerte magát Jézust, és többször ebédelt Pontius 
Pilátussal. Majd akadtak jókedvű tréfacsinálók, akik úgy vélekedtek, hogy 
ha a főúri társaság ennyire buta, butuljon meg egészen. Egy Gauve nevű, 
előkelő modorú kalandort bemutattak Saint-Germain gróf gyanánt. Az 
álgróf jelesül játszotta a szerepet. Elmesélte ezer év előtti kalandjait; 
nekimelegedve leírta Pilátus házatáját, a szent családot, sőt ismeretségét 
az öreg Szent Annával, akinek utóbb a nicaeai zsinaton nagy szolgálatot 


tett, mert az ő információja jelentékenyen hozzásegítette szentté 
avatásához. 

Mikor az igazi gróf értesült az istenkáromlás határát súroló 
bolondságokról, vállat vont. , Ha a hülye párizsiaknak örömet okoznak az 
efféle képtelenségek - mondotta Gleichen bárónak -, hát csak 
szórakozzanak. Annyi igaz az egészből, hogy öregebb vagyok, mint 
amennyire a fiatalos külsőm után becsülnek." 

A kacsa nem érte be Párizs közvéleményével. Átrepült a csatornán és 
megtelepedett egy előkelő londoni újságnak, a London Chronicle-nak 
hasábjain. A lap 1760. június 3-i száma hosszú cikkben emlékezett meg az 
örvendetes alkalomról, hogy Saint-Germain gróf Londonba érkezett. A 
cikkbe beleszőtt egy csodálatos esetet a gróf életelixirjéről. A híres eset 
anekdotává ócskásodott, mégis, akkoriban annyira komolyan vették, hogy 
maga a nagy Larousse-lexikon is az emberi butaságnak megörökítésre 
méltó példáját látta benne s a cikket egész terjedelmében közzétette a 
14. kötet 70. oldalán. 

Az elixirre vonatkozó rész kivonatosan Így szól: 

"Egy igen magasrangú hercegnő megkérte a grófot, adna neki pár 
cseppet a megfiatalító folyadékból. Olyan előkelő helyről származott a 
kérelem, hogy nem lehetett megtagadni. A gróf átnyújtott egy üvegcsét 
azzal a használati utasítással, hogy minden holdtöltekor tíz cseppet kell 
bevenni. A hercegnő Radegonde nevű vén komornája előtt el akarta 
titkolni a dolgot. Annyit mondott csak neki, hogy ez kólika elleni szer s 
betette a fiókba. Este bálba ment s miközben ott mulatott, az öreg 
komorna jól bevacsorált, annak utána pedig rájött a kólika. Kínjában 
előszedte az üvegcsét s egy hajtásra kütta. Mikor a hercegnő hajnaltájt 
hazatért, egy fiatal lánykát talált a hálószobájában: ő volt az öreg 
Radegonde." 

A felvilágosult XVIII. századból van egy magyar adatunk is arról, hogy a 
rózsakeresztes-alkimista tanítások nem csupán a mesterséges arany 
lidércfényével csalogatták a hivőket, de az életelixir aranyos cseppjeit is 
megcsillantották előttük. Tudjuk, hogy Báróczy Sándort, a testőr-írót is 
megszédítette az alkimistaláz. Mikor Kazinczy Ferenc megkérdezte, miért 
adta a fejét ilyen hiábavalóságokra, Így válaszolt: 

Gyógyító kezek alatt lévén egyszer, mint ifjú, orvosom vágyást terjeszte 
bennem azon homálytszerető tudomány megtanulására, mely érceket 
nemesít s tanítványainak azt ígéri, hogy háromszáz esztendőkre fogja 
kinyújtani életüknek napjait, sőt haláluk után ha testük összeapríttatik s 
nem tudom, mely lévben tartatik, őket újólag életbe hozza." 

Báróczy mentségére legyen mondva: levelében nem írja, hogy ő maga is 
hisz az alkimista-feltámadásban, csupán megemlíti, hogy az alkimista mit 
ígér. 98 


CAGLIOSTRO MEGFIATALÍTÓ KÚRÁJA 


Cagliostrót nem szokás az alkimisták közé sorolni, bár ő maga híresztelte, 
hogy ismeri az életelixir titkát. De nem mint alkimista férkőzött a titokhoz, 
hanem mint Nagy Cophta, vagyis feje egy óegyiptomi szertartású, 
zavaros misztikumokkal megtűzdelt, bődületesen ostoba szabadkőműves- 
páholynak, amelybe éppenséggel csak a kalandorok akkori hazájában, a 


XVIII. századbeli Párizs arisztokrata köreinek bomlott világában lehetett 
híveket toborozni. 

A páholy tagjait kettős újjászületéssel kecsegtette: erkölcsivel és 
testivel. Az előbbi nem izgatta túlságosan az amúgyis erkölcsös párizsiak 
képzeletét. Annál inkább a testi. Ennek részleteit maga a Nagy Cophta 
nem tárta a nyilvánosság elé. Egy névtelenül megjelent füzet izgatta fel 
vele a párizsiakat; lehet, hogy talán mégis a kalandor húzódott meg 
mögötte. 

A füzet címe: Secret de la régénération, ou Perfection physigue par 
laguelle on peut arriver f la spiritualité de 5557 ans (A regenerálódás titka 
avagy testi tökéletesülés, amelynek révén 5557 éves szellemiség érhető 
el). 

Tehát: 

Falura kell vonulni egy hű barát társaságában s ott 32 napig szigorú 
diétán kell élni, közbe-közbe enyhe érvágásokkal tisztogatva a vért. A 32- 
ik napon ágyba kell feküdni s bevenni egy szemernyit a materia prima 
nevű anyagból. Természetesen ennek titkát csakis a Mester ismeri. A szer 
bevételét 3 napig tartó ájulás követi, de nem kell megijedni s másnap 
ismét be kell venni egy szemert. Következmények: magas láz, 
félrebeszélés, haj kihullik, fog kíimozdul, bőr lehámlik. A 36-ik napon 
beveendő a harmadik szemer; a beteg ettől mély álomba süllyed és alszik 
a 39-ik napig. 

Ez idő alatt haja, foga újra kinő, bőre megújhodik. A 39-ik napon fel kell 
hörpinteni Cagliostro életbalzsamából 10 cseppet borban; utána langyos 
fürdő veendő - s a 40-ik napon arra ébred a beteg, hogy ötven évve/ 
megfiatalodott. 

A kúrának az a rendkívüli előnye, hogy ötvenévenként meg lehet 
ismételni. Viszont hátránya, hogy az ismétlést nem lehet a végtelenségig 
gyakorolni, csupán addig, amíg az illető e/ nem érte 5557-ik esztendejét. 

E sajnálatos korlátozás ellenére is bizonyára heves ostromnak lett volna 
kitéve a Nagy Cophta a materia prima ügyében, ha egy másik ügye nem 
keletkezétt volna: belekeveredett - talán ártatlanul - a Rohan-féle 
gyémántnyakék körüli hírhedt szélhámosságba és sürgősen el kellett 
búcsúznia Párizstól, Franciaországtól, egyiptomi páholytól és fiatallá 
vedlést remélő öreg múmiáktól. 


ARNALDUS VILLANOVANUS ÉLETBALZSAMA 


Apponyi Sándor könyvtárában egy kis könyvecske szorong a kövér 
ritkaságok között. Ő maga is ritkaság, csak itt-ott található könyvbarát- 
csemege. Longueville-Harcourt nevű szerző adta ki Párizsban 1716-ban 
ezzel a címmel: Histoire des personnes gui ont vécu plus d"un siccle, et de 
celles gui ont rajeuni, avec le secret de rajeunissement, tiré dArnauld de 
Villeneuve (Ama személyek története, akik egy évszázadnál tovább éltek 
és azoké, akik az Arnauld de Villeneuve-től vett visszafiatalítási titok által 
visszafiatalodtak). 

A szerző tarka bokrétát köt száz éven felüli emberekből és 
megfiatalodott öregekből; köztük természetesen ott virul a monviedrói 
apáca és a 370 éves hindu is. De nem ezek a csalóka adatok teszik a 


könyvet érdekessé, hanem Arnaldus Villanovanus értekezése az 
örökifjúságról. 

Ki volt Arnaldus Villanovanus? A XIII. század jellegzetes tudósa: orvos, 
csillagász és alkimista, egyebekben is rengeteg tudományú férfiú, VIII. 
Bonifác és V. Kelemen pápa udvari orvosa. 

A szóban levő értekezés nem található Arnaldus Villanovanus 
nyomtatásban megjelent művei között. Longueville-Harcourt azt mondja, 
hogy csak kéziratban maradt fenn; a latin nyelvű írás Vallemont abbéhoz 
került, ő attól kapta. Valódi? nem valódi? mindegy; a XIII. század szelleme 
ködlik elő belőle. 

A módszer mintaképe a skolasztikus okoskodásnak: kifogástalanul 
rendszeres, csupán az alapgondolat hibás. Szabályszerűen építi fel a 
rendszer-piramist, de csúcsával lefelé, s a középkori orvostudomány 
babonás kockaköveit rakja egymás tetejébe. 

Íme az elmélet alaptétele: 

Az ásványi, növényi és állati alkatrészek különböző betegségek ellen 
hatalmas gyógyító erőket tartalmaznak. Tehát nem kell egyebet tenni, 
mint a legerőteljesebb gyógyszerek kvintesszenciáját kivonatolni s olyan 
gyógyító eljárást tervezni, amelynek során a megifjítandó aggastyán a 
kvintesszenciát, vagyis valamennyi betegségnek egyetemes gyógyszerét 
megfelelő adagolásban magához veszi. Ha a szabályokat megtartja, nem 
tehet egyebet, mint hogy megfiatalodik. 

Mindenekelőtt be kell szerezni keleti sáfrányt, piros rózsalevelet, 
szantálfát, aloegyökeret és ambrát. Ezek elporlasztandók, majd viasszal 
és rózsaolajjal összekeverendők. Az így készült kenőccsel tapaszt kell 
csinálni s minden este, lefekvés előtt, a szív fölé ragasztani. 

Következik a diéta. Tartama aszerint alakul, milyen temperamentummal 
van a beteg megáldva. Legrövidebb ideje 16 nap, leghosszabb 30. Az 
étrend látszólag egyszerű: naponként egy tyúk, levesben megfőzve. Igen 
ám, de nem akármilyen tyúk, hanem olyan, amelyet két hónapon 
keresztül megfelelő táplálékkal kövérre hizlaltak. 

Az elrendelt tyúkeledel nagyon furcsa. Nem egyéb, mint vipera. (Tudni 
kell, hogy századokon keresztül valóságos viperaőrület szállta meg az 
emberiséget. Csodálatos gyógyító erőt tételeztek fel a viperáról s a 
viperahús hozzátételével készült theriak-balzsamról. Ez a balzsam - 
magyarul terjék volt a neve - pogácsákban, trochiscus-okban került 
forgalomba; innen a trochista — drogista elnevezés.) 

Persze, a viperát nem úgy kapdosták fel a tyúkok, mint a gilisztát. Más 
módja volt ennek. Először is a viperákat meg kell nyúzni, fejüket-farkukat 
levágni, testüket ecetben lemosni, sóval erősen bedörzsölni és apró 
darabokra vagdosni. Az ízes vagdalékot fazékba dobjuk, összekeverjük 
egyenlő arányban rozmaringvirággal, ánizzsal és kaporral, hozzáteszünk 
félfont köménymagot, az egészet tiszta vízzel föleresztjük és főni hagyjuk. 
Mikor felfőtt, jó sok tiszta búzát dobunk a fazékba s az egész 
kotyvasztmányt tovább főzzük mindaddig, amíg a búza magába szívja a 
vipera becses tulajdonságait. Az immár kész eledelből apró gombócokat 
kell gyúrni, korpában meghengergetni s a tyúknak feltálalni. 

A beteg semmi egyebet se egyék a kúra tartama alatt, mint naponként 
két adag tyúklevest, kevés kenyérrel. Letelvén a kezelés ideje, fürödjék 
meg tizenkétszer egymásután éhgyomorra olyan vízben, amelyet 
bizonyos meghatározott füvekkel illatosítanak. 


Nem tagadható, hogy az elgondolás okszerű és következetes. A beteget 
nem lehet viperahússal táplálni, tehát a vipera gyógyító erejét szívja be a 
búza, a búzát egye meg a tyúk, a tyúkot az ember. 

Idáig minden rendben volna. Ám most következik a kúra csattanója, a 
már említett csodálatos kvintesszencia, amely a szívtapasz és tyúkleves 
által előkészített szervezetben döntő csatára indul az öregség kóranyaga 
ellen és diadalra viszi az ifjúságot. A középkori orvos a régi görög és arab 
orvostudomány hagyatékaképpen temérdek babonás hitet dédelgetett 
cifránál cifrább, drágánál drágább, rendkívüli szerek hatásáról. Hitt a 
drágakövek gyógyító erejében, hitt gyöngy, korall, vízilófog, elefántagyar, 
szarvasszív stb. betegségoszlató hatásában. Már most Villanovanus 
összeállította a leghatalmasabb erejű szereket s azokból egy 
ellenállhatatlan erejű recipét szerkesztett. A keverés arányát mellőzöm; 
csekély a valószínűség, hogy valakiben hajlandóság ébredjen a 
megcsináltatására. 

Vedd a következőket: 


Arany, 
Aloegyökér, 
Szantálfa, 
igazgyöngy, 
Zafír, 
Hyacint, 
Smaragd, 
Topáz, 
Fehér korall, 
Vörös korall, 
Elefántcsont-kaparék, 
Szarvas-SZÍV, 
Ámbra, 
Rubin, 
Pézsma. 


Mindezeket az értékes alkatrészeket porrá kell törni, citrom- és rozmaringolajjal keverni, cukorral 
megédesíteni s minden fürdő után fél evőkanállal bevenni. 

Rövid idő múlva a hatás jelentkezni fog: az elaggott, kiszáradt életműszerekbe az ifjúság 
rügyfakasztó tavasza költözik. Hétévenként kell az eljárást megismételni. Aki lelkiismeretesen 
végigcsinália, fiatalságát újra meg újra visszanyeri. 

Rosszul járna a kételkedő, aki nagy ravaszul azt a kérdést tenné fel, hogy hát a nagy alkimista miért 
nem próbálta ki a csodálatos életbalzsamot saját magán, s miért nem látjuk őt ma is, a középkori 
orvostudomány csalhatatlanságának élő bizonyítéka gyanánt? 

Arnaldus Villanovanus bizonnyal megcselekedte volna, amit vártak tőle. De - sajnos - mikor 
Szicíliából Genova felé vitorlázott, hajótörést szenvedett és a tengerbe veszett. 


AZ ELSŐ VÉRÁTÖMLESZTÉS 


A XVII. század derekán egy új megifjodási ötlet hevítette lázasra Párizst. 

Minek az ifjúság forrását hajszolni Biminiben, mikor itt bugyog a szemünk előtt! Az életadó vér, a 
valódi erőforrás mindenütt jelen van: a fiatalság ereiben áramlik. Meg kell hát csapolni az öregek 
javára, marad még elég a fiataloknak. ői 

Robert Desgabets volt az első, aki megpendítette a vérátömlesztés eszméjét. Ő még csak 
elméletileg foglalkozott vele, de néhány év múlva, 1664-ben az angol Lowers sikerrel végezte el két 
kutyán. A hír felbuzdította Jean-Baptiste Denis-t, XIV. Lajos udvari orvosát s nekivágott a páratlanul 
merész vállalkozásnak, hogy embereken próbálja ki az ötletet. 

A művelet még csak vak tapogatódzás volt a mai orvostudomány nagyszerű eredményeihez képest. 
Végső cél a megfiatalítás volt; úgy gondolták, ezt érik el, ha az öreg vért az erekből kieresztik s 


helyébe a fiatalt beszivattyúzzák. Párizsnak öregedni sehogyan sem akaró hölgyei csodaszomjasan 
lesték a kísérleteket. Egy beteg, ványadt, vértelen munkásember vállalkozott, hogy tegyék meg vele 
a próbát, neki már úgyis minden mindegy. Egyelőre báránynak a vérét ömlesztette át Denis doktor s 
csodák-csodája: a beteg friss erőre kapott. Egy második műtét is fényesen sikerült s már-már sor 
került volna a valódi, emberrel végzendő kísérletre, amikor a harmadik próbaalany, nem tudni, mi 
okból, belehalt a vércsapolásba. Az özvegy a bírósághoz szaladt kártérítésért, meg is kapta, de 
egyben az ítélet a további kísérletezést megtiltotta. 

A reményfakasztó szép álom szertefoszlott. 


A SZUNAMITÁK 


Az élet telébe dermedt s az elmúlt tavasz emlékeitől gyötört halandó nehezen bírt belenyugodni, 
hogy körülötte friss virulással illatozzék az ifjúság új tavasza s ő abból ne húzhasson hasznot. 

Kiásták az ószövetségből Dávid király esetét, amelyet a Királyok Könyve ekként ismertet: 

Dávid király pedig megvénhedett és megidősödött vala; és őtet bétakarják vala leplekkel, de meg 
nem melegülhet vala. 

Es mondanák néki az ő szolgái: keressenek az Uramnak, a Királynak egy leányt, aki légyen a Király 
környül és őtet táplálja, és háljon mellette, hogy melegedjék meg az Uram, a Király. 

Keresének annak okáért egy szép leányt Izraelnek minden határiban; és találák a Szunam városából 
való Abiságot, kit hozának a Királyhoz. 

A lány pedig igen szép vala és a Királyt táplálja vala és szolgál néki; a Király pedig nem esméré 
őtet." 


A bibliai szöveg nem beszél a megfiatalodásról s nyilván csak annyit tartalmaz, hogy az öreg királyt 
fel akarták üdíteni a körülötte sürgő fiatalság vidám látványával - mellékesen valami régi orvosi 
babona alapján a lányt melegítő palack gyanánt is alkalmazták. 

De az ártatlan szöveg vérmes reményeket költött sokakban, akik megvénhedtek és megidősödtek 
vala. A szunami Abiság történetéből kisarjadt a szunamiítizmus hóbortja. 

Fénykorát Párizsban érte meg, a XVIII. században, amikor úgy a század, mint az erkölcs végső 
vonaglásait élte s a megroskadt világfiak a délibábos gyógymódtól remélték, hogy elölről kezdhetik a 
betyárkodást. 

Legrészletesebb krónikása Rétif de la Bretonne volt, ez a különös ember, aki még különösebb 
könyveiben a párizsi éjszakáknak valóságos adattárát halmozta fel. Madame Janus néven 
szerepelteti a letört öregurak udvari szállítóját. Intézetében szunamita célokra negyven, szakszerűen 
kiképzett fiatal lányt tartott raktáron. Egy melegedés díja tizennyolc frank volt; ebből hatot kapott a 
lány, tizenkettőt az asszonyság. A teljes gyógykezelés huszonnégy napig, helyesebben éjszakáig 
tartott. Három pár lány teljesített szolgálatot, nyolcnaponként váltották fel egymást. A figyelmes 
főnöknőnek még arra is volt gondja, hogy egyik lány szőke legyen, a másik barna. A vállalat ellen a 
legszigorúbb erkölcsbíró sem tehetett kifogást, mert csakis szeplőtlen multú, ártatlan fiatal leány 
kaphatott alkalmazást. A vonatkozó tudományos álláspont szerint csakis ilyen hajadonokra lehetett 
bízni a kezelést, - ellenkező esetben a kúra inkább árt, mint használ. Biztonság okáért a megrendelő 
köteles volt már előre tekintélyes óvadékot letenni; ha elsiette a dolgát és vétett a szabályok ellen, a 
biztosítékot elvesztette. 


A szunamita elgondolás egy másik módot is kieszelt, miképpen lehessen a hamvadóban levő 
életkanócot új lángra lobbantani. Rá kell fújni, rálehelni a pislogó kanócra, a szó legszorosabb 
értelmében. 

Thoman Reinesius (1587-1667), neves régiségtudós, a római feliratok alapos ismerője, Syntagma 
inscriptionum antiguarum (A régi feliratok gyűjteménye) című könyvében ismertet egy különös régi 
emlékkövet. Egy Gommarus nevű bolognai régész bukkant rá. Felirata így szól: 


AESCULAPIO. ET. SANITATI. 

L. CLODIUS. HERMIPPUS. 
OUI. VIVIT. ANNOS. CXV. DIES. V. 

PUELLARUM. ANHELITU. 

OUOD. ETIAM. POST. MORTEM. 
EIUS. 

NON. PARUM. MIRANTUR. PHYSICI. 
JAM. POSTERI. SIC. VITAM. DUCITE. 


Vagyis, Aesculapiusnak és Sanitasnak állította L. Clodius Hermippus, aki 115 évet és 5 napot élt ifjú 
leányok lehelete segítségével s efölött halála után is felette csodálkoztak az orvosok. Utódok, 
ekképpen éljetek. 

Kellemesebb évek lehettek, mint Cornaro aggkorának két tojássárgáján átsanyargatott esztendei. 

De hát ki volt ez a Hermippus? Hol élt? Mikor élt? s ami a legfőbb: hogyan alkalmazta a megifjító 
lehelet-gyógymódot? A régészek nem törődtek a rejtély megfejtésével, őket csak a felirat 
kihüvelyezése érdekelte. 

A választ Johann Heinrich Cohausen münsteri orvos adta meg Hermippus redivivus (Az újraéledt 
Hermippus) című, sok kiadást megért, sok nyelvre lefordított híres könyvében.?"" 


Szerinte Hermippus esete teljesen valószínű. A tudomány álláspontja szerint, mint ezt idézet- 
áradatokkal bizonyítja, a tüdőből eltávozott levegő telítve van a test belső részében magába szívott 
párákkal és mindenféle atommal, amelyet a vér és a test egyéb nedvei termeltek. A tapasztalat 
szerint a beteg ember lélegzete megfertőz, mert a betegség csíráit hordja magával. Viszont, ha ez a 
tétel áll, állnia kell a fordítottjának is: egészséges ember lélegzete éltető balzsamos elemeket 
tartalmaz s ha ezeket más ember beszívja, a balzsamos elemek vérébe jutnak, azt felfrissítik, és 
erőteljes keringésre indítják. 

Különösen áll a tétel erős és egészséges fiatal leányokra. Ezek időben még nem távolodtak el 
túlságosan a születés pillanatától; ugyanis akkor hozták világra magukkal a leghatalmasabb éltető 
balzsamot, amely azután később, az életkor előrehaladtával lassan-lassan megfogyatkozik. 
Kétségtelen tehát, hogy lélegzetük és párolgásuk telítve van az ősbalzsammal s ez az ősbalzsam 
belekerülvén az elaggott ember szervezetébe, annak lassú és lomha vérét felkavarja, vérkeringését 
gyorsüteműre serkenti. 

Természetesen az illetőnek megfelelő életrendet kell megtartania s higiénikusan táplálkoznia, mert 
a fiatal lányok lélegzete egymagában nem elegendő a szervezet fenntartására, - bármennyire igaz 
is, amit a hermetikus iratok tanítanak, hogy a levegőben bizonyos tápanyagok reitőznek. Így Plinius 
írja, hogy India túlsó részén szájnélküli emberfaj él. Ezek nem esznek, nem isznak, csupán az orrukon 
felszívott levegőből, gyökerek és virágok szagából, vadalmák illó kipárolgásából táplálkoznak. 
Hermolaus Barbarus említ egy rómait, aki negyven éven keresztül csupán levegőből élt. 
Olympiodoros a neoplatonikus nagy görög, egy olyan emberről ír, aki étel és ital nélkül, csupán a 
napsugarak és a levegő éltető erejével tartotta fenn magát. Azt meg minden természettudós tudja, 
hogy a strucc egyes-egyedül levegőből él, mégis gyakran három mázsányira hízik meg tőle." 

A túlzásoktól azonban óvakodni kell. Némely író adatai nem egészen megbízhatóak. Mondják, hogy 
félhalottat is életre lehet téríteni, ha teste alá tyúkokat raknak. Mikor a beteg testének súlyával a 
tyúkokat agyonnyomta, a belőlük távozó életszellem (Lebensgeist, Spiritus) átszívódik a beteg testbe 


s azt feléleszti. Az sem valószínű, amit a fecskékről írnak, hogy tudniillik amidőn tőlünk 
elvándoroltak, tengerparti barlangokban húzódnak meg télen át s ott sem nem esznek, sem nem 
isznak, mégis életben maradnak tavaszig, mert csőrüket ellenkező részükön egymásba dugják, s 
ezáltal az életszellemet kölcsönösen közlik egymással. Továbbá, ha igaz is, hogy Spanyolországban 
vannak emberek, akik Salutatores néven ismeretesek s a sebeket rálehelés útján gyógyítják, - az 
ilyesminek az orvosi tudományhoz semmi köze és inkább az ördöggel való szövetkezés művének 
tulajdonítható. 

Még sok egyéb idézetet hemzsegtet könyvében a münsteri püspök udvari orvosa. Idézi a humanista 
Marsilius Ficinust, a nagy Verulami Bacont, - s összeadva a tudósok vélekedéseit, oda lyukad ki, hogy 
Hermippus csakugyan élt, mégpedig valóban 115 évig és 5 napig s ezt a szép eredményt 
kétségtelenül fiatal leányok lélegzetének támogatásával érte el. 

Eldönti azt a kérdést is, miképpen szerezhette meg a vén római annyi évtizeden át a kívánatos 
lehelet-adagokat, hiszen a leányok megöregszenek, férjhez mennek vagy egyéb baj éri őket. Felelet: 
Hermippus nyilván valamely leányárvaháznak volt az igazgatója. A vélemény helyességének 
igazolásául hivatkozik Verulami Baconra, aki Si/va Silvarum (Erdők erdeje) című könyvében azt a 
megfigyelést közli, hogy az ifjúságot oktató görög rétorok és szofisták mind nagy kort értek el. 
Gorgias, Isokrates, Pythagoras százéves koráig tanított, amit csakis az ifjúságból kiáramló 
életszellemnek köszönhettek. 

Cohausen doktor könyvének nemcsak irodalmi sikere volt. Mikor angol kiadása megjelent, egész 
sereg londoni orvos próbálkozott meg a betegeinél Hermippus rendszerével. Akadt olyan, aki a maga 
személyét illetően is biztosra akart menni s lakást bérelt egy leányinternátus épületében, hogy az ifjú 
hölgyek lélegzetét állandóan beszippanthassa. 

A leánylehelettel fújt szappanbuborék csakhamar szétpukkant. 

Kiderült, hogy Cohausen doktornak esze ágában sem volt Hermippus megifjító kúráját igazolni. 
Egyszerűen becsapta a világot egy sikerült tudományos misztifikációval. Lehetséges, hogy a püspök 


tisztafejű, okos orvosát bosszantotta a tudományos köntösben tetszelgő sok orvosi babona s ezt a 
formát választotta, hogy megszégyenítse a parókás nagyképűséget. De az is lehetséges, hogy nem 
volt semmi különös célja s csak a saját gyönyörűségére eszelte ki a világraszóló felültetést. 

Ám a sok bolondság közepette egy helyütt az igazság komoly hangja csendül felénk. Verulami 
Bacon voltaképpen bölcsen szólott. /fjúság, szépség, egészség: ha nem is életszellemet közvetít, de a 
szellem életét s ezzel a testet frissíti fiatallá. Igaz, hogy nem olyan forró fiatalság ez, aminőt az 
életelixir hivői reméltek. Be kell érniük a hideg visszfénnyel, amelyet Vajda János megénekelt: 


És ekkor még szívem kigyúl, 
Mint tiszta téli reggelen 
Montblanc fehér hava, ha túl 
A felkelő nap megjelen. 


A hősök kincse 


Állítom, hogy egy alföldi parasztfiú vagy pesti szabólegény sokkal nagyobb hős, mint a középkor 
harcos lovagja, aki a lova patájáig páncélosan indult el verekedni. Sőt a mítosz legendás hősei is 
mögöttük maradnak vitézség dolgában. Könnyű volt hősködnie Achillesnek, miután anyja 
belemártotta a Styx vizébe, könnyű Siegfriednek, miután megfürdött a sárkányvérben s a puhabőrű 
ellenség közepette sebezhetetlenné keményített testtel vitézkedhettek. 

Ez nem fair play. Győzni lehet ugyan ilyen egyenlőtlen esélyekkel, de a hős koszorújára pályázni 
nem. 

Akkor sem kedvező az összehasonlítás, ha a régi zsoldoskatona harci erényeit veszem közelebbről 
szemügyre. Ők voltaképpen nem rokonszenveztek a csatatéri halállal. Mondhatnám: féltek. Erre vall 
a temérdek babonás praktika, amelyhez a katonaurak folyamodtak, hogy magukat sérthetetlenné 
varázsolják, viszont a saját fegyverük biztosan találjon. 


A SEBEZHETETLENSÉG CSODASZEREI 


Johannes Staricius álnevű szerző 1615-ben kiadott egy könyvet ezzel a sokatígérő címmel: A hősök 
titokzatos kincse. (Geheimnissvoller-Heldenschatz.) Az úgynevezett mágiás tudomány elvei alapján 
készült. Akkoriban komoly tudósok is beleragadtak a csalogató lépes burokba, amellyel ez a tetszetős 
tudományág be volt vonva. A laikus közönség bomlott utána, mert a babona a tudomány köntösében 
mutatkozott be s aki alkalmazta, nem kellett félnie a boszorkány-mesterség vádjától. A Hősök kincse 
igen sok kiadást ért meg, szemelvényeimet az 1750-i kölni kiadásból szedegettem össze. 

Íme egy javallat a sebesülés elkerülésére: 


"Kutasd föl akasztott vagy kerékbetört ember koponyáját, amelyen már kiütközött a moha. Jegyezd 
meg jól a helyet s hagyd ott a koponyát érintetlenül. Másnap ismét eredj oda s igazítsd a koponyát 
olyan helyzetbe, hogy a mohát könnyű szerrel leszedhesd róla. Legközelebbi pénteken, napfölkelte 
előtt megint menj oda, kapard le a mohát, a kaparékot kösd kendőcskébe és varrasd a zubbonyod 
bélésébe, a bal karod alá. Amíg a zubbony rajtad van, védve vagy lövés, vágás vagy szúrás ellen." 

A recept másik változata szerint ütközet előtt a mohából egy borsószemnyit le kell nyelni. 
Szerzőnek egy kapitány ismerőse bizonyította, hogy a gusztusos óvszer 24 órára sebezhetetlenné 
tette. 

Ez a moha-óvszer nem cigányasszonyok értelmetlen vajákolása volt, hanem a koponyamoha 
hatásához fűződő tudományos vélekedésen alapult. 

A koponyamoha - amelynek emléke már csak a bemohosodott koponyákról szóló mondásban él - a 
régi gyógyszertanban hatalmas erejű orvosszer gyanánt szerepelt. Usnea humana volt a hivatalos 
latin neve. Akkori felfogás szerint, miután maga az emberi koponya szolgáltatta, jó volt agybetegség 
ellen. Mohaszerű volta miatt vérzéscsillapitó hatással is dicsekedett; rá sem kellett tenni a sebre, 
elegendő volt, ha a sebesült az összeszorított markában tartogatta. 

Tudjuk, hogy az emberi koponyán bizonyos idő múlva ilyen moha szokott kiütközni. De miért 
ragaszkodott a Hősök kincse kivégzett ember koponyájához? 

A mágiás orvostudomány felfogása szerint akármilyen koponya nem használható, mert rendes 
körülmények között a halált betegség előzi meg s a beteg ember teste fertőzve van, gyógyszer 
céljára nem alkalmas. Olyan emberre van szükség, aki kifogástalan egészségben halt meg. Vagyis, 
akit kivégeztek. Csatatéri koponya is megfelelne, de ahhoz bajos hozzájutni, mert a csataterek nem 
mindenütt esnek a mohakereső katona kezeügyére. 

Véletlenül elém került egy újsághír arról a kivételes alkalomról, amikor megfelelő emberi 
koponyákat vásáron lehetett beszerezni. A müncheni Ordentliche Wochentliche Postzeitungen 1684. 
évi 7. számában a lipcsei újévi vásár eredményéről referál. Mint a vásár különlegességét említi meg, 


hogy néhány vállalkozó a nyílt piacon hordókba gyömöszölt törökfejeket árult. A Bécs körüli 
harcokból származhattak. Eleinte nem akadt vevő, bár darabját egy birodalmi tallérért vesztegették. 
De utóbb katonai körökben híre kelt a becses árunak, a kereslet megindult s a vételárat felverték 
nyolc tallérra. 

Az állatvilág is hatásos óvszerekkel szolgált. Meg kell figyelni - írja Staricius - a zergéket. Vadászok 
körében ismeretes, hogy az év bizonyos szakában a zergéket nem fogja a golyó. Ez onnan van, hogy 
a zerge ismeri a sebezhetetlenné tevő füveket s míg a füvekben tart, vígan és félelem nélkül legel, 
mert tudja, hogy baja nem eshetik. Az ügy tehát egyszerű: meg kell szerezni e füveket. Igen, de 
melyek ezek és hol találhatók? A zerge nem árulja el. Ámde a természet gondoskodott róla, hogy az 
ember mégis hozzájuk juthasson. A zerge gyomrában a rosszul megemésztett, állati szőrrel 
keveredett füvek olykor golyószerű képződménnyé kögülnek össze. Ez a gombóc zergekő néven volt 
a régi gyógyszertárakban ismeretes. Szerényebb atyafia volt az ázsiai bezoár-kecske gyomrában 
termő bezoár-kőnek, amelynek hatóerejéről csodákat hittek. 

A vadász tehát várja meg, amíg a csodafüvek elvirultával a zerge ismét lőhető lesz, szedje ki 
gyomrából a zergekövet s együtt Eogja találni benne valamennyi fűnek a varázserejét. 

Használati utasítás: 

"Mikor a föld Mars csillagának uralma alá jut, porlaszd el a zergekövet, végy belőle egy szemernyit 
malváziai borban, fuss teljes erővel mindaddig, mígnem az izzadság patakzik rólad. Ismételd meg a 
műveletet háromszor egymásután és tested sebezhetetlenné válik." 


A PASSAUI MŰVÉSZET 


1611-ben a passaui hóhérnak, Kaspar Neithart nevezetűnek fényes ötlete támadt. Mindenféle 
különös varázsjelekkel és bűvös igékkel teleírt cédulákat mutogatott a nehézfejű zsoldos katonáknak. 


Elhitette velük, hogy ha a nyakukba akasztják, vagy még inkább, ha lenyelik, védettek lesznek az 
ellenség fegyvere ellen. 

A varázsjeleknek és szavaknak nem volt semmi értelme. Ilyesmi volt a cédulákra Írva: 

,Arios, Beji, Glaigi, Ulpke, nalat nasala, eri lupie." 

Akár megfordítva is lehetett volna odafirkantani. De démoni hangzásuk és a hóhér személye körüli 
reitelmesség felizgatta a zsoldos-fantáziát s bedőltek a kezdetleges trükknek. Drága pénzen 
vásárolták a cédulákat s valóban elértek annyit, hogy bátran mentek a csatába, mert hiszen immár 
fegyver nem foghatta öket. Ha valamelyik mégis otthagyta a fogát, az már nem panaszkodhatott az 
amulett hatástalansága miatt. Ha megsebesült, kész volt a magyarázat, hogy az ellenfél erősebb 
varázslatot használt, ám azért az amulett mégis megtette a magáét, mert lám, a seb nem volt 
halálos. 

Az egyszerű és ügyes fogás a hóhért gazdaggá tette. Sőt nevezetessé is, amennyiben a trükk híre 
sokáig élt a zsoldosok között Passauer Kunst néven s a legendáknak egész sorát koholták hozzá. 

Később akadt egy vetélytársa, ez még biztosabb sikert ígért. Az úgynevezett Mansfeld-tallér. A 
Mansfeld grófok verették ősüknek, Mansfeld Hoiernek emlékezetére. Az ős nevezetes férfiú volt. Nem 
a rendes úton jött világra, hanem császármetszés segítségével, akárcsak Macduff, Macbeth 
legyőzője. Szerencsésen hadakozott, sohasem vesztett csatát. Saját dicsőségét ezzel a jelmondattal 
örökítette meg: , Én, Hoier, ki nem születtem, csatát sohasem vesztettem." (Ich, Graf Hoier, 
ungebohren, Hab noch keine Schlacht verlohren.") A harmincéves háború alatt vert Mansfeld- 
talléroknak egyik oldalán ez a jelmondat, a másikon Szent György lovasképe volt látható. Hatalmas 
volt a kereslet utána, szívesen fizettek minden egyes darabjáért 10-12 rendes forgalmú tallért. 

A művelt, olvasmányos katona igényesebb volt, mint a tanulatlan zsoldos. Ő olyan amulettet 
hordott, amelyet alkimisták és asztrológusok készítettek, a titkos tudományok segítségével. 

Ma már nem tudjuk kihüvelyezni az amulettekbe vésett bűvös szavak értelmét. Senki sem tudja 
megmagyarázni, miért használták még fejedelmek és hadvezérek is ezt a különös szót: Ananisapta. 


Talán valamely bűvös erejű mondás kezdőbetűinek az összevonásából alakult. Az úgynevezett Sator- 
formula értelmét sem fejtették meg; lehetséges, hogy teljesen értelmetlen volt. Használtak mágikus 
kockákat is, számokkal teleírva. Ilyen kockán a számokat akárhogyan adjuk össze, lefelé, oldalvást 
vagy keresztbe, mindig harmincnégy jön ki. Ha pedig ezt a két számjegyet egymással adjuk össze, 
megkapjuk a hetes számot, amely tudvalevően valamennyi szám között a legislegnagyobb 
varázserővel rendelkezik. Artatlan bolondságok voltak ezek, akár a modern autók hátsó ablakán 
fityegő torzszülöttek. 

De volt a sebvarázslatnak gonoszabb fajtája is. A németek úgy hívták: Festmachen. Aki végbevitte, 
az ördöggel kötött cimboraságot. A korbeli újságok sok esetet jelentettek babonás rémülettel. Egy 
svéd katona áldozáskor nem nyelte le a szent ostyát, hanem kiszedte a szájából és pokolidéző 
amulettet csinált belőle. Nem sokat használt a boldogtalannak; amikor a bűne kiderült, először 
kitépték a nyelvét, majd kerékbe törték. 

A német orvos-természettudományi társulatnak volt egy latin nyelven megjelenő, igen komoly 
folyóirata. Hosszú latin címét a rövidített Ephemerides (Napi feljegyzések) alakban szokták használni. 
Ez a szakállas és pápaszemes folyóirat pillanatig sem kételkedett, hogy az ördöggel való cimborálás 
révén a Festmachen valóban megtörténhet. Sőt hatásos ellenszert is javasolt. A latin szöveg nyers 
őszinteséggel ismerteti az eljárást; magyarul körül kell írnom valahogyan. Tehát, aki ilyen 
ördöggyanús emberrel viaskodni készül, mindenekelőtt mártsa kardja hegyét disznóhulladékba. A 
golyót, mielőtt beveri a puskacsőbe, dugja a szájába. Azaz dehogy oda, egészen máshová. Ezzel a 
két aktussal az ördög meggyaláztatik, dühös lesz, megszökik és cserbenhagyja a cimboráját, aki 
azután éppolyan sebezhetővé válik, mint akárki más. 

Így festett az 1691. évi tudományos álláspont. 


A GOLYÓÁLLÓ PÁNCÉL 


Ami biztos, az biztos. Ha a sebezhetetlenség netán csődöt mondana, elébe kell vágni a bajnak olyan 
páncéllal, amelyen nem fog az ellenség fegyvere. 

Nem kételkedtek, hogy amit az ókor klasszikusai leírtak, mind színigazság. Való, hogy Vulkán olyan 
páncélt kovácsolt Achilles számára, amelyet nem járt a fegyver, sőt az ellenség a puszta látásától is 
megrémült és inába szállt a bátorsága. (További adat a nagy görög hős lélektanához. Ezzel a 
felszereléssel könnyű volt nekimenni a trójaiaknak.) 

A csodapáncél titkán sokáig töprengtek. Csak annyit tudtak róla, hogy az E/lectrum nevű anyagból 
készült; de a rejtélyes fém összetételét nem bírták kideríteni. Végre Paracelsus előállott a 
megfejtéssel. 

Minden fém - mondotta - valamely csillag hatásának van alávetve. Ha tehát megfelelő fémeket 
megfelelő csillagjárás idején összevegyítünk, olyan új fémet kapunk, amely a csillagtól nyert titkos 
erőkkel van telítve. Paracelsus az új fémet Electrum Magicum névre keresztelte. Arany, ezüst, réz, 
acél, ón, ólom és higany összetételével készült. A recept igen nagy adag aranyat és ezüstöt rendelt, 
tehát a csodafém nem volt szegény embernek való. 

De a gazdag sem juthatott a páncélhoz csak úgy egyszerűen. Az Electrum Magicum feldolgozásával 
foglalkozó mágiás könyvek bonyolult szabályok pontos megtartásához kötik a sikert. 

Első szabály: az eljárás minden legkisebb részlete martiális, vagyis harcias kell hogy legyen. 
Martiális legyen az ég, a levegő, az idő, nap, óra, perc, hely, eszköz, tűz, - sőt az illetőnek lelke, 
erkölcse, hangja is. A felszerelés, vagyis üllő, kalapács, fogó és fújtató megfelelő csillagzatok alatt 
készüljön; erre nézve tudós csillagász tanácsát kell kikérni. Mars, a hadisten csillagának volt a 
legfontosabb szerepe. 

De hát miképpen lehet harcias a tűz például? 

Egyszerűen. A villámcsapás tüze az egyetlen, amelyet a martiális jelző megillet, mert a magas 
égből csap le irtóztató romboló erővel, lélekrázó dörgés közepette. Tehát lesni kell az alkalmat, 


amikor a villám felgyújt valamely élőfát vagy faalkatrészt, abból tüzet venni, odahaza ampolnában 
gondosan őrizni és táplálni, amíg a páncélcsinálásra alkalmas csillagképletek ideje elérkezik. 

A hét fémet hét különböző csillagképlet alatt kell összeolvasztani, ami elég bonyolult türelempróba. 
Még ez sem elég, hanem - amint említettem - magának a páncélkovácsnak is martiális hangulatban 
kell lennie. Kell hogy a munka kiemelie a hétköznapok szürke hangulatából s erélyes, harci indulatok 
lobogjanak benne. A célt úgy érheti el legbiztosabban, ha munkaközben harsány hangon hősi 
hexametereket szaval. Ezeknek ropogó, pattogó üteme állandó izzásra fogja szítani benne a harci 
indulatok zsarátnokát.?"§ 

A siker akkor lesz teljes, ha a páncélra valamely lelkesítő jelmondatot vagy jelképet véshetünk; 
továbbá, ha gondoskodunk róla, hogy a páncélszíjak is mágikus hatásuak legyenek. Hiéna- vagy 
farkasbőrből kell készíteni. Mind a kettő martiális állat. Az a Plinius korából ránk hagyományozott 
babona tapadt hozzájuk, hogy ha előbb pillantják meg az embert, mint az ember őket: pillantásuk az 
embert némává bűvöli és mozdulatlanná merevíti. Farkasbőr különösen hatásos, ha eleven farkas 
hátából hasították ki. Az elgondolás olyasféle, mint az Usnea Humana elmélete. Az elhullott állatból a 
kihamvadt életszikrával együtt a mágiás erők is eltűnnek, tehát azokat még életében kell kivonni 
belőle. 

(Érdekesen alkalmazták ezt az elméletet a pernyeréshez segítő recepteknél. Az ügyvéd tépje ki egy 
eleven kaméleonnak a nyelvét és tegye a saját nyelve alá, mikor beszél. Biztosan megnyeri a perét. 
A kaméleonról tudjuk, hogy tetszés szerint változtatja a színét.) 


A VARÁZSEREJŰ KARD 


A mi katonánk, ekként sebezhetetlenné bűvölvén magát és felöltvén az át nem törhető páncélt, 
nyugodtan indulhatott a csatába. Ámde nem elég, ha ő maga védve van. Az ellenséget viszont 
pusztítani és vágni kell. 

Erre való a varázserejű kard. 

A középkori legendakör zsúfolva van a csodakardok történetével. Alig akadt hős, akinek oldalán ne 
függött volna a mindent keresztül vágó, eltörhetetlen szablya." A legendák elkönyvelői nem 
gondoltak arra, hogy az ilyen penge birtokosának hadierény-készletéből legalább ötven százalékot le 
lehetne írni. 

A varázskardhoz hátborzongató alkatrészeket kell összeszedni. 

A penge olyan legyen, amellyel már embert öltek. A hüvely olyan kerék küllőjéből készüljön, 
amelyet a hóhér egy kerékbetörésnél használt. A markolat olyan vaslánc anyagából legyen 
kalapálva, amellyel valakit felhúztak az akasztófára. A hüvelyt pácolt posztóval kell behúzni - de ezt 
már nem merem részletezni, elég őrült a recept nélküle is.?"" 


A BÁTORSÁG ITALA ÉS A BÁTOR PARIPA 


Immár azt hinnők, hogy ilyen dús felszereléssel a vitéz úr csakugyan félelem nélkül lódulhat neki az 
ellenségnek. Dehogy is. Szükséges még a netáni félelem utolsó maradványát is kiűző szíverősítő, a 
bátorság itala. Úgy nevezték a harmincéves háború idején: Agua Magnanimitatis. 

A nemes zagyvaléknak ez a receptje: 

"Nyár derekán lovaglóostorral csapkodj meg egy hangyabolyt, hogy a hangyák ijedtükben 
erősszagú, csípős nedvet fejlesszenek. Végy a hangyákból tetszés szerinti mennyiséget, tedd egy 
lombikba. Tölts rájuk tiszta erős pálinkát, tapaszd be a lombik száját és rakd ki a napra. Hagyd ott 14 
napig, akkor desztilláld le s az Így nyert szeszbe tégy féllat fahéjat." 


Használati utasítás: Ütközet előtt fél evőkanállal jóféle borban bevenni. A katonát hősi bátorság 
szállja meg tőle. Nem holmi vad vérengző indulat, hanem nagy tettekre hevítő, vitézi lelkesedés. 

Ajánlatos a szeszt disznógyökér-fűből sajtolt olajjal keverni, a kezet és a kard pengéjét az olajjal 
bedörzsölni. Az így felkészült katona 10-12 ellenséggel is könnyen fog végezni, mert azoknak viszont 
inukba száll a bátorságuk. Az ital csodahatását a hangyák martiális természete magyarázza meg. 
Ismeretes, hogy minő harcias állatok. 

Vajon mit szólt volna Kovács István magyar vitéz a javallathoz, hogy nyeljen le egy koponya-moha- 
gombócot és öblítse le hangyákra ágyazott pálinkával? 

És még mindig nincs vége a hősi mesterkedéseknek. 

A csatalóba is bátorságot kell önteni. 

Patkót és zablát olyan vasból kell csináltatni, amellyel már megöltek valakit. A patkótól a ló bátor, 
fürge, értelmes és könnyű járású lesz, - viszont a zabla a legmakrancosabb lovat is engedelmessé 
szelídíti. 

Arra is akad szer, hogy a ló ki ne fáradjon. Farkasfogakat kell a kantárra akasztani s így a ló akár 
napokon át elvágtat pihenés nélkül. 


A TÁBORI ÉLET NÉLKÜLÖZÉSEI 


Még mindig nem elég, ha a katona sebezhetetlen, a fegyvere legyőzhetetlen s a lelkében hősi 
indulatok gerjednek. A táborozás során súlyos megpróbáltatások várnak rá: hideg, szomj, éhezés. 
Hideg ellen többféleképpen lehet védekezni. , Csavard körül papirossal a lábadat, húzd rá a 
harisnyát, tölts pálinkát a csizmába és húzd fel." Nem is bolond ötlet. A másik sem, amelyik azt 
tanácsolja, hogy a pálinkát nem a csizmába kell tölteni, inkább a katona torkába. A harmadik 
módszer bonyolultabb. , Végy egy teli fazék galambszemetet, égesd porrá, csinálj belőle lúgot, a 


lúggal mosd meg kezed-lábad. Ha ingedet és nadrágodat is beleáztatod a lúgba s megszárítod, 14 
napig játszva tűröd a legnagyobb hideget." 

Sxomjúság ellen: A négyéves kappan májában babszemnyi, átlátszó kő képződik; a katona tegye a 
követ a nyelve alá s nem érzi a szomjúságot. 

Éhség ellen ősrégi módszer használandó. Aulus Gellius írja, hogy ha a szittya vitéz élelem nélkül 
marad, széles övvel erősen körülköti a hasát. Szittya elgondolás szerint a gyomor és a has az erős 
szorítástól összeszűkül és nem fér bele semmi; ha pedig semmi sem fér bele, fölösleges a 
megtömésére igyekezni. Lehetséges. Az ellenkezője mindenesetre igaz, mert a szittyák késői 
utódainál bő lakomákon a nadrágszíj megoldása közmondásos tény. 

Ezzel körülbelül kimerült az óvatos vitézek által követendő praktikák sorozata. 

Sajnos, egészen mégsem válhattak be, mert a tapasztalat azt bizonyította, hogy a háborúban a 
katonák meg szoktak sebesülni. 


SEBKEZELÉS ÉS FEGYVERKENŐCS 


Ha a sebbe beletört a fegyver, ráolvasáshoz kellett folyamodni. Sok formulája volt, bár az egyház 
szigorúan tiltotta a ráolvasó-imádságokat, mint a régi pogány incantatio másait, amelyekben 
Jézusnak és a szenteknek felhívása tulajdonképpen a pogány istenek behelyettesítéseként szerepel. 

Egy XVII. századbeli magyar kézirat ezt ajánlja: 

"gen szép imádságh nyil vasnak kivonyásárul." 

"Nikodem az jámbor és szent élető ember királyunknak kezébül lábábul az járomszeget kivonja, kik 
ollyan könnyen kimenének, ollyan könnyen kimennyen az nyíl belőled, ehez segéllyen az az ember, 
aki az magas keresztfán érettünk meghala; ezt mond el háromszor egymásután, harmadszor fogd 
megh az két nevetlen ujoddal az nyilat, úgy vonnjad véle ki." 


Ne csodálkozzunk a jámbor hivőn. Ha hite pogányságba bicsaklott is át, menti a naivitása. De mi 
menti a XVII. század orvostudományának rettentő kibicsaklását, amellyel kiagyalta a híres, nevezetes 
és népszerű fegyverkenőcs receptjét és alkalmazását? 

A bámulatos szerhez bámulatos alkatrészek kellettek: 

,Vedd vadkannak és házi kandisznónak háját, hím-medve zsírját, mindegyikből félfontot. Szedj 
össze jó csomó földigilisztát, rakd fazékba, a fazekat zárd el, a gilisztákat égesd porrá. A 
gilisztaporból végy háromszor féltojáshéjnyit, adj hozzá négyszer diónyi nagyságúra 
összenyomkodott koponyamohát, amely akasztott vagy kerékbetört ember koponyáján sarjadt ki. 
Végy még négy lat vérkövet és hat lat apróra reszelt vörös szantalfát, keverd össze mindezeket a 
zsiradékkal annak rendje és módja szerint, tölts hozzá kevés bort és kész az Unguentum Armarium, a 
nemes fegyverkenőcs." 

Az ember szédül, ha arra gondol, hogy ezt a szörnyű kotyvalékot rákenték a sebre. 

Megnyugtatásul közlöm: nem a sebre kenték, hanem a fegyverre! 

Ugy van. Azt a fegyvert kellett bekenni vele, amely a sebet ejtette. Feltéve, hogy meg lehetett 
keríteni. Ha nem került elő, mással kellett pótolni, mint arról alább szó lesz. 

Pontosan meg kellett állapítani a fegyveren, hogy meddig hatolt be a sebbe. Ezt a részt kell bekenni 
- mondja az utasítás - éspedig aszerint más-más módon, amint vágó vagy szúró fegyverről van szó. 
Előbbi esetben a kenéssel az él irányában kell haladni, mert különben a seb kívül beheged ugyan, de 
belül nyitva marad. Szúrófegyvernél a kenés a fegyver hegye felé irányuljon, alulról felfelé. 

A kezelés következő állomása: a bekent fegyver tiszta ruhával bekötözendő és langyos 
hőmérsékletű, szélmentes helyen elzárandó. Ha a fegyvert szél vagy erősebb hőváltozás éri, azt a 
seb azonnal megérzi. A kötést mindennap váltani kell, csakúgy, mintha magára a sebre tennénk 
tiszta kötést. 

Kezd a tudományos értelmetlenség értelme kibontakozni. A furcsa eljárás nem egyéb, mint az 
úgynevezett szimpátiás gyógymódnak az alkalmazása. 


A szimpátiás elmélet szerint embernek, állatnak, növénynek, sőt általában az egész világrendszer 
minden egyes alkotó részének viszonyát egymáshoz a szimpátia vagy antipátia határozza meg. Az a 
vér, amely a fegyveren maradt, teljesen azonos összetételű a sebben maradt vérrel, vagyis azzal 
szimpátiás kapcsolatban van. Eppen olyan titokzatos módon, mint ahogyan a mágnes vonzza a 
vasat, a seb is magához vonzza a fegyverkenőcs alkatelemeinek titokzatos gyógyító erejét. Tehát 
elegendő, ha csupán a fegyveren maradt vért kezeljük; a sebesült meggyógyul, akár negyven 
mérföldnyi távolságról is. 

Ez eléggé titokzatos. De a tudományos közvélemény annyira vitán felülinek ismerte el a szimpátiás 
elméletet, hogy például betegség esetén a külön kezelt vér minőségéből következtettek a beteg 
állapotára. Venni kell a beteg véréből - mondották -, a vért üvegedénybe kell zárni s a szimpátia 
erejénél fogva az üvegben levő vér megmutatja a beteg vérének változásait: tiszta marad, ha a 
beteg javul, zavarodik, ha a betegség terjed. 

Ha a sebokozó fegyvert nem lehet megtalálni, darab fával kell megpiszkálni a sebet, mígnem a vér 
újra megered. Ezt a fadarabot kell azután a kenőccsel bekenni. 

Maga a beteg az egész kezelés alatt maradjon veszteg és ne csináljon semmit; tartsa tisztán a 
sebét és éljen diétán. 

Most következik a legérdekesebb rész. Bebizonyult, hogy a fegyverkenőcsös kezelés folytán a 
betegek jelentékeny része nzeggyógyult, - míg akiket az orvosok más módszerrel gyógyítgattal, 
hatalmas százalékban elpusztultak! 

Hol a titok kulcsa? 

Hosszú orvostörténeti értekezés helyett csak egyetlen receptet közlök még a Kopropharmacia 
(Urülékgyógyászat) néven ismert, nem mindennapi gyógyeljárás köréből.?" 

"Ha nagyon erős a vérzés, készíts tömjénből, sárkányvérből és aloéból, valamint szárított 
lótrágyából hintőport és szórd a sebre. Jó hatást várhatsz porlasztott kecskeszeméttől is, ecettel 
keverve. Készíthetsz sebtapaszt is akként, hogy libaszemetet habarsz erős ecetbe." 


Még hogy biztosabb legyen a hatás, jóféle italt is rendelt az orvos. Albunz graecum-ot kellett 
feltölteni sörrel, lepárolni s a párlatból reggelenként két evőkanállal beadni a sebesültnek. Ezt 
legalább könnyűszerrel lehetett összeállítani, mert a hangzatos nevű album graecum állandóan 
kéznél volt minden olyan házban, ahol kutyát tartottak... 

Világos hát, hogy a fegyverkenőccsel kezelt betegek azért gyógyultak meg, mert a sebhez nem 
nyúlt semmiféle orvos. A természet háborítatlanul végezhette el a maga gyógyító munkáját. 


FERENC DOKTOR TALÁLMÁNYA 


A magyar katona történetében minderről a sok-sok praktikáról semmiféle adatot sem találtam. 

Azaz hogy egyre mégis ráakadtam. A Nemzeti Társalkodó 1838. évi II. számában ismerteti Báthori 
Zsigmond udvari orvosának, Ferenc doktornak találmányát a golyó okozta sebesülés ellen. 

Ferenc doktor híres orvos volt. Tudományát a fejedelem is nagyrabecsülte, állandóan maga körül 
tartotta. 1595-ben Báthori hadba vonult a törökök ellen és seregét a Havasalföldre vezette. Ferenc 
doktornák vele kellett mennie, ami sehogy sem tetszett a háborús kalandoktól irtózó békességes 
tudósnak. Azt eszelte hát ki, hogy néhány udvari embernek bizalmasan megsúgta: , tudna ő olyan 
orvosságot, mellyel aki élne, nemcsak mindennemű fegyverektől, hanem valamint a legkisebb 
puskák, úgy a legnagyobb ágyúk golyóbisaitól is bátorságban leendhetne." 

A hír természetesen eljutott Báthorihoz és befészkelt a fülébe. Ferenc doktornak temérdek a 
tudománya, hátha csakugyan van valami a dologban? A kísérlet nem árt. Elrendelte, hogy csinálja 
hát meg a doktor a csodaszert. Ferenc úr vállalta. De vissza kell mennie Brassóba - mondotta -, mert 
ott van az orvosságos ládája a szükséges óvószerekkel. 

A fejedelem visszakísértette Ferenc urat Brassóba és várta az eredményt. A doktor értesítése 
váratlan gyorsasággal meg is érkezett. A Nemzeti Társalkodó így ismerteti a levelet: 


Az ő ládájában azt az óvószert találta, hogy az, aki a Havasalföldön csattogó fegyverek vágásaitól 
és dörgő ágyúk golyóbisainak csapásaitól mentesen kíván maradni, üljön veszteg Brassóban. S mivel 
ő ezt a legbizonyosabb orvosságnak hiszi lenni, tehát Brassóban is maradand s a háború kimenetelét 
ott várandja el; egyszersmind javallja, hogy mind a fejedelem, mind mások, kik a harc veszélyeitől 
menekedni akarnak, cselekedjék azt, amit ő cselekszik." 

A fejedelem válaszát nem ismerjük. 


A Szamár dicsérete 


A CÍMKÉP ALÁ 


Csakugyan megérdemli a szamár, hogy szamárnak kiáltsák ki? Hiszen a régieknél nagy tisztességben 
volt césze, amint ezt J. M. Gesner, a híres göttingai humanista részletesen elmondja De antigua 
honestate asinorum (A szamarak régi tisztességéről) című értekezésében. A szamár a bátorság és 
félelmetlenség jelképe volt. Homér Ajaxot szamárhoz hasonlítja. Az arabok Mervan kalifának , a 
szamár" nevet adományozták, mert rettenthetetlen bátorsággal állt helyt a csatákban. 

A barokk idők tudósai szerették játékos tételeken köszörülni a pennájukat. A sok tréfás encomium 
(dicsőítő vers) között megtaláljuk a szamár dicsőítését is. Az egykor nagyon kedvelt Dornavius-féle 
gyűjtemény?" közli a szamarat megillető magasztaló iratot. Des Esels Adel (A szamár nemessége) 
címen azt fejtegeti a tudományos érvekkel megrakodott szerző, hogy már nagyszámú hasznai okából 
sem szabad a derék állatot lekicsinyelni. Bár nem tudjuk, hogy csöndes elmélkedései közben minő 
gondolatokat hullat el, de ami egyebet elhullat, gyógyszer alakjában az emberiség javára válik. Meg 
kell szárítani, porrá törni, borban feloldani s az Így megnemesített italból néhány kortyot megitatni a 
vérzésben szenvedő beteggel: a vérfolyás nyomban eláll. Ugyanez a termék gyermektelen 
házaspárok számára is ajánlatos. Nem feloldva, hanem a maga természetes állapotában, megsütve - 
véleményezi a salernói iskola. Különben is a legnagyobb méltatlanság butasággal vádolni a 
szamarat, holott éppen ő szolgáltatja az emberi elme teljes elhomályosulása ellen a leghatásosabb 
gyógyszert. A giesseni orvos és természettudós M. B. Valentin hatalmas anyaggyűjteményéből, az 
1707-ben megjelent Musaeum Musaeorum (A múzeumok múzeuma) című vaskos fóliánsból tudjuk, 
hogy a régi patika orvosságai között a szamárvéris helyet kapott. A szamáron eret vágtak 
közvetlenül a füle mögött, vagyis közel az agyvelejéhez. A vérrel átitattak hosszú, keskeny 


vászonszalagokat s ezeket összegöngyölt állapotban raktározták el a gyógyszertárak fiókjaiban. A 
szalagból egy darabkát vízbe dobtak s mikor a vér kiázott belőle, a gyógyító erejű folyadékkal három 
napon át itatták a beteget. Mint mondják, még dühöngő őrültek elméje is derengeni kezdett tőle. 

Az is becses tulajdonsága a szamárnak, hogy megérzi az időváltozást. Ha jókedve támad és a 
porban hengergőzik, szép idő lesz, - ha elbúsulja magát és a fülét hegyezi, az idő rosszra fordul. XI. 
Lajos nem volt megelégedve csillagászainak jóslásaival és valamennyit elkergette. Helyükbe egy 
szamarat hozatott és kinevezte udvari csillagásznak. Annyit, mint az elődei, ez is tudott.?"? 

Csillagjóslásról lévén szó, meg kell emlékeznem a nagy hollandi tudós, Daniel Heinsius 
könyvecskéjéről. (Laus Asini IA szamár dicsérete] Elzevir-nyomda, 1629.) A tréfás kedvű 
szamárvédirat figyelmeztet arra az igazságtalanságra, amely a szamáron már születésének 
pillanatában megesik. Ugyanazon csillaghelyzet alatt születik, mint egy éppen akkor világra jött 
ember s mégis: belőle teherhordó állat lesz, a másikból főtisztviselő. 

Ámbár a teherhordással úgy vagyunk, hogy valamennyien hordozzuk az életnek és bűneinknek 
terhét. Miskolczi Gáspár sokat idézett könyvében (Egy jeles vadkert, 1769) hivatkozik egy 

Az ő hallgatói igazán teher alá szoktatott Szamárok volnának, úgy mint kik sokféle 
gonoszságoknak málhájával legyenek megterheltetve. A Tanácsi fő Rendek nagyobb Szamárok, 
úgymint kiken a közönséges gondviselésnek sokkal több és nehezebb terhe fekszik, mint a közrendű 
embcreken. De a mi Kegyelmes Urunk Fejedelmünk mindeneknél legnagyobb Szamár, mert ő maga 
mindnyájunknak terhét kényszeríttetik hordozni." 

Csak azután a teherviselő elöljárók úgy ne cselekedjenek, mint a híres pannonhalmi szamár. Az eset 
valóban megtörtént; hitelességéért Kazinczy Ferenc kezeskedik, aki a tulajdon szemével látta. Abban 
az időben még alulról hordták fel a vizet az apátságba, szamárháton. Mindegyik szamár két puttonyt 
hordott, ezeket odalenn a faluban töltötték meg a kútnál. A hosszú szamárkaraván sorjában 
várakozott a töltésre; azt, amelyiknek a puttonyai megteltek, a hajcsárok félreterelték egy külön 


csoportba. A bölcs szamár hosszú megfigyelés után kiderítette a rendszer titkát s azt cselekedte, 
hogy mielőtt rákerült volna a sor, üres puttonyaival átballagott a teliputtonyosok csoportjába. Így 
aztán, amíg a többi majd megszakadt a teher alatt, ő pehelysúlyával könnyedén fölsétált a hegyre. 
Igen ám, de odafönn a puttony-kiürítésnél kisült volna a turpisság. A szamár erre az esetre is 
kidolgozta a haditervét. Megfigyelte, hogy itt meg az üres puttonyosokat terelték külön csoportba, 
tehát várt, amíg a társaság körülbelül egyenlő nagyságú csoportokra oszlott s akkor átlopakodott az 
üresek közé. De hát nemcsak a szamárnak van esze. A hajcsárok a furfangos fülest leleplezték. 
Bántódása azért nem esett, mert a szerzetesek pártját fogták s maguk is mindennap jól mulattak a 
cseles állat pontosan végrehajtott haditervén. Az esetnek híre ment, sokan utaztak oda csak avégett, 
hogy lássák a csudát. Mikor Kazinczy Pannonhalmán volt látogatóban, maga is végignézte. 

A Buridan szamaráról szóló példázat igazság szerint arra lenne jó, hogy éle azt vágja meg, aki 
kitalálta. Buridan rektor úr a XIV. század párizsi egyetemén akárhány alkalmasabb személyt 
találhatott volna a hasonlatára, mint a szamarat. Ismeretes, hogy az akkori skolasztika minő 
tételeken koptatta a fogát. Ilyen megrágandó tétel volt a szabad akarat kérdése. ,Ha egy szamarat 
jól megkoplaltatunk és megszomjaztatunk, helyezzünk el egyforma távolságra tőle egy szénaboglyát 
és egy vödör vizet. A szamárnak döntenie kell, hogy éhségét csillapítsa-e vagy a szomját; Mit fog 
cselekedni?" Kétféle válasz volt lehetséges: 1. A szamár nem tud dönteni és egyhelyben marad. 
"Akkor megdöglik" - felelte Buridan. 2. A szamár rászánja magát és elindul akár a boglya, akár a 
vödör felé. , Akkor tehát van szabad akarata" - hangzott a diadalmas visszavágás. Az elmés 
példázatból az elmúlt századok alatt az oktató tartalom elpárolgott s ma már csak arra használják, 
hogy olyan embert jellemezzenek vele, aki nem tud dönteni. Igazságtalanul, mert egy valódi szamár 
bizonyára talált volna a skolasztikus okoskodásnál ésszerűbb, harmadik megoldást. 

Eszmetársítás révén elém tárul a régi egyetemi életnek egy epizódja. 


A DOKTORRÁ AVATOTT SZAMÁR 


Avignonban történt, 1647 farsang utolsó napján. A város utcáin különös körmenet vonult végig. Hat 
szamár húzott egy feldíszített kocsit, a hetedik fenn ült rajta. Nem jelképes állat, mint a Buridáné, 
hanem valódi négylábú, nagyfülű szamár. Hatalmas pápaszem ékesítette, előtte könyvállvány 
hivalkodott, rajta nagyméretű tudományos könyv. Jobbra-balra két diák ült mellette; az egyik Platónt 
ábrázolta, a másik Aristotelést. A fogat nyomában ezernyi kísérő közönség csődült. A főtéren a 
szamarat ünnepélyesen doktorrá avatták, a szokásos szertartás részletes és pontos alkalmazásával. 
Az ünnepségen megjelent a város hatósága és nagyszámú előkelőség, többrendbeli hercegek és 
grófok. 

Mi értelme lehetett a farsangi komédiának? Vajon a fejedelmi kegyből kinevezett doktorok, a 
vizsgák alól mentesült doctores bullati kipellengérezése volt a cél? Vagy általában a tudatlan diák 
ellen ment a cécó? Hogy diákok rendezték, kétségtelen. De a szertartás alatt felcsendülő kacagó 
kórus a tanárok fülét is kellemetlenül csiklandozhatta, mert akárhogyan fogták fel a bomlott parádét, 
kegyetlen szatíra volt az egyetem urai ellen. 

Kérdés: a régi diákot a tudomány tápláló kenyerével etették-e avagy bogáncsot dobáltak eléje? 
Tisztelet-becsület a kivételes fényű elméknek, de az átlag-tanár nem áraszthatott világosságot a 
saját koponyája sötétségéből. J. B. Küchelbecker Bécs város nevezetességeit ismertető könyvében?§! 
az egyetemről is részletesen beszámol. A Baedekereknek ez az őse szomorú képet fest róla, hogyan 
tanítják Bécsben a tudományokat. A bölcsészet , Szent Aristotelésre" esküszik és egy fikarcnyit sem 
tágít tőle. A jogi karon rég elavult, ócska jogászok együgyű nótáját fújják és semmiféle újitást sem 
tűrnek meg. Az orvosi karon olyan képtelen meséket és elméleteket adnak elő, hogy minden épeszű 
embernek szégyenkeznie kell miatta. Ez az oka, hogy a tehetősebb hallgatók ellátogatnak a leydeni 
egyetemre s ott kiegészítik a tudománykészletüket. 


Hogy , Szent Aristotelés" Bécsből Pestre is ellátogatott, bizonyság rá a meddő szőrszálhasogatás, 
amellyel a XVIII. században a pesti egyetem bölcsészettudományi karán bíbelődtek. ?? Például: 

Vajon a filozófusnak előnyösebb-e a hazájában vagy azon kívül töltenie életét? 

A nemes ember hadi erényeivel vagy jogi tudásával használhat-e többet hazájának? 

A levegő vagy a tűz hasznosabb-e az emberiségnek? 

Vajon a farkas örül-e jobban, megpillantva a bárányt, avagy a bárány fél-e inkább, hirtelen 
meglátva a farkast? 

Az arisztotélikus formalizmus hasonló módon itatta át a németországi teológiát. Nem csoda, ha 
Weislinger páter, a Friss Vogel oder stirb (Zabálj madár vagy halj meg) híres szerzője 
megmérgesedett és kegyes haragjában ezt a fogas kérdést tette fel: 

Vajon ha egy vénasszony cserebogarat szülne s ez negyednapos lázban elhaláloznék, lehetne-e 
fölötte gyászbeszédet tartani? 


GALENUS ÉS AZ AVIGNONI SZAMÁR 


Nemcsak a filozófus Aristotelés gáncsolta el a tudomány előretörtető lépteit. Ugyanilyen 
gáncsvetésre használta fel az orvosi vaskalap a régi orvostudomány nagyjait. Itt, az orvosi katedra 
történetében találkozunk az emberi elme legcsodálatosabb teljesítményével: az évezredes 
butaságnak minő hétlakatos börtönéből volt képes kitörni és a mai orvosi tudomány magaslataira 
felszárnyalni. 

A régi egyetem régi professzorai elmagyarázták a régi tekintélyek régi írásait. Később ezekből 
kivonatokat, úgynevezett summákat készítettek, a summákhoz g/osszákat szerkesztettek, a 
glosszákat kommentárokkal kísérték. Gyakran ezt sem cselekedték s az egész tanitás 


szövegolvasásban merült ki. A nagy anatómus Vesalius (1514-1564) így emlékezik meg egyetemi 
éveiről: 

,Sylvius professzor hozzáfogott, hogy felolvassa Galenus könyveit a szervek működéséről. Mikor az 
első könyv közepéhez ért, abbahagyta a felolvasást, mondván, hogy ami ezután következik, az 
nagyon nehéz kérdésekről szól, a diákok úgysem értenék meg, tehát csak időpocsékolás lenne, ha 
tovább olvasna. Azzal áttért hatalmas ugrással a tizedik könyvre és egyhuzamban felolvasott tíz 
fejezetet. A következő órákon ugyanezt folytatta, ide-oda ugrált a fejezetek között s hat nap alatt 
befejezte az egészet. A saját bölcsességéből egy betűt sem fűzött hozzá, mindent rábízott Galenusra. 
Boncolásról szó sem volt. Behoztak a terembe egy kutyának a testéből néhány darabot, de a diákok 
még ezekhez sem nyúlhattak hozzá, csupán a tanár mutogatott meg egyet-mást. Három nap alatt 
végeztek az anatómiával." 

A skolasztika segített még meddőbbé tenni a tudományt. Pietro d"Abano, a híres padovai professzor 
(1250-1316) ilyenforma tételeket fejtegetett: Vajon a koponya az agyvelő, avagy a szemek céljaira 
alkottatott-e? Vajon a növekedést előidéző erő különbözik-e a tápláló erőtől? A növekedést formális 
vagy materiális részek okozzák-e? A hideg a természetnek lényeges műve-e avagy csupán járulékos? 

A diák a doktorráavatás előtt disszertációt tartozott Írni valamely orvosi kérdésről. Ezek voltak az 
úgynevexatt tézisek. A tézist megvitatták, néha félnapon keresztül, tudós professzorok elnöklete 
alatt. Hogy milyen fajta tudománytól csepegtek a viták, egy kis mutatvány szemlélteti, amelyet A. 
Franklin állított össze a párizsi fakultás naplószerű feliegyzéseiből.?§" 

Est-ne foetus matri guam patri similior? (A magzat inkább hasonlít-e az anyához, mint az atyához?) 

An aeris guam cibi et potus major necessitas? (A levegö szükségesebb-e, mint az étel és ital?) 

An insanienti amore virgini venae sectio? (Szabad-e eret vágni olyan leányon, aki eszét vesztette a 
szerelemtől?) 

An ex solo pane et agua vita salubrior? (Egészséges-e csupán kenyéren és vízen élni?) 

An formosae fecundiores? (Vajon a szép nők termékenyebbek-e?) 


An ex salacitate calvities? (A parázna élet kopaszságot eredményez-e?) 

Estne foemina viro salacior? (A nő paráznább-e, mint a férfi?) 

An casti rarius aegrotant, facilius curantur? (A tiszta életű férfiak ritkábban betegednek-e meg és 
hamarább gyógyulnak-e?) 

An singulis mensibus repetita semel ebrietas salubris? (Vajon egészséges-e havonta egyszer 
lerészegedni?) 

Estne foemina opus naturae imperfectum? (Vajon a nő tökéletlenebb alkotása-e a természetnek?) 


ROHAM A BETEG ELLEN 


Nem feladatom, hogy az egyetemi orvosgyárak belső szerkezetét minden részletében kiteregessem. 
Több hely is kellene hozzá, mint amennyivel rendelkezem. Azt is érzem, hogy a magam ítélete nem 
lehet irányadó. Ehelyett néhány tekintély véleménye mögött húzódom meg. 

A gyárból kikerült s az emberiségre rászabadított orvosról Moliére ezt mondatja Béralde-dal a 
Képzelt betegben: , Hallgasd őket, amikor beszélnek: a világ legbölcsebb férfiai. Nézd, amikor 
cselekszenek: a legtudatlanabbak valamennyi ember közt." 

Erre azt lehetne felelni, hogy vígjátékírónak nem minden szava készpénz. Szólaljon hát meg 
Boerhaave (1668-1738), korának legnagyobb orvosa, akinek híre más világrészekbe is kiterjedt. 
Egyszer egy kínai mandarin tanácsért folyamodott hozzá és levelét így címezte: Boerhaave úrnak, 
orvos, Európában. A levél pontosan megérkezet Leydenbe. Ez az átfogó elméjű nagy ember, aki a 
leydeni egyetemet világhírűvé tette, s akinek minden egyes szavát szomjasan itták fel a hallgatói, 
egyetlen mondatba sajtolta vélekedését elődeiről: 

Ha azt a kevés jót, amelyet féltucatnyi valóban hivatott orvosnak köszönhet az emberiség, 
egybevetjük mindazzal a rosszal, amelyet a többi orvos mérhetetlen tömege idézett elő: egy csepp 


kétségünk sem marad, hogy sokkal előnyösebb lett volna, ha orvosok sohasem lettek volna a 
világon." 

Arnaldus Villanovanus, a XIV. századnak igen nevezetes orvosa, Írásaiban figyelmezteti 
növendékeit, hogy a beteg előtt sohasem szabad habozni. , Tegyük fel, hogy nem vagytok képesek 
felismerni a beteg baját. Ez esetben a leghatározottabban ki kell jelenteni, hogy el van dugulva a 
mája. És bár a beteg tovább panaszkodnék, hogy nem a mája fáj, hanem a feje vagy egyéb 
testrésze, ti csak tartsatok ki amellett, hogy a betegség a májban fészkel. Legcélszerűbb, ha a 
dugulást az opilatio szóval fejezitek ki. Ezt a beteg nem érti s az a fontos, hogy ne értse. "?§§a 

Őszinte beszéd. De akadhat beteg, aki ismeri a fortélyt s úgy védekezik, hogy több orvost hív meg 
tanácskozásra. Hiába minden, ez sem segít rajta. A párizsi erkölcsök mesteri rajzolója, Sébastien 
Mercier, Így nyugtatja meg az életéért aggódó, súlyos beteget: 

Párizs betegei fel vannak osztva bizonyos számú orvos között. Ha valamelyikük végzetes hibát 
követ el, a többi elhallgatja, sőt jóváhagyja. Egyikük sem szól egy szót sem a kolléga rendelései ellen 
s a beteg meghal tíz orvos szeme láttára, akik nagyon jól tudják, mit kellene tenni, de a testületi 
szellem parancsa folytán megengedik, hogy társuk befejezze a rendszeres emberölést. "?§6b 

Tudjuk, hogy a francia ember egy szellemes mondás kedvéért képes saját magát is kifigurázni. Egy 
párizsi orvostársaságban a bibliai Lázár feltámadásáról vitatkoztak. Mikor mindenki elmondta a 
véleményét, Cirac doktor csöndesen megszólalt: , Halt volna meg az én kezem alatt..." 


A HÁROM ARCÚ ORVOS 
Egy régi mondás azt tartotta a régi orvosról, hogy három arca van: rendes emberé a hétköznapi 


életben, - angyalé a beteg ágyánál, - ördögé, amikor a honoráriumot kéri. 7rifontes, három arcúak, 
ezzel bosszantották őket a jogászok. 


Nehogy elfogultság vádja érhessen, a harmadik ábrázat kérdésében orvosoknak adom át a szót. 

A salernói iskola utasításai arra is kiterjeszkedtek, mihez tartsa magát az orvos a kezelés pénzügyi 
oldalát illetően." Mindenekelőtt öltözzék pompás ruhába, járjon lóháton, mégpedig díszesen 
felszerszámozott lovon, mert az előkelő megjelenés révén máris nagyobb tiszteletdíjra tarthat igényt. 
A beteg előtt öltsön biztató arcot, de a családnak jelentse ki, hogy az eset súlyos. Ezáltal azt éri el, 
hogy gyógyulás esetén nagyobb honoráriumot kérhet, - viszont ha a bctcg meghal, felelőssége 
csökken. 

Előfordulhat, hogy az orvos nem látja szükségét semmiféle gyógyszerszedésnek. Ebben az esetben 
is orvosságokat kell rendelnie, nehogy a beteg azt higgye, hogy magamagától gyógyult meg. 

Aranyszabály: exige dum dolor est. Addig kérd a pénzt, amíg a beteg kínok közt vergődik. Mégis, mi 
a teendő, ha az orvos elszalasztja a kedvező időpontot és a beteg nem fizet? A Magister Salernus 
tanácsa kész: ismét beteggé kell tenni a pácienst. Ennek sokféle módja van; legegyszerűbb, ha az 
orvos utókúra gyanánt diétát rendel el és só helyett timsót kevertet az ételébe. A betegnek meg kell 
tudnia, hogy egészsége az orvostól függ. 

A régi beteg tehát töprenghetett, mit tegyen, ha balsorsa orvos kezére juttatja? Ismét Boerhaave 
esetére hivatkozom. Lehet, hogy csak anekdota; az is lehet, hogy megtörtént, de mással s 
Boerhaave nevét használták fel, hogy a csattanó visszhangosabb legyen. Szóval, az orvostudomány 
dicsőséges nagyjának holta után egy lepecsételt iratot találtak a hagyatékában. Azt hitték, ez rejti 
tudásának leszűrt összefoglalását, csodálatos gyógyításainak titkát. Felbontották, Ez volt benne: 

Tartsd a fejedet hűvösen, a hasadat szabadon, a lábadat melegen és fütyülj az orvosokra." 


Epizódok az agyhígítás történetéből 


Az ember telhetetlen. 

Nem éri be azzal, amije van, mindig többre vágyik. 

Akit a természet megajándékozott a jótékony butasággal, föl van mentve a gondolkodás fáradalmai 
alól, védve van a kételyek zaklatásaival szemben. S ez mind nem elég neki. Gyarapítja, szaporítja s 
úgy jár, mint a tőkés a pénzhígítás esetében: a tőkéje szaporodik ugyan, de még kevesebbet ér. 

Az agyhígítás legkedveltebb eszköze az ítal. 

Ments isten, hogy csak egy árva szót szóljak is a borozgatás, iszogatás, poharazás ellen. Amíg át 
nem lendül a tökrészegségbe, vízissza ember sem ütközhetik meg rajta. Petőfi Sándor színjózan 
állapotban írta bordalait. , Hányadik már a pohár!... csak ötödik? Teremt" ugyse, becsülettel 
működik." 

Tudnunk kellene: milyen mély volt a régi debreceni pohár öble, hogy a teljesítmény értékét 
méltányolhassuk. Általában a nevezetes hazai ivások történetéből csak az eredmény híre maradt 
ránk, a felkortyolt italok mennyiségét illetően az adatok pontatlanok. Még Apor Péter is csak 
általánosságban beszél, amikor az erdélyi urak italozását így szemlélteti: , Két kézzel beadják vala az 
asztalhoz az nagy veres fazék bort, két kézzel viszik vala asztalhoz be, két kézzel fogván, úgy hajtják 
vala fel, így isznak vala, mégis jóízűn esik vala." Azt is írja, hogy néha a gazda bekért egy nagy 
három ejteles fazekat és azt köszöntötték egymásra. Egy ejtel tartalma körülbelül 0,8 literre ment, 
tehát ha a vendég egymagában csúsztatta le a nagy fazéknyi bort, összesen 2,4 literrel öntözte meg 
a gégéjét. Szép vitézi tett, de ha idegen krónikákban lapozgatunk, sokkalta hatalmasabb 
toroklocsolásokról olvasunk pontos adatokat. 

A régi római rekord 3 congius, vagyis 9,825 liter. (1 congius — 3,275 liter.) S nem apránként, hanem 
egyhajtásra. A szédületes eredmény Tiberius császár asztalánál született meg. A császár maga is 


közismert kortyondi volt; katonái elég tiszteletlen szójátékot csináltak a nevéből. Tiberius Claudius 
Nero helyett így becézték: Biberius Caldius Mero. (Biberius — iszákos; Caldius — bortól felhevült; Mero 
— aki tisztán issza a bort.) Hírül hozták neki, hogy él Mediolanumban egy Novellius Torguatus nevű 
boriszák. Ez arról nevezetes, hogy akármekkora ivóedényt töltenek színig borral, ő azt egylélegzetre 
kiissza. Magához hívatta Rómába. Lakoma közben egy óriási kelyhet megtöltetett három congiusnyi 
borral és ráköszöntötte a gégehősre. Várta, mi lesz. Az lett, hogy a megtisztelt egyhuzamban, 
hökkentés nélkül csorgatta magába a teméntelen italt. Az érdem jutalma nem maradt el, a császár 
kinevezte a tehetséges embert proconsul-nak. Közéleti szereplése folyamán Tricongius néven 
emlékeztek meg róla, aminek magyar egyértékese a , Tízliteres" lehetne. 

Azt hinnők, ez a rekord verhetetlen. Nem úgy van. Ismerünk egy még bámulatosabb teljesítményt. 
Ám igaz, hogy nem lakoma közben vitték végbe, hanem ahol a rekordok születni szoktak: 
ivóversenyen. Tudjuk, hogy Nagy Sándornak két szenvedélye volt: országokat meghódítani és saját 
magát leinni. Állítólag abba is halt bele, hogy merő virtusból felhajtott egy 2 congiusos kupát, amitől 
nyomban lekókkadt, hátrahanyatlott a vánkosaira és többé fel sem kelt. Volt neki egy öreg filozófusa, 
a bramin Kalanosz. Ez, amikor a vénség és betegség elgyengítette, nem akart tovább élni s az 
önkéntes halált választotta. Hinduhoz illő módon máglyát rakatott és elevenen megégettette magát. 
Sándor görög szokás szerint a halotti tor keretében versenyeket rendezett, köztük egy ivóversenyt, 
egy ezüst talentum első díjjal. Plutarchosból ismerjük az eredményt. Kemény verseny volt, 
harmincöten annyira kidőltek, hogy ott menten meg is haltak. Hat versenyző néhány nappal később 
követte őket a hősi halálba. Promachus nevű bajnok vitte el a díjat négy congius, azaz keseken 
tizenhárom liter bor benyakalásával. Három nap múlva őt is elvitte Thanatos a többi után. 

Ezt a néhány adatot csak elöljáróban mondtam el, rövid tájékoztatásul, milyen fokú teljesítésre 
képes az emberi gége. Tulajdonképpeni tárgyamhoz nem az ital mennyisége tartozik, hanem a gőz, 
amely belőle felszáll s az agyvelőt porhanyítja, lazítja, hígítja. Az agyhígítás egyetemes története 


még megfíratlan. Részletesen lehetne tárgyalni az ivóedényeket, ivószokásokat és italnemeket, az 
ivás szerepét az egyes népek életében stb. 

Mindezeknek a megírása erősebb tehetségre vár, olyanra, aki két kézzel ragadja meg a tudomány 
fazekát és úgy iszik belőle. Én csak arra merek vállalkozni, hogy mintegy kóstolóba, néhány 
kortyravalót merítsek abból a borözönből, amely Noé óta a világot elárasztotta. 

Mi tagadás, eleinkre is áll, amit az egyszeri diák így fejezett ki: , Mindig mondtam, hogy ne igyatok, 
mégis mindig ittunk." 

Mi lehetett az oka? Talán a rossz kútvizet pótolták nemesebb nedűvel? Vagy megszívlelték a régi 
orvosi tudomány tanácsát, amely szerint a borban nevezetes gyógyító erő rejlik s különösen a 
havonkénti rendszeres lerészegedéstől a szervezet általános megtisztulása várható? Egészségükre 
különösen kényes férfiak azután naponkcnt is végbevitték a tisztító műveletet. Vagy egyszerűen és 
röviden: kellett a mámor, jólesett az ital. 

A részegséget nem tartották szégyennek; feltéve, hogy a berúgás módszeresen történik. Az ivást 
szabályokhoz kötötték. Legáltalánosabb volt az ősi ivászati regula: a felköszöntés. Ittak minden 
elképzelhető dologra; egymás egészségére, holtak emlékére, a haza üdvére, ellenség pusztulására. 
Cserey Mihály meg is rója az áldatlan szokást, a mértéktelen ivásnak tudva be a török veszedelmet. 

"Addig ivék a szegény magyar - írja -, míg a józan életű pogány török elborítá szegény hazánkat s 
megitatá velünk a magunk vérünket s mi mégsem tudtunk tanulni, hanem pohár mellett való 
köszönetekkel akarjuk a török császár hadát megverni, amint helyesen mondja Pázmány Péter: 
amennyi bort megivott eddig a magyar a török veszedelméért, ha mind egy mély völgybe töltötték 
volna s a török császár táborát odavinnék, ki nem tudnának jönni, ott fulladnának meg a borban. 
Nem is tartják már véteknek a magyarok. Ha valaki egészségiért elköszönik rád a pohárt s meg nem 
ihatod, halálos ellenségeddé teszed; csúfolják, gyalázzák s még az asztaltól is kivetik." 

Pedig ha a magyarok-megitta bor egy mély völgyet töltött volna meg, nem egy európai népről 
bízvást lehetne mondani, hogy annyi szeszt ittak össze, amennyi a Szaharát elárasztotta volna. 


A TÓSZTTÓL A KÖRÖMPRÓBÁIG 


Meg kell állapodnom a felköszöntésnél. 

Ez is, akár a többi ivószabály, éles fényt vet az iszákos eszejárására. Ő maga is tisztában van vele, 
hogy a részegség négylábú állat színvonalára butítja, tehát mentséget keres. Erre való az ivóregulák 
sokasága, kezdve a felköszöntésen, végezve a /Jus potandi (ivásjog) rendszerbe foglalt szabályain. Ő 
nem a saját mámorszomja kedvéért issza le magát, ő csupán a szabályoknak kénytelen 
engedelmeskedni. Hogy miért megy oda, ahol ilyen szabályok uralkodnak, arról hallgat. 

De nem hallgat ám az úgynevezett ostorozó-irodalom, amint Cserey Mihálynál épp most láttuk. 
Egyforma felháborodással ront neki a protestáns Heltai Gáspár??? és a katolikus Taxonyi János???, 

A németeknél meg éppenséggel harminchét író kifakadását találtam összegyűjtve egy XVIII. 
századból származó könyvben; valamennyi a Zutrincken lélekmérgező és butító szokását támadja." 
Sebastian Franck, az első német nyelvű világtörténet írója, óriási munkaterületéről letért egy kis 
időre, hogy a harag korbácsával csapkodja a Zutrincken kárhozatos divatját. A könyvecske tíz kiadást 
ért meg.??2d 

Angliában többek között a kérlelhetetlen puritán, William Prynne kelt ki a felköszöntések ellen. A 
"Ppledging" néven ismert ivószabályt is bűnnek, keresztény emberhez méltatlannak bélyegezte. , Bűn, 
valóban az" - ismerték el az angolok és tovább ittak. 

Pledge annyit jelent angolul, mint biztosíték, biztonsági intézkedés. Mi köze ennek a 
felköszöntéshez? Íme a magyarázat: 

II. Edward angol királyt a mostohaanyja féltékenységből megölette. Aközben szúrták le hátulról, 
amíg ívott. A régi ember ivás közben teljesen védtelen volt, mert két kézzel fogta a hatalmas kupát s 
olyan hosszú ideig döntötte torkába a bort, hogy azalatt akárhányszor leszúrhatták. Ez időtől fogva 


alakult ki a pledging szokása. Az inni szándékozó valamelyik asztaltársához fordult, hogy akar-e vele 
biztonsági poharat üríteni? Az persze igennel válaszolt, a felköszöntő mögé lépett s kivont kardját 
annak feje fölött tartotta, amíg ivott. Baráti szolgálat jelképe volt ez: őrködni a barát biztonsága 
fölött, amíg az védtelen helyzetben van. Azután, persze, sor került a viszontszolgálatra. 

A ,pledging" rég divatját múlta, de a tószt ma is él. 

Hogy mi a tószt (toast), tudjuk. Egy szelet pirított kenyér. De hogy miért jelenti ez az angol szó a 
pohárköszöntőt, azt magában Angliában sem tudják bizonyossággal. 

Egyik változat szerint a boroskupa fenekére szokás volt égy szelet pirított kenyeret dobni s erre 
töltötték rá az italt. Felköszöntéskor a kupa körbenjárt, mindenki ivott belőle egy kortyot s mikor 
visszakerült a gazdájához, ez kütta a maradék italt és megette a pirított kenyeret, a tósztot. 

Mások egy II. Károly király idejéből származó anekdotában keresik a mondás eredetét. Az történt, 
hogy az egyik udvarhölgy, akit gyengéd kapcsolatok fűztek a királyhoz, megfürdött. Ez még nem 
lenne feljegyzésre méltó esemény, ámbár abban az időben a fürdést nem sorolták a mindennapi 
szükségletek közé. A nevezetes fürdés a gyógyvizeiről híres Bath városában történt. A rákövetkező 
udvari ebéden egy ötletes gavallér felköszöntötte az illető hölgyet, de nem borral, hanem azzal a 
vízzel, amelyben a kegyencnő megfürdött. Az ötlet sikert aratott, a kupa kötbenjárt s az előkelőségek 
lelkesen kortyantgatták az ekként megnemesített savanyúvizet. Am a sorban legutolsó gentleman 
elhárította magától a kupát, mondván: ,mit neki az ital, neki magára a tósztra lenne kedve." 

Ebből az anekdotából következnék, hogy ez időtől fogva az italban úszó kenyérszelet a 
felköszöntéssel megtisztelt úrhölgyet, majd átvitt értelemben magát a felköszöntést jelentette. 

Könnyebb kideríteni a körömpróba születési körülményeit. Nálunk is ismeretes a mondás: 
,"Körömpróbáig üríteni a poharat." Nyomra vezet az eredeti latin név: suwpernaculum. A régi Rómában 
az ivónak az utolsó cseppig ki kellett üríteni a poharát. A szó szoros értelmében utolsó cseppig, mert 
a pohárban egy cseppnél többnek nem volt szabad maradnia. Ugy ellenőrizték, hogy ivás után fel 
kellett fordítania a poharát, alája tartani bal hüvelykujjának a körmét, s ha az alászivárgó utolsó 


csepp megmaradt a körmén és nem csordult le róla, megvolt a bizonyíték, hogy becsülettel 
kiszivattyúzta a borospohár teljes tartalmát. Ám ha a maradék bor a körméről lecsordult, a szabály 
újabb kupa kiürítésére ítélte. Mondani sem kell, hogy a büntetés kedvezményszámba ment, a 
körömpróba népszerű szokása túlélte a római világuralmat és gyökeret eresztett a brit 
világbirodalomban is. 


HOGYAN ISZIK A DIÁK? 


Az alkalmi ivószabályok elhalványulnak a Rendszernek minden ivózugba bevilágító fénysugarai 
mellett. Volt egy társadalmi réteg, amely a többi rétegnél sokkalta bőségesebben ázott a boritalban. 
A diákság. Ők nemcsak irtóztatóan ittak, de mint a tudományokban jártas ifjakhoz illik, az ivás 
szabályait rendszerbe is foglalták. Ez volt a már említett /us potandi, vagyis /vászati Rendtartás,? a 
különböző diákegyesületek kötelező erejű ivási törvénykönyveinek, az úgynevezett ,Komment- 
Buch"-oknak összefoglalása. 

Megtudjuk belőle, hogy a pohárürítésnek általában kétféle rendszere volt érvenyben: a partialis és a 
totalis, vagyis a részleges és a teljes. A részleges ürítésnél az illető nem egyszerre itta ki a borát, 
hanem apránként. Az efféle ivásnak nem is volt nagy becsülete. Annál nagyobb elismerésben 
részesült a modus bibendi totalis. Ennek ismét két alfaja volt: a Hausticos és a Ploricos. 

A Hausticos nevű művelet akként történt, hogy az ivó ajkához emelte a poharat és egyhajtásra, 
lélegzetvétel nélkül kiitta. Ezt általában az elemi tudományok körébe sorolták, ehhez mindenkinek 
érteni kellett, aki helyet akart foglalni a cimboraság asztalánál. 

A Floricos már magasabbrendű készültséget feltételezett. Túlságosan tágöblű kupával nem lehetett 
megcselekedni; olyanféle edény kellett hozzá, amelynek nyaka valamivel szűkebb volt a rendesnél. A 
Floricos-ivó ennek a pohárnak felső részét a szájába vette s ajkaival gyűrűszerűen körülfonta. Azután 


fejét hirtelen hátraszegte, hogy a merőlegesre felbillentett pohár tartalma egyetlen zuhintással 
dőljön bele a torkába. 

Az ilyen pohárürítések körül különféle jogkérdések merülhettek fel. 

Első kérdés: Mi történjék, ha valakire a Floricos-poharat ráköszöntik s ő az ivást megtagadja, 
mondván, hogy nem meri vállalni, mert nem ért hozzá? - Felelet: Emiatt nem lehet rá büntetést 
kiszabni, mert erején felüli cselekményre senki sem kényszeríthető. 

Második kérdés: Mi történjék azzal, aki a Hausticos kiürítését megtagadja vagy nem bírja 
véghezvinni? - Felelet: Minden kímélet nélkül büntetéspohár kiivására kell ítélni, mert senki sem 
vonhatja ki magát olyasmi alól, amit mindenkinek tudnia kell. 

Harmadik kérdés: Mi történjék azzal, aki vállalja a Floricos kiürítését, hozzá is fog, de a műveletbe 
belesül? - Felelet: Az ilyen fráter kezdje elölről s igyék addig, amíg a szeme kidagad; miért 
vállalkozott olyanra, amihez nem ért. 

A két fő ivási módszerhez egyéb fortélyok csatlakoztak. Aki különösen ki akart tűnni, nem kézzel 
fogta meg a poharat, hanem ajkai közé vette a pohár szélét és úgy emelte fel; a másik könyöke közé 
szorította és úgy ivott; a harmadik két poharat ragadott fel s jobbról-balról, egyszerre csurgatta 
szájába az italt. Akadt olyan is, aki nem ivott közvetlenül a pohárból, hanem hátrahajtotta a fejét és 
homlokára csurgatta a bort; innen a bornak végig kellett folynia az orra gerincén, majd be a szájába. 
Piszék nem is próbálkoztak vele, inkább a nagy- és sasorrú ifjak mutatványa volt. 

Bonyolultabb ivási módok voltak még a következők: 

A lóhere. A felköszöntöttnek három poharat kellett künnia egymásután, egyhajtásra. Ha a 
felköszöntő ragaszkodott a lóhere szárához is, le kellett zúdítania még egy negyedik poharat. 

A róka-vontatás. Nagy edény kellett hozzá, ez körbe járt s mindenki ivott belőle. Az utolsónak ki 
kellett innia a maradékot, akármennyi volt is; azután új edényt kellett megkezdenie, amely ismét 
körbe járt. Hogy meddig? A Jus potandi nem mondja meg; alkalmasint addig, amíg valamennyien ki 
nem dőltek vagy amíg a magyar értelmű róka nem jelentkezett. 


A Parlenke. Az elnevezés eredete nehezen hámozható ki. Nagyobb fajta kupából itták úgy, hogy a 
felköszöntött ifjú annyi bort szopott ki belőle, amennyi jólesett, a maradékot pedig a felköszöntő 
szeme közé öntötte, valamint a kupát a fejéhez vágta. Tilos volt a gyalázatos gorombaság miatt 
megharagudni. Az illetőnek módja volt, hogy visszatorlással éljen. 

A ló és a lovas. A kupát a terem távoli sarkában letették a földre. Akin az ivás sora volt, 
négykézlábra állt, a másik a hátára ült. A négykézlábasnak a kupáig kellett kúsznia s megérkezvén, a 
kupát kihörpintenie. Közben a lovas csigázhatta, ahogyan akarta. Megtörtént, hogy IX. Wratislaw 
uralkodó hercegre is sor kerülvén, engedelmesen alávetette magát a ,Komment" szabályainak és 
bizony eltérdelt szabályszerűen a kupáig. Lovasa, Hahn lovag nevezetű, ekkor már annyira be volt 
rúgva, hogy részegségében - engedelemmel mondva - beleköpött a kupába. A herceg mit tehetett 
egyebet, szabály az szabály, kiitta a kupát. 

Sine Tuck, sine Muck, sine Bartwisch. Sajnos, a gyönyörű hangzású italosdiról részleteket nem 
ismerünk. A Jus potandi csupán annyit említ, hogy szakálltalanok egyáltalán nem vehettek benne 
részt. 

Curl murl puff. Erről egyáltalán nem tudunk semmi közelebbit, pedig a neve után ítélve, érdekes 
szertartás lehetett és ugyancsak fejbekólintással végződhetett, mint a Parlenke. 

Szólottam a Hausticos és Floricos ivása körül felmerülhető jogkérdésekről. Ezek csak töredékét 
tészik ki a borjog területén szereplő jogelvek tömegének. Mind felsorolni a mai száraz világban 
unalmas lenne. Izelítőnek álljon itt az az eshetőscg: mi történjék, ha a társaság sorjában iszik 
körbejáró nagy edényből s valaki ivás közben beletüsszent az edénybe? A borjog tudósai szerint az 
ilyen sajnálatos esetben azonnal fel kell függeszteni a körivást és a vétkest arra kell kényszeríteni, 
hogy egymaga igya ki a bort, ami még az edényben volt. Azután új edényt kell hozatni, teletölteni s 
folytatni a borturnét, vagy bortornát, ahogy jól esik. 

A többi paragrafus arról szól, hogy az ivást kis pohárral kell-e kezdeni, avagy mindjárt naggyal? 
Lassan, de kitartóan kell-e inni, avagy gyors egymásutánban hajtogatni fel a poharakat? Mi módon 


kell az ivási kényszer alól kibújni szándékozókat ebbeli tervükben megakadályozni s a merényletet 
megtorolni? stb. 

Száz paragrafusnak is egy a vége: a diák urak pontosan megtartván az ősi szabályokat, mihamar 
úgy berúgtak, mint a disznók. Duhajkodtak, garázdálkodtak, verekedtek. Részegségükben 
egymásnak estek s a legkisebb vélt sérelemre; kard-ki-kard; nem egyszer piros vér szaporította a 
piros bor foltjait. Ha kivonultak az utcára, odakinn folytatták a garázdaságot. Német egyetemi 
városban éjnek idején nem volt tanácsos békés polgárnak az utcán mutatkoznia. A részeg diákcsapat 
összeszurkálta vagy agyba-főbe verte. Minden ok nélkül, ha csak el nem fogadjuk oknak azt az 
állapotbeli különbséget, hogy ők részegek voltak, a polgár pedig józan. Ha ugyan józan volt. 


A NÜRNBERGI TRAGACS 


De nem volt józan. 

A polgár éppúgy ivott, akár a diák vagy az úr. Maga a német kultúrtörténct állapította meg, hogy a 
XV., XVI. és XVII. században a németek éppolyan mértéktelenül ittak, mint őseik Tacitus idejében. 
Antonius Campanus, a pápai legátus titkára III. Frigyes császár udvarában, ezt Írta róluk: Wihi/ hic 
aliud est vivere guam bibere. Az élet nem egyéb itt ivásnál. Herman Schrader kitűnő kis könyvében 
(Das Trinken in mehr als 500 Gleichnissen und Redensarten, Berlin, 1890) ötszáznál több 
közmondást szedctt össze az ivás borvirágos mezőiről, ami elárulja, minő szélesen terpeszkedett el 
az ital szelleme a nép gondolatvilágában. Ugyanő említi mcg jellemző adatként, hogy a német szereti 
az erős vágyakozás kifejezésére a szomjúság szót használni: , Thatendurst, Rachedurst, Geld-, Gold-, 
Ehr, Lese-, Bildungs-, Wissens-, Preiheits-, Friedens-, Ordens-, Titel-, Wonne-, Liebesdurst." Az 
ittasság is jogot követelt a képletes kifejezések körül: , Freudetrunken, begeisterungstrunken, 
gefühis-, glaubens-, liebes-, sieges-, wonne-, kampfes-, hoffnungs-, schlaftrunken." 


Maradt egy kézzelfogható bizonyítékunk is a polgárság részegeskedésének szemléltetésére. A 
nürnbergi tragacs. Nürnbergben a látogatottabb kocsmák kapuja elé éjszakának idején állandóan egy 
tragacsot készítettek. A városi tanács tulajdona volt, s tanácsi határozat alapján került a kocsmák 
elé, hogy a kiszállingózó és öntudatlan részeg állapotban dülöngő polgárokat a városi szolgák 
rárakják és elszállítsák. , Helyes - bólint a mai olvasó - ha tisztes polgár létükre a földig itták le 
magukat, meg is érdemelték, hogy a mámort a börtöncellában aludják ki." Nem egészen. A 
tragacsnak az volt a tulajdonképpeni rendeltetése, hogy az ittas polgárokat megmentse a sárban 
fetrengés kellemetlenségétől s a reggel iskolába siető ifjúságot megóvja a kevéssé épületes 
látványtól. A városi poroszlók a részeg férfiút gyengéden rátették a tragacsra, hazaszállították, és 
átadták az odahaza várakozó hitvestársnak.""99 


ISZIK A LOVAG, ISZIK A BÍRÓ 


Az előkelő világ persze nem kocsmában ivott, hanem odahaza. Ennélfogva nem poroszlók rakták 
őket tragacsra, hanem lakájok vagy apródok cipelték a szobájukba. 

A XVI. század egyik leghíresebb gégéje Schweinichen lovagé volt. A boron kívül a tintát sem 
száműzte a házából, amennyiben hűségesen feljegyezte életének minden eseményét. Egyszerű 
szavakkal Írt, őszinte naplója érdekesnél érdekesebb adatokat tár a mai olvasó elé. Az 1576. év egyik 
eseménye János nassaui őrgróf udvarában zajlott le. A lovag vendég gyanánt került oda s az volt a 
legelső cselekedete, hogy vacsorakor asztal alá itta az őrgróf egész udvari személyzetét. Az őrgróf 
meg akarta torolni a szégyent s másnap az ebédnél ráköszöntötte a lovagra az úgynevezett 
vendégkupát, amelyet szokás szerint a vendégnek kellett felhajtania. Igen, de ezúttal a kupa egy 
óriási serleg volt, három guart, vagyis körülbelül három és fél liter tartalommal. Schweinichen lovag 
felállt, nekifohászkodott és egyhajtásra legyűrte a gyomorrepesztő mennyiségű vendégnedűt. Nem 


repedt meg a gyomorfala, sőt a nekibátorodott lovag tovább köszöntötte a kupát az őrgróf udvari 
marsalljára és másodszor is fenékig ürítette. A sor most a marsallon lett volna, de az képtelen volt 
egyszerre felhajtani a szörnyű serleget s kortyonként itta ki. Emiatt büntetésül meg kellett ismételnie 
a negyedfél litereket. Ezt már nem bírta ki, lefordult holtrészegen a székről s az apródok elszállították 
a szobájába. 

Schweinichen lovag dicsőséget szerzett nemcsak a nevének, de még a címerének is, amelynek 
pajzsán egy vaddisznó volt látható. 

Egy ugyanazon korbeli másik napló, a Zimmern grófok házi krónikája őszintén bevallja, hogy abban 
az időben mindenki, minden alkalommal és mindig sokat ivott. Ittak lakodalmon, ittak temetésen, 
ittak szerződéskötés örömére, ittak bírósági tárgyalások előtt. Ittak a tárgyalás után is, még pedig a 
bírságpénzeket itták el ott mindjárt helyben. Az elítélt szívesen fizetett, mert ő is együtt ihatott a 
bírósággal. 

Ittak a kínzókamrában is. A XVII. században történt, hogy Braunschweig városa valami ellentétbe 
keveredett az uralkodó herceggel, mire az előkelő polgárokat lázadás címén perbe fogták és 
kínpadra vonták. A kínvallatás alatt a bíróság tagjai folytonosan ittak, olyan mértéktelenül, hogy 
némelyikük részegségében az asztalra borult és elaludt. Megtörtént, hogy egy ilyen tökrészeg bíró a 
vádlott kínordítására felriadt és odaszólt a hóhérnak: , Csak rajta, rajta, mester, fel a gazfickóval, a 
hazaárulóval!" Azután visszabukott az asztalra és tovább aludt. A hóhér éppen olyan részeg volt, 
mint a bíróság." 

A botrányos részegeskedést Luther Márton is megsokallta. 1527-ben Torgauban egy lakománál Ernő 
lüneburgi herceg mellett ült. A mértéktelen ivásról volt szó. Luther a herceghez fordult: 

- A fejedelmeknek lenne kötelességük, hogy példát mutassanak! 

- Persze, persze - helyeselt a herceg -, hiszen ha mi nem mutatnánk példát, nem is innának annyit 
Németországban. "922 


A NAGY HORDÓ TETEJÉN 


Lássuk hát egy példáját a fejedelmi példaadásnak. 

Híres borpincéknek fő-fő ékességei voltak az óriási hordók." A heidelbergi nagy hordó hossza 11 
méter, átmérője 8 méter, elfér benne 99 000 liter bor. Azért nem csinálták ki a pintérek százezerre, 
mert akkor még akóban számoltak s ez alapon 2040 akó ment bele. Díszes gályához hasonlít, fel van 
ékesítve szobrokkal, faragásokkal. Lépcsőn lehet felmenni a tetejére, ott széles erkély nyílik, 
lakomákat is szoktak rendezni rajta. 

Pöllnitz báró emlékirataiban elmondja, hogy amikor 1719-ben meglátogatta a pfalzi 
választófejedelem udvarát, nagy kitüntetésben volt része: a fejedelem meghívta a nagy hordó 
megtekintésére, amely ünnepélyes alkalom természetesen ünnepélyes ivással volt összekötve. 

A látogatás díszmenetben, nagy parádéval történt. Elöl haladtak a trombitások, utána az udvar, 
majd a fejedelem és a leánya udvarhölgyeivel. A hordó tetején elhelyezkedvén, a fejedelem 
ráköszöntötte Pöllnitzre az irgalmatlan nagy vendégbillikomot és egyhajtásra kiitta, mint az egy 
választófejedelemtől elvárható is volt. A sor most a báróra kerülvén, ez engedélyt kért, hogy mint 
idegennek, ne kellessék egyszerre felhajtani a billikomot, hanem apránként ihassa ki. A fejedelem 
kegyesen megengedte, hogy ha már ilyen gyámoltalan, igyék részletekben. A báró ekkor csalt. Mikor 
nem figyeltek rá a nagy borozás közepette, egy-egy adagot kiloccsantott kupájából a hordó mellé. A 
maradékot kiitta és büszkén jelentkezett, hogy íme végzett a kupával. 

De a csalás nem használt sokat. A hercegkisasszony és udvarhölgyei elkezdték szokott fogásukat: 
ráköszöntötték a kelyhet az urakra, köztük Pöllnitz báróra is, de amíg ők maguk csak keveset 
szürcsöltek belőle, addig az uraságoknak ki kellett inniuk fenékig. A boldogtalan báró érezte, hogy 
erői fogytán vannak. Megszökött az erkélyről és ki akart osonni a pinceajtón. De nem ismerte az 
óvórendszabályokat, amelyeket a fejedelem ilyen eshetőségekre készen tartogatott. Az ajtóban két 


szálas gárdista állott, ezek keresztbe tették előtte a puskáikat és hajt-ot kiáltottak. A báró - mint írja 
- iparkodott velük megértetni, hogy neki személyes természetű okai vannak a távozásra, de a két 
katona oda se hallgatott. Parancs, az parancs. A szerencsétlen kénytelen volt visszaoldalogni, de 
hogy legalább a további boradagoktól meneküljön, elbújt a hordó mögött, holmi deszkarakások közé. 

Ez sem használt. A fejedelem érdeklődni kezdett a vendége iránt, s mert nem találták, kiadta a 
rendeletet, hogy élve vagy halva, elő kell keríteni. Nosza megindult a hajsza Pöllnitz után, s egy 
szemfüles apród fel is fedezte a deszkák mögött. Odacipelték a választófejedelem elé, hogy mondja 
ki rá az ítéletet. A báró tréfára fogta a dolgot és e/fogultsági kifogást emelt a bírája ellen. 

- Úgy? - mondotta a fejedelem. - Rendben van, tehát kijelölünk a báró úr részére semleges bírákat. 
Majd a hercegnő és udvarhölgyei fognak ítélkezni. 

Az ítélet gyászosan ütött ki. 

Úgy szólt, hogy Pöllnitz báró köteles addig inni, amíg holtan nem esik össze. Női ajkakról bizony ez 
kegyetlenül hangzott. De a fejedelem élt legfőbb kegyelmezési jogával s az ítélet szigorát oda 
enyhítette, hogy a báró csupán négy kupát lesz köteles egymásután felhajtani, mindegyiket félitce 
tartalommal. Ez alól nem lehetett kibújni. Pöllnitz megitta a kirótt adagot, azután összebicsaklott és 
holtrészegen terült el hölgybíráinak lábai előtt. Csak másnap ébredt fel odahaza az ágyában. 
Ugyanakkor arról is értesült, hogy az egész társaság éppolyan állapotban került ki a pincéből, mint ő. 

Másik epizód porosz udvari körökből. Bielefeld báró, porosz diplomata mondja el, aki 1739-ben 
Rheinsbergben vendégeskedett a trónörökösnél. Rajongva emlékezik meg a zene, művészet és 
kellemes társalgás között eltöltött szép napokról, de bevallja, hogy egy napon üröm csöppent az 
örömei közé. 

Vacsorára gyűlt össze a társaság. A trónörökös ült az asztalfőn, jelen volt még felesége s az udvari 
hölgykoszorú. Megkezdődtek a felköszöntések és ürültek a kupák. Két óra elteltével a vendégbáró 
úgy érezte, hogy hölgytisztelet ide, alattvalói hódolat oda - ő bizony kimegy egy kicsit a friss 
levegőre, még ha a trónörökösné mellett ül is. Ki is ment s példáját egyéb uraságok követték. De 


amíg kinnjárt, a dévaj trónörökösné kiöntötte a báró előtt álló vizeskancsóból a vizet s pezsgőt 
töltetett a helyébe. A vendég úr visszaérkezvén, elhatározta, hogy ezentúl óvatosabb lesz, a borát 
vízzel fogja keverni. Úgy is cselekedett s fürgén hígítgatta borát a vizeskancsó tartalmával, abban a 
jámbor hiszemben, hogy az így felvizezett bor nem árthat meg. De már kissé mámoros volt és kábult 
ínye nem ismerte fel a csalafintaságot. Akarata ellenére, szép csendesen berúgott. 

Az egész társaság részeg lehetett már, amit a hercegnő megállapítván, földhöz csapott egy 
üvegpoharat. Alkalmasint tudta, hogy mi következik. 

Ez volt a jeladás. 

A részeg társaság felugrált s ami pohár, tányér, csésze, vagy egyéb törékeny kristály és porcelán a 
kezeügyébe került, részint a földhöz csapkodta, részint a tükrökbe hajigálta. A hercegi pár nagy lelki 
gyönyörűséggel szemlélte az edénytörőversenyt, de amikor az általános duhajság dulakodássá 
kezdett fajulni, kiosont a teremből. 

Bielefeld szintén menekülni próbált, de annyira tántorgott, hogy a lépcsőhöz érve, egyszerre vette 
valamennyi lépcsőfokot, vagyis röviden: legurult. Amint ott hevert mozdulatlanul a sötétben, arra 
ment egy szolgáló, a házi kuvasznak nézte és néhánysz"r belerúgott. Észrevéve, hogy a mozdulatlan 
test nem kutya, hanem nemes uraság, előkerített egy apródot, az azután gondoskodott róla, hogy a 
báró urat szállítsák haza és hívjanak kirurgust, aki bekötözi a sebeit. 

Tizennégy napig kellett ágyban feküdnie. 

A kastélyban másnap a trónörökösné egyedül, csakis hölgyei társaságában jelent meg az ebédnél. 
Valamennyi uraság, beleértve a trónörököst is, egész nap ágyban maradt. 

A trónörökös ama Frigyes herceg volt, aki utóbb Nagy Frigyes néven szerepelt a történelemben. 


GAMBRINUS KIRÁLY UDVARA 


Elhagyom a borzuhatagot és kirándulok a sörtengerre. 

A borivók Bacchus tiszteletére ittak, a sörivók Gambrinuséra. Ez a derék fejedelem, akit a legenda 
megtett a sör feltalálójának, s akit hordón ülve, kezében habzó söröskancsóval szoktak ábrázolni, 
sohasem volt a világon. A legendának mindössze annyi az alapja, hogy valaha a brüsszeli sörfőzők 
megválasztották tiszteletbeli céhmesternek az uralkodó flandriai grófot, Első Jánost, azaz flamand- 
latinosan: Jan Primust. A Jan Primus név utóbb Gambrinussá korcsosult s a legendákat kedvelő 
szájhagyomány királlyá és az árpalé feltalálójává léptette elő". 

A sörivó diákság Gambrinus tiszteletére sörkirályságot szervezett. Királlyá természetesen azt 
választották meg, aki legtöbbet bírt inni. Az állami és udvari hivatalokat kinek-kinek ivási 
teljesítőképessége arányában osztották ki. Volt egy sereg miniszter, kancellár, udvarmester, 
generális, kincstárnok, sőt udvari költő és udvari újságíró is. 

Soha még uralkodó trónusa úgy nem ingadozott, mint a sörkirályé. Mindennap el lehetett készülve, 
hogy letaszítják róla. Nem ugyan a nép akaratából, mert érdemei alapján választották meg s csak 
úgy egyszerűen nem lehetett elcsapni. Ellenben bármely alattvalója bármikor /eihatta a trónusáról. 
Az alkotmány tehát voltaképpen demokratikus volt, mert a legkisebb rangú tisztviselő előtt is nyitva 
állott az út a legfőbb hatalom polcára: csupán egy kancsóval kellett vernie az uralkodó rekordját s 
már ő lett helyébe a király. 

Ez a butaság annyira népszerűvé vált, hogy a sörivók a legtöbb német egyetemen megalapították 
Gambrinus birodalmát. Némelyiknek igen nagy volt a tekintélye, olyannyira, hogy például a ienai 
sörkirályt maga az uralkodó herceg is kollégaként kezelte. 

A sörkirályok ivási rekordjait éppolyan legendakoszorú övezi, mint magának Gambrinus királynak 
létezését. Hihetetlen adatok voltak róluk forgalomban. Valamennyi egykorú feljegyzés közül az a 
legmegdöbbentőbb, amely szerint egyik jénai sörkirály egy ünnepi gála-ivászaton összesen 18 
,Stübchen" sört volt képes benyakalni. Egy ilyen , Stübchen" több mint 3" liternek felel meg, tehát a 
beszopott mennyiség meghaladta volna a 60 litert! 


Ebbe bele lehet halni, amint hogy egyéb feljegyzések szerint igenis voltak esetek, amikor egyes 
tapasztalatlan fiatalokat úgy elragadott a buzgalom és vetélkedési kedv, hogy ott helyben az asztal 
mellett csakugyan halálra itták magukat. 


HOGYAN ITTAK AZ ASSZONYOK? 


A Jus potandi megemlékezik a kisasszonyokról is, hogyan ittak a diák urakkal egymás egészségére. 
Galamb-pohár volt az ilyen italosdi neve. Bal kezük gyűrűs ujját egymásba akasztották, jobb kezükkel 
mind a ketten átfogták a poharat s kétoldalról egyszerre szürcsölték belőle a bort, miközben ajkuk 
összeért, mint a csókolózó galambok csőre. 

Ártatlan iáték lehetett. De mikor a német asszonyok egyedül ittak, a szürcsölés dús kortyogtatássá 
bővült. Röviden: az elmúlt századokban a nők majdnem olyan keményen ittak, mint a férfiak. 

Egy heilbronni városi határozat elrendelte, hogy a részegségen ért asszonyok kontyára a városi 
szolga tűzzön egy cédulát ezzel a felírással: , Versoffene Krugsurschel" (részeges kancsó) és 
köztanulság céljára vezesse körül a városban. Egy másik asszony részegen ment a templomba: 
bizony kikötötték a pellengérre. 

Nagyúri hölgyek büntetlenül ihattak. Ittak is. Anna Zsófia szász hercegasszonyról Liselotte ezt Írja 
1717. december 9-i levelében: , Az öreg választó-fejedelemnéről mindig azt hallottam, hogy a sárga 
földig (sternsvoll) leitta magát. "9982 

Minden adatnál ékesebben beszél egy összefoglaló bírálat, amely templomi szószékről hangzott el. 
Abraham a Sancta Clara, Bécs aranyszájú hitszónoka suhogtatta meg a részeg asszonyok fölött a 
virgácsot:"98b 

Bizony, ha a nők berúgnak, nem maradnak csendben, hanem úgy kiabálnak, mint a toronyőr vagy 
az éjjeli bakter. Október Inónapban a békák elhallgatnak, viszont az októberi nedű ugyancsak 


megnyitja az asszonyok száját. Krisztus Urunk a szamaritánusnőt a kút mellett találta és 
elbeszélgetett vele; hát hiszen víz mellett lehet is a nőkkel beszélni, de ha bor mellett vannak, álljon 
velük szóba a kakukk. Mikor Péter apostolt felbőszítette a rájuk törő banda és kardot rántva, 
Malchusnak, a főkolomposnak a füle közé vágott - rögtön lecsillapodott, mihelyt az Úr Jézus rászólt, 
hogy dugja hüvelybe a kardját. De próbáljon valaki rászólni a részeg asszonyokra, akiknek a nyelvük 
a kardjuk és a pofájuk (das Maul) a kardhüvelyük; száz parancsra sem fog a kardjuk veszteg maradni 
a hüvelyében. Haj, haj, te szegény férj, ha ilyen feleséged van." 

A mai ember nem dörögne el ilyen szigorú bírálatot. Meg kell érteni az elmúlt századok asszonyát. Ő 
is megkívánta a szórakozást. Akkor még nem volt például bridzs, amely értelmét fejleszthette volna. 
Ugy tett, mint a mai kor takarékos háziasszonya, amikor másodszor tölti fel a zamatjavesztett teát; 
feltöltötte az agyvelejét, de borral. 


Csillagjósok és szibillák 


Csillagjósok és szibillák 


A régi ember sehogy sem tudott belenyugodni, hogy ő csupán méreteiben különbözik a kísérleti 
bacilustól, amely be van zárva a húslé-kocsonyába s onnan nem juthat ki. Megpróbálkozott az 
örökifjúság titkának kihüvelyezésével, hátha legalább megfejelheti a szűkre szabott földi létet. S ha 
már mindenképpen meg kell halni, vajon nem lehetne-e új életre támadni, holmi vegyi műveletek 
útján? 

A mai ember szánakozóan mosolyog ezen a vergődésen. Saját tudományosan képzett elméje 
pontosan ismeri a földi lét határait és tudja, hogy az elröppent lelket semmilyen vegyi 
mesterkedéssel sem lehet visszacsalogatni. 

Pedig kár mosolyognia. Mert ő meg a titkok titkának feszegetésébe mámorosodott bele. Ám legyen 
- mondja -, megnyugszom benne, hogy napjaim meg vannak számlálva, de tudni akarom az 
eljövendő napok történetét. 

Kíváncsisága bűnös talán, de dőreségnek bélyegezni túlságosan szigorú ítélet lenne. Akkor szédül át 
a butaságtól elválasztó vonalon, amikor a jövő titkát pár pengőért akarja megvásárolni csillagjósoktól 
és kártyavetőnőktől, kávéaljból és babszemből jövendölő viceházmesternéktől, vásári ponyván 
vigyorgó álmoskönyvekből. 

Nem kívánok hozzászólni a vitához, hogy tudniillik valóban létezhetnek látnoki tehetséggel 
megáldott - vagy megvert - emberek, s ezek úgy látnak előre az időben, mint mi a térben. Ezúttal 
nem foglalkozom Nostradamus guatrin-jeinek a magyarázatával, sem a Mirabilis liber érdekes 
jóslatával, sem a Lehnin-féle jövendölésekkel, sem a Cazotte szájába adott rémlátással, sem Heering 
Christian, Ponitowssken kisasszony, Ferriém asszony és sok más, nem hivatásos jövendőmondó 
látomásaival. 


Nem célom, hogy bírálattal illessem az okkultizmus és spiritizmus tanításait, nem érintem az álmok 
jelentőségéről táplált, többé-kevésbé tiszteletreméltó nézeteket; különösen óvakodom, hogy 
beleszóljak a manapság új lánggal fellobbanó asztrológia tudományába. Nem is értek hozzá. Csupán 
ennyit idézek egy magyar asztrológusnak nyilatkozatából: 

Az asztrológia köréből száműzni kell a pénzszerzést. Semmi sem árt annyira az asztrológia 
hírnevének, mintha a csillagokból pénzért jósolnak." 

A nagy pénzért jövendőt áruló kalmárokat igyekszem közös gyűjtőtáborba tessékelni. Csupa bölcs 
ember kerül itt együvé; mind olyan, aki a taplóvá szikkadt emberi értelmet okosan fel tudja használni 
a pénzcsiholásnál. 


ÁLMOSKÖNYVEK 


Semmi esetre sem sorolnám közéjük az álmoskönyveket terjesztő könyvkiadókat. A régi Spártára kell 
gondolnom, ahol leitatták a rabszolgákat, hogy bemutathassák a részegség gyászos állapotát s 
elrettentsék az ifjúságot a szeszes italtól. Bizonyára az a cél vezeti az álmoskönyvek kiadóit is, hogy 
minél szélesebb körökben szemléltessék az álomfejtések körül elterjedt, ijesztő ostobaságot s 
felvilágosítsák az ócska babonában hivő egyszerű embereket. Dicséret illeti meg őket a 
nemzetnevelő tevékenységért, csakúgy, mint a detektívregények kiadóit, akik a közönség elé tárván 
a legelképesztőbb butaságok görbe tükrét, ezen a kerülő úton igyekeznek az olvasók figyelmét a 
komoly irodalomra irányítani. 

Egyébként az álmoskönyvek múltja több ezer éves. A régi ember ámultan és értetlenül állt az álmok 
csodavilágának küszöbén. Nem tudta másként magyarázni, mint hogy az álom káprázatával túlvilági 
lények, istenek kábítják a halandót. Nem botor játékos tréfából, hanem végzetesen komoly céllal: a 
jövendőt akarják az álomképekkel elébe tárni. Néha egyszerű és világos /látományok közlik a jövőt, 


ezek a ritkább esetek, nem kell őket magyarázni. De legtöbbször szimbolikus álomképek rejtik a jövő 
titkát, ezek megfejtésre szorulnak. 

Az értelmezés külön erre a célra kiképzett álomfejtők dolga volt. Kiképzésük tudományos alapon 
történt. Egyiptom, Babilónia, Szíria volt az őshazájuk. Némelyik nagyvárosban 25-30 álomfejtő is 
dolgozott. Rendjüknek olyasféle társadalmi rangja volt, mint az orvosi rendnek. Épp olyan sűrűn 
keresték fel őket s épp olyan bőségesen hullott ölükbe a tiszteletdíj. A fejedelmek rendes 
álomfejtőket tartottak, udvari tisztviselői ranggal s mindenféle cifra címmel, például: ,A titkos dolgok 
Mestere", ,A mágiás könyvek Tudója". 

Volt, aki könyvben is összefoglalta tapasztalatait s megszülettek az álmoskönyvek. Közülük csupán 
egy maradt ránk: Artemidoros daldiszi álomfejtőnek Oneirokritika (Alomfejtés) című tudományos 
álmoskönyve. 

A görög Artemidoros a mai időszámítás szerinti második században élt. Nagyműveltségű, 
nagytekintélyű férfiú volt; az akkori leghíresebb bölcsészekkel tartott barátságot. Egész életét az 
álomfejtés tudományának szentelte. Folyton utazott és gyűjtögette a beteljesültnek mondott 
álmokat. Tapasztalatait rendszerbe foglalta s így született meg az Oneirokritika. Híres könyv volt, 
úgy megbecsülték, hogy kéziratos példányai túlélték a barbár századok háborús pusztításait; majd a 
könyvnyomtatás feltalálása után latin, olasz, francia, angol és német fordításokban keringtek 
világszerte." 

Álomfejtőnek lenni - írja a bölcs görög - nem könnyű. Az álmodót a legaprólékosabban ki kell 
kérdezni; minő viszonyok közótt él? mi az élethivatása? milyen a családi élete? testi állapota? 
Pontosan tisztázni kell az álomanyagot, mert a legkisebb eltérés a jósálmot ellenkező értelművé 
hangolhatja át. S ha minden részlet ki van előtte teregetve, még veleszületett külön tehetség kell 
hozzá, hogy ügyes következtetéssel rábukkanjon a helyes megfejtésre. 


Meg kell adni, Artemidoros finom elmeéllel szedi rendszerbe és boncolgatja a jósálmokat. Persze, 
ma ez az elmeél tompának tűnik fel, a hajdani logika agyafúrtsággá torzul s a mély bölcsesség 
ünnepi köntöse úgy fest, mint a régmúlt idők valamely furcsa divatja. 

Az egész könyv ismertetése nem ide tartozik. Csupán néhány mutatványt szemelek ki belőle. 

Valaki csecsemővel álmodik. Ennek a jelentése aszerint változik, hogy kicsoda álmodik vele. 
Különböző, gyakran ellentétes értelmű jóslatot tartalmazhat. Szegény ember számára azt jelenti, 
hogy nemsokára akad valaki, aki gondoskodik róla, mert hiszen a csecsemőnek is gondját kell viselni. 
Ám ha iparos ember álmodik vele, baj lesz: üzlete elsorvad, mert a csecsemő keze meg van kötözve, 
ami jelképes értelemben arra utal, hogy nem képes a szerszámot emelni. Gazdag ember készüljön 
rá, hogy más lesz az úr a házában, mert a csecsemőt nem kérdik meg, mit akar, hanem 
rendelkeznek vele. Atléta számára a jóslat nagyon rossz: a csecsemő nem tud sem futni, sem ugrani, 
sem birkózni. Külföldön hányódó utasember bizton remélheti, hogy ismét hazai földre fog lépni, mert 
születése alkalmával a csecsemő is a világba lépett. Viszont aki utazni készül, maradjon inkább 
otthon, mert a csecsemő gyámoltalan s nem bír az akadályokkal megküzdeni. Ugyvédnél 
különbséget kell tenni, hogy a panaszost képviseli-e vagy a vádlottat? Ha panaszosként lép fel, 
elveszíti a pert; ugyanis a csecsemő nem tud beszélni, amiből következik, hogy az álomképpel sújtott 
ügyvédnek is megbénul a nyelve, dadogni fog s a bírót nem lesz képes meggyőzni. Ellenben a 
vádlott ügyvédje ne aggódjék, nem fogják a védettjét elítélni, hiszen apró gyerekeket sem szokás 
súlyos büntetéssel sújtani, ha valami rosszat csinálnak. Fiúcsecsemő jót jelent, mert ha felserdül, 
meg tudja keresni a kenyerét és nem szedi el az apja pénzét. Leánycsecsemő nagyon rossz, mert ha 
a lány férjhez megy, hozományt kell neki adni. : 

Így szedi tűhegyre az álompillék ezreit a fáradhatatlan görög. És szerinte még az sem elég, ha 
megfejtettük a jósálom értelmét. Azt is ki kell hüvelyezni, hogy az esemény mikor fog bekövetkezni. 
Például minden, ami lassan növekedik, úgymint tölgyfa, olajfa, elefánt stb. azt jelzi, hogy a szerencse 


vagy balsors csak nagysokára érkezik. Gyorsan sarjadó növények vagy szapora állatok álomképének 
nyomában a jósolt esemény nagy hirtelenséggel csap le. 

Az is fontos, hogy az álomesemény miképpen folyik le? Ezt érdekes példával világítja meg. Szerinte 
minden, ami fonott, így kötél, háló, kosár, koszorú: összeköttetésre, barátságra, házasságra utal. 
Történt, hogy egy előkelő uraság udvari állásért folyamodott. Közben azt álmodta, hogy valaki 
olajfakoszorúval várta a háza előtt, ő két lépcsőt ment lefelé s a jelenés a koszorút a fejére 
illesztette. Boldogan ébredt; az álom nyilván az állás elnyerését jelezte. Igen ám, de pórul járt, a 
kérvényct elutasították. Miért? Mert álmában a lépcsőn /efelé ment és így kapta a koszorút. Ha fölfelé 
menet kapta volna, el is nyerte volna az állást. 

Ma is él Artemidoros furcsa szarvasokoskodása, amely szerint némely álomkép éppenséggel az 
ellenkezőjét jelenti. Halál és gyász azt jelzi, hogy az álmodóra örömteli esemény vár. Az emberi 
léleknek szoros kapcsolata van a környező természettel, már pedig tudnivaló, hogy a természetben 
borúra derű és derűre ború következik. Épp ilyen sajátos és jelentős változás megy végbe az emberi 
lélekben is; tehát ne ijessze meg az álmodót, ha álma halottal és temetéssel gyötri, mert a való 
életben minden az ellenkezőjére fordul. 

A tehetséges álomfejtő képes megfejteni a legvadabb álmokat is. Artemidoros dús példatárából 
idézek egy ilyen esetet. Egy atya azt álmodta, hogy két fia agyonütötte és jóízűen falatozott a 
testéből. A harmadik fiú visszahúzódott és azt mondta: Nem, én nem eszem az apámból. 
Tudománytalanul gondolkozó ember szerint ez azt jelentené, hogy a két emberevő fiú méltatlan lesz 
az apa szeretetére, viszont a harmadik, a jólelkű gyerek sok örömet Eog szerezni neki. Szó sincs róla. 
Az történt, hogy a jó gyerek fiatalon meghalt, a másik kettő ellenben túlélte és megörökölte az apját. 
Vagyis a jó fiú nem evett a hagyatékból, miután nyilvánvaló, hogy az apa teste a hagyatékot 
jelentette. 

Mint látható, Artemidoros művét tudományos magvakból fejlesztette ki, már aminő magkészlete 
volt az akkori tudománynak. Ám azóta sok-sok évszázad telt el s az Idő nagy szitáján fennakadtak 


még ezek a tudományos magvak is. Ami keresztülhullott rajta, hitvány pelyva csupán, értelmetlen 
locsogás, vigasztalan zagyvaság, röviden: álmoskönyv. 

A görög rendszerezést és boncolgató elmeélt a mai álmoskönyvekben hasztalan keresnénk. 
Tartalmuk kivétel nélkül reménytelenül együgyű. Azt sem lehet kihüvelyezni, hogy szerzőik honnan 
kaparták elő a tudományukat. Az álomképeket betűrendben sorakoztatják fel és önkényesen vágják 
melléjük a megfejtést, minden ésszerűség nélkül. Az ősi görög származásra csak az a körmönfont 
okoskodás vall, amely szerint némely álomkép az álombeli esemény ellenkezőjét jövendöli. 

Aki bepillant egy mai álmoskönyvbe, efféle bölcsességek ötlenek a szemébe: 

Ásítás: nemsokára mulatság. Betegeskedni: jobb egészség. Bánkódás: jó hírt hallani. Büszkeség: 
szégyenbe esni. Baleset: sorsod jobbra fordul. Büntetés: jutalom. Jutalom: büntetés. Fogházban lenni: 
hivatali előmenetel. Bukfencet hányni: megtiszteltetés. 

Nem tudom, hány ember álmodik azzal, hogy bukfencet vet, de a jó álmoskönyvnek foglalkoznia 
kell minden lehetőséggel. A legcifrább ellentét-magyarázat egy angol álmoskönyvben található, 
amely ezzel a nagyigényű címmel csalogatja az olvasót: Napóleon sorskönyve, zsákmányul esett a 
lipcsei csatában, s az álnzok magyarázatát tartalmazza. (Napoleons Book of fate, captured at the 
Battle of Leipsic, with Interpretations of Dreams.) A furcsa álom furcsa megfejtése így hangzik: ,Ha 
fiatal leány azt álmodja, hogy egy gorillába szerelmes, a szomszédság legcsinosabb és legokosabb 
embere veszi feleségül s minden eladó leány irigyelni fogja." 

Mikor Genovában kitalálták a lottójátékot s ebből az újszerű jövedelmi forrásból más országok 
kormányai is tele kézzel kezdtek meregetni, az álmoskönyvek egy új értelmetlenséggel bővültek. A 
szerzők az álmoskép badar magyarázata mellé odabiggyesztették a számokat is, amelyeket az 
álomkép jelentése alapján a lutriban meg kell tenni." A számokat minden alap nélkül önkényesen 
dobálták az álomképek mögé, összevissza, mintha ők is valami zacskóból húzták volna ki találomra. 
Ilyeneket írtak: 

Ablakot egysorban látni: időváltozás. 76, 1, 12. 


Bádogos: törni-zúzni. 7, 82, 75. 

Leánnyal álmodni: öröm. 49, 21. 

Egeret látni: nyereség. 90, 70. Asszonyt látni: csalódás. 16, 66. 

Ha verébbel álmodol: ügyvéded megcsal. 39, 58. 

A mai álmoskönyv már címével is igyekszik olvasóközönségének értelmi szintjét megközelíteni. 
Legtöbb kiadást ért meg a százéves igazmondó könyve, ezzel a léprecsalogató címmel: Valódi 
perzsa-egyiptomi nagy álmoskőónyv, a legújabban feltalált chaldeai perzsa és egyiptomi bölcs 
próféták kézirataiból összeállította a százéves igazmondó. Honnan tudhatta a jóhiszemű falusi 
vásárlátogató, hogy a százéves igazmondó voltaképpen egy zsengekorú tintanyaló, aki nemhogy 
chaldeai kéziratokat tudna olvasni, de annyira műveletlen, hogy még Artemidoros könyvét sem 
ismeri, amelyből legalább néhány tetszetős magyarázatot lophatott volna ki. A többi álmoskönyv 
címében is kell hogy legyen legalább egy perzsa mágus vagy egyiptomi fáraó, vagy valamilyen más 
keleti uralkodó. 

E könyv olvasói bizonyára sohasem láttak még álmoskönyvet. Ismertetek hát egyet, nem is a 
legújabbak közül, nehogy bárkinek az érdekét súroljam. A mű 1905-ben jeleut meg. Az előszó 
ilyenképpen hivalkodik: 

Jelen álmoskönyvünk forrását a régi, tökéletlen s legjobb esetben értelmetlen és értéktelen 
álmoskönyvek mellőzésével, a saját tapasztalatainkon kívül az egyiptomi hagyományok 
leghivatottabb tanulmányozója, az ógörög Író Artemidor, továbbá a régi római írók feljegyzése, a 
feltárt piramisok tekercsei, a sivatagok égctő porából napfényre került ék-írások s az egykor 
eltemetett, de a föld gyomrából kiásott városok emlékei képezik. Ezek megbecsülhetetlen anyaga 
lehetővé tette, hogy az általános kívánalmaknak eleget tehetünk, s a nagyközönségnek egy olyan 
álmoskönyvet nyújthatunk, amely nemcsak terjedelemre nézve múlja felül az eddig megjelent 
álmoskönyveket, hanem értelmes, szabatos és lelkiismeretes is. Legyen ez az álmoskönyv 
mindenkinek vigasztaló és óva intő barátja." 


Tehát a szerző ismeri Artemidorost. Lássuk, mit tanult tőle s mi mindent közöl olvasóival 
értelmesen, szabatosan és lelkiismeretesen. 

Ablakot, sokat látni: jelenti az időnek meghűvösödését. 

Abajdócot szedni: nagy uraknak félelmes, szegénynek terhes, de jutalmas munka. 

Akasztóőfa: barommal kereskedőnek szerencse, más kereskedőnek nem jó, általában egészségedben 
változást jelent. 

Angolországban lenni: sok költséged lesz. 

Annát látni vagy köszönteni: nagy öröm. (A kezembe került példányon valamelyik előző olvasó 
keresztülhúzta a megfejtést és helyébe írta: bő dinnyetermés. Vajon minő piramistekercs alapján 
módosíthatta a jelentőségét?) 

Betűket tanulni: munkásembernek jó, hivatalnoknak gonosz. 

Bikát látni: vendégség, ha kerget: betegség, ha el nem ér: öröm. 

Bírót látni: félelem. 

Borbély: hazug hír. 

Borravalót kapni: csekély jutalom. 

Bocs(medve): csókot kapsz. 

Bölcset látni: unalom. 

Börtön: egészségednek nem jó, de hasznos. 

Budán lenni: jó reménység. 

Egeret enni (!): fáradság után nyereség. 

Ékesen szólani: kinevettetés. 

Ékesen szólót hallani: unalom. 

Éneket hallani: bosszúság. 

Fejed, ha felette nagy: békességszeretőnek békétlenség, betegnek főfájás, vitéznek fáradság, 
szegénynek gazdagság, uzsorásnak jó, fejedelemnek gonosz. 


Fejed, ha kicsiny: fentebbivel ellenkező. 

Fejed, ha sok van: szegénynek jó. 

Fejed, ha kezedben hordozod: igen jó. 

Feje, ha olyan, mint a lóé vagy más oktalan állaté, nem jót jelent. 

Himlőhely: szeretőd elhágy. 

Lencsét főzni: férfiúnak szép jövő. 

Orrod, ha kettő van: visszavonás. 

Nem lehet tagadni, a sivatagi porban kotorászó szerző sok olyan megfejtést ásott ki, amelyek az 
ébrenlét óráiban is megállják a helyüket. Kétségtelen, hogy Angolországban lenni sok költséget 
jelent; ragyaverte ábrázat károsan befolyásolja a szerelmet; borravalót kapni többnyire csekély 
jutalom; ékesen szólót hallani határozottan unalom, különösen, ha a feje olyan, mint a lóé vagy más 
oktalan állaté. 

A női álomjelentéseket illető megfejtései bizonyos élettapasztalatra vallanak: 

Asszonyt, ösmerőst látni: mulatság. 

Asszonyt, ösmeretlent látni: új bajod támad. 

Asszonnyal beszélni: dolgaidat szemmel tartsd, különben megbánod. 

Asszonyt csókolni: nyereség. 

Asszonyt látni unatkozni: jó idő. 

Banya: szerelmesnek nem jó. 

Házasodhni: nagy nyavalya. 

Az új kiadásban megjelenő, de alapjában elavult álmoskönyveknek nagy hibája, hogy a legújabb 
korban keletkezett fogalmakkal nem foglalkoznak, viszont megrekedtek bennük régi, idejüket múlt 
lehetőségek, mint például: abajdócot szedni, abaposztós ruhát hordani, kézíjat hordozni, pellengéren 
állani stb. Ezt a hézagot, sőt mondhatnám szakadékot van hivatva kitölteni, avagy áthidalni 
Löwenstein Miksa herceg modern álmoskönyve: Was bedeutet mein Traum? (Mit jelent az álmom?). 


(Zürich, 1936.) Megtudjuk belőle, hogy ha töltőtollal álmodunk, szerelmes levelet jelent; a gépkocsi- 
alváz új foglalkozás kezdésére utal; benzin és benzinszivattyú utazást jósol; repülőgép szerencsét. 
Szerepel még benne telefonkönyv, földalatti vasút, villanykapcsoló, taksamérö, cipzár, ejtőernyő, 
írógép; mind olyan fogalom, aminőket annak idején Chaldea bölcsei nem magyarázhattak. 

Ismétlem, amit e fejezet elején mondottam: nem kívánok hozzászólni az álmokat illető 
metapszichikai nézetekhez. De ha valaki mégis megkérdezne, annak azt felelném: a könyvnyomtatás 
feltalálása óta soha, egyetlenegyszer sem fordult elő, hogy valaki előre közölte volna nyomtatásban 
az álmát s ennek alapján a megvalósulást teljes hitelességgel meg lehetett volna állapítani. Mindig 
csak utólag, post eventum szoktuk hallani: megálmodtam! 

Mondhatnánk ezzel szemben: az álom beteljesülését nemcsak egyszerű emberek, pletykás 
öregasszonyok szokták hírharangra bízni, de komoly férfiak, nagynevű hírességek is szavukkal 
erősítgetik, hogy ezt meg azt az eseményt ők valóban előre megálmodták. Tehát az esetek igenis 
hitelesek. 

Miután óvakodom a vitától és minden nézetet tisztelek, magam helyett a koppenhágai Lehmann 
professzor szavaival válaszolok. Az álomkép - írja a dán tudós Babona és varázslat című könyvében - 
rendszerint nem éles és határozott, hanem tétova, hézagos, összefüggéstelen. Ha azután olyan 
eseményt élünk át, amely a félig elfeledett álommal valahogyan összefügg, emlékezetünk a hézagot 
kitölti, logikussá teszi, az álomkép megváltozott alakban újraéled és elhiteti velünk, hogy épp azt 
álmodtuk, ami megtörtént. 

Megszólaltathatok egy kétezer év előtti bírálót is. Cicerónak van egy könyve: De díivinatione (A 
jóslásról). A tisztafejű római így nyilatkozik az álmokról: 

"Minő igazságtalanság, hogy az istenek egyik embernek elárulják a jövő titkát, a másiknak nem! S 
miért alvás közben? miért nem fényes nappal? És miért közlik a jóslataikat talányokban, miért nem 
világosan? Képzeljük el azt az orvost, aki betegének levest rendel s a levesbe főzendő állatot így Írja 
körül: 


Egy földszülötte, fűben kúszó állat, 
Mely vértelen s hátán hordozza házát. 


Ahelyett, hogy röviden és világosan ezt írná: csiga." 

Fanyar elméjű hitetlenek abban is kételkednek, egyáltalában igaz-e a nyilatkozat, amelyet ama 
bizonyos hírességek ama bizonyos beteljesült álmokról tettek? Hátha csak a szájukba adták? hátha 
csak néhány elejtett szóból fejlesztette ki a pletyka? 

És miért csak a beteljesült álmokat kürtölik világgá? miért nem beszélnek a be nem teljesültekről? 

Bár nem szólok bele a vitába, ebben van valami. Elgondoltam, hogy Európának körülbelül 500 millió 
lakosa van. Hánynak az álmát lehetne tekintetbe venni a statisztikánál? Elég méltányos kulcs, ha a 
megbízhatatlan tizenöt éven aluli álmodók fejében egyharmadrészt levonunk. Marad 334 millió. Ha 
ezek mindennap csak egyetlenegy dologról álmodnak is, esztendőnként több mint százmilliárd 
álomkép keletkezik. Tessék most tovább szorozni néhány század eltelt éveinek a számával s 
valóságos csillagászati számsor fog elénk meredni. Ehhez képest a beteljesült álmok krónikájában 
feljegyzett látomások csak annyit jelentenek, mint egy porszem a Tátra sziklatömegéhez képest. 

Vagyis, ha egy álom valóra válik, a legjobb esetben véletlen. 


A CSILLAGMEZŐK HASZONBÉRLŐI 


Év végén, év elején nyugaton ma is megszólalnak a hivatásos jövendőmondók, köztük azok is, akik a 
csillagfronton véghezvitt kémszemléjükről számolnak be. 

Az idő tehervonatán cammogó egyszerű polgár álmélkodó csodálkozással tekint fel ezekre a 
kivételes képességekkel megáldott emberekre, akik úgyszólván kibérlik a mennyei csillagmezőket, 


betakarítják a termést és a december-januári cséplés eredményét jóskönyvek és horoszkópok 
alakjában dobják az emberi hiszékenységi piacra. 

1938 tavaszán egy francia csillagásznak a könyve olyan ragyogó pályát futott meg, akár a meteor - 
illő hasonlattal élve.?? Mert nem kevesebb foglaltatott volna a jóskönyvben, mint az, hogy a szerző a 
csillagok járásából még 1937 nyarán megjövendölte: 1938 március 10-én Németország be fogja 
kebelezni Ausztriát. Ilyen pontos jövendőmondás csakugyan alig fordult még elő a horoszkópok 
krónikáiban. Az újságok hasábos cikkeket írtak róla, s a szájról szájra lebbenő hír színtiszta igazság 
gyanánt adta tovább a jövőbelátás csalhatatlan példáját. 

Sajnos, a hírhordás megint régi rossz szokását követte. Kiragadott egy sokíves könyvből egyetlen 
mondatot, ezt beleharsogta a reklám nagyító hangszórójába s az összefüggésekről, a könyv egyéb 
tartalmáról mélységesen hallgatott. Már pedig aki futó pillantás helyett végig is olvassa a könyvet, a 
híres jövendölést a mondott fogalmazásban ugyan meg nem találja. 

Annyi igaz, hogy a jós 1938. március 10-ét valóban kritikus nap gyanánt jelölte meg. Azt írta róla, 
hogy ennek a napnak az egész világra kiterjedő hatása lesz; érinteni fogja Franciaországot, Angliát, 
Ausztriát, Itáliát. 

Így, egymagában, ez bizony meghökkentő és gondolkozóba ejtő jövőbelátásra vallana. De ha 
tovább forgatjuk a könyv lapjait, egyéb ezzel összefüggő jósmondattal is találkozunk. Ausztriáról 
beszélve, a jós szerző ekként magyarázza a kritikus napot: 

vFeltétlenül szükséges Ausztria átszervezése, hogy megmentse az országot. Március 10-e azonban 
nem az osztrák köztársaságot fogja érinteni. Az események Ausztrián kívűl fognak lezajlani. Úgy 
találtuk (ti. a csillagokban), hogy Danzigban s visszahatásképpen Csehszlovákiában következnek be. 
Március 13-án a bécsi kormány is megérzi ezt az eseményt." 

Ha ezt elolvasták volna a hír-megafon kezelői, talán halkabbra lágyították volna a hangját. 

A csillagok állásából még sok egyéb titkot is megtudott a magasságok vándoraira leselkedő szerző. 
Például Spanyolországot királlyal ajándékozta meg. Párizst megnyugtatta: a meghosszabbított 


világkiállítást 1938-ban siker fogja kísérni. Arról nem tehetett a jós, hogy a kiállítást 1938-ra 
egyáltalában nem vitték át. Ha átvitték volna, siker lett volna. 

Vagyis, ha a józan ész nappali világosságánál vesszük szemügyre a teklám csillogó 
szentjánosbogarát, mindössze egy kis szürke, hideg hírkukac vonaglik elénk. Az a bizonyos március 
10-e. Magyarázata könnyű: a szerző ebbe a napba egyszerűen belehibázott. Százával sorolt fel még 
napokat, amelyek kritikusak lesznek erre meg arra az országra, erre vagy arra a politikusra nézve. 
Egyetlenegy sem vált be s ez a találat értékét teljesen lcrontja. 

A magyar közmondás így szól: vak tyúk is talál szemet. 

Mégsem gondoltam rosszat a párizsi csillagászról, hiszen a tudós is tévedhet. Meg kell becsülni az új 
tudomány fejlesztésére igyekvő minden önzetlen törekvést, még ha botlás és tévedés lassítja is a 
haladást. 

Azonban a könyv utolsó oldalán érdekes hirdetés csalétkében akad meg az olvasó szeme. Az 
foglaltatik benne, hogy a csillagász engedett hívei unszolásának és megnyitotta tanácsadó irodáját. 
Aki beküldi születésének pontos adatait és 200 frankot, megkapja a reávonatkozó horoszkópot és 
választ három tetszés szerinti kérdésre. 600 frank ellenében értesülhet a következő esztendőben 
várható fontosabb eseményekről; akinek pedig van szíve és 1000 frankot tesz postára, egész életére 
vonatkozó részletes tájékoztatással fog kiokosíttatni. Az iroda tanáccsal szolgál az emberi élet 
minden fordulatánál, 150 franktól 1000-ig terjedő pénzküldemények ellenében. Legolcsóbb a 
pályaválasztási tanács; alig valamivel drágább a házasságkötés körüli irányítás. Kinek ne érne meg 
300 frankot, ha ennek fejében hosszú esztendők házi boldogsága mosolyog feléje? És bolond ember 
mulasztja csak el a hallatlanul kedvező alkalmat, hogy potom 500 frankért megtudhassa, mikor 
fogjon valamely vállalkozásba, mikor kössön szerződéseket és mikor induljon üzleti útra. 

Tehát a világhírű asztrológus nem annyira a tudomány érdekében ünzetlenül verejtékező tudós, 
mint inkább egy jól jövedelmező csillagforgalmi iroda tulajdonosa. Jellemző, hogy forgalmának még a 
sorozatos felsülések sem ártottak. A csillagkörökben járatos férfiú annak idején megcsinálta VIII. 


Edward király horoszkópját s abba természetesen beillesztette a koronázás időpontját is, amikor 
persze a volt király már mint windsori herccg élte magánéletét. A csekély melléhibázás nem zavarta 
a horoszkópgyárost. Könyvében egyszerűen kijelentette, hogy a csillagok közölték ugyan vele a 
trónváltozást, de igen magasrangú körök kérelme, valamint kiadójának határozott tilalma folytán 
kénytelen volt titkot tartani! ; 

A csillagjós-ipar leghatalmasabban az Amerikai Egyesült Államokban lendült fel. Területén 1935-ben 
kerekszám kétszázötvenezer hivatásos jövendőmondó működött." A newyorkiak egyesületbe is 
tömörültek s kérvénnyel fordultak a hatósághoz, hogy állítson ki a tagok számára szabályszerű 
iparűzési engedélyt. A kérelmet elutasították. Ebben legnagyobb része volt Mac Adoo New York-i 
főbírónak, aki hivatalos véleményét ekképpen foglalta írásba: 

"A jövendőmondás csak arra alkalmas, hogy viszályt szítson a családban, téves utakra vezessen 
hiszékeny embereket a mindennapi életben, gyanússá tegye egyik embert a másik előtt, - egyszóval 
nem más, mint elejétől végig humbug. Nincsen semmi különbség a pompázatosan fellépő csillagjós 
és a közönséges cigányasszony között." 

Magát az elvadult reklámot az amerikai törvények szerint nem lehet megtiltani. A rádió 
magántársulatoknak a tulajdona s közzéharsog akármilyen hirdetést, csak fizessék meg jól. 
Megtörtént, hogy egy Adams nevű , asztrológa" rádióhirdetcsére egy év alatt 1 300 000 érdeklődő 
jelentkezett. Egy magát Dolores néven kínáló csillagfejtő asszonyságtól másfél millió rádióhallgató 
kért véleményt. Arra is volt eset, hogy egy csillagjós 11 héten belül százezer levelet kapott, közülük 
negyvenezer meg is volt bélelve 1-4 dollár értékű bankócédulával. Majdnem hihetetlen az a 
statisztikai adat, hogy az amerikai közönség évente nem kevesebb, mint 125 millió dollárral adózott 
az emberi hiszékenység vámszedőinek."-? 

Az amerikai tudományos irodalom szomorodottan állapítja meg, hogy ámbár náluk épültek fel a 
világ legnagyobbszabású csillagvizsgáló intézetei, a nagy tömeg mégsem a valódi tudomány iránt 
érdeklődik, hanem megbabonázott szédülettel veti magát a szélhámosok hálójába. Sajátságos 


módon az elkábított százezrek nem tudják, vagy talán nem is akarják megérteni, hogy mindez csak 
üzlet. Uzlet a napilapok és magazinok csillagászati rovata, üzlet a csillagjóslás titkaira oktató 
temérdek könyv, üzlet a tudomány ossággal kérkedő, 1000 oldalas orvoscsillagászati enciklopédia, 
amely minden emberi testrészt és minden ismert betegséget a csillagok járásával kerít 
összefüggésbe. Minden asztrológus könyv kitűnő üzletet jelent, hiszen példányonként 3-5 dollárért 
árulják s vevő tízezrével akad. 

Néhány könyveím közülük: . 

Asztrológia és a balesetek. A csillagok és az On jövője. Asztrológia és házasság. A Zodiacus és az 
emberi lélek. A diák könyve a csillagjóslásról. Családi asztrológia. Asztrológia és lóverseny. A 
csillagok befolyása a tőzsdei árakra. Mikor és hogyan kell bridzset játszani, tekintettel a 
csillagjárásra. 

Hogy mennyire megbolondult a közönség, még az apróhirdetések is mutatják. Ilyesmi olvasható az 
amerikai lapokban: 

,Jó családból szármaxó, hal jegy alatt született vagyonos hajadon keresi egy skorpió ismeretségét 
házasság céljából." 

A beavatottak megértik a rejtélyes szöveget. Az illető hajadon valamelyik asztrológus könyvből 
vagy neki szóló szerkesztői üzenetből arról értesült, hogy boldog házasságra csupán akkor számíthat, 
ha jövendőbelije skorpió jegy alatt születctt, mert a frigy szempontjából csakis ilyen csillagászati 
kapcsolat kedvező. 

Almélkodva írta a New York-i orvosi akadémia egyik nagynevű tagja, hogy mindez nem a 
tizenhatodik században történik, hanem a huszadikban. Ámde mégis, akik évenként 125 millió dollárt 
áldoznak a jövő titkáért, nyilván rák jegy alatt születtek. Hátrafelé botorkálnak a századok 
országútján. 


Hogyan dolgozik az asztrológus-üzletember?" 

Előszor is keleti hangzású nevet választ. Hammon tanár, Omár khán, Tarah bey s hasonló nevek 
páváskodnak a párizsi lapok hirdetéseiben. Néha a név csupán állandó köntös, a benne rejtőző egyén 
minduntalan változik. Ugyanis a csillagjós-ipart valóságos, a céghivatalnál bejegyzett vá//alatok is 
űzik; ezek fizetett alkalmazottként tartják a horoszkóp-készítőt, mondjuk: Omár khánt. Ha nincsenek 
vele megelégedve, elcsapják s az új tisztviselő megint csak Omár néven levelez a megcsalandó 
üzletfelekkel. 

Kezdeti lépés az újsághirdetés. Ebben az illető csillagjós - maradjunk Omár khánnál - közli a 
nagyvilággal, hogy fogadalma folytán a szenvedő emberiség segítségére óhajt lenni s tudományát 
készséggel bocsátja rendelkezésére mindenkinek, aki rászorul. Még pedig teljesen ingyen. Csupán a 
válaszlevél költségére kér előre 2-3 frankot. 

A csalétket egy csomó ember bekapja. Pár frank nem pénz a csábító lehetőségért. Megküldik a 
kívánt csekélységet s közlik születcai adataikat. Postafordultával Omár khántól ez a levél érkezik: 

"Köszönöm, hogy válaszolt hirdetésemre. Hogy az On iránti rokonszenvemet bizonyítsam, több órát 
töltöttem el az Ön horoszkópjának felállításával. Megvizsgálva a planéták állását, az Ön születésének 
pillanatában, azt találtam, hogy igen fontos eseményeket jeleznek Önre nézve, amelyekből rendkívüli 
személyes haszna lehet. Kellő kihasználásuk szerencsét, sikert, boldogságot jelent egész hátralevő 
életére. Ez a bámulatos alkalom három hónapon belül fog bekövetkezni, de pontos időt csak további 
adatok beküldése után s hosszabb, elmélyült számítások alapján lehet csak közölnöm. Egyelőre 
annyit mondhatok, hogy ilyen ritka alkalom az Ön életében többé nem .fog ismétlődni. A szerencse 
vár Önre egy zárt ajtó mögött, amelynek kulcsa az én kezemben van. Én tisztán látom, csalódás nem 
lehetséges. Csekély költség ellenében nagy vagyonhoz juthat. Az emberek ezrein segítettem már s el 
vagyok árasztva hálálkodó levelekkel, amiért immár gondtalan életet élhetnek az én tanácsaim 
alapján. A siker titka: mit és mikor kell cselekedni. Ezt pedig csakis a részletes horoszkóp árulja el. 


Szerencsére Ön értékes tulajdonságokkal rendelkezik, amelyek megkönnyítik a küzdést. Ön 
intelligens, szorgalmas, szívós és kitartó; épp ezért az Ön sorsának tanulmányozása engem 
különösen érdekel." 

A címzett máris teli tüdővel szívja be a közelgő szerencse illatát. Nem tudja, hogy szóról szóra 
ugyanazt a levelet kapja Omár khán valamennyi áldozata, aki megragadt a csábító hirdetés lépén. 

A részletes horoszkóp díja nem is sok. A párizsi jósok általában 150 frankot szoktak kérni. Aki 
beküldi a pénzt és a kívánt további adatokat, megkapja a részletes és elmélyült horoszkópot, amely 
csak terjedelmében különbözik a vásárokról ismert, madarak által kihúzgált szerencsecéduláktól. A 
jós még azzal sem törődik, hogy az egyéni horoszkópot külön-külön gépeltesse le. Valamennyi 
megrendelő ugyanazt a sokszorosított példányt kapja, csak a születési adatok különböznek bennük. 

ON bak jegy alatt született s a Saturnus planéta érezteti hatását. Az Ön szerencsés napja a 
szombat; színe a fekete, az indigókék és a barna; illatszere a benzoé; ékszer gyanánt az onyx a 
legelőnyösebb Önre nézve. Astro- biologikus kapcsolatban van Önnel az ásványvilágból az ólom és a 
kén, a növényvilágból a mirrha, sisakvirág és moha. Szerencseszáma 8." 

"Mindig határozott célt tűzzön ki, törekedjék teljes erővel feléje, de járjon el nagy körültekintéssel. 
Egészségét illetően óvakodjék a meghűléstől, különös gondja legyen a vérkeringésre, valamint az 
emésztés rendbentartására." 

1937 őszén egy neves párizsi elmeorvos, L. H. Couderc, gondolkodóba esett: mi lehet az oka, hogy 
a becsapott emberek ezrei ezeket a khánokat sem föl nem jelentették, sem meg nem pofozták? 
Kísérletet tett, s elhelyezett a lapokban egy megfelelő szövegű csábhirdetést. Legnagyobb ámulatára 
százával jelentkeztek az érdeklődők. Miután , első kísérlet" címén ingyen választ ígért, 
valamennyinek azonos szövegű horoszkópot küldött. Ilyesmi volt benne: , Ön eszes és művelt, 
egyenes és becsületes jellem, de kissé lobbanékony, nem tűri az ingerkedést. Ne feledje, hogy a 
harag rossz tanácsadó. Az ön múltjában váltakoztak a kedvező és kedvezőtlen események, voltak 
zavarok, s ezek némelyike még ma is érezteti anyagi és érzelmi hatását." 


Nincs az a horoszkóp, amelyik megjósolhatta volna a doktornak a váratlan eredményt. Özönével 
érkeztek a hálálkodó levelek. Legtöbbje amiatt áradozott, hogy soha senki így még el nem találta 
néhány adat alapján a levélíró jellemét és a múlt eseményeit. Egyikük ezt ömlengte: , Ön talán 
emberbaráti egyesületet, vagy új vallást akar alapítani? Boldog lennék, ha engem is előjegyezne." 

Couderc doktor egy orvosi lapban leszűrte asztrológiai kirándulásának eredményét. A megrendelők 
hiszékeny, naiv, befolyásolható, háborodott kedélyű és elméjű, egyensúlyukat vesztett egyének. 
Elmebeli fogyatékosságukat kimélyítik a modern elet sajnálatos körülményei: nehéz viszonyok, a 
jövő bizonytalansága, állandó aggodalom. A szélhámos jósok üzenetei még jobban megzavarják őket. 
Az államnak kellene erélyesen közbelépnie, hogy megszűnjék a gyalázatos üzlet. 

Az állam nem lépett közbe. Az üzlet tovább virágzott. 

A magyar olvasó nem hinne a szemének, ha bepillantana például a Nouvel/les Littéraires című, 
legnagyobb irodalmi szintű hetilapnak La vie et son décor (Az élet és külszíne) feliratú rovatába. Ez a 
rovat a nőolvasók számára készül, divattudósításokat közöl és szépészeti üzeneteket közvetít. Az 
1935. november 9-i számban a rovat ezzel a felhívással fordult hölgyolvasóihoz: 

,Asztrális csoport. Arra illetékes egyének tudományos irányítása mellett az asztrális csoport 
segíteni akar mindazokon, akik hozzá folyamodnak. Születésének adatai alapján Ön helyett 
tanulmányozza mindazokat a földi befolyásokat, virágokat, köveket, növényeket és színeket, 
amelyek Önnek kedvezhetnek." 

,.Csoportunk állította elő egyebek között a nevezetes Loviza-parfőmöt is. Ez a parfőm az egyén 
számára készül, különösen az Ön számára, születésének adatai s a nagy planetáris rendszerek 
alapján. Az Asztrális csoport az Ön rendelkezésére bocsáthatja az eredményről szóló elismerő 
bizonylatokat, különösen azokét a boldog adeptusokét, akik 1935 júniusában a nemzeti sorsjátékon 
megütötték a hárommilliós nyereményt." 

Csodálatos. A lap többi részében a legelőkelőbb elmék szólnak a francia olvasóközönség 
legműveltebb rétegéhez, ez a rovat pedig orcapirulás nélkül feji meg a műveltség köpenyege alatt 


meghúzódó butaságot. Az üzlet üzlet. Az örökké éber állam is behunyja a szemét, mert semmi oka 
sincs rápislantani a Loterie Nationale körüli reklám harsonásaira. 

Legvakmerőbb üzleti fogással egy Jacgues Millard nevű csillagjós szédítette meg a francia Bésancon 
lakosságát. Tücsköt-bogarat összejósolt az 1937. esztendőre, általános jólétet s hasonló kellemes 
dolgokat. Csupán egyetlen rossz hír feketéllett a rózsaszínű jóslatok között: Bésanconban a nyáron 
nagyerejű földrengés lesz. A bésanconiak gyorsan biztosították házaikat földrengés ellen s 
alattomban lemosolyogták a hitetlen biztosító társaságokat, amelyek a jóslat ellenére vállalták a 
kockázatot. Elmúlt a nyár, elmaradt a földrengés. Ellenben kiderült, hogy a csillagász a biztosító 
társaságok bérence volt. Négy társaság óriási üzleteket kötött, maga a jós kétmillió frankot keresett. 
Néhány károsult nem hagyta annyiban a dolgot, megrohanta az asztrológust és elverte, hogy csak 
úgy rengett. 


A JÓSLÁSNAK SZÁZFÉLE MÓDJA VAN 


Az asztrológia üzletembereivel külön foglalkoztam, mert ők mégis valamelyes tudományos festékbe 
mártott szálakból szövik a hálójukat. De az elbutult hiszékenységnek egyéb piócái is hemzsegnek a 
nagyvárosokban, mindenféle jósnő, látnok, mágus és álmédium, akiknek műveltségi készlete csak 
annyi, amennyit az elemi iskola padjain magukba szedtek. 

Úri hölgyek társas összejöveteleken titokzatos mosollyal adogatnak egymásnak címeket rejtő 
cédulákat. Lelkük rajta, ha elhiszik, hogy a sors a jövő titkát nehéz illatú udvari helyiségekben és 
komor házmesterlakásokban rekkenti el, megfejtését pedig íÍrás-olvasással hadilábon álló, örökké 
gyászszegélyes körmű asszonyságokra bízza. De ezek legalább szerényen meghúzódnak a 
vackaikban és beérik az úgynevezett száj-reklámmal. A valódi jóspiac tarka pereputtya akkor rajzik 
elénk, ha széttekintünk az okkultista hirdetés-irodalomban. Erre alább külön rátérek. 


Mondandóim során, mint eddig is tettem, alkalmazkodom az általános szóhasználathoz, amely nem 
különbözteti meg egymástól a jóst és a jövendőmondót. Szorosan értelmezve az utóbbi szó a 
látnokot illetné meg, aki a saját okkult képességei révén tud a jövőbe pillantani. A jóslás (divinatio) 
külső jelekből és jelenségekből következtet a jövőre. (Az omen megint más; ez is a jövőt jelzi, de nem 
mi folyamodtunk hozzá, akaratlanul jelentkezik.) A mi együgyű jósnőink alig tudnak egyébből jósolni, 
mint kártyából, kávéaljból, babszemből, kristálygolyóból. Pedig a klasszikus világ s ennek 
hagyatékaképpen a kései középkor, több mint százféle jósmódszert ismert. Összeírtam egy csomót 
közülük. (A görög nevet tájékoztatásul csatolom néhányhoz.) 


Borostyánjóslás (Daphnomantia) 
Csontjóslás (Cleromantia) 
Falevél-jóslás (Botanomantia) 
Füstjóslás (Capnomantia) 
Forrásjóslás (Pegomantia) 
Fügefalevél-jóslás (Sycomantia) 
Fahulladék-jóslás (Xylomantia) 
Hamujóslás (Spodomantia) 
Homok-jóslás (Geomantia) 
Hagymajóslás (Cromniomantia) 
Kakasjóslás (Alectromantia) 
Nyíljóslás 

Kenyérjóslás 

Kockajóslás 

Kulcsjóslás 

Lámpaláng-jóslás 


Madárjóslás 
Névből-jóslás 
Patkányjóslás 
Répalevél-jóslás 
Sajtjóslás 
Sójóslás 
Számjóslás 
Szemjóslás 
Tésztajóslás 
Tükörjóslás 
Tűzjóslás 
Tömjénjóslás 
Tojásjóslás 
Véletlen-jóslás 
Viaszjóslás 
Vízjóslás (10-féle) 
Versjóslás 
Vakondjóslás 


Az álomjóslásról már szólottam. A nekilendült két modern tudománnyal, a kézjóslással és 
írásjóslással nem foglalkozom. Hogy írhassak róluk, el kellene mélyednem bennük. 

A borostyánjóslás egyszerű. Friss gallyat kell a tűzre dobni; ha pattog jó jel, ha sokat pattog, még 
jobb. 


Csontjóslásnál csontlemezekre felírják a betűsor egy-egy betűjét, zacskóban összekeverik s 
egyenként kihúzgálják, mint a lutricédulát. A kihúzott betűkből alakuló szavakat vagy megértik, vagy 
nem. 

Falevéljóslás éjjeli viharok után történik. Hajnalban ki kell menni a kertbe s a lehullott levelek 
helyzetéből ki lehet okoskodni a jövőt. Már aki tudja. 

Füstjóslásnál virágmagvakat dobunk a parázsra s a füst alakjából és irányából hozzáértő ember 
fontos dolgokról értesül. 

Forrásjóslásnál szűknyakú edényt merítünk a vízbe s az edénybe tóduló víz kotyogása az efféle 
beszédben járatos embernek megmondja a jövőt. 

Fügefalevéljóslásnál nem kell rosszat gondolni. A levélbe tűheggyel bekarcoljuk a kérdést és a 
levelet félretesszük. Ha sokáig friss marad, jó jel. Ha gyorsan szárad, készüljünk a rossz eredményre. 

Fahulladékjóslásnái fel kell szedegetni séta közben az elénk kerülő fadarabkákat s alakjukból 
következtetni lehet a jövőre. 

Hamujóslásnál este a szabadban szétteregetjük a hamut s ujjunkkal beleírjuk a kérdést. Reggelre a 
betűk nagy része olvashatatlanná mosódik el, de a megmaradt betűkből ki lehet hüvelyezni a 
választ. 

Homokjóslás úgy megy végbe, hogy egy marék homokot az asztalra dobunk. A homokszemek 
szeszélyes ábrákká peregnek szét, ezeket a képzelőtehetség kiegészítheti és a jövőre 
vonatkoztathatja. 

A kígyójóslás külön tanulmányt igényel. A kígyó gyűrűzéseiből kell a jövőre következtetni s ehhez 
kellő készültség és tapasztalat szükséges. 

A hagymának az időjárás körül van szerepe. Az 1842. évi Debreceni kalendáriumba be van írva, 
hogy újév napján egy földesuraság cselédei a következő babonaságot cselekedték: §" 

"Egy jókora nagyságú vereshagymát négy részre vágván s annak lemezeit széjjel szedvén, 12 ilyen 
cikket szabad akarat szerént kiválasztanak belőle és azokat sorba rakván egy deszkára, tepsire vagy 


tálcára, a 12 hónap nevei szerint elnevezik. Azután pedig mindenik lemezben egy-egy kis lágy sót 
tévén, éjszakára felteszik a meleg kemencére; reggel osztán megnézegetvén, azt hiszik, hogy amely 
lemezben a só elolvadt vagy megnedvesedett, annak nevét viselő hónap esős lesz, amelyben pedig 
fel nem olvadt, az száraz hónap fog lenni." 

Szokás az ilyen paraszti babonákat lemosolyogni. Pedig ezt a babonaságot is, mint sok mást, 
valamikor a művelt uraságok űzték, róluk szállt ingyen hagyományként a parásztra. Pontosan 
ugyanennek az eljárásnak leírását találom a többször említett Breslauer Sammlungen 1719-i 
évfolyamának 62. oldalán. Bizonyos Kortholt porosz államtanácsos küldte be a közleményt s 
hivatkozott több előkelő úrra, akik a hagymajóslást fényes eredménnyel próbálták meg. A paraszt és 
az államtanácsos közt a különbség csak ennyi: a parasztember azért rakja ki a hagymaszeleteit 
újévkor, mert ekkor kezdődik az esztendő. Az államtanácsos szerint az okból kell újévkor fogni a 
kísérlethez, mert előtte való éjjelen van az astrum praesagiens-nek (jósló csillag) legerősebb uralma. 
Melyik ez a szilveszteri jóscsillag, nem mondja. 

Ugy látszik, az astrum praesagiens-hez kapcsolódik a szilveszteri ólomöntés is. Ma tréfás játék, 
valamikor komolyan hittek benne. Csakúgy, mint a többi, nem részletezett módszerben, amelyekre 
kár a betűöntő szedőgép ólmát pazarolni. Még csak a kakasjóslásról valamit, annak a 
szemléltetésére, hogy egykor az efféle jósolgatás nemcsak komoly, de halálosan komoly volt. 

Nagy kört húztak a földön s annyi részre osztották, ahány betű van a betűsorban. A betűknek 
megfelelő részekre egy-egy árpaszemet tettek, a kör közepére belódítottak egy kakast és lesték, 
milyen sorrendben fogja az árpaszemeket felcsipegetni. Az egymásra következő betűk zagyvalékából 
esetleg lehetett valamelyes értelmet kihámozni. Ha a kakas abbahagyta a szemelgetést, a maradék 
betűkből jósoltak. Mikor Valens császár Antiochiában tanyázott, néhány jós megpróbálkozott a 
kakassal, hogy kisüsse, ki lesz Valens utóda a trónon. A megmaradt betűkből ez a névtöredék jött ki: 
Theod... Valens megtudta és rendet csinált. Először a bűnös kíváncsiakat fejeztette le, azután minden 


Theodorus nevű, trónjelöltként számbavehető polgárt. A kakas mégis jól volt értesülve, mert utóda 
Theodosius lett, akit a történelem a Nagy jelzővel ékesített fel... 


REMÉNYVÁSÁR A JÓSPIACON 


Nem hinné az ember, az okkultista hirdetésnek minő múltja van. Már a XVII. század elején 
találkozunk vele. A British Museum levéltára (5931. számú Harleian-kézirat) őriz egy ilyen hirdetés- 
szöveget; hol jelent meg? nem tudni. 

Gray "s Inn Lane-ben (pontos cím) lakik Mrs. Stothards, aki válaszol minden nem tilos kérdésre, 
például: életfolyása boldog lesz-e avagy boldogtalan? miféle személy lesz a házastársa? a házasság 
kedvező időpontja elmúlt-e már avagy csak ezután következik be? valamelyik barátja igaz-e vagy 
álnok? s más effélékre. Születési helyének és időpontjának ismeretében megmondja, minő 
események várnak rá a jövőben. Elemzi a test bármely részén található szemölcsök jelentőségét; 
kitűnően magyarázza és megfejti az álmokat. Dff félshilling. Menjen fel a lépcsőn és ne 
kérdezőskögdjék." 

Ami a furcsa szemölcs-jóslást illeti, ennek a titka elveszett volna az utókor számára, ha egy Lupton 
nevű korbeli író Notable Things (Figyelemreméltó dolgok) című (1660) könyve fel nem jegyzi a 
szükséges tudnivalókat. Eszerint: 

,Szemölcs a kézen és karon arra utal, hogy a test egyéb részein is akad hasonló. Szemölcs a vállon: 
bölcsesség; közel a hónaljhoz: gazdagság és rang. Szemölcs az ajkon: jó gyomor és beszélőképesség. 
Szemölcs a homlok jobboldalán: nagy gazdagság, - baloldalon az ellenkezője. Vörös bibircsó akár 
férfinak, akár nőnek az orrán: erős szerelmi hajlandóságra vall. Egy vagy több szemölcs a hastájon: 
nagyevőt árul el. Férfi térdén: gazdagságot, nő térdén: sok gyermeket jósol. Mellen: szegénység, 
csípőn: nyomor és szerencsétlenség." 


A modern reményvásár bemutatását Párizzsal kezdem. Ebyetlen hetilapnak egyetlen számában 
harminchét jós és jósnő csalogatja az olvasót. Még pedig a művelt olvasót, mert a Candide nem a 
pallérozatlan elméjű tömegek számára készül. Ugy látszik, van afféle műveltség is, amelyik a 
felszínen terül el, mint a kérkedően nagylevelű lápvirág s eltakarja az alatta rejtőző feneketlen 
butaság-tömeget. 

A jóshölgyek többnyire keleti tanulmányokkal hivalkodnak, alkalmazkodva a közhithez, amely 
szerint ott ringatták az okkultizmus bölcsőjét pólyás korában. Egyik azt hirdeti, hogy ötezeréves 
egyiptomi titkokat ismer; a másik arab, a harmadik hindu titkos tudományoknak a tudója. Olyan is 
van, aki most érkezett Tibetből, ahol a Nagy Lámák okosították ki arról, miképpen mondjon jövendőt 
tyúkeszű párizsi asszonyoknak. Ectekezási díj 20 frank. 

Kelet papnői nemcsak jósolnak. Tanácsolnak, vezetnek, kifejlesztik megbízóik lappangó 
képességeit, erősítik önbizalmukat, megacélozzák őket az élet küzdelmeire, biztosítják a sikert. Mme 
Renée a hirdetés szerint látnok, gondolatátvivő és chiromanta. Oegyiptomi tarot-val dolgozik. Nem 
kérdez, hanem tanácsol. Csalhatatlanul megmondja a jövendőt. Pontos dátumok. Közli a siker titkát. 
Küldje be születési adatait és húsz frank ötvenet. - Mme Thercse Girard , diplomás" látnoknő. 
Tudományos ellenőrzés mellett működik. Neve az egész világon ismeretes. Mondja ő. Hol szerezte a 
diplomáját, nem közli s így kételyeim nem jogosulatlanok, mert tudásom szerint okkultizmust csupán 
a salamancai egyetemen tanítottak, ott is ötszáz évvel ezelőtt s lehet, hogy ez sem igaz. Valamennyi 
hirdető között a legolcsóbb Mme Buick. Ő csalhatatlan tanácsokat ad egészség, szerelem, házasság 
és családi unalom eseteiben. Mindezt potom öt frankért. 

Kegyetlenül unhatja magát családi körében a párizsi dáma, akit még az sem lep meg, hogy íme 
egyetlen újság hirdetési rovatában harminchét természetfölötti tulajdonsággal megáldott tehetség 
verődik össze. 

Ahogyan a francia lapok hű tükrözői voltak a párizsi nők hebehurgyaságának, a német okkultista 
hirdetések német alaposságról tettek bizonyságot. Elővettem az egyik legkomolyabb okkultista 


folyóirat, a Zeitschrift für Okkultismus 1921-22. évfolyamait. Végigböngésztem a hirdetéseket és 
elámultam, milyen pergőtűznek van kitéve a jámbor olvasó. Ha mindazt elhiszi, amit a hirdetések 
ígérnek és hozzájuk folyamodik, következőképpen szerelik fel az emberi lét küzdelmeire: 

Mindenekelőtt meg kell tudni, mik a jelen rejtelmei és a jövő titkai? Legbiztosabb, ha az érdeklődő 
E. M. úrhoz fordul Drezdába, aki is a saját megjelölése szerint Veupsychologe und Traumdarsteller 
(Újlélekbúvár és álomábrázoló). Be kell küldeni két fényképet s a különös foglalkozású úr megfelelő 
tiszteletdíj ellenében ezeket a teljesítményeket ígéri: , Telepatikus úton hat a távolból. Befolyásolja a 
szenvedélyeket, megszabadít gyengeségektől és aggodalmas érzésektől. Saját gondolati erejének 
(Gedankenkraft) átvitele útján lelki harmóniát teremt. Az akaraterőt gyarapítja. Megállapítja fénykép 
után a jellemet. Nagy létkérdésekben tanácsot ad. Szállít mágikus kristályokat tisztánlátás 
(Hellsehen) és szuggesztió céljaira. Kiképez ,szuggesztőröket" (nem hipnotizőröket!) és 
,Mmagnetopathákat". 

Az ilyen okkultista-polihisztor mellett eltörpül bizonyos J. K., aki csupán lámpaláz és 
akaratgyengeség ellen nyújt távkezelést , mágikus fluidum" útján s magát mint Psychologe und 
Magnetopath írja alá. Viszont C. B. nem egyes eseteket kezel, hanem az egész embert átalakítja. Tíz 
márka ellenében tájékoztató ismertetést küld; címe Lebensführer mit Harmonielehre (Eletútmutató 
harmóniatannal). - W. G. a lélek legtitkosabb rejtekeit piszkálja felszínre , intuitív ezoterikus 
névértelmezés" útján. A kissé homályos megjelölést ez a magyarázat világítja meg: , A névjelentés 
három fokozatából megállapítható, hogy kiki milyen szellemi magaslatra lendítette fel magát, 
illetőleg, hogy szellemi átmenetek vannak-e nála folyamatban, avagy még valamely alsóbbrendű 
alkatban éli az életét." 

A. M. úr Casselben továbbmegy. Nem csupán a jelent s esetleg a jövőt leplezi le, de a múltat is. 
Mégpedig azt a múltat, amely az előző inkarnációkat tartalmazza. A tájékoztató szerint kívánatra 
kiderít , előző inkarnációkat, messze a Krisztus születését megelőző időkre visszamenőleg". 


Valamennyi hirdetőt veri egy Alchimia című hirdetés, ez csupa főnévből és melléknévből van 
összeróva: , Titkos szer az aranycsináláshoz! A bölcsek köve! Eletelixir! Tekintély! Paracelsus titka!" 

Tegyük fel, hogy a mi okkultistánk lelkiek tekintetében rendben van, csupán a teste beteg. Ez 
esetben válogathat a legkülönfélébb, távolból ható rendszerek között. Biztos eredményt ígér C. H. 
úrhölgy módszere, aki a legsúlyosabb betegeken is azonnal segít durch Hellhören (tisztánhallás 
útján). Elképzelni sem tudom, mi a csoda lehet ez. Egy másik hölgy, H. H. nevezetű Lebens- und 
Heilreformerin (Élet- és gyógyújítónő) nem csupán távolból gyógyít, de , távtanfolyamot" (Fernkurs) 
is tart a távgyógyítást megtanulni óhajtó urak és hölgyek számára. 

A gyógyszertárak is bekapcsolódtak a hirdetési tevékenységbe. Hirdetnek Magnodint, távolbaható 
készítményt telepatikus gyógykezelés céljaira, - Vörös életelixirt, főképpen öregségi bajokban, - 
Aurodin-olajat, amely ,ódtartalmúan van polarizálva s felgerieszti és elmélyíti az ódikus érzéseket". 
Jó kisegítő szer lehet azok részére, akik lelki ügyeikben az intuitív ezoterikus névértelmezést veszik 
igénybe. 

Ha a hivő okkultista ekképpen rendbehozta lelki és testi ügyeit, elindulhat a dolgára. De a 
mindennapi élet rémteli őserdejében mindenfelől ellenséges karmok kapdosnak feléje. Jól teszi hát, 
ha megveszi a Mágikus Tükör című, zsebbevaló kis kézikönyvet. Ez útmutatást ad, miképpen lehet 
védekezni a káros lelki hatások ellen. Még okosabban cselekszik, ha a casseli Arkana-céghez fordul 
és megrendeli a Mephisto-készüléket. Nyolc márka; díszes minőség tizenöt márka, sötétben is 
világító 25 márka. Az ördöngös kis készülék minden élő lényről vagy élettelen tárgyról csalhatatlan 
bizonyossággal megállapítja, hogy milyen nemhez tartozik. Ha például valakinek kételyei vannak, 
hogy fiú-e a lány, vagy lány-e a fiú, feje fölé kell tartani a készüléket s pár pillanatig várni, amíg 
ingája lendülni nem kezd. Szabályos ingamozdulat hímnemű lényt jelez, köralakú nőneműt. Ha nem 
mozdul az inga, a helyzet zavaros; a hirdetés szerint , Kombination der Objekte" mutatkozik. Meg kell 
adni, hogy a mindennapi élet ritkán nyújt alkalmat efféle kételkedésekre, ámde a Mephistónak egyéb 


haszna is van. Nevezetesen bármely pénztárcáról kideríti, hogy hímnemű vagy nőnemű állat bőréböl 
készült-e? amit jó tudni. 

Mindezeknél hasznosabb, sőt nélkülözhetetlen a Tattwaskop nevű műszer. Olyan, mint az óra; 
zsebben lehet hordani. Seregnyi cég hirdeti, mint a , modern sikerember" célszerű felszerelését. 
Tudnivaló, hogy a világűr kisugárzásai között a Tattwa-sugarak hatnak legkedvezőbben az emberi 
sorsra. A sikerember tehát akkor fog valamely vállalkozásba, amikor a Tattwa jelentkezik. Hogy 
mikor? pontosan megmondja az elmés találmány, amelyről minden csillagászati képzettség nélkül 
nyomban le lehet olvasni, hogy sugárzik-e már a Tattwa, vagyis alkalmas-e a pillanat a vállalkozásra? 
Szőrszálhasogatás lenne ilyenkor aggályoskodni, hogy a Tattwa az e/lenfélnek is jó s hátha az is 
szorongat egy Tattwaskopot a mellényzsebében? . 

Reichenbach báró tanítását élelmesen értékesíti egy lipcsei cég. Odmérő készüléket ajánl; ez 
pontosan megméri az ember tenyeréből és ujjahegyéből kiáramló ódikus sugarak mennyiségét és 
erejét. - Egy mágusnak öltözött meztelen kardot villogtató úr gnosztikus tanfolyamot hirdet. Aki 
elvégzi, nem Saul agyagedényéből, hanem Dávid kürtjéből fog megkenetni. ,kimondhatatlan olajjal". 
Megtanulja az újjászületéshez szükséges titkokat; megismerkedik a vízzel, amelyben a tudók 
fürödnek, - megtudja, ki szereti őt: Aphrodite? Persephone? Selene? avagy Kybele? Azt is megtudja, 
mi volt a mennyei kapu, amelyet Jákob látott Mezopotámiában, - mi volt a bűvös növény, amellyel 
Odysseus disznóvá varázsolt társait megint emberré változtatta, - s mi a meztelen szablya, amely az 
élet fájához vezető utat biztosítja. 

Az angol okkultista hirdetéseket egyszerűség és üzletszerűség jellemzi. Elővettem találomra a 7he 
Two Worlds című spiritualista hetilap egyik számát. Az ottani okkultisták különlegesen kedvelt 
szórakozása az úgynevezett pszichometria. Valamely apró használati tárgyat kell a mágusnak 
küldeni s ő ennek alapján kicsalogatja csigaházából a jövőt. Egy hűvös szárazsággal fogalmazott 
reklámcikkből arról értesülünk, hogy bizonyos Farmer nevű úr ócska mellényének béléséből 
kimetszett egy levélbélyegnyi darabot s elküldte a mágusnak. Pár nap múlva megjött a válasz: 


"December hónap kedvezni fog Önnek s nagy nyereségre tesz szert. Azután kísérletezések ideje 
következik s csupán a jövő év márciusában dőlnek el a dolgok az On javára. Ugy látom, hogy idegei 
nincsenek rendben. Szedjen erősítő szereket. Az elmúlt hónapokban súlyos veszteségei voltak, de 
minden rendbe jön s Önre boldog és békés esztendők várnak." 

Az előfizető nem azért járatja a lapot, hogy kételkedjék. A reklámcikket színigazságnak fogadja s a 
mágushoz özönlik a sok ruhabélés, nadrággomb, cipőfűző és egyéb madzag. 

Az amerikai asztrológus-hirdetésekről már szólottam. Az okkultista reklám egyéb lépvesszői közül 
különösen egyhez tapadt a szemem: a Siker-klub hirdetéséhez. Az egyesület alapeszméje tetszetős. 
Ha bármi oknál fogva ellankad bennünk az akaraterő, ismét talpraállíthat egy másik akaraterős 
egyén, a belőle kisugáraó energia segítségével. Hát még ha az energiát nem egy, de ezer meg ezer 
egyén sugározza felénk! Ami akkor történik meg, ha belépünk a siker-klubba. (Tagsági díj csupán 
néhány dollár.) Minden tag kap egy Harmonia-kulcsot, azaz írásbeli tájékoztatást. Ebben pontosan 
meg van jelölve az időpont, amikor a tagoknak abba kell hagyni foglalatosságukat, minden 
akaraterejüket összeszedve tagtársaikra kell gondolniuk és energiát kisugározniuk. A csüggedt tag 
felé mintha ezer és ezer leadó-állomás ontaná energia-sugarait. Ő megtöltözik velük, a felgyülemlett 
akaraterőtől meglódul és kiharcolja a sikert. Amelyet az alapítók a maguk számára máris 
elkönyveltek. 


LENORMAND KISASSZONY 


A hivatásos jósnők sorából valóságos történelmi nevezetességre tett szert a sokat emlegetett 
Lenormand kisasszony. 

A franciák már rég tisztában vannak vele, hogy híres jövendölései mind ,aprés coup" hangzottak el. 
De még mindig akadnak tájékozatlan, ötöd- és hatodkézből merítő, pongyolatollú dilettánsok, akik 


újra meg újra felfrissítik az ostoba legendát, hogy a csodálatos asszony megjósolta Joséphine 
császárné sorsfordulatait, Napóleon bukását és sok minden egyebet. 

Igen, megjósolta, de mindig csak utólag. Amit nagyon könnyű ellenőrizni, csak át kell nézni 
akármelyik francia lexikonban Lenormand kisasszony műveinek jegyzékét. A megjelenés évébői 
rögtön kiderül, hogy a látnoknő az ő bevált jövendöléseit Joséphine halála után közölte a világgal, 
amikor az egyetlen tanú már nem jelentkezhetett." 

Maria-Anne-Adélaide Lenormand 1772. május 27-én született Alenconban. Tizenhatéves korában 
Párizsba került és fehérneművarrással kereste kenyerét. Különös természetű leány volt; hajlott 
mindenféle babonára s ő maga is jósolgatott az előkelő vevőknek. Mikor Párizsra ráköszöntöttek az 
1789. esztendő eseményei, egyszerre csak híre ment, hogy a fehérneműs bolt furcsa kisasszonya 
előre megjósolta a forradalmat. Ez bizony nem volt nehéz. Tudta azt mindenki, aki a nép közt 
megfordult, csak a rövidlátó főnemesség nem akart tudni róla. A kis varrólány jóstehetsége 
fellendítette a boltot. Egyre többen nyitogatták az ajtaját, hogy jövendőt mondassanak maguknak. Az 
üzleti érzékű vidéki lány most elérkezettnek látta az időt, hogy pénzre váltsa fel tehetségét. Társult 
egy Gilbert nevű hivatásos jósnővel s közös rendelőt nyitottak Párizs szívében, az előkelő Saint- 
Germain negyedben. 

Mi volt a fiatal szibilla tehetsége? Semmi esetre sem az, hogy belelátott a jövendőbe. Ellenben jó 
megfigyelő képességgel, kitűnő arcismerettel, éles és furfangos elmével áldotta meg a természet. A 
beszélgetést ártatlannak látszó kérdezősködéssel kezdte: 

"Melyik színt szereti legjobban? Melyik a kedves virága? Milyen állattól irtózik leginkább? Eszik-e 
hagymás ételeket?" Tíz-húsz felelet már kezébe adta az első szálakat. Es ne feledjük, hogy a XVIII. 
század Párizsában vagyunk, ahol már maga a ruha elárulta, ki milyen társadalmi osztálynak a tagja. 
Álruha nem használt, a varróleány gyakorlott szeme azonnal észrevette a turpisságot. Néha magához 
rendelte az ügyfeleit folytatólagos tanácskozásra s közben bőven volt ideje, hogy kémeket eresszen 
a nyomukba. 


Elég az hozzá, Lenormand kisasszony vállalata fellendült, elvált a társától s ezentúl fényes új 
lakásban a maga kezére dolgozott. 

Jóslásainál többféle rendszert alkalmazott. Leggyakrabban kártyát vetett. Három csomója volt s 
aszerint, amint 7, 13 vagy 17 kártyát rakott ki, elnevezte a műveletet kis-, közép- és nagyjátéknak. 
Jósolt kávéaljból is. Rálottyantotta a kávéaljat egy közepén lyukas, lapos tálra. Tíz-tizenöt perc múlva 
(közben kérdezősködött) a víz a lyukon kiszivárgott, a visszamaradt kávéalj megszáradt és 
képzeletébresztő kacskaringókban terült el a tálon. Ebből aztán lehetett jósolni akármit. 

Lenormand kisasszony szereplésének első korszaka a forradalom végéig terjed. Főúri ügyfelei 
lassanként elmaradtak, bizonyos általánosan ismert okokból. Helyettük az új világ vezéremberei 
adták egymás kezébe a kilincset: Marat, Robespierre, Saint-Just. Már ahogyan a szibilla mondja 
emlékirataiban. Ő mind a háromnak erőszakos halált jósolt. Így is történt. Sajnos, a csodálatos 
jóslatokra csupán egyetlen tanú van: a jósnő saját maga. Ezt a jóslatot is utólag eszelte ki, hogy a 
világ előtt így indokolja Robespierre lovagiatlan cselekedetét, aki is becsukatta őt a Petite Force nevű 
női börtönbe. Nem a merész jóslat megtorlásául, hanem arisztokratákkal való cíimborálás gyanúja 
miatt. De akármilyen okból zárták be, illett volna, hogy a maga sorsát is lássa előre, ne csak a 
másokét. 

A Petite Force-ban töltött napok indították el Lenormand kisasszony ragyogó második korszakát. 
Amint írja, itt ismerkedett meg egy fogoly nővel, Beauharnais tábornok feleségével. Ez a hölgy, 
leánynevén Joséphine Tascher de la Pagerie, cédulát csempészett hozzá s megkérte, árulna el 
valamit a jövőjéből. A jósnő visszacsempészett egy másik cédulát, erre volt felírva a híres-nevezetes 
jövendőmondás, amelyet ma is áhítattal, szinte ájtatosan szoktak idézni a hivők. 

"Beauharnais tábornok áldozata lesz a forradalomnak. Özvegye két év múlva újra férjhez megy, 
mégpedig egy fiatal katonatiszthez, akire a legfényesebb jövendő vár. Mint a tiszt felesége, tizenkét 
éven át élvezni fogja a szerencse legdúsabb kegyeit s az államban elérhető legnagyobb rangot, de 
azután megfosztják a nagyság minden pompájától." 


Ez aztán nem holmi kétértelmű locsogás, hanem félre nem magyarázható pontos beszéd, amelynek 
minden szava valóra vált. Beauharnais tábornok vérpadon halt meg, özvegye két év múlva férjhez 
ment egy Bonaparte Napóleon nevű fiatal katonatiszthez, aki utóbb első konzul, majd Franciaország 
császára lett. Tizenkét évig övezte Joséphine-t az államfői pompa, azután Napóleon elvált tőle... 

Igen, de a nevezetes cédulát Joséphine-en kívül senki sem látta s az esetet Lenormand kisasszony 
csupán 1815-ben közölte a világgal Souvenirs prophétigues d"une sibyile című könyvében, amikor a 
császárné már halott volt és nem szólhatott, nem tanúskodhatott! 

Valami kapcsolata csakugyan lehetett a későbbi császárnéval. Ezt a kreol asszonyt néger dajkái 
ránevelték mindenféle babonára, kártyavetésre, szerencsemondatásra. A divatos párizsi jósnőt 
néhányszor magához rendelte s ennek egyéb sem kellett, hogy elhíresztelje a magas összeköttetést. 

Az udvar látszólagos kegye fényes reklámnak bizonyult. Lenormand kisasszony diadalmas 
pályafutásának delelőjére ért. Ugyfeleinek sorába tartozott Talma, a nagy színész, - David, a nagy 
festő, - sőt Staél asszony is, a nagy bölcselkedő. 

Egy napon megint jósolt Joséphine-nek. Azt a komor végzetet jövendölte meg, hogy a császár el fog 
válni tőle. Voltaképpen nem jövendölt, inkább árulkodott. Hogy Napóleon válni akar, mindenki tudta, 
csak a felesége nem. Lenormand kisasszony gorombán vétett a titoktartási kötelesség ellen, amikor 
a hírt jóslat alakjában megsúgta a semmit sem sejtő asszonynak. Másnap Fouché, a rendőrminiszter 
udvariasan magához rendelte a szibillát. Ez boldogan ielentkezett a kártyáival. 

- Tudja, miért hívattam? - kérdezte a miniszter. 

- Nyilván meg akar hallgatni. Elhoztam a nagy játékot. 

- Nem éppen. Le kell magát csukatnom. 

- Engem? lecsukni? miért? 

- No hallja, a nagy szibilla ne tudná az okát? Kérdezze meg a kártyáit. 

A riadt hölgyet ott marasztalták s leckeképpen néhány hétig benn tartották a fogházban. 


A császárság bukása után egy darabig a régi híréből élt, majd megfogyatkozott a híre is, a 
jövedelme is. Megpróbálkozott az irodalommal s kiadta emlékiratait, a híres post eventum jóslatok 
ősforrásait. Könyvkereskedésbe is belevágott, az sem vált be. Ekkor nagy reklámzajjal elhíresztelte, 
hogy Belgiumba kell utaznia, fontos jóslatai vannak az orániai herceg számára. De megint csak az 
történt, hogy a jövő titkainak nagy ismerője nem látta előre a saját sorsának fordulatait. Brüsszelben 
letartóztatták, mert a vámőrök minden kártya és kávéalj nélkü( felfedezték, hogy kettősfenekű 
bőröndben zsebórákat akart csempészni Belgiumba. 

Mikor kikerült a börtönből, a jóstehetség dicsfénye haloványra fakult. A hívek elhagyták, a világ 
elfelejtette s neve csupán 1843. június 25-én bukkant fel ismét a lapokban, amikor 72 éves korában 
meghalt. 

Halála után, mint ez már ilyenkor szokás, a legenda hamvadó parazsa megint fellobbant. Könyveket 
írtak, cikkeket ontottak róla, tanúk szólaltak meg, ezt meg azt a valóra vált jóslatot emlegetve. 

Azóta egy század patinájának aranyos zöldje rakódott a híres jóslatokra s ma is akadnak 
gyakorlatlan szemű hivők, akik nem látják meg, hogy csupa eredetileg is zöld beszéd húzódik meg az 
idő nemes rozsdája alatt. 

Az utószülött pletyka most már magát Napóleont is besorozta Lenormand kisasszony ügyfelei 
közé."98 A nagy száműzött már nem élt. Nyugodtan hazudhatott akárki akármit, mint a mi Háry 
Jánosunk, mikor nem volt jelen a diák. , S vitéz Háry János istenigazában - Elveté a sulykot ő 
bátorságában." A sulyokvetésben feljegyzésre méltó eredményt ért el bizonyos W. Killian nevű angol, 
aki állítólag Szent Ilonán járt, beszélt Napóleonnal s tulajdon szájából hallotta, hogy bizony ő 
jósoltatott magának a szibillával, mégpedig nem is a császári palotában, hanem a jósnő lakásán. Ez 
tette őt figyelmessé Szent Ilona szigetére is! Az angol utazó szerint Napóleon így mondta el az 
esetet: 


"Lenormand kisasszony megmutatta nekem Szent Ilona szigetét s le is rajzolta Rue Tournon-beli 
lakásán egyik szoba padlójára. A sziget egyes helyeihez odaírta: Plantation-House, Long-Wooa, The 
Tower, Hudson Lowe." 

Mindent el lehet hinni. Még azt is, hogy a párizsi varrólány angol helyneveket irkál a padlóra 
kifogástalan helyesírással s évekkel előre tudja, ki lesz Napóleon száműzetésének idején a sziget 
kormányzója. Csak azt nem, hogy a franciák császára lakásán fogja meglátogatni a pénzért kártyát 
vető asszonyságot. (Killian könyvét, amelyben a csodálatos esetről ír, Cabanés doktor említi meg, 
de pontos adatokat a könyvről nem közöl.) 

Nem számítva mindezeket, Napóleon nem Lenormand kisasszony révén értesült Szent Ilona 
létezéséről. Ő azt már kadét korában ismerte. 

Erre azután én tudok tanút állítani: saját magamat. Sőt mindazokat, akik Firenzében jártukban 
betértek a Laurenziana-könyvtárba s módjuk volt bepillantani Napóleon iskolai füzetébe. Uveg alatt 
őrzik az érdekes ereklyét, az utolsó lap van benne felütve. Napóleon kadét korában ebbe a füzetbe 
írta feladatait a tengerentúli gyarmatokról. Az utolsó lap közepén a dolgozat megszakad s a legutolsó 
sor, amelyet a gyermekkatona a füzetbe jegyzett, így szól: 

,Sainte-Hélcne, petit isle." 

Szent Ilona, kicsiny sziget... 

Más kérdés, nem riad-e felénk valamely lélekdöbbentő végzetszerűség a négyszavas sorból, 
amelyben a leendő császár tulajdon kezével írta le életsorsának utolsó megrázó fejezetét? Nem 
tudom. Lehet véletlen is, ismerjük különös játékait. 

Íme a napóleoni véletleneknek még egy sajátságos találkozása: 

Szent Ilona szigetét ugyanazon a napon fedezi fel egy portugál hajós, amelyiken Kolumbus 
rábukkan Martinigue szigetére. Martinigue szigetén születik Joséphine császárné és Szent Ilonán 
meghal Napóleon császár... 


Félelmetesen különös találkozás! Magamat is meghökkentett, amikor egy nagyigényű, komoly 
könyvben olvastam. Fel is használtam a gondolatébresztő adatot, Írtam is róla, mint a leselkedő 
Végzet felsötétlő árnyékáról. Regényben nagyon szépen hangzott. De most száraz prózát írok, bele 
kell hát tekinteni a lexikonba. Ott bizony az olvasható, hogy Martinigue szigetére 1493-ban érkezett 
Kolumbus Márton napján, Szent Ilonát pedig 1502-ben fedezték fel a portugálok Ilona napján. 

A Végzetet dübörögtető hírkoholó nem vette észre, hogy mind a két szigetet nyilvánvalóan arról a 
szentről nevezték el, akinek névünnepén történt a felfedezésük. 

Így jár az ember, ha a nyomtatásban felsötétlő butaságokat első szóra elhiszi. 


EGY ŐRÜLT JÓSIGÉI 


Leszűröm a nagy reményvásár tanulságát. Lehetséges, hogy a hivatásos jövendőmondó valamelyik 
homályos mondatába csakugyan bele lehet magyarázni a valóra vált jövőt. Egyik hazai jósnőnk 
végzetterhes megnyilatkozása: 

Áprilisban enyhe idő lesz, de májusban kései fagytól kell tartanunk... Az év második felében egy 
rablásszerű bűnügy tartja majd izgalomban a kedélyeket... A színházaknak jó évadjuk lesz. Az év 
márciusában vagy májusában egy művésznő jut jól megérdemelt sikerhez... Stb." 

A jós többnyire a játékos ötven százalékos kockázatával játszik: a vörös és fekete közül egyiknek ki 
kell jönnie. Ha eltalálja, a hír látnokká bömböli ki. Így jósolta meg Madame de Thébes az első 
világháborúban a francia győzelmet. Jóslatait napiparancsban olvasták fel a frontokon. Franciaország 
megnyerte a háborút, de a frank elértéktelenedett és Thébes asszony elvesztette a vagyonát. 

Ezt nem látta előre. 

Említettem, hogy a vak tyúk is talál szemet. Hogy a tételt ad absurdum vezessem le, hivatkozom 
egy lelki vaknak, vagyis valóságos, bolondházban őrzött, hivatalos őrültnek a jövendöléseire. L. von 


Alversleben jegyezte fel és 1831-ben kiadta Der Prophet címmel."? A dömitzi tébolyda lakója 
egyebek között ezt jósolta: 

"Az 1853. évben egy császár megkísérli, hogy az uralma alatt levő szabad nemzet jogait 
megnyirbálja. Erővel és egységgel, minden forradalom nélkül fogja a nemzet követelni, ami őt 
megilleti és meg fogja a hűségesküt tagadni, amíg azt a császár előbb le nem teszi. Sokáig húzódik a 
küzdelem, hár minden vérontás nélkül, amíg végre sikeresen megegyeznek." 

Ha ráhúzzuk a jós mondatokat a magyar kiegyezésre, úgy illenek, mint a kesztyűujjak. Más kérdés, 


miért éppen ezt az egy történelmi eseményt találta el az őrült próféta, holott egyebekben látomásai 
tökéletesen csődöt mondtak. 


A világ vége 


Az ember az ő botor kíváncsiságában nem érte be, hogy itt-ott bekukkantson a jövendő fátyola alá. 
Le akarta azt rángatni egészen, még ha a Végső Titok csontkoponyája vigyorogna is ki alóla. 

Mikor lesz vége a világnak? 

Sokan próbálkoztak már a válasszal. Egyik a csillagok járásából hámozta ki; másik a biblia 
szavaiból, különösen János jelenéseiből igyekezett kicsikarni; megint másik egyszerűen a saját 
látomásaival rémítgette az ijedős emberiséget. 

Mielőtt ezekre a komor jóslatokra keríteném a sort, be kell számolnom arról is, mi a tudomány 
álláspontja a világ teremtésének időpontja körül? Nem a mai geológia tanításainak évmillióira 
gondolok, nem is arra a hol ennyi, hol annyi ezer esztendőre, amit a barokk idők szövegmagyarázói 
összeokoskodtak. A pontos meghatározásokat kedvelő elmék nem ilyen általánosságokon 
töprengtek. 6k azt akarták kideríteni, hogy a világ teremtése mely napon történt. 

Meg kell itt emlékeznem arról a hangyaszorgalmú tudósról, aki elsőnek gyűjtötte össze az esztendő 
minden napjának eseményeit s egy hatalmas böknapgyűjteményt hagyott az utókorra. A könyv 
valóban hatalmas, mert 1492 ívrét nagyságú oldalt tartalmaz s a disznóbőrkötéssel együtt körülbelül 
öt kilogrammot nyom. Szerzője: Heinrich Anshelm von Ziegler und Kliphausen, szász 
választófejedelmi tanácsos. Címe: Töglicher Schauplatz der Zeit. (Az idő napi színtere.) (Leipzig, 
1675.) 

Az események legnagyobb része ma már érdektelen. Apró német fejedelmek örvendetes 
születésnapjai és népüket bánatba döntő elhalálozási napjai sorakoznak fel; temérdek Henrik és 
Ágost, valamint Henrik-Ágost és Ágost-Henrik, sőt Frigyes-Ágost-Henrik, nemkülönben Ágost-Herrik- 
Frigyes uralkodási tényei terpeszkednek el a sűrűn nyomott lapokon. 


Ezúttal bennünket csupán október 26-a érdekel. Mert ezen a napon történt a világ teremtése. A 
szerző hivatkozik Tycho de Brahe és Calvisius csillagászati számításaira s még arról is felvilágosít, 
hogy az emlékezetes időpont nem holmi szürke hétköznapra, hanem ünnepi vasárnapra esett. 

EI lehetne hinni, ha az ember hitét meg nem ingatná más tudósok ellenkező véleménye. Urbain 
Chevreau, Krisztina svéd királynő titkára és XIV. Lajos fiának, Maine hercegnek nevelője 1686-ban 
kiadott egy Histoire du Monde (A világ története) című könyvet. Ebben arra hivatkozik, hogy 
némelyek szerint az isten a világot tavasszal teremtette, mások szerint ősszel, még pedig 
szeptember 6-án, pénteki napon. (Péntek! Jól kezdődött!) 

Valamennyi elméletet halomra rúgta a Breslauer Sammlungen című tudományos folyóirat. J. G. 
Siegesbart nevű munkatársa. Az 1726. évi pótkötetben hosszú tanulmányt írt a fejtörést étdemlő 
kérdésről Aera Mundi Vera (A világ valóságos kora) címmel. Elődei - írja - azt sem tudták, honnan kell 
elindulniok. A helyes , rajtpont" az az idő, amikor a nap teremtése ment végbe. Vagyis elsősorban azt 
kell kideríteni, hogy mely évszakban, mely napszakban, hány órakor helyezte el a teremtő a napot, 
éspedig az ég mely pontján. Amit a tudósok eddig összehordtak - méltatlankodik a cikkíró - mind 
ingatag és ésszerűtlen okoskodás. Tudománytalan érvelés azzal indokolni az őszi kezdetet, hogy a 
biblia szerint akkor már érett gyümölcs volt a fákon, közöttük a tiltott gyümölcs. Jogosan szegezhető 
ezzel szembe, hogy mint ismeretes, délszaki vidéken a fákról tavasszal is érett gyümölcsök 
mosolyognak. 

Tehát hol helyezte el a teremtő a napot? Csakis Jeruzsálem fölött, másról beszélni sem lehet. 
Ugyanis az isten az első emberpárt nem a paradicsomban teremtette, hanem Jeruzsálemben. De hát 
akkor micsoda szerepe volt a paradicsomnak az első emberpár életében? - kérdi bátortalanul a 
meghökkent olvasó. Szerzőnk megfelel: A paradicsom csupán egy nagy park volt, ahová Adám és 
Éva üdülni járt." 

Ha ezt elhisszük, minden nehézség elhárul. Hosszú és részletes csillagászati számok 
eredményekért kiderül, hogy a világ teremtése egy tavaszi szerdára esett. Időszámításunk tehát 


ettől a naptól kezdődik, mégpedig esti hat órától, mert a biblia szerint sötétség előbb volt, mint 
világosság. A nap csak másnap reggel jelent meg először az égen, Jeruzsálem fölött. Aki ebben 
kételkedik, olvassa el a XIX. zsoltár 6. versét, ebben Dávid király azt énekli a napról, hogy az , mint 
egy vőlegény, kijő az ő ágyasházából". Vőlegények reggel jönnek ki a nász-szobából. 

A cikkíró csak azzal az adattal maradt adós, hogy mely hónapnak hányadik napjára esett a 
nevezetes szerda, ami különben nem nagy hiba, mert egyebekben a teremtés bonyolult kérdése 
körül tökéletes rendet teremtett. 


k 


A világ végének rémképével első ízben az ezredik esztendő fenyegette Európát. Évtizedekkel előtte 
már híre kelt, hogy a végzetes kerekszám az emberiség életének befejezését rejti magában. 
Műtörténészek azt mondják, hogy a rettegés nyoma meglátszik a műemlékeken: az utolsó 
évtizedekben abbahagyták a maradandó, időálló építkezéseket, s a templomokat is könnyű 
anyagból, fából rótták össze. A hatalmas, századok távlatára tekintő építkezések akkor lendültek fel, 
amikor a rémterhes ezredik esztendő engedelmesen elbotorkált a többi után s helyet engedett a 
következőnek. Valami haszna mégis volt az ijedelemnek: a korbeli okiratok tanúsága szerint soha 
annyi kegyes alapítványt nem tettek az emberek, mint a rettegés esztendeiben. , Appropinguanto 
mundi termino" - a világ végének közeledtével: ez volt az alapító okleveleknek rendes kezdő 
mondata. 

Gyakran ismeretlen maradt a kéz, amely a félelem kanócát meggyújtotta. Nálunk 1818-ban kézről 
kézre jártak ezek a jóskínrímek: 


Ezernyolcszáztizennyolcban lészen világ vége, 
Tűzzel, vizzel, kőesővel elpusztulunk végre. 


Ég leszakad, föld elsüllyed sötét semmiségbe, 
Térj meg ember bűneidből, hogy juss idvességbe. 


Jókai éles szeme fölfedezte a jóscédulát és pompás kis novellát kerekített belőle. (A világ vége.) 
Persze, hogy amelyik kalendáriumcsinálónak egy csepp esze volt - írja -, az mind valamennyi úgy 
megrakta a júniusi hónapot jégesővel, zivatarral, forgószelekkel és földindulásokkal, ahogy csak 
hozzáfért, úgy, hogy aki egy kalendáriumot megvett, dehogy kapálta föl a szőlőjét abban az 
esztendőben." 

Megismétlődtek a homályos forrású rémhírek az 1832., 1857. és 1866. években. 1832-ben 
Magyarországon a lipótnapi vásár üresen tátongott, vevő-eladó otthon maradt és magában 
rémüldözött. 1857. június 13-án Párizs ijedt lakói kivonultak St. Denisbe, hogy a magas házak rájuk 
ne omoljanak. 1866-ban Pesten a nép otthagyta műhelyét, szerszámját s hetekig dorbézolt a 
kocsmákban. A férfinép pulya viselkedését egy asszony csúfolta ki: Gallmeyer Jozefin, aki a pesti 
német színházban gúnydalokat énekelt a világ végéről. 

A látnok-próféták nem tartották szükségesnek, hogy jóslatukat külön is indokolják. Az amerikai 
William Miller 1832-től 1844-ig háromezerkétszáz szónoklatot tartott apokaliptikus látomásairól. 
Ekkor közölte híveivel, hogy többet már nem beszél, mert 1844. március 14-én ránk tör a világ vége. 
A hivők hittek. Sokan voltak, valóságos szekta; millerita néven emlegetik ma is őket. A nők 
összevásárolták a boltok fehér muszlin-készletét, hogy illendő köntösben találja őket az utolsó ítélet 
napja. Amely nap nem köszöntött be, mire az öreg próféta azzal vigasztalta csalódott nyáját: az isten 
megbocsátott s a világ összerontását elhalasztotta. 

Ugyanígy járt Lee Spangler, pennsylvaniai próféta. Ez 1908 októberére jósolta a világfelfordulást. 
Hívei, mint ilyenkor illik, szintén fehérbe öltöztek, kivonultak a mezőre s ott zsoltárszóval várták a 
szörnyű percet. A percből órák lettek, rájuk esteledett, rájuk is virradt s az álmatlan éjszaka után 


ráébredtek a csalódásra. Nem lett belőle baj, békésen hazaszéledtek s a próféta keresésére indultak, 
aki időközben hazament aludni. Otthon volt és reggelizett. 

A szövegmagyarázók jósolmányainak ismertetésébe nem bocsátkozhatom, mert olyan bonyolultak, 
hogy magam sem értem. Izelítőnek íme egy J. W. kezdőbetűk mögött meghúzódó angol szerző 
fejtegetése 1665-ből. Könyvének címe: Romae ruina finalis anno Domini, 1666. (London) (Róma 
végső romlása az Ur 1666. esztendejében.) Az anglikán szerző nagyon haragudhatott a katolikus 
egyházra, mert annak pusztulásával indítja el az egész emberiség gyászos végzetét. Figyelmezteti 
Itáliában üdülő honfitársait, hogy sürgősen utazzanak haza, mert a következő évben Róma 
megsemmisül. A hátborzongató eredményt így okoskodta ki: A Titkos Jelenések könyvének az 
Antikrisztust jelentő száma 666, vagyis az akkor folyó ezredévre vonatkoztatva 1666. Az Antikrisztus 
ezúttal nem más, mint VII. Sándor pápa. Kétség nem férhet hozzá, mert ha összeadjuk számértékét a 
pápa latin címének: Alexander episcopus Romae (Sándor, Róma püspöke) az eredmény 1666 lesz. 
Róma tehát ebben az esztendőben elpusztul, de az emberiségnek marad még 45 éve, hogy 
készülhessen a végső égszakadásra. A 45 esztendős haladékra Dániel próféta könyvének utolsó 
versei értelmében lehet számítani; ennyi év választja el a világ végét az Antikrisztus bukásától. 

Az effajta kócos elméletek nem sok vizet zavartak, de annál inkább rémítgették az emberiséget 
azok, amelyeket a tudomány jól fésült parókája fedezett a tekintélyével. A feketén látó jóstudomány 
legszívesebben az üstökösök farkába kapaszkodott. A véletlen különös játéka volt, hogy éppen a 
nagy járványok idején tűnt fel az üstökösök félelmes tűzcsóvája. Az 1500-tól 1543-ig terjedő 
időszakban nem kevesebb, mint huszonhatszor borzongatta meg Európa idegeit a riasztó égi 
jelenség. Ugyanebben az évsorban hol itt, hol ott ütötte fel fejét a leggonoszabb ragály, a pestis. A 
csillagászok konok csökönyösséggel ragaszkodtak hozzá, hogy az üstökös nagy katasztrófáknak, 
némelyek szerint éppenséggel a világ végének a hírnöke. Táblázatokba sorozták a várható 
szerencsétlenségeket, aszerint, melyik égi állatjegyben mutatkozik a galád kóborcsillag. Kos 
jegyében jelentkező üstökös véres háborút, nagy halálozást, szárazságot és koronás fők lehullását 


jelzi. Skorpió jegyében ezeken felül még hernyóvésszel és sáskajárással is kecsegtet. Ha/ jegyében 
háború és pestis remélhető s ismét koronás fők fognak lehullani. A tudományos bagolyhuhogás még 
a XVIII. századot is ijesztgette s csak 1758-ban hallgatott el nagy szégyenkezéssel, amikor egy 
egészen más természetű jövendölés vált valóra. Halley megmondta, hogy ebben az évben ismét meg 
fog jelenni az az üstökös, amely 1682-ben rémítette a világot. S csakugyan, a vándorcsillag 
engedelmesen megjelent, éppen csak hogy a farkát nem csóválta. Ekkor végre ráeszmélt az 
emberiség, hogy az üstökös nem égi hatalmaknak figyelmeztető heroldja, csupán egyszerű turista a 
mennyei ösvényeken. 

A tudományos világbolondítás nemcsak üstökösökkel dolgozott. A cseh Leowitz, latinosan Leovitius, 
a Jupiter és Saturnus egymásrahatásából szűrte le az ijesztő következtetést, hogy a világnak 1584- 
ben lesz vége. A rémhír legfurcsább eredménye az lett, hogy egyszerűbb emberek tömegével 
rohanták meg a jegyzőket és végrendelkezni akartak. Hiába csillapították őket, hogy mirevaló a 
végrendelet, ha a világnak amúgy is vége lesz? A nyugtalanság hullámai csak akkor ültek el, amikor 
a vészterhes esztendő utolsó éjszakáján megszólaltak a szilveszteri harangok. 

Michael Stiefel luteránus prédikátor egy Wittenberg melletti faluban élt s a matematika titkaival 
bíbelődött. Számításának módszerét nem árulta el, csupán az eredményt nyilatkoztatta ki. Elég 
meglepő volt. A világ teljes összeomlása 1533. október 3-án, délelőtt 10 órakor fog végbemenni - 
mondotta könyörtelenül. A megszállottak csökönyösségével hitt a saját jövendölésében, olyannyira, 
hogy bejárta a szomszédos falvakat, szószékről hirdette a közelgő végítélctet és bűnbánatot, 
vezeklést ajánlott a hátralevő rövid időre. A falusi népet sikerült meggyőznie, csupán a vezeklést 
illetően ütött ki másképpen a dolog. Minden megmozgatható holmijukat, jószágukat, takarmányukat 
elkótyavetyélték s a pénzt elmulatták. Mikor a baljós nap baljós órája elmúlt s a világ nem roskadt 
össze, a vagyonukat elvert hivők dühükben elverték a jövendőmondót is. 

A világ békességét legalaposabban Johann Stofler kavarta föl." Matematikát tanított Tübingenben, 
Írt egy csomó latin és német könyvet, értette a csillagok beszédét. Nagy tekintélye volt az akkori 


tudományos világban, következésképpen általános feltűnést keltett, amikor előállott felfedezésével, 
hogy 1524-ben a Saturnus, Jupiter és Mars veszedelmesen megközelíti a Földet, mégpedig a Ha/ 
jegyében. Három nagy csillag közel a Földhöz, mind a három egy vízi állat jegyében: nem jelent 
egyebet, mint az egész világot elárasztó és elpusztító általános vízözönt! 

A jósbomba elpukkant, szilánkjai szétrepültek Európa-szerte. Más csillagtudósok igazolták a három 
csillag barátságtalan közeledését. A hír terjedt s mielőtt maga a vízözön jelentkezett volna, máris a 
félelem hullámai söpörtek végig Európa népein. A paraszt abbahagyta a mezei munkát; minek 
szántson-vessen, ha munkája gyümölcsét amúgyis elsodorja az ár? Az iparos csak tessék-lássék 
dolgozott, a kereskedő vállalkozási kedve megbénult. Az adós nem fizetett, bölcsebbnek vélte, ha a 
törlesztésre szánt pénzt elmulatja. Megindult az élelmiszer-tárolás, megrohanták és kifosztották az 
élelmiszerraktárakat. Gazdag emberek a hegyekbe költöztek; mások hatalmas bárkákat építettek s 
cölöpökön tartották készenlétben a házuk közelében. 

Az általános megrökönyödés nem kerülte el a fejedelmi udvarokat sem. Maga V. Károly császár is 
nyugtalankodni kezdett: hátha mégis? Olyannyira, hogy a császár megnyugtatása érdekében a 
század egyik legjobb nevű humanistája, X. Leó pápa kedvelt embere, Augustinus Niphus állt ki a síkra 
és könyvet írt a Stofler-jóslat ellen. Volt azonban a császárnak egy másik hű embere, Rangon 
hadvezér, aki viszont amiatt nyugtalankodott, hogy a császár esetleg túlságosan megnyugszik és 
elmulasztja a kellő óvatosságot. Ő meg egy firenzei orvossal íratott könyvet éppenséggel Niphus 
ellen. Felterjesztéssel is fordult a császárhoz, küldene ki mindenfelé vízoltalmi biztosokat s ezek 
jelöljenek ki a lakosság számára vízbiztos magaslati helyeket. 

Így izgult és háborgott egész Európa, különösen 1524 elején, mert Stofler szerint februárban kellett 
megnyílnia az ég csatornáinak. De a rosszindulatú csillaghármas szégyenére ez a február olyan 
száraz volt, mintha valamennyi planéta a tapló jegyében adott volna találkozót. Mindenki fellélegzett. 
A nyugtalanok és a nyugodtság miatt nyugtalankodók végleg megnyugodtak. 


Volt egy kivétel: a brandenburgi választófejedelem, maga is műkedvelő csillagász. Udvari 
csillagászaival ellenőriztette Stofler számításait, s együttesen kisütötték, hogy Stoflernek nagyjában 
igazsága van, csak itt-ott tévedett. A vízözön meglesz, de nem az egész földtekét fogja elárasztani, 
csupán Poroszországot. Ezt is másEél évvel később: 1525. július 15-én. Felfedezésüket titokban 
tartották, ami nem vallott szociális gondolkodásra. Berlin népe csak akkor értesült a feje fölött függő 
ítéletről, amikor július 15-ének délutánján feltárultak a fejedelmi palota kapui s az uralkodó, 
nyomában az udvarral, díszhintókon vágtatott Berlinen keresztül, fel a Kreuzbergre. Erről a , bergről" 
tudni kell, hogy magasságát illetően a Gellérthegynek körülbelül a bokájáig érne. A berlini nép 
eleinte dohogott magában, hogy ilyen csúnyául cserben hagyták, de mikor naplemente után is derült 
égről mosolyogtak le a megvádolt csillagok, megbékélt mosollyal állt sorfalat a szégyenszemre 
visszaigyekvő kocsisor mellett. 

Hát Stofler? Egyelőre nem lett nagyobb baja. Hívei nagy kimagyarázkodást rendeztek az ismert 
formula szerint: a csillagok igazat mondtak, a vízözönnek rá kellett volna szakadni a világra, de a 
gondviselés megszánta az emberiséget és a veszedelmet elhárította róla. Ámde a bajkeverő tudóst a 
bűnhődés olyan oldalról érte, amerről nem várta. Tulajdon könyvei büntették meg, azok a könyvek, 
amelyeket a hamis vészhír koholására használr fel. Pár év múltán egy este le akart szedni 
könyvespolcáról néhány vastag fóliánst. Egy ilyen bőrkötésű könyvszörnyeteg van olyan nehéz, mint 
egy kisebbfajta ágyúgolyó. A polc valamely alkatrésze cipekedés közben meglazult, az egész állvány 
felborult, s a tudóst a fejére zuhanó könyvóriások ott helyben agyonütötték... 

A mai olvasó talán kétli, hogy a Stofler-jóslat ekkora hideglelős ijedelmet váltott volna ki a művelt 
világból. Négyszáz év távolsága ékelődött közénk, ki tudja, ezalatt mennyire duzzasztotta fel a sok 
toldás-foldás az eredeti sovány híranyagot. Éppen e könyv írója kardoskodik amellett, hogy a régmúlt 
időkből érkező kövér mendemondákból ki kell olvasztani minden pletykahájat. 

A kételkedés jogosultnak látszik. Ám ha igaz, amit a tömeglélektan művelői hirdetnek, akkor a 
Stofler-eset hihető. Az egyes ember lehet akár bölcs is - mondják -, de a tömeg ostoba. Az okos szót 


elereszti a füle mellett, viszont az ostobaságot befogadja és addig dédelgeti, amíg a fertőzéstől el 
nem gennyed a füle. Valóban tudok erre példát, mégpedig a legjózanabb, leghidegebb vérű nemzet 
köréből." 

Az 1750. év elején Angliában enyhe kis földlökéseket éreztek. Nem lett belőlük semmi baj. De hogy, 
hogy nem, április 5-e táján Londonban az a hír kapott szárnyra, hogy a kis földborzongásokat 
nagyobb, végzetes erejű rengés fogja követni, amely április 15-én halomra dönti egész Londont. 
Honnan eredt a vészhír? Senki sem tudta. Mégis úgy megriasztotta az embereket, hogy 
eszeveszetten menekültek vidékre. Nem csupán a fogyatékosabb műveltségű kispolgár ugrott be, de 
az előkelő társaság is. Hetvennégy főnemes és kilencvenhét parlamenti tag rakta kocsira egész 
házanépét és száguldott vidéki birtokára. A kényszerűségből Londonban rekedt jobbmódú családok a 
Hyde-parkban ütötték fel tanyájukat s hajnalig tartó kártyázással ütötték agyon az időt. A köznép az 
islingtoni mezőket özönlötte el. 

Néhány élelmes kereskedő idegeit nem kezdte ki a rémhír, ezeknek ügyes ötletet sugalltak a hideg 
áprilisi éjszakák. Ami meleg holmi akadt a boltjukban, piacra dobták és pompás vásárt ütöttek. 
Felhasználták a divat hajtóerejét is; külön alkalmi elnevezéssel hirdették az időszerű árut. 
Earthguake-gown: földrengés-öltöny lett a meleg ruhák neve. Az ötlet bevált, a divatőrület 
kötelezővé tette, hogy az előkelő hölgyvilág néhány napig földrengés-öltözékben díszelegjen. 

A kuruzslók is jó üzletet csináltak. Felütötték bódéjukat a menekülőkkel zsúfolt tereken és porokat, 
pirulákat árultak , földrengés ellen". 

A klubokban jó angol szokás szerint nagy összegű fogadásokat kötöttek: lesz-e földrengés, vagy 
sem? 

A riadalmat nem lehetett lecsillapítani. Hiába rendelte el a londoni püspök, hogy a papság 
szószékről világosítsa fel a népet. Hasztalan jelentek meg a lapokban intelmek, figyelmeztetések, sőt 
fenyegetések is. Egyik újság kijelentette, hogy név szerint fogja kipellengérezni a vidékre menekülő 
nemességet. Semmi sem használt. Az utolsó éjszakán még fokozódott is a tömegőrület. Nők és 


férfiak mintha megtébolyultak volna, kirohantak az utcára és ott cél nélkül ide-oda futkostak. 
Másokat a rettegés betegen roskasztott össze; akadt több szívbajos ember, aki belehalt az 
izgalomba. 

Az általános fejvesztettség közepette csupán az anyaföld maradt nyugodt. Nem mozdult meg. Sem 
április 15-én, sem azután. A zűrzavar elült, a menekülők hazaszállingóztak s a rend helyreállítása 
után a hatóság nekilátott a nyomozásnak: honnan indult el az eszeveszett rémhír? Az eredmeny 
meglepő volt. Megtalálták a rémhírterjesztőt, mégpedig a lovas gárdaezredben szolgáló egyszerű 
közkatona személyében. Fokozódott az álmélkodás, amikor a katonát kihallgatták és vallatni 
kezdték. Kiderült, hogy tökéletes bolond, valódi szabályszerű elmebeteg. Be is szállították azon 
nyomban az őrültek házába. 

Íme a rémhír lélektana: holmi idegességet kiváltó esemény hatása alatt elég egy elmebajos 
közkatonának badar fecsegése, hogy a művelt, higgadt angol közönség sutba dobja hagyományos 
fegyelmét és beleszédüljön a tömegörületbe. 


Voltaképpen komolyabb hangon illett volna tárgyalnom a világ végére figyelmeztető jóslásokat. Mert 
a végső összeomlás sokkal közelebb volt, mint a gyanútlan emberiség gondolná. A frankfurti 
egyetem csillagvizsgálójának igazgatója, dr. Kurt Wilhelm Meissner 1938 nyarán kijelentette, hogy 
minden valószínűség szerint az 1939. évben pontot tehetünk a világtörténelem utolsó lapjára. 
Hatalmas üstökös közeledik felénk, akkora, hogy szétszórhatja egész naprendszerünket. Távcsővel 
egyelőre nem lehet fölfedezni, de egyéb jelenségek azt mutatják, hogy már nem lehet messze. 
Megjelenését óriási földrengések és vízáradások fogják kísérni. 

A svábhegyi csillagvizsgáló vezetősége megnyugtató nyilatkozattal válaszolt: szó sem lehet róla, 
tudományos képtelenség ilyesmiről beszélni. 


Igen, de a mi csillagvizsgálónk tudós vezetői valamit nem tudnak. Nem tudják, hogy a fekete hírt 
más oldalról is a fülünkbe búgták. Legalább nyolc-tíz okkultista könyvben, folyóiratban, újságcikkben 
olvastam a Szibillák könyvében található jóslatról, amely szerint , az utolsó időben a kocsik lovak 
nélkül fognak járni és az emberi hang a föld egyik szélétől a másikig fog elhallatszani". Eszerint a 
világ vége esedékes lett volna. Sajnos, mind a tíz idéző egy tizenegyedikből táplálkozhatott, amelyik 
elmulasztotta megjelölni az ősforrást. Miféle Szibillák könyvéről van szó? Azt a pár maradék könyvet, 
amelyet a régi latin Szibillák jóslatairól őriztek Rómában, az V. század elején Stilicon elpusztította. Az 
Oracula Sibyilina cím kalózlobogója alá húzódó jövendöléseknek semmi köze a cumaei, tiburi stb. 
szibillákhoz. Ezek a II. század táján keletkeztek, ismeretlen keresztény és zsidó szerzők görög verseit 
tartalmazzák, a pogányság ellen irányulnak s a nagytekintélyű régi cím felhasználásával igyekeztek 
nagyobb hitelességre szert tenni." Mindegy lenne, ha akár közöttük bújnék meg az érdekes vers; de 
tudni kellene, mely kiadásban, hol található? miként hangzik görögül s mi lenne a pontos fordítása? 
Enélkül, azt hiszem, nem sértettem meg senkit, ha akkor erősen kételkedtem a meglepő jóslat 
hitelességében. 

Különösen azért, mert azt olvastam egyhelyütt, hogy ez a Szent Szibilla (1) jövendölése. Az ilyen 
önkényes szenttéavatás eszembe juttatta a derék német prédikátort, aki szónoklataiban 
mindenkinek megadta az őt megillető titulust. F/ögel/ azt írja róla, hogy amikor Nabukodonozorról 
prédikált, mindig hozzátette: , Ő császári Felsége". - Náthánt pedig ekként becsülte meg: ,A 
nagytiszteletű udvari prédikátor és szuperintendens, Náthán." 

Még mindig nem érkeztem el a világ végéről mondandóimnak a végére. Azt is kellene tudni, 
miképpen fog lezajlani a mindnyájunkat érdeklő pusztulás? Stoflernek még abban sem volt igaza, 
hogy vízözönnel fenyegetőzött. Dehogy vízözön. Tűzözön! 


Thomas Burnet, Vilmos angol király titkára és udvari káplánja részletesen felvilágosít bennünket 
Telluris Theoria Sacra (A föld szent elmélete) című könyvében. (London, 1689.) Vigasztaló, hogy a 
végső szerencsétlenség időpontját bizonytalannak mondja; még vigasztalóbb, hogy szerinte nem az 
egész világrendszernek lesz vége, csupán a mi földtekénknek. Annyi azonban bizonyos, hogy tűz 
végzi el a hóhérmunkát. A nagy égés előkészületei máris észlelhetők, ugyanis: 1. Földünk felszínén 
és mélyében temérdek éghető anyag van felhalmozva, úgymint: fa, szén, szurok, gyanta, kén, kőolaj 
stb. 2. A tűzhányók öble mérhetetlen mennyiségű tüzet rejt. 3. A levegőben is tüzes villámok és 
hullócsillagok cikáznak. 

A baj úgy kezdődik, hogy a föld a nap közelébe kerül. Pár évig óriási szárazság lesz úrrá a föld 
áthevült felszínén; ennek mellékes következményeképpen éhínség és dögvész tör ki s az emberiség 
elpusztul. A pusztulásra ítélt olvasónak elég lenne ennyi, de a könyörtelen szerző folytatja a 
borzalmak részletezését. Földrengések következnek és keresztül-kasul lyuggatják a földgolyót. Majd 
egyszer kitör valamennyi tűzhányó s az egész föld tűzbe borul. Ami a folyamokat és tengereket illeti, 
azok kiszáradnak. Az emberiség pedig ne búslakodjék, mert ha elpusztul is, végzete intő tanulságul 
szolgál a többi világoknak. Ezek végigszemlélik a tűzözönt, magukba szállnak és megjavulnak. 

Más okból sem kell kétségbeesni, mert a régi helyén új világ támad. Ez úgy történik, hogy a 
megolvadt salak ismét kihűl s mintegy üvegburok gyanánt veszi körül a földet. A lángok viharzásától 
magasba ragadott anyagok megint visszahullanak, a vízgőzök ismét lecsapódnak, termő földréteg 
képződik, s az élet újra kezdődik. 

Az új élet reménye kevéa vigaszt nyújtana, ha úgy folytatódnék, mint a régi. De a szerző nagyszerű 
dolgokat tartogat az újjászületendő emberiség számára. Az új világban nem lesz sem hideg, sem 
meleg; minden magától terem rajta, senkinek sem kell dolgoznia és sohasem lesz háború. 

Nem lehetett volna mindjárt így kezdeni? 


A különc és társai 


A különc élete és halála 


Tudom, hogy a címszó a nyelvújítás megbélyegzett szavai közül való. Akár a futonc és az áponc. 
Viszont a kegyenc Teleki László révén bevonult az irodalomtörténetbe, a fegyenc pedig a 
törvénytáron keresztül vonul be a fegyházba. E törvényesített elődök fedezete alatt sorakoztatom fel 
különceimet. Kénytelen vagyok e mesterségesen gyártott szót használni, mert ez közelíti meg 
legjobban az , excentrikus", vagyis a rendes társadalmi élet középpontjából kizökkent ember 
fogalmát. Tóth Béla ,különös emberek" címmel ír róluk, de az ő megjelölése nem eléggé erőteljes 
mostani mondanivalóim számára. 

Volna még a , bogaras ember". Tolnai Vilmos szerint ez a népi szó olyan emberre vonatkozik: , aki 
különben egész rendes eszű, csak egy bizonyos tekintetben ragaszkodik valamely ötletéhez, 
gondolatához vagy szokásához s ebben nem alkuszik meg." 

Íme, a népi észjárás milyen pontosan meghúzta a határvonalat a különc és a bogaras, rigolyás 
ember között. A valódi különcöt több-kevesebb értelmi fogyatékosság jellemzi, - míg akinek csak 
valami bogara van, ettől még teljesen épeszű lehet. Néha a legnagyobb lángész is szorít helyet a 
fejében holmi ártatlan bogárnak. (Csak azt ne higgye akármelyik bogaras ember, hogy ő most már 
lángésszé lépett elő.) 

Anekdotagyűjtemények, képes családi újságok sűrűn mosolyogtatják meg olvasóikat nagy emberek 
bogaraival. Legismertebbek a furcsa fogások, amelyekkel írók, tudósok és művészek a lankadófélben 
levő alkotó szellemet élesztgetik. , Schiller rohadt almát szagolt írás közben" - lelkendezi az 
anekdotagyűjtő. - Milton csak zeneszó mellett tudott dolgozni. - Buffon munka előtt udvari díszt 
öltött, kardot kötött és berizsporozta a haját. - Haydn is a legszebb ruháját vette föl, sőt fehérneműt 
váltott, ami abban az időben nem volt mindennapos ügy. - Méhul koponyát tett a zongorájára s az 
elmúlás komor jelképe alatt frissen nyiladoztak lelkében a melódiák. - A történetíró Mézeray mindig 


gyertyánál dolgozott, akár éjszaka volt, akár nappal. Vendégeit a látogatás után az utca közepéig 
kísérte ki, de fényes nappal is gyertyával világított nekik. - Cujas, a híres jogász hasonfekve 
dolgozott; könyvei és jegyzetei a padlón voltak kiteregetve. - Viszont a német irodalomtörténész, 
Reimmann csakis állóhelyzetben tudott írni s hogy kísértésnek ne legyen kitéve, dolgozószobájában 
nem volt sem szék, sem pamlag, sem egyéb ülési alkalmatosság. 

Oldalakon át lehetne folytatni. Nyilvánvaló, hogy mindez nem különcség, csak rigolya. Kevésbé 
ismert példa: Swift, a Gulliver halhatatlan szerzője rendszerető ember volt. Valahányszor 
házvezetőnője új cselédlányt fogadott fel, maga elé rendelte és két parancsot hirdetett ki. Először: 
mindig csukja be maga mögött az ajtót, valahányszor egy szobába bemegy. Másodszor: akkor is 
csukja be, amikor a szobából kimegy. Történt, hogy az egyik lány esküvőre volt hivatalos egy távoli 
faluba. Bemegy a gazdájához és kimenőt kér. Swift megadja az engedélyt, sőt kiüzen a lovásznak, 
hogy nyergeljen, ültesse a háta mögé a lányt és vigye el a lakodalomra. Boldogan rohan el a lány és 
természetesen nyitva felejti az ajtót. Negyedóra múlva az Író felpillant, meglátja a nyitott ajtót, 
becsöngeti az inast: , Nyergelni, utánavágtatni, visszahozni". Az inas feleúton utoléri és visszatereli a 
lányt, aki a rászakadó csapástól támolyogva kérdezi, mit vétett? , Semmit, lányom, csak nyitva 
hagytad az ajtót. Légy szíves; csukd be, azután mehetsz a lakadalomra." 

Erre talán azt lehetne mondani, hogy elsuhanó árnya volt a nagy elme későbbi teljes elborulásának. 
Igyekszem hát egy teljesen kifogástalan példával megvilágítani a különbséget a bogaras ember és a 
különc között. Richelieu bíbornok lángelméjének fénye századok homályán keresztül világít felénk. S 
mégis, egyszer Grammont herceg épp akkor talált a szobájába nyitni, amikor Franciaország 
mindenható államférfia ingujjra vetkezetten azzal volt elfoglalva, hogy nagyokat ugorjon a falra. A 
herceg udvari emberhez illően viselkedett. Ugy tett, mintha a furcsa foglalatosság a 
legtermészetesebb dolog volna, ledobta kabátját, és fogadást ajánlott a bíbornoknak, hogy ő is ugrik 
akkorát. S a két uraság versenyt ugrott a falra. Az eset francia krónikásai azt példázzák vele, hogy 


lám, miként gyümölcsözik a jó modor: a herceg tapintatos viselkedését a bíbornok hathatós 
pártfogással viszonozta; ezen a réven lett belőle Franciaország marsallja. 

Igen ám, de a szép tanulság mellett elsikkad az eset másik oldala: ingujjra vetkőzni és a falra 
ugrándozni, különösen ha Franciaország sorsát intéző bíboros államférfi teszi, több a bogaras 
cselekedetnél is. Ilyesmit csak szabályszerű bolondok szoktak végbevinni. Hozzáképest szelíd 
ügyességi sportnak minősül Domitianus szenvedélye, aki üres óráiban bezárkózott a szobájába és 
legyeket fogott. 

A dolog nem így áll. A krónikások elfelejtették, vagy talán nem is tudták, hogy valamikor divatos 
volt a falrafutás sportja. Kellő gyakorlás után az ügyes sportoló 2-3 méternyire is képes volt 
felszaladni a meredek falon. Ha versenyről volt szó, bizonyos magasságban szögeket vertek lazán a 
falba s a nekirugaszkodó versenyzőnek le kellett rúgni a szöget. Kettős ügyesség kellett ehhez: 
felszaladni a falra s a rúgás után úgy csavarintani meg a derekát, hogy ismét talpra essék. Mint a 
müncheni királyi palota egyik folyosóján látható felirat igazolja, a falrafutás rekordere Kristóf bajor 
herceg volt, aki 1490-ben lerúgott egy tizenkét lábnyi magasságban bevert szöget. "" Így aztán 
érthetővé válik Richelieu különös szórakozása: egyszerűen házi testgyakorlatot végzett. Persze, 
ehelyett űzhetett volna egyéb, illendőbb sportot is; nem szükséges, hogy államférfiak a falra 
másszanak. De hát éppenséggel ekkor ez volt a bogár s a csekély rigolya miatt bajos lenne azt 
inondani, hogy Richeliu különc volt. 

Ez alkalommal elégtételt kell szolgáltatnom 7oldi Miklósnak is. A falrafutás sportjának ismerete 
nélkül úgyszólván érthetetlen a budai szépasszonynál történt esete, amint azt Ilosvai elmondja. Az 
özvegy menyecske megunta Miklós udvarlását és szabadulni akart tőle. Meghívta vacsorára. A 
szobákat pompásan felékesítette, az ablakokra művészi brokátokat akasztott. 


Az egyik ablakra, mely kárpitot vona, 
Azon szép oroszlány arannyal írva vala. 


Vacsora végeztével, miután közben Miklós ingujjra vetkezett, következett az előre kieszelt csel: 


Gyakorta hallottam, asszony néki monda, 
Náladnál ugrásban nincs jobb ez világba. 
Az én szerelmemért, amaz oroszlányra 
Kérlek ugorjál fel, az én kívánságomra. 


Ottan Toldi Miklós hátra iramodék, 

Az asszony kedvéjért egyet-kettőt ugrék, 
Fene oroszlányra hamar felugordék, 
Buda piacára Toldi ezen közben ugrék. 


Csak nyaka nem szegék. Igen bosszankodék: 
Toldi egy imegben ott künn pironkodék.""? 


Akármilyen mámoros volt is Toldi bortól és szerelemtől, egy faliszőnyeg hímzett vagy festett 
oroszlánját semmi esetre sem nézhette szoborműnek, amelyre fel lehet ugrani. Az asszony sem 
tételezte fel róla, hogy ilyen bolondot fog cselekedni. Ha pedig mégis megteszi, nem látszott 
bizonyosnak, hogy az ugrásnak magasba törő lendülete egyszersmind oldalvást is ki fogná vágni az 
ablakon. Egészen nyilvánvaló, hogy itt a falrafutás régi sportjáról volt szó. Toldi nekiiramodott és 
"egyet-kettőt ugrék", vagyis két hosszú lépéssel fel akart szaladni az oroszlán magasságáig; azonban 
fal nem volt az oroszlán mögött, hanem nyitott ablak. A lendület egyenesen kiszalajtotta az utcára. 
Mint mondottam, a valódi különcre nem áll az, ami a bogaras emberre, hogy tudniillik ,különben 
egész rendes esze van". Nála a rendes észen csorba esett. Említettem Swift rendszeretetét. Ami nála 


csak bogár volt, igazándi különcnél az egész életet magaalkotta szabályok közé zsugorító, embert 
géppé merevítő életmóddá fajul. Iskolai példa rá az öreg Wobs esete. 

Ez az öreg Nobs a XVIII. században élt. Egy kenti városkában töltötte el az életét, óramutatónyi 
pontossággal. Konok rendszeretete legszembetűnőbb csökönyösséggel a sétáiban mutatkozott meg. 
Minden áldott nap ugyanabban az időben felsétált egy dombra, ott a kocsmában megivott egy üveg 
sört és megint visszasétált. Ezt az utat negyvenezerszer tette meg, ami nem lehetetlenség, miután a 
megátalkodott öregúr egészségügyi kutyagolásainak segítségével 96 esztendőt ért meg. Pontosan 
tudta, hány lépés az út oda-vissza, ismerte legkisebb hajlását és lejtését. Képes volt behunyt 
szemmel megtenni az utat s mert azt is tudta, melyik helyen következik egy nagyobb darab kő, 
ilyenkor már előre megemelte a lábát és hiba nélkül keresztüllépett rajta. Ha olyan zivataros idő 
köszöntött be, hogy nem lehetett a házból kimenni, odabenn a lakásban ment fel a hegyre. Egyik 
szobából a másikba gyalogolva tette meg a szükséges számú lépéseket, amíg csak fel nem ért a 
képzeletbeli kocsmáig; ekkor megitta a sörét, pihenőt tartott s megint visszasétált. Ragaszkodott a 
napi séta egyéb részletéhez is. Tréfás kedvű ember volt, de a tréfáit is beleszorította a rend 
abroncsaiba. Mikor a szabóműhely előtt haladt el, bekiáltott az ablakon: , Gyertyát koppantani!" A 
tehenészetnél odaszólt a fejőlányoknak: ,Felgyürkőzni!" Az útbaeső majornál barátságosan ráhúzott 
botjával a kutyákra. Rég nagyanyák lettek a fejőlányok, nagyapák a szabólegények, de a megrögzött 
öregember sohasem változtatott a mókáin. Otthoni sétáin sem feledkezett meg róluk. Valahányszor 
annyi lépést számolt meg, amennyivel a szabóműhely elé kellett érnie, elkiáltotta magát: , Gyertyát 
koppantani!" A képzeletbeli tehenészet előtt vidoran odaszólt: , Felgyürkőzni!" A képzeletbeli 
kutyaólnál végigvágott a képzeletbeli kutyákon. A képzeletbeli mezőn teli tüdővel szívta be a friss 
szénaillatot s a maga elé varázsolt dombtetőről lelki szemeivel élvezte a kilátást. Egy helyütt sövény 
zárta el az utat, odahaza ezt két összetolt szék helyettesítette, amely mesterséges akadályon a 
megfelelő időpontban hűségesen keresztüllépett. Egyébként az öreg különcöt az egész város 


szerette és becsülte, mert jó ember volt, minden jótékony célra adakozott s aki hozzáfordult, nem 
ment el üres kézzel. 

Íme a tökéletes, hibátlan, szabályszerű különc. 

Miután a lélekelemzés nem kenyerem, meglehetős rendszertelenséggel csináltam jegyzeteket az 
olvasás közben elém került különcökről. Mikor azonban kezembe jutott Huizinga professzor könyve a 
játékos emberről:"" egyszerre világossá lett előttem a különc lélektana s különceim szinte maguktól 
rendezkedtek el, mint a játék közben gomolygó labdarúgó-csapat a síp szavára. 

Hiszen ezek az emberek nem tesznek egyebet, mint játszanak! 

Mi a játék, Huizinga szerint? 

,Szabadon elhatározott cselekvés, amely a rendes hétköznapi élet keretein túlterjed s a játszót 
mégis teljesen elfoglalja; nem kapcsolódik hozzá semminő anyagi érdek; meghatározott helyen és 
időben, meghatározott szabályok szerint megy végbe." 

A játék mozgató ereje a verseny. Görög szóval: agón. Keresztül-kasul szövi az egész emberi életet s 
annak küzdelmeit. Az ember küzd, hogy az elsők sorába törhessen, akárhogyan: tudás, ügyesség, 
gazdagság, származás vagy akár költekezés révén. Küzd testi erejével, fegyverrel vagy puszta 
ököllel, eszével, a szerencsejáték kockájával, vagyona fitogtatásával, nagyzolással, dicsekedéssel, 
akár a mások legyalázásával. Nyerni akar. A játékos magáért a sikerért harcol, meg akarja mutatni, 
hogy különb a többinél. Ha megnyeri a játékot, bámulatot és dicsőséget arat. S ha az élete végéhez 
közeledik, akkor is küzd; megkezdődik az agónia: a küzdelem a halállal. 

A különc életcélja is az, hogy kicsikarja a többi ember bámulatát. De cél és eszköz között nincs meg 
az arány. Tudása, képességei fogyatékosak. Ugy pótolja a hiányt, hogy furcsa szabályokat eszel ki, 
ezeket saját magára tukmálja és aggodalmas pontossággal megtartja. Így nemcsak egész életét 
megtöltő szórakozásra is tesz szert, mint a patience-játszó, keresztrejtvényfejtő, horgász, golfozó 
vagy egyéb magánosan tobzódó játékos, hanem kiverekszi a külső világ bámulatát is. Kinevetik, de 


nem bánja. Elérte, amit akart: saját magával szemben megnyerte a játszmát és közönséges 
embertársaitól elkülönült. 

A különcöt figyelve, még valami a szemünkbe tűnik. Ismét egy Huizinga-féle szóval fejezem ki. 
Puerilizmus. Azt a fokot jelenti, amely közbülső helyet foglal el a gyermek és az ifjú értelmi 
fejlettsége között. Felnőtt emberek ezek, de elméjük megállapodott a kamaszkori fejlődés határán. 
Ez voltaképpen a belépti jegy, amellyel a különc helyet igényelhet a könyvem címe alatt gyülekező 
társaságban. 

Az emberi nemet Linné Homo sapiens (bölcs ember) néven illesztette be rendszerébe. Charles 
Richet véleménye szerint jobban megfelelt volna a Homo stultus (ostoba ember) elnevezés. Lehetne 
talán egy alcsoportot is alakítani: homo stultus et ludens (ostoba és játékos ember). 


POGONOLÓGIA 


Sebestyén Gábor vármegyei ügyész, a múlt századeleji táblabíró-világnak kedves humorú literátus 
alakja, egy 50 ívre terjedő, kéziratnak maradt művet írt: Pogonológia, vagyis értekezés a szakállról 
leginkább történeti tekintetben klasszikus szempontból. Nem tudok többet a tartalmáról, mint 
amennyit a cím ígér. Lehetséges, hogy Sebestyén ismerte a francia J. A. Dulaure hasonló tárgyú 
könyvét: Pogonologie ou Histoire philosophigue de la barbe (Pogonológia avagy a szakáll bölcseleti 
története). (Paris, 1786.) 

Valószínű, hogy mind a két mű a férfiúi ékesség dicsőséges múltjával és társadalmi jelentőségével 
foglalkozik. Egy tizenhetedik századbeli elődjükbe módom volt betekinteni. Ez a címe: Barbae 
Majestas, Das ist: Ein schöner / lustiger und ausführlicher Real-Discurs von den Bárten / etc. Durch M. 
Barbatium Schönbart (A szakáll felsége. Vagyis: szép, mulatságos és teljes reál-értekezés a 


szakállakról stb.). (Haarburgk, 1660.) Az álnevű szerző temérdek történelmi adat kenetével fényesíti 
ragyogóra a szakállt, mint a férfias erény külső jelképét és tiszteletet k parancsoló lobogóját. 

Hogy végezzek a szakálltörténeti művek szemléjével, még csak G. F. Gublingius latin nyelvű művét 
említem meg: De barba Deorum etc. (Az istenek szakálláról) (Wittenberg, 1725.) A görög és római 
istenek szakálla tárgyaltatik a bizonyára nagy készültséggel szerkesztett értekezésben. Úgy látszik, a 
tudós világ elismeréssel fogadta, mert a szerző vérszemet kapott s még abban az évben folytatta a 
tudományos szőrszálhasogatást ezzel a címmel: De causis barbae Deorum. Vagyis ugyanezen 
szakállak okairól. 

A Barbae Majestas szerzője egyebek közt így elmélkedik: ,A természet feldíszítette a férfit a 
szakállal, mint a fát lombjával, madarat tollával, lovat sörényével, birkát a gyapjával. Aki 
borotválkozik, olyan, mint a lombtalan fa vagy a nyírott birka. A szakáll a legszebb férfias dísz és nem 
kerűl semmibe." 

Kerülő úton bár, de íme megérkeztem tárgyamhoz. A különc célja: feltűnni! feltűnni minden áron! 
Legegyszerűbb módja a rendestől eltérő külső. Ennek is a legolcsóbb megoldása, ha a férfiarcon 
sarjadó szőrpamacsok és egyéb szembosszantóan hivalkodóra tenyésztett szőrgomolyok 
segítségével delejezi magára a szürke egyformaságú világ tekintetét. 

A bajusz kevésbé alkalmas a célra. Az orr alatti, szűkre szabott parcella csak korlátozott 
lehetőségeket kínái. Felkunkorított, kipödrött, rövidre nyírt bajusz, esetleg természetes bájjal 
alácsurgó fókabajusz s ezeknek apróbb változatai kimerítik az egyéni bajuszviseletre irányuló 
törekvéseket. Lehetne még a méretekről beszélni; idevonatkozóan tudjuk, hogy 1940-ben a 
leghosszabb bajusznak egy hindu volt a tulajdonosa. 90 centimétert pödörgethetett. A legkisebb 
bajuszt az amerikai United Air Lines pilótái viselték; csak akkorácska, mint egy keskenyre borotvált 
női szemöldök. , Strip-tease mustache" a neve a leheletnyi szőrzsengének. 

De a szakáll! Ezzel aztán igazában kitombolhatja a felnőtt gyermek a játékszenvedélyét. 
Legcsökevényebb Eajtája a /égy, az alsó ajkak alól kifittyenő kis pamacs. Ez megnöveszthető, 


szélesre vagy hosszúra. Beleolvadhat a Van Dyck-szakállba vagy kecskeszakállba, de élhet önálló 
életet is, magános gőggel telepedve meg a körülötte elterülő, kiborotvált pusztaságon. Még 
népesebb a légy oldalrokonsága: az oldalszakáll, a fültőnél végződő keskeny szőrszalag, amely 
esetleg végével az arcba penderülhet, mint a spanyol torreador-barkó. Göndörödhet, vastagodhat, 
megnyúlhat, szétterülhet s lehet belőle változatos formájú pofaszakáll, a fodrászművész megannyi 
öröme. Maga a tulajdonképpeni szakáll, az abszolút szakáll lehet négyszögletes, kerek, szabályos 
vagy szabálytalan; az utóbbi ismét seprűszerűen zilált vagy torzonborz, mint a Mózes-szakáll. 
Mindezekhez a szakáll-alakulatokhoz különféle bajuszokat is lehet alkalmazni, sőt a bajuszt 
tengerész-módra le is lehet borotválni. 

Tehát a kispénzű különc számára kimeríthetetlen sokaságú módok kínálkoznak, hogy magát a 
közönséges világtól elkülönítse. Számítsuk még hozzá a hajviseletet s ez esetben a , kimeríthetetlen" 
jelző nem marad meg szóvirágnak, hanem számtani valósággá lép elő. 

Egy Paulus Roeber nevű műköltő 1635-ben Hall szászországi város dicsőítésére ezt a hexametert 
szerezte: Rex, dux, jus, sal, far, pons, mons, merx, pax, ibi grex, vox Nunc sunt... (Király, herceg, jog, 
só, kenyér, híd, hegy, áru, béke, nyáj, hang, vannak most itt...) 

Nem szántam időt az értelem kihüvelyezésére s beértem a tudományos magyarázattal, amely 
szerint az egytagú szavak cserélgetésének összesen 39 916 800 változata lehetséges! Vagyis ha a 
világ teremtése óta három ember naponként háromezer változatot jegyzett volna fel, 1625-ig még 
nem készült volna el vele. E változatok a vers értelmét egyáltalán nem érintik - mondja a 
magyarázat."§t Hihető. ; 

Az ábrázat türelemjátékosai számára is ennyiféle játszma ajánlkozik. Értelmi képességüket a 
változatok nem érintik. 

Szemléltető példa céljára azt a férfiút választottam ki, akit Bayle is érdemesnek ítélt arra, hogy 
külön tanulmányt írjon róla." Andreas Eberhard Rauber egyike volt a világ legnevezetesebb 
szőrkertészeinek. Sikerült olyan hosszúra nevelnie a szakállát, hogy a földet söpörte. A hétköznapi 


életben két ágba fonta, hogy a kezelése könnyebb legyen, amikor azonban az udvarhoz ment, 
kibontotta a fonatokat. Ilyenkor nem ült kocsiba, nyeregbe sem szállt, hanem a szakáll 
érvényesülése érdekében gyalog lépkedett. A természetes valójában szétterülő szőrrengeteget bot 
köré csavarta s mint lobogó zászlóval vonult be a palotába. Bámulatot keltő bevonulás lehetett, 
különösen, ha vörös volt a szakálla, ami nem valószínűtlen. Rauber II. Miksa császárnak udvari és 
katonai tanácsosa volt, de úgy látszik, a császár tisztában volt vele, hogy esze a szakállában bújt el, 
különben nem ugratta volna be a lovagi világ legfurcsább vitézi tornájába. Egyik császári szerelem 
eleven emléke gyanánt egy szép leány nevelkedett az udvarban. Heléna volt a neve. Képzelhető, 
micsoda tülekedés folyt érte. A pályázók között lengett Rauber szakálla is. A lány szíve Rauber és egy 
spanyol lovag között ingadozott. A császár határozott helyette: lovagi torna döntse el, kié legyen a 
lány. De a torna szabályai nem voltak éppenséggel lovagokhoz illők: mindegyik vitéz kapott egy 
zsákot, ebbe kellett az ellenfelét beleráznia. Rauber lovag nagyerejű férfiú volt; a derűs küzdelemnek 
az lett a vége, hogy a spanyolt harcképtelenné gyúrta és belerázta a zsákba. A császári leányt 
megkapta, de házasságuk gyermektelen maradt. Második felesége magyar lány lehetett: Csillag 
Orsolya. (Bayle szerint Ursel von Tschillack.) Ebben a házasságban azután megmutatta a magyar 
konty és a német szakáll, hogy együttesen mire képes: Orsolya négyszer egymásután ikreket hozott 
a világra. 

A másik szakállnövesztő embert, akinek nevét a krónikák megőrizték, Johann Stainingernek hívták. 
Polgármester volt a bajorországi Braunauban. Szakállának két ágát a két karján hordta, mint valami 
uszályt, hogy el ne botoljék benne. Egy napon elfelejtette a karjára ölteni s amint lelépett a lépcsőn, 
belébotlott és kitörte a nyakát. Történt az eset 1572-ben. 


RUHA TESZI AZ EMBERT 


A különc nem tudja, hogy ez az ismert mondás Marcus Fabius Ouintilianustól származik. De tudja, 
hogy ruha teszi a különcöt is; ha a rendestől elütő gdúnyában begyeskedik végig az utcán, okvetlenül 
minden ember szeme rá fog meredni. 

Nagyvárosoknak megvannak a maguk utcai figurái. Ezek kieszelnek egy feltűnően szokatlan színű 
vagy szabású ruhadarabot s egész életükön át konokul ragaszkodnak hozzá. Mindenki utánuk fordul; 
a cél el van érve; megelégedetten délcegelnek tovább. 

Országh Antal írja egyik 1855-ből származó párizsi levelében," hogy találkozott a híres kék 
emberrel. Öltözete a következő volt: , négyszögletű, magastetejű kék plüskalap, kék ing, kék 
nyakravaló, kék inggombok, kék mellény kék gombokkal, kékgombos öltöny, melynek hátulsó 
zsebéből kék zsebkendő lóg ki, kék kesztyű, kék bot, kék nadrág, kék fénymázas csizma. Miért öltözik 
így ez az úr?... talán senki sem tudja. Azonban oly sokoldalú az élet s a sors, hogy míg mi ez úron és 
monomániáján nevetünk, egy egész élet könnyei illatozhatják e különc ruházatot." 

Az író, ha véletlenül is, eltalálta az igazságot. Amikor Champfleury-nek a párizsi utcai alakokról írt 
könyvét [Les Excentrigues (A különcök) Paris, 1852] olvastam, ráakadtam benne a kék ember 
történetére. Carnaval volt a neve, Itáliából jött Párizsba, olasz leckékkel kereste a kenyerét. Felesége 
fiatalon halt el s a csapást nem bírta kiheverni. Telt-múlt az idő, de mélységes és állandó 
búskomorsága nem akart oszlani. Végre kiderítette a gyógyulást akadályozó titkot: a gyászruha 
okozta a ránehezedő mélabút. Kísérletezni kezdett s íme, a színes ruha meghozta az életkedvét, a 
fekete ismét visszasüllyesztette a melankóliába. Megtervezte tehát gyógyító jelmezeit, közülük a 
kéket Országh is látta. Volt még a ruhatárában piros, sárga, zöld s a jó ég tudja hány színű ruhája, 
összesen hatvan, a hozzájuk tartozó felszereléssel együtt. 

Vajon ez több volt az egyszerű különcségnél? Vajon eszét vette el a fájdalom? Nem valószínű, mert 
bomlott elmével bajos leckéket adni s különben is, Champfleury szerint üres idejét mindig a 
könyvtárban töltötte. Általában elmeorvos dolga lenne kihüvelyezni: hol végződik a különc? hol 
kezdődik az eszelős? De hát ki tudja megmondani, hol végződik a kevés és hol kezdődik a sok? 


Bíróságaink sűrű fejtörés után tudták csak megállapítani, hány ember kell ahhoz, hogy büntetőjogi 
szempontból csoport verődjék össze belőlük. 


A DANDY 


A ruha különcei között legékesebb paradicsommadár a dandy. 
Londonban jelenik meg a XIX. század elején, de vannak elődei egyebütt is. Franciaország 
divatkrónikáiban ezeken a neveken szerepelnek: 


Mignons (XVI. század vége). 

Raffinés (XVII. század eleje). 

Muguets (XVII. Század). 

Godelureaux (XVII. század vége). 

Freluguets (XVIII. Század). 

Roués (XVIII. század). 

Petit maitres (XVIII. század). Mirliflores (XVI. Lajos). 
Muscadins (1793). 

Jeunesse dorée (forradalom utáni aranyifjúság). 
Merveilleux, incroyables (az aranyifjúság tagjai). 
Lions (1830, innen a magyar arszlán). 

Cocodcs (második császárság). 

Gommeux (századvége). 

Az angol ősök ezek voltak: Beau, Buck, Maccaroni, Prettyfellov, Exguisite, Tulip, Top, Spark, Swell stb. 


Ismét hivatkoznom kell a megkülönböztetésre, amelyet a bogaras ember és a különc között tettem. 
Például Brühl grófot, a szász választófejedelem mindenható miniszterét nem lehet különcnek 
nevezni, ámbár a ruháinak tömegével és választékosságával lefőzte volna akármelyik dandyt. 
Állandóan háromszáz öltő ruhája lógott a szekrényekben. S ami a legfurcsább, ez a háromszáz 
öltözet voltaképpen csak százötvenet jelentett, mert minden ruhája két példányban volt meg. Nem 
tűrte magán sokáig ugyanazt a ruhát, viszont azt sem akarta, hogy a túlságos váltogatás 
szembeszökő legyen. Ennélfogva olyankor, amikor valamely ünnepély vagy fogadtatás nagyon 
elhúzódott, közben hazaszökött ruhát váltani, de ugyanannak a ruhának a másodpéldányát vette fel, 
hogy meg ne sértse a társaság szerényebb zsebű tagjainak érzékenységét. Mondani sem kell, hogy 
mindegyik ruhához más-más sétapálcája és tubákos szelencéje volt, ugyancsak 300-300 példányban. 

Ezt a nagyszerű embert bajos lenne puerilis elméjűnek kikiáltani. A mértéktelenre duzzasztott 
ruhatár csupán a bogara volt. Tőrülmetszett különcnek azt a dandyt mondom, aki az öltözködésnek 
él, kívül ruha, belül semmi. Barbey d"Aurevilly a dandykről szóló tanulmányában ezt a szójátékot 
villantja el: ,Paraítre, c"est etre pour les Dandys."" Így lehetne magyarítani: , A dandy számára lenni 
annyi, mint megjelenni." 

Korának rangban első dandyje IV. György király volt. Thackeray A négy György című könyvében ezt 
írja róla: ,Ki volt ez a György voltaképpen? Végigpillantok egész életén s nem látok mást, mint egy 
szenvelgő fejbiccentést, negédes mosolyt. Megkísértem, hogy széjjelszedjem s mit találok? 
Selyemharisnyát, kitömött lábikrát, befűzött derekat, paszomántos kabátot, rendszalagot és 
csillagot, illatos zsebkendőt, fényes barna parókát, mellényt, alatta másik mellényt és semmi 
egyebet." 

György csak a hivatalos rangban volt a legelső. A dandyk ranglétráján megelőzte walesi herceg 
korabeli barátja, a londoni divat teljes hatalmú irányítója, George Brummel, becéző nevén: Beau 
Brummel. 


Brummel divatelmélete paradoxonszerű volt: , Úgy kell feltűnni, bogy az ember ne tűnjék fel." Nem 
a kék ember-féle vad ruházkodással terelte magára a figyelmet, hanem ellenkezőleg, a túlzott 
egyszerűséggel. De ezt az egyszerűséget olyan agyafúrtsággal vitte keresztül az egész vonalon, 
amely rávert a férfidivat történetének legelrugaszkodottabb korszakaira. 

Naponta háromszor váltott inget. Minden pár kesztyűjén négy kesztyűs dolgozott; egyik csakis a 
hüvelykujjnak volt a szakértője, a többi három a kesztyű egyéb részein működött. Cipőinek a ta/pátis 
ki kellett fényesíteni, mindennap újra. Reggelenként három órát fecsérelt el az öltöző asztala előtt. 
Egyszerre három fodrászművész dolgozott a fején; egyik elöl, másik hátul, a harmadik oldalt. Az 
öltözködési művelet legválságosabb mozzanata a nyakkendő megkötése volt. Akkori divat szerint 
estélyi öltözékhez a nyakon körülcsavatrt, állig érő, hátul feltornyosodó fehér muszlin-nyakkendő volt 
kötelező. Brummel mindenekelőtt festőművésszel rajzoltatta meg a kötendő csokrok mintáit. 
Kiválasztotta az alkalomhoz illőt s belefogott a nagy műbe. Először egyenletesen körülcsavarta 
nyakán a kendőt, úgyhogy az állát is eltakarja. Azután a tükör előtt állának lassú és türelmes ide-oda 
mozgatásával leszorította, úgyszólván leköszörülte az álla alá. Ekkor következett a tulajdonképpeni 
fortély: egyetlen lendülettel megkötni a csokrot. Akárminő tökéletes művésze volt is a 
nyakkendőkötésnek, nem sikerült mindig egyetlen fogással a rajzminta szerint sorakoztatni a 
redőket, már pedig a keményített anyagon meglátszott z legkisebb gyűrődés is. Ilyenkor elhajította a 
vadonattiszta kendőt és másikkal próbálkozott. Mondják, amikor rossz napja volt, halomba gyűltek 
körülötte az engedetlen nyakravalók. 

Ha bálba ment, már az öltözőszobája ajtajában várakozott rá a hordszék, nehogy időelőtti 
lépegetéssel az összhatás tökéletességén esetleg sérelmet ejtsen. A hordszék hófehér selyemmel 
volt kibélelve, és fényezett talpú cipellői fehér prémpárnán nyugodtak. 

Beau Brummel életének többé-kevésbé érdekes részletei nem ide tartoznak. Elég a vége. Aminő 
tökéletességgel kötötte meg a nyakkendőit, olyan tökéletesen verte el vagyonát. Amikor kifizetetlen 
ruhaszámlái miatt az adósok börtöne fenyegette, a kontinensre szökött. Itt tengődött néhány 


esztendeig; a hajdani divathős divatját múlt figurává kopott; majd a caeni szegényházba került s 
mindenkitől elhagyatva, félig hülyén halt meg." 


A KÜLÖNC OTTHONA 


Meglátogatom a különcöt otthonában. 
S itt elém ötlik elméleti fejtegetéseimnek egy hézaga. 

A napilapok koronként híreket hoznak az amerikai filmvárosból, hogy ez meg amaz a filmcsillag 
minő ezeregyéjszakai palotába ölte bele a lepedőművészet terén szerzett millióit. Kitűnik belőlük, 
hogy a filmszövegek állandó betanulása és átélése nem suhant el nyomtalanul lelki világuk fölött. 

A cigánycsászárhoz méltó villában a fürdőszoba padlója onyxból van; a vízcsapok anyaga tömör 
arany; a szobákban a faburkolat, az ablakfüggöny és a szőnyeg egységes színre van hangolva, 
olyanra, amely megfelel a művésznő hajszínének és egyéniségének. Az ilyen művészi törekvések 
ugyan még nem könyökölnek át a korláton, amely a különcöt elválasztja a köznapi világtól, de azt 
sem lehet rájuk mondani, hogy egyszerű bogarak. A bogaras ember a saját maga csöndes 
gyönyörűségére élvezgeti a rigolyáit, míg az onyxpadló és az arany vízcsap csillogása arra való, hogy 
idegen nézők szeme dagadjon ki tőle. 

Ezt a szót alkalmaznám: különcködés. 

Nem érdemes szót vesztegetni rájuk. 

Körutamat egy bécskörnyéki házacskában kezdem. A tulajdonos azelőtt rádiós tiszt volt egy 
hadihajón. Kedves mesterségétől a nyugalom éveiben sem bírt megválni. Egyik szobáját berendezte 
rádióállomásnak és felszerelte a legjobb szuper-, hiper- és szuperhiper-készülékekkel. Szürkületkor 
bevonult a régi időkre emlékeztető szobába és hajnalig hallgatta a rövidhullámon érkező hangokat. 
De nem a leadóállomások műsoraira volt kíváncsi. A tengeri hajók jelzéseit leste, s ha egyet elcsípett, 


rögtön bevezette a közölt adatokat a rádióskönyvbe. Legnagyobb élménye, ha süllyedő hajónak a 
vészjeleit sikerült elcsípnie. Az SO0S-jelzések drámai sorrendjükben kerültek be a könyvbe, egészen az 
utolsóig. Az ezt követő hallgatás azt jelenti, hogy a tenger torka bezárult a hajó fölött. Az öreg 
türelemjátékos nyert. Reggel befejezte önkéntes szolgálatát és aludni ment. Este megint újra kezdi, 
napról napra, évről évre, amíg majd a saját SOS-jeleire lesznek figyelmesek a mennyei felvevő- 
készülékek. .."8? 

A levegő hullámaival könnyű megtartani a közösséget. De mit tegyen a nyugalomba vonult búvár, 
aki évtizedeken át bajlódott a tenger hullámaival? 1934 nyarán az olasz lapok hírt adtak egy 
messinai kivénült búvár furcsa otthonáról. Úgy látszik, nem volt vízhez ragadt szegény ember, mert 
vagyonkájából telt arra, hogy üvegfalú házacskát építtessen s azt lesüllyessze a tenger fenekére, 
közel a parthoz, kilenc méternyi mélységre. Tágas, hengeralakú cső vezetett belőle fel a felszínre, 
lifttel a belsejében. A házban villanyvilágítás és központi fűtés is előkelősködött. A villany arra is 
kellett, hogy hatalmas fényszórókat sugároztasson szét a mélyvízben, s mint a Verne által 
megálmodott Nautilus utasa, élvezhesse a halak vidám kergetőzését, s a rákok és teknősbékák bölcs 
mérsékletű sétáit. 

Ezekből a játékokból kiütközik a szórakoztató elem. De vannak megátalkodott türelemjátékosok, 
akik valóságos kényszerzubbonyt szőnek a szabályaikból, s abba préselik bele magukat. Némelyik 
elhatározza, hogy ezentúl kerülni fogja a napvilágot s csak akkor lép ki a lakásából, amikor már 
besötétedett. Ilyen következetes férfiú volt dr. Neu, a bécsi Jockey-Club nyugalomba vonult 
állatorvosa. Nappal aludt, este felkelt, felöltözött és elment a kávéházba reggelizni. Elolvasta a 
reggeli újságokat, ügyet sem vetve a közben megjelent estilapokra. Éjfélig az utcán lődörgött, akkor 
egy kocsmában megebédelt. Hajnalban megint betért a kávéházba uzsonnázni, s ekkor már sort 
kerített az estilapokra. Mikor a záróra miatt a rendes kávéházból kitessékelték, elballagott a piac 
környékére, ott letelepedett egy korán nyitó kofakávéházban s reggel hat óra tájban bécsi virslit 
vacsorázott. Azután hazament s a jól eltöltött éjjeli nap után megelégedetten belebújt az ágyába. 


Az öreg állatorvos rögeszméje nem eredeti. Több mint száz évvel ezelőtt megcselekedte egy 
yorkshire-i angol földesúr." Ez is megfogadta, hogy teljes életében kerülni fogja a napvilágot. 
Házának minden ablakát befalaztatta. Nappal aludt vagy olvasott. A társas érintkezésből nem 
rekesztette ki magát, de csak akkor fogadott vendégeket, ha már beköszöntött az éjszaka. Amikor 
vendégei elmentek, kilovagolt vagy kisétált a gazdaságába, s addig bolyongott, amíg fel nem jött a 
hajnali csillag. Ez volt a jel, hogy vissza kell menekülnie a saját külön sötétségébe. 

Súlyosabb eset, amikor az önsanyargató különc azt fogadja meg, hogy hátralevő esztendeiben nem 
kel fel többé az ágyából. 

1930 szeptemberében közölték a müncheni lapok, hogy meghalt Fritz Babel, aki arról volt 
nevezetes, hogy hatvan éven át ágyban feküdt és sohasem volt semmi baja. Állítólag képzelt beteg 
volt s attól félt, hogy a szabad életben megkapja az influenzát, ez pedig őnála okvetlenül halálos 
végű tüdőgyulladássá fog fajulni. Kényszereszméjével alig lehet összeegyeztetni életének egyéb 
adatait: folyton-folyvást olvasott és az átlagot felülmúló műveltségre tett szert. Különben igazsága is 
volt, mert egyszer a gazdasszonya télvíz idején nyitva felejtette az ablakot s az óraszámra beáramló 
hideg levegőtől a gyámoltalan ember csakugyan halálos végű tüdőgyulladást kapott. Igaz, hogy már 
78 éves volt ekkor... 

Megint csak arra a keskeny mezsgyére kell utalnom, amelyen a különc lépeget. Jobbról az élet 
virágos tétje tarkállik, balról a téboly ingoványa gőzölög; ki tudja megmondani, mikor és hol véti el a 
lépést? 

A paplan alatt élő müncheni embernek is létezett egy angol előde. Tallis volt a neve, a worcesteri 
Burcott községben lakott. Mr. Tallis egy napon felfedezte, hogy ő fázik. Ugy védekezett, hogy több 
inget húzott magára. Először kettőt, azután hármat, majd négyet, nyolcat, tízet - végre a temérdek 
ing úgy lenyomta, hogy lépni sem tudott. Ekkor azt gondolta ki, hogy majd állandóan ágyban marad 
s így konzerválja a szükséges melegmennyiséget. Csináltatott kilenc darab sapkát, mindegyiket 2-2 
rőf flanellból s ezeket hordta az ágyban. Nem felváltva, mint gondolnók, hanem egymás hegyében. S 


ez sem elégítette ki. A kilenc sapkára még egy koronaszerű, 40 rőf flanellból készült alkotmányt 
húzott, erre pedig nyolc darab flanell-süveget illesztett. Összesen 84 rőf flanellt emésztett fel a 
fejvédő alkotmány; volt is látszatja, úgy hatott a fején, mint egy óriási méhkas. Ingeit is flanellal 
béleltette, abból volt a tizenkét takarója is, amelyek - mondani sem kell - szintén egymás tetejében 
óvták a hidegtől a didergő úriembert. Télidőben óvatosságból két parafadugót gyömöszölt az orrába. 
Az ágyból sohasem lépett ki, még olyankor sem, amikor tisztába tették; egyszerűen meghúzódott az 
ágy végében. Evenként egyszer ágyat változtatott; az új ágyat szorosan a régi mellé kellett tolni, s ő 
áthemperedett új otthonába. 28 évig párolta magát flanelijai között, csökönyös vasakarattal. 72 éves 
volt, amikor átborzongott a másvilágra." 

Fázékony férfiú volt II. Ferdinánd toszkánai nagyherceg is. Az államügyek nem engedték, hogy 
ágyban melegedje át az életét, be kellett érnie azzal, hogy legalább a fejét óvja a meghűléstől. 
Fogadó szobájában két hatalmas hőmérő lógott a falon. Ő fel és alá sétálgatott, s miközben 
jelentéseket tettek neki vagy vendégeket fogadott, szeme a hőmérőket leste. Aszerint, amint a 
higanyoszlop emelkedett vagy süllyedt, cserélgette a sipkáit. Otöt-hatot szorongatott a kezében, s a 
váltást egy bűvész ügyességével cselekedte - írja Arhauld abbé emlékirataiban. 

Ugyanez idő tájt Párizsban Saint-Martin abbé irodalmi kísérleteinél is nagyobb hírnévre tett szert 
fűthető ágyával. Téglából rakatta ki a nyoszolya alapépítményét s mielőtt lefeküdt, befűttetett. 
Napközben kilenc inget öltött magára, kilenc pár harisnyát húzott és kilenc sapkát rakott a fejére, 
nyomatékul egy óriási parókával. Meg is érte a nyolcszor kilenc esztendőt. 

Ezeknek a különös embereknek különös életmódja meghazudtol minden egészségügyi szabályt. 
Amitől más rendes ember elpusztul, az ő életüket hét évtizednél hosszabbra nyújtja meg. Sőt: egy 
Mrs. Lewson nevű dúsgazdag hölgy még többre vitte. Szintén egyéni nézetei voltak a meghűlést 
illetően, ennélfogva a szobái padlóját sohasem engedte felsikálni. Az ablakmosásnak is elvi ellensége 
volt, nevetséges szokásnak mondta, amiből csak baj származik. Ennélfogva házában nappal is 
félhomály derengett; az ablaküvegekre rakódott piszokréteg visszakergette a napsugarat. Ő maga 


sem mosdott soha, mert ez is biztos okozója szokott lenni a meghűlésnek. Víz és szappan helyett 
disznózsírral kente az arcát, s ezzel eleget is tett a tisztaságnak és a kozmetikának. Néha kisétált a 
házából, félszázadelőtti divat szerint szabott, uszályos selyemruhában; ilyenkor a közeli nyilvános 
fürdő előtt álldogált és gúnyos mosollyal nézte a szánandó embereket, akik oda bementek. 1816. 
május 28-án halt meg, száztizenhat éves korában."? 


A REMETE 


Az oxfordi Ashmolean-Museum ritkaságai között látható egy közönséges cipő. Azaz hogy nem 
közönséges, mert saját külön neve is van: 7he Buckinghamshire Shoe. Száz és száz, foltnak való, 
egymásra rétegezett bőrdarabkákból rótta össze hajdani gazdája, a dintoni remete, becsületes 
nevén John Bigg. Bírósági hivatalnok volt Cromwell idejében, a királyt elítélő egyik bíró mellett. A 
commonumealth bukása után elcsapták a gazdáját, mire ő meghasonlott a világgal, bevette magát 
egy elhagyott kunyhóba s ott abból az ételből-italból élt, amit jó emberek hordtak neki. Ezenkívül 
nem kért tőlük egyebet, mint értéktelen bőrhulladékot. Ha kapott, rátalpalgatta a cipőjére, amely 
idővel a mesebeli hétmérföldes csizma méreteire dagadt. 30 éves volt, amikor a világtól elvonult, s 
még 37 esztendőt remetéskedett át a dintoni kunyhóban. 

Megint csak elém görbül a kérdőjel: mi volt ez? Egészen kibillent-e John Bigg esze a helyéből? avagy 
ráragadt az angol úriosztály betegsége, a sp/leen s ez sugallta neki a sanyarú életszabályt, amellyel 
elkülönítette magát a megunt világtól? Emberkerülőnek nem lehet mondani, mert szívesen eredt 
szóba mindenkivel, aki meglátogatta, mint dintoni nevezetességet. 

Mintaszerű és kifogástalan emberkerülő volt a vagyonos Henry Welby, vagy ahogyan emlegették: a 
Grub-Street remetéje.? 


Életrajzírója szerint családi viszály tette emberkerülővé. Vett egy háza a londoni Grub-Streeten s 
ennek emeletén három szobát berendezett remetesége céljaira. Háló-, ebédlő- és dolgozószobából 
alakult ki a lakosztály. Egy öreg cseléd végezte a takarítást és kiszolgálást, olyképpen, hogy amíg 
egyik szobában működött, gazdája elvonult előle a másikba. Az öregasszonyon kívül Henry úr nem 
állott szóba teremtett lélekkel, nem mutatkozott senki előtt, legendás alakját emberi szem nem látta 
a haláláig. Mielőtt a világtól elvonult, volt felesége és leánya, később unokái is születtek, de látni sem 
akarta őket, csak Írásban érintkezett velük. Húshoz, halhoz nem nyúlt, tejen és főzeléken tengődött, 
s ezzel a sovány táplálékkal kihúzta 84 esztendeig. Bérlői, alkalmazottai, üzletfelei csupán írásban 
fordulhattak hozzá, egyébként a ház földszintjén angol urasághoz méltó, dús asztal várt mindenkit, 
akinek dolga volt vele. Meghibbant elméről szó sem lehetett nála, - az életrajz szerint 
nagytudományú ember volt, különösen a nyelvészettel foglalkozott sokat. Minden új könyvet 
meghozatott, akármilyen drága volt is. Negyvennégy évet töltött el a magára parancsolt 
egyedüllétben, s a magaalkotta szabályokból egy vonalnyit sem engedett. A St. Giles-templomban 
temették el, ahol Milton hamvai porladnak. (A Grub Street mai neve Milton Street.) 

John Timbs, az angol különlegességek krónikása elmondja, hogy nagyurak meghonosították a 
hivatásos remete intézményét." Az agón termelte ki a különös ötletet, a verseny, letorkolni a 
szomszédot a saját parkjának eredetiségével. A mesterséges vízesés, mesterséges várrom, s egyéb 
mesterséges látványosság unalmassá bágyadt. Friss vonzóerőről kellett gondoskodni. II. György 
király idejében Charles Hamilton mesterséges remetelakot épített Cobham melletti kastélyának 
parkjában. A belévaló remetét hirdetés útján szerződtette. Feltételei voltak: a szolgálati idő hét év; 
ezalatt a remete nem lépheti át a remeteség határát, nem nyírathatja a szakállát és haját, nem 
vágathatja a körmét. Köteles teveszőr csuhában járni és pápaszemet hordani. Ágya szalmazsák a 
földön; az idő múlását csak fövenyórával mérheti. Ételt a ház konyhájáról szállít neki az inas, de nem 
szabad egy szót sem váltani vele. Ha kiállja a hét esztendőt, 700 guinea jutalmat kap; ha megszegi a 


szerződés pontjait, mehet isten hírével, nem kap semmit. A hirdetésre jelentkező szegény ördög 
mindent aláírt, de három hétnél tovább nem bírta az állapotot és megszökött. 

Egy másik gentleman Prestonban 50 font évjáradékot ajánlott annak, aki hét évig kibírja a házi 
remeteséget. Feltételei kedvezőbbek voltak a Hamilton-féléknél. Haj- és szakállnyírás, körömvágás 
szintén tilos volt ugyan, viszont a szobájában volt egy házi orgona s annyi könyvet kaphatott a 
kastély könyvtárából, amennyit akart. Timbs idejében már négy éve üldögélt a remetelakban egy 
elvadult szakállú, hosszúkörmű ember. Tovább nem kutatott utána, s így nem tudhatni, végig 
kiszolgálta-e a sanyarú esztendőket. 

Még a múlt század elején is járta a kótyagos divat. A Courier című lapnak 1810. január 11-i 
számában ez a hirdetés jelent meg: , Fiatal ember, aki a világtól vissza akar vonulni, alkalmaztatást 
keres remete gyanánt előkelő úrnál." Ugyanez időben a Notes and OCueries levelezője meglátogatta 
Lord Hill hawkstonei kastélyát, mert hallotta, hogy ott egy remete látható. De már csak egy 
viaszremetét talált a remetelakban. A valódi remetét kénytelen volt a lord végkielégítéssel 
elbocsátani, mert kiokosították, hogy megütheti a bokáját egy régi angol törvényben, amely szerint 
az ilyesmit rabszolgatartásnak lehet minősíteni. 


A BOLDOG BULLDOG 


Az emberkerülő nem mindig húzódik vissza tökéletes magánosságba. Megvan a maga társasköre, 
azzal az eltéréssel, hogy kétlábú lények helyett négylábúakat telepít maga köré. 

Timbs említett könyvében érdekes képet fest Lord Bridgewater házi köréről. A rettentően gazdag 
főúr magános óráit tizenkét szeretett bulldogja vidította fel. Együtt is ebédelt velük. A kutyák körben 
ültek a kerekasztal körül, mint Arthus király lovagjai, külön karosszékeken, nyakukban 
asztalkendővel. Mindegyikük mögött külön inas szorgoskodott, hogy a kiszolgálás kifogástalan 


legyen. Ha valamelyik eb vétett az asztali illem szabályai ellen, száműzetett az asztaltársaságból, a 
cselekmény súlyának megfelelő időre. A vétkes kutya a száműzetés tartama alatt szomorú volt és 
enni sem akart; csak akkor jött meg az életkedve, amikor újra nyakába kötötték az asztalkendőt. 

Timbs mindezt még elnézte volna különc honfitársának, de amiatt erősen méltatlankodott, hogy a 
lord kutyáit cipőben járatta. Szerinte ezzel a bolondsággal csak a varga járt jól, mert egyszerre 
negyvennyolc lábról vehetett mértékit. A múlt században igazsága lehetett az írónak, ma nem. Lord 
Bridgewater feltaláló-lángelme volt, messze megelőzte korát. Manapság minden 
kutyadivatkereskedésben kaphatók zippzáras sárcipők, hogy a gépkocsiban helyet foglaló kedvenc 
be ne rondítsa az ülést. 

(Ebből is látható, hogy a lord elméje nem ficamodott ki teljesen. Amit az is bizonyít, hogy sokat 
olvasott, s ha valamely könyvet nem bírt megszerezni, kölcsönkérte. Ambár igaz, hogy amikor 
elolvasta, elég különös módon küldte vissza. Legszebb hintójába két legjobb lovát fogatta be, 
mindegyiken egyenruhás lovász ült, a hátulsó bakon is kettő merevült élő szoborrá összefont 
karokkal, a könyv pedig a hintó párnázott díszülésén terpeszkedett, s úgy tette meg az utat 
gazdájához.) 

Mentenem kell magamat. Semmiképpen sem szándékozom leghívebb barátunknak, a kutyának 
érdemeit kisebbíteni. Csak ott említem őket, ahol életsorsuk a különcébe kapcsolódik. Egyébkért jól 
tudom, mit jelent az emheriség számára a kutya. Hiszen még történetírójuk is akadt: Emile 
Richebourg megírta a nevezetes kutyák történetét ( Histoire des chiens célebres. [Híres kutyák 
története]). Az ember hű társának erényeit minden áradozásnál pontosabban méltatja az a síremlék, 
amely a newsteadi kastély parkjában látható. Lord Byron kutyája van ott eltemetve. A feliratot maga 
a költő fogalmazta: 


Itt nyugszanak 
Földi maradványai annak 
Aki szép volt hivalkodás nélkül 
Erős hányivetiség nélkül 
Bátor vadság nélkül 
S egyesítette magában a férfi erényeit 
Annak bűnei nélkül. 
Ez a dicséret, amely hiú dicsekvés lenne 
Emberi hamvak fölött 
Méltán megilleti 
BOATSWAIN 
, a kutya emlékét 
Aki született Ujfundlandban 1803 májusában 
Meghalt Newstead Abbey-ben 1808. november 18-án. 
Byron versben is megörökítette Boatswain erényeit s ez alkalommal hozzánk, férfitársaihoz is volt 
néhány szava. Sajnos, kevéssé előnyös. Ha a kutyák olvasni tudnának, kérdés, a rólunk festett kép 
nem befolyásolná-e eddigi ragaszkodásukat. 


Hivatkozhatom még egy sífriratra, amely állítólag Bolognában dicsőítette az elhunyt kutya 
erkölcseit. 


Latrai a ladri, ed a gli amanti tacgui 
Onde a messere, ed a madonna piacgui. 


(A kutya a latrot megugatta, de a szeretőt nem, 
Így lőn kedves az úr, kedves az asszony előtt.) 


(Sebestyén Gábor fordítása.) 


A két sírirat idézése felment a gyanú alól, hogy a kutyákat akarom társadalmi elhelyezkedésük körül 
megtámadni. Nem. Különc - de te fabula narratur (rólad szól a mese). 

Ha már latin szavakat ejtettem, megtoldom még kettővel. Az ókori emlékek gyűjtői sokáig 
tanácstalanul állottak egy csomó - ezúttal emberi - sírkővel szemben. A halott foglalkozása így volt 
rajtuk megjelölve: minister catellarum. Lefordítani könnyű a feliratot. Catella: ebecske, minister: 
szolga. De miért , ebecskék szolgája?" Végre egyéb adat-mozaikok összeillesztgetésével kiderítették, 
hogy a régi Rómában az öleb éppúgy bevonult a családi körbe, mint manapság, s az illető elhunyt 
csakugyan azzal kereste a kenyerét, hogy elszegődött előkelő házakhoz a kutyák szolgájának, vagyis 
gondozta és kiszolgálta az apró kedvenceket. 

Teendői eléggé elfoglalhatták. Gondoskodnia kellett puha nyoszolyáról és finom bíbortakaróról, - 
ízletes fogásokkal csiklandoznia a válogatós jószág ínyét, - fürdetni, kefélni és csinosítani a kis 
szőrgombolyagot, - sőt illatos kenőccsel dörzsölgetni a patáit, hogy minél kellemesebbek legyenek a 
pillanatok, amikor úrnőjének képére a dédelgetett kedvenc felmászik, vagy a füle tövét nyalogatja. 

Plautus szerint római úrihölgynél az udvarló csak akkor tarthatott számot kedvező Eogadtatásra, ha 
előbb megnyerte a kis kutya kegyeit. Az epés /uvenalis dühösen rója meg a divathölgyeket: , Egy kis 
ebecskéért odavetnék férjeik éltét!" 

Martialistól tudjuk, hogy egy Publius nevű ismerőse megfestette Issa nevű kutyájának az 
arcképét". A kötekedő természetű költő nem hagyhatta szó nélkül a nevezetes eseményt, és így 
verselte meg (I. könyv, 109. epigramm): 

,"]ssa pajzánabb, mint Catullus verebe. Issa tisztább, mint a galambok csókja. Issa vonzóbb, mint 
akármelyik fiatal leány. Issa becsesebb, mint India drágaköve. Issa minden gyönyörűsége Publiusnak. 
Ha nyöszörög, azt hinnéd, beszél; együttérez urának örömével és bánatával; fejét ura nyakára hajtja 
s úgy alszik ott, hogy a lélegzése sem hallatszik. Sohasem felejtkezik meg magáról; ha ki kell mennie, 


gyöngéd vakarással ad jelt, hogy eresszék ki. Nehogy emléke elvesszen halála után, Publius 
megfestette képét. Íme az arckép, amely olyan hű, hogy ha egymás mellett nézed őket, nem tudod, 
melyik a kép és melyik a kutya." 

(Horatius nem ilyen epés. Ő elnézéssel írja, hogy akkoriban a szerelmesek között a leggyöngédebb 
becéző név volt: kutyuskám. Ez a szokás ércnél maradandóbbnak bizonyult. Nem emlékszem annak 
a középkori lovagnak a nevére, aki kalapjára egy fehér gyertyácskát hímeztetett, csak arra, hogy 
kedvesének Bianca volt a neve. Fehér gyertyácska olaszul: candella bianca. De ha az első szónak 
első tagját elválasztjuk, ez jön ki: can della Bianca. Vagyis Bianca kutyája.) 

Század század nyomába hágott, trónok borultak fel és nemzetek pusztultak el, de az öleb 
változatlanul uralkodott a divat birodalmában. Az erről szóló krónika hosszú történet lenne, nem is 
tartozik ide. Itt csak a különcködők társadalmáról van szó. Az öleb közöttük is megtartotta a rangját. 
Weber, a német nevető filozófus azt állítja, hogy Bécsben 1805-ben harmincezer díszkutyát 
számoltak össze. (Demokritos, VI. kötet.) A szolgaszemélyzetet szigorú parancs kötelezte, hogy a 
kutyákkal udvariasan bánjék. Tilos volt tegezni a finom úri ebeket. Ha a kertben a vadul száguldó 
agár letaposta a virágágyakat, a kertész csak így szólhatott rá: , Menjen ki a kertből urasága." 
(Gangens raus, Ihr Gnaden.) A szobában garázdálkodó pudlit a szobalány csak így utasíthatta rendre: 
"Maradjon már veszteg, Lisette kisasszony." (So ruhens doch, Fráulein Lisette.) Weberre hárítom a 
felelősséget az adatai valóságáért. Részemről elhiszem. 


A NÉGYLÁBÚ ÖRÖKÖSÖK 
Híres kutyákról még sokat lehetne beszélni. Nem tartoznak tárgyamhoz, s így nem terjeszkedem ki 


Nagy Frigyes agaraira, különösen Biche-re, aki a király ágyában aludt s nem volt hajlandó 
megengedni, hogy a lefekvés ideje túlságosan belenyúljon az éjszakába. Ha a király idön túl is 


munkába merülten ült íróasztalánál, Biche mindenképpen igyekezett rosszallását kifejezni s ha 
semmi sem használt, nekiugrott az asztalnak és kikaparta a lúdtollat a gazdája kezéből. 

Nem beszéltem Ratou-ról. Ninon de Lenclos híres ölebéről. Ez meg arra vigyázott, hogy az asszonya 
el ne rontsa a gyomrát. Még ha vendégek voltak is, ott ült az asztalnál, mint egy háziorvos. Levesnél, 
egyszerű sült húsnál meg sem mukkant, de ha erős fűszer szaga csapott az orrába, figyelmeztető 
morgásba fogott. Kávénál dühösen csaholt, szeszes italnál a fogát vicsorgatta. Ninon ilyenkor 
magába szállt és ellenállt a kísércésnek. 

Nem ismertecem részletesen a kis Fortuné történetét sem. Ez Joséphine császárnénak volt a kutyája 
abban az időben, amikor férjhez ment Bonaparte tábornokhoz. Esküvő után az új pár visszavonult 
Joséphine-nek a Rue Chantereine-en levő lakásába, és itt már megtalálták a kutyát rendes helyén, az 
ágyban, a paplan alatt. Onnan morgott az idegen úrra és nem volt hajlandó elkotródni. Így töltötték 
el hármasban a nászéjszakát. 

Mindezzel azt akartam szemléltetni, hogy híres kutyák nevétől hemzsegnek a történelem lapjai, de 
híres macskáról nem tudunk semmit. Hacsak Petrarca kedvenc macskáját nem említem, de ennek 
sem maradt fenn a neve, csupán bebalzsamozott teste a költö arguai lakóházában. A hiányzó 
dicsőségért bőven kárpótolta a macskákat világtól elvonult gazdáik dédelgető szeretete. 

A doromboló, hízelkedő állat különösen az örökséglesésben kerekedett a kutya fölé. A régi lapokban 
úgyszólván hetenként olvashactunk híreket különc öregemberekről és asszonyokról, akik macskáikat 
nevezték ki örököseiknek. Kutyaörökös sokkal kisebb számban akadt. Csak kivételesen örökölt 
életjáradékot majom, ló, papagáj. 

Az olvasó fejét csóválja és méltatlankodik: miként engedheti meg a törvény, hogy különcségükkel 
tüntető emberek ilyen szemérmetlenül tegyék csúffá az öröklési jog komoly intézményét. 

Itt a különc mellé kell állnom. Az csak újságírói szóvirág, hogy macska lett az örökös. Állat nem 
örökölhet semmiféle ország törvénye szerint. A macskatartó örökhagyó egyszerűen nem akarja, hogy 
halála után az állatai éhen vesszenek, tehát úgy gondoskodik róluk, hogy örökösét kötelezi az 


eltartásukra, s erre a célra pénzt hagyományoz. Némelyik többet, másik kevesebbet. 1931-ben egy 
Alaud Cain nevű kaliforniai hölgy végrendeletében 50 000 dollárt hagyott macskájának az ellátására. 
Külön szakácsnét és komornyikot tartottak a megtisztelt állat mellett, de még így sem tudták az 
örökösök a pénz kamatait elkölteni. Zavarukból maga a macska segítette ki őket: a finom ételek 
mértéktelen élvezetétől szívelhájasodást kapott és elhalálozott. 

Figyelmeztetem az aggódó macskagazdákat, hogy hasonló végintézkedéseknél célszerű gondosan 
ügyelni a jogi formákra, mert kúlönben a végrendelet érvénytelen. Minta gyanánt szolgálhat egy 
Neufville nevű nürnbergi ügyvédnek 1784. december 20-ról kelt végrendelete." A macskákra 
vonatkozó résznek ez a szó szerinti fordítása: 

"Rostin Anna szakácsnémnak hagyományozok 25 forintot, továbbá ingyen lakást házam legfelső 
emeletén. Ugyanő köteles 6 macskámat ellátni, aminek ellenében kapjon fejenként és hetenként 12 
krajcárt, vagyis összesen 1 forint 12 krajcárt. Nehogy a szegény állatok télen fázzanak, kapjon 
tüzelőfára negyedévenként 4 forintot, összesen egy évre 16 forintot. A felügyelet és gondozás, 
valamint a helyiségek takarítása fejében kapjon további 12 forintot évenként. Ha valamelyik macska 
elpatkol, az illető hét végével a tartásdíj megszűnik. Házamat 8 esztendeig nem szabad eladni, mert 
körülbelül ennyire taksálom az időt, amikorra valamennyi macska elpusztul. Ha ekkor netán egy- 
kettő mégis életben lenne, Rostin Anna vigye őket magával egy másik lakásba, amiért hetenként és 
fejenként kapjon 24 krajcárt. Általában ünnepélyesen meg kell fogadnia, hogy a macskáknak 
naponként háromszor ad enni, - hogy továbbá, ha valamelyik megdöglik, helyére nem csempész egy 
másik macskát, hanem jelentést tesz végrendeletem végrehajtójának a táppénz levonása céljából. 
Amennyiben ez ellen vétene, vagy a házban kárt okozna, azonnal ki kell dobni, és a feladatot másra 
bízni. Felkérem továbbá R. Margaréta és M. Kunigunda kisasszonyokat, mint akik macskáimmal 
ismerősök, hogy koronként látogassák meg őket s ha valamely szabálytalanságot tapasztalnának, 
azonnal értesítsék róla végrendeletem végrehajtóját. Ha ily esetben Rostin Anna engedetlenkedne, 
vagy illetlen szavakat használna, nyomban el kell távolítani, és mással helyettesíteni." 


Meglátszik, hogy az okiratot jogász szerkesztette, meleg szívvel, de hideg fejjel. A meleg szív 
szemléltetésére egy másik végintézkedésből is idézek néhány sort. 1828 márciusában kelt s egy 
idős, vagyonos angol hölgy utolsó akarata nyilvánult meg benne." 

"Hagyományozok kedves Jockoo majmom részére 10 fontsterling életjáradékot, amely kizárólag az 
ő ellátására fordítandó. Hű Shock kutyám, valamint nagyon szeretett Tib macskám ellátására 5-5 
font sterling járadékot hagyományozok. Amikor valamelyikük elhalálozik, járadéka szálljon a két 
életbenmaradottra s ha ezek egyike is elhal, az utolsóra. Ennek halála után a teljes járadékösszeg 
illesse meg G. nevű leányomat, akit azért részesítek előnyben többi gyermekem fölött, mert tudom, 
mekkora gondot és küszködést jelent számára nagyszámú családjának eltartása." 

Az anya szíve csak nem tagadja meg magát. 


NAGYVÁROSI KUTYATEMETŐK 


Bele kell nyugodni, hogy az állatok Párkái a kedvencek életének fonalát rövidebbre sodorják, mint a 
gazdáikét. Rendben levő dolog, hogy ilyenkor a gyászoló hátramaradott az elhunytat tisztességesen 
eltemetteti. De nincs mindenkinek parkja, amelyben emléket állíthat neki, mint Byron kutyájának, 
avagy márványmauzóleumot emelhet, amint egy Frank Callaghan nevű gazdag ohiói uraság 
cselekedte megboldogult dakszlija számára. Felvilágosult nagyvárosi hatóságok tehát megértő 
gondoskodással kihasítottak egy-egy telket kutyatemető céljára. 

A sírhelyek nem drágák. A koppenhágaiban 10 vagy 20 korona, nagyság szerint. Aki sokallja, vagy 
esetleg úgy érzi, hogy kegyelete nem egészen időálló, bérelhet évi 1 vagy 2 koronáért. 

Az elnevezés mindenütt ugyanaz: kutyatemető. (Hundefriedhof. Cimetiére des chiens. Dogs 
cemetery.) Ami világosan mutatja, hogy a halál után a kutya kerekedik felül. A macska csak 
hízelkedése révén dorombolja ki a szeretetet, míg a kutyát erényei teszik rá méltóvá. A hízelkedő 


bársonymancsok megmerevülése az egyén tökéletes megsemmisülését jelenti. Ám az erény emléke 
tovább él, s megilleti a maradandó jel. 

A kutyatemetőkbe macskák is temetkezhetnek, de a macskasírok száma elenyészően csekély. A 
párizsi kutyatemetőben a látogató megilletődve áll meg a bernáthegyi Barry síremléke előtt, aki 
egymaga negyven ember életét mentette meg, - míg nevezetes macska sírját keresve kell keresni. 
Talán csak Kroumir érdemes a megemlítésre, a gazdája, Henri Rochefort miatt... 9" 

Ha már itt nézelődünk az asniéres-i kutyatemetőben, csodálkozni fogunk, hány nagy név ötlik a 
szemünkbe. Nem a kutyáké, a gazdáiké. Az Akadémiát Coppée, Sully Prudhomme, Rostand és Émile 
Faguet képviseli. A színpad csillagaiból több kiskutya- és nagykutya-csillagzat telnék ki; a 
leghíresebbek Réjane és Cléo de Mérode. 

A feliratok jórésze ellen nem lehet kifogást tenni. Rövid, meleg búcsú a kedvenctől; esetfeg egy 
bölcs mondás, mint például Pascal aforizmája: , Mennél többet érintkezem az emberekkel, annál 
jobban szeretem a kutyámat." Talán csak akkor csodálkozik kissé a látogató, amikor olyasmit olvas, 
mint ez a Lamartine-idézet (prózában fordítva): 


Jöjj végső hű barát, napjaim derűje, 
Nyald le könnyes szemem, tedd szívedet szívemre 
S szeressük egymást a szeretet kedvéért. 


Eltekintve az egészséget veszélyeztető szemnyalogatástól, még ez a felirat is megjárná, hiszen 
látnivaló, hogy a gyász szomorúsága mögött is ott incselkedik a francia szellem semmit komolyan 
nem vevő manója. 

Ellenben komor komolysággal sorakoznak elénk a berlini kutya-nekropolisz síremlékei, gyakran a 
megboldogult arcképével ékesítve. Ilyen feliratok olvashacók: , Ím, hát letettük az anyaföldbe a mi jó 
kis Veránkat, aki utolsó leheletéig hűséggel csüggött rajtunk. Életének jelmondata volt: jónak lenni! 


Hálával uracskád és asszonykád." - Másik: , tt nyugszik a mi édes kis kedvencünk, hű barátunk, 
hűséges kísérőnk. Orült az embereknek, s öröme volt az embereknek." - Sőt: , tt nyugszik az Urban a 
mi kedves Mielchenünk. Nyugodjál békében, hű barát!" - Némely ebgazdában titkos költői ér 
rejtőzhetett, ezt a gyász hangulata kidugaszolta: 


Ich denke dein, du bleibst mir unvergessen;, 
Was du mir warst, das kann nur ich ermessen! 


(Rád gondolok, feledhetetlenem, 
Csak én tudom, hogy mi voltál nekem.) 


Avagy: 


Ich dachte hin und dachte her, 
Das Glüűck für euch zu werben; 
Nur an das eine dacht ich nicht, 
Das ihr mir könntet sterben! 


(Gondoltam ezt, gondoltam azt, 
Boldoggá, mint tehetlek, 

Csak arra nem gondoltam én, 
Hogy egyszer eltemetlek.) 


A londoni kutyatemető (Hyde Park, Victoria Gate) 1880-ban nyílt meg, 1915-ben pedig már teljesen 
megtelt. Uj sírkertet kellett nyitni Huntingdonshire-ben. Jellemző adat: a régiben csak egyetlen 


macska hűlt tetemei porladnak. Mutatvány a feliratokból: , Szomorú megemlékezéssel az édes kis 
Jack-nek, aki szeretett, s akit szerettünk." - , Az én Ba-Ba kutyám. Sosem feledlek, sosem pótollak." - 
Joe Follett. Nem csupán kutya volt: emberi volt." - , Csakis aluszunk, úrfi!" - ,A mi szelíd, kedves kis 
Blenheim-ünk, Jane. Napsugarat hozott életünkbe, s elvitte magával." - Vers itt is akad: 


Hearts growing older, 
Love never colder, 
Never forgotten shalt thou be. 


(Öregszik a szív, 
De nem hül ki, hív, 
EI nem felejtelek soha.) 


A motor-korszak egy különleges kutyatemetőt hívott életre Hildenborough-ban, a londoni országút 
mellett. Azok a kutyák és macskák vannak benne eltemetve, amelyeket halálra gázolt az autó vagy 
motorkerékpár. Hogy a macskákat végre kiengeszteljem, íme, két rájuk vonatkozó felirat: 

, Ginger, öreg kandúr. Életét vesztette 1932. július 31-én, egy öttonnás teherkocsi rohant át rajta." - 
"Miért hagyiák el lányok és kandúrok otthonukat? Bobbie kisurrant a London Road 6. számú házból, 
autó alá került, s most itt alussza örök álmát." 


LORD BALTIMORE HÁREME 


Frederick Calvert, Baltimore bárója elhatározta, hogy teljesen elkülöníti magát a világtól, s azt fogja 
cselekedni, ami neki tetszik. Nem vállalt semmiféle hivatalt vagy méltóságot, amire rangja és 


hatalmas vagyona (évi negyvenezer font jövedelemmelI) kötelezte volna, még a királyi udvarhoz 
sem tette be a lábát. A saját tetszése szerinti életet azonban másképpen osztotta be, mint 
honfitársa, Lord Bridgewater. Nem bulldogokkal vette magát körül, hanem leányokkal. Elég különös 
módon. Sokat utazott a Keleten, megismerkedett a háremélet titkaival s elhatározta, hogy háremet 
alapít Londonban. A város szélén nagyszerű palotát építtetett, s egy sztambuli hárem mintájára 
pazarul berendezte. Öszszetoborzott egy csomó gyönyörű leányt, akik önként, szerződésileg vállalták 
az odaliszk-szerepet. A szerződés értelmében pontosan kidolgozott szabályok szerint kellett élniük a 
palotában. Főszabály volt, hogy valódi háremhölgyek mintájára nem volt szabad elhagyniuk a hárem 
zárt világát, vagyis nem volt egy percnyi kimenőjük sem. A felügyeletet eunuchok helyett 
öregasszonyok gyakorolták. Benn a háremben a leányok mindent megkaptak, amit szemük-szájuk 
megkívánt. Ha a lord valamelyikükre ráunt, eltért a sztambuli rendszertől, nem varratta zsákba, és 
nem dobatta a Temze fenekére, ellenben dús hozománnyal elbocsátotta. 

A közvélemény háborgott és tombolt, amikor a dolognak híre ment. A lord pedig édeskeveset 
törődött a közvéleménnyel, sőt éppenséggcli az volt egyik célja, hogy kihívja maga ellen. A hatóság 
nem avatkozhatott be, mert a háremtartás ellen nem lehetett paragrafust találni, s enélkül angol 
polgár házának küszöbét hatósági ember nem lépheti át. Baltimore jól tudta, mit csinál; már eleve 
kipuhatolta, hogy alapítása nem ütközik semmiféle létező törvénybe. 

A londoni főúri társaság, amelyet Baltimore semmibevevő magatartása különben is felbőszített, 
kiforralt egy haditervet. Megkörnyékezték egyik Sarah Woodrock nevű odaliszk atyafiságát, s ezek 
feljelentést tettek a lord ellen nőrablás miatt. Ilyesmiről persze szó sem lehetett, de a feljelentésnek 
nem is az volt a célja, hogy a háremtartó főurat megbüntessék, hanem hogy a hárem gondosan 
őrzött titkait a nyilvánosság elé ráncigálják. A bűnpert nem lehetett elkerülni, Baltimore pasának 
meg kellett jelennie a bíró előtt. A tárgyalást 1768. március 26-án tartották meg. A bíró nyilván 
megértette a feljelentés valódi célját, mert engedélyt adott, hogy a tárgyalás menetét gyorsírással 
lejegyezzék, s az anyagot nyomtatásban kiadják. A könyv meg is jelent, a londoni társaság nagy 


gyönyörűségére. (The Trial of Frederick Calvert, Esgu; Baron of Baltimore, for a Rape on the Body of 
Sarah Woodrock etc. Published by Permission of the Judge. Taken in Shorthand by Joseph Gurney. 
London, 1768.) (Nemes Frederick Calvert, Baltimore bárójának bűnpere Sarah Woodrock elrablásáért 
stb. Közzététetett a bíró engedelmével. Gyorsírással jegyezte Joseph Gurney.). 

A feljelentés alaptalannak bizonyult, a lordot fölmentették. De elment a kedve a londoni palotájától. 
Eladta mindenestül, csak a háremhölgyeit tartotta meg, azokkal nagy duzzogva elutazott Bécsbe. Itt 
újabb meglepetés érte: a rendőrfőnök hivatalosan érdeklődött, hogy a hölgyek közül melyik ő 
lordságának a hites felesége? Baltimore azt felelte, hogy nem marad olyan országban, ahol a 
hatóságok beleütik az orrukat úriemberek magánügyeibe. Végleg Nápolyba költözött, s ott is halt 
meg néhány év múlva, 36 esztendős korában. Ugy látszik, a háremét közben feloszlatta, mert a 
botránykrónika többé nem foglalkozott vele. 

Ha valaki azt mondaná, hogy de bizony okos ember volt ez a furcsa angol: nem tagadnám, sőt meg 
is támasztanám egy további adattal. Baltimorenak írói készsége is volt. Könyvet írt keleti utazásairól, 
s egy többnyelvű verseskötetet is adott ki: Gaudia poetica, in latina, anglica et gallica lingua 
composita (Költői örömök, latin, angol és francia nyelven írva). Különctársai közé azon az alapon 
iktattam be, mert cselekedetében tisztán meglátszik az agón, a verseny: kiválni az angol főúri 
társaságnak pompájában is szürke egyformaságú tömegéből. Emellett élvezte a saját külön játékát 
is. Mert tulajdonképpen játszott. Gyergyai Albert Árgirus királyfia azt mondta volna rá: , Vénus 
játékja..." 


A KÜLÖNC HÁZASODIK 


Az ilyen laza erkölcsű főúr a kivételek sorába tartozik. Viszont gyakori volt az eset, hogy nagynevű, 
nagyvagyonú főurak hirtelen elhatározással feleségül vettek kardalosnőt, balettlányt, műlovarnőt. S 


akármilyen botrányzamatú az ilyen házassági kaland, mihelyt megtörtént az esküvő, az újdonsült 
asszonyt épp úgy elismerik ladynek, mint hogyha kilencágú korona lett volna a pelenkájába hímezve. 

Lord X. falusi kastélyában álmatlanul töltött egy éjszakát. A dolog bosszantotta. Valamit cselekedni 
kell. Elhatározta, hogy megházasodik. Még pedig gyorsan, hogy túlessék rajta. Hogy az ilyesmivel 
járó fáradozásokat etkerülje, úgy gondolta, legjobb lesz, ha elveszi a legelső hajadont, aki a szeme 
elé kerül. Csenget az inasnak; küldjön neki egy hajadont. Az inas beküldi a házvezetőnőt. A lord 
ráparancsol, hogy öltözzék fel, mennek a templomba, elveszi feleségül. A házvezetőnő azt hiszi, a 
gazdája megbolondult. Eloldalog és megy a dolga után. Félóra múlva a lord megint csönget: 
felöltözött-e már a házvezetőnő? Nem biz az, végzi a rendes dolgát. Akkor hozzon az inas másik 
hajadont. Ezúttal egy cselédlányba botlik az inas, beküldi az úrhoz. Ugyanaz a parancs, a lánynak 
több esze van, felöltözik, s egy óra múlva mint lady vonul át a cselédség lakosztályából a belső 
termekbe. Archenholtz személyesen ismerte azt a magas állású államférfit, aki ebből a házasságból 
származott. 

Mr. Howe évi jövedelme io 000 fontra rúgott. Egy ragyogó szépségű fiatal lány, Miss Mallet 
nevezetű, az évjáradékon kívül a férfit is megszerette benne, és hozzáment feleségül. Esküvő után az 
újsütetű férjet elfogta a kételkedés, vajon csakugyan szerelemből ment-e hozzá az asszony. Rövid 
töprengés után fölkelt az ebédlőasztaltól és azt mondta, dolga van a Cityben. Az asszony várta, 
várta, de a férje csak nem érkezett vissza. 

Előre elárulom a történet csattanóját: az esküvő és a nászéjszaka között pontosan tizenhét 
esztendő telt el. 

Howe nem ment messzire. Ugyanabban az utcában szobát bérelt egy rézművesnél, s álnév alatt élt 
ott vagy tíz esztendeig. Senki sem ismert rá, mert csak rövid ideje lakott Londonban. Napjai azzal 
teltek el, hogy nem csinált semmit, mindössze egy kávéházba járt újságot olvasni. Egyszer az egyik 
újságban szemébe ötlött a saját neve; a felesége folyamodványa volt a parlamenthez, hogy indítsák 
meg a holttányilvánítási eljárást. A halvérű ember még erre sem mozgatta a fülét, sőt később nagy 


megelégedéssel olvasta a lapjában, hogy halottnak nyilvánították. Várta, hogy mi lesz. Nem lett 
semmi. Az asszony nem ment újra férjhez. Csak annyi változás történt az életében, hogy a tizedik év 
végén másik lakásba költözött. A konok halott addig mesterkedett, amíg ugyanabban a házban 
kapott ő is egy bútorozott szobát. Hét esztendeig űzte a bújócskát felesége tőszomszédságában, 
olyan kitartással és ügyesen, hogy senki sem jött rá a titkára. A tizenhetedik évben, annak a napnak 
az évfordulóján, amelyen férje eltávozott, az asszonynak egy levelet kézbesítenek. A névtelen 
levélíró kéri, kegyeskedjék igen fontos ügyben másnap délelőtt 10 órakor megjelenni a St. James- 
parkban, itt és itt. Az asszony merő kíváncsiságból húga társaságában elmegy a parkba. Kisvártatva 
megjelenik Mr. Howe, s mintha időközben mi sem történt volna, a világ legtermészetesebb hangján 
üdvözli a feleségét, bejelenti, hogy a Cityben elvégezte a teendőit, és udvariasan felajánlja a karját. 
Mrs. Howe tudomásul vette a befejezett tényeket, elfogadta a felajánlott hitvesi kart, s az elveszett 
és megkerült birkával hazament családi életet folytatni." 

Különös családi érzékre vall egy Lowell nevű milliomos londoni magánzó esete. Hetven éves 
korában fölfedezte, hogy ő voltaképpen nőhódítónak született, s elkezdett nőtársaságokban 
forgolódni. Egy helyütt nála fiatalabb urak is forgolódhattak, mert a társaság egyik lánytagjának az 
erényei körül hiba történt. Apasági perekben a bíróság döntő bizonyítékul szokta elfogadni a 
leányanya esküjét. Szorult helyzetében a lány rászánta magát a nem egészen erkölcsös kísérletre: 
beperelte az öreg Lowellt. Az eredmény minden várakozását meghaladta. A hiú öregúr még csak 
nem is védekezett, elismerte a babyt és fizetett. A környéknek hasonló szorult helyzetbe került 
hölgyei vérszemet kaptak, lecsaptak a könnyű prédára, mindig ugyanolyan sikerrel. Két év alatt Mr. 
Lowell hatvankét gyereknek lett az ítéletileg megállapított édesapja..." 


A FOGADÁSI LÁZ 


Ismét hivatkoznom kell a sp/leen-re. A szó tulajdonképpen a /ép angol neve. Valamikor azt hitték, 
hogy a mélakórnak (melankólia) székhelye a lép. A szót átvitték a búskomorság megjelölésére s 
értelme lassanként kibővült: unalmat, lehangoltságot, csüggetegséget, általános rosszkedvet, mi 
egyebet jelentett. Természetesen spleen-re csak a gazdag ember hajlamos, szegény ember nem ér 
rá a fejét lógatni. 

Egy másik jellegzetes angol tulajdonság a whim. Körülbelül annyit jelent, mint a német Grille, a 
magyar bogár vagy rigolya. Akit megszállt, szeszélyes és eredetieskedő ötletekre izgatja. 

Már most érthető, hogy akinek sp/leenje van és szeretne tőle szabadulni, követi a whim csalfa 
sugallatát. Semminő szertelenségtől sem riad vissza, csakhogy kivergődjék az életunalom 
posványából, ha ideig-óráig is. Így lobban fel a fogadási láz. 

Ha valaki lóversenyen fogad, attól még lehet okos ember. Annyi csak az, mintha reményvásáron 
venne részt, ragyogó külsőségek közepette, izgalmas pillanatokkal fűszerezve. Dagadt lépről és 
horpadt agyvelőről csak olyankor lehet szó, amikor valaki a kívánatos izgalmat aránytalanul nagy 
összegnek, olykor egész vagyonának a kockáztatásával szerzi meg. 

A lóversenyek krónikásai megörökítették a legkirívóbb esetet. Hőse ősrégi család sarjadéka volt, 
mint pompázatos neve is mutatja: Henry Weysford Charles Plantagenet, Marguess of Hastings. 

Hat évig tartott tündöklése a turfon. Eleinte nyert. Évenként legalább 30 000 fontot, mondotta ő 
maga. Majd még nagyobb lendülettel penderített egyet a szerencse kerekén: egyetlen versenyen, a 
Cesarewitch-en 75 000 fontot szedett ki a bookmakerek zsebéből. Azután visszafelé fordult a kerék. 
A Derby favoritja Hermit volt, bizonyos Henry Chaplin nevű úrnak a lova. Lord Hastings Hermit ellen 
kötött fogadásokat, összesen 100 000 fontja forgott kockán. Hermit megszerezte neki az áhított 
izgalmat, amennyiben elsőnek futott be. A 100 000 fontan - angol nézőpontból is óriási összegen - a 
bookmakerek osztozkodtak. 

Nem ok nélkül említettem meg a győztes lónak és gazdájának a nevét. Hermit patáival a végzet 
dübörgött Lord Hastings fülébe. Chaplinnek volt egy gyönyörű menyasszonya, Lady Florence Paget. 


Ezt Hastings csúnya módon megszöki ette. A lány vásárlás ürügyével bement egy üzletbe, s amíg 
vőlegénye kint várakozott, a hátulsó ajtón kisurrant. Beugrott a csábító kocsijába és elvágtattak. 
Három év telt el. Ennyi esztendősnek kell lennie egy versenylónak, hogy futhasson a Derbyben. A 
végzet világra segítette Hermitet, s ez három év múlva bosszút állt. 

Ugyanez év őszén Lord Hastings egyetlen newmarketi versenyen elvesztett 50 000 fontot. Most 
aztán bővelkedhetett az izgalmakban, amelyekkel versenyistállójának, kastélyának, birtokának 
elárverezése szolgált. Olyannyira, hogy idő előtt beleőszült, belerokkant. Életének utolsó versenyére 
már kerekes kézikocsin tolták ki, de a turf egykori hősével már nem állt szóba senki. 1868. november 
11-én halt meg, huszonhat éves korában." 

A fogadási láz nemcsak a lóversenytér látogatóit fűti. Bárhol, bármikor fellobbanhat. A spleenes 
ember mindig hajlandó mindenre fogadni. A legkisebb vita esetén kész a közkeletű szólam: ,,! lay any 
thing". Fogadjunk akármibe. Fogadtak, hogy ha a vendéglő nagy tükrét bezúzzák, hány darabra törik 
össze. Az nyert, aki a cserepek számát legjobban megközelítette. - Fox, Anglia egyik legnagyobb 
államférfia 1000 fontba fogadott a klubjában, ki közelíti meg legjobban annak a bérkocsinak a 
számát, amelyik elsőnek hajt el az ablak előtt. (Igaz, hogy utóbb a vagyona meg sem közelítette az 
adósságait.) - Egy spleenes úr arra fogadott, hogy egy teljes éven át minden éjjel más lakásban fog 
aludni. Három hónapig győzte, akkor kidőlt és fizetett. - Még cifrább fogadás 1773-ból: három órán 
belül meg kell tenni lóháton negyven angol mérföldet, meginni három palack bort és , megoldani 
három lánynak az övét". A furcsa olimpiai versenyszámot az edzett bajnok megnyerte. A bizonyára 
érdekes részleteket nem ismerjük, de annyi kitűnik az esetből, hogy a föld még nem hordozott a 
hátán bolondabb embert, mint aki ötven guineát fizetett azért, hogy más igya meg a bort stb. 

Fogadtak arra, hogy a beteg II. József meghal-e vagy sem? Fogadtak, hogy a Temzébe esett ember 
belefullad-e vagy kiúszik? s dühösen üvöltöttek le a hídról a mentacsónakokra: ne nyúljanak hozzá, 
fogadásról van szó! 


Egy Caraccioli nevű külföldi úrral történt, hogy Londonban sétalovaglás közben elragadta a lova. 
Miközben kétségbeesetten rángatta a kantárszárat, egyszer csak hallja, hogy néhány angol úr vágtat 
utána, s egymás felé kiabálnak: 

- Kitöri a nyakát! 

- Nem töri ki! 

- / lay any thing! 

- Ötven guinea! 

- Tartom! 

A megvadult ló egyre veszettebbül vágtatott; rémült lovasa már maga ís hajlandó lett volna 
fogadni, hogy kitöri a saját nyakát. Váratlan reménysugár: sorompó bukkant fel előtte, vámőrséggel, 
azok bizonyára feltartóztatják. Hiú remény; a pokoli kíséret már messziről ordítozott: , Fogadás! 
Tovább engedni!" Persze tovább engedték, át is került a sorompón, fel is fordult lovastul, ott maradt 
ájultan, éppen csak hogy a nyakát nem törte ki. 

Swift egyszer Windsorba kocsizott Lord Oxford társaságában. Az út egyhangúságát fogadással 
tették változatossá. Fogadtak: melyiküknek sikerül az út szélén kaparászó tyúkok közül leghamarabb 
harmincat összeszámlálni? Mindegyik csak az útnak azon az oldalán számolhatott, amerre az ülése 
esett. További feltétel: macska vagy öregasszony máris harminc tyúkot számít. Közben utoléri őket 
Lord Bolingbroke, átszáll hozzájuk és egy fontos, súlyos politikai kérdést kezd Oxfordnak 
magyarázgatni. Ez figyelmes ábrázattal hallgatja, nagyokat bólint s egyszer csak elkiáltja magát: 

, Swift! Macska a jobb oldalon! Nyertem!" 

Ami a furcsa fogadásoknál is furcsább: a régi angol jog szerint bíró előtt is lehetett őket 
érvényesíteni. Mikor a rejtélyes életű Eon lovag Londonban ütötte fel a sátorfáját s ott 
asszonyruhában járt, viszont férfi módjára vívott és verekedett: a pletykaszomjas előkelő társaság 
majdnem belebetegedett a kíváncsiságba, vajon csakugyan asszony-e ez a férfi, vagy férfi-e ez az 
asszony? / lay any thing - mondották mind a két párton, s az Eon lovag nemére kötött fogadások 


összege felszaporodott egymillió fontra. A döntést legegyszerűbb lett volna magára a lovagra bízni, 
de ez úgy felháborodott, hogy karddal és bottal fenyegette meg a kíváncsiskodókat, majd faképnél 
hagyta egész Londont és hazament Franciaországba. Egyik fogadó mégis el akarta dönteni a kérdést 
és ellenfelét beperelte. Az ügy Lord Mansfield bíró elé került 1777. júliusában. A felperes két, 
nyilvánvalóan hamis tanút hozott magával, ezek a lovag asszonyi volta mellett tettek vallomást. Az 
alperes azzal érvelt, hogy a fogadás a jó erkölcsökbe ütközik s így érvénytelen. A bíró lehordta mind 
a két felet, de kijelentette, hogy a létező törvények semminő fogadást sem tiltanak el. A zsüri a 
felperes javára hozta meg a verdiktet, s az alperesnek ki kellett izzadnia a 700 font fogadási 
összeget."1§ 

Keményebb próba elé állította a bíróságokat az a fogadás, amelyet B. Gilbert anglikán pap kötött M. 
Sykes baronettel. Napóleonról volt szó egy társaságban. A baronet erősködött, hogy ez az ember 
nem él már sokáig, annyi ellensége van és annyi veszedelem környékezi. Szó szót ért, majd a 
baronet nagy hirtelen ezt a fogadást ajánlotta: fizessenek le neki egyszersmindenkorra 100 guineát, 
ő viszont minden napért, amelyet Napóleon még megél, fizet 1 guineát. Gilbert tiszteletes tartotta a 
fogadást és másnap megküldte neki a 100 guineát. A baronet viszont fizetgette neki a napi 1 
guineákat, amíg csak a 100 guinea el nem fogyott, sőt azontúl is, három teljes esztendeig. Ekkor 
megelégelte a bolondul vállalt évjáradékot, és perre engedte az ügyet. A bíróság ezúttal magasabb 
szempontból érvénytelennek mondta ki a fogadást. Nem tűrhető - mondotta -, hogy angol 
polgároknak érdeke fűződjék Anglia ellenségének életéhez, - de az sem engedhető meg, hogy az 
efféle fogadásokból esetleg egy merénylet terve szülessék meg Bonaparte ellen." 

Végre 1845-ben megszabadultak a bíróságok a tehertől, hogy hasonló bolondgombákat komolyan 
kelljen tárgyalniuk. A parlament elfogadta azt a törvényt, amely minden fogadáson alapuló 
szerződést érvénytelennek mondott ki. Fogadni lehet ma is, csak perelni nem. A régi vad fogadások 
élő emléke gyanánt ma már csak egy ruhadarab maradt fenn. Lord Spencer fogadott, hogy levágja a 


frakkja két szárnyát, s a csonka kabátot divatossá teszi. Amikor megjelent benne, a dandy- 
társadalom kiugró szemmel csodálta, másnap mind szaladt a szabójához, és megszületett a spencer. 


KYSELAK MÁZOLÓPAMACSA 


Mit tegyen az, aki híjával van bármiféle tehetségnek, s az ábrázata sem alkalmas rá, hogy megfelelő 
szakállkertészettel a közfigyelmet magára irányítsa? 

A franciáknak van egy mondása az úgynevezett , önreklám" szertelenségeire: /a voliére de Psaphon. 
Psaphon madárháza. A mondás onnan ered, hogy ezt a lybiai fiatalembert féktelen becsvágy 
hevítette, de nem törődött vele senki. Azt eszelte ki, hogy összevásárolt egy csomó beszélő madarat, 
s megtanította őket három görög szóra: , Megas theis Psaphon." (Psaphon nagy isten!) Mikor a 
madarak már jól tudták a leckéjüket, széjjeleregette őket berkekben, ligetekben. A sok madár addig 
csacsogta mindenütt Psaphon nevét, amíg a lybiaiak elhitték, hogy a dologban van valami, s végre 
szent félelemmel csakugyan megtették Psaphont istennek. 

Psaphon iskolája a mi korunkban is virágzik, csak a madárcsipogást váltotta fel a polgári sajtó 
bömbölése. A közönség elkábul az állandó pergőtűztől s inkább elhiszi, hogy X. vagy Y úr valóban 
,Mmegas theos". 

Akinek nem elég duzzadt a zsebe, hogy a hírverés szajkóit etethesse belőle, tegyen úgy, mint 
Kyselak. 

Josef Kyselak (1795-1831) a régi Bécs nevezetes alakja volt. Mint udvari tisztviselőnek, sok volt a 
ráérő ideje. Ezt azzal töltötte, hogy folytonosan kirándult, hol Bécs közvetlen környékére, hol 
távolabbi vidékekre. De nem kell azt gondolni, hogy a természet szépségei vonzották. Azt sem, hogy 
bogarászni ment, noha az oldalán bádogdoboz fityegett. A dobozban festék volt. Felszerelését 
hatalmas mázolópamacs egészítette ki. A becsvágyó turista avégett járta be Ausztria legszebb 


helyeit, hogy ahová csak lehetett, odamázolja messzire rikító betűkkel: Kyse/lak. Hivatásszerűen űzte 
a nevezetes romok, templomtornyok, barlangok, hegycsúcsok elrondítását. Mik voltak ehhez képest 
a szerelmesek fatörzs-farigcsálásai vagy a diákgyerekek falrafirkantásai! Liliputiak Gulliver mellett. 
Bécsben annyira ismeretessé vált az udvari hivatalnok elvadult szenvedélye, hogy néha már 
védekezni kellett ellene. Uj hidat építettek a Duna fölé s mikor elkészültek, külön őröket állítottak a 
két végébe, nehogy Kyselak még az avatás előtt odamerészkedjék a pamacsával. Mikor azután az 
első hajó elhaladt a híd alatt, az utasok álmélkodva látták egyik ív külső oldalán az ismert nevet 
pompázni: KYSELAK. Hogyan jutott oda, elképzelni sem tudták. Nem átallotta a schönbrunni park 
gloriette-jét is megtisztelni a névmázlatával, de erre már Ferenc császár megharagudott. Maga elé 
idézte, lehordta és megfogadtatta vele, hogy ezentúl zablát vet a szenvedélyére. A megfeddett férfiú 
alázatosan kihajlongott a szobából, a császár felkelt az íróasztala mellől, hogy bosszúságát pár 
lépéssel lecsillapítsa, s ekkor szeme megakadt az asztal oldalán. Finom zsebkéssel bele volt vésve: 
Kyselak. Ez persze csak anekdota. Mindenesetre jól jellemzi az embert, s az alakja körül szövődött 
legendakört. 

De az már hiteles valóság, hogy Anglia egyik legrégibb és legtiszteltebb történelmi ereklyéjébe egy 
diákgyerek belefaragta a nevét. A Westminster-apátságban őrzik Hitvalló Edward trónszékét, az 
úgynevezett Coronation Chair-t. Ebben a trónszékben ül minden angol király a koronázási szertartás 
alkalmával. S egyszer kívülük más is beléje telepedett, amint az ősrégi fába kegyetlen kézzel metélt 
szavak bizonyítják: , Ebben a székben aludt P. Abbott 1801. január 4-én." Évek teltek el, amíg a 
merényletet észrevették, s akkor már ki tudja, merre járt P. Abbott diákgyerek. A hagyomány szerint 
a siheder fogadott egy pajtásával, hogy bátorságát kimutatandó, egy éjszakát tölt a Westminster- 
apátságban. Sikerült is elbújnia s bezáratni magát éjszakára. Hajnalban, hogy a cíimborának 
bizonyítékkal szolgáljon, megfertőzte zsebkésével a trónszéket. Az indokolást nem tartom 
valószínűnek, mert hiszen a két cinkos egyszerűbb jelben is megállapodhatott volna. Inkább a 


névmegörökítés kórságát látom benne megnyilatkozni; ettől a belső ingertől rándulhatott meg a 
kölyök keze, akárcsak a kisdiáké, amikor bicskájával nekiesik az iskolapadnak. 


A KÜLÖNC A MÁGLYÁN 


Volna még egy hatásos módja a feltűnési viszketeg csillapításának. Az, amelyet Lukianos mond el De 
morte Peregrini (Peregrinus haláláról) című könyvében. Ezt a Peregrinust kortársai Proteus névvel 
tisztelték meg, gyakori köpenyegforgatásai miatt. Cinikus bölcselő volt, bekalandozta Görögországot 
és Kisázsiát, zavaros vallásbölcseleti előadásokat rendezett. Eleinte ment a dolog, köréje csődültek, 
meghallgatták, tanítványai is akadtak. Később megkopott a kezdeti népszerűség. Hiába cserélgette a 
be nem vált elméleteket újabbakra, vonzóbbakra: a siker elpártolt tőle. De minden szomjúságnál 
gyötrőbb a hír szomjazása; ez a betegesen szomjas ember nem bírt belenyugodni, hogy az első 
sorokból hátrakerüljön. Kivágta a végső nagy ütőkártyát. Kihirdette, hogy tanításainak hitelesítése 
céljából az elisi játékok alkalmával elevenen meg fogja magát égettetni! . 

Hívei és tanítványai nagy lelkesedéssel fogadták Mesterük érdekes elhatározását. Ök maguk 
készítették el az esemény nagyszerűségéhez méltó máglyát s ünnepélyes menetben, temérdek 
kíváncsi tömeg részvételével kísérték ki az önkéntes mártírhalál szokatlan vállalkozóját. A hatás 
óriási volt, ennél nagyobb feltűnést semmiféle tudományos munkálkodással sem lehetett volna 
kiverekednie. Az eszeveszett ember talán titokban számított rá, hogy az utolsó pillanatban 
megakadályozzák az őrült kísérletet, de bizony csalatkozott. Híveinek nagyon megtetszett az ötlet, 
hogy egy valoságos vértanúra van kilátásuk és serényen buzdították a Mestert, hogy másszék csak 
fel a máglyára, majd ők meggyújtják. A boldogtalan nem léphetett már vissza, felkapaszkodott a 
máglyára, s mint a jelenvolt Lukianos írja, rettentő fájdalomsikoltások közepette elszenvedte a nevét 
megörökítő, szörnyű tűzhalált. 


Aki visszariad a máglya kínjaitól, akassza fel magát. Ezt nem sértő éllel mondom, inkább 
tanácsképpen. A példaként követhető esetet Bacon mondja el Historia vitae et mortis (Az élet és 
halál története) című művében. Egy ismerőse, előkelő gentleman, fejébe vette, hogy kitapasztalja, 
mit érezhet az ember, amikor felakasztja magát. Megvette az alkalmas kötelet, gondosan 
beszappanozta, hurkot kötött a nyakára és kirúgta maga alól a széket. Nem lett volna módja rá, hogy 
utólag beszámoljon a hatásról, ha pár perc múlva véletlenül rá nem nyitja valaki az ajtót. Levágták, 
felélesztették. Utóbb elmondta Baconnek, hogy nem érzett semmi fájdalmat, csupán mintha szeme 
belsejében valami láng csapott volna fel, amely kék színt öltött és kialudt. A kísérlettel tökéletesen 
meg volt elégedve. 

A spleenes ember nem lát egyebet a halálban, mint izgalmas változatosságot. Timbs írja idézett 
könyvében: Egy éjszaka a New Roadon az éjjeliőr két embert vesz észre, amint különös 
foglalatosságot mívelnek. Egyik a másiknak kötelet akaszt a nyakába s javában készül, hogy felhúzza 
a lámpavasra. Az áldozat minden ellenállás nélkül, nyugodtan tűri a végzetes előkészületet. Az 
éjjeliőr közbelép, de amazok kikérik maguknak a beavatkozást, egyesült erővel nekimennek a 
fogadatlan prókátornak és elverik. Rendőr kerül elő, beviszi a társaságot. Kiderül a tényállás: a két 
ember kártyázott s az egyik minden pénzét elvesztette. Feltette a rajtavaló ruháját, ám ekkor a 
másik figyelmeztette, mi lesz, ha ezt is elveszti? Nem mehet haza meztelenül! ,Nem baj, ha vesztek, 
úgysem érdemes élnem; akassz fel, s akkor nem kell már a ruha." 

Akármilyen hihetetlen, adatok vannak rá, hogy valóban léteztek öngyilkosok klubjai." A londoni 
klub működését homály fedi; állítólag a hír nem egyéb, mint Addison tréfája. Viszont a párizsi és 
berlini klubról egy igen komoly tudós szerzett adatokat. Ezek a XVIII. század végén és a XIX. század 
elején működtek. Párizsban 12, Berlinben 6 tagjuk volt. Évenként választás útján jelölték ki, melyik 
tag legyen öngyilkos. A berlini klub utolsó tagja 1819-ben hajtotta végre a kötelező öngyilkosságot. 
Ezzel a klub kihalt. 


A KÜLÖNC TEMETKEZIK 


Van valaki, akitől a különc semmiképpen sem tudja magát elkülöníteni. Ez bizony bemegy a remete 
zárt lakásába is, elvégzi a dolgát és tovább áll. Csontváz alakjában, kaszával szokták ábrázolni. 

A különc tisztában van vele, hogy a végső pillanat be fog következni, megragadja hát az utolsó 
alkalmat, hogy kitombolhassa magát. A végrendeletkészítésnél szabadjára ereszti rigolyás képzeletét 
s csakugyan eléri, hogy a világ még holta után is emlegeti. Ki ámulva, ki nevetve, ki mérgelődve.??? 

Mint akárhány rendes ember, a különc is azzal kezdi a végrendeletét, mi történjék a földi 
hüvelyével? Hová temessék? Hogyan temessék? Az emberkerülő még holta után sem akar 
társaságban feküdni; kiszemel egy magános helyet s elrendeli, hogy ott tegyék 1e a földbe. Akárcsak 
Horváth Jakab, az öreg pesti ügyvédg, aki 1806-ban hatszáz forintot hagyott arra a célra, hogy 
kertben temessék el, ne temetőben és csak annyit véssenek a sírkövére: Fuit (volt). Nem sejthette 
persze, hogy száz év múlva zsivajgó gyerekhad fogja körülötte fölverni a Városliget csöndjét. - 
Alaposabban intézte el a dolgát Thomas Hollis, dorseti földesúr (1774). Meghagyta örököseinek, hogy 
a legközelebbi táblában ássák el tíz lábnyi mélyre, nyomban utána szántsák fel és vessék be a földet. 

Akkor még nem dívott a halotthamvasztás, ami sokkal ötletesebb megsemmisülési módokra nyújt 
alkalmat. G. W. Saunders, angol cricket-bajnok úgy rendelkezett, hogy égessék el és hamvait szórják 
szét a cricket-pályán. Fordult a világ! Azelőtt a máglyán megégetett gonosztevők hamvait szórták 
szét a levegőbe, hogy meg ne fertőzzék az anyaföldet. - Udvariasan gyengéd ötlettel lepte meg 
hölgyismerőseit egy 1931-ben elhunyt columbiai nőbarát, Ramon Escuder nevezetű. Elrendelte, hogy 
hamvasszák el s a hamvakat osszák szét emez és amaz úrhölgyek között. 

Őket pedig arra kérte, tegyenek belőle néhány csipetnyit egy-egy medaillonba és hordják állandóan 
a nyakukban. Mert reá nézve nagy megnyugvást jelent az a tudat, hogy holta után , is" szép nők 


keblén fog pihenni. A hölgyek teljesítették a halott gavallér végső akaratát. Részben kegyeletből, 
részben, mert az elhunyt ennek fejében csinos összegeket testált rájuk. 

Következetes eszmetársítás vezette azt a Jack Fuller nevú, múlt században elhalt angolt, aki úgy 
rendelkezett, hogy egy piramisba temessék. Ugyanis szerinte a halál után a dolgoknak ez lesz a 
sorrendje: a holttestet megeszik a férgek, a férgeket a kacsák, a kacsákat a rokonok. Márpedig elég, 
ha a pénze kerül a rokonok zsebébe; abba nem tudna belenyugodni, hogy ő maga a gyomrukba 
jusson. 

Legésszerűbben mégis egy Peter Labelliere nevű nyugalmazott őrnagy gondolkozott. Úgy 
intézkedett, hogy fejjel lefelé temessék el. Ugyanis: Jelenleg az egész világ fel van fordulva. Ha majd 
elmúlnak a bolond esztendők s a világ rendje helyreáll, az ő teste is egyenesen álló helyzetbe fog 
átbillenni. 


A VÍG TEMETÉSEK 


Természetes, hogy a különc a gyászt illetően is a rendestől eltérő nézetet vall. Őt bizony ne gyászolja 
senki. Sőt, legyen a temetése örömünnep, táncolják körül a koporsóját, énekeljenek vidám nótákat. 

E nemben a leghíresebb Lodovico Cortusio padovai jogtanár végrendelete (1418). Elsőbben is 
megtiltotta, hogy bárki sírjon a temetésén. Általános örökösét nem jelölte ki név szerint, hanem 
elrendelte, hogy rokonai közül az örökölje minden vagyonát, aki a végtisztességen a legjobb ízűt 
nevet. Hagyományokat is rendelt, azzal a korlátozással, hogy elesik tőle az a magáról 
megfeledkezett hagyományos, aki a temetésen netán sírva fakadna. A fekete színt mindenütt 
mellőzni kell, a templom virágokkal és zöld gallyakkal díszítendő. Tizenkét eladó lány vigye a vidám 
színű lepellel borított koporsót; ennek fejében kapjanak takaros összeget a hozományukhoz. Előttük 
és utánuk ötven zenész muzsikáljon, síppal, dobbal, hegedűvel. 


Melyik rokon röhögte ki magának a hagyatékot? Nem tudni. Csak azt tudjuk, hogy az atyafiság 
megtámadta a végrendeletet, azzal az indokolással, hogy nem épeszű ember, aki így intézkedik. A 
keresetet elutasították, kimondván, hogy Cortusio a padovai egyetem jogi doktora volt, márpedig 
jogtudor csak épeszű ember lehet. Dreux du Radier, aki ezt a határozatot ismerteti [I Récréations 
historigues (Történelmi mulatságok). La Haye, 1768], mélán teszi hozzá, hogy az ő idejében ez az 
okfejtés már bajosan állaná meg a helyét. 

Ugyanő egy furcsa példát hoz fel a régi jogászok csavaros eszejárására. Heves viták folytak - írja - 
akörül, hogy amennyiben a bibliai Lázár feltámadása után újabb és eltérő végrendeletet csinált 
volna, ez lett volna-e érvényes, avagy a korábbi, amely első halála előtt készült? Néhány jogbajnok 
amellett tört lándzsát, hogy az elsőt kell érvényesnek tekinteni, mert Lázár teljesen és tökéletesen 
meghalt, tehát halála pillanatában a végrendelet már életbe lépett. Utólagos feltámadás nem ütheti 
el az örökségtől a törvényesen kinevezett örököst. A jogi tornába beavatkozott a nagy Accursius, a 
bolognai egyetemen a római jog tanára (1182-1260) s érveinek erejével az első végrendelet híveit 
kilódította a nyeregből. A vita eldőlt: a feltámadott Lázárnak igenis joga volt második halála előtt új 
végrendeletet csinálni. IA kétségtelenül érdekes indokolás megtalálható G/ossa Ordinaria (rendszeres 
magyarázat) című munkájában dig. lib. 1. tit. 3. alatt. Így mondja forrásom. Nem néztem utána.] 

Heimskerk holland festő kerekösszegű tőkét hagyott arra a célra, hogy a kamatokból évenként 
házasítsanak ki egy jóravaló szegény hajadont. Azzal a feltétellel, hogy az esküvő napján teljes 
menyasszonyi díszben, vőlegényével s a násznéppel együtt zarándokoljon el a temetőbe s ott 
valamennyien táncolják körül a sírját. Meg is tették a boldog párok évről évre s szokássá lett, hogy a 
körtánc végeztével hálásan felkiáltsanak: , Sokáig éljen a mi kegyes jótevőnk, a vidám Heimskerk 
Márton!" 

Kevésbé sikerült egy essexi férfigyűlölő vénkisasszony végső rendelkezése. 1791-ben halt meg, 
miután 83 évig élt, kitartóan utálva a férfiakat. Meghagyta, hogy temetése örömnap legyen, a 
gyászkíséret vidáman viselkedjék és sírja körül hat fiatal lány járjon táncot. Szerette volna a férfiakat 


teljesen kizárni a szertartásból, de a helyi szokás megkövetelte, hogy temetéseken a szemfödél négy 
sarkát férfi tartsa. Az öreg hölgy kénytelen volt engedményt tenni. Hát jó, tartsa a szemfödelet négy 
férfi, kapjon is mindegyikük száz fontot, - azonban egyikük sem lehet 40 évesnél fiatalabb és esküt 
kell tenniük, hogy soha életükben nem volt még nővel pásztorórájuk. Az egész környéken nem akadt 
férfi, aki az esküt le merte volna tenni. A végrendelet végrehajtója kénytelen volt a kegyeletes 
szereplésre négy férjes asszonyt felkérni. Ovatosságból eskü letételéhez nem ragaszkodott. 

Aki életében szerette a boritalt, halála órájában is azon jár az esze. Bakhuysen holland festő (1631- 
1709) annyi aranyat rakott egy erszénybe, ahány esztendőt élt, vagyis hetvennyolcat. Ezt a pénzt 
barátainak hagyta, hogy a temetés után igyák el az emlékére. Egy Devaynes nevű londoni bankár 
(1810) a feleségére 1200 font évjáradékot hagyott, nemkülönben 300 palack bort azzal a 
rendeltetéssel, hogy ha másodszor is férjhez megy, igyák meg a lakodalmán. Ami a saját személyét 
illeti, az volt a kérése, hogy amikor a koporsóba teszik, dugjanak a hóna alá egy-egy palack legjobb 
minőségű xeresit. 

Másoknál az ital bódulatát pótolta a dohány. Még kisebbre szűkítve a kört a tubák. 1776. április 1-án 
a másvilágra prüsszentette át magát Mrs. Margaret Thompson, vagyonos úrihölgy. Végrendeletének 
a temetésre vonatkozó része így csiklandozta meg a burnótkedvelők orrát: 

Elrendelem, hogy töltsék meg koporsómat a legjobb minőségű skót tubákkal, de előzőleg hű 
cselédem, Sarah, rakja valamennyi zsebkendőmet koporsóm fenekére. Ismerem a szokást, amely 
szerint a koporsóba virágot tesznek, de magam részéről sokkal kellemesebbnek és üdítőbbnek 
tartom a tubákot. Koporsómat a St. James-plébánia kerületének elismerten legnagyobb hat tubákosa 
vigye; kalapjukon ne fekete fátyol legyen, hanem tubákszínű. Utána hat leány haladjon s ezek az 
egész menet alatt tubákoljanak. A pap is tubákoljon a menet élén; ennek fejében hagyok neki 5 
guineát. További 20 guineát hagyok arra a célra, hogy hű Sarah cselédem a menet egész ideje alatt 
minden 20 yardnál szórjon szét egy marék skót tubákot a kísérethez szegődő tömeg között." 


HUMOR A HALÁLOS ÁGYON 


Van úgy, hogy a különc magát a végrendeletet torzítja humoros olvasmánnyá. Halála után is eredeti 
akar lenni s hanyatló életének utolsó öröme az a tudat: micsoda szemet fognak mereszteni a 
hivatalos személyek, amikor felbontják a végrendeletet s a halál komolyságához méltó ünnepélyes 
sorok helyett egy idétlen tréfa betűi táncolnak majd előttük. 

A tréfás végrendeletek őse gyanánt Rabelais-ét szokták emlegetni: , Nincsen semmim, az 
adósságom sok, a maradékot a szegényeknek hagyom." De ez csak egy darabja a Rabelais-t övező 
anekdotakörnek. Hertslet kimutatta, hogy ugyanez a tréfa Erasmusnak Bedához 1527-ben írt 
levelében már előfordul. [Rabelais 1553-ban halt meg. Azt is csak úgy fogták rá, hogy halálos ágyán 
mindenáron egy dominót akart magára ölteni, mert a biblia ezt mondja: ,Beati gui moriuntur in 
Domino", (boldogok, akik meghaltak az Urban)]. 

Ellenben hitelesek az angol hivatalos helyeken letett végrendeletek. Ismertetek közülük néhányat, 
olyanokat, amelyekben a bohóckodó különc nem csupán rázogatta a csörgős pálcát; de fejbe is 
csapta vele a várományosatt. 

1781. - ,Én, John Aylett Stow, öt guineát hagyok arra a célra, hogy végrendeletem végrehajtója 
szerezzen egy olyan festményt, amely viperát ábrázol, amint éppen megmarja életének 
megmentőjét. A képet ajánlja fel nevemben ... úrnak, aki is e kép révén gyakori alkalmat fog találni 
az elmélkedésre s össze hasonlíthatja a viperát saját magával. E hagyományom ama 3000 fontot 
helyettesíti, amelyet előző végrendeletemben hagytam rá, de visszavontam és elégettem." 

1793 - Evan Jonces walesi gentleman végrendeletének utolsó pontja: 

"Ami a maradékul jelentkező rooo fontot illeti, amelyet 396-os záloglevelekben bírok, következőleg 
rendelkezem róla: Az összeg felét arra a célra hagyom, hogy a házamtól Rocks-ig vezető átkozott 
töltést, amelyen kocsim mindig rettenetesen összerázott és én minden alkalommal csúnyául 


káromkodtam (Isten bocsássa meg nekem), hordják el és építsenek a helyébe rendes országutat. 
Másik felét kapja unokahúgom, aki megszökött az inasommal és hozzáment feleségül. Azonban 
kijelentem, hogy ezt az összeget nem szívesen hagyom húgomra, a ledér nőszemélyre, hanem ha 
lehetséges lenne, sokkal készségesebben hagyományoznám arra a célra, hogy a szomszédságomban 
székelő ügyvédeket egytől egyig akasszák fel, mert szavamra mondom, egyetlen becsületes fickót 
sem találtam köztük." 

1770. - ,Én Stephen Swain, hagyományozok John Abbott és Mary nevű felesége részére fejenként 6 
pennyt, ezen az összegen vegyenek a számukra kötelet, mert tartok tőle, hogy a sheriff ez ideig nem 
gondoskodott róla." 

1794. - , Én, William Darley, miután feleségem kilopott a zsebemből 50 guineát s azt nevemben 
odaadta John Pugh uraságnak, hagyományozok neki 1 shillinget." (Ugyanis a végrendelet 
érvénytelen volt, ha az öröklésre jogosultak nem voltak benne megnevezve, bárminő csekély összeg 
erejéig.) 

1785. - , Én, Charles Parker, könyvkereskedő hagyok So fontot Elizabeth Parkerre, akit őrült 
elvakultságomban feleségül vettem, tekintet nélkül családjára, hírére és vagyontalanságára; s aki 
viszonzásul elhalmozott mindenfajta rágalommal; éppen csak hogy útonálló zsiványsággal nem 
vádolt meg." 

1797. - Mr. Greenway, yorkshire-i gazdag úr utolsó visszapillantása családi életére: 

, Életem szerencsétlensége az volt, hogy boldogtalan házaséletet folytattam Elizabeth 
feleségemmel, aki intelmeimet semmibe sem vette, féktelen természetén nem változtatott és mindig 
azon törte a fejét, hogyan keseríthessen meg mennél jobban. Józan ismerőseink tanácsai sem 
használtak semmit, ő az én gyötrelmemre született és megátalkodott maradt mindvégig. Sámson 
ereje, Homéros lángelméje, Augustus bölcsessége, Pyrrhus ravaszsága, Jób béketűrése, Hannibál 
éleselméjűsége, Hermogenes ébersége sem lett volna elegendő, hogy ezt az asszonyt megfékezze. E 
most elősorolt okok figyelembevételével hagyományozok neki egy shillinget." 


A CHICANE-VÉGRENDELET 


Nem tudom magyarra fordítani ezt a szót: chicane. A lexikon szerint: , rossz szándékból eredő 
akadály, melyet valaki egy másnak útjába gördít, hogy célja elérését hátráltassa." A bosszantás 
közelítené meg legjobban az értelmét, de a szó nem eléggé átfogó jelentésű, nem jellemzi pontosan 
épp az idevágó eseteket, amelyekben a koporsóból kinyúló kéz fügét mutat, de egyszersmind ököllel 
csap le. 

A legártatlanabb füge-mutogatást egy Tolam nevű öreg irlandi rendezte a XVIII. század végén. Az 
öreg úrnak zsugori híre volt s úgy látszott, a végrendelet igazolta a közvéleményt: 

,Sógornőmnek hagyományozom azt a két pár ócska harisnyát, amely az ágy végében található." 

ntem, Charles unokaöcsémnek hagyok egy pár másik ócska harisnyát." 

n Item, John Steine hadnagynak egy kék harisnyát és vörös kabátomat." 

n Item, unokahúgomnak egy ócska cipőt." 

ntem, Hannah-nak csorba korsómat." 

A végrendelet kihirdetésére összegyülekezett atyafiság hoszszú orral vette tudomásul a szűkmarkú 
adományokat. Kijelentették, hogy nem tartanak rájuk igényt, összeteremtették mindennek a vén 
zsugorit és nagy mérgesen indultak kifelé a szobából. Hannah - aki, úgy látszik, valami öreg 
cselédféle lehetett - elkeseredésében belerúgott az útjába került csorba korsóba. A korsó felfordult, 
eltörött és egy csomó arany gurult ki belőle... Nosza futott mindegyik a maga ócskasága után: azok 
bizony meg voltak tömve aranyakkal. Erre elhatározták, hogy hálás kegyelettel fogják imáikba 
foglalni a derék öregúr áldott emlékét. 

Bosszús gondot szokott okozni az örökösöknek az elrejtett hagyaték. 


Peignot nem nevezi meg azt az angol urat, akinek hagyatéka nem fedezte a tartozásait. Pedig 
kellett pénzének lennie. Erre vallott egy cédula, amelyre ez volt Írva: , Hétszáz font található a fiókos 
szekrényben." De bizony abban hiába kutattak, nem volt benne semmi. A végrendelet végrehajtói 
eladták a lakásberendezést, a könyvtárat, a többi ingóságot s a befolyt pénzt arányosan felosztották 
a hitelezők közt. Az egyik végrehajtó gentleman nem bírt a dologba belenyugodni. Bogaras, de 
becsületes embernek ismerte az öreget; mi a csudának ugratta hát őket azzal a fiókos szekrénnyel? 
Egyszerre a homlokára ütött: 77///! (A fiókos szekrény angol neve tz//.) Eszébe jutott, hogy az 
öregúrnak volt egy kedves olvasmánya: Tillotson szent beszédei. Hátha itt van elásva a titok? Rohant 
a másik gentlemanért s együtt továbbrohantak a könyvkereskedőhöz. ,Megvan-e még a Tillotson- 
féle könyv?" - , Elküldtem vidékre egy vevőmnek" - volt a válasz. A két gentleman leroskadt. ,De a 
vevő visszaküldte, nem kellett neki - folytatta a kereskedő. - Itt van a polcon." - A két gentleman 
feléledt. Kifizették a könyv árát, hazavitték s csakugyan megtalálták a könyv lapjai közé beragasztva 
a hétszáz fontot. 

Peignot szerint 1796-óan történt az eset. Peignot könyve 1829-ben jelent meg. Tehát ilyen százados 
múltja van azoknak a történeteknek, amelyekkel az újsághírek időnként ámulatba ejtették a hivő 
olvasót. Egyszer a vatikáni könyvtár egyik kötetébe csempészi az örökhagyó a hatalmas összegű 
bankjegyeket, azzal a céllal, hogy azé legyen a pénz, akinek az övéhez hasonló az ízlése s a 
könyvrengetegből éppen azt a kötetet kéri ki. Másszor egy léha unokaöcsöt akar a nagybácsi 
olvasásfa szorítani s a bankókat beragasztja saját könyvtárának egyik kötetébe. Tessék neki mind a 
húszezer kötetet végiglapozni. Majd még jobban nekivetemedik a hírlapírói képzelem s a pénzt a 
washingtoni könyvtár ötmilliónyi kötetének egyikébe rekkenteti el. Az ötletet tovább népszerűsítik a 
tömegízlés számára gyártott, megható ártatlanságú regények és filmmesék; ezekben egy bútordarab 
rejti a kincset, amely izgalmas kalandok után végre napvilágra kerül, amint azt az olvasó vagy néző 
már a legelső mondatnál sejtette is. Lehetséges, hogy valamelyik bogaras örökhagyót csakugyan 


megihleti a gyámoltalan mese s valóban megcselekszi a fülébe dobolt bolondságot. Jusson eszébe, 
hogy az ős-ötlet 1796-ból való. 

Valódi chicane-végrendeletet csinált 1776-ban egy tőzsdén meggazdagodott londoni bankár. 60 000 
fontra rúgó vagyonát unokaöccsére hagyta, de kemény feltétellel: az öcs köteles minden üzleti 
napon délután 2 órakor a tőzsdén megjelenni s 3 óráig ott tartózkodni. Kivételnek egyes-egyedül 
igazolt betegség esetén van helye. Ha csak egyetlenegyszer is elmulasztja a köteles látogatást, 
szálljon az egész vagyon bizonyos jótékony intézményekre. Így akarta kifejezni megbecsülését a 
tőzsde iránt, ahol a vagyonát szerezte. De a boldogtalan öcs végzetes rabszolgasorba sülylyedt. 
Elutaznia nem lehetett, legfeljebb rövid időre, vasárnap, amikor a tőzsde zárva volt. Minden dolgát, 
minden szórakozását a szerencsétlen tőzsdelátogatáshoz kellett igazítania. Nem értett a tőzsdéhez, 
mégis napról napra oda kellett zarándokolnia és halálos unalom közepette ellődörögnie a hivatalos 
óráját. Kijátszásról szó sem lehetett, mert a várományos jótékony intézmények közös költségen 
ellenőrző kémeket tartottak s ezek a sorsdöntő órákban mindig ott álltak lesben. 

Ehhez képest csak enyhe chicane-t tartalmazott egy vorkshire-i anglikán vikárius végakarata, 
amellyel tekintélyes vagyonát egyetlen leányára hagyta azzal a megkötéssel, hogy sohasem járhat 
kivágott ruhában. Nem lett volna nagy baj, de a derék úrnak sajátos nézetei voltak a kivágás 
méreteit illetően: , Miután Anna leányom semmibe sem vette intelmeimet s továbbra is hódolt az 
illetlen és kárhozatos divatnak, amely a nők karját kőnyökig mezítelenül hagyja, úgy rendelkezem, 
hogy amennyiben nem szakít ezzel az öltözködési móddal, minden vagyonom szálljon helyette 
Karolina nővérem legidősebb fiára. Ha valaki ezt a rendelkezésemet túlságosan szigorúnak ítélné, azt 
felelem neki, hogy a nőnél az öltözködés illetlensége nem egyéb, mint külső jele a lélek 
romlottságának." 


Még sok adat kellene, hogy a különcről festett kép teljes legyen, de azok a nagy könyvtárak 
kötetrengetegében rejtőzködnek s ez idő szerint nincs olyan végrendelkezés, amely a kutatót arra 
ösztönözné, hogy onnan őket kikeresgélje. 


A rekordördög 


Izomszakadásig, szívrepedésig, érpattanásig rohan az atléta, hogy megjavítsa a rekordot a 
másodperc töredékparányával. Nem azzal a versenytárssal küzd, aki mellette rohan a célszalag felé; 
láthatatlan ellenfele van: a rekord, amelyet valamelyik viadortársa valamikor elért. Az agón-nak 
különös, de nemes fajtája ez. A futó díja nem egyéb, mint egy babérág s a néző úgy érzi, mintha 
lelkesedésével ő is részese lenne a jutalmazásnak, mintha ő is segítene letörni azt az ágat a dicsőség 
örökzöld fájáról. 

De a nemes atlétikai viadalnak minő torz megcsúfolása az idétlen próbálkozás, hogy mennyi idő 
alatt lehet megfutni a klasszikus 100 yardos távolságot hátrafelé; vagy hány másodperc kell rá, hogy 
a vállalkozó bajnok féllábon ugrálja végig. Nem is beszélve az ikerfutás együgyű rekordkísérletéről, 
ami úgy megy végbe, hogy két versenyző szorosan egymás mellé áll, érintkező lábukat egymáshoz 
pólyázza s mint valamely háromlábú csodaállat iramodik végig a pályán. A babér elfonnyadna 
szégyenletében, ha ilyen emberek homlokára fonnák. 

A rekordőrület új keletű. 

A régi sportok krónikáiban csak elvétve akadunk olyan elszánt férfiú nevére, aki sajátmagával kelt 
versenyre a rekord kedvéért. Egy 1725-ből származó augsburgi rézkarc mint megörökítésre méltó 
eseményt mutatja be Johann Guttmann kerékgyártómester vállalkozását, aki egy magagyártotta 
kocsikereket puszta kézzel Dasingból Dachauig hajtott. A pesti parkokban karikázó ifjúság bizonyára 
meg tudná ítélni, miféle képességek szükségesek ehhez a sportághoz. Saját gondolatmenetemben 
csupán eszmekapcsolás céljára volt alkalmas. Eszembe jutott róla: tulajdonképpen mi lehetett a 
rekordőrület kifejlődésének a hajtókereke? 

Kétségtelen, hogy első elindítója a fogadási szenvedély volt. 


Barclay kapitányt, a XVIII. századeleji gyalogló-bajnokot világhírű rekordkísérletére a fogadás 
hajszolta. 1000 guinea volt a tét, 1000 mérföldet kellett gyalogolnia 1000 óra alatt. Külön kikötés: 
minden órában legalább egy mérföld teendő meg. Vagyis hat héten keresztül pihenésre, evés-ivásra, 
alvásra, mi egyébre azok a percek maradnak, amelyeket minden egyes órából megtakarít. A 
megtakarított perceket nem lehet összeadni és egy végtében felhasználni, hanem csakis külön-külön, 
óránként lehet igénybe venni. Ha tehát egy mérföldet - mondjuk - 15 perc alatt gyalogol végig, 
marad 45 perce, beoszthatja tetszése szerint, de az új óra kezdetén újra szedni kell a lábát. A 
páratlan vállalkozás céljára Newmarket-ben jelölték ki a pályát. 1809. június vén történt az indulás. A 
közelben egy vendégfogadó volt, ott töltötte el Barclay a megtakarított perceket 42 keserves napon 
át. Képzelhető, mekkora tömegek verődtek össze az emberkínzó látványosságra, különösen az utolsó 
napokban, amikor már csak az akaraterő tartotta a versenyzőben a lelket. Lába megdagadt, súlyából 
vagy harminc fontot vesztett, alig vonszolta magát, de kitartott az utolsó percig és megnyerte a 
fogadást. 

Még aki nem sportember, az is megelégedéssel olvassa a híres verseny leírását, mint az erő és 
kitartás ritka próbatételét. De a rekordok emberét nem érdeklik efféle elvont fogalmak. Ő csak a 
számokat látja, a mérföldek, órák és percek számait; ezeket kell a közönség emlékezetéből 
kigyomlálni és a helyükbe frisseket ültetni. Barclay kapitány kerek ezres számaiba sokáig nem 
mertek belekötni. Végre 1846-ban előállott egy Richard Mauks nevű talpviador és vállalta, hogy ő az 
1000 mérföldet 1000 félóra alatt gyalogolja végig, vagyis csak feleannyi időt veszteget rá. Meg is 
cselekedte, ámbár pihenő ideje nem volt óraszám felaprózva, mint a kapitányé. A kensingtoni 
cricketpályán gyalogolt körbe-körbe 1846. október 10-től október 31-ig. Háromezer néző tapsolta 
meg, amikor az utolsó mérföldjét végigrogyadozta. 

Ezzel még nincs vége. A rekord démona tovább csiklandozta a gyalogdaliák talpát. Az amerikai E. P. 
Weston jelentkezett, hogy ő a bizonyos 1000 mérföldet hajlandó 1000 negyeáóra alatt 
végiggyalogólni. Szavát be is váltotta a newyorki pályán i87i júniusában. Azután áthajózott Angliába 


s ott számos nagysikerű gyalogvettet hajtott még végre. Valószínűleg megfelelő anyagi 
eredménnyel, mert a nézők pénzét okvetlenül megéri az a csodálatos tény, hogy egyik ember jobban 
gyalogol, mint a másik. 

(Figyelemreméltóbb rekordot teremtettek a müncheni pincérleányok. 1911-ben, hogy béremelési 
mozgalmukat indokolják, felszerelték egyik társnőjüket lépésmérővel. Kiderült, hogy a napi munkaidő 
alatt, vagyis reggel tíz órától éjfélig a lány 58 000 lépéssel negyven kilométert tett meg. És nem 
üresen, hanem nehéz tálcákat és tálakat egyensúlyozva. Gazdáikban kevés volt a sportérzék, mert a 
szép teljesítmény ellenértékét mindössze napi két márkában szabták meg...) 

Utóbb már a rekordördög nem érte be az egyszerű talpcsiklandozással. Mintha ostorral hajszolta 
volna embereit minél meglepőbb, minél vadabb rekordok felé. Fogadási szenvedélyre, fogadási 
nyereségre nem lehetett mindig számítani. Ki kockáztatná a pénzét csakis avégett, hogy 
megtudhassa: vajon el lehet-e jutni Newyorkból Philadelphiába négykézláb? A két Marsh-fivér 1933 
őszén mégis vállalkozott rá, mert a rekordördög egy másik esélyt csillantott meg előttük. Amerikai 
szóval élve: a publicity kilátásait. A két szegény ördög munka nélkül tengődött, ezzel a kétségbeesett 
ötlettel próbálták hát meg, hogy magukra csalják az újszerűségekre éhes, kíváncsi tömeg figyelmét. 
Valószínű, hogy sikerült is állásba bukdácsolniuk; bizonyára akadt üzletember, aki ügyesen fel tudta 
használni cégér gyanánt a négylábú alkalmazottakat. 

Akárhányszor maga a cég üti nyélbe a kerge vállalkozást. 1933 nyarán Budapesten üdvözölhettük 
Franz Schaffler gráci szobafestősegédet, aki a Gráctól idáig terjedő 565 kilométeres utat létrán tette 
meg. Egy létragyáros cég adott e célra 2000 schillinget s egy olyan széjjelbicsakló kettős létrát, 
aminővel működésük közben a szobafestők táncolnak végig a falak mentén. Schafflernek fel kellett 
másznia a létre tetejére és szétvetett lábbal, oldalvást rugdalni előre, 565 kilométeren keresztül, 
hogy bebizonyítsa a gyár készítményeinek páratlan tartósságát. Rekord: óránként egy kilométer. 

Nem tudtam megállapítani, mi ösztönözte P. L. Wings texasi lakost, hogy világkörüli útra induljon 
hátrafelé. Valami periszkópszerű készüléket szerkesztett és ezzel figyelte a hátamögötti 


eseményeket. Az eredménynek nem találtam nyomát a hírlapokban; az igaz, hogy nem is kerestem. 
Későbbi kutatók tájékoztatásául annyit, hogy a rákember 1931 májusában fordított hátat a jövőnek. 
Ugyancsak lötyöghet annak az agyveleje, aki hiányos ismereteinek hézagait nem tudja egyébbel 
kitölteni, mint balgánál balgább rekordok történeteinek beletömködésével. A most következő kis 
adattár egy későbbi kor elmeorvosainak tudományos munkásságát igyekszik megkönnyíteni. 


A KALIFORNIAI BÉKADERBY 


Hogy végezzek az atlétikai rekordokkal, felidézem annak a 20-25 000 emberből álló 
nézőközönségnek a képét, amely évenként összegyülekezett a kaliforniai Angels Camp melletti 
ugróolimpiászra. Adataim szerint 1934-ben nem kevesebb, mint 262 versenyző indult, sőt 1938-ban 
számuk felszaporodott 300-ra. Az 1938-as versenyen világrekord született: 15 láb 10 hüvelyk. 
Pontosan átszámítva 4,83 méter, legpontosabban még 2 milliméter. Ezzel megdőlt az 1934-i 
világrekord, amely csupán 4,15 métert tett ki. Atlétikai versenyek látogatói azt mondhatnák, hogy ez 
bizony nem sok; láttak ők már 8 méteres ugrást is. Igen, de nekifutással, holott a kaliforniai bajnok 
helyből ugrott. Azt is figyelembe kell venni, hogy nem ember volt, hanem varangyosbéka. Állítólag 
Mark Twain Jumping Frog (Ugró béka) című novellájának emlékezetére rendezik évenként a 
közönségvonzó békaderbyt. A kegyelet teljesen helyénvaló. Irodalomtörténészek szerint ez a novella 
volt őse a manapság , short story" néven ismert népszerű műfajnak. Az ilyen rövid történetecske 
nem veszi túlságosan igénybe az olvasó értelmi képességeit és lehetővé teszi, hogy elfoglalt 
emberek üres perceikben gyakorolhassák az olvasás ármányos tudományát, amelyet kellő gyakorlás 
híján esetleg elfelejtenének. A kitűnő író szándéka ugyan nem erre irányult, de hát a megemlékezés 
mindig szép dolog, akármi a rugója. (Hogy el ne felejtsem: a győztes béka neve Zip. Az előző 


rekordert General Grant néven jelentette be a gazdája. Ugyancsak elismerésre méltó kegyeletes 
megemlékezés a hős amerikai tábornokról, az Egyesült Államok későbbi elnökéről.) 


SODRÓFADOBÁSI VILÁGREKORD 


A férfiak és varangyosbékák kíméletlen versenye leszorította a nőket az atlétikai rekordkísérletek 
területéről. Másfelé kellett kárpótlást keresniük. Sajnos, a Covent Garden-i pipázási versenyben is 
lemaradtak; ennek győztese egy londoni ügyvéd lett, aki egy féluncia, vagyis 14 gramm dohány 
elszívását 75 percre húzta ki. A hölgyversenyzők 20 perc múlva elkészültek. Megbuktak a 
Hertogenbuschban elfüstölt szivarozási versenyben is. A bajnokságot egy hollandi úr nyerte el. Teljes 
két órán át szívott egyetlenegy szivart és hét centiméteres hamut tudott épségben felmutatni. Talán 
meg is tetézte volna az elismerésre méltó teljesítményt, de a hetedik centiméter végén 
eltüsszentette magát. Nem sikerült a nőknek eredményt elérniük a Kansas Cityben rendezett 
jégenülési versenyben sem. Itt az volt a cél: ki tud legtovább ülve maradni fürdőruhában egy 
százkilós jégkockán. Vagy a nők nem bírták a hideget, vagy a kocka nem állta a meleget - a győztes 
itt is férfi lett. 

Ellenben szép sikerük volt a cérnabefűzési ügyeskedés területén. Azt hinné az ember, hogy 
könnyebb lehetett a bibliai tevének keresztülmennie a tű fokán, mint a mai világban négy-öt 
cérnaszálat egymás mellett keresztülerőszakolni a varrótű parányi nyílásán. Az asszonyi ügyesség és 
türelem azonban olyan csodát művelt, hogy a teve is elbámult volna rajta. Egyre több és több szálat 
préseltek át a lyukon s végre az 1934. esztendőben Jeanne Cloutier suncooki varrónő annyira vitte, 
hogy 224, mondd kétszázhuszonnégy szál cérnája kandikált ki a lyuk másik oldalán! Sajnos, csak egy 
évig élvezhette a világbajnokság erkölcsi és anyagi előnyeit. A dicsőséget megirigyelte egy Serrelli 
nevű ottawai szabó és addig mesterkedett, amíg a befűzött szálak számát felszaporította 


kétszázötvenre! Ha Így folytatják, végre csakugyan megvalósul a bibliai példázat, mert hiszen 
némely magyarázat szerint a fordítók ferdítették el Máté evangéliumának illető helyét és 
összezavarták két görög szót. Kamelos — teve. Kamilos — hajókötél. 

Hogy a férfiak ildomtalan versenyétől megszabaduljanak, a nők egymás között rendeztek 
rekordkísérleteket. Ilyen volt az 1933. évi sodrófadobási verseny. A sodrófával egy férfialakot 
ábrázoló céltáblát kellett eltalálni 15 méter távolságról. A versenyre nagyszámú érdeklődő és 
érdekelt férfiközönség sereglett össze. A hölgyek rendkívüli ügyességről tettek bizonyságot. A 
világbajnoki címet Lydia Bailey arizonai asszonyság nyerte el egymásután tízszeri telitalálattal. 


REKORD-ÁRADATOK 


A világrekordok közlésénél óvatosnak kell lenni. Ami ma még messzevilágító fénnyel tündöklik, 
holnap már csak pislog, mint a hamuba süllyedt parázs. Az amerikai Ripley könyvében, a Believe it or 
not című furcsaság-gyűjteményben megemlített egy ráérő yankeet, aki méltánylandó kitartással 
dominóköveket rakott egymás tetejébe, egyre magasodó tornyot alkotva belőlük. Sikerült 111 követ 
feltornyoznia összeomlás nélkül. Alighogy Ripley könyve megjelent, seregestül kapta a leveleket, 
hogy érdemetlent tűntetett ki, mert itt és itt ez meg az az úriember sokkal magasabb dominó- 
felhőkarcolót tud építeni; egyikük már éppenséggel a 139-ik kőnél tart. 

Ripley könyvében még a következő rekordok ötlenek szemünkbe: 

Henry Lewis úr az orrával biliárdozik és csinált egy 46-os sorozatot. - I. M. Barnett ausztráliai úr az 
ugrókötél sportjában tökéletesítette magát. Négy teljes órahosszat ugrált a lába alatt áthajtott és 
feje fölött átpenderített kötélen. Az ugrások száma 11 810. - Conners úr, Bostonból, hosszú és 
vékony rudat erősített az orrára s a toldat segítségével egy görögdinnyét görgetett 17 kilométernyi 
távolságra. Ugyanő a felhőkarcolók lépcsőin történő fel- és lerohanásnak a világbajnoka. - Joe Powers 


16 napot és 2 órát töltött el egyfolytában a chicagói Morrison Hotel zászlórúdjának tetején. A 
részleteket a szerző nem közli s így nem tudhatjuk, ült-e? állt-e? evett-e? ivott-e? stb. - Dr. Leinwand 
Adolf bécsi úr 3 órán és 40 percen át megszakítás nélkül vicceket mondott, összesen 960-at. - Egy 
másik bécsi úr 30 napon át szünet nélkül mosolygott. Idő mindkét esetben: 1930. - Laufer Henrik úr, 
Düsseldorfból, szemet vetett egy barátjának a feleségére. Botrány, majd kibékülés; de amit a szem 
vétett, a szemnek kellett megvezekelnie. Megegyeztek, hogy a bűnös kacsintású ember 90 napon át 
a jobb szemét behunyva fogja tartani. A baráti kör ellenőrzésével a különös penitencia megtörtént. 
Világrekord. 

Ripley gyűjteményében halomba torlódik a világ minden részéből összelapátolt vegyes 
különlegesség. Megtudjuk belőle, hogy egy kínai mandarin mind a két szemében két-két pupilla van - 
egy sebesült katonának lyuk van a homlokán és azon keresztül szivarozik -, egy detroiti úr felfújja az 
arcát, úgyhogy szél jön ki a szeméből s ezzel elfúj egy gyertyát -, egy tehénnek a hátán is van tőgye 
s mind a kettő tejet ad. - Értesülünk a furcsa képtelenségről, hogy Magyarországon egy Koháry 
hercegleányt törvényesen fiúnak nyilvánítottak. Le is van rajzolva, férfiruhában, cilinderrel a fején. 
(Ripley nem köteles ismerni a magyar családi jogot. De a tudósítójának lehetett volna annyi 
sütnivalója, hogy megnézze a lexikonban, mit jelent a fiúsítás praefectio. Nem lesz abból a lányból 
fiú, csupán az ági vagyon ölti fel a lányra nézve a szerzeményi vagyon természetét, ha nincs 
fiúörökös. Ez történt Koháry Mária Antónia esetében is, aki annyira megmaradt nőnek, hogy férjhez 
ment és ősanyja lett a Kóburg-Koháry nemzetségnek.) A hihetetlennek látszó, de Ripley által 
hitelesnek mondott temérdek rendkívüliség az olvasók körében egy újszerű rekordkísérletet váltott 
ki. Meg akarták mutatni, hogy ők is értenek a furcsaság-gyártáshoz. Százával futottak be Ripleyhez a 
levelek, amelyeknek írói a szeszélyesnél szeszélyesebb címzés kieszelésében keltek versenyre 
egymással. 

Tudni kell, hogy Ripleyt milliós olvasóközönsége a rövidített R/p néven szokta becézni. A becézés 
eleinte nem volt akadálya a vádnak, hogy eseteit nem a valóságból szedi össze, hanem csak úgy 


kitalálja. Még azt is kell tudni, hogy rip angolul annyi, mint szakadás, repédés. Ezekkel a 
tudnivalókkal felszerelve érthetővé válnak a címzésversenyben felbukkant ötletek. 

Egyik levélen nem volt semmi címzés, de a boríték be volt hasítva. Szakadás — rip. Megkapta. - Egy 
másikon a cím helyett ez a találós kérdés incselkedett: , Ha a nadrágod szűk és lehajolsz egy 
százszorszépért, mi történik?" A posta ezt is megfejtette. Repedés — rip. - Megtalálta a népszerű 
szerzőt az a levél is, amelynek címzése így szólt: , A földkerekség legnagyobb hazugjának." - 
Kevésbé volt ötletes az a pár száznyi levél, amelyeknek írói címirat helyett Ripley fényképét 
ragasztották a borítékra. - Ugyancsak százával érkeztek levél nélküli, puszta levélbélyegek, hátukon 
a címzéssel. A posta hűségesen kézbesített egy japán bélyeget; csak ennyi volt a hátán: , Ripley, 
North America." - Kapott leveleket fára, üvegre, vászonra, bádogra, tojáshéjra, babszemre írva. 
Távirat-jelekkel, rúna-írással, gyorsírással, zászló-jelekkel, süketnémák ujj-betűivel. Ujévre kapott egy 
27 láb hosszú, 8 láb széles levelezőlapot. A posta valamennyit kézbesítette. De végre betelt a 
mérték. Jött egy levél a borítékon nem volt cím, csupán egy madárnak a rajza. Erős nagyítóüveggel 
ki lehetett hüvelyezni, hogy a madár körvonalait parányi kis betűk alkotják. A lelkes tisztelő 3500- 
szor írta le és rejtette a körvonalakba a címzett nevét: Robert Ripley. 

A főpostamester megelégelte az ötletversenyt és ezt a rövid rendeletet bocsátotta ki: 

1930. április 19. A postatisztviselők túlságosan sok időt pocsékolnak Ripley úrhoz intézett, hiányos 
címzésű levelek kihüvelyezésére. Ezentúl az ilyen levelek vagy vissza fognak küldetni a feladónak, 
vagy a kézbesíthetlen küldemények közé fognak soroltatni." 

Azonban az ötletversenynek még ezzel sem szakadt vége. Előkerült egy legeslegutolsó pályázó. 
Kivágta az újságból a hirdetményt és ráragasztotta a levélborítékra. Az illető postatisztben volt annyi 
humor, hogy az elkésett fecskét továbbröpítse Ripleyhez. 

Világrekord. Publicity. 


SZEPLŐ- ES BALESET-REKORD 


A publicity gyors kiverekedése nem könnyű dolog. Adva van egy ismeretlen név s ki kell harcolni, 
hogy máról holnapra felragyogjon az újságok hasábjain. Száz-, vagy még több milliónyi név közül. 
Nem hosszú évek munkásságával, nem a szellem és tudás fegyvereivel, hanem a tömegek 
kíváncsiságára számító, gyorshatású cselekedettel. A publicity megéri, hogy az ember négykézláb 
másszék érte az országúton vagy görögdinnyét görgessen az orrával. Irigylésre méltó, akinek nem 
kell verejtéket ontania a rekordhajszában, a kisujját sem kell megmozdítania s mégis feléje fordul a 
publicity aranytermő mosolya. 

Ilyen szerencsés halandó a nagy amerikai cirkuszok közönségvonzó ritkasága, a Sober Sam néven 
szereplő fiatalember. Ez sohasem nevet. (The man who never smiles.) Ötven dollár jutalom üti a 
markát, aki meg tudja nevettetni. Naponként százával mondják neki a legsikerültebb adomákat, 
mókáznak vele, torzképeket vágnak feléje - de Sam komor marad, mint a komolyság világbajnoka. - 
Az arkansasi Buster Scottot a természet a világ legnagyobb lábával áldotta meg. Hossza 41,6 
centiméter, szélessége a lábujjaknál mérve 20,8 centiméter. Középső ujjának a kerülete 14,3 
centiméter. (Mind a két rekorder részére a publicity-t a Life amerikai hetilap 1938. május 8. és 29-i 
száma szerezte meg, fényképpel kísért ismertetés útján.) - A szeplő-rekorder Nelson Milner, 17 év 
körüli fiatalember. Pontosan 2666 darab szeplő tarkázza az ábrázatját. Ugy van, pontosan, mert 
amikor az újságírók hírét vették a pettyegetett csudának, megrohanták a boldog ragyafit s szabatos 
hírekhez szokott közönségüket kielégítendő, lelkiismeretesen megszámlálták a szeplőket. Részletes 
eredmény: 550 darab a jobb orcán, 620 a balon, 670 a homlokán, 305 az orrán, 171 az állán, 350 a 
két fülén. 

Van baleset-rekorder is. James Greelan hivatását illetően farmer volt. Csupán volt, mert a háza 
három ízben tövig leégett s vagyonát két ízben az utolsó centig elvesztette. Ezenfelül az utolsó öt 
esztendőben 6-szor ütötte el villamos, 14-szer automobil s úgy ezen, mint egyéb baleseteinek 


következtében 214-szer törte el, ficamította ki, sebezte meg a kezét és a lábát. Végső 
elkeseredésében állásért folyamodott egyik rádiótársasághoz s így írta magát alá: , Az Egyesült 
Allamok legszerencsétlenebb embere." Azonnal szerződtették. 


AZ EGÉR- ES ARANYHAL-NYELŐK 


A nagygyomrúak rekordjai lassanként érdeküket vesztették. A makaróni-evés, görögdinnye- 
habzsolás, lepény-nyelés terén végbemenő mérkőzésekkel már csak szűk helyi körök törődnek. A 
publicity megszerzéséhez különleges teljesítmények szükségesek. J. W. Horton kansasi néger 
egyforma étvággyal fogyaszt el üveget, tojáshéjat, újságot, árjegyzéket, banánfürtöt héjastul- 
szárastul. Képes megenni egy egész nyers ökörmájat, 10 font nyers marhahúst, 11 tucat tojást, 12 
darab sült csirkét; mindezeket együltében. Felkanalazott egy ízben egy zacskó cementet is, de ebbe 
már belebetegedett. Ezt a rémületes étvágyat nem illeti meg a győzelmi babér, mert a férfias 
akaraterőnek semmi köze hozzá. Nem egyéb, mint a bulimia (szó szerint: ökörétvágy) néven ismert 
betegségszerű farkasétvágy. Héroszai már az elmúlt századokban is szerepeltek. A krónikák 
feljegyezték Kolnicker, Tarare, Fress-Kahle s egyéb struccgyomrú ember nevét. Köztük előkelő helyet 
foglal el a magyar Kórógyi Péter, akiről Isthvánffi krónikája azt írta meg, hogy nagy könnyűséggel 
nyeldesett eleven egereket és levágott macskafarkokat. 

Azért említettem a mi Kórógyinkat, hogy elvitassam az elsőbbséget attól az amerikai egyetemi 
hallgatótól, aki úgy jutott be a lapok hírrovatába, hogy megevett öt fehéregeret, salátalevélbe 
csomagolva. Ellenben elismerem, hogy az aranyhal-nyelés a maga idejében teljesen újszerű kísérlet 
volt. 1939 tavaszán kezdődött divatja az amerikai egyetemeken. A kezdet szerénynek volt 
mondható. Az úttörő diák mindössze három eleven aranyhalat csúsztatott le a torkán. A következő 
napon egyik ellenfele már hatot nyelt le. Viharos ütemben következtek a rekordjavítások: 25, 29, 42. 


A nemes versengés , nemzeti-egyetemközi-eleven aranyhal-nyelési" (national-intercollegiate-live- 
goldfish-eating) verseny néven ért el gyors népszerűséget. A publicity-t sikerült elérni. A már említett 
Life című hetilap közölte az eredményeket és a viadorok arcképét. A cikk időpontjában (1939 április) 
az egyetemközi rekordot a Middlesex University másodéves hallgatója tartotta 67 élő aranyhalnak 
lecsusszantásával. Ujabb eredményekről nincs értesülésem, csupán annyit tudok, hogy törekvések 
merültek fel a kísérleti anyag kibővítésére. Egy chicagói diák eleven kukacokat majszolt el; az 
arkansasi egyetem másodéves hallgatója leharapta egy kígyó fejét és elrágcsálta. A bostoni egyetem 
egy nőhallgatója követve a szelídebb női kedély tanácsát, az aranyhalat szirupba fagyasztotta és úgy 
ette meg, mint a cukrozott gyümölcsöt. 

Ha szavam elhallatszanék Eszak-Amerikáig, felhívnám a tanulóifjúság figyelmét /. Chr. Kundmann 
könyvére: Rariora naturae et artis (A természet és művészet ritkaságai). (Breslau und Leipzig, 1737.). 
Van egy Ungewöhnliche Delicatessen (Szokatlan csemegék) című fejezete, ebből sok érdekes 
anyagot meríthetnének a száraz egyetemi esztendők felüdítésére. Történelmi tanulmányaik 
kiegészítésére rendezhetnének gyomortani szemináriumokat: felújíthatnák Nagy Károly császár 
kedves csemegéjét, a kutyatejből készült sajtot, - vagy a német fejedelmi asztalok ínycsiklandozó 
különlegességét, februári gyenge szarvasagancsot, fűszeresen elkészítve, vékonyra szeletelve. A 
néprajzi szak hallgatói is több szokatlan fogás megízlelésével könnyíthetnék meg a természeti népek 
életmódjának megismerését. Ilyenek: patkány héjában megsütve, denevér és gyík főve, 
repülőhangya sülve, selyemhernyó kirántva, pók és cserebogár pirítva, giliszta kalácsba gyúrva 
mazsola helyett, sáska megfőzve, sóval, borssal és ecettel saláta gyanánt. Mindezeket nyersen is el 
lehet fogyasztani; nem szükséges, hogy civilizált emberek alkalmazkodjanak a vadak szokásaihoz. 
Pókot célszerű a saját hálójába burkolni és úgy lenyelni, amint ezt Kundmann doktor a tulajdon 
szemével látta. 

Lánydiákok jól tennék, ha már előre készülnének a legszentebb női hivatás minden kis részletére; 
így aztán nem érheti őket meglepetés, ha annak idején a , megkívánás" néven ismert különös étvágy 


jelentkezik majd náluk. Előzetes gyakorlat céljára ajánlható a mész, szurok, gyertya és falkaparék. 
Azután át lehet térni a porrá tört enyvre, matrác-töltelékre, gyapjúszövetre. Az sem lehet rossz, 
amiről a Misc. Nat. Curios. Dec. I. An. HI. Abs. CCIX. Pag. 312. ad hírt, hogy tudniillik egy ilyen 
menyecske kocsikenőcsöt mártogatott fel zsemlyeszeletekkel. 

A diákifjak külön figyelmébe ajánlanám Báthori zsigmond követeinek, Bernátfi és Pozsonyi magyar 
uraknak tapasztalatát a bakcsiszeráji tatár fejedelem asztaláról. A tatárnak kedves eledele a lóhús, 
minden részét felhasználja. Egy nemes alkatrészt tálaltak fel a magyar vendégeknek is; meg volt 
töltve vajjal, mazsolával, fűszerszámmal. A magyarok nem ettek belőle, pedig tudjuk, hogy például a 
kannibál nem ínyencségből eszi meg az ellenséget, hanem mert azt hiszi, hogy agyvelejétől okosabb, 
a szívétől bátrabb lesz stb. 


A REKORDÖRDÖG A TEMPLOMOKBAN 


A garázda rekordördög beorcátlankodott a templomba is. Egy kansasi metodista templomban a hívek 
- a magánéletben bizonyára buzgó sportemberek - bebliaolvasási stafétát rendeztek. 70 főnyi 
kegyes csapat állt össze, hogy 20 perces váltással végigolvassa a teljes újszövetséget. Rekord: 18 
óra. 

A kansasiak dicsőségét megirigyelte Cincinnati s ott is megalakult a bibliafaló staféta. Az istenfélő 
sportférfiak jámborságukat jóval nagyobb erőpróbával bizonyították be. A teljes ó- és újszövetséget 
olvasták végig, amelyről köztudomású, hogy tartalma 66 könyv, 31 173 vers, 773 764 szó és 3 566 
480 betű. A tekintélyesnek mondható anyagot az ájtatos csapat 16 óra 40 perc másodperc alatt 
nyargalta végig s ezáltal legalább annyi érdemet gyűjtött, mintha ugyanazon idő alatt egy tibeti 
imádkozó-malmot pergetett volna. 


Nem szükséges, hogy az egyszerű hivő a 773 764 szó mindegyikét megértse. Arra való a 
lelkipásztor, hogy nyájának megt magyarázza. Erre természetesen időt kell szentelni. George Brown 
washingtoni néger lelkész nem takarékoskodott vele, amikor egyfolytában 12 óráig és 10 percig 
prédikált. 

Előrelátható volt, hogy ez a rekord sem fog sokáig fennállni. 1937 májusában Los Angeles egyik 
templomában Lee tiszteletes halomra döntötte, laposra gázolta. Vasárnap délelőtt 11 órakor ment fel 
a szószékre és teljes 60 órán keresztül szünet nélkül prédikált. Amikor megéhezett, szendvicseket 
evett. - Amikor megizzadt, gallért váltott. Mindezt fenn a szószéken. Néhányszor lement a 
sekrestyébe mosakodni, de ezalatt sem tartott szünetet: a beszédet továbbmondta mikrofonba. A 
harmadik nap már ember ember hátán tolongott a templomban, s ezzel Lee tiszteletes elérte a 
célját: fölkelteni a közönyös emberek érdeklődését a vallás iránt. Publicity még a jó isten számára is 
szükséges. 

Összehasonlítás kedvéért megemlítem, hogy némely angol templomban ma is látható a szószék 
peremére helyezett fövenyóra. A greenwichi plébánia-templomban négy darab van egymás mellett 
egy díszes tokban, negyedóránként lepergő homokkal toltve, úgyhogy a lelkész ellenőrizheti a 
beszédre fordított időt. Rendszerint egyórás tartamra voltak szabályozva s az már külön megemlített, 
ritka kivételes eset volt, amikor a szónok nem tudta fékezni a szónoklat lendületét, s egy gyors 
mozdulattal a kiürült üveglombikot visszafordította. 1867-ben a londoni királyi kápolnát újra 
rendezték be, s a szószékre beszerezték a hagyományos fövenyórát is. Viktória királynő megragadta 
az alkalmat és elrendelte, hogy az új homokóra 18 percre legyen beállítva... 

A rekordmanó látogatást tett az igazság templomában is. Finnegan chicagói bíró bizonyára 
megérdemelte volna a publicity-t tudománya révén, mégis egy villámtárgyalása tette híressé. Egy 
válóperben meghallgatta a feleket, kihallgatott egy tanút, s kihirdette a bontó ítéletet és indokolását 
- mindezt 1 perc 58 másodperc alatt. 


Texasban egy bíróság - bíró és 12 esküdt - Eugen Sharp nevű néger gyilkossági ügyében tartott 
tárgyalást. A vádlott mindent beismert; nem is tehetett egyebet, mert tetten érték. Az esküdtek 
tanácskoztak és bűnösnek mondták ki. A bíró kihirdette az ítéletet: 25 esztendei fegyház. A 
boldogtalan 25 évig elmélkedhetik a fogház magányában, hogy miként futhatták le ezt a jogi sprintet 
7 perc 30 másodperc alatt? 

S hogy az úgynevezett múzsatemplomokat ki ne feledjem: a rekordlidérc befurakodott a hollywoodi 
film-székesegyházakba is. A lepedő főpapjai fölismerték a rekord hatalmas hírverési értékét. 
Elrendelték, hogy a művészek érdekesebb teljesítményeiről statisztikát kell készíteni. Külön 
osztályokban felnőtt és nagykorú tisztviselők dolgoztak azon, hogy a felnőtt és nagykorú 
olvasóközönség tájékozódást szerezzen a filmvilág izgalmas mozzanatairól. Az ötlet feltétlenül 
közérdekű, mert enélkül sohasem tudhattuk volna meg, hogy a különböző filmekben Douglas 
Fairbanks összesen 75 párbajt vívott, Tom Mix 10 000 akadályt ugratott át, Johnny Weismüller 1000 
kilométert úszott, Lyonel Barrymore 32 ízben volt mostohaapa, William Warren 75 pofont állt ki, 
viszont Robert Montgomery 500 csókot szuszogott végig, ezek közül csupán Joan Crawfordtól 120-at 
kapott. 


A megzenésített szerkesztőség 


"Semmi sem új a nap alatt" - mondotta Rabbi Akiba Gutzkow drámájában és igazat szólt, mert maga 
ez a mondás sem új. A Prédikátor könyve I. részének 9. verse jelenti ki: ,és semmi nincsen új dolog a 
nap alatt." 

A közönség mégis mindig az újat szomjazza, Gellert szerint: 


Ein Ding mag noch so nárrisch sein, 
Es sei nur neu, so nimmt ss den Pöbel ein. 


(Bolondságnak semmi sem elég, 
Ha új, hogy el ne fogadja a csőcselék.) 


A költő gyöngédtelenül címezi a közönséget csőcseléknek. Ámbár ez a gyöngédtelenség sem új. 
Schopenhauer még gorombább tudott lenni. ,A közönség annyira együgyű, hogy inkább az újat 
olvassa, mint a jót." 

Végre, ha sokat keresgélünk, azt is kisüthetjük, hogy maga a gorombáskodás sem új. Az első 
goromba ember Kain volt. Magával az istennel szemben is kihívóan viselkedett, mert mikor az azt 
kérdezte: , Hol van Ábel, a te atyádfia?" - ilyen hetyke feleletet adott: , Mit tudom én? Avagy őrzője 
vagyok az én atyámfiának?" 

De hát a közönség ízléséhez alkalmazkodni kell. Miért ne szolgálja ki a zenész is? A reklám 
trombitáját ő is meg tudja fújni. 

Nagy lelkendezéssel újságolták a tengerentúlról érkező hírek, hogy egy amerikai jazzkirály vagy 
zűrzene-nagyfőnök szimfóniát írt a szerkesztőség belső életéről. Megzenésítette a vezércikket, 


napihírt, színházi kritikát, sporttudósítást, törvényszéki csarnokot, tőzsdei árdagályt és árapályt, 
lótás-futást, írógépkopogást. 

A bűbájos alkotás azonban nem újdonság. 

Clément Janneguin, a programzene egyik ősapja, már a XVI. században kottára szedte a 
szarvasvadászatot, a marignani csatát és az iménti szimfónia ősanyját, az asszonyi pletykálkodást. 
(Le caguet des femmes.) 

Marin Marais, a király zenekarának első hegedűse 1725-ben kiadott egy hegedűdarabot: Le Tableau 
de Vopération de la taille. Vagyis egy hólyagkő-műtét lefolyása. Hogy az előadó művész jobban 
megértse a szerző szándékát, magyarázatokat is fűzött az egyes tételekhez. Ezek szerint a mű így 
tagozódik: , Megpillantjuk az operálószéket. - Borzongás. - Erőt veszünk magunkon és felülünk rá. - 
Komoly gondolatok. - Kezünket, lábunkat lekötözik. - Megtörténik a bemetszés. - A műszert 
bevezetik. - Kiszedik a követ. - Itt majdnem elájulunk. - Vér. Feloldják a köteléket. - Elszállítanak az 
ágyba." 

A különben jeles művész írt néhány operát is, tehát értett a hangszereléshez. Nem lett volna 
akadálya, hogy az érdekes hangképet zenekarra írja és egyéb hangszereknek is juttasson szerepet. 
Megfesthette volna a lábadozást, diétát, gyógyszereket. Finále: orvosi honorárium. Ustdob, harsonák, 
nagybőgő. 

Amit Marais mester komolyan gondolt, utódai tréfából cselekedték. 

De la Borde, XV. Lajos főókamarása, zenész és adóbérlő megzenésített egy hosszú és 
törvényhelyektől hemzsegő királyi szabadalomlevelet, énekre és zenekarra. A munka címe: Privilcge. 

Száz év múlva Moritz Kássmayer űzött hasonló zenei tréfákat. Megzenésített egy poloskaport ajánló 
reklámot és egy elveszett kutyát kereső apróhirdetést. Az Ördög Róbert dallamaiból egy házassági 
hirdetést állított össze. Attól sem sajnálta a fáradságot, hogy megzenésítse a Bűvös vadász teljes 
színlapját, valamennyi szereplő színpadi és polgári nevével együtt. 


Viktor Kehldorfer az étlapra vetette magát. Nem a saját szerzeményeivel festette alá a fogásokat; 
ismert műveket tálalt fel melléjük. Haydn Ökörmenüettje a marhahúst jelezte, - a népszerű Kommt 
ein Vogel geflogen a sült csirkére utalt, - a Bűvös vadászból a vadászok kara a vadpecsenyét illette 
meg. A fagylaltnál felzendült Waldteufel közkedvelt keringője: A korcsolyázók. Magától kínálkozott a 
francia sajtoknál a marseillaise, a tokaji bornál csárdás, a rajnai boroknál a Loreley dala. 

Maga Haydn is elszórakozott azzal, hogy közmondásokat zenésítsen meg.??? Hat közmondást 
választott ki a szeszélyes célra: Minden kezdet nehéz. Nagyot akar a szarka, de nem bírja a farka. 
(Grosse Sprünge geraten selten.) Ki-ki a párjával. Mindenkinek a magáét. Sok a jóból is megárt. 
Minden jó, ha vége jó. 

Ezek zenei mókák, jókedvű pillanatok szülöttei. Csakis avégett soroltam fel őket, hogy a türelmetlen 
fülű zenebarátoknak figyelmébe ajánlhassam: nincs semmi új a nap alatt. Mindenkinek joga van, 
hogy azt zenésítse meg, ami tehetségének kibontására leginkább alkalmas: kártyaszalont, 
telefonközpontot, szalámigyárat, fuvartelepet, ingatlanárverést vagy akár adóhivatalt. Csak azt ne 
mondja, hogy újat talált ki. 


A SZÁZZONGORÁS HANGVERSENY 


Az amerikai polgár szeret azzal büszkélkedni, hogy náluk épült a legnagyobb felhőkarcoló, náluk 
mered égnek a leghórihorgasabb gyárkémény, náluk öntik a legmagasabb csillagnéző lencsét, náluk 
kap az elnök újévre 1000 kilós sajtot, náluk történnek a legpusztítóbb tűzveszedelmek és 
földrengések. 

Világos, hogy a fülrengetés terén sem engedhetik más nemzetnek az elsőbbséget. 

1838 májusában Detroit város nagy zenei ünnepséget rendezett. Száz zongora volt félkaréjban 
felállítva, kétszáz művész dolgozott rajtuk. Helyesebben művésznő, ugyanis a megdöbbentő 


jelenetet ábrázoló fényképen úgy láttam, hogy valamennyi zongora előtt fehérruhás hölgyek 
leselkedtek a karmester vagdalkozásaira. 

A zenekarok óriása Bostonban szerepelt, 1872. június 17-től július 4-ig, az amerikai polgárháború 
befejezésének emlékére tartott ünnepélyeken. Viszont a hangversenyek új háborúságra adhattak 
alkalmat, ezúttal a zenei hangok között, amennyiben a zenekarban a következő hangszerek törtek 
egymásra: 200 első hegedű, 150 második hegedű, 100 mélyhegedű, 100 cselló, 100 nagybőgő, 24 
klarinét, 20 fagott, 24 vadászkürt, 4 tuba, 4 dob, 1 óriásdob, 24 fuvola, 20 oboa, 24 trombita, 24 
trombon, 6 pár üstdob. 

A szimfonikus zenekartól függetlenül, önállóan működött egy 86 tag tüdejét próbára tevő 
fúvószenekar. Egy díszelőadáson közösen is fölléptek. A 7Trubadúr cigánykórusát adták elő egyesült 
erővel s hogy a hatás még erőteljesebb legyen, beállítottak 50 üllőt. Ezeket 100 bostoni tűzoltó 
döngette, odakinn pedig egy üteg ágyú lődözött a megfelelő zenei pillanatokban. 

Azonban: ez sem új. 

1615. június 13-án Drezdában János György szász választófejedelem nagyszabású hangversenyt 
rendeztetett. Grundmaus udvari kántornak Holofernes című oratóriumát adták elő. 576 zenészt és 
919 énekest szerződtettek a nevezetes alkalomra, a világ minden tájáról. Krakkóból egy Rapoczki 
nevű lengyel muzsikus érkezett. Magával hozta 7 rőfnyi magas nagybőgőjét is. Nyolc öszvér kellett 
hozzá, hogy cipelje, mert egy kis lépcső is volt hozzáépítve. Ezen szokott fel és alá szaladgálni a 
művész, aszerint, hogy hol követelték meg a magas vagy mély hangok a megfelelő rittyentést.?"" 

A zenei ünnep a szabad ég alatt zajlott le, egy domboldalon. A szomszédságban egy szélmalom 
lógatta a szárnyait; az ádáz kántor őt is bevonta a zenekarába. Két szárnya között kifeszített egy 
hajókötelet s egy pallófűrész segítségével csaltak ki belőle zenei hangokat. Az üstdobot egy rézből 
való, megfordított serfőző-kád helyettesítette. A dobpergés kiegészítéséül a fejedelem odarendelt 
néhány öreg ágyút, ezeket behangolták s az udvari főtüzér durrogtatott velük nagyokat. A magán- 
hegedűszólamot egy Scioppio nevezetű cremonai művész játszotta. Csupán annyiban tért el a rendes 


játékmodortól, hogy hegedűjét a hátán tartotta. Két kar is gyarapította a hangorkánt: az asszírok és 
az izraeliták kara. Végül az oratórium igénybe vette a dráma eszközeit: az asszírok kara megszaladt, 
az izraelitáké utánuk vetemedett és rohadt almával hajigálta amazokat hátba. 

A hatás nem maradt el. Arany János így érzékelteti Toldi hangjának erejét: , Meghallotta, hacsak 
mellibe rezdült is, még akit az anyja földsikeren szült is." A választófejedelemnek a hasába rezdült az 
oratórium. Azt kellett fognia, úgy nevetett. A kántor dús jutalmat kapott: 50 forintot és egy hordó 
bort.??? 

A szabadtéri hangversenyek legmerészebb tervét a lengyel származású Basilius Bohdanowicz 
dolgozta ki. A XVIII. század vége felé vetődött Bécsbe s mint szerény brácsás húzódott meg egy 
külvárosi színház zenekarában. A sovány életsorsba nem bírt belenyugodni. Feleségével és nyolc 
zenei tehetségű gyermekével együtt hat álló esztendeig dolgozott a nagy művön. Egy teljes szekérre 
való partitúrát írtak össze. Klopstocknak Hermanschlacht című színművét zenésítette meg, többszóz 
tagú zenekarra méretezve, hegedűk nélkül, ellenben puskaropogással, ágyúdörgéssel és egyéb 
csatazajjal. Akkoriban a programzene még pólyáiban gőgicsélt s a nagyszabású elgondolás süket 
fülekbe ütközött. Az újítót kinevették, a szabadtéri zenei ütközetből nem lett semmi. De a 
nyugtalanvérű lengyel mindenképpen ki akarta csikarni a sikert. Írt egy vokális szimfóniát kilenc 
énekhangra, értelmes szavak nélkül, visszhanggal, kutyaugatással, tyúkkotkodácsolással tarkázva. 
Kinevették. Szerkesztett egy 8 kézre és 40 ujjra való zongorát. Négy lánya játszotta rajta az apjuk 
szerzeményét. Megint kinevették. Írt egy hegedűdarabot, ezt is a négy lánya játszotta el, négy 
vonóval, de egyetlen hegedűn. A lehetetlennek látszó bűvészmutatvány részletei nem maradtak 
ránk, csak annyit tudunk, hogy újra és újra kinevették. Ma gazdag ember lett volna belőle, de 1817. 
február 23-án koldusszegényen halt meg. Ocska zongoráját és egyéb holmiját a hatóság 169 forintra 
becsülte.??"a 

Szegény Bohdanovicz azért nem boldogult, mert az ötleteit maga is komolyan vette. A kritika , zenei 
sarlatán, arcátlan pojáca" névvel tisztelte meg, pedig csak szertelenségekbe tévedt rajongó volt. 


Ugyanezeket a címeket később is megkapták akárhányan, akiknek programzene volt a zenei 
programjuk. 

Tett volna úgy, mint ugyanakkor Londonban egy olasz hegedűs." Hiába csillogtatta a művészetét, 
beleveszett a londoni ködbe. Hangversenyeire ráfizetett, a kevés pénze fogytán fogyott. Végső 
szükségében átcserélte a művészetet üzletre, felcsapott vállalkozónak. OÖsszeválogatta a megfelelő 
művészi kart és hangversenyt hirdetett ezzel a szokatlan címmel: /nvalidusok Akadémiája. Műsor: 
Hegedűkettős, előadja két púpos. - Trió, résztvesz benne egy félszemű, egy nagyorrú, és egy 
dagadtnyakú. - Vonósnégyes: egy béna, egy törpe, egy holdvilágképű és egy nyúlszájú. 

A közönség tódult. 


A HANGLEMEZ-KÚRA 


A külföldi lapok újdonságai között gyakran a fülünkbe cseng egy vadonatúj orvosi találmány híre: pl. 
a hanglemezkúráé. 

Egy New York-i fogorvos érzéstelenítő szer gyanánt hanglemezeket használ. Betegei - mondotta - a 
legcsökönyösebb zápfog kihúzásánál sem éreznek semmit, ha közben szól a zene. Legjobb 
fájdalomcsillapító lemez gyanánt Beethoven ötödik szimfóniája vált be. 

Egy lengyel orvos egyéb betegségek kezelésére is hanglemezeket ajánl. Pszihofónia névre 
keresztelte az új módszert. A zene minden betegséget meggyógyít, csak azt kell az orvosnak 
kiokoskodnia, hogy az illető betegségnek milyen zenedarab az ellenszere. Ha ezt az alapvető kérdést 
tisztázta, maga a kezelés rendkívül megegyszerűsödik: patikaszerek helyett felírja a megfelelő 
hanglemezt, a beteg megveszi és addig játszatja, amíg meg nem gyógyul. 

A nagyhangú újdonságokban csak a hanglemez az új, a zenegyógymód ősrégi. 


Már az ószövetség idejében ismerték a zene hatását az emberi lélekre. A legrégibb kezelést Dávid 
alkalmazta, amikor hárfájával kiűzte a gonosz szellemet Saul királyból. 

Nagy Sándort egyik lakomáján udvari zenésze, Antigenides úgy feltüzelte fuvolájával, hogy fegyvert 
ragadott és nekiment a vendégeknek. Szerencsére jelen volt Timotheos, a híres görög muzsikus, s ő 
játszani kezdett, mire a nagy hódító lecsillapodott és tovább ivott. Az esetet Dryden megverselte, 
Hándel megzenésítette. ( Sándor-ünnep című kantáta.) 

A görög zene hatásait illetően részletes útbaigazítással szolgál egy régi francia Író, René Francois. 
Könyvében (Essay des merveilles de nature [Tanulmány a természet csodáiról], Rouen. 1621) úgy Ír 
róla, mintha maga is jelen lett volna Nagy Sándor lakomáján. 

"A dór zene a tisztaság szeretetével tölti meg a szívet és a szűziesség ártatlan fáklyáit gyújtja meg. 
A phryg lesüllyeszti a szívet a hasba, a vért felforralja, ként gyújt meg az erekben, úgy, hogy kardot 
kell ragadni és harcba rohanni. Az aeo/ lecsillapítja a lélek viharait és szent varázsának édességével 
elaltatja a gondokat. A jón Felemeli az elmét a sárból és porból, amelyben fetreng s szárnyalva 
ragadja a mennyei szent dolgok felé. A /yd elűzi a szívünket béklyózó unalmat s megszabadít 
fogaitól, amelyekkel szegény életünk fonalát rágja." 

Ékes mondatok, mintha ión zene sugallta volna őket.""? 

Mondhatná azonban valaki, hogy a régmúlt idők beomlott tárnáiból kibányászott eseteknél nem 
tudhatni, mennyi bennük az igazság aranya és mennyi a rátapadt salak. Álljon hát itt egy hozzánk 
közelebb eső időből származó hiteles történet, jó bizonyítékul, hogy a zene csakugyan képes teljesen 
elvadult lelkeket is szelídre hangolni. 

Stradella, Itália ünnepelt énekese, a XVII. század hatvanas éveiben a velenceieket bűvölte el. Egy 
gazdag velencei nemes embernek volt egy gyönyörű kedvese. A lány szeretett volna éneket tanulni, 
felfogadták hát Stradellát énektanárnak. Mint hasonló esetekben történni szokott, a tananyag 
kibővült és a fiatalok további gyakorlás céljából elszöktek Rómába. Velencei nemes ember ilyesmit 
nem tesz zsebre. Abban az időben a bérgyilkosipar szépen virágzott, amint ezt olasz 


operaszövegekből tudjuk. A kijátszott szerető felfogadott két megbízható orgyilkost s a szerelmes pár 
nyomába uszította őket. Ezek Rómába érve megtudták, hogy Stradella este öt órakor énekelni fog a 
lateráni templomban. Az istenfélő banditák az alkalmat kedvezőnek vélték. A művész kegyes 
ténykedése után megtisztult lélekkel lép majd ki a templomból, viszont onnan a kedveséhez megy, 
bűnös szeretkezésre. Az újabbi bűnbeeséstől tehát megkímélik, ha útközben leszúrják. S most 
avatkozott be a zene hatalma: a művész gyönyörűen énekelt, a közönség könnyezett a 
meghatottságtól s a két bandita megrendülten eszmélt rá, hogy ilyen művésztől nem szabad 
megfosztani Itáliát. Megvárták ugyan útközben, de immár csak azért, hogy elárulják megbízatásukat 
és figyelmeztessék: jó lesz, ha minél előbb biztos helyre menekül. Stradella nem mondatta magának 
kétszer, tovább szökött Torinóba a kedvesével s ott a lányt feleségül vette. A történet folytatása már 
nem a zene, hanem a bosszú lélektanához tartozik. A velencei úr nem tágított. Most már három 
banditát küldött Torinóba s ezek egy magános sétáján le is döfték az üldözött énekest. Három 
tőrszúrást kapott a mellébe, de meggyógyult. A nekibőszült velencei nem sajnálta a pénzt, állandó 
kémeket tartott Torinóban. Ezek folyton Stradelláék nyomában voltak, s mikor az új házasok 
kirándultak Genovába, utánuk eredtek s a szállodai szobájukban mindkettőt legyilkolták. ??? 

Még egy olasz eset, kedvezőbb véggel. Egy Palma nevű nápolyi énekesnek arany volt a torkában, 
de fel is váltotta, el is költötte. Adósságokat csinált, nem fizetett, végre egy mérges hitelezője be 
akarta csukatni az adósok börtönébe. Már az ajtaja előtt állt az elfogató paranccsal és a 
fogdmegekkel, amikor édes dallamok szűrődtek fülébe az ajtón keresztül. A tenorista odabenn egy 
áriát gyakorolt a Pietra simpatica című operából. A hitelező elérzékenyült, hangosan sírva fakadt, 
bekopogtatott és elengedte az adósságot. Ez sem volt elég; új kölcsönt adott neki. A zene hatalmát 
igazoló történet közlője, Weckerlin ( Musiciana, Párizs, 1877), nem mondja, hol lehetne megtalálni a 
felperesríkató operát. 

Azt is tudjuk, hogy elmekórházakban zenével próbálják csillapítani a nyugtalan betegeket. Az is 
hihető, hogy a beteg a fogorvos rohamát kevésbé érzi, ha a zenére figyel. Még az is lehetséges, hogy 


műtét előtt az altatás könnyebben megy, ha közben megfelelő lemezt indítanak el, például Ravel 
Boleróját. Idáig minden rendben volna. 

De vajon testi betegséget is meggyógyít a zene? 

Az elmélet nem Új. 

Maga Galenus is hitt benne. Hitte és tanította, hogy viperamarás és skorpiócsípés esetében a 
kellően adagolt zene megöli a mérget. Aulus Gellius azt Írja, hogy nagy hatás remélhető a zenétől 
csúzos betegségek kezelése körül. Demokritos és Thales még merészebbet mond: pestis ellen is 
használ a zene. 

Az ókor tudósai adósak maradtak az indokolással. Ha a , gyógyzene" tudományos támasztékai iránt 
kíváncsiskodunk, a barokk orvostudósok írásaiba kell betekintenünk. 

Az úgynevezett hasonlósági elvnek az volt az alapja, hogy minden betegségnek meg lehet találni a 
gyógyszerét, csak a természet ujjmutatását kell követni. Vannak növények, amelyek valamely 
emberi testrészhez hasonlítanak; ezek biztos hatású gyógyszert tartalmaznak az illető testrész 
betegségei ellen. Szívformájú gyökerek és gyümölcsök jók a szívbajok ellen; árvalányhaj 
meggyógyítja a kopaszságot; gránátalma magva szünteti a fogfájást; a fákon kiütköző gombák 
oszlatják a daganatokat stb. 

Ez az elmélet egy továbbit fiadzott: bármely betegséget zenével is meg lehet gyógyítani, ha a 
hangszert olyan növény fájából készíttetjük, amely növény az illető betegségnek az orvosszere. Ily 
alapon legegyszerűbbnek mutatkozott a furulyagyógymód, mert a hasonlóságot feltüntető gallyakból 
és gyökerekből könnyű volt furulyát faragni. Az alapötletet addig csiszolták, amíg egy Rosaeus nevű 
szerző Epistolae Medicinale (Orvosi levelek) című munkájában kimondta a furulyára vonatkozó utolsó 
szót: oldalfájás esetében az is mindegy, milyen fából készült a furulya, mert a gyógyulást a furulya 
és az oldalborda közötti hasonlatosság idézi elő. 

Az enyhe tilinkózás mégsem válhatott be minden esetben, mert a későbbi orvosi tudomány 
dübörgőbb hangszerekhez folyamodott. A francia Récamier doktor (1774-1852) a szó szoros 


értelmében receptre írta fel a dobszót. Ismeretes egy rendelvénye, amelyet egy gyomorbajos 
hercegnő számára Írt: 

"A gyomor kedveli a ritmust. A hercegnő ezentúl délben és este dobszó mellett fog étkezni." 

Hónapokon keresztül két dobos vonult fel az ebédlőterem ajtaja elé és keményen végigdobolta az 
ételsort. Úgy látszik, sikerült is a hercegi gyomrot helyredobolni, mert Récamier doktor ezentúl 
állandósította betegeinél a dobkezelést. Szerényebb erszényű beteg, akinek nem volt módja, hogy 
két dobost szerződtessen az ebédjeihez, ezt a receptet kapta: 

"A gyomor kedveli a ritmust. Monsieur két hónapon át követni fogja a katonazenekart a takarodó 
alkalmával, amely esténként a Vendőme-téren játszódik le." 

És minden este látható volt a Vendőme-téren egy csapat Récamier-beteg, amint hűségesen 
menetelt a takarodó ütemére, a beavatottak kaján mulatságára. 

Ha ekkora hatása vao a dobnak, képzelhető, mire képes egy egész katonabanda. Még arra is, hogy 
feltámasszon egy halottat! 

1786-ban esett meg a csodálatos eset, amelynek hírével tele volt valamennyi francia újság. 
Chateaudun mellett egy ferences kolostorban az orgonista ideggörcsöket kapott és ágynak esett. Az 
orvos megnézte, felírt neki valami csillapítószert és elment a dolgára. Gondolta, reggelre a beteg 
jobban lesz. Ám hívták másnap hajnalban, hogy jöjjön, de hamar, mert a beteg alighanem meghalt. A 
mozdulatlan beteg szíve csakugyan nem vert s a szája elé tartott tükör sem homályosult el. 
Kétségtelen, az ember meghalt. De hogyan lehetséges, hiszen a betegség nem mutatkozott 
halálosnak! Az orvosnak sugallatszerű ötlete támadt: elszaladt a kaszárnyába és a katona- 
karmestertől kölcsönkérte a zenekart. Megkapta az engedélyt s nosza vitte magával az egész 
katonabandát a kolostorba. Közben a halottat felravatalozták. A jámbor barátok azt hitték, a doktor 
megőrült. De mire a meglepetéstől magukhoz tértek, a doktor már felsorakoztatta a zenekart a 
ravatal körül és indulót parancsolt. Parancs-parancs, a katonák nem okoskodtak, rázendítettek egy 
harcias indulóra. És íme: a halott szempillája megrebbent... Rajta, rajta! - vezényelte a doktor, a 


trombiták a végítélet harsonáinak erejével riadoztak és süvöltöttek: a halott kinyitotta a szemét és 
sóhajtott egyet. A szerzetesek álmélkodására a doktor most félreállította a trombitásokat és lágy 
hegedűszóval könnyű táncdarabokat játszatott. Majd vidám, gyorsütemű zenére tért át, - a legvégén 
ropogós matróztáncot húzatott - s a halott nyújtózkodni kezdett, a lábát emelgette és tökéletesen 
Feltámadt. 

Hitelességéért jótáll Champfleury, Histoire de Fimagerie populaire (Párizs, 1886) című könyvében, a 
231. oldalon. 


A ZENE MINT HAJNÖVESZTŐ 


Van egy patinás francia folyóirat, az Intermédiaire des chercheurs et des curieux. Úgyszólván maga 
az olvasóközönség szerkeszti. Akit valamely különös, nem mindennapi kérdés érdekel a tudomány, 
művészet, irodalom, családtörténet stb. köréből, beküldi kérdését a lapnak s bizonyos lehet benne, 
hogy megkapja a pontos és kimerítő választ. Néha majd szétveti a tudományos csata a keskeny 
hasábokat; véres komolyságú történelmi drámákat csakúgy kizsigerelnek, mint apró, de érdekes 
kuriózumokat. Valamelyik előfizető azon töprengett: miért hosszú a muzsikusoknak a haja? Vajon 
élettani okai vannak-e? avagy szándékosan növesztik meg, és ha igen, miért? 

Kapott rá furcsánál furcsább felvilágosításokat. (LVI. évfolyam. 440. 714. LVII. évfolyam, 77.) 

Egyik olvasótársa valóságos barokk-íztől csepegő fejtegetésekkel elégítette ki a kíváncsiságát. 
Kétségtelen - írta -, hogy a leghosszabb sörény a zongoristáknak veri a vállát; ebből okszerűen 
következik, hogy a zongorahangoknak hajnövesztő ereje van. Kitűnően óvja a hajat a többi húros 
hangszer: cselló, nagybőgő, mélyhegedű és hárfa. Oboa és klarinét ereje gyengébb, a muzsikus 
ötvenedik életéve után már nem hatnak. A rezes fúvóhangszerek éppenséggel vészesek; trombon öt 
év alatt teljesen megkopaszít. 


Egy másik olvasó a kalandos magyarázatokat a józan kritika ollójával nyirbálta meg. Lehetséges - 
felelte -, hogy a trombitásoknak idő előtt kimegy a haja. Ez onnan van, hogy legnagyobb részük 
katonabandában működik, egyenruhában jár és fején tartja a sapkáját. Az pedig általánosan tudott 
dolog, hogy kopaszságot legtöbbnyire az állandó kalapviseléssel meggyötört fejen lehet tapasztalni; 
mert az izzadság nem párolog el s maró sava megtámadja a hajgyökereket. 

Az is igaz, hogy a zongora és egyéb húros hangszer művészeinek a haja lobogósra nő. Ennek is 
egyszerű a magyarázata; nincs szükség hajuknál fogva előráncigált okoskodásokra. Vérbeli 
zenésznek a feje tele van hangjeggyel és melódiával, reggeltől estig ezek zümmögnek a fejében, a 
hangszerén játszik vagy zenét szerez, nem képes egyébre gondolni, mással foglalkozni, röviden: nem 
ér rá, hogy levágassa a haját. 


Visszatérek, ahonnan elindultam, a pszihofóniához. A lengyel orvos csak általánosságban 
nyilatkozott, a terápia részleteit nem árulta el. Talán egyéni érdek tartotta vissza, talán nem akarta, 
hogy szigorúan tudományos rendszeréből tudatlan kuruzslók üzletet csináljanak. Szerencsére 
ismerünk egy másik orvost, aki nem csinált titkot a felfedezéseiből. Gordon y Acosta havannai 
egyetemi tanár 1846-ban közzétette tapasztalatait, hogy egyes hangszerek miféle betegségek ellen 
jók. 

Hegedű gyógyít mélabút és hipochondriát. 

Mélyhegedű használ ideges eredetű elgyengülés esetében. 

Hárfa ellenszere a hisztériának. 

Angolkürt dührohamot csillapít. 

Vadászkürt üldözési téveszmét oszlat el. 

Trombon süketséget gyógyít. 


Dob kiváló csillapító eszköz minden idegizgalom esetében. 

Gordon doktor nem ismerhette a legújabb idők népszerű zenei találmányait, amelyek viszont 
kiválóan alkalmasak, hogy gyógyítás helyett a fenti betegségeket előidézzék, a dührohamtól a 
süketségig. 


A nevek boszorkánytánca 


Oh, de mi a név? 

Mit rózsának hívnak, nevezzük azt 
Akárhogy: olyan illatos marad. 
Így Romeo, ne hívnák Romeonak, 
Megtartaná dicső tökélyeit 

E név nélkül is... 

(Romeo és Júlia. 11.) 


Csupa színigazság. Romeo helyett akármi más lett volna a veronai ifjú neve, akkor is érintetlenül 
duzzadtak volna benne a dicső tökélyek. De kifelé másként hat a nemes csengésű Romeo, mint 
például az otromba , Buffalmacco". 

Minden névben két elem rejtőzik: a hangtani, ahogyan a fülünkbe csendül, és az eszmei, amit 
jelent. 

Minő bűbájosan édesedik Petrarca szonettjeihez Laura babérillatú neve, viszont milyen cammogva 
botorkál le ajkunkról Ursula, a medvécske. Ámbár ma már a jelentőség fakultan, elsorvadtan húzódik 
meg a betűk mögött. A mai Emíliának eszébe sem jut, hogy ő görögül szeretetreméltót jelent s 
Philippine sem tudja, hogy ő egyszerűen , a lovak barátja". 

De valamikor a nevet babonás képzetek lebegték körül. A pythagoreisták szerint az ember egész 
jövendő sorsa benne rejlik a nevében. Achilles azért győzhette le Hektort, mert névbetűinek 
számértéke nagyobb volt, tehát a viadalban is felül kellett kerekednie. A római szertartásoknál 
azokat a férfiakat illette elsőség, akiknek neve jó dolgokra utalt. Gaius (a gaudium szóból) a szülők 
öröme; Faustus (favere) az istenek kedveltje; 7u//lus (tollere), aki méltó rá, hogy fölneveljék. Rossz 


mellékíze volt a Spurius névnek, mert két kellemetlen betűből származott: Sp — sine patre, vagyis az 
apja ismeretlen. A Proculus abban az időben jó név volt: azt jelentette, hogy az apja távollétében bár, 
de jól született... 


NAPÓLEON NEVÉNEK TITKA 


A pythagoreisták elmélete nem fulladt bele az idők tengerébe. Koronként felbukkan, mint a legendás 
tengeri kígyó. A múlt század elején Napóleon angol haragosai bebizonyították, hogy ő a Jelenések 
könyvében említett sokfejű fenevad, az Antikrisztus. Ismeretes a tizenharmadik rész utolsó 
mondatában felrémlő baljóslatú szám: 666. Ez a fenevad száma. Már most, ha Napóleon nevét 
megfelelően felosztjuk, ez derül ki: 

Napole (6) on Buon (6) aparte (6). Vagyis 666. 

Ez világos. Esetleges kételyeknek meg kellett hátrálniok egy másik számítás elott. Rev. Faber a 
névbetűk héber számértékét vette alapul s Íme, ez az eredmény bontakozott ki: 


B 2 N 40 
U 110 A 1 
9 50 P 60 
N 40 0 50 
A 1 L 20 
P 60 E 5 
A 1 A 1 
R 80 N 40 
T 100 ———- 


Vagyis kétségtelenül Napóleon volt az apokaliptikus szörnyeteg. Mindössze az a kis hiba csúszott a 
számításba, hogy Napóleon keresztnevében a második O betűt Rev. Faber A betűnek minősítette. 
Joga volt, angol ember úgy ejti ki a védtelen hangzókat, ahogyan akarja."""? 

A feltűnő felfedezést Macaulay-val is közölte egy angol úriember és várta a hatást. A történetíró a 
fejét rázta. , Tévedés. Az apokaliptikus szörny az angol alsóház. 658 tagja és 8 főtisztviselője van. Ez 
összesen 666.""§7b 

S még a nevek számértékéhez sem kell folyamodni, ha meg akarjuk tudni, hogyan játszott a sors 
bujócskát Napóleon nevében. Fel kell bontani részeire: 


4....... PÓLEON 
BZ; ÓLEON 
ná LEON 
6....... EON 

1 IRMA ON 


Ha ezeket a szótörmelékeket az előttük látható számok sorrendjében állítjuk össze, ez a görög 
mondat keletkezik: 
Napoleon, on o leon leon eon, apoleon poleon. 


Napóleon, a népek oroszlánja, városokat rombolva elindult. 

Amikor megbukott, az anagramm-szerkesztés ráérő tudósai szétrakosgatták a névbetűit és ezt 
sütötték ki: 

Napóleon Bonaparte: Bona rapta leno pone. (Add vissza a rablott javakat, bordélyos.) 

Napoléon, empereur des francais: Un pape serf a sacré le noir démon. (Egy rab pápa felkente a 
fekete démont.) 

Még Napóleon atyafiságának nevébe is bevágta karmait a végzet. Egymás alá kell írni a császárnak 
és négy királytestvérének nevét, az utóbbit latinosan: 


NAPOLEON 

IOSEPHUS 
HIERONYMUS (Jerőöme) 
JDACHIMUS 
LUDOVICUS. 


A kezdőbetűket lefelé olvasva ez jön ki: NIHIL. 


A NÉVBEN REJTŐZIK A VÉGZET 


Felnőttek játékai. Csak az a baj, hogy a névbabona ma is felüti a fejét. Nem ugyan mint tengeri 
kígyó, inkább mint tintahal; zavaros babonafolyadékot freccsent széjjel. 

Például: mindazokra sötét végzet leselkedik, akiknek az első és utolsó névbetűje azonos. Lásd a 
történelemben: Négy Seleucos erőszakos halállal pusztult el. Skopas vérpadon halt meg. Spartacus 
csatában esett el. Sejanus, Tiberius kegyence kegyvesztett lett és megfojtották. Attila meghalt a 


nászéjszakáján. II. Ottó császárt Rómában megmérgezték, III. Jenő pápa kénytelen volt három ízben 
is Franciaprszágba menekülni. Aminek csakis az lehetett az oka, hogy a franciák franciásan írták a 
nevét. Ha a latin Eugeniust használták volna, nem lett volna semmi baja."?? 

A XVIII. század eleji tudományos irodalomban sűrűn szereplő Chr. Fr. Paullini eisenachi orvos és 
tudós nem sokat adott a babonásdi játékra, de elismerte, hogy csakugyan vannak nevek, amelyek 
végzetesek lehetnek. Atböngészte ebből a szempontból a történelmet s ezeket az adatokat hámozta 
ki: Hét Donald nevű skót király erőszakos halállal halt meg. Az első és utolsó betű azonossága csak 
esetleges, mert minden francia Henri nevű király is szerencsétlen véget ért, - a német császárok 
közül pedig a Friedrichek folytonos háborúk közepette éltek. A görög császári trónon a Nikephor, a 
spanyol királyi házban a Fülöp név hozott szerencsétlenséget. A Rikárd nevet sem lehet javasolni, 
mert valamennyi ilyen nevű angol királyt a balsors látogatta meg. Viszont különösen ajánlható a 
Henneberg-családban használatos név, a Poppo. A szerző tizennyolc, hennebergi Poppót kutatott fel, 
valamennyinek szerencsés és boldog életsors jutott osztályrészül. 


NÉV ÉS VÉLETLEN 


Azonban: ami igaz, az igaz. Régebben az újságok napihírei között néha meglepően végzetszagú 
nevekkel találkoztunk, mintha csakugyan a sors fintora meredne ki belőlük. A rendőrség 
letartóztatott egy csalót, aki rendkívül ügyes furfanggal több mint kétszáz kereskedőt csapott be. 
Ugy hívták: Fortély Kálmán. Egy magántisztviselő hírlapírónak adta ki magát, megzsarolt egy csomó 
embert és tetemes összegeket vágott zsebre. Ugy hívták: Kapsz László. Az öngyilkosok krónikájában 
szerepelt Lógó Lajos levélhordó; felakasztotta magát. Egy boldogtalan szegedi leány szerelmi 
bánatában felakasztotta magát egy fenyőfára; Baumstark Rózsi volt a neve. Baleset áldozata lett 
Eleven Júlia: halálra gázolta egy autó. Kevésbé komor hangulatot kelt Gyors Irén, aki a pincérek 


bálján vett részt. Egy másik pincérnévből is sok mindent kiolvashatna az onomatomantia (névjóslás) 
tudománya. Hibácska Mihály felperesként jelent meg egy járásbírósági ügyben, meg is nyerte a 
perét. Mikor a foglalkozását kérdezték, jogos önérzettel válaszolta: főpincér... 

Nem más ez, mint véletlen. Milliónyi eshetőség van beledobva az élet szerencsekerekébe s a 
véletlen egy-egy ilyen furcsa esetet kipeckel belőlük. Senki sem fogja a végzet kezét keresni abban a 
különös összetalálkozásban, hogy egy alkoholellenes nemzetközi kongresszuson Magyarországot 
három úr képviselte: Giesswein, Pálinkás és Boromissza. Hacsak fel nem tételezzük a végzettől, hogy 
néha megunja a tragédiákat és nevetni akar. Mint a tolvajok esetében, akik betörtek Teleki Pál volt 
miniszterelnök fiának lakásába. Úgy hívták őket: Andrási Gyula és Tisza Kálmán. 

A véletlenek egyik legkalandosabb tréfája Zola Emil nevéhez kapcsolódik. Zola hamvait 1908. június 
4-én szállították a Pantheonba. A szertartáson részt vett Dreyfus is; kegyeletét akarta leróni a 
hatalmas szavú pártfogó iránt. Egy Gregory nevű, szélsőjobboldali egyén nem helyeselte Dreyfus 
jelenlétét s hegy véleményét nyomatékosabbá tegye, nekiugrott és egy tőrdöféssel megsebesítette. 
Rá pár napra az /ntermédiaire des chercheurs et curieux egyik munkatársa a Nemzeti Levéltárban 
dolgozott. Kezébe került egy száz év előtti folyamodvány s megakadt a szeme a Zola néven. Micsoda 
véletlen! Elkezdi olvasni s íme, a véletlen nem érte be ennyivel: ráduplázott. A folyamodványt egy 
Zola nevű fogoly kőfaragó szerkesztette s erélyes hangon követelte, hogy eresszék szabadon, mert 
ártatlanul tartóztatták le. Az ártatlanság hangoztatása a Zola névvel kapcsolatban máris különös, de 
hátra volt a csattanó. A kőfaragó panasziratához mellékelt egy levelet, ebben egy előkelő állású úr, 
szenátor, bizonyítja, hogy Zola rendes életű, tisztességes ember. A szenátor neve: Gregory... A 
hosszú panasziratnak teljes szövege olvasható az említett folyóirat 1908. június 10-i számában. 

Egy tekintetben csakugyan van a névnek az égész életre kiható jelentősége. Hogy ismét Napóleont 
húzzam elő: vajon mi lett volna a sorsa, ha például Moinaux (hangzása szerint: veréb) lett volna a 
neve, mint a Goncourt-akadémia egyik illusztris tagjának. (Az irodalomban: Courteline.) Hogyan 
lehessen a verébből császári sas? Minden dicsőséget elgáncsolhat az áldatlan apai örökség. Ezért 


latinosították nevüket agyba-főbe a német Schurtzfleisch-ek és Lámmerschwanz-ok, - ezért lett 
mindyájunk megelégedésére Gensfleisch-ből Gutenberg, - ezért hagyta ott a két Rosny a fura 
hangzású Boex nevet, - s ezért sietett Roger Vercel a Goncourt-díj koszorújához illően kibújni a régi 
kígyóbőrből; ugyanis mi tagadás, törvényes vezetékneve ez volt: Cretin. 

Épp így állunk a keresztnéwel. Bölcs szülők jól csengő, előkelő nevet raknak a gyerek 
élettarisznyájába. Ervin és Zéno már az iskolában elkerüli a sorsot, amely Fridolinra és Nepomukra 
kérlelhetetlenül lecsap. A jó névadáshoz gyakran nem is volt szükséges az egyéni ötletesség; elég, 
ha a szülő a mindenkori divatot követi. Milyen gyönyörű leányneveket köszönhetünk Aranynak és 
Vörösmartynak: Piroska, Hajna, IIma. A németek házatáját Werther megjelenése után fölverte az 
apró Lotték zsivaja; Franciaországban egy időben csupa kis Jean-Jacgues-ot tartottak keresztvíz alá, - 
majd a Három testőr hatása alatt elburjánzottak az Aramisok és Artagnanok. 


JÁNOS ÉS JAKAB VERSENYFUTÁSA 


Még az egyszerű polgári neveket is hol feldobja, hol lesüllyeszti a divat hullámverése. A 
névmagyarázással foglalkozó komoly tudomány érdemesnek vélte, hogy kutatásokat végezzen a 
hullámzás törvényszerűsége körül. Első feladat volt az anyaggyűjtés. Dicséretes munkát végzett Karl 
Heinrichs, bár az óriási területnek csak kis részletét búvárkodhatta át. ( Studien über die 
Namengebung etc. [Tanulmányok a névadásról stb.] Strassburg, 1908.) A szerző Frankfurt város és 
két szomszédos község anyakönyveit dolgozta fel, 400 évre visszamenőleg! 

Aki a tudományos munkát megbecsüli, megérti a statisztika fontosságát. Ki tudja, milyen 
következtetést lehet majd levonni abból, hogy csupán Flörsheim községben az 1776-tól 1805-ig 
terjedő időközben 841 fiúra 56 különböző keresztnév esett, vagyis 6,796, - holott a százalékarány a 
lányoknál csak 6,296, mert 511 lánynál mindössze 31 különböző keresztnév fordult elő. 


Ami magukat a neveket illeti, Johann vezetett, 127 volt belőle, Philipp 75, Peter 70, Jacob 66, Martin 
53, Andreas 41. De a dicsőség mulandó, a következő harmincas évköz folyamán a helyzet 
megváltozott. , Az első, ami a szemünkbe ötlik - írja a szerző -, hogy a Johann név eddigi uralkodó 
helyzetéről leszorult. Második helyre esett vissza, Jacob elébe kerekedett. Sőt a többi név is, amely 
eddig messze mögötte volt, most a közelébe férkőzött." Ugyanis ebben az évközben a mezőny így 
alakult: Jacob 228, Johann 223, Georg 187, Philipp 152, Heinrich 149. Jacob győzelme csakugyan 
váratlan volt, a harmadik helyről tört előre. 

Ezzel azonban még nem zárult le Johann és Jacob vetélkedése. A verseny folytatódott a kettős 
neveknél. Egy ideig békésen haladtak egymás mellett, mint Johann Jacob és Jacob Johann, de később 
a verseny megélénkült, mert a két vezérnévhez egyéb, alacsonyabb rangú nevek is tapadtak. 
Megjelent az anyakönyvben Johann Adam, Johann Albrecht és Johann Adolf, valamint Jacob Andreas, 
Jacob Friedrich és Jacob Wilhelm. A szerző részletes táblázatokról is gondoskodott, ezekből kitűnik, 
hogy melyik esztendőben melyik volt a győztes. 

A könyv terjedelme 510 oldal, nagy nyolcadrét. 


A FRANCIA NÉVTÖRVÉNY 


1803. április 1-én a francia kormány törvényt hozott nyilvánosságra, amely a keresztnevek 
használatát szabályozta. Az új törvény szerint: 

E naptól fogva a születési anyakönyvekbe csakis a különféle naptárakban előforduló, avagy olyan 
neveket szabad bejegyezni, amelyet hajdankori történelmi személyek viseltek. Bármely más név 
bevezetése tilos." 

Meglátszik rajta, hogy április elsején bocsátották világgá. Olyan átgondolatlanul és pongyolán van 
szövegezve, hogy a kigyomlált bolondgombák helyébe újak bújtak elő, s mai napig is vidáman 


tenyésznek. Minő naptárt szabad alapul elfogadni? mely népeket lehet az ókori történelembe 
besorolni? mikor végződik az ókor? mi legyen az, ami az ókori férfit vagy nőt történelmi 
személyiséggé minősíti? stb. 

Még a modern Franciaországban is akárhányszor a mindenkori anyakönyvvezetőtől függ a törvény 
értelmezése. A naptárak körül állandó a harc az apák és a hivatalok között. Egy apa Automne nevet 
akart adni a lányának. A hivatalnok tiltakozott, de az erélyes apa elébe tárta a legelső kezeügyébe 
eső naptárt, abban benne szerepelt az Ösz, tehát a név törvényen alapult. A tisztviselő megadta 
magát. Erre a győzelemittas szülő vérszemet kapott és következő leánycsemetéit csak azért is 7Té/ és 
Nyár néven jelentette be. (Hiver, Été.) 

Nem sikerült naptárral bizonyítani az igazát annak az apának, aki gyermeke részére a Szőnyeg 
nevet választotta. Erősködött, hogy igenis létezett egy ilyen nevű szent. Mint aki teljesen bizonyos a 
dolgában, felmutatta egyik nagy párizsi áruház naptárát, s ott a hónap egyik napja után csakugyan 
ez állott: 7apis. Tudniillik az áruház mindennap más alkalmi eladást hirdetett, s azon a napon a 
szőnyeg volt soron. 

Alig lehetett elnémítani egy erőszakos apát, aki mindenképpen ehhez a névhez ragaszkodott: Dicat 
Gleton Bastopol. Bizonykotlott, hogy ezek igenis szentek, benne kell hogy legyenek valamelyik 
kalendáriomban. Honnan szedte a névgalimatiászt? nem volt kideríthető. 

Egy másik apa újszülött leánykája számára ezt a nevet követelte: Syphilide. A rémült 
anyakönyvezető iparkodott kiegyezni vele, hogy talán SyIlphide-ről van szó? de az konokul 
ragaszkodott a Syphilide-hez, mert ezt ő úgy hallotta és neki így tetszik. Azzal vetettek véget a 
vitának, hogy nekiszegezték az 1803. évi névtörvényt és elutasították, mert az indítványozott név 
semmiféle naptárban nem található, hasonló nevű történelmi személy pedig nem létezik. 

Más esetekben maguk az anyakönyvezetők lövik a bakot. Még a XX. században is némelyik 
hivatalnok visszautasította a Henriette, Paulette és Violette neveket, viszont elfogadta Kleopatrát fijú 
számára. Nem nyert kegyelmet Ginette, Josette, Pierrette, sőt a Musset által népszerűsített 


Bernerette sem, ellenben simán bejegyeztek az anyakönyvbe olyan vad neveket, hogy az embernek 
eláll tőlük a szeme-szája: Angadresme, Almédorine, Aoline, Capitalie, Appolise, Valchérie, Algarade, 
Théotise, Lumance, Philégante, Obélie, Phiolie s még egy egész sereg. Egy caeni telekkönyv lapjain 
ez a név mosolyog: Bonnie Marie Derzélje Exilma. Dallamos a párizsi 7. arrondissement 
anyakönyvébe 1920. január 19-én bejegyzett leányka ipszilondús nevével: Myrrhis Lilyanne Elys 
Mirtys Maryelle. 

Még több a furcsaság a történelmi nevek tájékán. Szabadgondolkodással kacérkodó szülők nem 
akarják elveiket megtagadni s fiaikat szentek helyett parádés történelmi nagyságok nevével ékesítik 
fel. Ez magyarázza meg, hogy akárhány ismertebb név szokatlanul daliásan csendül a fülünkbe. 
Politikusnál még megjárja, sőt például Briand-hoz éppenséggel illett is az Aristide név. De mit 
szóljunk ahhoz az amiens-i kispolgárhoz, aki az 1889-i összeírás alkalmával ezen a fenhéjázó néven 
jelentkezett: Dioscore Alcétas Olympiodore Zozine? Avagy ahhoz a régi jakobinus emlékeket ápoló 
családapához, aki mind a tizenhárom gyermekét klasszikus névvel indította el az élet útjaira? Egész 
jól festhetett Archimedes, mint számtanácsos, - Demosthenes, mint biztosítási ügynök, - Brennus, 
mint cégtulajdonos az évi mérlegkészítés alkalmával, - s Vercingetorix, mint kishivatalnok, büszke 
nevével, amely ókelta nyelven így hangzott: Ver-kenn-kedo-righ, vagyis ,a száz főnök főnöke". 

Az anyakönyvezetők döntése ellen fellebbezéssel lehetett élni, s így a felsőbb hatóságoknak módjuk 
volt még tökéletesebbé tenni a zavart. Mind a mai napig a kormányok nem bukkantak rá a 
legegyszerűbb megoldásra: egy hivatalos névjegyzék kiadására, amely ha nem is merítené ki 
valamennyi lehetőséget, de mégis irányt mutatna. Mindössze 1865-ben jelent meg egy tájékoztató 
jegyzék, ezt közigazgatási szakemberek állították össze magánszorgalomból. 1920-ban a La Liberté 
című párizsi lap munkatársa megszerezte az avult jegyzék egy példányát, s a lap november 5-i 
számában az olvasók épülésére a következő névcsemegéket tálalta fel belőle: 

Férfiak számára: Abide. Abscode. Bananuphe. Trichoux. Guthagon. Mappaligue. Moucherat. 
Tychigue. Ubéde. Ynsingo. Zotougues. Riran. Rhodopien. Tround. Eutichien. Eusébiote. 


Nők számára: Bibienne. Ensvide. Golinduche. Mazote. Rusticule. Zingue. Yxte. Moico. Sunivergue. 

Rejtély, hogy a közigazgatási szakemberek szemét miféle szakismeret igazgatta, amikor ezeket a 
rettentő neveket valami öreg naptárból kiásták. 

Ahhoz pedig a francia akadémia régészeti osztálya kellene, hogy kiderítse, miféle történelnü alak 
volt ez a négy jegyzékember: Leutichidas, Anacydarax, Zypoetes és Hippocoon. 


HÁBORÚS NÉVÖTLETEK 


Az I. világháború alatt a lelkesedés lángja felégette a névtörvény korlávait. j 

Egész sereg apa követelte, hogy engedélyezzék fia számára a /offre keresztnevet. És valóban, sok 
város anyakönyvi hatósága kimondta, hogy , kivételesen, tekintettel a hazafias érzelmektől sugallt 
elhatározásra", el lehet térni az 1803-i törvénytől. A /offre név bejutott az anyakönyvekbe, s a tört 
résen besuhant nőnemű alakja is: /offrette. Mindez rendben levő dolog volt, hiszen a hadvezérekről 
másolt keresztneveknek voltak már elődeik is, például K/léber, nőre alkalmazva Kléberte. De az már a 
régi szép időkre emlékeztető túlzás volt, hogy földrajzi neveket is beengedtek a születési 
lajstromokba: Namur, Licge, Mulhouse, Alsace-Lorraine, Italie, Belgigue. Visszautasították a 
Fegyverszünet (Armistice) nevet, de engedtek egy hadba induló katona követelésének, aki 1871-ben, 
az elvesztett háború évében jött világra, s most újszülött fia számára ezt a nevet eszelte ki: 
Revanche. 


A PURITÁNOK NÉVCSODÁI 


Az idő vízfolyama sima kaviccsá koptatja az érdes kődarabot. Az angolszász népeknél a névjáték 
annyira megszokottá vált, hogy ha mi csodálkoznánk a vezetéknevekből alakított keresztneveken, ők 
ezen a csodálkozáson még jobban csodálkoznának. De nem tesszük, sőt büszkék vagyunk rá, hogy 
Kossuth Lajos amerikai diadalútjának emlékezetére sok szülő adta gyermekének a Kossuth 
keresztnevet. Azt is megelégedéssel vesszük tudomásul, hogy a Jerome K. Jerome, nálunk is 
népszerű angol író nevében megbúvó , K" betű K/apka tábornok nevét jelenti. 

Azonban a nemes és tiszteletre méltó játék mókává fajulhat. 

A nagy tömegeknél a név nem egyéb, mint az egyén felismeréséhez szükséges megjelölés. Annyi 
csak az értelme, mint az utcanevek helyett alkalmazott számozásnak. Még a puritán hagyományok 
nyoma sem látszik meg rajtuk. A puritán ősök, ha túlságba hajtott szenteskedésből is, legalább olyan 
neveket választottak, amelyek azt hirdették, hogy viselőjük istenfélő ember. 

Cromwell parlamentjének vezérférfia, Barebone még beérte a rövid Praise-God (Dicsérd istent) 
keresztnévvel; elég volt neki, hogy vezetéknevének az értelme volt humoros (Lesoványodott váz, 
csont és bőr ember). Tetejébe bőrgyáros is volt. Fivéreinek a neve már csak üggyel-bajjal 
szorulhatott bele az anyakönyv rovataiba.""? 

Jesus-Christ-came-into-the-world-to-save-Barebone lett az egyik. (Jézus-Krisztus-azért-jött-a-világra , - 
hogy-megváltson-Barebone.) A másiké így nyújtózott el: If-Christ-had-not-died-for-thee-thou-hadst- 
been-damned-Barebone. (Ha-Krisztus-nem-halt-volnameg-érted-elkárhoztál-volna-Barebone.) Az 
anyakönyv csak tűrte a hosszú névszalagokat, de a közönséges élet céljaira meg kellett őket 
kurtítani. Többnyire leoperálták az első szótagokat, s azokat használták a rétestésztaként nyúló teljes 
név helyett. Az utóbbi Barebone-testvér esetében a keresztnév utolsó szavát fricskázták ki és 
illesztették a vezetéknév elé. A kegyes férfiú nyelvbotlasztó neve Damned Barebone-ná rövidült. 
(Elkárhozott B. De így is lehet érteni: Átkozott B.) 

Egyéb puritán nevek: 

Swear-not-at-all Ireton. (Egyáltalán-ne-esküdözzél Ireton.) 


Glory-be-to-God Pennyman (Dicsőség-az-Istennek Pennyman.) 

Hew-Agag-in-pieces-before-the-Lord Robinson. (Szabdald Agagot-darabokra-az-Úr-előtt Robinson.) 

Obadiah-bind-their-Kings-in-chains-and-their-nobles-in-irons Needham. (Obadiah-verd-királyaikat- 
láncba-és-nemeseiket-bilincsbe Needham.) 

A névelemzés tudománya akár ebből a pár névből is megrajzolhatja az istenfélelemben tobzódó 
puritán jellemrajzát. Két szó is elég rá: kegyesség és kegyetlenség. Nem véletlen, hogy a kegyes 
Robinson az ezernyi bibliai epizód közül éppenséggel Agag király esetét szemelte ki, akit nem a 
szokott egyszerűséggel végeztek ki, hanem Sámuel szent dühében darabokra szabdalta Saul király 
előtt. Obadiah is bizonyára benn lesz valahol a bibliában; csak annyit tudok róla, hogy s/ang nyelven 
így hívták a guakereket. Maga Cromwell, mint később a francia forradalom vezérei, megmaradt az 
Olivér név mellett; fiát és kijelölt utódját is meghagyta Richárdnak, pedig ehhez a névhez III. Richárd 
révén nem a legszebb emlékek kapcsolódnak." "? 


JAZZ-VISSZHANG A NÉVADÁSBAN 


Olvastam, hogy Amerikában valami ligaféle is alakult, amely változatossá akarja tenni a 
keresztnevek , örökös egyhangúságát". Egyik vezérférfia, W. Pride washingtoni bíró leányát 
Prosperity, fiát Dollar névre kereszteltette. A louisianai szülők valóságos társasjátékot rendeztek, ki 
tud hóbortosabb nevet kiagyalni boldogtalan gyermeke számára. Vagy talán nem is boldogtalan az új 
sarj. Ha az apja vére kóvályog benne, talán örül is neki, hogy az úgynevezett szürke tömegből 
legalább a neve révén tarkállik ki. Lift, Éter, Selyempapír, Vaníliafagylalt, Ricinusolaj, s hasonló elmés 
nevek polifóniája valóban alkalmas rá, hogy felüdítse az elavult névrendszer sivár egyhangúságát. 
Egy massachusettsi hölgy erre az ábrándos névre hallgatott: Preserved Bullock. (Tinókonzerv.) Ha 
legalább Halkonzerv (Preserved Fish) lett volna, mint egy newjersey-i kereskedő. Két leánytestvér az 


Egyesült Államok két tagállamának nevét kapta születési ajándékul: Nebraska és Kansas. Húguk 
születésénél annyi engedményt mégis tett az apjuk, hogy Texas állam nevét női névvé vidámította, s 
a lány mint Texana csatlakozott földrajzi nővéreihez. Egy nyilván bibliofil hajlamú családapa öt 
szülöttje szép latin neveknek örvendezhetett, ilyen sorrendben: Imprimis, Finis, Appendix, 
Addendunz, Erratum. (Kezdet, Vég, Függelék, Pótlás, Sajtóhiba.) Ugy látszik, a szaporodási tréfa azt 
jelenti, hogy a második gyereknél a szülők be szándékoztak szüntetni a család további gyarapodását, 
de hogy, hogy nem, még három betolakodó keresztezte a tervüket. Az utolsó név különösen 
elmésnek mutatkozhatott, csak persze, a gyerek aztán tépelődhetett felnőtt korában, hogy a 
sajtóhiba kinek a tévedéséből furakodott be a családba. 

Ezek után bizalmam megerősödött Robert L. Ripley adataiban is. Már említett könyvében (Believe it 
or not) hivatkozik egy Ramel nevű texasi emberre, akinek az apja azt a tréfát sercentette ki, hogy a 
gyereket Lemar D. névre kereszteltette, ha ugyan megkereszteltette. Így aztán elölről is, hátulról is 
ugyanaz jött ki: Lemar D. Ramel. 

Ugyanő fedezett fel egy Zuriel vezetéknevű newyorki szakácsot; ez meg azt főzte ki, hogy minden 
gyerekére a saját kezdőbetűjét hagyja majd örökségül. Az első gyerek Zerena lett. A másodiknál 
elfogyott a találékonysága, nem tudott okosabbat kigondolni, mint hogy a saját keresztnevét 
odaduplázza, Zuriel Zuriel után még tizenkettő kelt ki a szakácsi fészekben, ezek számára a családi 
Z-betűt a következő nevekbe gyúrta bele: Zerema, Zimri, Zephrona, Zerusba, Zetna, Zustis, Zelora, 
Zethaniel, Zeruth, Zelotus, Zedelia, Zejames. 

Egyetlen eset fordult csak elő, amelyben az apa a gyermekre bízta, válassza meg maga a 
keresztnevét. Dr. Gatewood chicagói orvos születésekor nem kapott keresztnevet. Az apának az volt 
a véleménye, hogy ő nem ismerheti a gyermek ízlését; válasszon az maga magának nevet, ha majd 
felnőtt. Az ifjú Gatewood felnőtt, mérlegelte az ügyet, s arra az eredményre jutott, hogy CATS ÜáZ ll 
minek neki a keresztnév? Nem választott egyet sem. Ötvenegy évet élt végig keresztnév nélkül.. 


Tárlatvezetés a ritkaságok múzeumában 


A világ legősibb gyűjtője a tetovált vadember volt, aki képtárát a tulajdon bőrén hordozta. A 
gyűjtőszenvedély a pénzvágynál is mélyebben eresztette gyökerét az emberiség lelkébe. Mikor látom 
hasznát a pénznek? Ha már nincs meg, ha kiadtam. S ekkor megint a másé, más örül neki. De amit 
vettem rajta, az az enyém, akár holtomig gyönyörködhetem benne. 

Olyan a gyűjtőszenvedély, mint a malakkai csodafa, amelyről középkori utazók hoztak hírt; egyik 
felén éltető gyümölcsök függnek a gallyakon, a másik fél lombja közt bódító nadragulya búvik meg. 

Hála és ezerszer hála a nagyok dicsőséges emlékének, akik az emberi szellem legszebb gyümölcseit 
tetézték halomba. Nélkülük nyomorult szürkeség terpeszkednék a földön, az élet legragyogóbb 
színeitől lennénk megfosztva. De nem rám tartozik, hogy a fényes névsort megcsillogtassam. 
Könyvem címe kötelez, hogy hangot váltsak s arról számoljak el, mi mindenre akadtam a csodafa 
másik oldalán. Ha felvonultattam a pénz szerencsétlen őrültjeit, mindenképpen szét kell néznem az 
atyafiságnak, a gyűjtés bódultjainak tanyáin is. 

Az európai nagy gyűjtemények előkelő ízlésű fejedelmek palotáiban keltek életre. Ahogyan 
gyarapodtak és szaporodtak, kibontakozott a tudomány új ága: a Museologia."? Leírja a híres 
múzeumokat és megtanít, miképpen kell az anyagot összeállítani, elrendezni. Kétféle gyűjteményt 
kell megkülönböztetni: a művészit és a természetrajzit. (Kunstkammer, Naturalien-Kammer.) Az 
elsőben nemcsak műtárgyak kaphatnak helyet; ide tartoznak az emberi találékonyság és ügyesség 
remekei, valamint ruhák, érmék, fegyverek stb. Csatlakozik hozzájuk a ritkaságok szobája. 
(Raritáten-Cabinet. ) 

A műgyűjteményben elhelyezendő tárgyakat a Krünitz-féle enciklopédia 26 csoportba osztja. 
Kiválogatom közülük az ide kívánkozókat. Nem az alapító felelős értük, hanem a tanácsadóik; ezek 
meg a kuriózumszomjas korszellemre háríthatnák a szavatosságot. 


EBÉDLŐBERENDEZÉS EGY CSERESZNYEMAGBAN 


Műtörténeti sétám első állomása az apró műtárgyakat rejtő üvegszekrény. A bolhacirkusznak ez a 
testvérművészete nem vesztette el népszerűségét, ha az egykori lelkesedés megcsappant is. A régi 
museographiák külön helyet szánnak a mikrotechnika remekeinek, s követendő példák gyanánt 
apróra leírják az apró művészet furcsa alkotásait. Az idők során sok elkallódott belőlük, mert 
nemcsak elefántcsontból esztergályoztak szabad szemmel alig látható alakokat, de a szemkicsurgató 
türelemjátékot kevésbé nemes anyagra is rápazarolták. Nagy vonzó ereje volt a cseresznyemagnak. 
A drezdai gyűjteményben volt látható egy ilyen jobb sorsra érdemes cseresznyemag. Száznyolcvanöt 
emberfő volt rajta kifaragva! Lefőzte a művészt koppenhágai versenytársa, ennek sikerült kétszáz 
fejet kiesztergályoznia. Volt, aki féltette művét az idő roncsolásától, s a magot csupán tartálynak 
használta fel. Nürnbergi mesterek teljes négyesfogatot csempésztek be egy cseresznyemagba. 
Bizonyos Boverick nevű angol összemesterkedett egy parányi fiókos szekrényt, ebédlőasztalt, tálalót, 
tükröt, tizenkét támlásszéket, hat tányért, két sótartót, tizenkét kést, villát és kanalat. S hogy legyen, 
aki használja a liliputi készletet, kifaragott egy úri párt és egy inast. Az egész társaság bútorostul, 
mindenestül belefért egy cseresznyemagba, s annak is csak a felét foglalta el."?? 

A mag másik felében hely maradt némi gyanakvás számára. Hát még, ha ismét nürnbergi 
mesterekről hallunk, akik tartály céljára borsszemet választottak, s mikroszkopikus poharakat 
raktároztak el benne. Mindegyik pohárnak talpa volt, s a talp és a pohár teste között szabadon 
mozgó gyűrűcskét lehetett forgatni. 

A legenda szerint kétszáz ilyen pohár fért el a borsszemben. Ha ez tódítás is, mit szóljunk ahhoz, 
hogy a franciák által sokszor idézett utazó, Maximilieu Misson nemcsak látott, de a kezébe is vett 
ilyen csodálatos borsszemet, nagyító üveggel vizsgálgatta és száz darab poharat talált benne." 


Nem szabad szigorúnak lennünk - mondhatná valaki -, hiszen ezeket az apróságokat mégis csak az 
emberi türelem és ügyesség teremtette. A türelemről Petőfi már megadta a véleményét. Az 
ügyesség csak olyan, mint az anekdotabeli bűvészé, aki borsószemeket hajigált a kulcslyukon 
keresztül. Ez jutalmul egy véka borsót kapott a királytól, míg a faragott cseresznyemagból nagy 
pénzek csíráztak ki a mester számára. A balgaság abban mutatkozott meg, hogy a gyerekes 
bolondságokat nem átallották egy sorban mutogatni a valódi művész halhatatlan alkotásaival. A 
parókás tudós szemében a rendszerezés volt fontos, nem az értékelés. Amit a museológia a 
gyűjteménybe felveendőnek ítélt, az odakerült és lajstromszámot kapott, akár görög szobrász 
faragta márványból, akár nürnbergi esztergályos cselekedte cseresznyemagból. Köhler a szobrokat 
így osztályozza: felöltözött és meztelen szobrok, ülő, álló és lovagló szobrok stb."8 


A RANGBELIEK MŰALKOTÁSAI 


A Krünitz-féle rendszer külön csoportot engedélyez olyan alkotásoknak, amelyek az alkotó személye 
miatt érdemlik meg, hogy bejussanak a műtárgyak előkelő társaságába. Ilyenek a vakok faragásai, 
valamint kalligrafikus írások, aminőket kezetlen emberek a lábukkal, kezetlen-lábatlanok a 
hónaljukba szorított vagy szájukba fogott pennával rajzoltak papírra. A bécsi volt udvari múzeumban 
ma is megvan Thomas Schweickernek, a XVI. század híres karnélküli nyomorékjának sajátlábúlag írt 
és rajzolt, díszes keretű írás-mutatványa. De még az arcképe is ott függött a múzeumok aranydíszes 
termeiben; a jónevű De Bry karcolta rézbe. 

Az alkotó művészek másik fajtája rangbéli előkelősége révén kapott helyet a remekművek között. 
Külön termekben hivalkodtak a festmények, szobrok, bútorok, amelyeket fejedelmi személyek 
festettek, faragtak és esztergályoztak. Elárasztották a német múzeumokat I. Frigyes Vilmos porosz 
király képei. Szorgalmas művész volt, bár az államfő a művészt korlátok közé szorította. Mindennap 


két órától háromig festett; ekkor abbahagyta, mert pont háromkor jelentkezett a segédtiszt a napi 
jelszó végett. Kedvelt miniszterei és tábornokai a királyi ecsettel festett képeket kaptak ajándékba, 
amelynek bizonyára minden pénz- és birtokadománynál jobban megörültek. Az alattvalói hódolat 
végtelen; még azok a berlini hölgyek is megtiszteltnek érezhették magukat, akikbe a király hátulról 
belerúgott, amikor délelőtt az utcán találta őket, ahelyett, hogy a konyhában szorgoskodtak volna. 
Akadt miniszter, aki egy pillanatra sem ütődött meg rajta, hogy írás helyett rajzban kapja meg a 
legfelső utasítást. Ez történt: berlini ügyvédek azzal a fortéllyal éltek, hogy ügyfeleik 
folyamodványait jó pénzért rábízták a király kedves gránátosaira, adnák át a királynak, mintha ők 
maguk ajánlanák a pártfogásra érdemes folyamodót. Ha a király jókedvében volt, a , hosszú fickó" 
sok mindent elérhetett. De az ármány kisült, a király dühös lett, megbízta Cocceji államminisztert, 
szövegezzen egy rendeletet, amely büntetést szab az ilyen ügyvédre. A miniszter megcsinálta a 
rendeletet és jelentkezett azzal a pótkérdéssel, hogy mi legyen a büntetés? A király nem állt vele 
szóba, mert éppen festett és emelkedett hangulatban volt. Jó kedvében a fogalmazvány szélére 
akasztófát rajzolt, amelyről egy ügyvéd lógott le, a gyalázat fokozásául mellé akasztott kutyával. A 
miniszter tudomásul vette a legfelsőbb elhatározást és kiegészítette a rendeletet: ,minden ügyvéd, 
aki ezentúl a királyi gránátosok közbenjárását veszi igénybe, egy kutya társaságában felakasztandó." 
A rendeletet már ki is nyomtatták, amikor világosság derült a buzgalmi kisiklásra. Gyorsan 
visszaszívták az egészet. A fejedelmi rajzot is megsemmisíthették, mert nem tudni, hová lett. 
Ellenben a képek szaporodtak, mert az öreg király konokul festett akkor is, amikor már úgy beléje állt 
a köszvény, hogy alig bírta az ecsetet fogni. Köszvénykori képeit ez a felirat különbözteti meg a 
többitől: Fridericus Wilhelmus in tormentis pinxit. Amit úgy is lehetne magyarra fordítani, hogy a 
képet Frigyes Vilmos kínjában festette. 


A MACSKAZONGORA 


Eljutottam a zeneterembe, ahol érdekesnél érdekesebb hangszerek szemléltetik a zene fejlődését. 
Köztük ismét egy fejedelmi alkotás gerjeszt figyelmet: Károly hesseni őrgróf találmánya, az 
úgynevezett macskazongora. A találmány annyiban tér el a bevált rendszertől, hogy a húrokat 
eleven macskák helyettesítik. A Krünitz lexikonjában található rajz és leírás útmutatása nyomán a 
nevezetes hangszert így lehet elkészíteni: Negyven-ötven macska közül ki kell válogatni tizennégy 
különféle hangút, s ezeket a hangsorszerinti beosztással be kell zárni a zongora tizennégy egymás 
melletti rekeszébe. A macskák feje elöl künn van és látható, farkuk pedig a rekesz hátulján le van 
rögzítve, úgyhogy nem mozgathatják. Ha egy billentyűt leütünk, a megfelelő hegyes tű a megfelelő 
macska megfelelő farkába döfődik, s a macska elnyávogja magát. Kellő mélységű és magasságú 
macskahangok sorbaillesztése esetén kedves macskadallamokat lehet a zongorán eljátszani. 
Sajnálatomra közölnöm kell, hogy az érdekes hangszer a gyakorlatban nem vált be. A feltaláló 
befejezte tevékenységét azzal, hogy a macskazongorát feltalálta, a kísérletezéssel nem törődött. 
Erre 1716-ban került sor, amikor Nagy Péter meglátogatta Hamburgot. A minden új iránt érdeklődő 
cár előtt megemlítették a rendkívüli zeneszerszámot, mire azonnal rávágta, hogy csináljanak neki 
egy olyant. A cári óhajtás parancs volt, nem lehetett előle kitérni. Megbíztak egy Büchner nevű, 
fizikai kísérletekkel foglalkozó magistert, üsse valahogyan nyélbe a nyávogó clavichordiumot. A 
boldogtalan hiába húzódozott, meg kellett csinálnia. Elkészítette hát a szerkezetet és összevásárolt, 
valamint összelopatott hatvan darab macskát. A nehézségek már a hangpróbánál megmutatkoztak, 
mert a kandúrok, valahányszor más-más nőstény közelébe kerültek, mindig más hangon kurrogtak 
és miákoltak. Végre kidobták a nőstényeket, és keserves munkával kiválogattak tizennégy kandúrt. 
Bezárták őket a rekeszekbe, s az immár megszólaltatásra hivatott hangszert bemutatták a cárnak. 
De új bajok keletkeztek. Amikor a művész leütött egy billentyűt, a farkon döfött macska nem azt a 
hangot adta ki, amelyet elvártak tőle az előzetes próbák után, hanem melléje nyávogott, hol 
mélyebben, hol magasabban. S a hamis hangokat akkor is fújta, amikor a következő macskán lett 


volna a sor és neki el kellett volna hallgatnia. Viszont a többször igénybe vett farkú macska eltompult 
a fájdalom iránt és hallgatott, amikor meg kellett volna szólalnia. A remélt műélvezet csúnya 
üvöltözésbe fulladt. A cár mégis nagyszerűen mulatott, talán jobban, mintha a macskák klasszikus 
zenedarabokat nyivákoltak volna el.7?92 

Orgróf ide, őrgróf oda, a feltaláló dicsőségét is el kell vitatnom tőle. Némelyek Kirchner Atanáznak, 
a tudós jezsuitának tulajdonítják, aki Musurgia universalis (Egyetemes zeneművészet) című 
könyvében írta le. De Kirchner egy még régebbi találmányra gondolhatott, nevezetesen arra, 
amelyik 1549-ben szerepelt II. Fülöp spanyol király brüsszeli bevonulásának ünnepélyes alkatmával. 
J. B. Weckerlin derítette ki a nevezetes esetet zenetörténeti kutatásai során."?? A menetben díszes 
kocsin vontatták a macskahangszert; ez alkalommal a leütött billentyű nem tűt döfött az áldozatok 
nyúlványába, hanem emberségesebb módon csupán megrántotta a farkukat egy ráhurkolt madzag 
segítségével. A zongorán egy idomított medve játszott, s" idomított majmok jártak táncot a 
fülcsiklandó zenére. 

Alapos kutatók még ezzel az adattal sem érhetik be. A méltán híres Hachette-féle csodák 
könyvtárának (Bibliothégue des merveilles) számos kötete között egy igen érdekes tanulmány jelent 
meg R. Radau tollából.??9 Eszerint Zsigmond magyar király és német császár udvari bolondja, Kunz 
von Rosen is csinált már egy macskazongorát, olyanfélét, mint a hesseni őrgrófé. 

Mélyebben már aligha lehet turkálni a zenetörténet fiókjaiban. Mennyire el volt terjedve a 
bolondság, mutatja, hogy maga Ca/lot is belerajzolta egy szeszélyes képébe a macskazongorát. A 
képet hárman is utánozták: De Bry, De la Vigne és J. Kellerthaler. 

A hosszúra nyúlt zenetörténeti értekezést megtoldom egy hazai adattal. A Magyar Hírmondó 1784-i 
évfolyamának 685. oldalán azt újságolja, hogy egy olasz komédiás a közönséget hat macskából álló 
énekkarának meghallgatására csalogatta, , mellyek a Hármóniával legszebben éneklő Kántorokat is 
fellyülhaladnák". Felbérelt néhány gyereket, azok sorban húzogatták a macskák farkát s közben az 
olasz a beszedett pénzekkel odábbállt. 


A BOLHACSAPDA 


Valentini doktor is méltónak ítélte arra a macskazongorát, hogy nagyigényű tudományos könyvében 
bemutassa. Szomszédságában egy másik muzeális értékű találmány rajza ötlik a szemünkbe. 
Bolhacsapda a neve. Fischart híres bolha-hőskölteménye, a F/ohhatz is megemlíti. Az éposz egyik 
szereplője így lázadozik ellene: 


Azt is gyűlölje minden bolha, 
Aki a csapdát kikoholta. 


Galád találmány volt ez a bolhanemzetség ellen. A panaszkodó bolha felháborodásában Phalarisnak, 
az agrigentumi zsarnoknak a szellemes ötletére hivatkozik, aki tudvalevően az izzó ércbika gyomrába 
legelsőnek magát a feltalálót dugatta be. A csapda feltalálójának is hasonló sorsot kíván: 


Néki is próbát kéne állni, 

Be fog-e a találmány válni? 

S enyves hordóba dugva állig 
Tölthetné rút életét halálig. 


A verses bolhapanasz ma már nem lenne megérthető a csapda ismerete nélkül. Átlyuggatott kis 
csövecske volt, elefántcsontból vagy egyéb nemes anyagból. A cső belsejébe egy pálcikát 
mélyesztettek, s azt embervér és méz keverékével kenték be. Ismerve a bolha lélektanát, a feltaláló 
bizonyosra vette, hogy a búvóhelyeket kedvelő, sötéttelkű állat be fog merészkedni a cső belsejébe. 


Ott azután a pálcikára ráragad. A napi zsákmány kivégzése céljából a csövet forró vízbe kellett 
mártani. A készüléket nyakba akasztva hordták, csinos láncon vagy zsinóron. 

Az elmés szerkezet néhány példánya ma is látható németországi múzeumokban mint 
kultúrtörténeti csodabogár. 

A Kunst- und Wunderkammer látogatójára még sok egyéb furcsaság kacsintott a szekrények 
üvegablakai mögül. 

Gyönyörködhetett festői tájakat, városrészeket és várromokat ábrázoló képecskékben, amelyek 
messziről úgy hatottak, mint a legfinomabb rézkarc. Közelről véve szemügyre, kiderült, hogy a 
wyllich kisasszonyok alkotásai, akik 1782-ben lepték meg a műértő közönséget emberi hajból készült 
műhímzéseikkel. 

Odább rozsdás bicskák, ollók, szögek és vasdarabok proletárkodtak az előkelő társaságban. 
Nevezetességük abban rejlett, hogy előzetesen valaki lenyelte őket s a gyomrukból sebészi úton 
kivétetvén, felajánltattak a fejedelmi gyűjtemények számára. Krűnítz abba a csoportba osztályozza 
őket, ahová a történelmi hírességekkel kapcsolatos tárgyakat sorozták. Ma már elvándoroltak innen 
megfelelő helyükre, az anatómiai gyűjteményekbe. Teljesen eltűntek, s talán valahol a múzeumok 
pincéjében porladoznak az ambrasi gyűjtemény hiteles emléktárgyai, köztük az a kötél, amelyre 
Judás felakasztotta magát. Ugyanoda kerülhetett a Schwammerdamm-gyűjtemény 
márványszekrénykéje, pedig nem kisebb ember hamvait rejtette magában, mint éppenséggel 
Aristotelését. 

Ismétlem: a hitelességgel hivalkodó ritkaságokért nem a jóakaratú alapító felelős, hanem a 
történelmi penésztől szimatját vesztett régiségbúvár, akinek a múlt idők emlékeire fenekedő éhségét 
mindenáron ki kellett elégíteni, ha mással nem, Aristotelés csodamódon előkerült hamvaival, vagy - 
amint Jókai írja - azzal az ollóval, amellyel Arnulf császár lovának a farkát elvágták, mikor éjjel az 
Enns hídján keresztüllovagolt. 


ALKIMISTA-ARANY 


Több mint kétszázesztendős útikönyv került a kezembe."? Elvezet a bécsi császári kincstárba is, 
sorba vesz minden darabot. Drágakövek csillognak, arany-ezüst villog az elfakult lapokon. 
Figyelmeztet egy 300 dukát súlyú aranyra, amelyet ólomból csinált egy J. K. Richthausen nevű 
alkimista, III. Ferdinánd király és császár jelenlétében, ahogyan az aranyon levő felirat bizonyítja. 
(Exhibitum Pragae d. 15. Jan. 1658. in praesentia Sacrae Caes. Maj. Ferdinand III.) (Előállíttatott 
Prágában, 1658. jan. 15-én, Ő Szent Császári Felsége III. Ferdinánd jelenlétében.) Ugyanott függ 
láncon egy nagy kerek érem, 41 Habsburg-uralkodó domborművű arcképével. Valamikor ezüstből 
volt, de Wenzel Seyler cseh alkimista félig arannyá változtatta. 

A két alkimista sorsáról annyit tudunk, hogy Richthausent III. Ferdinánd bárói rangra emelte, 
Seylernek pedig I. Lipót nemességet adományozott és azzal tisztelte meg, hogy a gyártott 
műaranyból pénzeket veretett ezzel a felírással: , Aus Wenzel Seylers Pulvers Macht bin ich von Zinn 
zu Gold gemacht.," (Wenzel Seyler - jó pora van: ettől lettem ónból arany.) 

Egyéb gyűjteményekben is helyet kapott a mesterséges arany. Emitt bársonyba ágyazott érmek 
hirdették büszke felirattal az átváltozás történetét. Amott aranycsésze közölte, hogy vasból 
varázsolta nemes fémmé az alkimisták titokzatos tinktúrája. Küchelbecker a firenzei nagyherceg 
gyűjteményében egy szöget látott: félig vas volt, félig arany. Valamivel szerényebb igénnyel 
mutatkoztak be a mesterséges ezüsttárgyak, köztük az úgynevezett Kronemann-féle tallérok, ezeket 
Keresztély Ernő brandenburgi őrgróf alkimistája, Kronemann báró csinálta ólomból és higanyból. 

Az osztrák udvar a kóbor kalandoroknak elhitte, hogy mesterséges arannyal színig töltheti a 
kincstárt. Egyik csalódás a másikat követte, ők mégsem ábrándultak ki, s töretlen hittel dédelgették 
a kalandor csalókat. Bár Mária Terézia józan asszonyi ésszel megtiltott mindenféle aranycsinálást, az 
udvar a múlt század hatvanas éveiben megint csak beugrott három nemzetközi szélhámosnak. 


Szinte hihetetlen, hogy bécsi műegyetemi tanárok ellenőrzése mellett, magában az állami 
pénzverdében, két esztendeig vezethették orránál fogva az udvart azzal a mesével, hogy 5 millió 
forint értékű ezüstöt 80 millió forint értékű arannyá fognak átváltoztatni. A pénzverde igazgatósága 
már el is készítette az alapítandó aranygyár költségvetését, amikor végre kinyílt a Burg szeme. A 
csalókat elzavarták, a becsapott igazgatót nyugdíjba kergették, s a gyászos végű kaland irományait 
eltüntették a titkos levéltárba, ahonnan csak az összeomlás után kerültek az ámuló utókor szeme 
elé. 

Ezer éven át sustorgott a tűz az alkimisták titokzatos műhelyeiben, ezer évig kergették pénzéhes 
uralkodók a műarany lidércfényét s az eredmény csak annyi volt, amennyi elfért a múzeumi 
szekrények egyetlen polcán. Még az sem ötlött az eszükbe, hogy a nagy titok birtokosa miért ajánlja 
fel éppen nekik a tudományát, s miért nem gyárt aranyat a saját szakállára? Hiszen néhány száz 
hordónyi arany csapraverésével maga is szerezhetne holmi kisebb fejedelemséget. 

Mégis, mi lehetett a titka a Richthauseneknek és Seylereknek? Csakis valami nagyon ügyes fogás, 
amelynek éppen azért szegődött siker a nyomába, mert olyanokat szédítettek vele, akik akartak 
hinni. Egy ilyen furfangnak ismerjük a teljes történetét; bennünket azért is érdekel, mert az eset hőse 
magyar ember gyanánt szerepelt és némely alkímiával foglalkozó írás ma is magyarnak mondja. 

Usufur, sin List- und Lustiger Betrug (Usufur: furfangos és tréfás csalás) című, rendkívül ritka 
nyomtatvány mondja el az épületes históriát. (Első kiadása 1649-ben, a második 1655-ben jelent 
meg.) Cselekvő hőse bizonyos Erdélyi Dániel (a német szöveg szerint Daniel von Siebenbűrgen), 
szenvedő alanya a toszkánai nagyherceg. A végén kiderül, valóban honfitársunk volt-e a fortélyos 
Dániel. 

Működését mint kuruzsló kezdte meg Padovában. Bámulnivaló, hogy a nagyhírű padovai egyetem 
árnyékában egy csodadoktor megtelepedhessék és pár év alatt 2000 arany dukátot tehessen félre. 
Úgy látszik, csakugyan segített a betegeken, ami viszont nem csodálnivaló, mert aki abban az időben 
orvost engedett közel magához, akár a halál angyalát tessékelte volna be. A tudományosan képzett 


orvos azzal kezdte, hogy eret vágott, köpölyözött, piócázott, hánytatott, s mikor sikerült végképp 
legyöngítenie a beteget, borzalmas orvosságokat nyeletett vele úgy, hogy az agyongyötört betegnek 
tökéletesen elment a kedve az életbenmaradástól. Ellenben Dániel úr szerei ártalmatlan porok 
voltak, s nem zavarták a természetet békés gyógyító munkájában. 

De a padovai csodadoktor többre vágyott. A lassú pénzszerzés nem elégítette ki. Döntő erejű tettre 
készült s mint egy hadvezér, úgy dolgozta ki az elkövetendő nagy szemfényvesztés minden részletét. 
Elsőbben is elhíresztelte, hogy új, minden eddigi szerénél hatásosabb csodaport fedezett Eel. Ez volt 
a nevezetes Usufur. 6 maga nem árulta a port; csak gyógyszerészeknek adott el belőle, s betegeit 
azokhoz utasította. A csipetnyi Usufur nem árthatott a betegnek, ennélfogva meggyógyult. Az új 
gyógyszer híre szétfutott egész Itáliában. Dániel minden megrendelést visszautasított, csak a firenzei 
gyógyszerészekét fogadta el, s ezzel megtette a második sakkhúzást. 

Harmadik húzása úgy történt, hogy elutazott Firenzébe, és ( kihallgatáson jelentkezett a toszkánai 
nagyhercegnél. Tudta, hogy szerelmese az alkímiának. Előadta a mondókáját, hogy sikerült 
felfedeznie az aranycsinálás titkát, s felajánlaná a hercegnek. Mindössze 20 000 aranydukátot kér, 
ezt is csak siker esetére. Az ajánlat józanul hangzott, a nagyherceg elfogadta, de előbb próbatételt 
követelt, mégpedig azonnal. Dániel vállalta. Bevezették a herceg saját vegyi műhelyébe, s ott 
nyomban hozzáfogott a nagy műhöz. Rezet és ónt olvasztott meg, az olvadt ércbe belesűrített egy 
skatulya titokzatos port, megkavarta, kihűtötte s a szilárddá vált ércdarabra rámutatott: itt az arany! 
Futtattak az udvari aranyművesért, ez megcsinálta a próbát: a réz és ón keverékéből csakugyan 
aranyat lehetett kiválasztani. Most már Dániel elárulta a titkot: az ő csodaszere, az Usufur változtatja 
aranynyá a fémeket. Az Usufur kapható akármelyik patikában. A herceg rögtön hozatott Usufurt 
innen is, onnan is; ő maga állt neki az olvasztásnak, keverésnek s mindegyik próba sikerült: a 
tégelyben megjelent az arany! 

Erdélyi Dánielnek nagy lett a becsülete. A hercegi palotában kapott szállást, a herceg asztalánál 
evett, két kamarást és négy lakájt rendeltek a szolgálatára. Amikor kikocsikázott a városba, hat 


testőr kísérte a hintóját, amint az igen nagy uraságokat megillet. A herceg alig bírt magával 
boldogságában. Valamennyi eddigi alkimistáját elcsapta, ezentúl már ő maga személyesen fog 
aranyat csinálni. A jámbor urat úgy meghatotta a rászakadó szerencse, hogy dolgozószobájának 
asztalára egy koponyát tétetett: hadd emlékeztesse szüntelenül a halálfő, mindenki halandó, ne 
bizakogjék el a jó sors napjaiban. 

Erdélyi Dániel eleget tévén maga részéről a megállapodásnak, célzásokat tett a 20 000 dukátokra. 
Leányait kell kiházasítania, mondotta. Rövid szabadságot is kért, hogy Franciaországban 
elrendezhesse családi ügyeit. Megkapta a szabadságot is, a pénzt is, - sőt a hálás herceg elhalmozta 
becses ajándékokkal: gyémántokkal, jáspiskehellyel, rubintos aranylánccal. Azt is megígérte, hogy ha 
visszajön, tanácsosává teszi, palotát ad neki s testvéreként fogja becsülni. Mint ilyen, tekintse 
mindenét közösnek (kivéve a feleségét - jegyzi meg óvatosan a krónikás). 

Díszőrség kísérte Dánielt Livornóba s ott hajót béreltek számára Marseille-ig. A búcsúnál Dániel 
gavallérosan viselkedett. A katonák közt 300 tallért osztatott szét, a kapitánynak aranyláncot adott s 
egy levelet bízott rá a herceg számára. A herceg felbontván a levelet, a következő sorok meredtek 
eléje: 

"Kegyelmes herceg! A sok jóságot, amellyel Kegyelmességed elhalmozott, nem viszonozhatom 
egyébbel, mint őszinte vallomással. Amennyiben Kegyelmességednek továbbra is aranycsinálással 
méltóztatik foglalkozni, előre megmondom, hogy sohasem fog több aranyat kapni, mint amennyit az 
Usufur tartalmaz. Én bizony tiszta aranyat reszeltem porrá s némi keveréssel azt adtam el a 
patikáriusoknak. Ha a por elfogy, Kegyelmességed nem tud több aranyat csinálni. Bocsássa meg 
Kegyelmességed csalásomat; amit kegyes volt rám pazarolni, azt a jó Isten bizonyára más módon 
visszafizeti Hercegségednek. Kegyeskedjék javamra betudni, hogy mérsékelt voltam, és nem 
csaptam be jobban. Én különben nem is vagyok erdélyi, hanem olasz és nem is hívnak Dánielnek, 
hanem egészen másnak. A legjobb egészséget kívánva, ajánlom Hercegségedet az Úr kegyelmébe. 
Amen." 


Mondják, hogy amikor az első felháborodás hevülete lecsillapult, a herceg maga is nevette a 
betyárságot. Lehetséges. Hogy egész Európa nevetett, bizonyos. 
Dánielt azonban ki kell iktatnunk honfitársaink sorából. 


BEZOÁR 


Tovább forgatom Küchelbecker útikönyvét, s valósággal rajzanak elém a bécsi császári kincstár 
drágaságai. Köztük Bocskai István koronája, Thököli Imre fejedelmi süvege s egy szablya, amellyel 
egyik Rákóczi-ős egyetlen csatában tizenhét ellenséget vágott le. Jobb helyük volt. a biztonságos 
bécsi Burgban, mint nálunk, örökösen ellenség dúlásától fenyegetett magyar földön. 

De hát ez nem ide tartozik. Ellenben meg kell állapodnom néhány gömbölydea, jelentéktelennek 
látszó szürke és barna kövecske előtt, amelyeket az a megtiszteltetés ért, hogy aranydíszes, művészi 
filigrán-keretbe foglalták. Bezoár-kövek, mondja a kalauz, feltételezve, hogy mindenki tudja, mit 
jelent a különös szó. ; 

Hogy mi is megértsük, ismernünk kell a hajdani uralkodó fényes életének árnyoldalait is. Állandó 
rettegés környékezte, hogy politikai véleménykülönbségek ütközőjébe sodródhatik, már pedig az 
eltérő nézetek kiegyenlítésére minden időkben egy hatékony eszköz kínálkozott: a méreg. Örökösen 
résen kellett lennie, hogy a hosszúkezű ellenfél valahogyan meg ne étesse. Az is óvatossági 
rendszabály volt, ha a felszolgáló kamarásoknak kitüntetésképpen megengedték, hogy az asztalra 
kerülő ételt-italt előbb megkóstolhassák. Ha gyorsan ölő méreg volt bennük, a kitüntetés dicsősége 
fokozódott: megmentették a fejedelem életét. Lassan ölő mérgekkel szemben ellenméregről kellett 
gondoskodni. A tudomány azt tanította, hogy léteznek úgynevezett alexipharmakon-ok, vagyis 
mindenféle méregnek egyetemes ellenszerei. A fejedelmi ebédlőteremben külön kis szekrényke volt 


látható, ebben őrizték a mérget hatástalanító szereket. (Kredenc — credenza, vagyis a bizalom 
letéteményese.) 

A bezoár-kő felséges szer volt akármiféle méreg ellen. Tulajdonképpen nem is volt kő, csupán 
,Összekögült" és elmeszesedett szőrcsomó, amelyet némely növényevő állat gyomrában találtak. Ha 
az állat megbetegszik - hirdette a tudomány -, csodálatos ösztönével megtalálja és föllegeli a 
leghatásosabb gyógyfüveket, s ezek megölik gyomrában a kórokozó csírát. A gyógyfüvek az 
ugyancsak lenyelt szőrökkel és egyéb pihékkel keveredve lassanként kőkeménységű golyóvá állnak 
össze, tehát mi sem természetesebb, mint hogy az ilyen kő sűrített alakban tartalmazza valamennyi 
gyógyfű hatékony erejét. 

Különösen szarvas-, Zzerge- és kecskegyomor volt lelőhelye az aranynál becsesebb kőnek; köztük az 
volt a legértékesebb, amelyik a keleti bezoár-kecske (ma: capra aegagrus) gyomrából vándorolt a 
nagyúri kredenc alexipharmakonjai közé. 

A bezoár gyógyító erejébe vetett hit mélységes volt és meg nem ingatható. Laurens Catelan külön 
könyvet írt róla""§? és így lelkesedik: 

"A gondviselés nem juttatott az emberiségnek ennél kitűnőbb, nagyobb erejű és biztosabb hatású 
szert mérgezések ellen. A betegség vírusa úgy áramlik mindenünnen a kő felé, mint ahogyan a 
heliotrop fordul a nap felé, a hímpálma az ő nősténye felé, a remora a hajó felé s az orbis hal a szél 
irányába.""98b 

Rendesen nyakba akasztva hordták, de lehetett borba is áztatni pár óráig, amíg a bor beszívta a kő 
erejét. 

Legnagyobb hitele volt a kelet-indiai bezoárnak. Az odavaló paraszt úgy keresi - mondották az 
utazók -, hogy két kezét a bezoár-gyanús kecske hasa alá teszi, egyiket elöl, másikat hátul, s erős 
préselő simítással az állat hasa közepére nyomja a követ. A kő ára a gyémántéhoz hasonló rendszer 
alapján alakult ki: súly szerint hatványozódott. Kisebb kövek közül 5-6 darab szokott egy unciát 
(körülbelül 30 gramm) tenni, ennek az ára 5-18 francia frank volt. Egy teljes unciát nyomó 


,szólóbezoár" megért 100 frankot is. Négy unciás darabért szívesen fizettek akár 2000 frankot is. A 
vételnél óvatosnak kellett lenni, mert a csábító ár kitermelte a hamisítóipart. Bizonyos tésztafélét 
mézgával kevertek s az apróbb köveket ezzel az anyaggal körültapasztották, megnagyobbították. A 
védekezésnek az volt a módja, hogy a bezoárt lemérték és langyos vízbe tették. Ha színét nem 
hagyta és súlyából sem vesztett, valódi volt. 

Valentini doktor szerint még a bezoárnál is becsesebb volt az a kő, amelyet egy malakkai 
disznófajta termelt ki. Pietra del porco (disznókő), másként Lapis Malacensis (Malakkai kő) néven 
került forgalomba. A ma is meglevő bécsi bezoárok közt alkalmasint ilyen is van, mert a foglalat alján 
kis disznócska látható. Az értékes kiviteli cikkre a holland kelet-indiai társaság rátette a kezét, s 
darabonként 135-175 hollandi forintért adta el. Viszonteladó 4-600 forintot is elkért érte. Lehetett 
kölcsön is kapni, de minden 24 órára egy arany kölcsöndíj járt. Tudniillik a kő biztos sikerrel 
gyógyított köszvényt, kólikát, elhájasodást, sárgaságot is. 


NEM LÉTEZŐ ÁLLAT NEM LÉTEZŐ SZARVA 


Fáradhatatlan kalauzom, Küchelbecker, egyszarvú-szarvat is megemlít a ritkaságok között. Az ám, 
hiszen magam is láttam; ez a híres 2,43 méter hosszú , Ainkhürn", a császári ház e/ nem idegeníthető 
hitbizománya. A világi kincstár ötödik szobájában van, igen előkelő társaság környezi: pápai 
aranyrózsa, koronázási pallosok s egyéb drágaságok. Egyik koronázási kardnak markolata is, hüvelye 
is ebből a pénzzel alig felmérhető értékű csontból készült. Azonban a szarv csak úgy az ajtó mellé 
van támasztva, mint egy sétapálca. Bezzeg jobban megbecsülték a burgundi hercegek kincstárában, 
ahonnan az osztrák császári házra szállott, mint el nem idegeníthető hitbizomány. 

Hajmeresztő árakat fizettek egy ilyen szarvért. A Mediciek kincstárának 1492-i leltára 6000 forintra 
becsüli, de ez csak a csikajáé lehetett, mert a szász választófejedelem gyűjteményében volt egy, 


amelyet 100 000 birodalmi tallérra értékeltek. A bayreuthi őrgrófok kincstára a XVI. században négy 
egyszarvú-szarvval büszkélkedett. Az egyikhez úgy jutottak, hogy V. Károly császár adta zálogul 
adóssága fejében, s bölcsen ott is hagyta kiváltatlanul. Az ősgróf nem búsult a pénz után; hogyisne, 
mikor egy másik szarvért a velenceiek 1559-ben 30 000 zecchinót kínáltak. Dehogy adták oda; 
keressenek maguknak a velenceiek Itáliában egyet, lám, II. Gyula pápa idejében 12 000 tallérért kelt 
el egy kifogástalan példány. Polgárember ritkán jutott hozzá; egészen kivételes eset lehetett 
Zsámboki Jánosé, aki végrendeletében külön megemlékezett a javai közt őrzött szarvról. 

Még a hulladéka is aranyat ért; olasz gyógyszerészek a kaparék fontját 1536 scudiért árulták. 

De hát miféle nagyszerű hasznai lehettek egy darab állati csontnak, hogy ilyen temérdek sok pénzt 
fizettek érte? 

Legbiztosabb hatású, páratlan erejű ellenszere volt mindenfajta méregnek. Ha a szarvból készült 
pohárba bármilyen gyilkos méreg került, ártó hatása azonnal elveszett, s a, méreggel fertőzött italt 
meg lehetett inni veszedelem nélkül. A szarv kaparéka nyomban elpusztított minden mérges csírát, 
ami a szervezetbe jutott. Aki az asztalnál olyan késsel evett, amelynek nyelét e szarvból faragták, 
meg volt óva a veszélytől, mert ha belevágott a mérgezett húsba, a kés nyele megízzadt. Ilyen 
csodaszer minden pénzt megért. 

Illenék most már magáról az egyszarvúról is megtudni egyet-mást. A középkori krónikák és keleti 
utazók pontosan leírják. Olyanforma, mint a ló s elöl a homlokából több rőfnyi hosszú, 
csavarmenetekbe tekeredő szarv mered elő. Gyors, erős, vad és kegyetlen természetű. Nem fél sem 
embertől, sem állattól, nekimegy az elefántnak is. Ilyenkor szarvát egy kősziklán hegyesre köszörüli 
és beledőfi az elefánt hasába. Szimatja és utolérhetetlen gyorsasága miatt nem lehet a közelébe 
férkőzni és elejteni. Hogyan jutnak hát a szarvához? Ugy, hogy el/fogják. 

Bárminő barátságtalan természete van is az egyszarvúnak, s bárminő ádáz dühvel öklel is fel 
vadászt és elefántot, van egy gyöngéje: az ártatlan ifjú leány. Conrad Megenberg 1486-ból való híres 
természetrajzi könyve (Das Buch der Natur. IA természet könyvel), így tömöríti pár sorba az 


egyszarvú-fogást: ,Ha a hajadonlány leül az erdőben, az egyszarvú odamegy hozzá, dühössége 
egyszerre elmúlik, az ártatlan test tisztasága megejti, szelíden a lány ölébe hajtja a fejét és elalszik. 
A vadászok ekkor elfogják, megkiitözik s elviszik a király palotájába, mint csodálatraméltó 
ritkaságot." 

A vadászat másik módjával Miskolczi Gáspár ismertet meg a /eles Vadkertben. 

Azt szokták a vadászok cselekedni, hogy egy erős, vastag ifjú legényt leányzóruhába 
felöltöztetnek, kedves illatú patikai szerszámmal köntösét megöntözik s valami oly közel való helyre 
állítják, honnét a jó illat az Aerrel együtt az Unicornisnak orrába érhessen. Azonban a vadászok csak 
ott közel megvonszák magukat. Eljő a nagy vadállat és megáll az ifjú előtt, kedvére élvén annak az 
illatjával, az ifjú legény pedig az ő jóillatú köntösének ujjával az Unicornis szemeit addig törlögeti, 
hogy a vadászok is ott érik. ""92 

A soron levő kérdés most az lenne, hogy a csodaállatot ki látta? hol látta? mikor látta? 

Azt bizony nem látta senki. 

Keleti utazók bizonygatták, hogy ők beszéltek szavahihető keleti emberekkel, ezek keleti királyok 
udvarában láttak elfogott unicornisokat. Aki azt mondta, hogy maga látta, legfeljebb olyan közismert 
lódító volt, mint Tavernier. Ő lőtt is egyet, mikor az achemi szultán vadászatot rendezett a 
tiszteletére, s a szarvat hazahozta Franciaországba. Csak azt nem írta meg, hány arany gurult eléje, 
mikor a szarvat valamelyik gazdag francia úr pénzeszsákjába döfte. 

És senkinek sem jutott eszébe, hogy a meseállat szarvát a koponyával együtt követelje! 

Honnan szedték hát a monoceros-legendakör elemeit? - lehetetlen kideríteni. Egy szűkszavú 
mondatra akadhatni az örök Pliniusban, - némely bibliafordító is egyszarvúnak fordítja a Jób 
könyvében említett félelmetes állatot, de mások szerint ez rhinoceros és nem monoceros. A mai 
természettudomány azt mondja, hogy ilyen állat nem létezhetik. 

Arra meg egyáltalán nincsen semmiféle adat, hogy a monoceros szarva bármikor bármiféle 
mérgezés ellen használt volna. A bezoár erejére legalább találtak valamelyes gyatra elméleti 


indokolást, de az unicornis-szarv méregoszlató hatását még csak meg sem tudták értelmesen 
magyarázni. 

Összefoglalás: Egy nem létező állat nem létező szarvának nem létező tulajdonságát csengő 
aranypénzzel fizették meg, s az e módon kidobott valódi aranyat egy senki által sem ismert 
tudomány senki által meg nem talált mesterséges aranyával akarták pótolni. 

S a kincstárak látogatói elképedt áhítattal csodálták a nagyhatalmú urak elképesztő ostobaságát, az 
alkalmazkodó tudomány pedig olyan sereg munkával fejtegette és rendszerezte a nagy semmit, 
hogy azon mi képedünk el."9 

Végre az egyszarvú-tőzsdének megjött a fekete szombatja. Egyre több szépen fejlett szarv került 
forgalomba s a gyanúperrel élő északi természettudósok kiderítették, hogy a szarv csakugyan 
egyszarvú állattól származik, de ez nem négylábú szárazföldi növényevő, hanem tengeri hal. A 
becses csont nem egyéb, mint a narvál hosszúra megnőtt agyara. Az északi tengerekben halászható 
s méreg ellen nem használ ugyan, de szép hasznot jelentett élelmes halászok és még élelmesebb 
kereskedők számára. 


AZ ELEVEN KÉTFEJŰ SAS ÉS A CSODÁLATOS TYÚKTOJÁSOK 


Áttérek a természetrajzi gyűjteményekre. Az ilyen Naturalienkammer alapításához nem kellett 
vékaszámra ontani az aranyat, a laposabb tudományos zsebektől is kitelt nem egy jóhírű 
magángyűjtemény. Nem lehet tagadni, hogy bokros érdemük volt a fiatal természettudomány 
felcseperedése körül, viszont a barokk csodahajhászás is elbokrosodott bennük. Némelyik olyan 
tarkán-barkán zsúfolt volt, mint Noé bárkája, - ami különben magától értetődött, mert a gyűjtők 
szerint Noé alapította a világ legelső természetrajzi gyűjteményét. 


Nem volt igazi gyűjtő, aki legalább egy kitömött monstrumot ne tartogatott volna. Hatlábú bárány, 
négyszárnyú tyúk, agancsos ünő, négyszemű birka, kétfejű borjú, kétfejű galamb rémítette a 
megcsodálástól ijedező hölgylátogatókat."! Nem tudom, mi sorsa lett egy bennünket is érdeklő 
madárnak; valamikor a spanyol király gyűjteményében volt látható. A kétfejű sast gondolom. A 
sokszor idézett, akadémikus komolyságú Breslauer Sammlungen közölte a meglepő vadászzsákmány 
történetét, 1723. évi XXV. kötetében. A mexikói alkirály hozta magával Dél-Amerikából. Nem holmi 
állati csodaszülött volt, hanem egy valósággal létező madárfajnak hiteles példánya; a vadászok 
látták a nőstényét is. A hímsas akkora volt, mint egy pulyka; vállából két nyak nyúlt ki, mindegyiken 
egy-egy fejjel. Azt is megfigyelték a vadászok, hogyan evett: egyik fejével marcangolta a 
zsákmányát, a másikkal ide-oda tekingetett és vigyázott. Mit és mennyit evett, a vadászok nem 
mondták el. A hézagos adatokat kiegészíthetem: olyan jó étvágya volt, hogy az egész régi magyar 
címert hegyestül-folyóstul a gyomrába temette. 

Ahol madarat gyűjtenek, a tojása is helyet kap. A strucctojás akkor még ritkaságszámba ment, 
nagyon megbecsülték, aranyba foglalták és dísztárggyá léptették elő. Még keresettebb volt az olyan 
tojás, amelynek világra kotlásánál a tyúk valamely szabálytalanságot követett el, s a tojás rendes 
alakja helyett szeszélyesen eltorzult. Ilyen volt az 1719. május 18-án Breslauban (Wroclaw) tojt tojás, 
amely valóságos lombik-formájúvá sikerült, sőt a lombik szájának megfelelő része még kanyarodott 
is egyet, mint a gyík farka. Az eset közlője megjegyzi, hogy a tyúkot nagyon lehangolta az eset; 
szomorú lett, lógatta a fejét és nem akart enni. Egy másik tyúk körte alakú tojást tojt, ismét egy 
másik akkorát, mint a lúdé. Mindezen tojásoknak bő tudományos irodalma keletkezett; részletes 
felsorolásuk megtalálható Kundmann doktor már idézett, saját gyűjteményét ismertető könyvében. 
Megtudjuk a tojás-irodalomból, hogy legérdekesebbek a dupla-tojások, mondhatnám viselős tojások, 
amennyiben a rendes tojásban belül még egy tojás található, teljesen felszerelve minden kellékkel: 
héjával, fehérjével, sárgájával. Ezek láttára a képzelet szárnyat bontott és még cifrább lehetőségek 
felé repesett. A lőcsei Spielenberger doktor arról értesítette Sachs É Löwenheim nevű németországi 


tudóstársát, hogy egy odavaló tehén megellett, s csodák csodája, az újszülött borjúban egy másik 
kisborjú találtatott. Tudományos kérdés, nem szólhatok hozzá, tehát csak mint egyszerű krónikás 
közlöm a német orvos-természettudományi társulat Ephemerides címen ismeet, latin nyelvű 
folyóiratának (Decur. II. An. III. pag. 164.) másik hírét, amely szerint 1672-ben egy thüringiai molnár 
feleségének kislánya született, s nyolc nap múlva a csecsemő követte az anyja példáját: ő is világra 
hozott egy további kis leányt, mindössze négy ujjnyi nagyságút. Az unoka és az anyja meghalt, az 
anya anyja, illetve a nagyanya életben maradt. 

V. Keresztély dán és norvég király múzeumának ritkaságai között két tojás volt látható; semmiben 
sem különböztek a rendes tyúkok rendes tojásaitól. Mi alapon kerültek a ritkaságok közé? A 
katalógus"? felfedi a titkot. Nem tyúk tojta őket, valóságos anyjuk volt: egy becsületes norvég 
ember tisztes felesége! Az eset hitelességét nem kisebb ember igazolja, mint Thomas Bartholinus, 
koppenhágai egyetemi tanár, az egyetemi könyvtár igazgatója, dán államtanácsos, akit érdemei 
fejében a király minden adófizetés alól felmentett. Az orvosi tudománynak ez a ma is elismert 
híressége mondja el,"$6b hogy az illető norvég asszony házasélete során több gyermekkel ajándékozta 
meg a férjét, s 1638-ban hasonló szándék körvonalai mutatkoztak nála. Azonban mikor eljött az 
ideje, férje és a tudós asszony nagy megdöbbenésére, a várt ajándék az említett két tojásra 
korlátozódott. 


LUSUS NATURAE 


Egy keleti közmondás úgy szól, hogy a szú betűformájú kacskaringókat rág ugyan a fába, de azért a 
szú nem ismeri a betűt. A barokk természetkutatónak más volt az eszejárása. Igenis, ha a fában, 
fűben, kőben betűre vagy rajzra emlékeztető vonalak, avagy foltok mutatkoznak, annak jelentősége 
van, azzal a természet közölni akar valamit. Ennélfogva hűségesen besorozott gyűjteményébe 


kavicsot, gyökeret, gyümölcsöt, mi egyebet, ha a titokzatosság felé csapongó képzelet valami nem 
mindennapit fedezett fel rajtuk. A francia J. B. Robinet részletes elméletet dolgozott ki, "" eszerint a 
természet eleitől fogva az embernek, mint legtökéletesebb lénynek megalkotására törekedett s 
közben tanulmányi célból vázlatokat csinált. Ilyen vázlat minden kőképződmény, amely emberi 
testrészhez hasonlít; például az anthropocardit, vagyis szívhez hasonló kő, továbbá kezet, lábat, 
fület, szemgolyót, vesét stb. utánzó kavicsok. Legmeglepőbbek s a kétkedőt is meggyőzők a férfi és 
nő kapcsolatára utaló, csodálatosan természethű képződmények, különösen a , vénuszkagyló" néven 
ismert, szemérmetlen csigaház. 

A hasonlóságokat kutató képzelet az anyaságra is kiterjeszkedett. A gyermekét világra hozó 
asszonyon könnyít az aetítes, a saskő. (Németül Adlerstein vagy Klapperstein.) Azért hívják saskőnek, 
mert a sas fészkében található. Honnan szerzi a sas, nem tudni, csak annyi bizonyos, hogy addig 
nem bír kotlani, amíg nem kerített magának ilyen követ. Voltaképpen kavicsformájú agyagvaskő, 
belső rétege elvált a külsőtől s ha megrázzák, zörög. Tehát átvitt értelemben anyakavicsról lévén 
szó, követni kell a természet útmutatását és a szülő nő nyakába kell akasztani. Kundmann doktor 
ismételten idézett könyve túláradó részletességgel ismertet minden köz- és magángyűjteményt, ahol 
efféle saskövek, himlőkövek (ti. ragyás, tehát himlő ellen használ) s egyéb szeszélyes alakban 
incselkedő vagy képes ábrázolatra emlékeztető kövek találhatók. 

De hát a becézett kövek nem vázlatai a természetnek, csupán játékai. Ismerjük az olasz múzeumok 
márványlapocskákkal berakott ébenfaszekrényeit; némelyik lap tökéletes városképnek vagy 
tájrészletnek a látszatát kelti. A velencei Szent Márk-templomban, mindjárt elöl balra egy élethű kis 
papagáj képe alakult ki a simára csiszolt márványfalon. 

A játékot megillető érdeklődésnek szörnyű eltúlzása mered elénk a bécsi világi kincstárban, 
ugyanabban a szobában, ahol az egyszarvúnak immár halcsonttá lefokozott szarva húzódik meg. Itt 
van a híres nagy achátcsésze, a császári háznak ugyancsak , el nem idegeníthető hitbizománya", két 
század előtti értékelés szerint valamennyi többi műtárgynál becsesebb kincs. A csiszolt acháton 


ugyanis Krisztus nevének néhány első betűjére emlékeztető vonalak tűnnek elő. Ámde a betűk 
körvonalai mellett bizonyos gyanú körvonalai is kibontakoztak: suttogni kezdték, hogy bizony segítő 
emberi kéz is beleavatkozott a természet művébe... 

A lusus naturae a növényvilágban is szeszélyeskedett. Ha valahol citrommal viselős citromot, 
körtéből kinőtt körtét, kézformájú retket, emberfejhez hasonló gombát találtak, a természet játéka új 
meg új táplálékot adott a csodaszaglászatnak. A leletet hódolattal felterjesztették az illetékes 
választófejedelemhez, a részletes latin leírást beküldték az Ephemeridesnek, épp olyan aggódó 
pontossággal tüntetve fel a találat helyét és idejét, akár magáét a fejedelemét a hivatalos 
kalendáriumokban. 

Néha még a nagyigényű retkeknél és káposztatorzsáknál is meglepőbb hírekbe botlunk bele. 1646. 
június 22-én Schönewalda községben egy cselédleány füvet sarlózott s nagy ijedelmére egy 
virágformájú növény embermódra sikoltozni kezdett. Két emberfej volt rajta, egyik török, másik 
keresztény, azok sikoltoztak. Késő volt, a sarló halálra sebezte őket. Az elhunyt növényt először a 
wittembergai egyetemre küldték, majd felajánlották a szász választónak. 

1724. július 11-én egy niederhofeni lóhereföldön különös l/leányfejű növény bújt meg a here között. 
Még a keble is látszott, ezüstszínű volt, haja pedig aranyos tincsben lógott le. Mi több, a fején főkötő 
volt, derekán vállfűző. Az ostoba béres nekiment és lekaszálta. Ekkor derült ki, hogy a növény élt, 
akár az eleven ember. Húsa volt és vére. Mikor a kasza keresztülsuhintott rajta, meghalt szegény. Mi 
lett vele? nem írták meg, alkalmasint eltemették, mert csupán a róla készült rajzot küldték meg a 
württembergi hercegnek. 

A fejedelmek minden esetben számot tartottak a természet játékaira. 1634-ben Strehla mellett 
egyetlen száron tizennyolc kalászt találtak. Még zöld volt, amikor fölfedezték, ennélfogva a hercegi 
jószágkormányzó külön őröket állított melléje s ezek éjjel-nappal felváltva silbakoltak, amíg be nem 
ért. Ekkor, mint sejthető, elküldték a hercegnek. 


Egy kettőskalászú búzaszárról is értesülünk; ez nem került ugyan fejedelmi gyűjteménybe, de 
egyéb nevezetessége miatt tisztelte meg figyelmével a tudományos irodalom. A búzaföld urának 
szép neve volt: Venceslaus Scherfer von Scherferstein. A hitelesség kedvéért említem meg, nehogy 
kétely férkőzhessék a történet valódiságához. Venceslaus úr sétaközben akadt a kétfejű kalászra s 
kedveskedésül hazavitte feleségének, aki áldott állapotának végső szakaszát élte. Az ajándék nem 
remélt eredményt váltott ki: a fiatal asszony még azon éjjel ikrekkel viszonozta a férji figyelmet. 


RUDOLF CSÁSZÁR MANDRAGORÁI 


A tréfáskedvű természet egyik legkülönösebb játékszere a mandragora. A lexikon szerint az ebszőlő- 
félék családjának szára rövid, levele a gyökérfőtől emelkedik, osztatlan, legfeljebb karéjos. Ebből 
nem sokat értek, de a rajzokból tudom, hogy répához hasonló gyökere alul kétágú, mintha lábai 
lennének - valamivel feljebb két gyökérszál karként fityeg alá -, a karok fölött a gyökér megduzzad, 
akárcsak feje lenne. Az egész gyökér kísértetiesen emberszerű, különösen a feltüzelt képzelet előtt. 

A mandragorát a föld alatt nem környékezte akkora sötétség, amekkora a gyökere köré tapadt, 
amikor napfényre került. A babonának erre a sötétjére céloz Shakespeare, midőn Júliát így szólaltatja 
meg: 


...5 rémes sikoly, minőt földből felásott 
Bódító mandragora gyöke hallat, 
Hogy aki hallja, megbódul legott. 


Ezt meg kell magyarázni. A mindragora, mint köztudomású, bitófa tövében kel ki, akasztott emberek 
lehulló halálverejtékéből."! Ha kihúzzák a földből, emberi hangon sivalkodik, olyan rémesen, hogy 


aki hallja, halálra bénul tőle. Azonban a fortélyos emberi elme kifogott rajta. Aki meg akarja szerezni 
a sátáni növényt, madzagot hurkol köréje s a madzag másik végét egy kutya nyakára csomózza. 
Azután elmegy biztonságos távolra s a kutyát erős trombitálással vagy más módon megriasztja. A 
kutya nekiiramodik, kirántja a gyökeret, viszont ő maga az alvilági sivalkodástól döglötten rogy 
össze. Most már a mandragora nem árt a gazdájának, sőt nagyszerű hasznokat közvetít. Megőrlött 
pora italba keverve páratlan philtrum (szerelmi bájital); aki megissza, menthetetlenül szerelmes lesz. 

Megszünteti a meddőséget. De célszerű előre elhatározni, hogy hím- vagy nőnemű mandragorából 
készítsék-e az italt, mert az első esetben fiút, a másikban leányt szállít az előcsalogatott gólya. A 
növény nemi hovatartozását szintén a hasonlatosság alapján lehet megállapítani; ágas-bogas, redős 
gyökere bő táplálékkal hizlalhatja a képzelőtehetséget. Mikor Machiavelli lebocsátotta mérőónját az 
emberi butaság tengerébe, feneket ért a mandragoránál. Mandragola című vígjátékának 
bonyodalmát a mesés növény családszaporító erejére alapította s a darab nagytudományú hősének 
még nagyobb ostobaságát pécézte ki. ( Lafontaine innen merítette hasonló történetét, őt persze a 
bonyodalom pajzán részletei érdekelték.) 

Mindezek a hasznok csekélységgé zsugorodnak a mandragora semmi máshoz sem fogható 
csodahatása mellett. Szerencsét hoz arra, aki bírja. Gazdagság, siker, hatalom szegődik a boldog 
halandó mellé. Az orleans-i szűz perében a bírák vészes komolysággal faggatták a hős leányt: hová 
tette a mandragorát, amely harcaiban segítette? Nem fért a fejükbe, hogy egy leány legyen képes 
jóvátenni a férfiak hitványságát."!" 

Kevésbé tragikus végű bírói tárgyalásról is van értesülésünk. A körmöcbányai levéltár őrizte meg az 
emlékét." Két odavaló borbély, Farsang András és Streinitzer Jakab eladott jó pénzért egy 
mandragorát Thurn Zakariás csizmadiamesternek. A mester nem bánta meg a vételt, a szerencse 
csakugyan beköltözött a házába. Megrendelői szaporodtak s még a vásárokon is az ő portékája kelt 
el leghamarébb. A kenyéririgység akkor is virágzott, a lemaradt szaktársak gyanút fogtak és a 
hatósághoz fordultak. Az ármány kiderült. A városi tanács bölcs ítéletet hozott: valamennyi vádlottra 


pénzbírságot sózott és a bűbájos gyökeret elkobozta. Zakariás mester csizmáinak további sorsáról 
nem maradt feljegyzés. 

A mandragora-őrületről részletes és hiteles képet tár elénk egy XVII. századbeli magánlevél." 
Egyébként a testvéri szeretet megható megnyilatkozása. Magyarul így hangzik: 

Elsőbben is testvéri szeretet, hűség és minden jó! 

Kedves Bátyám! Vettem leveledet és megértettem belőle, hogy nagy károkat szenvedtél házad és 
gazdaságod körül, sorra döglik marhád, disznóa, lovad, birkád; pincédben borod, söröd 
megsavanyodik s a sok csapás miatt közted és kedves feleséged között napirenden van a perpatvar. 
Fájt a szívem mindezek hallatára, elmentem hát efféle ügyekben járatos emberekhez és 
megkérdeztem, mi lehet a szerencsétlenséged oka? Azt mondták, hogy nem Isten küldte rád, hanem 
gonosz emberek műve. Ha szabadulni akarsz a rontástól, tarts házadnál egy a/lraunát, minden jóra 
fordul. Elmentem ilyent keresni s találtam egyet az idevaló hóhérnál. Fizettem érte 64 tallért s 
borravalót is adtam a hóhérlegénynek. Küldöm testvéri szeretetem jeléül s megírom, mit kell vele 
csinálni. 

Mikor megkaptad, három napig hagyd békén és ne nyúlj hozzá, azután fürdesd meg langyos vízben. 
A fürdővízzel locsold meg a jószágot és házad küszöbét, meglátod, minő változás fog sorsodban 
beállni. Évenként négyszer kell megfürdetni, utána megint felöltöztetni selyemruhácskájába és 
elzárni abba a szekrénybe, amelyben legértékesebb holmidat tartod. A fürdővíz nehéz szülésnél is 
segít, egy kanállal kell belőle beadni. Ha pered van, vidd magaddal a tárgyalásra a jobb karod alatt, 
biztosan megnyered a pert, akár igazad van, akár nincs. 

Kelt Lipcsében, böjt előtti vasárnapon, 1675." 

Ha ez sem segített a sorscsapásoktól üldözött kisgazdán, akkor a mandragora hamis volt. A nagy 
kereslet a hamisítóipart is felvirágoztatta. Ártatlan fagyökereket addig metéltek, faragtak, 
igazgattak, amíg elérték a hasonlatosságot. Érdekes fogással varázsoltak hajat a műemberkére: fejét 


bemetszették, a résbe árpaszemet dugtak s ezt kihajtatták. Mikor a szár hosszúra nőtt, borotvával 
hajszálfinom szálacskákra hasogatták. 

Ezt a hosszúgyökerű tanulmányt azért bocsátottam előre, hogy kellően értékelhessük II. Rudolf 
császár prágai gyűjteményének két ritkabecsű darabját. Ugyanabban a szekrényben parádéztak, 
amelyben szerényen húzódott meg néhány vasszög, pedig Noé bárkájából származtak. (Sollen von 
der Archa Noé sein.) De jelentőségük elhomályosult a fekete selyembe öltöztetett mandragora-pár 
mellett. Egyik férfi volt, a másik nő. 

Tetejébe mind a kettő hamis volt. Később a bécsi császári könyvtárba kerültek s amikor a tudós 
Lambecius rájuk akadt, rögtön észrevette a hamisítást. Mint írja, csUpán , curiositatis vausa" (a 
különlegesség kedvéért) tűrte meg őket a könyvtárban. Az sem érdektelen, hogy az alsóingük 
magzatburokból készült, amiről tudvalevő, hogy szintén szerencsét hoz és veszedelem ellen 
oltalmaz. Tehát a császár mindent elkövetett saját és országai érdekében; sajnos, a magzatburok is 
bizonyára hamis volt, mert csak így történhetett meg, hogy kénytelen lett dicstelenül adót fizetni a 
török szultánnak. 


HASZNOS KACAT, BECSES LIMLOM 


Búcsút veszek a nyilvános gyűjteményektől. Ha sok kuriózus furcsasággal kacérkodtak is a , ritkaság- 
kamarák", mégis csak gyönyörűséget, épülést, okulást kívántak nyújtani. 

A , magángyűjtő" ilyesmivel nem törődik. Ő magamagának gyűjt. , Gyűjtés nélkül nem lehet élni - 
mondja. - Aki nem gyűjt valamit, üres és céltalan az élete." Néha kiteregeti a kincseit; ezt is a saját 
gyönyörűségére cselekszi, mint a gyerek, aki karácsonyi ajándékait mutogatja. De akárhányszor, 
akaratlanul bár, a temérdek összehordott kacattal a művelődéstörténetnek tesz szolgálatot. Mi 
minden limlomot nem ölelt keblére a gyűjtőszenvedély! Lakat, kulcs, kapuzörgető, gyertyakoppantó, 


sétabot, pipa nemcsak a gyűjtőjének szerzett mindennapos örömet, de a tudós is egy-egy hiányzó 
kultúrtörténeti láncszemre akadt köztük. Névjegy, színlap, táncrend, gyászjelentés, étlap fontos 
adatokat közölhet azzal, aki tud olvasni belőlük. Egy párizsi fogpiszkáló-gyűjtemény bízvást mosolyt 
keltő lehet, de elhal a mosoly az ajkakon, ha megtudjuk Coligny fogpiszkálójának történetét. 

A fogpiszkálót, mint asztal körüli újítást, felkapta az előkelő körök divatja; Coligny admirálisnak is 
mindig a szájában fityegett. Mikor a Bertalan-éjszaka után az udvar hölgyei és urai szemlét tartottak 
az utcára kidobált holttesteken, egy tréfás úr fogpiszkálót dugott Franciaország legyilkolt nagy 
emberének a szájába... 

W. T. bécsi huszárezredesnek 200 000 ólomkatonája volt; a világ valamennyi hadseregének minden 
fegyvernembeli katonája elmasírozhatna előtte, ha járni tudna. Dr. Jackson híres altonai 
kártyagyűjteményében szellemtörténet, műtörténet és okkultizmus ad egymásnak találkozót; 
könyvet lehetne írni róla. 

Hát még a divat apró kellékei! Kalap, gallér, paróka, fésű, kesztyű, zsebkendő, legyező, csípőcsat, 
harisnyakötő, vállbpaszomány, fűző, de még fűzőpántis halcsontból, acélból, elefántcsontból, szép 
rajzos díszekkel és alakokkal kicifrázva. Pár évtizede a londoni kristálypalotában egy 
cipőgyűjteményt állítottak ki, ez a divatnak úgyszólván valamennyi őrületéből adott ízelítőt. 
Csodájára jártak a hajóorrú cipőnek, amelyet Plantagenet Henrik eszelt ki, hogy eltakarja a lábán 
kibimbózott irtóztató bütykeit. Hosszú volt és elöl felkunkorodott, akár a hajó orra. 

Alig van tanulságosabb része a férfidivat történetének, mint a hajóorrú cipő hóbortja: két teljes 
évszázadig tartott. A gavallérok versenyre keltek, ki csináltassa hosszabbra, ki díszítse fel 
pazarabbul. Orrát ezüstvéggel, aranykarommal, címerrel ékítették s amikor már nem tudtak 
okosabbat kitalálni, kis arany csörgőket illesztettek a végére. Ugy elvadult a bolond divat, hogy még 
az egyházi zsinatok is megbélyegezték, eltiltották. De akárcsak süketeknek tartottak volna 
prédikációt. Nem használt semmit. A világi hatóságok sem bírtak vele; hát inkább egyezséget 
kötöttek. Cipőrendeleteket bocsátottak ki, ezek megszabták, hogy kinek-kinek mekkora kunkorhoz 


van joga. Közember cipőjének kunkora nem lehetett hosszabb féllábnál - tekintélyes polgár 
megnövelhette teljes lábnyira -, főrangú személy két láb hosszú kunkorral parádézhatott. Az éktelen 
hosszúra kinyújtóztatott cipőorrot halcsonttal merevítették vagy lánccal kapcsolták a térdükhöz, 
hogy a saját orrukra ne vágódjanak. (Innen a közmondás: nagy lábon élni.) A XIV. század közepe 
táján sikerült csak kipusztítani a kerge divatot. 


HARMINCKÉTEZER GOMB 


Tehát: ha önző is a gyűjtőszenvedély, mégsem lohol haszontalanul az ócskaságai után. Új adatokkal 
örvendezteti meg a tudóst és itt-ott az emberi butaságnak meg nem vetendő adattárát tárja az 
utókor elé. 

1851-ben egy tréfás kedvű tudós, Renier Chalon, a belga királyi akadémia tagja csúfondáros 
füzetkével figurázta ki a kacatgyűjtőket. (Ugyanő volt a híres Fortsas-féle bibliofil felültetés szerzője.) 
A kis gúnyirat széles komolysággal jelentette be, hogy megalakult a Gombgyűjtészet Nemzeti 
Egyesülete (Société nationale de boutonistigue). Ismertette az egyesület célját, szabályait és a 
gombgyűjtészet rendkívüli fontosságát. ,A gomb tükörként vetíti elénk az emberiség történetének 
korszakait, kezdve a tövistől, amellyel Ádám összetűzte fügefalevélkötényét, a ragyogó gombokig, 
amelyekkel gavallérjaink mellényei büszkélkednek." 

A pamflet főképpen egy genti gyűjtőt vett célba, aki harminckétezer gombot hangyáskodott össze. 
De a nyílvessző bumerángnak bizonyult, magát a gúnyolódót találta fejbe, mert a gyűjtemény 
csakugyan tükre volt a kultúrtörténetnek. Sőt az emberi butaságnak is. Gombjaiból nemcsak a 
hozzájuk varrott kabátot lehetett megismerni, de az egész házat, az egész várost, amelyben a kabát 
tulajdonosa sétált valamikor. Csak egyetlen példa a XVIII. század végéről: az akkori divatfi egyik 
évben tallérnagyságú zománcgombokat hordott, rajtuk művészi miniatűrfestményekkel -, a 


másikban nemes kövekkel, értékes kaméákkal gombolta be a mellényét. Majd az imádottja nevének 
kezdőbetűit vésette a gombjaira, sorjában felülről lefelé, úgyhogy az 1786. év ficsúrjának a 
gyomráról le lehetett olvasni, melyik dámába szerelmes. 1787-ben megint változott a divat: 
virágokat, madarakat, pillangókat, jelvényeket illett a gombokra pingáltatni. 1788-ban valamennyit 
kiszorította az épületek divatja. A gombokra a híres középületek ábrázolatai kerültek s a gavallér 
hasán, mint valamely képes útikönyv lapjain, látható volt a Louvre, a Nőtre-Dame, a Tuileriák 
palotája, a st. denisi diadalkapu stb. A forradalom alatt természetesen a frígiai sapka, a Bastille, 
Marat arcképe jelent meg a gombokon s végezetül akadtak lelkes hazafiak, akik a guillotine képét 
hordták a gombjaikon. 


TIZENHATEZER GYUFASKATULYA 


Vannak azonban gyűjtők, akikkel szemben , rokonszenves sajnálatot" érzek, mint ahogyan Bonnard 
Szilveszter körvonalazta érzelmeit, amikor az orosz herceggel megismerkedett. A herceg 
gyufaskatulyákat gyűjtött s avégett utazott Szicíliába, hogy ottani parasztoktól a hatóság elől 
dugdosott skatulyákat szerezzen be, Mazzini és Garibaldi arcképével, darabját száz líráért. Tudniillik a 
gyűjtés célja nem maga a skatulya, csupán a födelére ragasztott képecske. Anatole France orosz 
hercege 5714 darab skatulyát szedett össze, amivel az Író nagyot akart mondani. Nem álmodhatott 
tizenhatezer skatulyafödélről, az 1935. évi stockholmi kiállítás megcsodált anyagáról. S ez csak a 
válogatott anyag volt, amelyet az európai és amerikai skatulyafödélgyűjtő egyesületek tagjai 
szemeltek ki gyűjteményükből. Komoly dolog ez - mondogatták a kiállításon -, mert elénk tárja az 
apró térre szorított reklám-grafika fejlődését. Bizonyára kultúrtörténeti törekvés vezette néhai 
Csulalongkorn sziámi királyt is a gyűjtők sorába. Egyszer majdnem életét áldozta fel a tudomány 


oltárán: Londonban sétált és kicsi híján elgázolta egy omnibusz, mert meglátott a kocsiúton egy rég 
áhított skatulyát és vakmerően utánakapott. ji 

A gyufaskatulyák gyűjtőivel közeli atyafiságot tart a cartophilisták népes családja. Ök azokat a 
képecskéket gyűjtik, amelyeket a dohánygyárosok raknak cigarettás dobozokba és skatulyákba. 
Jelenleg csupán Nagy-Britanniában körülbelül 120 ezer gyűjtő vadászik rájuk. A gyárosoknak van 
annyi eszük, hogy új meg új sorozatokkal szítsák a vadászszenvedélyt. Évenként százötvenre 
becsülik az új sorozatok számát; van olyan gyár, amely egy sorozatból 450 millió darabot nyomat. 
Ezek persze nem sokat érnek, de a régieknek, a múlt század végéről származóknak kialakult forgalmi 
ára van: 50 darabból álló teljes sorért húsz fontot is szívesen fizetnek. A bélyegkereskedések 
mintájára cigarettaképkereskedő cégek is alakultak. Egyikük hatvanmillió darabot tart állandóan 
raktáron s több ezer teljes sort képes bármikor szállítani. 


AKI DUGÓKAT GYŰJTÖTT 


Ezek az , átmenetinek" nevezhető gyűjtemények elvezetnek a túlsó végletig, ahol csupa 
hasznavehetetlen dibdáb limlom vihog felénk. Említettem a cipőgyűjtő angolt. Derék, hasznos 
munkát végzett. Nem így párizsi utánzója. Ez ugyancsak cipőkre vetette magát, de csakis olyanokat 
sorozott be a gyűjteménybe, amelyeket a párizsi nagy opera balettkarának csillagai hordtak el. 

Nem kell hinni, hogy a balettcipők holmi édes emlékek gyanánt kerültek az illető úr 
üvegszekrényeibe. Épp olyan kevés közük volt a gazdájuk magánéletéhez, mint a nemdohányzó Sir 
Edward Manvill 70 000 különféle fajtájú szivarjának, vagy a játszani nem tudó Jackson doktor 
kártyáinak. Valamennyit ugyanaz a szenvedély terelte össze: a gyűjtőszenvedély. 

Nem mondhatom ugyanazt a párizsi Chardon doktorról. Ő valóban emlékeket gyűjtött, az asztali 
örömök emlékeit. Az italok mámora gyorsan szertefoszlik, igyekezett hát legalább az ízüket 


megrögzíteni. Ha valahol különösen jó bort kortyolt, elkérte a palack dugóját és hazavitte. Otthon a 
becses dugaszra csinos címkét ragasztott; rajta volt a kelet, az alkalom, a bor fajtája s néhány 
feljegyzésre méltó mellékkörülmény. Dolgozószobájában külön állványon sorakoztak a nevezetes 
dugók, Chardon doktor öreg napjainak unaloműzői. Csöndes, magános estéken meg-megállt egyik 
emlékezetes dugó előtt és túl penészen, túl dohon magába szívta a régmúlt gyönyörök illatát. 

A híres zeneszerző, Clapisson, színházi estékkel kapcsolatos fütyülőket gyűjtött. Egy másik színházi 
ember olyan színdarabokra cserkészett, amelyeket sem elő nem adtak, sem nyomtatásban nem 
jelentek meg. Egyike volt a világ legönzetlenebb gyűjtőinek, mert bizonyos lehetett benne, hogy 
örököseire csak a nyers papirosértéket fogja hagyni. 

Viszont nem érdektelen egy öreg párizsi korrektor gyűjteményének a sorsa. Ez harminc éven 
keresztül helyesírási hibákat gyűjtött. Valahányszor egy irodalmi híresség kéziratában helyesírási 
hibát fedezett fel, az illető kéziratlapot elsikkasztotta, odahaza megfelelő címkével látta el és 
belajstromozta a gyűjteményébe. Mikor meghalt, örökösei ki akarták dobni a nyomdapiszkú 
papíroshalmazt, de lám: egyszerre csak érdeklődők jelentkeztek, egyik a másik után, úgyhogy a 
család észbe kapott és nyi/vános árverésre bocsátotta a bolond gyűjteményt. E1 is kelt jó áron. 


A FOGGYŰJTŐK 


Van a gyűjtőknek egy garázda fajtája: az ereklyebolond. Rendben van, ha múzeumok ereklyeként 
őrzik nagy emberek írásait; de nincs rendben, ha egy zeneőrült ellopja Hándel orgonájának egyik 
sípját, amint az megtörtént Angliában. Az is rendben van, ha Camillo Schwartz, az elmúlt századvég 
világjáró artistája híres emberek sírján nőtt virágokat szedegetett össze kalandozásai során s ötven 
év alatt ötszáz virágot és levelet préselt albumokba, csupa nagynevű halott lélekidéző emlékét. De 
háborodott elméjű gyűjtő lehetett, aki Pershing tábornok kihúzott fogát vette meg drága pénzért a 


fogorvosától. Pershing megharagudott és nyomozást indított a foga után. Tisztjei vállalták, hogy 
visszaszerzik. Az amerikai dollár csodát művelt: a tisztek pár hét alatt háromszáztizenhét hiteles 
Pershing-fogat szedtek össze. 

Ugy látszik, a fognak akkora becsülete van a gyűjtőknél, akár a hajfürtnek, sőt olykor nagyobb is, 
mert a hajfürt mulandó életű. Lucretia Borgia hajfürtjét kristályüvegben őrzi a milánói Ambrosiana- 
könyvtár, dc a hajdani aranyszínű ragyogás már régen fakóra kopott. Lord Byron barátjának, Hunt 
Leigh-nek a hajfürtgyűjteménye - közte Napóleon, Swift, Carlyle, Milton hajtincse - 1921-ben 
kalapács alá került s még Londonban, a különc gyűjtők hazájában sem adtak érte többet 109 fontnál. 
A fog maradandó. Mikor III. Ottó császár felbontatta Nagy Károly sírját, először elvégezte az illő 
ájtatosságot, azután rendbehozatta a nagy halott öltözetét, végül kihúzatta egy fogát s jámbor 
alázattal elvitte ereklyének. - Firenzében a Dante-magyarázó Landino-nak a hálás Mediciek palotát 
ajándékoztak. Ott is temették el, a palotájában s még a múlt század elején is csodaként mutogatták 
teljesen ép testét. 1632-ben egy Cavignani nevű bolognai kapitány - feliegyezték a nevét - 
kegyeletesen tisztelgett az öreg múmiánál, kihúzta két fogát és eltávozott. 

A Hasznos Mulatságók 1836-ban arról ad hírt, hogy egy londoni árverésen Newton egy foga 700 
fontért kelt el. - Ugyanott ez az adat is olvasható: , Midőn Abelard és Heloise tetemei az Ágoston- 
szerzetesbeliek kápolnájába vitetének által, bizonyos angol a híres szenvedő hölgynek egy fogáért 
100 000 frankot ajánlott." Az adatot kiegészíthetem modern , szenvedő hölgyek" eseteivel; ugyanis 
egy Bentley nevű bankárt St. Louisban fogházra ítéltek, mert megtanulta a fogorvosság elemeit, szép 
fiatal leányokat felcsalt egy kibérelt rendelőbe s teljesen ép fogaikat kihúzogatta. Gyűjtő volt. 


DESCARTES KOPONYÁJA 


A legcsúfabb barbárságot Descartes koponyájával követték el. Mint tudjuk, Descartes Stockholmban 
halt meg 1650-ben s Krisztina svéd királynő nagy tisztességgel temettette el. 1666-ban kihantolták 
és földi maradványait hazaszállították Franciaországba. Igen, de a koponya nélkül. Ez csak 1821-ben 
került meg, amikor Berzelius, a híres svéd vegyész megvette akkori tulajdonosától harminchét 
frankért és a Jardin des Plantes természetrajzi múzeumának ajándékozta. A közben eltelt másfél 
század alatt ez történt vele: a kihantolásnál a hatóságot egy Planström nevű svéd gárdakapitány 
képviselte, aki is kegyeletből a nagy ember koponyáját megtartotta magának. S ez nem volt elég, a 
saját nevét is belevéste a koponya homlokcsontjába! Azután kézről kézre járt a koponya, mindegyik 
új tulajdonos követte az előd példáját s a homlokcsontot megfertőzte a saját nevével. Megdöbbentő, 
hogy Archenholtz, egy porosz katonatiszt, ma is elolvasásra érdemes sok könyv szerzője sem 
átallotta a nevét odabiggyeszteni. A legrútabb meggyalázás akkor érte a koponyát, amikor egy 
Argren nevű lebujtulajdonos is odakarcolta szennyes nevét a korszakalkotó nagy gondolatok 
csontburkára. Azaz, hogy volt a gyalázatnak fokozata is: Archenholtz előde letörte a maga számára 
az alsó állkapcsot s enélkül adta tovább az ereklyét. 

Szinte hihetetlen, hogy az emberi koponya valamikor divatcikk volt. 1751-ben kapott lábra az őrült 
divat Párizsban. Főúri hölgyek koponyát állítottak az öltözőszobájuk asztalára, színes szalagokkal 
díszítették fel, égő viaszgyertyát tettek bele és koronként ájtatos elmélkedésbe merültek előtte. 
Maga a királyné is tartogatott egyet, állítása szerint Ninon de Lenclos-é volt. Így becézte: ,ma belle 
mignonne". 

A gyűjtőszenvedély néha rossz kalauz , és rengetegekbe nem egy uta téved". Egy F. W. Davidson 
nevű pénzes newyorki orvos talán még ma is kódorog világszerte, hogy kivégzéseket gyűjtsön. Pedig 
hat év előtt már kétezer fényképfelvételt szedett össze. Mint mondotta, tudományos célból adta 
magát a szokatlan műkedvelésre. Credat judaeus Apella"2? - felelem Horatius nyomán. Volt egy XVIII. 
századbeli előde, az angol Lord Selwyn; ez is Tyburnben lógott minden akasztásnál, hogy hozzáillő 
kifejezést használjak. De ez már az elmeorvosra tartozik. 


A halál hangulatát konzerv gyanánt elraktározó gyűjtőtársadalom előkelő tagja volt Sir Thomas 
Thyrwitt. A múlt század elején élt. Akasztott emberek köteleit gyűjtötte. Nem a hozzá fűződő babona 
vitte rá, csakis a gyűjtőszenvedély. A különös bűnügyi múzeum legrégibb darabja a XIV. századból 
származott, ezzel végezték ki IV. Henrik angol király idejében Sir Thomas Blount-ot árulás miatt. 
Békésen függtek egymás mellett politikai bűnösök, közönséges gonosztevők és öngyilkosok kötelei, 
valamint Sir Thomas nehezen megszerzett büszkeségei: akasztott kutyák kötelei, tudniillik olyan 
kutyáké, amelyeket a gyalázat fokozása céljából akasztottak az elítélt mellé. Voltak ott 
fűzfavesszőből Eont durva hurkok, aminőkkel hajdan Írországban kötötték fel a lázadókat s akadt 
finom selyemzsinór is, ezt a gyilkosság miatt elítélt Lord Ferrers kivégzésénél használták. Maga az 
elítélt követelte nemesi kiváltsága alapján. A szabatosságot kedvelő baronet minden egyes kötélhez 
mellékelte az illető eset részletes leírását, ezeket ő maga állította össze fáradságos kutatások és 
utánjárások eredményeképpen. 


A VILÁG LEGHASZONTALANABB GYŰJTEMÉNYE 


Végzem a szemlét a világ leghaszontalanabb gyűjteményével. Mint ilyen, nem kerülte el a rekordokat 
nyilvántartó amerikai lapok figyelmét s részletesen megírták a pályabérre érdemes gyűjtő 
viszontagságainak történetét. Frank Damek volt a neve, Chicagóban lakott, 1870-ben fogott hozzá a 
gyűjtemény megalapításához. Mindössze egy csomag kártya összegyűjtése volt a cél; igen, de olyan 
csomagé, amelynek minden egyes lapját az utcán kellett megtalálni! Hogy az alapgondolatot hol 
szedte fel, nem lehetett tudni, de szívós konoksággal tört a kitűzött célja felé. Eleinte könnyen ment 
a dolog. Rövid tíz év alatt annyira vitte, hogy már csak tizenöt lapja hiányzott a csomagból. De 
azután küzdelmes évek következtek. A szerencse hol rámosolygott, hol elhagyta. Volt esztendő, 
amikor három hiányzó lapot is talált Chicago utcáin, viszont évek teltek el, könnyesre nézte a 


szemét, mégsem került egy sem eléje. Már csak három kártyája hiányzott: a treff filkó, a pikk hármas 
és a káró kettes. Egy napon azt hitte, hogy az ördög incselkedik vele s csupán káprázat a 
kártyacsomag, amelyet valaki egy kőkerítés párkányán felejtett. Valóság volt. Benne is volt a treff 
filkó és a pikk hármas, azonban - az ördög csakugyan incselkedett - egyetlen kártya hiányzott belőle, 
éppenséggel a káró kettes! Teltek-múltak az évek, Damek fekete haja ezüstösre fehéredett, amikor 
végre-végre, a kezdettől számított húsz év múlva, az 1890. év egyik felejthetetlen napján hóna alá 
nyúlt a szerencse. Az utca porából feléje nevetett a két legszebb női szemnél is bűbájosabb káró 
kettes! 

A zarándok célhoz ért. 

Nem lehet hát vitás, hogy a chicagói műkedvelő a földkerekség leghiábavalóbb gyűjteményét 
szorgalmaskodta össze. De eldöntetlen a kérdés, vajon hová kell sorolnunk Rio Caselli olasz bibliofil 
gyűjteményét, a hasznosak vagy haszontalanok közé? Ő ugyanis huszonöt évet szánt rá, hogy 
könyvtárat létesítsen a világ legunalmasabb könyveiből. Az eltelt negyedszázad során 8600 kötetet 
ítélt méltónak arra, hogy könyvespolcain elhelyezze. Köztük akárhány olyan mű is meghúzódik, 
amelyet az irodalomtörténetek oldalakon keresztül dicsőítenek. Egyszer azonban kiszivárgott a hír, 
hogy egy ünnepelt modern szerző könyvei is belekerültek a galád gyűjteménybe. Az érzékeny lelkű 
író kihívta párbajra a gyűjtőt. A lovagias ügy elsimult, de ezentúl a Caselli-könyvtárba kíváncsi idegen 
nem juthat be. Az unalmas könyvek csak magát a tulajdonost szórakoztatják. 


Talár és paróka 


A régi bíró belebújt a talárjába, föltette a parókáját s ezzel emberi volta megszűnt, hivatali díszbe 
öltözött jogi gép lett belőle. Hiába mondotta Pál apostol: , A betű öl, a lélek megelevenít." A középkor 
joga csakis a betűt nézte."? Nem érdekelte a tettes személye, az elkövetési szándék, csupán a tett. 
Ami büntetést a törvény a tettre megállapított, irgalmatlanul végrehajtották. Nem volt méltányosság, 
nem volt enyhítő körülmény, nem volt kegyelem. 

A taláros és parókás robotember még a gyermeket is vérpadra küldte, ha olyan bűnt követett el, 
amelyre a törvény halálbüntetést rendelt. A Széchényi-könyvtár apró nyomtatványai között egy 
1780-as csomóban részletes leírása található annak, miképpen fejezték le a tizenhárom esztendős 
Margarete Dissler nevű leánykát. S ez már az úgynevezett felvilágosodás századában történt! A 
Sonntagischer Postilion című berlini újság 1681. évi 30. számában egy tizennégy éves lányról ad hírt, 
akit gyújtogatáson értek. Ma azt mondanák az orvosszakértők: piromániás. Akkor halálra ítélték, 
lefejezték és a holttestét elégették. Másik berlini lap, a Vossische Zeitung 1749. évi 112. számában 
azt újságolja, hogy Bajorországban megégettek egy boszorkányt s miután kiderült, hogy egy 
nyolcéves kislányt is beavatott a mesterségébe, az ártatlan és szerencsétlen gyermeket is vérpadra 
hurcolták s a hóhér felvágta az ereit. 

A meg nem alkuvó, konok megtorlási elvből akkor sem engedett a régi jog, amikor a tettest nem 
lehetett kézrekeríteni. Ilyenkor a büntetést in effigie, jelképesen hajtották végre. Ha az ítélet halálra 
szólt, csináltattak egy szalmabábot s azt annak rendje és módja szerint a város főterére hurcolták, a 
bitófa alá. Ott ünnepélyesen felolvasták neki, tudniillik a szalmabábnak, az ítéletet; majd felhívták a 
hóhért, teljesítse kötelességét. A hóhér mestersége szabályainak pontos megtartásával felhúzta a 
bűnös szalmabábot az akasztófára. Eppen csak az orvos hiányzott, hogy szívhallgatójával 
megállapítsa a halált. 


Ha az ítélet különösen súlyos volt s még azt is elrendelte, hogy kivégzés után a holttestet el kell 
égetni: ezt a parancsot is szép rendesen végrehajtották. A hóhér leszedte a kivégzett szalmabábot a 
bitófáról, máglyára tette és a nézőközönség épülésére nagy parádéval elégette. 


BŰNPEREK HULLA ELLEN 


A semmit meg nem bocsátó, semmit el nem engedő jogi megátalkodottság olyankor is merev 
maradt, amikor a tettes meghalt. A megtorlás rideg elve, vagy más szóval az államosított bosszú a 
holttesten is kitöltötte hideg dühét. Mikor II. Károly visszatért Angliába és elfoglalta apja trónját, 
Cromwell és néhány társa már a Westminster-apátság márványkockái alatt pihent. De még a 
holttestük sem maradhatott büntetés nélkül. 1661. január 30-án, I. Károly kivégeztetése évfordulóján 
Cromwellnek és két társának koporsóját kiemelték a díszsírhelyről s elhurcolták Tyburnbe, a 
közönséges gonosztevők vesztőhelyére. Ott a három hullát felakasztották, napestig a bitón hagyták, 
majd mind a háromnak fejét vették s elásták őket az akasztófa alá. A ritka látványosságnak nagy volt 
a nézőközönsége; London előkelő hölgyei kötelességüknek vélték, hogy Tyburnbe hajtassanak s 
megrakodjanak egy , érdekes kép" emlékével. Minő idegeik lehettek ezeknek az asszonyoknak! A 
memoáríró Pepys szokott szárazságával felsorolja január 30-nak eseményeit: prédikációt hallgatott, 
levelet kapott a bátyjától, azután meglátogatta Lady Battent. Ez épp akkor jött meg Pepys 
feleségével Tyburnből, ahová kimentek megnézni a három akasztott hullát. Minden kommentár 
nélkül, mint rendjén való dolgot említi meg a hölgyek kirándulását. 

Jellemző a régi jog formalizmusára, hogy a bűnös ember holtteste ellen is a perjogi szabályok 
megtarrásával folytatták le a pert. Csak annyi volt a különbség, hogy a hulla részére ügygondnokot 
rendeltek, aki a védő szerepét játszotta meg, miután a hulla köztudomás szerint nem tud beszélni s 


védekezni. Így jártak el az öngyilkosok esetében, mint azt egy 1725-ből származó perkivonat 
érdekesen illusztrálja: 

,Bűnper, amelyet Fontaine-des-Nonnes királyi ügyésze indított Jacgues de la Porte, Marcilly 
bíróságának tisztviselője, úgyis mint Charles Hayon hullája részére kirendelt ügygondnok ellen. A 
tárgyalás során hizonyitást nyert, hogy a nevezett Charles Hayon chausséée-i lakos önként és 
gonoszul megölte magát akként, hogy összekötőzte a lábát és belevetette magát a patakba, ahol is 
megfulladt. Ennek a megtorlásául hullája arra ítéltetik, hogy mezítelenűl és arccal lefelé farostélyra 
fektettessék és Chaussée község utcáin végighurcoltassék. "27 

Nem tudtam megállapítani, hogy Cromwellék esetében lefolytatták-e szabályszerűen a bűnpert - 
viszont a II. Henrik francia király gyilkosának holtteste ellen indított bűnügy iratai ma is hiány nélkül 
megvannak. ?28 

Kilenc tanút hallgattak ki, valamennyi eskű alatt vallotta, amit úgyis mindenki tudott, hogy ti. a 
merénylő Jacgues Clément leszúrta a királyt, mire a berohanó testőrök és udvari emberek a tettest 
halálra kaszabolták. Az ítélet a királyi utód, IV. Henrik nevében kelt s a szokásos bevezetés után így 
rendelkezik: 

, Ő Felsége a bírói tanács javaslatára elrendelte és elrendeli, bogy a nevezett Clément-nak említett 
holtteste négy ló által négyfelé szakíttassék, annakutána elégettessék s hamvai a folyóba 
szórassanak, ekként emléke végképpent kiirtassék. Kelt St. Cloudban, 1589. augusztus 2-án. - 
Aláírva: Henry. - Jegyzet: Ugyanott ugyanaznapon végrehajtatott. " 2?) 

A négyfelé szakítás a királygyilkosok büntetése volt. IV. Henrik nem sejthette, hogy ő is merénytő 
tőr áldozata lesz s gyilkosa, Ravaillac, elevenen fogja elszenvedni a halott Clément sorsát. 

Kevésbé volt tragikus, mikor a törvény bosszúszomját élettelen tárgyakon tombolta ki. 

Firenzében 1498. április 8-án a Savonarola ellen forduló tömeg megrohanta a San Marco kolostort. 
A nagy barát egyik híve megkondította a harangot. A vészjelre összecsődült a kolostor népe, darabig 
ellenállott, de azután győzött a tömeg. A többit tudjuk. Ám kevesen tudják, hogy Savonarola 


máglyahalála nem elégítette ki a győztesek bosszúvágyát. A harangnak is bűnhődnie kellett. Még 
azon év nyarán a tanács elítélte. Leszedték a toronyból, szamárfogat vontatta végig a városon, 
közben a hóhér megkorbácsolta, akárcsak Xerxes pribékjei a Hellespontust. 

Ezt a néhány példát azért sorakoztattam fel, hogy mintegy ösvényt vágjak a régi jog bozótján 
keresztül, amely elvezet a legfurcsább, leggroteszkebb középkori jogintézményekhez: az 
úgynevezett á/llatperekhez. 


A KÖZÉPKORI ÁLLATPEREK 


Állatokat bíróság elé idézni és elítélni: olcsó téma a humorista számára. A napilapok tárcarovatai és 
vasárnapi mellékletei idevágó derűs apróságokkal szokták az olvasót felvidítani, miközben 
könnyedén és felületesen zavarják össze a fogalmakat. 

Kétféle állatpert kell megkülönböztetni: 

Egyik a nagy tömegben garázdálkodó kártékony állatok e/lűzését célozta. Ez egyházi bíróság elé 
tartozott. 

A perek másik fajtája egyes bűnös állatok ellen indult s célja a bűntett megtorlása volt. Világi 
bíróságok ítéltek benne. 

Az egyházi perek nem kívánkoznak könyvem keretébe. Csak azért emlékezem meg röviden róluk, 
hogy a két perfaj közti különbségre rávilágítsak. 

A középkor elemi csapásai között előkelő helyet foglaltak el az egyes vidékekre mérhetetlen 
rajokban zúduló apró állatok: sáska, hernyó, cserebogár, kígyó, béka, egér, patkány, vakond stb. 
Tönkretették a termést, gyakran éhínség szegődött a nyomukba. Az akkori tudomány tehetetlenül 
bámulta a vészt, nem bírt segíteni rajta. A nép tehát elfordult a tudománytól és a valláshoz 
folyamodott. 


A váratlanul lecsapó, kíméletlen erejű veszedelmet csupán azzal a magyarázattal tudták indokolni, 
hogy a démon keze van benne. Nem sáska legeli le a termést, nem egér rágja el a növény gyökerét, 
hanem maga a démon szállott a kártevő állatok testébe. A rémült emberek papjuktól várták a 
segítséget s követelték, hogy átkozza ki a Gonoszt. 

De a kiátkozási eljárásnál is meg kellett tartani a perjogi szabályokat: följelentés, védőrendelés, 
tárgyalás, vád, védelem, ítélet. Persze, hogy mindez ma komikusan hat, de a kor szemszögéből 
nézve éppen csak annyira volt különös, mint a modern időkben akárhány hagyományos angol 
szokás. Tudjuk, hogy a lőpor összeesküvés emlékére ma is őrség száll le a parlament pincéjébe s 
olajlámpással világít be minden szögletbe, nem rejtőzik-e gyanús dolog valahol? Mondani sem kell, 
hogy az egész pince ragyogó villanyfényben úszik. Es mégsem neveti ki senki az érdemes őrség 
hivatali buzgóságát. 

Az egyházi bíróság ítélete elsőbben intést tartalmazott (Monítoire.) Ha ez nem használt, következett 
az elátkozás. (Maledictio.) Nem az állat, hanem a démon ellen. 

Előfordult, hogy a világi bíróságok is megpróbálkoztak hasonló eljárással. Ezek aztán torzképei 
voltak az egyházi pereknek, mint azt egy reánk maradt részletes tárgyalási jegyzőkönyv derűsen 
szemlélteti. A per Svájcban folyt le, Glurns község bírósága előtt." 

Anno Domini 1519 Orsolya napján Wilhelm von Hasslingen, Glurns község bírájánál megjelent 
Simon Fliss stilfsi lakos és bejelentette, hogy Stilfs község lakosai nevében a mezei egerek ellen 
eljárást akar indítani, amint azt a törvény előírja. És minthogy előírás szerint ilyen esetben az 
egereknek védőre van szükségük, kérte, hogy a hatóság rendeljen ki részükre védőt, nehogy 
panaszra legyen okuk. E kérelem alapján a bíró nevezett mezei egerek részére védőként kirendelte 
Hans Grienebner glurnsi polgárt s őt e tisztében törvény szerint megerősítette. Ennekutána Simon 
Fliss vádlót nevezett meg Stilfs község lakossága részéről az egerek ellen éspedig Minig von Tartsch 
személyében." 


(Úgy látszik, az eljárás elhúzódott, vagy pedig évenként csak kétszer tartottak törvénynapot, mert a 
végtárgyalás csak 1520-ban történt, Fülöp és Jakab napját követő szerdán.) 

n Bíró Conrad Spergser. (Ez zsoldos kapitány volt Bourbon connétable seregében.) Szavazók: 
(megnevezve 10 polgár)." 

"Minig von Tartsch, Stilfs község egész lakossága által megbízott vádló előadta, hogy ő e napra 
törvénybe hívta Hans Grienebnert, a mezei egereknek nevezett oktalan állatok védőjét, mire az illető 
Hans Grienebner előlépett és az egerek nevében jelentkezett. 

Minig Waltsch suldeni lakos tanúként kihallgattatván, előadta, hogy ő 18 éve állandóan jár a stilfsi 
földeken keresztül és tapasztalta, hogy a mezei egerek ott jelentékeny károkat okoztak s a 
lakosságnak alig maradt szénája. 

Niklas Stocker stilfsi lakos előadta, hogy ő az ottani földeken segített dolgozni s mindig látta, hogy 
efféle állatok, melyeknek nevét nem tudja, a gazdáknak igen nagy károkat okoztak; különösen 
ősszel, sarjúkaszáláskor vette ezt észre. 

Vilas von Raining, jelenleg Stilfs szomszédságában lakik, de ezelőtt 10 éven át stilfsi lakos volt, 
előadja, hogy ugyanazt mondhatja, mint Niklas Stocker, sőt annál többet, mert az egereket ő saját 
maga is sokszor látta. 

Ezek után a tanúk vallomásukat esküvel megerősítették." 

(Mint látható, a bíróság mellőzte az érdekelt stilfsi gazdák meghallgatását és pártatlanságáról azzal 
tett bizonyságot, hogy csakis elfogulatlan és érdektelen tanúkat hallgatott ki: két szomszédfalubeli 
polgárt és egy helybeli napszámost.) 


Vád: 


"Minig von Tartsch vádat emel a mezei egerek ellen állandó károkozásaik miatt s előadja, hogy ha ez 
így megy tovább és a kártékony állatok nem távolíttatnak el, megbízói nem lesznek abban a 
helyzetben, hogy az adót lefizethessék s kénytelenek lesznek máshová költözni. 


Védelem: 


E vádra Grienebner előadja: A vádat megértette, azonban köztudomású, hogy védenceitől bizonyos 
hasznok is származnak (rovarok bábjait pusztítják), tehát számít arra, hogy a bíróság nem vonja meg 
tőlük az oltalmat. Amennyiben ez mégis megtörténnék, kéri, hogy a bíróság határozatban kötelezze a 
panaszosokat, jelöljenek ki részükre más területet, ahol békességben megélhetnek - továbbá 
rendeljen ki melléjük megfelelő karhatalmat, amely elvonulás közben megvédi őket ellenségeiktől, a 
kutyáktól és a macskáktól -, végezetül, amennyiben védencei közül némelyek várandós állapotban 
lennének, engedélyeztessék ezek részére elegendő kíméleti idő, hogy magzataikat világra hozhassák 
és magukkal elvihessék." 


Ítélet: 


A vádnak és védelemnek, valamint a tanúknak meghallgatása után akként ítéltetett, hogy a mezei 
egereknek nevezett kártékony állatok kötelesek Stilfs község szántőföldjeit és rétjeit 14 nap alatt 
kiüresíteni és onnan elköltözni, a visszatéréstől pedig örök időkre eltiltatnak; ha azonban az állatok 
közül némelyek várandós állapotban lennének, avagy zsenge koruk miatt az utazásra képtelenek 
volnának, úgy ezek részére további 14 napra oltalom biztosíttatik -, mindazonáltal az utazásra 
képesek tartoznak a 14 nap alatt odábbvonulni." 

Látnivaló, hogy a jogi formákat a legszigorúbban megtartották, s a bíróság éppoly pártatlan volt az 
ítélkezésben, aminő pártatlanságot tanúsított a kihallgatásnál. Az egereket el kellett ítélni, mert 


károkozó magatartásukat a kifogástalan tanúk bizonyították. De egyes elítéltekkel szemben különös 
méltányosságot tanúsított, követve az akkori joggyakorlatot, amely a várandós asszonyokat bizonyos 
kiváltságokban részesítette. Viszont ridegen elzárkózott a védő indítványa elől; nem jelölt ki más 
helyet a letelepedésre, egyszerűen kiutasította a bűnösöket a határból: menjenek, ahova akarnak. 
Mentek-e, maradtak-e nem tudjuk. 


Teljesen más természetű volt az egyéni bűnper, amelyet a bűnös állat nyakába akasztottak. Itt az 
ősrégi jogelv szólalt meg a bíróban, a ius talionis: szemet szemért, fogat fogért. Ha a büntetést végre 
lehet hajtani szökevény bűnösön, vagy meghalt emberen: miért ne lehetne megbüntetni a bűnös 
állatot is? A megtorlás és elrettentés rideg elmélete bűnhődést parancsolt; Themis istenasszony 
bekötötte a szemét és nem akarta látni, emberre vagy állatra sújt-e le a pallosával."?? 

Az első ítéletet, amelyről tudunk, 1266-ban hozták egy disznó ellen. Az utolsóval egy kancát ítéltek 
halálra 1692-ben. Tehát több mint négy évszázadon át tartott a páratlanul groteszk perek divatja. 
Összesen 93 teljesen hiteles feljegyzés és jegyzőkönyv maradt ránk, ami igen nagy szám, mert 
tekintettel kell lennünk arra, minő pusztítást végzett a régi levéltárakban a tűzvész, ellenség dúlása, 
emberek gondatlansága. A legtöbb eset Franciaországban fordult elő, de vannak adataink 
Németországból, Svájcból, Olaszországból is. Angliából kevés hiteles adatot ismerünk, de hogy ott is 
gyakori lehetett a bűnös állatok kivégzése, kiderül Shakespeare néhány sorából. A Velencei kalmár- 
ban Gratiano ezekkel a szavakkal támadt a kegyetlen Shylockra: 


Véreb szellemed 
Farkast vezérelt, mely emberhalálért 
Felköttetett, de a bítórul is 


Elszabadult rémlelke. 


Az eljárást az illetékes bíróság folytatta le. A vádat az ügyész képviselte. Előfordult, hogy a bűnös 
állatnak hivatalból védőt rendeltek. Kihallgatták az eset tanúit, esetleg helyszíni szemlét is tartottak 
s mindenről részletes jegyzőkönyvet vettek fel. Megtörtént az is, hogy bizonyos eljárási szabályok 
rendelkezése folytán a bűnös disznót kínpadra vonták és keserves sivalkodását beismerés gyanánt 
vették jegyzőkönyvbe. 

Az eljárás folyama alatt a vádlott állat bús /etartóztatásban töltötte napjait. Ugyanabban a 
börtönben, ugyanazon börtönőr felügyelete alatt, mint fogoly embertársai. Sőt a hivatalos számlák 
szerint élelmezéséért is ugyanannyit fizetett a hatóság a börtönőrnek, mint egy emberképű 
fogolyért. Ilyenkor csupán egy nehézség merült fel. Szabály szerint a foglyokról jegyzéket kellett 
vezetni. Minő néven vezessék be már most a raboskodó állatot? A bürokrácia úgy segített magán, 
hogy a négylábú vizsgálati foglyot a gazdája nevén iktatta be a listába, ilyenképpen: , X. Y. disznaja." 

Ha a főtárgyalás adatai alapján a vádlott állat bűnössége bebizonyult, a bíróság meghozta az 
ítéletet. Tudunk esetet 1499-ből, hogy az ítéletet annak rendje szerint kihirdették az elítélt állat előtt 
a fogházban, ahol a vizsgálati fogság szomorú napjait töltötte. A gyilkosságot elkövető állat 
büntetése halálra szólt. A kivégzési módok közül a legszégyenteljesebbet, az akasztást szokták 
elrendelni. De előfordulhattak súlyosabb esetek, amikor is a bűnös állat különös kegyetlenséggel 
marcangolta vagy döfködte halálra áldozatát. Ilyenkor azokat a szigorított büntetéseket alkalmazták, 
amelyek az elvetemült gonosztevők halálát szokták keservesebbé tenni. 1463-ban élve temettek el 
két disznót; 1386-ban ugyancsak egy disznót arra ítéltek, hogy a kivégzés helyére a hóhér 
kiszánkáztassa, vagyis lécekből összerótt farostélyon hurcolja végig a városon. 

A halálbüntetést a hivatalos hóhér hajtotta végre, nyilvánosan, az alakszerűségek megtartásával. A 
hóhér éppúgy megkapta a hivatalos díjazást, mint a rendes esetekben. Meulan, francia város 


levéltárában ma is megvan az 1403-i számadás egy elítélt disznó kivégzése körül felmerült 
költségekről. Így szól a nevezetes okirat: 

"A disznó élelmezésére a fogházban: 6 párizsi garas. 

"]t e m, a hóhérnak, aki Párizsból jött az ítélet végrehajtása céljából, a főbíró úr rendelete folytán 
54 párizsi garas. 

"]t e m, a szekér díja, melyen a disznót a vesztőhelyre vitték, 6 párizsi garas. 

"]te m, a kötélért, amellyel megköttetett és felakasztatott, 1 párizsi garas és 8 dénár. 

"] te m, kesztyűért 2 párizsi dénár." 

A számadásból az is kiderül, hogy a hóhér a drámai aktusnál kesztyűt használt, akárcsak emberen 
hajtotta volna végre az ítéletet. Arra is volt eset, hogy a disznó orrát levágták és a csonka fejre 
emberi álarcot illesztettek -, sőt néha felöltöztették az állatot, mellényt és nadrágot adtak rá, hogy 
még jobban megközelítsék az illúziót. 

Legtöbbször disznó szerepel vádlottként, egyben tanúságot téve a szülők hallatlan 
gondatlanságáról, akiket legalább is meg kellett volna csapatni, ha már a hóhér amúgyis kéznél volt. 
Ritkább a bika és a ló, még ritkább az öszvér és a szamár. 1462-ben egy macskát is felakasztottak, 
mert megfojtatt egy csecsemőt. 

Enyhébb esetekben a vádlott állat elkerülhette a halált. Ismerjük az 1395-ből származó szardíniai 
törvényt, amely a tilosba tévedő szamarakról szólt. Ha a szamár első ízben rándul ki a tilosba - 
rendelte a törvény -, le kell vágni az egyik fülét; visszaesés esetében a másikat is. Talán egyetlen 
eset a világtörténelemben, hogy a szégyenbüntetést éppenséggel a szégyent jelentő szamárfülek 
eltüntetése útján hajtották végre. 

Csak igen hiányos értesülésünk van arról az oroszországi bűnperről, amelyet egy öklelős 
természetű kos ellen indítottak. Csupán annyit tudunk, hogy a garázda állatot a bíró szibériai 
száműzetésre ítélte. A végrehajtás módozatairól és a száműzetés keserű kenyerét evő kosnak a 
szibériai magánéletéről nem maradtak ránk adatok. 


Többet tudunk a kutyáról, amely Alsó-Ausztria egy kis városában megharapott egy tanácsurat. A 
kutya gazdája bebizonyította ártatlanságát és felmentették. De a kutyának bűnhődnie kellett. Egy 
évi és egy napi fogházra ítélték a rút merényletért. Súlyosbításul nem a rendes tömlöcben kellett 
elszenvednie a büntetést, hanem a piactéren levő, kalitkaszerű rácsos fogdában. , Narrenketterlein" 
volt e vasketrec neve; a szégyenbüntetésre ítélt bűnösöket szokták belezárni és a nép 
csúfolódásának prédájául dobni. 

Ismerjük az illetékességi összeütközésnek épületes esetét is. 1314-ben a francia Moisy községben 
egy elszabadult bika felöklelt egy embert. A községgel szomszédos Valois gróf értesülvén róla, 
elfogatta a bikát és elrendelte a bűnvádi eljárást. A gróf tisztviselői kiszálltak Moisyba és 
szabályszerűen lefolytatták a bűnpert. Kihallgatták a tanúkat s a gyilkosság a bikára rábizonyult. A 
grófnak pallosjoggal bíró földesúri bírósága meghozta az ítéletet s azt ott helyben, a község 
akasztófáján végre is hajtották. Ekkor azonban Moisy község elöljárósága ráeszmélt, hogy a grófnak 
nem volt joga az ő területén eljárni. Megfellebbezte hát az ítéletet a megyei parlamenthez, mint 
főbírósághoz. A parlamentnek főtt a feje, mert a községnek igaza volt, viszont Valois hatalmas 
grófjával nem volt célszerű ujjat húzni. Azt a bölcs határozatot hozta tehát, hogy a grófnak nem volt 
ugyan joga eljárni a község területén, azonban a bika felakasztása helyesen történt, mert 
megérdemelte. 

Maradt feljegyzés a legfelsőbb kegyelem gyakorlásáról is. 

1379 szeptemberében Jussey község legelőjén három disznó megvadult, nekiment a községi kanász 
kisfiának és halálra marcangolta. Nagy kavarodás támadt, a disznók ide-oda szaladgáltak s a 
zűrzavarban a szomszéd földesúr kondája összevegyült a községi kondával. A földesúr, hogy 
lecsillapítsa a lázongó közvéleményt, elrendelte a bűnvádi eljárást s egyelőre mindkét kondát 
bezáratta a zálogoló ólba. De az első felbuzdulás után a földesúr is, az elöljáróság is észbe kapott, 
hogy ebből baj lehet. Ugyanis a legfőbb bíráskodást a burgundi herceg gyakorolta; ha ő bele talál 
avatkozni a bűnperbe, igen könnyen megtörténhetik, hogy nem éri be a három főtettes disznóval, 


hanem kivégezteti mindkét kondát, mint megannyi bűnsegédet. Ebben az esetben pedig nagy 
károsodás következik be, mert a kivégzett állatok húsát tilos volt kimérni. Kutyáknak vetették oda, 
vagy elásták a vesztőhely tövébe. A földesúr tehát fogta magát és személyesen jelentkezett 
kihallgatásra a burgundi hercegnél, a történelmi nevezetességű Merész Fülöpnél. A közbenjárás 
eredménnyel járt, sikerült a hercegnél kieszközölni a legfelsőbb kegyelmet. Rendelet ment a hercegi 
főbíróhoz, hogy érje be a három főbűnös disznó elítélésével, a többit pedig , noha a kanászgyerek 
halálos eseténél mindanynyian jelen voltak" - mégis kegyelemből bocsássa szabadon. 

Hogy az ilyen bűnperekben készült akták külső formájáról is képet nyújtsak, szó szerinti fordításban 
közlök egy igen érdekes jegyzőkönyvet és ítéletet. Csupán abban térek el az eredetitől, hogy itt-ott 
pontot teszek, mert a hivatalos szöveg végtelen hosszú és tekervényes szófüzéreit még elolvasni 
sem lehet egy lélegzetre. Ismét gyilkos disznóról van szó, ez azonban nem egymagában, hanem hat 
malacával együtt került vád alá, amiatt, hogy egy ötéves fiúcska halálát okozták. Az eset Savignyben 
történt, Savigny földesúrasszonyának pallosjogi területén. A bűnperben a koca tulajdonosát is perbe 
vonták, de egyéb baja nem történt. 


Az akta így hangzik: 


, Tárgyaltatott Savignyben, általunk, nemes Nicolas Ouarroillon bíró által 1457. január 10. napján, a 
megnevezett és idézett tanúk jelenlétében. 

Huguemin Martin, Savigny nemes földesúrasszonyának ügyésze vádat emelt Jean Bailly ugyanitteni 
lakos ellen amaz eset miatt, hogy az elmúlt karácsony elölti kedden egy koca és hat malaca, jelenleg 
nevezett földesúrasszonyság fogságában, tetten éretett, amint gyilkosságot és emberölést követett 
el az ötéves Jean Martinen, a nevezett Jean Bailly vétkességéből. Nevezett ügyész a nevezett úrnő 
bíróságának döntését kívánván igénybe venni, nevezett vádlott, általunk megkérdeztetett, kíván-e 
nyilatkozni a nevezett kocának és malacainak most említett ügyében? Minekutána először, 


másodszor és harmadszor is figyelmeztetve lett, hogy amennyiben nincs pergátló kifogása, mindent 
előadhat a nevezett koca bűnösségének és bűnhődésének kérdésében: a nevezett vádlott 
kijelentette, hogy nincsen semmi előadni valója; aminek folytán nevezett ügyész azt a kérelmet 
intézte hozzánk, hogy minden további haladék nélkül hozzunk határozatot ebben az ügyben. Ez okból 
mi, fentnevezett bíró, adjuk tudtára mindenkinek, hogy következőleg ítéltünk: 

Tekintettel arra, hogy a vádló által elénk terjesztett eset kellőképpen bizonyítva van, hivatkozással 
a burgundi hercegség jogszokásaira és törvényeire, kimondjuk és kihirdetjük, hogy Jean Bailly 
disznaja Savigny földesúrasszonyának ítélkezése alá bocsáttatván, akasztassék fel a két hátulsó 
lábánál fogva Savigny úrnő jogterületén levő bitófára. Ami pedig a nevezett disznó szopós malacait 
illeti, kimondjuk és kihirdetjük ama határozatunkat, hogy ámbátor nevezett malacok véreseknek 
találtattak, bűnösségük még sincs kellően bizonyítva, miért isügyükelkülönítendő sa 
kitűzendő új hatásnapig Jean Bailly gondozására bízandók, feltéve, hogy Jean Bailly 100 garas 
perköltségbiztosítékot tesz le arra az esetre, ha a malacok bűnössége mégis megállapíttatnék. 

Kihirdetés után nevezett ügyész kérte, hogy az ítélet részére írásban kézbesíttessék, miért is én 
alulírott Huguenin de Montgachot, a burgundi herceg Ő Magasságának udvari jegyzője, kiadtam neki 
a jelen okiratot, a fent írt napon és a megnevezett tanúk jelenlétében. Ita est." 


Ebben a bonyolult ügyben a derék Montgachot, Ő Magasságának jegyzője, még három okiratot 
állított ki. Egyik arról szólt, hogy a malacok gazdája, a sokszor megnevezett Jean Bailly kijelentette: 
neki nincs egy árva garasa sem perköltségbiztosíték céljára, és egyáltalán nem hajlandó felelősséget 
vállalni a malacok jövőbeli magaviseletét illetően. A másik okirat az öreg disznó halálos ítéletének 
végrehajtásáról vétetett fel és a kivégzés megtörténtét igazolja. Legérdekesebb a harmadik, amely 
az immár árva malacok ügyének eldöntéséről szól. A póttárgyalást február 2-án tartotta meg a 
nevezett bíró, a nevezett ügyben, a nevezett személyek jelenlétében és salamoni bölcsességre valló 
ítéletet hozott. Kimondotta, hogy miután a malacok gazdája nem volt hajlandó letenni a 


perköltségbiztosítékot, a hat malac uratlan jószágnak tekintendő s mint ilyen, az ország jogszokásai 
értelmében a földesúrnőnek átadandó. 

Így aztán mindenki jól járt. A disznótartó gazda szabadult a kártérítés alól, a földesúrnő megkapta a 
malacokat, a hatósági személyek felvették a díjaikat és az ifjú malacok büntetlen előéletűek 
maradtak. 


REGÉNYES JOGTUDOMÁNY 


Bajos a barokkot a romantikával rímeltetni. De nem tudom másképpen jellemezni a jogászoknak azt 
a csoportját, amely a XVIII. század elején tűnt fel a német egyetemek táján és a jogtudomány száraz 
talajából virágokat fakasztott, ha furcsákat is. Akinek módja van végigpillantani a korbeli 
disszertációk, disputációk, kommentárok és traktátumok temérdeknyi tömegén, valóban olyasmit fog 
érezni, mintha a jogélet vadvirágos mezeje tárult volna elébe; virágos is, vad is. 

Ezek a tanulmányok regényesen dolgozzák fel a jogkérdéseket. 

íróik nem az egyes jogintézményeken próbálták ki az elméjük élességét. A mai jogtudós kiszemeli, 
mondjuk, a bérleti jogot, örökjogot, családi jogot, váltójogot s külön-külön ír róluk több-kevesebb 
lével feleresztett tanulmányt. A német barokk jogász nem így fogott a munkába. Ő személyt vagy 
tárgyat szemelt ki s azt sétáltatta végig a jogintézményeken. 

Megírták a molnárok jogát, pékek jogát, kovácsok jogát, trombitások jogát, de még az örömleányok 
jogát is. Parókás komolysággal tárgyalták a kutyajogot, galambjogot, méhjogot. Tollhegyre tűzték a 
szerelmes levelek körüli jogviszonyokat, a pofonokat illető jogi lehetőségeket, megoldották a 
kísértetjárás folytán keletkezett jogi problémákat. 

S mindezt a barokkot jellemző pompakereséssel, lényeg helyett lélektelen csillogtatással, üresen 
terjengő dialektikával. 


Szóval: regényesen. 


A KUTYAJOG 


De jure canum (A kutyák joga) - ezzel a címmel adta ki Heinrich Klüver wittembergi ügyvéd 1734-ben 
népszerű értekezését a kutyák jogáról. A kisded művet iskolában lehetne tanítani, mint a barokk 
észjárás szemléltető példáját. 

Első fejezete a kutya méltatásával foglalkozik. Történeteket mesél tanulékonyságáról, hűségéről. 
Mesélő kedve szokatlan területekre is ragadja a 23. és 24. paragrafusokban. 

23. §. Történt, hogy egy szegény özvegyasszony tyúkja hűségesen lerakta az illő számú tojásokat, 
de a kiköltésre nem maradt ideje, mert hogy, hogyan nem, megdöglött. A szegény aszszony kezét 
tördelte. Vége a tyúkászatnak, a tojásokból nem lesz csirke. Ám kiskutyája mintha megértette volna 
a helyzetet, ráült a tojásokra és valamennyit kiköltötte. 

24. §. Egy vajákos parasztasszony különleges tyúkeledelt készített, amitől a tyúkjai jó tojósak lettek 
volna. De kutyája megtorkoskodta az ételt s mi lett az eredmény? Tyúk módjára egyik tojást a másik 
után potyogtatta, amig csak a csemege hatása tartott. 

Csak a harmadik fejezetben fordulnak elő az ebjogi kérdések. Felvonulnak a házikutyák és veszett 
kutyák, mint különböző jogi bonyodalmak előidézői. Megjelenik a színen a sintér. Ennek a szerepe 
nem olyan egyszerű, mint gondolnók. A régi céhek szabályai szerint sintérséget viselt ember nem 
lehet a céh tagja, mert mesterségét a becstelen élethivatások közé sorolták. Mármost előfordulhat, 
hogy valamely tisztes iparos agyonüt egy kutyát. Jogkérdés: mennyiben minősül az ilyen 
mesterember alkalmi sintérnek, úgyszólván kontár gyepmesternek? 

Klüver doktor kutyái az örökjogba is belevakkantottak. Megtudjuk, hogy a kutya nem tekinthető ági 
vagyonnak, tehát azt a hitvestárs örökli. Viszont a kutya nyakravalója csak az esetben illeti meg a 


hitvestársat, ha egyszerű szíjból készült. Amennyiben ezüsttel van kiverve, átadandó az ági 
örökösöknek. 

Még sok érdekes ebkérdést vakar körül a szerző, de helyettük inkább egy másik mesterművét 
ismertetem: a postakocsiban született gyerekről írt, több kiadást megért tanulmányát. 


A POSTAKOCSIBAN SZÜLETETT GYEREK ÉS A FUVARDÍJ 


Teljes címe ekképpen hangzik: Kurtzes Bedencken über die Juristische Frage: Ob eine schwangere 
Frau, wenn sie wárender Reise auf den Wagen eines Kindes genesen, für selbiges Fuhr-Lohn zu 
geben gehalten sey. (Jenae, 1709.) (Rövid elmélkedés eme jogtudományi kérdésről: Vajon egy terhes 
asszony, hogyha utazás közben a kocsin gyermeket szült, ezért is köteles-e fuvardíjat fizetni?) 

Mielőtt a vitás gyermek a postakocsiban megszületnék, a szerző azt a kérdést tárgyalja, hogy 
magányos nőnek egyáltalán illik-e utaznia? Idézi Beier jenai professzort, aki határozottan ellene van 
az efféle utazgatásoknak: ,guia suspectum reddunt pudicitiam." (Mivel gyanússá teszik a 
szemérmet.) Ezt az eshetőséget, már mint hogy a szemérmetesség körűi gyanú támadhat, a szerző 
is elismeri. De rábukkan egy fontos mentőkörülményre: lehetséges - mondja -, hogy az asszonynak 
dolga van és így muszáj utaznia. Ha pedig netán valamelyik útitárs pajzán ajánlatokkal kerülgetné az 
egyedül utazó úridámát, erre az esetre a szerző pompás visszavágást tanácsol, utalással a 
szeméremre. Azt kell felelnie a csábítónak: ,Ha ön valóban szeret, ne akarjon megfosztani attól, ami 
szeretetreméltóvá tesz." Nagyobb hatás kedvéért ez franciául foglaltatik a szövegben, szóról szóra 
úgy, amint a szerző valamelyik francia anekdótás könyvből kipuskázta. (S/ vous maimez, vous ne 
songerez pas fr me ravir ce gui me rend aimable.) 

Ezek után megtörténik az értekezés alapjául szolgáló esemény: a magányosan utazó hölgy a 
postakocsiban váratlanul gyermeket hoz a világra. Az orvosi segély kérdése a szerzőt nem érdekIli, 


neki csakis a jogkérdés a fontos: vajon az újszülött gyerekért külön meg kell-e a fuvardíjat fizetni? 
Mai nyelven szólva: kell-e a gyerek számára is jegyet váltani? 

Két eset lehetséges. 

1. Ha az asszonyság az egész kocsit kibérelte. Ebben az esetben joga van bárkit felvenni vendégül s 
a fuvaros nem igényelhet érte külön díjat. A gyermek ilyen vendégnek tekintendő. 

2. Ha csupán a maga részére váltott jegyet. Ezt a lehetőséget már több tudós tárgyalta s általában 
az a nézet alakult ki, hogy a gyereknek nem kell jegyet váltani: , guia partus est portio mulieris, vel 
viscerum" (mivel a magzat az asszonynak, illetve belsejének része). A szerző is vallja ezt a nézetet, 
de egészen más indokból s úgy látszik, azért írta meg az egész értekezést, hogy saját újszerű és 
meglepő indokait a maradi jogászvilág indokai helyébe iktassa. Az előbb említett indok, amely szerint 
a gyermek a nő testének részét alkotja s így éppoly kevéssé tekinthető külön személynek, mint a nő 
egyéb belső részei, - nem áll meg. Illetőleg megáll, de csakis addig az időpontig, amíg a gyermek 
belül rejtőzködik. Mihelyt elvált a mamájától, önálló személyiségnek tekintendő. 

Mik tehát a döntő erejű új indokok? 

1. A gyermek nem foglal el külön ülőhelyet, tehát a fuvaros nem károsodik. Amennyiben az anyja 
nem bírja az ölében tartani, ez esetben sem kell ülőhelyre tenni, hanem le lehet fektetni a kocsi 
fenekén szalmára. 

2. A fuvaros láthatta, hogy a nő más állapotban van, tehát számolnia kellett a szaporulattal. 

Ez hát világos. Ám változik-e a helyzet, ha a nő előrelátásból bölcsőt is visz magával? Igen, változik, 
mert a bölcső helyet foglal el a kocsiban. De ebben az esetben sem a gyerekért kell fizetni, hanem a 
bölcsőért. Viszont csakis akkor, ha a fuvaros bizonyítja, hogy a bölcső által elfoglalt helyet kiadhatta 
volna másnak. 

További bonyodalom: a nő nem akar a bölcsőért fizetni. Mire van joga ilyenkor a fuvarosnak? 
Visszatarthatja a bölcsőt. Igen, de minő joghatállyal? Zálogjoggal vagy csupán megtartási joggal? A 
kettő nem ugyanaz, mert ha csupán megtartási joga van, akkor egy másik, zálogjogos hitelező a 


kielégítésnél megelőzi. A szerző temérdek jogi tekintély idézése után oda lyukad ki, hogy a fuvarost 
csak megtartási jog illeti. Aki kételkedik az idézetek helyességében - írja végül -, lapozza fel 
Harprecht doktor Recht der Fuhrleute (A fuvarosok joga) című, elismert tekintélyű könyvét, ott 
valamennyit megtalálhatja I. cap. 4. §. I. pag. 63. 

Nem kételkedtem és nem lapoztam fel a nagytekintélyű könyvet. 


A SZERELMES LEVELEK JOGTERÜLETE 


Ha már az újszülött körül támadt jogi bonyodalmakkal foglalkoztam, kitérek az előzményekre is. 

Bernhard Pfretzscher vittembergai jogtudós kirándult erre az eddig elhanyagolt jogterületre és 
megírta közérdekű munkáját a szerelmes levelekről: De litteris amatoriis. Von Liebesbriefen. (A 
szerelmeslevelekről.) (Vitembergae, 1744.) 

A tanulmány két részre oszlik. Külön tárgyalja a tisztességes szerelmet és külön a bűnöset. 

Első eset, első kérdés: kiskorú fiatalember szerelmes levele mennyiben kötelez a házasságra? 
Felelet: ha a szülők beleegyeztek a levélírásba, igen - egyébként nem. A döntés helyes, ámbár a 
gyakorlatban aligha fordult elő Papinianus óta, hogy szerelmes leveleket szülői engedéllyel írtak 
volna. 

További kérdés: kötelez-e házasságra az elmebajos szerelmes levele? A kérdés nem egyszerű, mert 
ha szorosan vizsgáljuk az eseteket, akad akárhány, amelyben éppenséggel a szerelem zavarta meg a 
levélíró eszét. Néha olyan mértékben, hogy hasonlóvá lett az őrülthöz. Egyes jogtudósok szerint az 
ilyen megveszekedett szerelmest csakugyan elmebajosnak kell tekinteni, tehát szerelmes levele nem 
kötelez. Szerző álláspontja: orvosszakértőket kell meghallgatni a téboly fokának pontos és teljes 
kiderítése céljából. 


Más komplikáció: részeg ember szerelmes levele mennyiben kötelez? A részegség fokátó/ függ - véli 
a szerző. 

Óvatosan kell eljárni a szerelmes levelekben foglalt, nem egészen világos nyilatkozatok értelmezése 
körül. A jogvélemények egyetértenek benne, hogy az általános, közhelyszerű szólamok kötelezésre 
nem alkalmasak. Például: , Enyém vagy. Légy az enyém stb." Ellenben igenis, házassági ígéretnek 
tekintendők az efféle megpúpozott mondatok: , Enyémnek akarlak, bármit beszéljenek is az 
emberek." - ,Enyém vagy, drága szívem, sohasem hagylak el." - , Csak a halál választhat el 
egymástól." 

Csupa hasznos útbaigazítás a levelező ifjúság számára. Különösen a példatár legutolsó frázisa: , Ha 
valaha megházasodom, csakis téged veszlek el." A szerző szigorú jogi álláspontra helyezkedik s ezt a 
nyilatkozatot a feltételes ígéretek közé sorolja. A lex permittens szabálya szerint halasztó feltétel 
esetén a szerződés hatálya csak a feltétel teljesedésével áll be. Ha tehát a levélíró sohasem 
házasodik meg, az illető kisasszony elvételére sem lehet kötelezni. 

A tisztes szerelem jogterületén a legutolsó kérdés: mi történik, ha a levélre a címzett nem válaszol? 
A szerző szerint nem is köteles válaszolni. Kellő hatályú kijelentés akkor is kötelez, ha a megtisztelt 
hölgy nem felel. Kétség esetén eskü ítélendő meg a nő javára, hogy miképpen értelmezte a levelet. 

A bűnös szerelemmel a szerző röviden végez. Ebbe a rovatba a házasfelek szerelmes levelei 
sorolandók. Tudniillik, amelyeket harmadik személyekhez írnak. Ha a feleség vetemedik ilyesmire, a 
férj kétféleképpen járhat el: 

1. Amennyiben a nő tapasztalatlanságból, oktalanul cselekedett, meg kell bocsátania. 

2. Amennyiben tudatosan levelezett, a férj megpofozhatja. Célszerűségi szempontok is indokolják a 
kellő időben alkalmazott pofont, nehogy utóbb súlyosabb rendszabályokhoz kelljen folyamodni. 

S ha a nő leplezi le a férjet? Ő nem veheti igénybe a pofont, mint megtorló és elrettentő eszközt, 
hanem békésen kell az ügyet rendeznie. 


Ezzel az elfogultságra valló okfejtéssel a szerző hihetőleg végleges rendet teremtett a szerelmes 
levelek körüli jogkérdések bozótos rengetegében. 

A kis tanulmány olvasása közben felébresztette figyelmemet a szerző ama állítása, hogy a 
szerelemtől meg lehet bolondulni. Ismeretes a spanyol Ouevedo művecskéje a szerelem őrültjeinek 
kórházáról, de hát ez nem egyéb, mint a XVII. század nagy szatirikusának incselkedése. Ellenben 
tudományos szakáll-lengetéssel toppant elém a helmstádti egyetem orvosi fakultásának véleménye 
az 1726. esztendőből. 

Okot az adott rá, hogy egy ifjú evangélikus teológus beleszeretett az apja cselédlányába. A lány 
református volt s így a házasság elé vallási akadály tornyosult. Egyszerre csak az evangélikus 
templomban a hívek vallását gyalázó cédulákra akadtak. A nyomozás kiderítette szerzőjüket az ifjú 
teológus személyében. De hát miért gyalázta a fiatalember a tulajdon hitét? Az egyházi tanács elé 
idézték s ott mindent bevallott. Fe/ akarta izgatni az evangélikus papságot, hogy válaszképpen 
fokozott erővel támadjanak a reformátusokra, erőteljes hitvita fejlődjék ki s a leány a vele közlendő 
érvektől meggyőzetvén, térjen át az evangélikus vallásra. 

Bonyolult teológus-szerelem! 

Az egyházi hatóság hibát sejtett és a helmstádti orvosi fakultáshoz fordult. Emez így válaszolt: 

nResponsum Facultatis Medicae (Az Orvosi Kar döntése). Minek utána közöltettek velünk a cand. 
theol. C. H.-ra vonatkozó ügyiratok s véleményünk kéretett arra nézve, vajon az ügyiratokból 
megállapítható-e, hogy nevezett candidatustól a Judicium rationis per nimium amorem 
pervertáltatott légyen (vagyis, hogy elment az esze a felette nagy szerelemtől), ez okból Mi, az itteni 
orvosi fakultás Dékánja, Szeniorja és Professzorai az ügyet gondosan áttanulmányozván és 
mérlegelvén, nézetünket akként összegezzük, hogy az ügyiratokban foglalt körülményekből valóban 
arra lehet következtetni, miszerint az illető egyén fejében nincs minden rendben, miután az Amor 
frustratus (csalódott szerelem) melankóliára hajlamos egyedeknél az elme megzavarodását idézheti 
elő, úgyhogy az illető cselekménye nem számítható be." 


Múlt az idő s a teológus szerelmi ügye tovább kúszott az akták útvesztőjében. Az orvosi fakultás 
véleményét áttették a wittembergai egyetem jogi fakultásához. Ez orvosszakértői vizsgálatot rendelt 
el. Az orvosok elővették a teológust, megvizsgálták és eljárásukról jegyzőkönyvet vettek fel. A 
jegyzőkönyv szerint az ügy meglepő eredménnyel végződött: a teológus kijelentette, hogy neki 
kutyabaja s immár egyáltalában nem is szerelmes... 


A KÍSÉRTETJOG ÉS A POFONJOG 


A regényes jogtudósok atyamestere a hallei egyetemen működött. Samuel Stryk, latinosan Strykius 
volt a neve. Egyebekben jogkari dékán, udvari titkos tanácsos, szóval jelentékeny férfiú, aki 
termérdek tanulmánnyal ékesítette a jogi irodalmat. Egyik leghíresebb könyve volt: De jure 
spectorum (A kísértetek joga.) (Halle, 1700.) 

Ebben a kísértetjárás folytán keletkezhető és tisztázatlan jogi bonyodalmakat teszi tisztába. 

Főként a bérleti jog körül támasztottak zavart a garázda szellemek. Felmondhatja-e a bérlő lakását, 
ha szellemek jelentkeznek benne? Amennyiben a kísértetjárás elviselhető, például a szellemek 
csupán a ház félreeső helyén próbálkoznak szelídebb kopogással vagy enyhébb üvöltéssel: a bérletet 
nem lehet Felmondani. Súlyosabb természetű kísértetjárás esetében a bérlő felmondhat. A 
háztulajdonos köteles a felmondást elfogadni, kivéve, ha bizonyítja, hogy azelőtt a házban semmiféle 
rendellenesség sem fordult elő s ha újabban kísértetek ütöttek benne tanyát, az onnan van, hogy az 
új bérlő bizonyára boszorkányokat és varázslókat uszított maga ellen. 

Bebizonyított kísértetjárás esetében az adásvételi szerződés semmis. Sőt, ha a vő apósától ilyen 
megszállott házat kapott hozományul, visszaadhatja és a hozomány kiegészítését követelheti. 
Kísértetes házaknál adóelengedésnek is helye van. 


A gonosz szellem nemcsak házakat szállhat meg, de embereket is. Mi történjék, ha a házasfelek 
valamelyikébe búvik bele? Ha ilyesmi még a jegyesi állapot tartama alatt mutatkoznék, a másik fél a 
házasságtól visszaléphet. De ha már megkötötték a házasságot, tűrni kell. Válásnak helye nincs. 
Példa: megtörtént egy jámbor életű asszonnyal, hogy kobold szállott meg benne. A gonosz lélek 
mesterkedése abban nyilvánult meg, hogy az asszony egyre piszkosabb lett s a házból sorban 
eltünedezett minden értékes holmi. A férj teljesen tönkrement, de ki kellett tartania a feleség 
mellett, mert a züllesztés a kobold műve volt, a nő nem tehetett róla. 

Fontos kérdés, hogy a szellemek útmutatásával talált kincs megjilleti-e a találót, avagy elkobozható- 
e az állam javára? Ajánlatos az óvatosság, mert lehetséges, hogy a kincsőrző szellem nem az ördög 
megbízottja, hanem esetleg jó lélek. Viszont rossz szellemek közbenjárása esetén különbséget kell 
tenni. Ha a szellem nem csinál egyebet, csupán megmondja, hogy hol van a kincs s az illető a maga 
emberségéből a kincset meg is találja és hazaviszi: a lelet az ő jogos tulajdona lesz. Ellenben, ha a 
szellem kioktatja, minő titkos varázslatokkal lehet a kincshez hozzáférni, vagyis eszközt szolgáltat a 
szerzéshez: a kincs elkobozható. 

Sok egyéb kérdés csomóját bogozza még ki Strykius professzor. Lehet-e holttá nyilvánítani 
távollevő férjet azon az alapon, hogy a lelke megjelent kísérteni? Nem, mert a jelenés esetleg 
csaláson alapulhat. - Gyilkosság esetén elég bizonyíték-e, ha a tett helyén az áldozat szelleme 
véresen megmutatkozik? Nem, az előbbi okból. - Menti-e a bűncselekményt, ha a tettest kobold 
beszélte rá a tettre? Csak abban az esetben, ha bizonyítható, hogy a kobold sűrűn kerülgette az 
embert és megfenyegette: ha vonakodik, kitekeri a nyakát. 

Strykius dékán másik nevezetes műve a pofonjog körüli jogvitákat rendezi. Címe: Tractatio juridica 
de alapa (Jogi értekezés a pofonról). 

A munka négy fejezetre oszlik; a jogi kidolgozás komolyságának és alaposságának illusztrálására. 
Íme címeik: 

I. De alapae descriptione, vagyis a pofon fogalmának meghatározása. 


II. De subjecto actívo, vagyis aki a pofonokat adja. 

III. De subjecto passívo, azaz aki a pofonokat kapja. 

IV. De effectu alapae, vagyis a pofon következményei. 

Nem követem a professzor tudományos beosztását, csupán hozzá nem értő módjára mondok el 
egyet-mást, amit a fejtegetésekből tudni érdemes. Az ember azt hinné, hogy tulajdonképpen az 
egész első fejezet fölösleges, mert hiszen pofon az pofon, nem kell magyarázni. Dehogyis nem. Még 
abban megegyezhetnek a vélemények, hogy ha valakit lábbal rúgnak képen, nem lehet pofonról 
beszélni, - de ott már igen finom megkülönböztetésié van szükség, ahol olyan ember adja le a 
pofont, akinek a kezéről hiányxik valamennyi ujja. Hogy ilyen eset valósággal előfordult-e a világ 
teremtése óta, mellékes, - az előfordulás lehetősége az, ami a vérbeli jogászt izgatja. Szóval, az ilyen 
pofon nem pofon. 

Humánus Felfogásra vall a szerző ama fejtegetése, hogy a gazdának nincs joga a cselédet 
felpofozni. Viszont bizonyos esetekben a férj törvényes joggal megpofozhatja a feleségét, 
nevezetesen, ha tetten éri, amint mással csókolózik; avagy - mint ezt már tudjuk - idegen férfinak 
szerelmes levelet Ír, avagy elcsavarog és csak késő este tér haza. Ellenben ha úgy törüli képen, hogy 
elered az orra vére, az már válási ok. 

De mi történik, ha a feleség pofozza meg a férjét? Ilyenkor két eset lehetséges: 1. ha a férj erősebb, 
mint az asszony, nyugodtan visszapofozhatja; 2. ha gyengébb és a megtorlási akció nem kecsegtet 
sikerrel, válópert indíthat ellene. Mindkét esetben megvan a férjnek az az alternatív joga, hogy vegye 
tudomásul a pofont, nyugodjék bele és ne csináljon semmit. 

Szóbeli sértést tilos pofonnal megtorolni. Ez a jogelv már csak azért is fontos, mert felmerült a 
következő jogkérdés: Ha táncestély alkalmával valamely úr táncra kér valamely hölgyet s a hölgy a 
táncot megtagadja, van-e joga az illető úrnak az illető hölgyet pofon vágni? A döntés természetesen 
nemleges, mert egyrészt a hölgy azzal táncol, akivel akar - másrészt, ha a táncmegtagadás 


sértésnek lenne is tekinthető, ez csak olyan, mint a szóbeli sértés, tehát pofonnal megtorolni nem 
szabad. 

Táncmulatságon s hasonló alkalmakkor egyéb dolgok is történhetnek. Rossz erkölcsű férfiak meg 
szokták cselekedni, hogy jó erkölcsű kisasszonyokat olyan tapogatásokkal illetnek, amely 
tapogatások a tánc lebonyolításához nem éppen szükségesek. Ilyenkor a merénylőt azonnal pofon 
lehet vágni, mert jogszabály, hogy ki mivel vétkezik, azzal bűnhődjék. Amit a bűnös férfikéz 
vétkezett, a sértett nő keze megtorolhatja. 

Sok hasznos tudnivaló akadna még a pofonjog terén, de az már csak a jogtörténészeket 
érdekelheti. 

, Hasonló barokk jogi értekezés ijesztően nagy tömegben foglalja el a nagyobb könyvtárak polcait. 
Írtak a hajadonjogról és összepereltek a kérdésen, vajon felteheti-e a menyasszonyi koszorút, aki 
lánykorában erőszaknak esett áldozatul? Egyik jogtudós azt vitatta, hogy igen; a koszorú az erkölcsi 
ártatlanságnak a jelképe s a merénylet csak fizikai következménnyel járt, a lány erénye nem 
szenvedett csorbát. A betűjogászok felhördültek: akárhogyan veszti el valaki az ártatlanságát, nem 
léphet annak jelképével az oltár elé. Akadt közvetítő vélemény: jó, legyen tilos az ilyen ara fején a 
koszorú, ám biztosítani kell részére a jogot, hogy legalább a koszorú árát követelbesse a vőlegénytől. 

Egy Simon Christoph Ursinus nevű doktorjelölt tudori értekezést izzadt ki az örömleányok jogáról, 
bizonyára szorgos tanulmányutak alapján. (De guaestu meretricio.) Mikor nevezhető valamely 
nőszemély meretrix-nek? Ha pénzért osztogatja a kegyeit. Azonban, ha nem fogad el pénzt, hány 
gavallér kell ahhoz, hogy a nevet megérdemelje? A tudomány nem foglal határozottan állást; némely 
szerző szerint negyven szükségeltetik. Amit a meretrixnek adtunk, nem lehet visszakövetelni; ha 
hitelt élveztünk és zálogot adtunk, a zálogot ki kell váltani. Ha nem fizettünk és zálogot sem adtunk, 
csupán megígértük a tiszteletdíjat, az ígéret kötelez. - Az élesszemű jogászsarj figyelme elől nem 
menekülhetett semmiféle lehetőség. Végrendelkezhetik-e a meretrix? s ha igen, tehet-e kegyes 
alapítványt? Alighanem Phyrne járhatott a szerző eszében, aki állítólag ajánlatot tett arra, hogy 


felépítteti Téba falait a keresetéből. - Legeslegcifrább jogkérdés: ha az ilyen lány letér a polgári 
takarékosság ösvényéről és a keresményét könnyelműen elpazarolja: lehet-e gondnokság alá 
helyezni? A válasz tagadó s így a szerző megmenekült annak a részletezése elől, miképpen 
képzelendő el a gondnok működése? 

Írtak a szakáll jogáról, a hallgatás jogáról, az orrjogról, lábjogról, kézjogról, sőt külön a jobb és bal 
kéz jogáról, valamint az egyes ujjak jogáról stb. 

Stb.? 

Még ennek is van külön joga! 

Igenis, a szerény és semmitmondó , s a többi", amely eleddig nem élt önálló életet, hanem 
alázatosan elsikkasztva a tulajdon létét, beérte azzal, hogy csupán utaljon más, előkelőbb fogalmak 
lécezésére, - ez a páriaként tengődő, soha észre nem vett és nem méltatott , s a többi" Strykius 
professzor jóvoltából kilépett a páriasorból és emelt fővel csatlakozott a többi jogi fogalomhoz, mint 
a mesebeli rút kis kacsa, amelyről kiderült, hogy fényes fehér hattyú. 

Strykius könyvet írt róla ezzel a címmel: T7Tractatio juridica de Etcaetera. Vagyis: Jogi értekezés a 
Satöbbiről. Mi a Satöbbi története? mi a lényege? mikor szabad használni? minő bajok 
származhatnak a helytelen használatból? s a többi. 

Például, ha valamely jogi aktusnál fel kell sorolni az uralkodó fejedelem valamennyi címét, nem 
szabad a harmadik vagy negyediknél a címek hosszú sorát megakasztani azzal, hogy rövidség okáért 
odaírjuk: s a többi. Továbbá: a jegyző felelős a nála felvett okiratokért, tehát óvakodjék a ,, s a többi" 
használatától, mert ebbe a rosszindulatú ügyfél beleköthet. 

Azt is megtudjuk a kitűnő kis munkából, hogy akkoriban súlyos becsületsértés volt, ha valakinek azt 
mondták: 7e Satöbbi! (Du Etcaetera!) Bár - mint ezt már tudjuk - pofonütni nem volt szabad az ilyen 
sértegetőt, viszont fel lehetett jelenteni, s a bíró köteles volt keményen megbüntetni. Ugy látszik, a 
szigorú büntetések nemcsak a megtorlásra voltak alkalmasak, hanem azt is elérték, hogy a sértő szó 
használata lassanként elmaradt, s ezzel a Satöbbi becsülete is helyreállott. 


S a többi. 


A halhatatlan nem csalhatatlan 


1878. március 11-én a francia tudományos akadémia érdekes jelenetnek volt a színhelye. Du Moncel 
nevű természettudós bemutatta Edison új találmányát, a fonográfot. Nagy volt a gyülekezet 
meglepetése, amikor a kis élettelen gép egyszerre csak megszólalt és hűségesen visszamondta a 
bemutatónak imént elhangzott szavait. 

Egyszerre egy öreg akadémikus, Bouillaud nevezetű, felpattant zsöllyéjéből, nekirohant Du 
Moncelnek és tudóshoz nem egészen méltó felháborodással torkonragadta... , Nyomorult - rivallt rá 
-, majd éppen egy hasbeszélő fog bennünket becsapni!" 

Az esetet a szemtanú Camille Flammarion mondja el, L"inconnu (Az ismeretlen) című híres 
könyvének első fejezetében. Hozzáteszi, hogy a dühös öregúr egy félév múltán sem csillapodott le. 
Az akadémia szeptember 30-án megint ülést tartott, a makacs kétkedő szót kért és kijelentette, hogy 
érett megfontolás után fenntartja a véleményét: a fonográf hasbeszélőnek volt a mutatványa. , Mert 
nem lehetséges - mondotta -, hogy az emberi beszéd nemes hangszerveit hitvány fém pótolhassa." 

A jó emberről sohasem hallott volna az utókor, ha Flammarion meg nem örökíti a nevét. De volt az 
akadémiának egy valóban halhatatlan nevű tagja: Lalande, a nagy csillagász: 1781-ben lépett a világ 
elé Blanchard repülő és kormányozható csónakjával. A nagyközönség fantáziája lobbot vetett, már- 
már látták Párizs fölött cikázni a repülő emberek rajait. Lalande sietett lehűteni a lelkesedést. Cikket 
írt a Journal de Paris 1782. május 18-i számába. Cikkében a tudomány nehezékével lehúzta a repülő 
csónakot a levegőből. , Akárhonnan vesszük szemügyre a kérdést - írta -, teljességgel lehetetlen, 
hogy az ember a levegőbe emelkedjék és ott fenn lebegjen. Ehhez óriási méretű szárnyak 
kellenének, s azokat másodpercenként három lábnyi sebességgel kellene mozgatni. Csak a bolond 
hiheti, hogy ilyesmit meg lehetne valósítani." 

1783. június 5-én a Montgolfier-testvérek felbocsátották az első léghajót... 


Rá egy hónapra, 1783. július 11-én Jouffroy márki, a gőzhajó feltalálója, megtette első útját kerekes 
hajójával a Saőne folyón. Találmányát a kormány elé terjesztette. Ez továbbította a párizsi 
akadémiához. Vélemény: a kísérlet semmit sem bizonyít, az üggyel nem érdemes foglalkozni. 

A levegő és a víz első hódítóit megbuktatta a tudományos vizsgabizottság. A vasút pionírjai sem 
jártak jobban. A hivatalos tudomány kézlegyintéssel intézte el a találmányt: nem indul meg az a 
gőzös sohasem, mert a kerekek egy helyben fognak forogni. De a kerekek rácáfoltak a tudós 
agyvelők kerekeire: forogtak, forogtak, és a mozdony nekiiramodott. Akkor meg az lett a baj, hogy a 
gyors mozgás súlyos betegségeket szabadít majd rá az emberiségre. A bajor királyi orvostudományi 
kollégium véleménye szerint: aki vasútra ül, agyrázkódást kap, - aki kívülről nézi az elrobogó 
vonatot, elszédül. Ez okból - ajánlotta a vélemény -, ha már az állam belébocsátkozik a veszedelmes 
kísérletbe, legalább a pálya mentén emeltessen olyan magas deszkakerítést, mint a vasúti kocsi. 

Flammarion még egy sereg tudóst léptet föl a pellengérre. 

A meteorkövek potyogását századok óta látták, tapasztalták, tanúsíthatták Európa-szerte. 
Múzeumok üvegszekrényeiben tolakodtak a látogató szeme elé, bizonyságlevelekkel, hogy hol és 
mikor hullottak alá. Végre az akadémia is föleszmélt tudományos álmából, s megbízta Lavoisier-t, a 
nagy vegyészt, tenne jelentést a kalandos kövekről. A jelentés alapján az akadémia kimondta, hogy a 
dolog hihetetlen és valóságnak el nem fogadható, mert kövek az égből nem eshetnek. A gyanús 
köveket valamely ismeretlen földi kitörés köphette a világra. 

A tengeralatti kábel terveit Babinet akadémikus komolytalanoknak bélyegezte. - Lebont, a 
gázvilágítás feltalálóját azzal intézték el, hogy lámpa bél nélkül nem éghet. - Mikor Harvey a 
vérkeringésről szóló elméletével előállott, tudóstársai úgy nekimentek, hogy még a betegeit is 
elriasztották tőle. A párizsi egyetem még a XVII. században is az aristotélesi iskola megmerevült 
tételeit tanította és a merész újítók ellen a parlamenthez folyamodott segítségérc. Ez 1624-ben az új 
tételek szerzőit száműzte Párizsból és halálbüntetés terhével tiltotta meg, hogy ,a régi és elfogadott 
szerzőktől eltérő új alapelveket tanítsanak". 


A bolognai egyetemen Galvani kollégái csörgősapkát nyomtak a feltaláló fejébe: kinevették és 
elkeresztelték ,a békák táncmesterének". 

1840-ben a francia akadémia rászánta magát, hogy figyelmére méltassa azt a különös tüneményt, 
amelyről akkoriban , állati delej" és ,szomnambulizmus" néven csodákat regéltek. Ma úgy hívják: 
hipnózis. A vizsgálódás eredményeként elhatározta, hogy effajta kísérletekkel éppoly kevéssé fog a 
jövőben foglalkozni, mint a perpetuum mobile hóbortjával vagy a kör négyszögesítésének 
haszontalan ábrándjával. 
ismeri, nem kell részleteznem. Majdnem az ő sorsára jutott az angol orvostudomány örök dicsősége, 
a himlőoltás megteremtője: /enner. Mikor előállott azzal, hogy az emberiség átka ellen 
tehénbetegség átoltásával kell védekezni: a kollégák feldühödött csorda hevével támadtak neki. 
Cikkekkel, pamfletekkel ökleltek bele a vakmerő újítóba. Bizonyos dr. Mosely nagy felháborodásában 
prófétai szózattal fordult a közvéleményhez: ,Ki a megmondhatója, hogy ha állati nedveket oltunk be 
az emberi szervezetbe, esztendők múlva minő következmények jelentkeznek majd? minő gondolatok 
erjednek az állati lázzal fertőzött agyvelőkben? minő hatással lesz az emberi jellemre a négylábú 
befolyás?" A tetszetős jelszavakat mások is lobogójukra írták. Dr. Rowley röpiratának címlapját egy 
ökörfejű fiú színes képével ékesítette. Dr. Smyth dühének tajtékját hazugságok mérgével keverte s 
nem átallotta, hogy elrettentő példaképpen egy gyászos esetet ne dörgöljön a botor Jenner orra alá. 
Fiúgyerek volt az áldozat, akit beoltottak tehénnyirokkal, s amely az oltás után négykézláb kezdett 
járni; bőgött, mint a tehén és öklelőzött, mint a bika. 

Aki nem éri be ezzel a rövid seregszemlével, lapozza fel a találmányok és felfedezések történetét; 
úgy fognak elébe rajzani, mint a tehénlegelő megpiszkált lepényei alól az egyébként ékes fémfényű 
bogarak. 


HISZÉKENY HITETLENEK 


A nagy Vegyész, aki az emberi agyvelő híg anyagát adagolja, elegyíti és összeköpüli, olykor mintha 
tréfás kedvében lenne: heterogén részecskéket kavar egybe és kajánul örül neki, micsoda furcsa 
gyúrmát sikerült habarnia. 

Az ilyen kevertagyú ember átfogóan nagy tudásra tesz szett, eligazodik a tudomány legmélyebb 
járataiban, belelát a természet legrejtettebb titkaiba: de nem lát keresztül közönséges szélhámosok 
csalóka szövevényén s bámulatos naivitással engedi, hogy úgyszólván karikát akasszanak az orrába 
és táncoltassák, mint vásári komédiások a cammogó medveóriást. Pedig épp olyan kiváló tudós, épp 
úgy dísze akadémiáknak és egyetemeknek, mint hírhedt kételkedő kollégái, akik csikorgó féket 
vetettek a haladás szekerére. 

Ismerünk akadémiai tagokat, akkora becsapattatás hőseit, amekkorának nemhogy halhatatlan 
öregúrral, de halandó iskolásgyerekkel sem lett volna szabad megtörténnie. 

A hősök hőse volt Michel Charles világhírű matematikus, az Académie des Sciences nagytekintélyű 
tagja, úttörő tudományos művek szerzője, a londoni Royal Society aranyérmének tulajdonosa, a 
berlini, pétervári, brüsszeli, római, stockholmi, madridi stb. akadémiák kültagja. Nyolc éven keresztül, 
1861-től 1869-ig bolondította a tudóst egy félművelt szélhámos. Világtörténelmi nevezetességek 
hamisított leveleit adogatta el nehéz pénzekért. Nem egy-két tucatot, nem is egy-kétszázat, sőt nem 
is egy-kétezret, hanem a nyolc esztendő folyamán összesen 27 345, mondd 
huszonhétezerháromszáznegyvenöt darabot. Az akadémikus saját tudományos szakmáját illetően 
Pascal 1745 darab, Newton 622 darab és Galilei 3000 darab levéllel szerepelt a gyűjteményben. A 
számtanhoz nagyszerűen értő tudós számlálatlanul pocsékolta a pénzt a levelekért. A nyolc évre 
terjedő szélhámosság tartama alatt 140 000, azaz száznegyvenezer frankot fizetett ki a hamisítónak. 

Pók nem tudja olyan ügyesen befonni a legyet, aminő ügyességgel fonta be a Vrain-Lucas nevű 
szélhámos az elszédült tudóst. Íme a mese, amivel operált: 


Bois-Jourdain gróf, királypárti főúr menekült a forradalom elől. Hajóra szállt és Amerikába 
igyekezett. A hajó közel a parthoz viharba került, elsüllyedt s a gróf beleveszett a tengerbe. A 
mentőexpedíció a hajó roncsai közül kihalászott egy ládát, ebben volt a gróf mérhetetlen értékű 
kéziratgyűjteménye. A forradalom bukása után az örökösök megkapták a becses ládát, őrizgették is 
családi ereklyeképpen, de a második nemzedék immár nem rabja a kegyeletnek, tönkrement, pénzre 
van szüksége, s hajlandó néhány darabtól megválni. Persze, titokban, hogy a család érzékeny 
hiúsága csorbát ne szenvedjen. A néhány darabból azután lassanként 27 345 darab lett s a tudós a 
gyűjtő falánk mohóságával csapott le az egyre nagyobb számban felkínált példányra. 

A levelek öreg könyvekből kivagdosott régi gyártmányú papírra voltak írva, ódon rajzú betűkkel s a 
hamisítónak még arra is gondja volt, hogy a papirost pár napig sóban áztassa. Ezzel a netáni 
gyanúnak vágott elébe, amely a hajótörés meséjét illetően keletkezhetett volna. 

A nagy matematikus végtelen naivitására az a legjellemzőbb, hogy még csak nem is tudakozódott 
utána: vajon egyáltalán létezett-e gróf Bois-Jourdain nevű emigráns? Igaz-e, hogy elpusztult a 
tengeren? Kik az örökösei? Hol laknak? Lehetséges volna-e velük személyesen érintkezni és az egész 
gyűjteményt megszemlélni? Minden kételyt leszerelt a hamisító vakmerő trükkje: eladott a tudósnak 
néhány ritka levelet, fölvette a tekintélyes vételárat s pár nap múlva hosszú ábrázattal jelentkezett, 
hogy kéri vissza a leveleket, itt az értük kapott pénz; ugyanis az egyik örökös, régivágású rojalista 
tábornok, éktelen dühbe jött, amikor a hír a fülébe jutott, megtiltotta a további vásárt és 
visszaköveteli a leveleket. Ha volt esetleg kétely a tudós lelkében, erre eloszlott, mint a nyári felleg. 
Még ő könyörgött a közvetítőnek, nyugtassa meg az öreg harcost, hiszen nála, az akadémikusnál a 
levelek jó helyen vannak. Vrain-Lucas vállalta a nehéz feladatot, leszerelte a vén dörmögő generálist 
és a láda kincsei tovább szivárogtak át Chasles úr szekrényeibe. 

Volt azonban még egy csekély hiba. Pascal és Newton levelei francia nyelven íródtak s a laikus 
szemét a kézírás ügyes hamisítása megtéveszthette. De vajon Nagy Sándor milyen alapon levelezett 


franciául Aristotelésszel és Cleopatra miképpen írhatntt francia levelet Julius Caesarnak? Mert ilyen 
ritkaságok is kerültek elő százával a ládából, sőt még különbek is, mint később ki fog derülni. 

A szélhámos nem akadt meg, nem ejtett görcsöt a mese szálain. Ügyesen továbbszőtte a 
káprázatos mesekelmét: , Ezek a régi levelek - mondotta - nem eredetiek, hanem a XVI. századból 
való fordítások. Ahhoz nem férhet kétség, hogy az eredetiek akkor még megvoltak s hogy a 
fordítások hitelesek. Az eredeti gyűjteményt a tours-i apátság őrizte levéltárában, ott készültek a 
fordítások. Tény, hogy az eredetiek elkallódtak, de a fordításokat maga XIV. Lajos hitelesnek ismerte 
el és besorolta saját kéziratgyűjteményébe. Ő és Pompadour asszony továbbfejlesztették a 
gyűjteményt, amely megmaradt a királyi javak között XVI. Lajosig. Ez a boldogtalan király a 
forradalom viharaiban Bois-Jourdain grófnak ajándékozta az egész kollekciót, nehogy a jakobinusok 
méltatlan kezébe essék." 

A tudós tökéletesen megnyugodott. 

És holta napjáig nyugodtan gyönyörködött volna titkosan őrzött kincseiben, ha a hiúság arra nem 
ösztökéli, hogy egy részükkel kilépjen a nyilvánosságra. Nem a saját egyéni ambíciója vitte rá, 
hanem a francia nemzeti hiúság. 

Nagy pénzen megszerzett leveleivel azt akarta bebizonyítani, hogy a nehézkedés törvényeit nem az 
angol Newton fedezte fel, hanem a francia Pascal. A dicsőség a francia géniuszt illeti meg, vissza kell 
tehát helyezni a fizika birodalmában a trónusra, amelyről az angolok méltatlanul leszorították. 

1867. július 15-én tartotta a tudományos akadémia nevezetes ülését, amelyen Michel Chasles 
megtette bejelentését és előterjesztette bizonyítékait: Pasca/ levelezéseit a fiatal diák Newtonnal, a 
levelekhez csatolt s a gravitáció törvényét kifejtő jegyzeteket és Newton édesanyjának Pascalhoz 
intézett leveleit, amelyekben köszönetet mond a fia iránt tanúsított jóságért. 

Ez aztán robbant. A megpiszkált hangyabolyról szóló ősi hasonlat sem fejezi ki kellően a bejelentés 
nyomán támadt kavarodást, A többség tapsokkal üdvözölte Chasles-t, a tudós hazafit, aki 
visszaszerezte a francia géniusz számára az idegen bitorolta dicsőséget. Sőt akadt egy neves 


vegyész, aki vizsgálat alá vette az egyik levélen használt tintát s azt a szakvéleményt adta ki róla, 
hogy a tinta valódi, korbeli. De néhány savanyú ember a fogát szítta. , A dolog nem tiszta - 
mondották -, mert az első levél dátuma szerint Newton akkor még csak 12 éves diákgyerek volt, 
tehát valószínűtlen, hogy Pascal az ő nagy tudományos felfedezését ilyen korú fiúcskára bízta 
légyen." Egyéb apró tévedések, anakronizmusok is ríttak ki a levelekből és kétessé tették a 
hitelességüket. Beleszólt a vitába az angol Sir David Brewster, Newton híres biografusa és kereken 
kijelentette, hogy az egész levelezés hamisítvány; különben is mindenki tudja, hogy Newton csupán 
később foglalkozott fizikával s a gravitáció törvényéről Pascal a levelezés időpontjában nem is 
álmodhatott. 

Chasles professzor nem jött ki a sodrából. A francia kételkedőknek azt felelte, amit hasonló 
esetekben szokás, hogy ti. rossz hazafiak és destruktívok. Az angol tudós ellen friss 
fegyverszállítmánnyal indult harcba: leveleket produkált Ga/ilei-től, ezeket az olasz tudós az ifjú 
Pascalnak írta és pedzi bennük a gravitáció elméletét. Pascal tehát igenis már abban az időben 
foglalkozott a gravitációval, amikor Newton még meg sem született. 

Hiába mondták neki, hogy Galilei vak volt a levelek keltezéseinek idején: pár nap múlva előállt egy 
eredeti olasz nyelvű Galilei-féle levéllel; ebben az öreg olasz örömmel írja, hogy szembaja javult s 
ismét kezébe veheti a tollat. Az ellenpárt ekkor lesújtott a döntő csapással: Galilei egyik levele szóról 
szóra ki van Írva egy 1764-ben, tehát több mint száz éwel később megjelent francia könyvből. A 
könyv címe: Histoire des Philosophes modernes (Az újkori filozófusok története), szerzője Savérien. 
"Haha - felelte a meggyőzhetetlen akadémikus -, a dolog fordítottja áll: a szöveget Savérien lopta a 
Galilei-féle levélből." És letette az akadémia asztalára Savériennek Pompadour asszonyhoz intézett 
levelét, amelyben köszönetet mond, amiért a márkiné gyűjteményéből rendelkezésére bocsátotta 
Pascal, Newton és Galilei írásait s ezzel kegyesen segítette őt a modern filozófusokról készülő 
művének megalkotásában. 

Mondanunk sem kell, hogy valamennyi új bizonyíték megint csak Vrain-Lucas műhelyéből került ki. 


Ki volt ez a Vrain-Lucas? 

Vidéki kertész fia, elemi iskoláknál többet nem végzett, de Párizsba kerülvén, könyvtárakban 
töltötte szabad idejét, összefalt temérdek könyvet s zavaros autodidakta-tudásra tett szert. Írnoka 
lett egy párizsi genealógusnak, aki jó pénzért családfákat kutatott fel s elsajátította az 
okirathamisítás alapelemeit. A véletlen összehozta a gyermeknaivitású akadémikussal; felismerte a 
lehetőségeket és megindította grandiózus hamisítási hadműveleteit, amelyekről maga sem hitte 
eleinte, hogy ilyen napóleoni sikerrel fognak lefolyni. 

Két teljes esztendeig hullámzott a tudományos vita dagálya és apálya. Chasles semmiképpen sem 
akarta elárulni, hogyan jutott a levelekhez. Diszkréten őrizte a Bois-Jourdain-család titkát. Amikor 
már nagyon szorongatták, megnyitotta szekrényeit néhány ismert autogramgyűjtő előtt és fölfedte 
előttük többi kincsét. A származási hely hitelességét kívánta a szemenszedett ritkaságokkal 
bizonyítani. 

A gyűjtőkollégák ámultan szemlélték az elébük táruló csodákat. Volt ott 27 levél Shakespeare-től, 
28 Pliniustól, 10-10 Plátontól és Senecától, 6 Nagy Sándortól, 5 Alkibiadestől és több száz Rabelais- 
től. Kötegszámra hevertek a dobozokban sok század előtt élt szerelmesek levelei: néhányat Abelard 
írt HélodSe-hoz, 18-at Laura Petrarcához, egyet pedig - a gyűjtemény gyöngyét - maga a 
gyöngyolvasztó Cleopatra Julius Caesarhoz. S amikor azt hitték, hogy az érdekességek sora ezekkel 
kimerült: az öreg akadémikus finom mosollyal húzta elő Attila levelét, majd Pontius levelét Tiberius 
császárhoz, végső csattanóul pedig Mária Magdolna levelét, amelyet a balottaiból feltámasxtott 
Lázárhoz intézett! 

Ez a ritkaságok ritkasága így hangzott: 


, Nagyon szeretett fivérem, ami Pétert, Jézusunk apostolát illeti, remélem, hogy nemsokára itt fogjuk 
őt látni s nagyban készülök fogadtatására. Mária nővérünk ugyancsak igen örül neki. Az ő egészsége 
bizony hanyatló s ajánlom emiatt a te imáidba. Olyan jól érezzük magunkat itt a gallusok földjén, 


hogy nem szándékozunk egyhamar hazamenni. Ezek a gallusok, akiket barbároknak szoktak nevezni, 
egyáltalán nem azok s abból, amit itt tapasztaltunk, azt következtetjük, hogy a tudományok 
világossága őtőlük fog szerteáradhni a földön. Szeretnénk már téged is látni s kérjük az Urat, hogy 
fogadjon kegyelmébe. 


[A 


Magdolna. 


Csak az olyan megátalkodott francia hazafi, mint Chasles, nem vette észre a messze kifityegő 
lólábat. A tudomány világító fáklyáját lobogtató gall ősöket avégett kellett a levélbe beiktatni, hegy 
Chasles francia szíve feldobogjon s ne sajnálja a pénzt a gall géniusz hatalmas bizonyító erejű 
dokumentumától. 

De a többi honfitárs szemében kevesebb több lett volna. Mária Magdolnát már nem bírták 
megemészteni és felszólították a professzort, engedje meg, hogy tudósok és írásszakértők vizsgálják 
át a gyűjteményt. A professzor nem volt rá hajlandó. A rögeszmés őrült ravasz konokságával Így 
indokolta meg az engedély megtagadását: ,Nem lehet a vizsgálattól semmit sem remélni, mert a 
tudós nem írásszakértő és az írásszakértő nem tudós." 

Nem is adta be a derekát ezúttal sem s a leghajmeresztőbb hamisításra is jóhiszemmel 
megesküdött volna, hogy valódi. 

A lavinát egy véletlen indította el. Vrain-Lucas mester a császári könyvtár terhére is elkövetett 
holmi apró szélhámosságot és a rendőrség kezére került. Ott elővették a többi dolgát és szépen 
lebonyolították a Bois-Jourdain-féle meseszövevény szálait is. A szélhámos beismerése azután 
megtörte a professzort. A tudományos akadémia 1869. szeptember 13-i ülésén bűnbánattal 
beismerte, hogy őt bizony becsapták és a gravitációs elmélet dicsőségét meg kell hagyni Newtonnak. 

Vrain-Lucas a tárgyaláson cinikusan védekezett. Ő nem károsította meg Chasles urat, mert a 
gyönyörűség, amelyet a hamisítványokkal szerzett, megért neki 140 000 frankot. Azonkívül a 
hazának is szolgálatot tett, mert ráirányította a közfigyelmet a dicsőséges francia múltra. 


A haza hálátlannak bizonyult. Vrain-Lucast két évi börtönre ítélték. 

Michel Chasles-t nem ölte meg a nevetség. Megemésztette a csalódás fájdalmát, a bűnügyi 
tárgyalás szégyenét, csupán azt a pástétomot nem bírta megemészteni, amellyel nyolcvannyolc éves 
korában megterhelte a gyomrát. Ebbe 1880. december 8-án belehalt. 

A becsapott tudósok eseteiről érdemes lenne antológiát szerkeszteni. A cím ugyan nem találna; virág 
helyett zöldségfüzér jönne létre. 

Még az ártatlanabbak közé tartozik Fontenelle tréfája. Az öregúr - aki egyébként százéves korában 
halt meg mint a francia akadémia főtitkára - ebédre hívta meg akadémikus társait. Ebéd után 
kisétáltak a kertbe s ott a házigazda egy furcsa tüneményre terelte a vendégek figyelmét. 

n Tapogassák meg, uraim, ezt az üveggolyót. Épp rásüt a nap s mégis felül hideg s alul meleg. Vajon 
mi lehet az oka?" A tudós társaság tapogatott és tapogatózott. Bölcs és megalapozott vélemények 
rajzották körül a nevezetes golyóbist. Végre Fontenelle megelégelte a magyarázatokat. , Azt hiszem, 
közölhetem a helyes megfejtést. Az elébb kinn voltam a kertben s akkor még a golyó felül volt meleg 
és alul hideg. Megfordítottam, s most, hogy az urak is kijöttek, felül hideg és alul meleg." 

Gonoszabb tréfát űzött a londoni akadémiával Sir John Hill (1716-1775. Miután hasztalan ostromolta 
a tudós társaságot s nem vették fel tagnak, bosszút forralt. A Royal Society titkársága egy napon 
szenzációs levelet kapott, fel is olvasták a legközelebbi ülésen. Vidéki orvos küldte és arról referált, 
minő csodálatos gyógyítást vitt végbe kátrányoldat segítségével. Egy matróz eltörte a lábát; ő a tört 
részeket összeillesztette, bekente kátránnyal, átkötötte s pár nap múlva a két rész teljesen 
egybeforrt. A matróz úgy járt-kelt vele, mintha sohasem tört volna el. 

Akkoriban sok szó esett a kátrány gyógyító erejéről; különösen az egyiptomi múmiák 
kátránytartalmáról beszéltek csodákat. A kátrányhit tudósainak kapóra jött az eset, új bizonyítékot 


jelentett az elméletük mellett. Akadtak kételkedők is: ezek azt vitatták, hogy a matróz lába nem 
lehetett teljesen eltörve; a vidéki orvos talán túlzott, s a gyógyulás nem lehetett olyan gyors. Még 
nem ült el a vita s a vidéki orvos ismét jelentkezett. , Múltkori levelemből - írta - valami kimaradt. - 
Elfelejtettem megírni, hogy a matróz törött lába fábó/ volt." 

Még orcátlanabb felültetésnek lett áldozata Bory de Saint-Vincent francia természettudós (1780- 
1846). Az ő nevéhez kapcsolják az ormányos patkányok híres történetét. Egy kiszolgált zuáv, Brinon 
nevezetű, jelentkezett nála s néhány csodálatos, addig még nem látott állatpéldányt kínált 
megvételre. Patkányok voltak, de nem közönséges európai fajtájúak. A farkuk rövid volt, viszont 
orruk több centiméternyi ormánnyá hosszabbodott meg. Úgynevezett szaharai ormányos patkányok 
- mondotta a zuáv. (Rats É trompe du Sahara.) A tudós háromszáz frankért megvett egy hímet és egy 
nőstényt. A patkánypár nem késlekedett a családi örömökkel, csakhamar világra jött az új 
patkánysarj, de bizony ormánya nem volt egyiknek sem. Kisült, hogy a zuáv azelőtt bonctermi szolga 
volt, s ott ellesett tudományának segítségével leoperálta a patkányok farkát s átültette az orrukba. 

Nagy kavarodást okozott német tudományos körökben J. B. A. Beringer würzburgi egyetemi tanár 
és hercegi tanácsos felfedezése. Sétái alkalmával egy öreg kőbányában érdekes megkövesedések 
kerültek elébe. Pókok, hernyók, giliszták és effélék, kővé meredve. A professzor figyelmessé lett és 
rendszeres kutatásokat végzett a bányában. A leletek szaporodtak. Megkövült kígyók, békák, gyíkok 
bukkantak felszínre, majd - csodák csodája - egy pók, teljes hálójával együtt, amint éppen elkap egy 
legyet. A szenzáció dagadt. A kikapart kövek némelyikén a nap és hold ábrázolata volt látható, sőt 
egy üstökös-képet is talált a szerencsés kezű tudós. A lelet legértékesebb részét ép állapotú kövek 
alkották, amelyeken tisztán volt olvasható Jehova héber betűkkel Irt neve. S mindez nem 
belenyomódva a kőbe, hanem kiemelkedően, reliefszerűen kifaragva! 

Elkezdődtek a találgatások. Egyik vélemény szerint /usus naturae, a természet játéka hozta létre a 
köveket. Akár ha egy vödör vizet széjjelloccsantunk a földön, s a víz mindenféle szeszélyes rajzot 
mutat. Igen ám - okoskodott a másik -, de ha ezer vödröt loccsantunk is ki, mégsem keletkezik 


legyet elkapó pók képe, sem Jehova pontosan leírt neve. Egyébre kell gondolni. Arra, hogy a 
kövületek nem véletlenül keletkeztek, hanem tudatosan alkotta őket az egész természeten át meg át 
hatoló anima mundi, a gondolkodó és cselekvő világszellem. 

Beringer professzornak más volt az elgondolása, s azt megfelelő pompázatos formában tárta a 
tudományos világ elé. Georg Ludwig Hueber nevű tanítványával doktori disszertáció alakjában 
összefoglaltatta az anyagot, s remek rézmetszetű képmellékletekkel illusztráltatta. A könyvecske 
1726-ban jelent meg Würzburgban; hosszú latin címéből elég a két kezdőszó: Lithographiae 
Wirceburgensis etc. (Würzburgi kőfeliratok). Akkor tudományos értekezés, ma bibliofil-csemege; alig 
néhány könyvtárban van meg.""" 

A professzor nem fogadta el a kalandos vélekedéseket. Komoly tudós első látásra tisztában lehet 
vele, hogy kövületekről nincs szó. Az ábrázolások emberi kéz művei. És pedig abban az időben 
keletkeztek, amikor az ősgermán nép még a pogányság sötét korát élte. Vagyis bálványképek voltak, 
pogány imádat tárgyai s mint ilyenek, meg nem becsülhető értéket jelentenek az ősgermán kultúra 
számára. A würzburgi kőbányába akkor kerülhettek, amikor a germánok felvették a keresztséget. 
Nyilvánvaló, hogy az első keresztény püspökök nem tűrték meg a pogány kultusz tárgyait s 
parancsukra a lakosság összehordta és elásta valamennyit. Valószínű, hogy másutt is rejlenek 
hasonló kövek a föld mélyén; gondviselésszerű szerencséje a tudományos világnak, hogy a véletlen 
folytán Würzburgban felszínre vergődtek. 

Az okfejtés egyszerű volt és világos, el lehet fogadni. Ugyanilyen egyszerűen felelt meg a professzor 
ama kételkedőknek, akik a , Jehova" feliratú követ nem tudták a pogány istentiszteletbe beilleszteni. 
A germán lakosság között zsidók is voltak, s a többivel együtt ők is felvették a keresztséget, ők is 
elásták a szertartási tárgyaikat. 

A könyvecske eljutott a szász királyhoz. Érdekelte a felfedezés, íratott a professzornak, hogy küldjön 
megtekintésre néhány darabot a híres leletből. Drezdában megvizsgálták a köveket, s a professzor 
egyszerű megfejtésénél is egyszerűbben derítettek világosságot az ügyre. 


A képeket würzburgi diákok vésték a kövekre, jobb ügyhöz méltó fáradsággal. Elásták a 
kőbányában s gondjuk volt rá, hogy a professzor apránként megtalálja őket. Vakmerő betyárság volt, 
de beütött. A tetteseket persze kötelezte a zsiványbecsület, s a professzor háta mögött röhögő 
kórust nem sikerült leleplezni. 

Mondják, maga a professzor vásárolta össze és semmisítette meg a dicsőségét hirdető könyv 
példányait, azért lett belőle bibliofil ritkaság. 


A VADAK KÖNYVÉNEK TITKA 


Akikről idáig szó esett, az életben járatlan tudósok voltak. Lelkük nem volt gyanakvásra berendezve, 
nem ismerték fel a ravasz csellel állított kelepcét. De a francia Domenech abbé magamagának ásta a 
vermet, abba esett bele. 

A párizsi arzenál-könyvtár egy rejtélyes füzetet őrzött; senki sem tudta, hogyan került oda. A 
katalógus Vadak könyve (Livre des Sauvages) címen lajstromozta. Furcsa ábrázolatok és 
ákombákomok voltak benne, könyvtári hagyomány szerint amerikai indián műve lehetett. Paul 
Lacroix, a könyvtár igazgatója, figyelmessé tette rá Domenech abbét, a neves földrajzi írót. Tudta 
ugyanis, hogy az abbé beutazta Észak-Amerikát, Texast, Mexikót és mint az indián kérdés szakértője 
volt ismeretes. 

Az abbé nekifeküdt a füzetnek, s pár heti tanulmányozás után elkészült a magyarázattal. 

Az ábrázolatok nem egyebek, mint az ős indián képírás jegyei. Tudományos jelentőségük óriási, 
mert bepillantást engednek a vörösbőrűek ősi kultúrájába, sőt történelmük egyes korszakaiba is. 
Szerényen bevallotta ugyan az abbé, hogy valamennyi hieroglifát ő sem volt képes megfejteni, de a 
füzet nagy vonásokban egyes törzsek vándorlását tartalmazza, s az ősvallás misztériumait érinti. 


Különösen meglepő, hogy a phallos-imádatra is kétségtelen bizonyítékot nyújtanak a kezdetleges 
illusztrációk. 

A felfedezést a párizsi illetékesek nagy elismeréssel fogadták. Szó volt róla, hogy az abbé 
megpályázza az akadémiai Volney-díjat, de aztán mást gondoltak. A könyvtár igazgatója elmondta, 
hogy még az abbé előtt nála járt egy észak-amerikai hittérítő, s a füzetről pontos másolatot készített. 
Felrémlett hát a veszedelem, hogy valamely amerikai vagy mexikói tudóstársaság facsimile 
kiadásban megjelenteti a füzetet, és megelőzi a franciákat. A nemzeti becsület kérdése 
felberzenkedett s a szépművészeti igazgatóság ajánlatára a kormány elhatározta, hogy Domenech 
abbé tanulmányát a megfelelő képanyaggal maga az államminiszter - egyben a császári ház 
minisztere - fogja kiadatni. 

A könyv megjelent. Ez volt a címe: 

Manuscrit pictographigue Américain précédé d"une Notice sur Fidéographie des Peaux-Rouges par 
FAbbé Em. Domenech, Membre de la Société Géographigue de Paris etc. Ouvrage publié sous les 
auspices de M. le Ministre d Etat et de la Maison de TEmpereur. Paris, 1860. 

(Amerika képes leírása, előszóként a vörösbőrűek képírására vonatkozó jegyzettel, írta Em. 
Domenech abbé, a Párizsi Földrajzi Társaság stb. tagja. Az Állam és a Császári Ház miniszterének 
jóváhagyásával kiadott mű.) 

Sikerült hát Amerikát megelőzni. 

De közben baj történt. 

A párizsi műtárlat díjkiosztása alkalmával Walewski gróf, akkori külügyminiszter tartotta a szokásos 
ünnepi beszédet. A szónoki lendület túlságos magasságokba ragadta a Napóleon-ivadékot. Megtette 
Franciaországot a népek tanítómesterének és megállapította, hogy az egész nyugati civilizáció 
francia példának köszönheti létezését, s a francia szellem bélyegét viseli. 

Németországban megütközéssel fogadták a hivatalos himnuszt. Különösen felháborodott J. 
Petzholdt, a bibliográfia híres drezdai tudósa. Épp akkor került kezeügyébe a nagyigényű Domenech- 


féle mű. Francia civilizáció? Jó. Tollat fogott és a német könyvpiacot megörvendeztette egy 
tizenhatoldalas füzetkével: 

,Das Buch der Wilden" im Lichte französischer Civilisation. (Dresden, 1861.)" (A vadak könyve a 
francia civilizáció fényében.). 

Vad indiánok nem kentek olyan maró mérget a nyilaikra, aminővel a német tudós a francia 
civilizációt végigfecskendezte. Hogy a végén kezdjem: a Vadak Könyve nem egyéb, mint egy 
amerikai német iskolásgyermek piszkozat-fűzete. A fiú valami távoli tanyán élhetett, s unalmában 
mázolta tele az irkáját mindenféle gyerekes figurával és ákombákommal. 

A korbácsot suhogtató alak nem indián varázsló, hanem tanítómester, aki elveri a diákot. A 
rejtélyes, hosszúkás ábra nem a villámnak s az isteni büntetésnek a jelképe, hanem közönséges 
kolbász. A hatszemű alak nem bölcs és bátor törzsfőnök, csupán a gyermeki fantázia torzszülötte. 
Nem három főpap tart istentiszteleti tárgyat a szája elé, hanem három gyerek eszik perecet. A felhők 
istene, a tűz szelleme, s egyéb túlvilági jelenség az ismert gyermeki rajzolgató próbának köszönheti 
a létezését: kis kör két ponttal jelzi a fejet, nagy kör a hasat, két gyufaszál a lábat. Ami a phallos- 
imádatot illeti, hasonló leegyszerűsített szemérmetlenséget bővében láthatott az abbé odahaza 
Párizsban; haszontalan kölykek szokták ilyesmivel telemázolni a francia civilizáció bizonyos 
egészségügyi intézményeit. 

Volt a dolognak csattanója is. A francia tudósnak halvány fogalma sem volt a német nyelvről, de 
még a gót betűkről sem. Pedig nem kell valakinek tudósnak lennie ahhoz, hogy a gót betűre 
figyelmessé legyen, s ez esetben a könyvtárba elsőnek vetődő német ember felvilágosíthatta volna 
az abbét tragikus tévedéséről. Ő egy rajzcsoportról azt sütötte ki, hogy az a tűzital, vagyis a 
nemzetrontó pálinkát jelenti. Holott világosan oda volt írva: Honig. Méhkas, lépesméz, mézeshordó 
volt, amit a gyerek odapingált. S a többi furcsa , képírás" alatt is hemzsegtek a német szavak: wí//, 
grund, heilig, hass, nicht wohl, unschuldig, schaedlich, bei gott, és a többi. 

A szép kártyavár összeomlott. 


De a francia közvéleményt nem sújtotta le a sajnálatos eset. Petzholdt könyvét lefordították 
franciára, a német tudóst megdicsérték, és Domenech abbét kinevették. Alkalmasint a 
külügyminisztert is. 


A flirt története 


MI A FLIRT? 


Egyik legkiválóbb nyelvtudósunk kísérletet tett arra, hogy a használatos idegen szavakat 
megmagyarosítsa, vagy legalábbis egyértékű magyar szavakat állítson be helyükbe. A ffirtő7? 
helyébe a következő szavakat ajánlja: legyeskedés, hetyegés, bomlás, enyelgés, szeretkezés, 
kacérkodás. De hát ez a kísérlete nem sikerült, mert egyik szó sem fejezi ki pontosan azt a fogalmat, 
melyet az angol fflirt tartalmaz. A kacérkodás meg éppenséggel különbözik tőle. 

A fliírt angol ige annyit jelent, mint valamit gyorsan ide-oda mozgatni. Lord Chesterfield, a XVIII. 
század egyik legszellemesebb angol írója elmondja, hogy ő jelen volt, amikor ennek a szónak újszerű 
alkalmazása megszületett. Lady Frances Shirley volt a neve a dámának, aki a szót először használta 
mai értelmében, s akinek érdemét a hálátlan utókor teljesen elfelejtette. , Ott voltam - írja 
Chesterfield -, mikor ez a jelentőségteljes szó elröppent a világ legbájosabb ajakáról." A bűbájos 
Lady Frances azt cselekedte, hogy a legyezőjét hol kinyitotta, hol becsukta; hol az arcát rejtette 
mögéje, hol csak a szemét, s mikor férfipartnere tréfásan felelősségre vonta a csábító ingerkedés 
miatt, ártatlanul azt felelte, hogy hiszen ez csak , flirtation", ő csupán a legyezőjét mozgatja. 

A szó tehát megszületett, s úgy az angol hölgyek, mint a kontinens dámái minden igyekezetükkel 
rajta voltak, hogy az újszülött ne maradjon csenevésznek, hanem kellően megizmosodjék. Így aztán 
a flirt szó értelme is megdagadt, bonyolulttá lett, úgyhogy manapság összevissza alkalmazzák. 
Tudományos definíciója ma is hiányzik. Nem gúnyolódásból mondom ezt, mert valóban a tudósok 
egész sora töprengett a flirt lényegén. A flirt létezését és virágzását nem lehet letagadni, tehát meg 
kell kísérelni a tudományos magyarázatát. 


Iwan Bloch, aki egyébként az angol életnek egyik legalaposabb ismerője, csak úgy tudja definiálni, 
hogy szembeállítja a kacérsággal. Bloch szerint a kacérság egyenesen az érzékekre pályázik, nem 
törődik a férfi és a nő viszonyának szellemi részével. Viszont a flirt a kacérságnak spiritualizált 
atyafia; itt a nő inkább a szellem és az ízlés fegyvereivel igyekszik a férfit harcképtelenné tenni. 

A svájci Forel szerint a kacér főképpen tetszeni akar, a hódítás csak mellékes célja. Ellenben a flirt 
egyenesen szerelmet akar ébreszteni, a legváltozatosabb eszközökkel. Ezeket az eszközöket bájos 
részletességgel sorolja fel a kitűnő szerző és tudományos alapossággal megállapítja, hogy a flirt 
felváltva veszi igénybe a /átási és tapintási érzékszerveket. Előbbiek közt legfontosabb a 
szembeszéd, mert sokat árulhat el, s ezzel erőteljes hatásokra számíthat. A tapintó érzék körébe 
tartozik a kézszorítás, a közelhajolás, a látszólag véletlenül történt hozzásúrlódás, továbbá olyan 
helyeken, ahol az emberek szorosan egymás mellett ülnek, a térdek és a lábak beszéde. Ilyen módon 
a szó fölöslegessé válik, a flörtölő pár beszéd nélkül is megérti egymást. 

Az amerikai H. T. Finck szintén megkülönbözteti a kacérságot a flirttől. A kacérság (coguetry) 
szerinte is a tetszésvágyat jelenti. A kacér nő hódítani akar, de csakis a hódítás kiélvezése végett, 
minden egyéb cél nélkül. Akárcsak a zsugori, aki az aranyain nem akar vásárolni semmit, csupán az 
arany kedvéért halmozza őket rakásra. A flirt ennél sokkal bocsánatosabb játék, a szólásmód is így 
hangzik: , ártatlan flirt", - míg a másikra azt szokták mondani: , szívtelen kacér". Hogy még jobban 
kidomborítsa a flirt jellegét, mellésorakoztatja a rátartós, rideg, álszentes típust is. Ez a típus a férfi 
kérdésére akkor is nemet mond, ha igent gondol, viszont a kacér nemet gondol és igent mond. És a 
flirt? Mosolyog és csak annyit mond: talán... Ezt a gondolatmenetet követve tudósunk leszűri a flirt 
definícióját is, röviden Így: , Flirt az a művészet, amellyel a nő a férfit elbűvöli és leköti, s amellett 
állandóan kétségben hagyja afelől, hogy szereti-e, vagy sem". 

A definíció elfogadhatónak látszik. 

De még valamit, hogy a flirt Fogalma teljesen tisztázódjék. Nem szabad összetéveszteni vele a 
szerelem előjátékait. Ezek néha megegyeznek azokkal a jelenségekkel, amelyeket Forel professzor a 


flirt körül észlelt, mert hiszen a szerelem nem csupán a szívek találkozása, hanem olykor a térdeké 
is. A franciáknak van egy kitűnő szavuk az ilyen előjátékra. Ugy hívják: petite-oie."" Magyarul kissé 
nyersebben hangzik: /údaprólék. Vagyis apró kegyosztások, amelyek megelőzik a nagy lakomát, 
mikor magát a libapecsenyét tálalják. (Félreértés ne essék: a hasonlat éle a pecsenyére, nem a libára 
irányul.) 


A LOVAGKORI NŐSZOLGÁLAT 


Ezúttal nem az ókorral kezdem, mint ahogy a kultúrtörténetben egyébként szokás. Tudjuk, hogy a 
klasszikus világ a mai értelmű szerelmet nem ismerte. A nőt mint családanyát megbecsülés vette 
körül; tisztelték, piedesztálra helyezték és ott is hagyták, nem másztak utána. Szerelemről a 
házasságban kevés szó esett. Ha a családfő szórakozni akart, elment a hetérákhoz, itt meg 
éppenséggel nem kereste a lelkiséget. 

A modern felfogásnak megfelelő szerelem a feudális lovagkorban kezdett kifejlődni. Részben talán a 
germán befolyás eredményezte ezt, mert északon általában a nő nagyobb szabadságot élvezett, 
részben talán a Mária-kultusz nyitotta fel a férfiak szemét, s kezdtek a nőben egyebet is látni, mint 
tenyészanyagot vagy örömleányt. Ezt a hivatalos kultúrtörténet már régen felismerte és 
megállapította. De azt a merész állítást már kevésbé fogadná el, hogy ugyanakkor született meg a 
flirt is. 

Megkísérlem a bizonyítást. 

Mindenekelőtt a lovagi szerelem lényegével kell tisztában lennünk. Nehogy az a vád érhessen, hogy 
céljaim érdekében ferdítek, átadom a szót Katl Weinholdnak, aki a középkori nő életéről írt standard- 
művében (Die deutschen Frauen in dem Mittelalter, Wien, 1882) (A német nők a középkorban) a 
következőket mondja: 


"A lovagkor megalkotta a nőszolgálat (Frauendienst) intézményét. A lovagi rend életét a polgári 
élettől eltérő, külön szabályok irányították; külön rendi becsületük volt és külön rendi szokásaik 
alakultak ki. A lovag életcélja odairányult, hogy férfiasságát és bátorságát merész tettekkel 
bizonyítsa be. Ez a cél szülte a kalandvágyat s a kalandkeresésnek egyik főtörvényét: védeni a 
gyengéket, különösen a nőket. A nővédelem, nőszolgálat azután odafejlődött, hogy a lovag 
szolgálatait egyetlen nőnek szentelte... Ez a lovagi szolgálat valósággal konvencionális szokássá 
terebélyesedett, igen gyakran nélkülözte a valódi szenvedélyt, s csak mint külsőséges, ámbár az 
egész életre kiható megszokottság jelentkezett... A lovagi szolgálat férjes nőknek szólt, mert ezek 
szerepeltek az előkelő társaság első soraiban. A cél csupán az elmének s a szerelmi érzéseknek a 
játéka volt. A lovag kiválasztott egy hölgyet (frouwe), és felajánlotta neki szolgálatait. Ugyszólván 
életszükséglet volt számára, hogy legyen egy hölgye, s ő annak lovagjává (frouwerritter) 
szegődhessék. Ha a hölgy a felajánlkozást elfogadta, a lovag minden cselekedetét hölgye nevében 
vitte végbe. Viszont a lovagi élet szokásjoga szerint a hölgy immár más lovag szolgálatait nem 
fogadhatta el, s a megállapodás jeléül szalagot, fátyolt vagy koszorút ajándékozott lovagjának, 
amelyet ez sisakján viselt, vagy lándzsája hegyére tűzött, hogy lovagi tetteinél a hölgy emléke 
mindig vele legyen és vitézi cselekedetekre sarkallja." 

(A férj csodálatosan közömbös szerepéről később lesz szó.) 

Itt közbeszövök néhány adatot a francia lovagi szokásokról. A provence-i trubadurok ránk maradt 
műveiből tudjuk, hogy a lovagi szolgálatnak több fokozata volt. Első fokon állott a lovag akkor, 
amikor még érzelmeit szívében hordozta, és titkos szerelmét nem merte bevallani (feignaire). Ha 
már nyilatkozott a hölgynek, fellépett a második fokra, amely a kérelmezőket illette meg (pregaire). 
Ha pedig a hölgy a szolgálat felajánlását elfogadta, meghallgatott lett belőle (entendeire). De míg ezt 
a fokot elérte, próbaidőt kellet kiáltania, s ez évekig, sőt olykor öt esztendeig húzódott. A próbaidő 
sikeres letelte után a hölgy hűbéresének fogadta a lovagot, mégpedig nem csak úgy egymás között, 
holmi bizalmas suttogás kapcsán, hanem a nagy nyilvánosság előtt, szertartásosan. A szertartás 


ugyanolyan formaságok közt ment végbe, mint ahogyan a hűbérúr és hűbérese között szokott 
lefolyni! A hölgy karosszékben ült, a lovag előtte térdelt, s hajadonfőtt, összetett kézzel tette le a 
hűségi fogadalmat, amelyet a hölgy úgy fogadott el, hogy eskütétel közben a lovag kezét a saját 
keze közé vette, majd csókkal (nem szerelmi, hanem hűbércsókkal!) jelezte a szerződés 
megpecsételését. 

Ugyebár, kezdenek kibontakozni ennek a középkori bolondságnak a körvonalai? A férfi szolgaságot 
fogad, a nő pedig nem kötelezi magát semmire... 

Hogy mi történt a fogadalom letétele után, arra nézve ismét Weinholdot szólaltatom meg: 

"Amit csak cselekedett a lovag, lett légyen az csupán lovagi torna, avagy részvétel a keresztes 
hadjáratban, mind hölgye nevében vagy annak parancsára vitte végbe. Mikor Hartmann von Aue 
hadbavonult a szaracénok ellen, így énekelt róla: Senki se kérdezze, miért megyek a hadba, 
megmondom magamtól is, hogy a szerelem parancsára teszem. Ezen nem lehet változtatni; 
fogadalmat és esküt megszegni nem szabad. Sokan dicsekszenek vele, hogy szerelemből ezt meg azt 
teszik, de ez mind csak szófia beszéd. Hol vannak a tettek? Az az igazi szerelem, amely miatt a férfi 
képes hazáját elhagyni és idegenbe menni. Íme, lássátok, mint űz ki engem hazámból a szerelem, 
pedig Szaladin szultán egész seregével sem bírt volna Frankhonból kicsalni..." 

Amit a lovag cselekedett, jutalom reményében tette. Ez a jutalom különféle lehetett. Már az is 
jutalomszámba ment, ha az asszonyszolgálat folytán a lovag kiemelkedett a hétköznapiságból, és 
bizonyos felmagasztosult lelkiállapotba (hőchgemuot sín) jutott. Albrecht von Johannsdorf, XII. 
századbeli Minnesánger egyik dalában jutalmat kér úrnőjétől. , Hát dalaim, amelyek neked szólnak, 
és tetteim, amelyeket teérted vittem végbe, nem érdemelnek jutalmat?" , Légy nyugodt - feleli a nő 
-, megkapod a jutalmat és boldog leszel." , Mi hát a pályabérem, ó jeles hölgy?" , Növekvő 
dicsőséged és felmagasztosult lelkivilágod elegendő jutalom." 

Így főzték le rendszerint a lovagot, akinek páncéljába szállt az esze, és századokon keresztül sem 
eszmélt rá, hogy ez a felmagasztosult állapot nagyon egyoldalú szerelemről tesz bizonyságot. A férfi 


fogadalmat tesz, próbát áll ki, lovagi tornákon vérzik, a Szentföldre zarándokol - a nő pedig mindezt 
kegyesen elfogadja, és a maga részéről nem nyújt semmit. A német kultúrtörténészek ezt az 
egyoldalú viszonyt romantikus szerelem néven könyvelik el, és nem győznek eleget gyönyörködni a 
Minne szóban, amely az ártatlan és bájos érzést oly szépen fejezi ki. De valamennyien 
megfeledkeznek arról, hogy a romantika virága csupán a férfi oldalán illatozik, a nő szerepe az egész 
szerelmi ügyben színtelen és illattalan, a legnagyobb mértékben passzív. 

Mi egyéb ez a nő részéről, ha nem flirt? 

Ahogyan a lovagnak szüksége volt úrnőre, éppúgy kellett az asszonynak a flirt, hogy szürke életébe 
némi színt vegyítsen. Tudjuk, hogy abban a korban a házasságnak nem a szerelem volt az alapja, 
hanem családi érdek. A lányt a szülők nem kérdezgették; ők maguk választottak számára férjet. 
Lehet, hogy az így kötött házasságban az asszony békességet és nyugalmat talált, de egész 
bizonyos, hogy halálra unta magát. Sőt a békesség sem volt mindig bizonyos. Íme néhány érdekes 
adat arról, miképpen viselkedett a középkori férj szűkebb családi körben. 

Nemesebb szerelem alig képzelhető, mint ahogyan a Wibelung ének szerint Siegfried szerette 
Krimhildát. S mégis, mi történt az ismeretes epizód után, amelyben Krimhilda megsértette 
Brunhildát, és ezzel megzavarta a wormsi udvar békéjét? Krimhilda maga mondja el Hágennek, mit 
csinált vele Siegfried: 


Meg is szenvedtem érte - mond a királyi nő, 
Mert büntetésből kékre veré a testem ő. 
(Szász Károly fordítása) 


Efféle eldöngetések családi körben nem tartoztak a ritkaságok közé. Fejedelmek felesége sem 
lehetett biztos benne, hogy nem teremti-e képen a férje; ilyen esetekkel nem is egy, de több század 
krónikáiban találkozhatunk. Schweinichen lovag saját hallatlanul zamatos naplójában elmond egy 


épületes történetet, amely a liegnitzi hercegi pár között zajlott le. A herceg nagy ebédet adott. Erre 
többek között bizonyos K. asszonyság is hivatalos volt. A hercegné ki nem állhatta K. asszonyságot, 
ennélfogva nem akart részt venni az ebéden. A herceg szörnyen megharagudott, és személyesen 
ment a hercegné lakosztályába, hogy felelősségre vonja. Schweinichen lovag, a herceg kamarása, 
így mondja el a sajnálatos esemény lefolyását: 

:Ő Kegyelmes Hercegsége keményen rá méltóztatott szólni a hercegnére, mondván, hogy miután Ő 
Kegyelmes Hercegsége igen sok úri népet hívott meg vendégül, Ő Kegyelmes Hercegsége azt akarja, 
hogy a hercegné azonnal jöjjön az asztalhoz. A Hercegné Ő Kegyelmessége sok mentegetőzés után 
végre kifakadt, hogy ő nem akar olyan dög mellett ülni, mint K. asszonyság. Amin Ő Kegyelmes 
Hercegsége nagyon felháborodott, tegezni kezdte a Hercegnét, s így szólt: xTudd meg, hogy K. 
asszonyság nem dög.x Azzal egy olyan pofont adott a Hercegnének, hogy az tántorogni kezdett, és 
én fogtam fel a karomban. Ő Kegyelmes Hercegsége még jobban el akarta rakni a Hercegnét, de én 
gyorsan becsuktam az orra előtt az ajtót. Emiatt Ő Kegyelmes Hercegsége meg is haragudott rám, 
mondván, hogy semmi közöm hozzá, az ember azt teszi a feleségével, amit akar." 

A továbbiakból elég annyi, hogy hosszas béketárgyalás és különböző feltételek kikötése után a 
hercegné hajlandó volt megbocsátani, és részt vett az ebéden , tekintet nélkül arra - mondja 
Schweinichen lovag -, hogy Ő Kegyelmes Hercegnéségének kékre dagadt az egyik szeme a 
pofontól". 

Derék, jól irányzott pofon lehetett. De mi volt ez a hercegi legyintés ahhoz a rúgáshoz képest, 
amelyről La Tour-Landry lovag tesz említést lányaihoz intézett tankölteményében. A XIV. századból 
kéziratban ránk maradt mű szerzője kilencvennyolc fejezeten át oktatja leányait a jó és erkölcsös 
magaviseletre, példákkal és kis történetkékkel ízesítve mondanivalóit. Az engedelmességet nem 
győzi eléggé lányainak figyelmébe ajánlani, s elmondja egy asszony esetét, aki férjének folyton 
ellentmondott. A férj végre dühbe jött, öklével leütötte az asszonyt, s mikor ez a földön feküdt, úgy 
belerúgott az arcába, hogy az orrcsontja betörött. A tanulságot ekként vonja le a szerző az épületes 


történetből: , És így az asszony egész életére el lett csúfítva rossz természete miatt. Jobb lett volna, 
ha engedelmeskedik és veszteg marad, mert a parancsolás a férjet illeti, s a nőnek az válik 
becsületére, ha engedelmesen hallgat." 

Talán ennyi elegendő a lovagkori nő családi otthonának jellemzésére. A brutális, borgőzös férjhez 
láncolt asszony csak olyankor lélegzett fel, amikor az ura elment vadászni, vagy hadbavonult, vagy 
felruccant az udvarhoz. Viszont ekkor ránehezedett a zárt kastélyélet unalmas, lélekölő 
egyhangúsága. Szerelmi viszony kötése végzetes veszedelemmel járt volna, ellenben kapóra jött a 
veszélytelen Frauendienst s így a maga részéről is boldogan népszerűsítette ezt a sajátságos 
intézményt, amely az ő részéről nem volt egyéb, mint unaloműző játék a szerelemmel, vagyis 
szabályszerű irt. 


A TRUBADUR-SZERELEM 


Mi mindent cselekedett a meghallgatott lovag úrnője tiszteletére és szórakoztatására? 

Ha tudott verset csinálni, az úrnő bájait és erényeit magasztalta, nemcsak az egekig, de azon túl is. 
Íme egy kis gyűjtemény az ékes hasonlatokból, amelyekkel a Minne lovagjai úrnőjükhöz 
fohászkodtak: 

.Ó Hajnali Csillag, Májusi Rügy, Liliomharmat, Paradicsomi Virány, Őszi Szőlőfürt, Fűszerek Kertje, 
Örömök Őrtornya, Nyár Gyönyörűsége, Boldogság Forrása, Virágdús Erdő, Szív Szerelmi Fészke, 
Gyönyörök Völgye, Szerelem Gyógyforrása, Fülemüledal, Lélek Hárfapendülése, Húsvét Virága, 
Mézillat, Örök Vigasz, Boldogság Terhe, Virágos Pázsit, Edes Mandulamag, Szem Mennyországa stb. 

Arnaut de Marueil provence- i trudbadur annyira megvadult a szerelemtől, hogy új hasonlatokat 
akarván kitalálni, szíve asszonyát Így dicsőíti: , Ó Szerelem Tükre, Dicsőség Kulcsa, Márciusi Nap, 
Áprilisi Eső, Májusi Rózsa, Nyári Árnyék... 


[A 


Amit az imént az egeken túli magasztalásról mondtam, szó szerint veendő. Az egyik előkelő lovag, 
Rambaut orange-i gróf így éneket: ,Az én Kegyesem mosolya boldogabbá tesz, mintha négyszáz 
angyal kacagna rám a mennyországból. Annyi öröm lakozik bennem, hogy ezer szomorú embert 
felvidíthatnék vele, és valamennyi atyámfia megélhetne belőle, minden egyéb táplálék nélkül..." 

Nagy szavak, de nem űres ömlengések, mert a trubadur csakugyan képes volt ilyen földöntúli 
rajongásra. Ismeretes Jaufre Rudel és a tripoliszi grófnő sokszor megénekelt története. Annyi 
romantikus feldolgozását ismerjük - köztük Heine kísértetjárató költeményét -, hogy a józan, modern 
olvasó végre egy szót sem hisz el belőle. Pedig a történet magva valóság. Friedrich Diez felkutatta az 
ősforrást; ez a régi krónikák rövid tömörségével így mondja el az esetet: 

njJaufre Rudel, Blaya hercege, beleszeretett Tripolisz gróEnőjébe, anélkül, hogy valaha látta volna, 
csupán a hírek alapján, amelyeket jóságáról és erényeiről az Antiochiából hazatérő zarándokok 
terjesztettek. Elkezdett szép verseket írni hozzá, majd annyira elfogta a vágy utána, hogy felvette a 
keresztet és tengerre szállt. Utközben súlyos betegség lepte meg. Mire Tripoliszba értek, társai 
halottnak vélték, és egyelőre egy ottani szálláson helyezték el. A grófnő mindenről értesülvén, 
odasietett, ágyára ült, és karjába ölelte. A halottnak vélt lovag magához tért, meglátta a grófnőt, és 
hálát adott az Istennek, amiért életét eddig a percig meghosszabbította. Azután meghalt a grófnő 
karjai között, aki is nagy tisztességgel eltemettette a tripoliszi templomban, s ő maga fájdalomtól 
űzve, még aznap kolostorba vonult." 

Diez összeszedte a Rudel hercegről szóló korbeli egyéb adatokat, összevetette a krónika 
elbeszélését Rudel ránk maradt költeményeivel, s mindebből azt a következtetést szűrte le, hogy a 
történet igaz. 

Ez a földöntúli rajongás megmagyarázza, hogy a sok furcsa cselekedetet, amelyekről legott számot 
fogok adni, nem a Don OXuijote-féle meghibbant elme váltotta ki a lovagból. Ők mindent komolyan 
éreztek át, komolyan vittek végbe, s a közvélemény a groteszk hőstettek hírét komolyan fogadta. 


Az ilyen komoly rajongókat könnyű volt a lovagi flirt hálójával körülszövögetni. Az esetek 
legtöbbjében a hölgy kissé kényeskedett, kellette és kérette magát, ahogyan az illem szabályai 
megkívánták, amíg végre lovagjának fogadta az epekedő férfiút, s rábízta, minő tettekkel adja 
bizonyságát szerelmének. Voltak esetek, hogy az úrnő valóságos szadista kegyetlenséggel maga 
szabott kemény feltételeket, s a holdkóros ábrándozó szó nélkül alávetette magát. Itt már a flirt 
átridegült a legszívtelenebb kacérsággá. 

Anthony Méray elmondja a három lovag és az ingpróba történetét. Az úrnő kegyeiért három lovag 
esdekelt. Az úrnő végre úgy döntött, hogy hármuk közül azt fogja szerelmével megajándékozni, aki a 
legközelebbi lovagi tornán az ő ingét fogja viselni. Igen, de nem a vért alatt vagy felett, hanem 
minden páncél nélkül, a puszta testen. Annyit jelentett ez, mint belerohanni a halálba, vagy 
legalábbis azzal számolni, hogy kedvező esetben összedöfködve, félholtan fog lefordulni a lóról. A 
három közül kettő meggondolta magát, és bölcsen visszavonult. De a harmadik elfogadta a próbát, 
annyira eszét vette a szeretem és a lovagi becsület. Az eredmény természetesen az lett, hogy a 
torna után vérbefagyva szállították úrnője elé; se élt, se halt, de a szeme boldog szerelemtől égett. 
Mint ilyenkor szokás, az úrnő nagy lakomát rendezett. Szokás volt az is, hogy akárminő magas rangja 
lett légyen az úrnőnek, ő maga szolgálta ki a vendégeket a hős tiszteletére. Ez alkalommal az úrnő 
felhúzta ruhájára a vérrel itatott inget, és abban sürgölődött a vendégkoszorú körül. 

Az ilyen ingviselés a lovagi tornák megszokott jelensége volt; persze a lovag a páncél fölött öltötte 
magára. Akkoriban ez talizmán-számba ment, védte a vitézt, és erőt adott neki. Ma azt mondanák: 
fetisizmus. Valóban, inkább erre mutat az az eset, amelyet Wolfram von Eschenbach ír meg a hős 
Gamuretről, aki az imádott Herzeloyde ingét nemcsak lovagi tornákon hordta páncélja fölött, de úgy 
ment a csatába is. - Coucy lovag a saját ingét küldte el szerelmesének, és megkérte, aludjon abban. 
- Jóval később Brantőme könyvének a szép lábakról szóló fejezetében igen furcsa szokásról 
emlékezik meg. Azt mondja, hogy személyesen ismert nemes uraságokat, akik mielőtt felhúzták 
volna új selyemharisnyájukat, elküldték kedvesüknek azzal a kéréssel, hordanák előbb ők nyolc-tíz 


napig. , Azután - írja a híres pletykagyűjtő - viselni kezdték ők is, testük-lelkük nagy 
gyönyörűségére." 

Guillem de Balaun lovaggal ez történt. Szíve királynőjének Javiac úrnőjét szemelte ki. Ez meg is 
hallgatta esdekléseit, és annak rendje-módja szerint lovagjául fogadta. Egy darabig szabályszerűen 
folyt a szerelmesdi játék, ám egy szép napon Balaun lovag fülébe jutott egy civódó, de ismét kibékült 
szerelmes pár története, sőt magától a történet hősétől intim részleteket is hallott arról, minő édes a 
kibékülés. Balaun lovagnak igen tetszett a történet, s annyira megkívánta a kibékülés édességét, 
hogy a saját hölgyénél is meg akart vele próbálkozni. Előbb persze össze kellett vele veszni, amit a 
derék lovag a maga darabos eszével olyan módon hajtott végre, hogy amikor az úrnő levelet küldött 
neki, a levél hozóját egyszerűen kidobta. Az úrnő ekkor személyesen látogatta meg a szállásán a 
lovagot, hogy megtudja, mi a baja? A lovag nagyszerűen játszotta a sértett férfiú szerepét, és az 
úrnőt is kidobta. Ez lett volna a szerelmi incselkedés első felvonása. Azonban a továbbiakban a 
vígjáték dd$ámává mérgesedett, mert Javiac asszony immár hallani sem akart többé a goromba 
szeretőről, s amikor az később bűnbánattal, bocsánatkérő szándékkal jelentkezett a várban, 
viszonzásul ő dobatta ki. Szegény Balaun ekként belebukván szerelemtudományi kísérletezéseibe, 
közbenjáróhoz folyamodott. Megkérte egy barátját, járjon közbe a haragos asszonyságnál, mondja el 
neki az összeveszési színjáték valódi okát, és valahogyan hozza rendbe az ügyet. A barát eljárt és 
ezzel a válasszal tért vissza: ,Jól van, az úrnő megbocsát, de vezeklésül Balaun lovag tépesse ki a 
kisujja körmét, s küldje el neki egy vers kíséretében, amelyben a saját botorságát megbélyegzi." 
Semmi sem vet élénkebb fényt a lovagkor balga romantikájára, mint ami ezután következett: Balaun 
lovag azon nyomban sebészt hívatott, kitépette a kiskörmét, s kíntói és boldogságtól omló könnyek 
között megcsinálta a kívánt verset. Azután barátjával elindult a várba. Az úrnő a kapuban várta őket, 
a dalnok térdre esett, átnyújtotta a körmöt és a költeményt, a hölgy nagy rívással átvette 
mindkettőt, s a lovag körme árán kiélvezhette a békecsók gyönyörűségét. - A bocsánatkérő dal 
szövegét Sainte-Palaye megtalálta és közzétette. 


Efféle esetek ismerete után könnyebb megérteni Schiller balladáját az oroszlánok közé dobott 
kesztyűről, amelyet a lovag kihozott ugyan, de az asszonyság arcába vágta. Az anekdotát, mint 
tudjuk, Brantőme írta meg először, s talán valóban meg is történt, mert a valószerűség igazolására 
Brantőme a saját tapasztalatából is felhoz egy esetet, amelyben a hölgy azt a szerelmi bizonyítékot 
követelte a lovagtól, hogy döfje keresztül tőrével a saját karját. A lovag kész is volt rá, s Brantóme 
csak hosszú dulakodás után bírta megakadályozni az őrült kísérletet. Felhozza Genlis lovag esetét is, 
aki gyanútlanul andalgott hölgyével a Szajna hídján, mikor az asszonyt megszállta a szadista flirt 
ördöge, bedobta a drága csipkekendőjét a folyóba, és biztatta a lovagot, hogy ugorjon utána és 
hozza ki. Hiába szabódott a lovag, hogy nem tud úszni, az asszony gyávának fitymálta, mire 
elkeseredésében úgy, ahogy volt, fejest ugrott a vízbe. Szerencsére csónak akadt a közelben, s a 
szerelmes bolondot idejében szárazra cibálták. 


SZERELEM ÉS LOVAGI TORNA 


A trubadurok ömlengései az úrnő részére a flirt titkos örömeit jelentették, mert a korbeli illem 
általában nem engedte meg, hogy a költő dalaiban az ünnepelt hölgyet néven is nevezze. (Ráismerni 
ráismerhettek, de a külszín meg volt óva.) 

Ez hát csak holmi csipegetés volt a flirt konyháján. A nyilvános, bőven terített asztal akkor tárult a 
dámák elé, amikor választottjuk /ovagi tornán vívott hölgye tiszteletére. 

Ha a modern kor embere valamely új találmány segítségével régen történt események képét 
utolérhetné a világűrben, az ilyen bajvívást egyszerűen nem értené. Az emelvényen fent ül a férj a 
feleségével, és békésen szemléli, hogy odalent egy lovag mint tör lándzsát az ő tulajdon felesége 
tiszteletére. Sőt az is lehet, hogy a férj is lenn viaskodik a porondon, talán éppenséggel annak a 
hölgynek a dicsőségére, aki a saját felesége lovagjának a neje. Bolond dolog, csak úgy lehet 


megérteni, ha előzetesen ismerjük a már említett Frauendienst elemeit, s tudjuk, hogy a lovagi 
tornákat túlnyomó részben asszonyok tiszteletére vívták. A lovag minden haditettnél büszkébb volt 
arra, ha magát a nők szolgájának nevezhette. (A franciáknál a Serviteurs dAmour nevet 
adományozták maguknak.) 

A szolgaságot annyira komolyan vették, hogy akárhányszor maga az úrnő vezette ki lovagját a 
porondra, a szolgaság jeléül a ló zablájához erősített finomművű láncon vagy selyemszalagon. 

1468-ban Merész Károly feleségének tiszteletére a burgundi udvarban nagyszabású lovagjátékot 
rendeztek. Sorban vonultak fel a lovagok, s egyszerre csak egy különös menet jelent meg a 
porondon. Elöl kis fehér lovon egy törpe lovagolt, utána csatlósok hatalmas várat cipeltek. A fából 
készült alkotmánynak négy tornya volt, magas várfalakkal összekötve. A falak földig értek, nem 
lehetett tudni, mi van a várban elrejtve. A törpe megállt a hölgyek mellvédje előtt, s felolvasott egy 
folyamodványt, amely ekképpen hangzott: 

"Fenséges és nagyságos hercegnők és egyéb asszonyságok! A lovag, aki úrnőjének foglya, 
legalázatosabb üdvözletét küldi. Ő ebbe a várba van bezárva, és csupán az úrnő kegye és irgalma 
szabadíthatja ki. Épp azért hozzátok esedezik, fenséges és nagyságos hercegnők és egyéb 
asszonyságok, hogy méltóztassatok tanácsot ülni - talán a tanácsban jelen lesz ő is, aki a lovag 
szabadulását nem fogja ellenezni. Reméli a lovag, hogy a hölgyek tanácsa ki fogja őt engedni kínos 
fogságából, mert hiszen e nélkül nem vehetne részt a mai viadalban stb." 

A fenséges hercegnők és egyéb asszonyságok úgy határoztak, hogy a lovagot ki kell engedni a 
rabságból. A törpe erre egy irdatlan nagy kulccsal kinyitotta a favázas várbörtön kapuját, és a 
hölgyek kellemes meglepetésére egy Roussy nevű lovag ugratott elő teljes fegyverzetben, pompásan 
felékesített paripán. 

A torna folyamán a lovag a hölgyétől kapott szerelmi zálogot viselte a sisakján vagy lándzsáján. A 
zálog a női toalett alkatrészeiből került ki: lehetett szalag, fátyol, toll, kesztyű, karkötő vagy egyéb 
asszonyi felszerelési tárgy. Ezek voltak a híres talizmánok, amelyeket a lovagkor faveurs vagy 


emprises damour néven ismert. Néha a viadal hevében lehullott a faveur; ilyenkor a dáma a 
tribünről másikat dobott a lovagnak. Volt eset - a Perceforest lovagregényből tudjuk -, hogy a dühös 
viaskodás során egymásután potyogtak le a lovag urak jelvényei, s a dámák nagy izgalmukban új 
meg új talizmánokat hajigáltak le nekik, tépve-fosztva testükről, ami éppen a kezük ügyébe esett, 
úgyhogy mire lefújták a tornát, rémülten vették észre, hogy az illetlenségig lekopasztva ülnek a 
nevető publikum között. 

A férjnek pedig kötelessége volt örvendezni, ha a felesége lovagja diadalt aratott, akárha esetleg őt 
magát lódította ki a nyeregből. Divat volt, nem tehetett ellene semmit. S a divatnak ismerjük a 
törvényeit. Ha parancsára a szoknya hosszabbodni keza, nem áll meg addig, amíg uszály nem lesz 
belőle; ha pedig bővülést diktál, egy-kettőre krinolinná öblösödik. 

Így fajult el a Frauendienst divatja- is. Szép szokás volt a nővédelemre letett lovagi eskü - szép, bár 
groteszk a kóborlovagok intézménye, akik nekiindultak a nagyvilágnak, hogy megvédelmezzék a 
jogaikból kiforgatott árvákat és özvegyeket; de a szép kezdet hamar elfajzott a divat diktatúrája 
alatt. A lovagi tornák egyforma sablonja nem elégítette ki a nyugtalanabb lelkeket. Ujszerű dolgokat 
kellett kitalálni az úrnő kegyeinek megnyerésére. 

Ilyen újításszámba ment, ha a lovag hölgyének tiszteletére a torna szabályait igyekezett a maga 
számára külön súlyosítani. Némelyik nem viselt páncélt kezén, karján vagy lábán, ezzel is akarván 
bizonyítani, hogy a saját külön őrangyala minden páncélnál jobban meg fogja védelmezni a szabadon 
hagyott testrészt. Saintré herceg idejében egy idegen lovag érkezett Párizsba; ezt fogadalma arra 
kötelezte, hogy jobb karján a könyök fölött és jobb lábán a boka körül aranypereceket hordjon, 
amelyeket hosszú aranylánc fűzött össze. Hasonló őrültségektől akkor sem riadtak vissza, ha komoly 
csatáról volt szó. Froissart krónikájában ifjú angol lovagokról tesz említést, kik 1336-ban francia 
földre jöttek hadakozni. Ezek a félszemüket bekötötték, és úgy indultak a csatába, mert odahaza 
megfogadták szépeiknek, hogy mindaddig félszemmel fognak harcolni, amíg valamely vitézi tettel le 
nem teszik bátorságuk próbáját. 


Amikor a kóbor lovag az ő viruló ifjúságát jelképező zöld fegyverzetben elindult kalandkereső útjára, 
csakugyan véghezvitte azokat a zöldségeket, amelyeknek karikatúráit a mai olvasó fejcsóválva 
neveti Cervantes Don Oujjotejában, de aligha tudja, hogy mindezek a /lovagkorban valósággal véres- 
komolyan megtörténtek. 

Az idők folyamán a védtelen nők sorsa háttérbe szorult. A kóbor lovag a saját úrnőjének dicsőségét 
kívánta gyarapítani. Ez a dicsőséggyarapítás úgy történt, hogy ha idegen lovagok területére ért, ott 
kihívást küldött széjjel, felszólítva minden lovagot fegyveres mérkőzésre , hölgye iránti szerelme 
kedvéért". (Pour VFamour de sa dame.) Az ilyen levél csepegett az udvariasságtól. A kihívó megkérte 
ellenfelét, ajánlaná őt a saját úrnőjének jóindulatába, s egyszersmind azt kívánta neki, hogy legyen 
része hölgyénél a szerelem minden örömeiben. A kölcsönös udvariaskodások után összecsaptak, s 
igyekeztek egymás fejét betörni pour amour de sa dame. 

A győztes nem érte be a puszta dicsőséggel. A lovagi szokás szentesítette és kötelezővé tette az 
olyan furcsa feltételt is, hogy a legyőzött lovagnak rabszolgaként kellett jelentkeznie a győztes lovag 
úrnőjénél. A feltételt nem teljesíteni annyi volt, mint kitaszíttatni a lovagi sorból. Egy mantovai főurat 
Johanna nápolyi királynő azzal tisztelt meg, hogy az udvari bálon táncra kérte. A nemes lovag 
elolvadt a megtiszteltetéstől, s nyomban fogadalmat tett: azonnal elindul idegen országokba, s addig 
viszsza nem tér, amíg két legyőzött lovagot nem szállít a királynőnek. Sikerült is a vállalkozás, de a 
királynő - mint ilyenkor szokás - a rablovagokat kegyesen fogadta, és visszaadta szabadságukat. 

vulson de la Colombiére még vadabb esetet mond el. Az illető lovag fogadalmat tett, hogy 
úrnőjének harminc olyan hölgy arcképét fogja megszerezni, akiknek imádóját bajvívásban legyőzte. 
Don Guijote érdemes elődje ráfestette pajzsára az úrnője arcképét, és kivonult a nagyvilágba. 
Valahányszor olyan lovaggal találkozott, aki nem volt hajlandó elismerni, hogy a saját hölgye 
kevésbé szép, mint a pajzsra festett dáma, azt mérkőzésre hívta ki. A legyőzött lovagnak meg kellett 
engednie, hogy hölgye arcképét a győztes a pajzsára pingáltassa, a fogadalmi asszonyság képe alá. 
Állítólag sikerült is a lovagnak egy év alatt összegyűjtenie a harminc portrét. 


Ezeket a rémületes badarságokat lehetetlen egyedül a lovagok számlájára írni. Akármennyire 
megrészegedtek is a behabzsolt romantikától, ennyire nem kótyagosodtak volna meg, ha nem 
kapnak biztatást az asszonyoktól. Az asszonyoknak jólesett az unaloműző imádat, s a hiúságukat is 
kellemesen csiklandozta. A szomszéd vár úrnője talán magasabb rangú, viszont az ő lovagja több 
arcképet gyűjtött össze, több országban hordozta meg 

a hölgye színeit, és hírhedtebb új bolondságokat cselekedett. René provence-i gróf, Nápoly és 
Szicília királya, szintén nagy kedvelője a hölgyek tiszteletére rendezett tornáknak, parázzsa!l 
megrakott serpenyőt választott magának devizául. Ezzel az égő vágyat kívánta jellemezni, amelyet 
szívének hölgye iránt érzett. Rendben van, a hasonlat kedves, de mi volt a fújtató, amely a lovagok 
szívének parazsát állandó izzásban tartotta? 

Igaz szerelem nem lehetett, mert a szerelmes asszony félti a kedvesét, s ha már amúgy is el kell 
engednie komoly háborúba, nem fogja fokozni aggodalmait azzal, hogy merő divatból nyaktörő 
kalandok után engedje szaladni. 

A fújtató bizony nem volt egyéb, mint a f/firt. 


A LOVAGKORI SZERELEM DON OCUIJOTEJA 


A XIII. századból egy páratlanul érdekes kézirat maradt ránk. Ulrich von Lichtenstein lovag mondja el 
benne saját különös élettörténetét. Persze, nem sajátkezűleg írta, mert bár a derék lovag igen szép 
szerelmes dalokat költött, s a korabeli Minnesángerek java közé tartozott, de írni nem tudott. 
Élettörténetét, csakúgy mint dalait, tollbamondta íródeákjának. 

A hivatalos kultúrtörténet bizonyos kicsinyléssel halad el Ulrik lovag memoárja mellett, s alig 
méltatja figyelmére. Hogy miért? Mert Ulrik lovag a legtökéletesebb, helyesebben legtökéletlenebb 
nőbolond volt, aki valaha a világban bolyongott. A képzeletszülte Don Ouijotenak ő volt a valóságos 


élő elődje. A szakállas, komoly tudomány restell foglalkozni a szerelmi kalandok megkergült hősével. 
Pedig nincs igaza, mert akárminő túlzásokra vetemedett is a szerelemtől hevült agyú lovag, a 
túlzásokat a kor divatja termelte ki, s a divatot nem lehet mellőzni a korkép megfestésénél. 

A flirt történetének felvázolásánál pedig Ulrik úr kalandjai éppenséggel megbecsülhetetlen 
értékűek. Egy évig tartó flirt részletes és teljes leírása tárul elénk a furcsa és kevéssé ismert 
írásműben. Úgyszólván kiegészítő része ez a flirt elméleti taglalásának, vagyis: a középkori flirt a 
gyakorlatban. 

A kéziratot a müncheni állami könyvtár őrzi. Címe: Frauendienst. Hogy ez mit jelent, már tudjuk."?2 

Ulrich von Lichtenstein stájerországi gazdag uraság volt. Életsorsa egyhelyütt a magyar 
történelembe is belekapcsolódik. Részt vett 1246-ban a IV. Béla ellen vívott Lajta melletti csatában, s 
eleven tollal írja le, miként találták meg a magyar fegyvertől elesett Fridrik osztrák herceg holttestét. 
Ulrik lovag 1276-ban halt meg. Sírköve ma is megvan, s arról nevezetes, hogy állítólag a legrégibb 
német nyelvű felirat van rajta. 

Életrajzírók rendszerint ezzel a közhellyel kezdik a hős jellemzését: , Már kora ifjúságában 
mutatkoztak nála oly jelenségek, amelyek előre jelezték későbbi pályafutásának irányát stb." Ezt a 
frázist gyönyörűen lehetne alkalmazni Ulrik lovagra, mert már kora ifjúságában szerelmes lett egy 
nagyúri dámába, folyton körülötte settenkedett, s mint nemes apród bejárhatván a női lakosztályba, 
alkalmilag mindig megitta a mosdóvizet, amellyel az imádott bölgy a kezét leöblítette. 

Hogy ki volt a hölgy, egész bizonyossággal nem lehet megállapítani. Annyi kiderül az életírásból, 
hogy igen magas rangja volt; egynéhány adatból arra is következtetni lehet, hogy magának Lipót 
osztrák uralkodó hercegnek volt a felesége. 

Mikor Ulrik urat Bécsben lovaggá ütötték, elérkezettnek vélte az időt, hogy szolgálatait az úrnőnek 
immár annak rendje és módja szerint felajánlja. De a /ovag már nem férkőzhetett olyan könnyen a 
közelébe, mint az apród, s így közvetítő után kellett néznie. A közvetítést egyik nénikéje vállalta, akit 
barátnői kapcsolat fűzött a magasrangú hölgyhöz. Megkezdődött az üzengetés. Ulrik lovag saját 


szerzeményű dalait küldte el a hölgynek; ez elfogadta a dalokat, meg is dicsérce, de mindig azt 
üzente vissza, hogy neki nincs szüksége lovagra, s Ulrik úr ne is álmodjék róla, hogy a szolgálatait 
igénybe fogja venni. Vagyis az úrnő biztos érzékkel alkalmazta a flirt főszabályát: elutasítani, de 
biztatni is, hogy a boldogtalan szerelmes állandóan kétségek között vergődjék. 

Egyszer a gőgös úrnő így nyilatkozott a nénike előtt: , Még ha öcséd rangban méltó is lenne 
hozzám, akkor sem kellene nekem, mert a felső ajka csúnyán előreáll." Ugyanis Ulrik urat igen 
vastag és duzzadt, szinte duplának látszó felsőajakkal verte meg a természet. 

Mikor a nénike továbbadta az üzenetet, Ulrik úr nem habozott soká. Nyergeltetett és Grácba 
lovagolt, felkereste az ottani legügyesebb sebészt, és nagy pénzeket ígért neki, ha felesleges 
harmadik ajkától megszabadítja. A sebész vállalta a műtétet, és sikeresen végre is hajtotta. Abban az 
időben nem ismerték még a narkózist, és a sebész le akarta szíjazni a lovagot, nehogy egy 
fájdalomokozta mozdulatára a kés félrecsússzék, és az egész eredmény pocsékká menjen. Persze a 
jámbor filiszter nem tudta, mi a lovagerény és mi a Frauendienst. Valódi lovag nem szalaszt el ilyen 
pompás alkalmat, amikor megmutathatja, hogy hölgyéért képes minden fájdalmat mukkanás nélkül 
elviselni. Ulrik úr nem engedte meg, hogy lekössék; úgy, ahogy volt, leült egy padra, és még csak 
meg sem nyikkant, amikor a felcser a fölösleges ajkát lemetélte. 

Eredmény: a műtét sikerült, és a csúf harmadik ajaknak nyoma sem maradt. Azonban a boldogtalan 
páciens félévig feküdt Grácban, amíg a seb teljesen behegedt, s közben csontig és bőrig 
lesoványodott. Nem bírt sem enni, sem inni; valami fertelmes rosszillatú kenőccsel kenték be az 
ajkát, s akármit vett a szájába, menten kiadta az undortól, mert az étellel-itallal a zöld kenőcs is 
összekeveredett, és a szájába csurgott. A testem szenvedett - írja a javíthatatlan szerelmes -, de a 
szívem boldog volt. 

A plasztikai műtét híre eljutott az úrnőhöz is, aki erre levelet írt a nénikének. Közölte, hogy rövid 
időre elhagyja székhelyét, s egy bizonyos városba utazik, ahol szívesen látná a nénikét is. 
"Elhozhatod az öcsédet, de csakis avégett, hogy lássam a helyrehozott száját; semmi egyébért." 


Íme tehát közelített a nagy perc, amikor Ulrik lovag végre élőszóval tolmácsolhatja érzelmeit az 
imádott nőnek, aki mindig, mint a Jó, a Tiszta, az Édes szerepel az írásban. A perc közelített, az úrnő 
is közelített, mégpedig lóháton, egyedül, kíséretét maga mögött hagyva. Ulrik lovag melléje 
rúgtatott, de természetesen a hölgy elfordította a lova fejét, mintha alkalmatlan lenne neki a 
fiatalember. A szerencsétlen nem sejtette, hogy ez a negédeskedés is a flirt előírásai értelmében 
történik. Olyan kegyetlen zavarba szédült, hogy nyelve a szájába ragadt, és nem bírt kinyögni egy 
szót sem. Szégyenletében elmaradt mellőle, majd ismét közeledni próbált, de a száját megint csak 
nem bírta kinyitni. Ötször ismételte meg a manővert, mindig hasonlóan negatív eredménnyel. A 
lovastúrának vége lett, az alkalom kihasználatlan maradt. Annyit még meg mert cselekedni Ulrik úr 
az út végén, hogy odafurakodott úrnőjéhez, lesegítendő a lóról. 

S ekkor meglepő dolog történt. 

A Jó, a Tiszta, az Edes kegyesen elfogadta a segítséget, és lelibbent a lóról, de libbenés közben a 
kengyelvasat tartó Ulrik hajából kitépett egy jókora tincset, és a fülébe lihegte: , Ezt a 
gyávaságodért!" 

Sajgó fejbőrrel elmélkedett a tapasztalatlan lovaj; az érthetetlen eseményen. S mert immár nem 
bízott az élőszó erejében, ismét az írásbeli üzenethez folyamodott. Hosszú költeményben fejtette ki 
érzelmeit, s a szolgálatkész nénike eljuttatta a verset a címzetthez. Ismét váratlan fordulat 
következett: Ulrik úr választ kapott. Azonban a balszerencse nem hagyja el azt, akihez egyszer 
hozzászegődött. Ulrik lovag nem tudott olvasni, az íródeákja pedig más városban tartózkodott. 7íz 
napon keresztül melengette keblén az olvasatlan levelet, tíz napon át toporzékolt az üdvösség 
küszöbén, amíg végre a bizalmába beavatott íródeák megérkezett. S ekkor kiderült, hogy a szegény 
lovag kígyót melengetett a keblén. Vers volt a levélben, rövid kis vers, de minden üteme méreg a 
már-már reménykedő szerelmes számára. A verset nyilván maga a főúri hölgy költötte, s azt a 
gondolatot fejezte ki, hogy aki tiltott dologra vágyik, magamagát tagadja meg. 


Wer wünscht, was er nicht soll, 
Der hat sich selbst versaget wohl. 


(Ki arra vágy, mit nem lehet, 


ÖOnnönmagát tagadja meg.) 


Nyomaték céljából, valamint a jobb hangzás kedvéért a költőnő háromszor egymásután írta le 
ugyanazt a két sort. 

De a konok szerelmest nem lehetett megtörni. Előtte lebegett vezérelve, amely szerint a rosszat is 
alázattal kell fogadnia, ha a Jó, a Tiszta, az Édes részéről jő. Ennélfogva változatlan szerelemmel 
csüngött rajta továbbra is, de miután a szavak nem hoztak eredményt, tettekkel iparkodott 
bebizonyítani, hogy méltó reá. 

Ahol csak lovagi tornát tartottak szerte az országban, ott Ulrik úr megjelent, és vitézül viaskodott 
úrnője tiszteletére. Száz kopját tört össze az ellenfeleken; mindig győztesen került ki a viadalból. 
Nevét már a legjobb lovagok közt emlegették. De balcsillagzata megint éreztette hatását: egy napon 
az ellenfél kopjája olyan erővel zúdult neki a jobb kezének, hogy /esodorta a kisujját. Abbahagyta a 
tornát, benyargalt a városba a felcserhez, s ott ez megállapította, hogy a kisujj még rajta lóg a kezén 
néhány bőrfoszlány segélyével, talán meg lehet menteni. Hónapokig kötözték, kezelték a sebesült 
vitézt, végre azonban a kisujj úgy, ahogy, ferdén bár, de odaforrt. 

Most kezdődik a kisujj igazi szerepe. 

Időközben Ulrik úr a nénike helyett más közvetítőre tett szert. Egy bajtársa bejáratos volt a hercegi 
udvarhoz; ez vállalta az üzenethordást. Jelentette az úrnőnek, hogy Ulrik minő vitézi tettekkel adta 
bizonyságát szerelmének; íme, legutóbb a kisujját is lesodorták. Ez volt csak az igazi ziccer az 
asszony számára (boesánat a triviális kifejezésért). Rögtön kész lett a felelet: ,Nem is igaz, mind 
csupa hazugság; jó forrásból hallottam, hogy a kisujja igenis megvan és semmi baja." 


Elbúsult ennek hírére Ulrik vitéz, megint csak lóra kapott, és felkereste - ezúttal nem a sebészt, 
hanem egy bizalmas cimboráját. Barátságukra hivatkozva, azt követelte tőle, hogy vágja le a 
gyógyult kisujját! A cimbora nem akarta vállalni a szívességet, mire Ulrik maga illesztette rá a kést a 
feláldozandó ujjra, s azzal fenyegetőzött, hogy lemetéli jól-rosszul, ha nem segít. Fogott hát a 
cimbora egy kalapácsot, rácsapott a késre és a kisujj lerepült. A sebet bekötözték, s mint Ulrik úr írja: 
azonnal elkezdett költeni. A hosszú költeménnyel elkészülvén, lediktálta, és beköttette zöld 
bársonyba; azután ügyes aranyművessel kis ujjacskát ábrázoló aranykapcsot csináltatott a könyvhöz. 
Ebbe a kapocsba volt belerejtve a levágott kisujj! 

A követ híven kézbesítette a könyvet az úrnőnek és várta a hatást. Ami nem is maradt el, mert a 
hölgy megpillantva a kisujjat, a következő szavakra fakadt: , O weh, sohasem hittem volna, hogy 
értelmes ember képes legyen ekkora balgaságra!" 

A válasz, amit a nagy tett eredményeképpen Ulrik úr kapott, a régi recept szerit szólt: , Mondd meg 
a megbízódnak, hogy a könyvet a fiókomban fogom őrizni, és a kisujjat naponként megnézem; de ne 
higgye, hogy ezáltal egy hajszállal is közelebb jutott a célhoz, mert ha ezer évig szolgálna is, mind 
kárbaveszett fáradság lenne." 

Ulrik lovag mégis boldogságban úszott, mert kisujja az úrnő fiókjában sokkal méltóbb helyre került, 
mintha a saját kezén billegett volna. Nagy lelkesedésében olyan vállalkozást eszelt ki, amely 
koronája leendett a választott hölgy tiszteletére véghezvitt lovagi cselekedeteknek. 

Ez a vállalkozás a legnagyobb bolondság volt mindazok közül, amiknek hiteles története a 
lovagkorból ránk maradt. A képtelenségig eltúlzott, mai ésszel fel nem érhető torz lovagi kaland. S 
hogy mégis végbement, bizonyítja, minő cigányútra tévedt néha a lovagkor sokat emlegetett 
romantikája. 

Lichtenstein Ulrik uraság egy szép napos odahagyta várkastélyát, azzal az ürüggyel, hogy Rómába 
zarándokol. Nem ment azonban Rómába, hanem megállapodott Velencében, s ott lappangott az 
egész télen át. Idejét azzal töltötte, hogy az ottani szabóknál pompás ruhákat rendelt. Igen ám, de 


nem lovagi díszöltönyöket, hanem női ruhákat. És ezeket sem az imádott hölgy részére, hanem 
tulajdon maga számára. Csináltatott tizenkét szoknyát, harminc ingvállat, három fehér 
bársonypalástot és még sok egyéb női ruhaneműt és toalett-alkatrészt. Végezetül rendelt két hosszú, 
gyöngyökkel befont copfot. 

Mikor az egész felszerelés együtt volt, és az idő kitavaszodott, Ulrik úr kidolgozott egy részletes 
útitervet Mestrétől elkezdve, Friaulon, Karinthián, Stájerországon és Bécsen keresztül Csehországig. 
Az út huszonkilenc napra volt előirányozva, annak pontos feltüntetésével, hogy mely napon mely 
városba érkezendik és hol száll meg. Ezt az útitervet lovasküldönccel előreküldte mindazokba a 
városokba, ahol megszállandó volt. A küldönc az illető városban közhírré tette az útitervet megfelelő 
levél kíséretében, amelyből kiderült, hogy Ulrik úr rangrejtve szándékozott a hosszú utat megtenni és 
lovagi viaskodással fűszerezni: nem mint Lichtenstein ura, nem is mint névtelen lovag, hanem női 
ruhában, mint maga Vénus istenasszony! 

(Ezzel egyértékű bolondságot csupán a trubadur Pierre Vidal agyalt ki, amikor ideáljának 
tiszteletére farkasbőrbe bújt, és négylábon szaladgált a mezőkön. Ugyanis az imádott hölgy 
keresztneve Loba volt, vagyis nőstényfarkas. De csúnyául megjárta, mert a nyájőrző szelindekek 
valódi farkasnak nézték, és majdnem halálra marták.) 

Visszatérve a hallatlan levélre, ez következőleg szólt: 

nVénus királynő, a szerelem istenasszonya valamennyi lovagnak üdvözletét küldi, és hírül adja, 
hogy személyesen keresi fel őket, megtanítandó minden nemes lovagot, miképpen kell a hölgyeket 
szolgálni és szerelmüket megnyerni. Közli velük, hogy ő Szent György-napján elindul Mertre 
városából Csehországba, s az a lovag, aki útközben lándzsát tör vele, annak aranygyűrűt ad jutalmul. 
Küldje el a lovag szíve hölgyének a gyűrűt; ennek az a varázsereje van, hogy amely hölgy megkapja, 
igaz szerelemre fog lobbanni a küldő iránt. Ám ha a viadalban Vénus istennő kitaszítja őt a 
nyergéből, kötelessége lesz a világ négy tája felé meghajtani magát egy bizonyos hölgy tiszteletére. 


Vénus istennő arca takarva marad az egész úton. Amely lovag értesül megérkezéséről, és nem áll ki 
vele, azt ő a szerelem törvényein kívülinek tekinti, és átadja minden igaz úri hölgy megvetésének." 

A kor felfogására jellemző, hogy Ulrik lovagot nem kötözték meg és nem szállították a bolondok 
tornyába, sőt örvendező hujjahóval fogadták az újszerű kalandot. Végigolvasva a Vénus-túra 
lefolyását, kiderül belőle, hogy a móka köztetszésre talált. Vénus istennőt mindenütt ünnepélyesen 
fogadták s az útvonalon lakó lovagok egyike sem tért ki a mérkőzés elől. A végső eredményt előre 
bemondom: Ulrik úr Vénus istennő kosztümjében háromszázhét kopját roppantott széjjel, és 
kétszázhetven aranygyűrűt osztott ki lovagias ellenfelei közt. Neki magának a temérdek viadal során 
semmi baja sem történt, ellenben sikerült négy lovagot a nyeregből kitaszítania. 

Ulrik lovag személyét a furcsa vállalat éppenséggel nem tette komikus figurává. A német 
Minnesángerek dalainak legrégibb gyűjteményét a XIII. század végéről származó zürichi Manasse- 
kódex tartalmazza; ebben maguk a dalnokok is láthatók szép miniatűr ábrázolásokban. Ulrik lovag 
igen jó társaságba került: Hartmann von Aue és Wolfram von Eschenbach közé. Teljes lovagi díszben, 
felékesített paripán nyargal, lehúzott rostélyú sisakján Vénus istennő alakja térdel. Tehát az akkori 
felfogás szerint a Vénus-túra semmi esetre sem lehetett nevetséges. 

Hogy a túra külsőségeiről is számot adjak, íme, ekként vonult be hősünk Mestre városába: 

Elöl lovagolt öt szolga, utána egy zászlótartó magasra emelt hófehér zászlóval. Ennek két oldalán 
két kürtös fújta a riadót. Majd három teljesen felszerelt paripa és három vezetékló következett, 
utánuk apródok vitték a lovag ezüstfehér sisakját és pajzsát. Megint egy kürtös, mögötte négy 
fegyvernök ezüstszín kopjakötegekkel, két fehérruhás leány lóháton és két hegedűs, szintén lóháton. 
Végre maga Vénus istennő, szemébe húzott csuklyás fehér bársonypalástban, a palást alatt habfehér 
selyem és patyolat női öltöny, fején gyöngyökkel ékes kalap. A kalap alól két bosszú, övig érő, 
gyöngyökkel befont copf kígyózott elő. 

Ilyen díszmenetben vonult keresztül Vénus a megszabott útvonalon. A lovagok törték magukat, 
hogy mérkőzhessenek vele. A viadalra Vénus páncélt öltött a női ruha alá, a kalap helyébe sisakot 


tett fel, de a copfot meghagyta a sisak alatt. A mérkőzések leírása érdektelen, bár Ulrik lovag 
részletesen elmeséli valamennyit. Egy ízben hozzá hasonló bolondra akadt: egy vend lovag hölgye 
tiszteletére ugyancsak nőnek öltözött és copfot illesztett a sisakja alá, s a két tökéletlen ebben a 
maskarában csapott össze, olyan keményen, hogy öklelő fájuk a pajzsukat is szétroppantotta. 

A hölgyek mindenütt osztatlan lelkesedéssel fogadták a nők bajnokát. Tarvisban reggel kétszáz 
asszony gyülekezett a szállása előtt, hogy a templomba kísérje. Maga a templomjárás egyik 
legjellemzőbb korfestő adata a Vénus-túrának. Ma blaszfémiát látnánk benne, de akkor senki sem 
ütközött meg rajta, hogy egy nőnek maskarázott férfi diadalmenetben, apró tipegő női léptekkel 
vonuljon be a templomba, ott a nők részére megszabott helyen végighallgassa a misét, és részt 
vegyen, mint nő, az áldozásban! 

A női szívekre nagy hatással volt a szerelem vándora, de ő hű maradt az ideálhoz mindvégig. Pedig 
néha nagy kísértésnek volt kitéve. Egyszer egy ismeretlen hölgy szolgái rátörtek a szállásán, 
teliszórták rózsával, és átadtak egy drága rubinköves gyűrűt, mint a magát megnevezni nem akaró, 
szép és fiatal nemes hölgy ajándékát. 

A furcsa túra legfurcsább epizódja még hátra van. 

De ez annyira furcsa, hogy hitelesség okából átadom a szót magának Ulrik lovagnak. Egy 
stájerországi községben, közel a saját várához, torna után bezárkózott a szállására, azonban a másik 
ajtón megint kiszökött. Vénus istennő átvedlett férfivá. Férfiállapotának rövid történetét így mondja 
el: 

"Ekkor egy szolgám kíséretében kilopóztam onnan, és felkerestem kedves feleségemet, aki 
szívesen fogadott és igen örült, hogy meglátogattam. /tt két szép napot töltöttem el, a harmadik 
reggel misét hallgattam, és kértem Istent, hogy továbbra is oltalmazza meg becsületemet. 
Szeretettel búcsúztam el, és bátor szívvel nyargaltam vissza kíséretemhez." 

Ebből a pár sorból tudja meg az olvasó, hogy bizony Ulrik úr időközben megházasodott, sőt mint az 
életírás későbbi során értesülünk, négy gyermeknek is apjává lett. A népes család és a szerető hitves 


éppenséggel nem feszélyezte másirányú szerelmi szolgálataiban. Koronként, főképpen télen, haza- 
hazatért a várába, ott egy darabig reális hitvestársi életet élt a feleségével, de tavaszi 
rügyfakadáskor megint kirepült a fészekből romantikus álmokat kergetni. A felesége nem talált ezen 
semmi kivetnivalót. Talán még hízelgett is neki, hogy a férje hírt-nevet szerez a Frauendienst körül, 
vagy talán neki is volt hasonló álomkergető lovagja. Az efféle magánügyeket a kor rendben levőnek 
találta. 

A Vénus-túra során mímelt , rangrejtés" természetesen csak formális volt, mert mindenki tudta, 
hogy a női ingváll alatt Lichtenstein Ulrik lovag férfias szíve dobog. Megtudta a választott úrnő is. S 
egy szép napon megjelent Ulrik úrnál a bizalmas követ egy váratlan üzenettel. Gyűrűt hozott neki 
úrnőjétől. , Azt izeni, hogy veled örül dicsőségednek, immár elfogadja szolgálataidat, s ennek jeléül 
küldi a gyűrűt." A szerelem vándora térdre hullott, és úgy vette át a zálogot. 

Szegény, ha ismerte volna a flirt szabályait, matematikai biztossággal megjósolhatta volna, mi lesz 
az úrnő következő sakkhúzása. Megint eljött egy szép nap, s jelentkezett a közvetítő, de immár 
hosszú arccal és lógó orral. , Megtudta az úrnőd, hogy más nőkkel hűtlenkedtél; magánkívül van 
haragjában, és azt üzeni, azonnal küldd vissza a gyűrűt, mert nem vagy méltó, hogy viseljed." 

Ismét egy jellemző részlet a lovagkori érzelgősségre: a balhír hallatára Lichtenstein Ulrik lovag 
elkezdett keservesen bőgni. Ugy rítt, mint egy nagy gyerek; a kezét tördelte és meg akart halni. A 
nagy sirámra benyit a szobába a várkormányzó, s látva Ulrik úr vigasztalhatatlan állapotát, megesik 
rajta a szíve, és vele sír, sőt vele zokog, ,mintha az apja halt volna meg". Akkora bőgést rendezett a 
két páncélos vitéz, hogy figyelmessé lett rájuk Ulrik sógora, rájuk nyitotta az ajtót, lehordta őket, s 
úgy ahogy életet öntött a félig halott daliába. 

A csökönyös szerelmesre szomorú napok virradtak. Bánatában verseket költött, és elküldte a 
kegyetlennek. Így referál a továbbiakról: ,Búsan váltam el a hírhordótól, majd meglátogattam 
kedves feleségemet, akit legjobban szeretek a világon, habár más nőt választottam úrnőmmé. Tíz 
boldog napot töltöttem nála, s aztán tovább utaztam bánatommal." 


Nehéz ezt a váltógazdaságot megérteni hét század távlatából, de hát ez volt éppen a lovagkor 
egyik jellemző furcsasága. 

Ulrik lovag regénye közeledett a végkifejlődéshez. A szép kegyetlen szívét az epedő dalok 
meglágyították, s mint sejthetjük, megint jött egy szép nap és megint egy üzenet: Ulrik lovagnak az 
úrnő megbocsát és találkára várja. De hogy a feltűnésben rejlő veszedelmet elkerüljék, öltsön a 
lovag koldusruhát, vegyüljön a vár körül alamizsnát leső bélpoklosok közé, és ott várja meg a 
találkára szólító titkos jeladást. 

A szerelem Don Ouijoteja még ekkor sem látott a szitán keresztül. Beöltözött a koldus-egyenruhába, 
napokig lebzselt a bélpoklosok között, és majd belebetegedett az utálatba. Közben nehányszor bőrig 
ázott, és reszketősre fagyott az éjszakai hidegektől. Végre jött egy lány a várva várt izenettel: éjjel 
ekkor meg ekkor legyen a bástya tövében azon ablak alatt, amelyben világosság fog látszani. Ulrik úr 
ledobta a koldusgúnyát, és egy szál ingben odaállt az ablak alá. A kitűzött időben csakugyan 
leeresztettek egy lepedőkből összeállított batyufélét, a lovag beleállt a lepedők öblébe, s gyengéd, 
de erős női kezek felhúzták az ablakba. Amint a szobába belépett, nyakába dobtak egy arannyal 
átszőtt selyempalástot, és odavezették az úrnő elé. Igen, valósággal megtörtént a hosszú évek 
szomjával epedt személyes találkozás! 

Az úrnő kegyesen fogadta lovagját, megdicsérte hűségéért, és általában igen szép szavakat intézett 
hozzá. Ulrik úrból azonban kibuggyant az esztendőkön keresztül lefojtott szenvedély, követelővé vált, 
és holmi szerelmi bizonyítékokat indítványozott. Persze, ilyesmiről nemigen lehetett szó, mert az 
úrnőt nyolc udvarhölgy vette körül, de a szerelmes bolond se nem látott, se nem hallott; egyre 
vakmerőbb lett; végre esküdözni kezdett, hogy nem bánja, akármi történik, addig el nem megy 
innen, amíg a , Beiliegen" jutalmát meg nem kapja." Nem bírták másként lecsillapítani, mint hogy az 
úrnő feltételt kötött ki: ,jól van, meglesz, amit kíván, de hogy engedelmességének bizonyságát adja, 
szálljon be ismét a lepedőbe; majd egy darabon leeresztik, s ezzel a bizonyság megadatván, ismét 
felhúzzák". Ulrik úr ezúttal ravasz volt; vállalta a bizonyságtételt, de csak úgy, ha közben az úrnő 


kezét foghatja. Úgy történt, beszállt a lepedőbugyorba, s miközben lassan lefelé engedték, a Jó, a 
Tiszta, az Édes így szólt hozzá: , Látom, hogy megérdemled, csókolj hát meg." Ulrik lovag 
boldogságtól aléltan nyújtotta felé operációtól meggyötört, évek csókszomjától repedező ajkát, de 
közben eleresztette a kis fehér kezet, s abban a pillanatban /ezuhintották lepedőstül a fal tövébe. 
Tévedésről nem lehetett szó, mert mire összetört tagokkal feltápászkodott, a lepedőt már 
visszahúzták. 

S az elnyűhetetlen szerelmű Ulrikot még ez sem ábrándította ki! A hölgy kimagyarázkodott, és ő 
tovább írta hozzá a verseket, amíg csak rá nem szakadt a végső nagy katasztrófa. Hogy mit 
cselekedett a flirt lovagkori mesternője, nem derül ki a naplóból, de valami hallatlan nagy gonoszság 
lehetett, mert Ulrik úr azt írja, hogy ezt már nem lehetett megbocsátani, és felmondta végleg a 
szolgálatot, , mert bolond ember szolgál ott a végtelenségig, ahol jutalomra nem számíthat". 

Vagyis a szerelem kóbor lovagja mindvégig okos embernek tartotta magát." 


A MINNE ALKONYA ÉS A GALANTÉRIA 


Hát szép volt, ideálisan szép a feudális lovagok földöntúli asszonyimádata, de az epekedő 
szerelmesek túlzásaikkal addig feszítették a romantika húrját, amíg az végre is elpattant. A páncélos, 
szakállas, lantpengető gyerekeknek lassanként benőtt a fejelágya, és ráébredtek, hogy a 
piedesztálra helyezett asszony is csak asszony, mégpedig a javából, sőt nem is a javából. 

Tannháuser - nem a legendás, hanem az 1240-1270 közt valósággal élt Tannháuser - már fellázad 
az asszonyok igája ellen, és verseiben merészen kifigurázza a lovagkori eszményképet. 


Treuer Dienst der is gut, 
Den man schönen Frauen thut - 


(Akkor jó a hű szolgálat, 
ha egy szép hölgynek ajánlod -) 


dalolja, s azután felsorolja, hogy a bálványozott úrnő milyen feltételektől teszi függővé a jutalmat. 
Építsen neki elefántcsontból palotát; szállítsa el Galileából a hegyet, amelyen valaha Ádám üldögélt; 
hozza el a Grál kelyhét, valamint az almát, amelyet Páris Vénusnak adott, és azonnal a legédesebb 
jutalomban lesz része. Ellenben örök harag, ha nem bírja Noé bárkáját hamarosan megkeríteni. A 
Szép, a Tiszta, a Jó egészen másképpen fest Tannháuser meglátásában. 


Ja Dank sei ihr, ihr Nam" ist Gute. 
Hei hei! es blieb zu fern ihr einst die scharfe Rute. 


(Az ő neve: a Jó - ah, köszönet neki. 
Hajh, hajh! az éles vessző miért is kerülte ki.) 


Tannháuser látó gyanánt járt szerelemtől vak dalnoktársai között. Világos szemmel látta meg, hogy 
amit a lovag halálosan komoly szerelmi kapcsolatnak tekintett, az asszony részéről nem volt egyéb, 
mint játék a szerelemmel, mai néven ffirt. 


Sprech" ich ein Ja, sie saget Nein, 
So stimmen stets wir űberein. 


(Ha nékem Igen, őnéki Nem, 
Így értünk egyet szüntelen.) 


A Minne korszakának apránként bealkonyodott. A reneszánsz sűrűvérű embere nevette a vértelen 
epekedést, és reálisabb örömöket keresett a szerelemben. Maga a Minne szó is elvesztette régi 
jelentőségét. Egy komoly német tudományos mű elszomorodva írja róla: ,A XV. század óta a Minne 
szó egykori nemes értelme egyre jobban eldurvult, s immár csupán a rút testi gyönyörök 
megjelölésére használták." 

Mennyiben rútak ezek az örömök, nem tartozik ide; annyi bizonyos, hogy a flirt történetében 
századokig terjedő rést ütöttek. A reneszánsz-ember aktív gyakorlatiasságát minden téren 
érvényesítette, s a flirt, mint intézmény, egyelőre a haszontalan dolgok lomtárába került. Teljesen 
nem pusztult el, mert hiszen minden korban akadt és fog akadni asszony, aki nem képes odaadó 
szerelemre, és érzelmeit felelőtlen játékban éli ki. Példát szolgáltatnak a közölt Brantőme-féle 
adatok; ezek már a XVI. századból valók, amikor csak itt-ott ütötte fel fejét a lovagkori erkölcsök 
némely kései maradványa. 

A XVII. században ismét találkozunk a flirttel, de más néven. Ekkor már úgy hívták: galantéria. 

A komoly Montesguieu meghatározása szerint a galantéria nem szerelem, hanem csupán könnyed 
és kedves hazugsága a szerelemnek. Ez bizony magyarul ffirt. 

Színhely: a Rambouillet-palota. Szereplők: a presziőzök. Ebben a mondvacsinált hangulatú 
szalonban új életre kelt a lovagkor nőtisztelete. A nő ismét felkerült a piedesztálra. De ezúttal nem a 
lovag helyezte oda, hanem magától mászott fel. Ott elhelyezkedve, éppúgy megkövetelte a lovagi 
nőszolgálatot, mint középkori előde. Persze, már nem kopjatöréssel s egyéb harcias cselekedettel, 
hanem békés szellemi fegyverekkel. Szellemes társalgás, ügyes bók, versbe szedett érzelmi 
ömlengés segítségével kellett megnyerni az ideál hajlandóságát. Ezt a szellemi cicázást hívták akkor 
galantériának. A presziőz-világ irodalmi vonatkozása ismeretes; elég Moliere szellemes és kegyetlen 
szatírájára utalni. A szalonokban űzött galantéria nem volt egyéb, mint lényegében a mai értelmű 
flirt, külsőségeiben a kor divatjával felcicomázva. 


Presziőz-felfogás szerint , a nők a teremtés díszei: arra vannak teremtve, hogy imádják és nagy 
érzésekkel vegyék körül őket, aminek ellenében barátságot és megbecsülést nyújtanak". S a 
gavallérok, legalábbis a Rambouillet-hölgyek szalonjaiban, beérték ezzel a sovány táplálékkal. 
Hogyne, hiszen hölgyeik olyan légiesek voltak, hogy például Julie dvAngennes a szó szoros 
értelmében elájult, ha valamely köznapi szót használtak előtte. Tudjuk, hogy társalgásukból 
száműzték a köznapi szavakat, és újakat, finomabbakat gyártottak helyükbe, olyannyira, hogy külső 
ember már meg sem értette a beszédjüket, s utóbb Saumaise külön szótárt szerkesztett a 
nyelvükről. (Dictionnaire des Précieuses.) Például a kéz nagyon parlagi szónak mutatkozott, mert 
hiszen közönséges emberek munkára is szokták használni, ennélfogva új nevet kapott: ,a szép 
mozgékony". (La belle mouvante.) A tükör szó kiküszöböltetett, s helyébe ez a gyönyörű kifejezés 
lépett: , Gráciák tanácsadója". (Le conseiller des Graces.) A karosszék is túlságosan asztalosszagúnak 
találtatott, helyette azt kellett mondani: ,a társalgás kényelmi eszköze". (Commodité de la 
conversation.) 

E szalonokban egyébről sem beszéltek, mint a hölgyek kiválóságáról, nagyszerű erényeikről és 
tökéletességeikről; arról a teljesen kielégítő boldogságról, amely a férfit áthatja, ha ezeknek az 
erényeknek imádatában leborulhat hölgye lábai elé. Íme, egy levél, amelyet Guez de Balzac, ennek a 
kornak egyik legbecsültebb írója intézett Rambouillet asszonysághoz, abból a kellemes alkalomból, 
hogy az illető hölgy megtisztelte őt egy illatszereket tartalmazó küldeménnyel: 

"Római költők megénekelték Vénus istenasszony illatszereit. De az én ajándékom különb kéztől 
származik, mint ennek a közönséges istennőnek a keze: a szerelemnek valódi mennyei istennőjétől, 
magától az erénytől, amely íme, az embereknek megmutatkozott, a tökéletességtől, amely az ég 
magasságaiból a földre szállott. Nem győzök dicsekedni mindenki előtt az ajándékkal. Minden emberi 
dolog, a föld minden java immár eltörpült előttem. S amint nem létezhet nagyobb dicsőség, mint 
amelyet nekem az ajándék szerzett, úgy nincs olyan hála sem a világon, amelyet az enyémhez 


hasonlítani lehetne. Érzelmeimnek csak egy kicsi töredékét tudom szavakban kifejezni, a java 
bennmaradt a szívemben." 

Szentimentális, légies irodalommal felhígított, magát dagályos hiperbolákban kiélő, vértelen 
szerelmi játék volt, amit a presziőz szalonok hölgyei űztek. De a tapasztalatlan fiatalságnak 
romantikára hajló részét sikerült megbolondítaniok. Bussy-Rabutin, aki férfikorában meglehetős 
messzire sodródott a platóni érzelernvilágtól, így Ír ifjúkori szerelméről, amellyel egy szép 
özvegyasszonyt kerülgetett: 

,Olyan nevetséges felfogásom volt a nőknek tartozó tiszteletről, hogy szép özvegyem sápkórban 
pusztulhatott volna el mellettem, ha észre nem veszi balgaságomat, és fel nem bátorít. Sokáig még a 
biztatásait sem mertem meglátni, amelyekkel felém közeledett. Megrögzött hitem volt, hogy addig 
nem lehet megnyerni egy hölgy szerelmét, amíg megfelelő időt nem töltött el az ember 
sóhajtozással, sírással, könyörgésekkel és szerelmes levelek írásával. Amíg ezeket végbe nem 
vittem, hitem szerint nem volt jogom a legkisebb kegyet sem remélni." 

Azonban a levélből kiderül, hogy a szép presziőz-özvegy alkalmilag nem zárkózott el némi 
engedményektől, aminők az ég magasságaiból leszállott lények légiességével nem egyeztethetők 
össze. Vagyis az egész lovagkor-utánzó komédia lényegében nem volt egyéb flirtnél. Abban az 
időben galantériának hívták, mert a , flirt" szó még nem született meg. 


A SPANYOL HIVATALOS GAVALLÉR 


A sokszázados mór befolyás hatásaként a spanyol asszonyra úgyszólván háremszerű őrizet súlya 
nehezült. Nem csupán a közfelfogás tiltotta el idegen férfiak társaságától, de gondoskodott róla 
maga a dühös és féltékeny férj is, hogy minden gyanús közeledés lehetetlenné váljék. Amikor ő 
maga akadályozva volt a személyes felügyelésben, helyettesítette a spanyol regényekből jól ismert 


duenna, aki Árgus száz szemével vigyázott a foglyára. Az igaz, hogy az asszonyi fortély képes 
kijátszani a legagyafúrtabb őrizetet is, de az ilyen eseteknek nincs közük a flirthez, ezek a 
szenvedélyes szerelem történetének lapjaira tartoznak. 

És itt, ebben az országban mégis találkozunk a lovagkori flirtnek egy XVII. századbelivé szelídült 
változatával. Mégpedig ott, ahol aligha várná az ember: a királyi udvarnál. A spanyol udvar társasági 
életét jéghideggé merevítette az emberi elme egyik legfurcsább találmánya: a spanyol etikett. II. 
Fülöp eszelte ezt ki és hagyta utódaira, megtoldva egy bomlásnak indult birodalommal. 

A spanyol etikett földi istenné magasztosította a király és királyné személyét. Az istenek pedig nem 
nevetnek. Mosoly és derű száműzve volt az udvari életből. IV. Fülöpről feljegyezték, hogy életében 
háromszor nevetett. A királyné mellett egy élemedett udvarhölgy töltötte be a Camerara Mayor, 
vagyis a főudvarmesternő szerepét, ami abban állott, hogy reggeltől estig a sarkában volt, és 
vasszigorral ügyelt az etikett szabályainak megtartására. , A spanyol királyné nem nevethet" - 
hangzott a figyelmeztetés, amikor a fiatal királyné az udvari bolond mókáin elkacagta magát. , A 
spanyol királyné nem nézhet ki az ablakon" - bár az ablak egy kolostor magányos kertjére nyílott. 
Másszor, mivel a királyné nem átallotta örömét lelni papagájaiban, amelyek balga fecsegésükkel 
szórakoztatták, a Camerara Mayor sajátkezűleg kitekerte a szegény madarak nyakát. Terranova 
hercegnő volt e vénkisasszony neve. Az etikett nevében büntetlenül garázdálkodhatott, s csupán 
egyetlenegyszer járta meg, mikor a királyné áldott állapotba jutott. A kezdődő anyaság szent 
hónapjaiban spanyol szokás szerint mindent meg kellett engedni az ifjú asszonynak, amit csak 
megkívánt. A királyné élt a szabadalommal, s mikor a gyűlölt banya a szokásos kézcsókra járult eléje, 
jobbról-balról hatalmasan pofonvágta. , Megkívántam" - mentette ki magát szende arccal, és a 
tiszteletreméltó hölgy nem szólhatott semmit. 

Ebben a légkörben az udvarhölgyeknek el kellett sorvadniuk az unalomtól. Annál is inkább, mert az 
ő felügyeletük is egy idős dáma, a Guardadama kezében összpontosult, aki megfelelő segéderőkkel 
vigyázott az erkölcsükre. Férjes asszony nem lehetett szolgálattevő udvarhölgy, csakis hajadon leány 


vagy özvegy. Bent kellett lakniuk a palotában. Már most, hogy az életük elviselhető legyen, az udvari 
szabályzat megengedte, hogy tarthassanak maguknak egy vagy több hivatalos imádót. Galanteos de 
palacio volt ezeknek a neve, aminek magyar egyenértékese talán az udvari gavallér lehetne. Az ilyen 
gavallér lehetett akár házas ember is, s tetszés szerint fiatal vagy öreg. Lényegében mindegy volt, 
mert szerelmi ellenértékről szó sem lehetett, jogai mindössze abban merültek ki, hogy hölgyét 
imádhatta és szolgálhatta. 

Cervantes szatírája nyomtalanul süvített el a spanyol királyi palota fölött; nem vettek róla 
tudomást. Az udvari gavallér szoros lelki rokonságban maradt Don Ouijotéval és elődeivel. Az egész 
esztendőből csak néhány nap jutott ki neki, amikor az imádott nő közelségét élvezhette. A 
palotahölgyek csak kivételes alkalmakkor mutatkoztak nyilvánosan: nagy udvari ünnepélyeken, 
felvonulásokon, fogadtatásokon, esetleg valamely autodafé látványos szertartásán, ahol is szemük- 
fülük felüdülhetett a máglyalobogástól és a lángon pörkölődő boszorkány sikongatásaitól. Ilyenkor a 
hivatalos gavallér ott állhatott hölgye mellett és udvarolhatott neki, persze az illem és erkölcs 
korlátai között. Furcsa hivatalos színezetet adott az udvarlásnak a gavallér ama joga, hogy bár a 
király is jelen volt, mégis feltehette kalapját, mint a grandok. Ezt a kiváltságot állítólag azért 
engedélyezte neki az udvari szabályzat, mert a hivatalos feltevés szerint ilyenkor a gavallér hölgye 
jelenlététől és a szerelemtől annyira elszédül, hogy nem tud magáról, akár az álomkóros, s elejtené a 
kalapját, ha a kezében kellene tartania. 

Az esztendő többi napján a galanteo ott ólálkodhatott a palota körül, és leshette, mikor jelenik meg 
esetleg egy pillanatra hölgye az ablaknál. Ekkor módjában állott szerelméről jelbeszéd útján 
vallomást tenni, s ez spanyol szokás szerint akként történt, hogy az illető zsebkendőjét először a 
szájához, utána a homlokához, majd a szívéhez érintette. D"Aulnoy grófnő emlékiratai szerint az ilyen 
epedő galanteo akkorákat nyögött és sóhajtott, hogy messziről meg lehetett hallani. Hogy mégis 
valamelyes fizikai gyönyörűségben is részük lehessen, megvesztegették a sebészt, aki a 


palotahölgyeken eret vágott, s ez azután kicsempészett részükre egy kendőt vagy köteléket, amely 
az imádott úrnő vérével volt átitatva. 

Am az ilyen hivatalos lovagi szolgálat nagy díszt és kitüntetést jelentett. Törte is magát utána 
nemcsak fiatal, de öreg is. Akire a választás esett, boldogságában elhalmozta úrnőjét válogatott 
ajándékokkal; D"Aulnoy grófnő bizonyítja, hogy amikor ő Spanyolországban járt, akárhány galanteót 
anyagilag tönkretett a féktelen ajándékozási mánia. 


A CICISBEO 


A XVIII. század elején ütötte fel fejét ez a gyönyörűséges intézmény Genovában. Lényege az volt, 
hogy a genovai nemes úrhölgy maga mellett tartott nem is egy, de akár több lovagot, akik a 
személye körüli szolgálatot ellátták. Ha több lovagja volt, ezek felosztották maguk között az 
inspekciót. Egyik a reggeli öltözködésnél segített, másik a templomba kísérte a dámát, harmadik a 
sétákon, negyedik a társas szórakozásoknál strázsált mellette, az ötödik az asztal örömeiről 
gondoskodott, a hatodik a pénzügyeket intézte. E kötelességeket a gavallérok édes jogok gyanánt 
fogták fel. A divat annyira elfajzott, hogy utóbb már szégyenszámba mert, ha társaságbeli hölgynek 
nem volt cicisbeója, avagy jócsaládbeli gavallér nem lopta az egész napját cicisbeói minőségben. 

A férjet illetően a helyzet olyasféle volt, mint a lovagkori férjé, aki kényszerült eltűrni, hogy a 
felesége ünnepélyes formák közt szerződtessen magának lovagi imádót. A különbség csak az volt, 
hogy amíg a lovagkori cavalier seruant ritkán találkozott az ideállal, addig a cicisbeo reggeltől estig a 
hölgye sarkát taposta. Épp ezért a férj rendes körülmények között nem is bánta valami nagyon az 
állandó díszkíséretet, mert a cicisbeók féltékenyebbek voltak egymásra, mint a férj a feleségére, s 
így tulajdonképpen megbízható ellenőrökre tett szert bennük. Baj csak ott történhetett, ahol 
egyetlen cicisbeo működött, de hát semminő korban sem lehetett védekezni, ha a flirt hullámai 


átcsaptak a gáton. Meg aztán itt is olyanforma volt a helyzet, mint a középkori Frauendienst során: a 
férj maga is elszegődött cicisbeónak másfelé. 

A cicisbeátust az különbözteti meg a több-kevesebb nyilvánossággal fellépő és többé-kevésbé eltűrt 
flirtöktől, hogy intézményesen volt megszervezve. A szó szoros értelmében intézményesen, sőt jogi 
hatállyal, amennyiben a házassági szerződések megtárgyalásánál az is kikötött pont volt, hogy az új 
menyecske hány cicisbeót tarthat! Ezzel a jogszokással dacolni annyit jelentett volna, mint az uszály 
divatjának idején bokorugró szoknyában sétálni végig az utcán. Egyetlen bátor férfi nevét jegyezte 
fel a krónika, Spinola márkiét, aki olyan pórias szerelemmel csüngött menyasszonyán, hogy a 
házassági szerződésbe a divattal ellenkező szellemű pontot vétetett be. Nyíltan és határozottan 
kikötötte, hogy házasságuk folyamán sem a felesége nem tarthat cíicisbeót, sem ő maga ilyen 
szerepet más nőnél nem vállalhat. 

Genovából a bomlott divat átszármazott más olasz városokba is. Az olasz írók fejvakarva vették 
tudomásul a kór terjedését, s nem találtak rá egyéb mentséget, mint azt, hogy a cicisbeátus 
voltaképpen az erkölcsök javulásáról tesz bizonyságot, amennyiben az ifjú nobiliket visszatartja 
gonoszabb fajta szórakozásoktól. 


A szerző mosakodása 


Megírtam egyszer, hogy mielőtt a közönség elé lép a könyv, éppúgy piperézi magát, mint akár egy 
bálba készülő nagyvilági asszony. 

Az előszó nem egyéb, mint a szerző mosakodása: mi indította arra, hogy a könyvet véghezvigye, s 
mit miért cselekedett benne. A kötés a ruhának felel meg; figyelmezteti a vevőt, hogy olcsó vagy 
drága példány kelleti-e magát. A képek az ékszerdíszt helyettesítik. Az ajánlás azt az előkelőséget 
jelképezi, akinek a karján a hölgy bevonul a bálba. 

Ezúttal beleestem a magam ásta verembe. Nekem is mosakodnom kell. 

Amiről írtam, nem mind butaság. Ilyen például a babona. Ezt nem lehet a butaság családjába 
sorozni, mert táptalaja a hiszékenység. Meg aztán sok olyasmi fordul elő a könyvben, ami csak a mai 
kor szemszögéből tűnik butaságnak, de az elmúlt századok ismeretkörében élő régi embert 
semmiképpen nem lehet vele megvádolni. 

Mentségem egyszerű. Nem vagyok tudós, csupán Író. Nem értek hozzá, mint kellessék a fogalmakat 
a tudomány boncasztalára kiteregetni s addig nyúzni és metélni, amíg a szabálytalan porhüvely meg 
nem felel a rendes hulláról alkotott szabályoknak. 

Érdekes olvasmányt akartam nyújtani az olvasóimnak, s nem vitt rá a lélek, hogy jó néhány 
érdekességet világgá engedjek szaladni, csak amiatt, mert lábuk kilógott a cím rövid takarója alól. 
Aztán, ha magam is megpróbálnék a fogalmakban vájkálni: a hiszékenység egymagában vajon 
képes-e a babonát kitermelni? Nem kell-e ahhoz még egy adag korlátoltság is? 

Egyébiránt a magyar nyelv a butaság árnyalataira háromszázhuszonöt kifejezést ismer. Legalábbis 
ennyit gyűjtött össze és tett közzé Bánóczi József a Magyar Nyelvőr VII. évfolyamában A butaság 
synonymikája címmel. Gyűjtéséből a következőket válogattam ki: 


Átabota 
Balga 
Balgatag 
Bangó 
Bamba 
Bárgyú 
Botor 
Bolondos 
Bódult 

Buta 
Bumfordi 
Buksi 
Buksifejű 
Csacsi 

Dőre 
Együgyű 
Ertetlen 
Esztelen 
Eszeveszett 
Eszefogyott 
Eszement 
Eszeficamodott 
Fajankó 
Faragatlan eszű 
Féleszű 


Futó eszű 
Ferde eszű 
Füstös agyvelejű 
Füles 
Félbolond 
Félkegyelmű 
Félnótás 
Golyhó 
Gyámoltalan 
Gügye 
Háborodott 
Hájfejű 
Három fertályos 
Hígvelejű 
Horpasz eszű 
Hóbortos 
Hülye 
Húsfejű 
Karcsúeszű 
Kába 

Kerge 
Kele-kóla 
Kelekótya 
Kóboreszű 
Korpaeszű 


Ködös eszű 
Kevés eszű 
Kukkó 
Lassú eszű 
Mamlasz 
Mafla 
Málészájú 
Megkergült 
Megkótyagosodott 
Megbomlott 
Melák 
Mulya 
Nadragulyás 
Nehézfejű 
Oktondi 
Oktalan 
Ostoba 
Ökörfi 
Ökröndi 
OÖOkörtérdű 
Pupák 
Rigolyás 
Rövideszű 
Sűsű 
Szamár 


Szűkeszű 
Szele-kajla 
Szűrkapca eszű 
Széllel bélelt 
Szuszí-muszi 
Tátogó 

Tompa eszű 


Totya ember 
Tökfejű 
Tökkolop 
Tökfilkó 
Töksi 
Tökéletlen 
Tudatlan 


Tesze-tusza 
Tutyi-mutyi 
Tyipi-tyapa 
Ugyefogyott 
Uresfejű 
Vízeszű 
Zápeszű 


Ezekhez az árnyalatdús szólamokhoz még egy csomó tájszólás 
csatlakozik. Csak némely vidéken élnek a nép ajkán, a nagyvárosi ember 
füléig nem jutottak el. Az irodalom sem bocsátotta be őket; mint vásott 
lurkók viháncolnak a kapu előtt. De ha nem is értjük magát a szót, 
hangzásából kicsendül, hogy a fogyatékos elem lekicsinylését 
tartalmazza. Betűrendbe sorakoztatom a dévaj sereget, tessék 
bemutatkozni: 


Balustya. Bangula. Boderga. Bolyókás. Bónás. Bulyuta. Buszma. 
Csajbatag. Csajbókos. Csitebota. Csököli. Derde. Ergellős. Etentők. 
Gaborgyás. Gagyula. Gajbatag. Gendeboja. Gegyegügye. Herge. 
Hetrefüles. Hetrepila. Hőgöli. Icegböcös. Kajveszes. Kalabala. Kamutyi. 
Koplegyes. Kuburc. Lőcsértes. Lutyakos. Mamuka. Muszmák. Natrahőrös. 
Náboczi. Nyamándi. Nyivászka. Ragyíivatlan. Tabajdok. Tató. Titibogyi. 
Totyatagos. Vannyogó. Zoholi. 


Ami pedig a régi embert illeti, nem mondom, hogy némely rögeszméje 
miatt éppenséggel a butaság szégyentábláját kell a nyakába akasztani. 
De talán mégsem bántom meg az emlékét, ha azt mondom róla, hogy 
néha csajbókos volt, másszor ergellős, olykor pedig hetrepila és 
ragyivatlan. 


Ráth-Végh István 


Tartalom 


Előszó ... 5 

Bölcs elöljáró beszéd ... 7 

Urak és királyok 

Theatrum ceremoniale ... 13 

A spanyol etikett (18); A napkirály udvari etikettje (20); Viaszkirályok a 
ravatalon (26); A néger Napóleonok udvara (27). 

A pirossarkú cipő ... 34 

Szervilizmus (42). 

Címkórság ... 51 ; 

A délibábos családfák (54); ÖOtestamentomi atyafiságok (56); Noé a 
Habsburgok őse? (57); Napóleon Bourbon-vére (58); Még egy 
törvénytelen ősanya (60); Szép Meluzina unokái (62); A tudósok 
arisztokráciája (63); Az új nemesi rend családtörténetei (67). 

Diplomatafrakk ... 70 

Az úr a pokolban is úr... 78 

A ,Prügelknabe" (80); Mit jelent a tömjénezés? (82); A nemesember 
szélzászlaja (83); Vigyázat! Ur közeledik! (85); A ruharendeletek (87); 
Amikor a gyászruha teszi az embert (90); Anglesey márki lábának 
síremléke (92); Rangsor a vérpadon (94); Eladott és megvett esztendők 
(96); Utlevél a másvilágra (98). 

Arany! Arany! 

Arany! Arany! ... 103 

Az arany bújósdija (105); Az aranytúró hangyák (106); A magyar 
szőlőtőke aranytermése (109); Az aranyfogú fiú (114); Aranypatika (116); 
A rejtelmes Ophir (120); El Dorado (124). 

Vágyak vágyképe: pénz! ... 129 

Az elvetett pénzmag (129); A nyárson sült beszélő fülemüle (131); 
Cleopatra gyöngye (133); A fahéjjal megrakott kandalló és az ötvenezer 
talléros alágyújtó (136); A gyémántporzó és a zöldborsóval hizlalt tehén 
(139); Az elkártyázott gyorsvonat (140); Az elárverezett világbirodalom 
(142); Pénzen vett halhatatlanság (144); Harpagonék pénzeszsákja (146). 

Irodalmi kacattár 

Irodalmi kacattár ... 155 

A leghaszontalanabb tudnivalók (155); Igekirály és főnévkirály háborúja 
(161); A zenekirályok hadműveletei (164); Az emlékezés mankója (166); A 
hevenyészköltész (171); A ,pennára citált" szavak (182); Írótanfolyamok 
és Író-kísértetek (185); A párizsi plágiumakadémia (190). 

A baklövés elmélete és példatára ... 194 

Flaubert butasággyűjteménye (206); Nagy emberek kis mondásai (207); 
A némaság beszéde (213); A szerkesztőségi asztal (214); A vonal alatt 
(219); Vidéki lapszemle (220); Mitológia, történelem (222); 
Természettudományok, földrajz stb. (223); Irodalomtörténet (225); 
Műtörténet (226); Zene (227); A tudomány műhelyéből (229); Lexikonok 
(232); Parlamenti gyöngyfüzér (234); Választási propaganda (236); 
Törvényszéki szónoklatok (237); Leiter Jakab (239); Hivatalos toll (246); 
Galimatiász (249); A szedő apológiája (254). 

Dada ... 257 

És még csak azt szeretném tudni (274). 


A kortárs ítélkezik ... 274 

Jókai Mór szecskastílusa (275); A tehetségtelen Petőfi (276); 
Shakespeare, a részeg barbár (282); Goethe nem tud verset írni (284); 
Wagner és a jövő zenéje (287). 

A nagyérdemű közönség... 290 

A misztifikáció (302); A londoni , Bottle Hoax" (308). 

A mesterséges ember 

A mesterséges ember ... 513 

A homunculus (313); Az álomkép gyermeke (319); A főnikszmadár (327); 
A palingenesis (330); A kairói temető feltámadt halottai (334). 

Az örökifjúság titka ... 336 

Az ifjúság forrása (339); Megfiatalodott vének (341); Az életelixir (343); 
Cagliostro megfiatalító kúrája (349); Arnaldus Villanovanus életbalzsama 
(350); Az első vérátömlesztés (354); A szunamiták (355). 

A hősök kincse ... 361 

A sebezhetetlenség csodaszerei (362); A passaui művészet 364); A 
golyóálló páncél (367); A varázserejű kard (369); A bátorság itala és a 
bátor paripa (370); A tábori élet nélkülözései (371); Sebkezelés és 
fegyverkenőcs (372); Ferenc doktor találmánya (375). 

A szamár dicsérete ... 377 

A címkép alá (377); A doktorrá avatott szamár (381); Galenus és az 
avignoni szamár (382); Roham a beteg ellen (384); A három arcú orvos 
(386). 

Epizódok az agyhígítás történetéből ... 388 

A tószttól a körömpróbáig (392); Hogyan iszik a diák? (394); A nürnbergi 
tragacs (399); Iszik a lovag, iszik a bíró (400) A nagy hordó tetején (402); 
Gambrinus király udvara (405); Hogyan ittak az asszonyok? (408). 

Csillagjósok és szibillák 

Csillagjósok és szibillák... 413 

Álmoskönyvek (414); A csillagmezők haszonbérlői (425); A jóslásnak 
százféle módja van (434); Reményvásár a jóspiacon (438); Lenormand 
kisasszony (445); Egy őrült jósigéi (452). 

A világ vége ... 454 

A különc és társai 

A különc élete és halála ... 471 

Pogonológia (479); Ruha teszi az embert (483); A dandy (484); A különc 
otthona (488); A remete (493); A boldog bulldog (496); A négylábú 
örökösök (500); A nagyvárosi kutyatemetők (504); Lord Baltimore háreme 
(507); A különc házasodik (510); A fogadási láz (512,); Kyselak 
mázolópamacsa (517); A különc a máglyán (520); A különc temetkezik 
(522); A víg temetések (524); Humor a halálos ágyon (527); A chicane- 
végrendelet (529). 

A rekordördög ... 533 

A kaliforniai békaderby (537); Sodrófadobási világrekord (538); Rekord- 
áradatok (539); Szeplő- és baleset-rekord (542); Az egér- és aranyhal- 
nyelők (544); A rekordördög a templomokban (547). 

A megzenésített szerkesztőség... 550 

A százzongorás hangverseny (553); A hanglemez-kúra (556); A zene 
mint hajnövesztő (563). 

A nevek boszorkánytánca ... 565 


Napóleon nevének titka (566); A névben rejtőzik a végzet (568); Név és 
véletlen (570); János és Jakab versenyfutása (372); A francia névtörvény 
(574); Háborús névötletek (577); A puritánok névcsodái (577); Jazz- 
visszhang a névadásban (579). 

Tárlatvezetés a ritkaságok múzeumában... 582 

Ebédlőberendezés egy cseresznyemagban (583); A rangbeliek 
műalkotásai (585); A macskazongora (587); A bolhacsapda (590); 
Alkimista-arany (592); Bezoár (597); Nem létező állat nem létező szarva 
(600); Az eleven kétfejű sas és a csodálatos tyúktojások (604); Lusus 
naturae (606); Rudolf császár mandragórái (609); Hasznos kacat, becses 
limlom (614); Harminckétezer gomb (616); Tizenhatezer gyufaskatulya 
(617); Aki dugókat gyűjtött (618); A foggyűjtők (619); Descartes 
koponyája (621); A világ leghaszontalanabb gyűjteménye (623). 

Talár és paróka ... 625 

Bűnperek hulla ellen (626); A középkori állatperek (629); Regényes 
jogtudomány (640); A kutyajog (641); A postakocsiban született gyerek és 
a fuvardíj (642); A szerelmes levelek jogterülete (645); A kísértetjog és a 
pofonjog (648). 

A halhatatlan nem csalhatatlan ... 654 

Hiszékeny hitetlenek (657); A vadak könyvének titka (668). 

A flirt története ... 673 

Mi a flirt? (673); A lovagkori nőszolgálat (676); A trubadur-szerelem 
(682); Szerelem és lovagi torna (686); A lovagkori szerelem Don Ouijoteja 
(691); A Minne alkonya és a galantéria (704); A spanyol hivatalos gavallér 
(709); A cicisbeo (712). 


A szerző mosakodása ... 715 


60.4894 Kossuth Nyomda Budapest, V. Alkotmány utca 3. Felelős vezető: 
Lengyel Lajos igazgató 
xk 


Kiadja a Gondolat, a TIT kiadója. Felelős kiadó a Gondolat Kiadó 
igazgatója. Felelős szerkesztő: Kenessey Béla. Műszaki vezető: Löblin 
Imre. Műszaki és képszerkesztő: Pogány Károly 
k 


Megjelent 35 000 példányban 45,25 (A/5) ív 4 1 lap melléklet 
terjedelemben, az MSZ 5601-59. sz. szabvány szerint. 


JEGYZETEK 


8 A tehetséges embereknél jelentkező ítélőképesség-hiányt egy 
Anzengruber-novellával szemlélteti. A novella a Trendel-házaspár 
tragédiájáról szál. Férj és feleség gyöngéd szerelemmel csügg egymáson, 
de az asszony hanyagsága szakításra vezet. Trendel úr kihallgatásra indul 
a nagyhatalmú főnökhöz, azonban nadrágján fityegnek a gombok. , Oda 
se neki - mondja az asszony -, pár öltéssel megerősítem." OÖOltött is párat, 
de olyan hanyagul, hogy az első mély meghajlásnál a nadrágtartó 
megfeszült, a gombok leszakadtak s a többi. Válás. 

Loewenfeld doktor így elmélkedik a szakítást előidéző szakadásról: Még 
egy gyenge elméjű nő is tudhatja, hogy lógó és fityegő gombokat nem 
lehet pár öltéssel megerősíteni. Már pedig a novella szerint az asszony 
nem gyenge elméjű, csupán hanyag. Ha az író mégis úgy állítja be a 
cselekményt, hogy az ép elméjű asszony merő hanyagságból gyalázatnak 
tette ki az urát: lélektanilag lehetetlen dolgot írt meg. S ez olyan hamis 
ítélőképességről tesz bizonyságot, amely méltatlan a nagy osztrák 
költőhöz. 

Így jár az író, ha idegorvos kezére kerül. 

16 [tinerarium Germaniae, Galliae, Angliae, etc. (Nürnberg, 1612.) (Német- 
ország, Franciaország, Anglia stb. útikönyve.) 

35 Ez az úgynevezett chaise percée megérdemelte a tisztességet, mert 
kellő dísszel és ékességgel készült. Medici Katalinnak kettő volt belőle: 
egyik kék, a másik vörös bársony huzattal. Férje halála után csináltatott 
egy harmadikat, s a gyász jeléül feketével vonatta be. 

Mikor IV. Ferdinánd nápolyi király színházba ment, a testőrség külön 
osztaga vitte utána a megszokott bútordarabot tiszt vezénylete mellett. 
Minden színházi estén megismétlődött az érdekes látványosság: díszes 
katonai menet vonult a kastélytól a színházig fáklyafény mellett, középütt 
a magas rendeltetésű székkel. Amerre a menet elvonult, a katonaság 
tisztelgett, a tisztek kivont karddal szalutáltak. 

39 Ezek legalább együtt ebédeltek. Nem úgy, mint az a német gróf, akiről 
C. Meiness azt Írja ( Geschichte des weiblichen Geschlecht. Hannover, 
1788.), hogy osztrák főhercegnővel kötött szerelmi házasságot, s utóbb 
keservesen panaszkodott a nagy rangkülönbség miatt: , Egy ágyban 
aludnunk szabad, de egy asztalnál nem ehetem vele." 

10 Henri Brochet: Le rang et TF étiguette sous Vancien régime. (Paris, 1934. 
48. oldal.) 

12 Nagyon ismert dolgok ezek. A részletek iránt érdeklődő haszonnal for- 
gathatja a következő könyveket. Sauval: Galanteries des rois de France. - 
Chateauneuf: Les favorites des rois de France. - Saint-Edme: Amoűúrs et 
galanteries des rois de France. - Jean Hervez hatkötetes sorozata: La 
Régence galante. Les maitresses de Louis XV. stb. - Erős Agost 
viszonyairól szól Pöllnitz bárónak temérdek kiadást ért könyve: La Saxe 
galante. És így tovább, tovább. 

8 Ismerteti az esetet Taine: Histoire de la littérature anglaise. (III. könyv, 
IV. fejezet.) 

Ma Elmondja Samuel Baur: Denkwürdigkeiten etc. (Ulm, 1819. VIII. 339.) 
4b A tömjénezés szó alkalmasint a feudális idők hagyománya. 
Istentisztelet alkalmával a miséző papnak oda kellett mennie s 


hűbérúrhoz, és háromszor meghimbálni előtte a füstölőt. A kegyúri jogok 
fontos része volt ez. A franciáknál droit de TFencens néven volt érvényben. 
5 Hitelesség okáért a két utolsó sor eredetiben: 

Jupiter et Henri le monde partiront, 

Lun Empereur du Cciel, et Vautre de la Terre. 

16 De tant dAvocats gue nous sommes, 

Je ne scaurais plaider gu"avec un bon succes; 

Je soutiens gue LOUIS est le plus grand des hommes, 

Et je suis asseuré de gagner mon procés. 


(Akárhányan vagyunk is mi, ügyvédek, 

Énnekem mindig lesz majd sikerem; 

Lajos a legnagyobb: ez az ügy, melyet védek 

S biztos vagyok, hogy e pört megnyerem.) 

19 Orvosi szempontból részletesen ismerteti az operáció történetét Dr. 
Cabanés: La cabinet secret de TT histoire. (Paris, é. n. I. série, 163.) 
"2 Historische Memorabilien etc. Augsburg, 1934. 

5 Az V. szatíra. 

Mais gui massurera guten ce long cercle dans 

A leurs fameux époux vos Ayeules fidelles 

Au douceurs des galans furent toujours rebelles? 


(De vajh" ki biztosít, hogy ily sok év során 

Dicső hitvestársukhoz hű ősanyáitok 

Mindig elkergették a gáláns csábítót?) 

"6 Peignot Predicatoriana. (Dijon, 1841. 181. old. jegyzet.) 

51a Albert Cim: Nouvelles récréations littéraires. (Paris, 1921. 159. Old.) 
51b Baur: Denkwürdigkeiten. (Ulm, 1819. VIII. köt. 324. old.) 

57 ,...ce gue contribue beaucoup a persuader Vopinion publigue, gue 
cette race tient en guelgue facon a cette grande race de Jessé, la plus 
noble, la plus glorieuse et la plus connue du monde" (...ami alátámasztja, 
hogy felvilágosítsuk a közvéleményt, miszerint ez a nemzetség egy 
bizonyos módon, ama nagy Jessé-nemzetséghez tartozik, a világ 
legnagyobb, legdicsőbb és legismertebb nemzetségéhez). A határozatot 
egész terjedelmében közli Ha Gourdon de Genouillac: Les mystéres du 
blason. (Paris, 1868. 73. és k. ok.) 

58 M. Bermann: Alt und neu Wien. (Wien, 1880. 628. old.) 

60 Légendes et archives de la Bastille. (Paris, é. n. IV. fejezet.) 

61 A Dictionnaire-ben Pinet címszó alatt. 

63 Ezt is, a zápfogas címert is részletesen ismerteti s rajzát közli Dr. Ma- 
gyary-Kossa Gyula: Magyar orvosi emlékek című munkájának bámulatos 
olvasottsággal és páratlan tudással feldolgozott III. kötetében, 299. és 
1038. tétel alatt. 

"3 Hasonló ötlet maradványát ma is megtalálhatja a turista Skóciának 
északkeleti csücskén, Duncansby Headtól másfél mérföldnyire. Ugy 
hívták: John 0" Groats House. Ma utascsábitó szallodát csináltak belőle. Az 
építtető: /ohn 0" Groat népes családnak volt a feje. Evenként összejöttek 
nála a családtagok, ámde vége-hossza nem volt az elsőbbségi vitáknak. 
Az öreg John fogta magát, épített egy nyolcszögletű házat, egyetlen 
szobával, nyolc ajtóval, a középen nyolcszögű asztallal. Mindegyik atyafi a 


maga ajtaján sétált be; a maga székére ült; a főhely kérdését a bölcs öreg 
kikapcsolta. 

13 Some choice observations of Sir John Finett, 

Knight and master of ths ceremonies etc. 1565. 

78 A francia királyi gyermekek születése körüli szertartásokat részletesen 
leírja G. J. Witkowski: Les accouchements a la Cour. (Paris, é. n.) A német 
fejedelmi pólyások villámgyors pályafutásáról A/win Schultz könyvében 
olvashatni: Das háuslíche Leben, etc. (München, 1903.) Megtudjuk 
például, hogy mikor VI. Károly fiát, Lipót főherceget keresztelték, a 
medencébe a Jordán folyóból hozatott vizet töltöttek s az újszülöttet 
császári apja nyomban felavatta a Szent András-rend lovagjává. 

81 F. Feuillet de Conches: Causeries d"un curieux. (Paris, 1862. II. k. 41. o.) 
83 Collection des meilleurs dissertations. Par C. Leber etc. (Paris, 1826. 9. 
k. 441. o.) 

84 A francia zászlósúr - chevalier bonneret - nem viselt közjogi méltóságot, 
mint a magyar országnagy. Azt a birtokos nemest vagy főnemest lehetett 
zászlósúrrá avatni, aki megfelelő számú csapattal, a saját zászlaja alatt 
segítette a királyt a hadban. 

86 A csörgődivattal legrészletesebben foglalkozik W. Reinöb! könyve: Die 
gute alte Zeit etc. (Stuttgart, 1847. A. Scheible-féle Das Kfoster című 
kiadvány 6, kötete.) 

88 Projekt eines neuen Kleidungsordnung in Wien, welche küníftiges Jahr 
1787 beobachtet werden soll. (Hayn-Gotendorf, VIII. 464. Teljes szövegét 
közli a Krünitz-féle enciklopédia 1795. évi XL. kötetében a 233. és köv. 
oldalakon.) 

97 A mi időszámításunk szerint 1796. november 1-én. 

98 Curiosítés théologigues, par un bibliophile. (Paris, é. n. 274. o.) Egyéb 
példányok is ismeretesek lehettek. mert Martin Zeiller is megemlékezik 
róluk s egy némileg eltérő szöveget is közöl. ( Epistolische Schatzkammer. 
Ulm, 1683. 634/b. oldal.) 

107a Tanta pernicitas feritasgue est cum amore auri. ( Hist. nat. XI., XXXVI.) 
107b [/j livres dou Tresor. A kéziratos mű első olasz fordítását 1474-ben 
nyomtatták ki Trevisóban. Az eredetit újabban kiadta P. Chabaille. (Paris, 
1863.) 

108 Inter guae erat formica indica canis mediocris magnitudine, animal 
mordax et saevum. 

49 Részletesen feldolgozta az anyagot 7óth Béla , Magyar ritkaságok" 
című könyvében (Budapest, 1899.) Épp azért csak röviden adom, néhány 
adattal felfrissítve. 

14 De aureo dente maxillari pueri silesíi, primum, utrum eius generatio 
naturalis fuerit, nec ne; deinde an digna eius interpretatio dari guaeat. 
(Lipsiae, 1595.) (A sziléziai fiú arany zápfogáról; először, hogy keletkezése 
természetes volt-e, vagy nem, azután, hogy megfelelő magyarázat 
adható-e.) A ritka könyv megtalálható az Egyetemi Könyvtárban. 

15 Ez volt az úgynevezett megcsodálás akkori elmélete. A felvilágosult 
Joubert doktor az orvosi babonákról írt 1601-i kiadású könyvében azt 
ajánlja kezdő anyáknak, hogy ilyen esetekben óvakodjanak az arcuk körűi 
motoszkálni, hanem gyorsan tegyék a kezüket hátra, meg is mondja, 
hová; ott nem fogja az anyajegy senki szemét bántani. 

117a Hist. nat. XXXIII. 25. 


1b De triplici vita (A háromszoros életről) című, 1489-beo megjelent mun- 
kájában. A közölt kivonatos fordítás dr. Szathmáry László kitűnő 
könyvéből, a Magyar Alkémistákból való. (Budapest, 1928.) 
120 Az aranyorvosságokról további részletes adatokat lehet találni a 
Breslauer Sammlungen tudományos folyóirat 1722. július-októberi 
számaiban, valamint Cabanés doktornak Remédes d"autrefois című 
könyvében. (Párizs, 1910.) 
123 Von rátselhaften Lándern. (München, 1925.) Az Ophir-irodalom bőséges 
jegyzékét is adja. 
138 [. A. Jaussin: Ouvrage historigue et chimigue, ou Ion examine s7il est 
certain gue Cléopatre ait dissous sur-le-champ la perle guron dit gurelle 
avala dans un festin. (Paris, 1749.) 

G. Peignot: Du luxe de Cléopatre dans ses festins avec Jules-César, puis 
avec Marc-Antoine. (Dijon, 1828.) 
42 Elmondja Gibbon: The Decline and Fall of the Roman Empire című 
hatalmas művében (I. kötet V. fejezet). 
149a Paris, 1801. Szerzője, Cousin d" Avallon, vénségére nyomorba jutott, s 
különösképpen ugyanúgy pusztult el, mint ahogyan koplaló hősei szokták 
az életüket befejezni. Egy reggel halva találták a Nőtre-Dame előtt: éhen 
halt. 
149b Az első, hely és idő megjelölése nélküli olasz könyv teljes címe: 
Capitoli da osservarsi inviolabílmente da tutti í confratelli dell" onorevole 
compagnia della Lesina. - Legelső francia fordítás: La fameuse Compagnie 
de la Lésine. Paris, 1604. - A legendakör egyik ügyes feldolgozása 
megvan az Országos Széchényi Könyvtárban is L. eleg. m. 414. jel alatt. 
Címe: La Contre-Lésine etc. Paris, 1618. 
161 Teljes címe: Grammaticae opus novum mira guadam arte et 
compendiosa, seu bellum grammaticale (Csodálatos és összefoglalt 
nyelvtani munka, avagy nyelvtani háború). (Cremona, 1511.) 
175 Sur vos genoux je sens gue plus d"un dieu m inspire; 
Jy ferai mille vers pour chanter vos attraits, 
Mais tandis gu" Apollon vient y monter ma lyre, 
EN! le fripon d Amor m y blesse de ses traits. 
1" Sikereit csak akkor érthetnők meg, ha ismernők rögtönzött verseit, az 
abban szereplő személyeket és egyéb mellékkörülmenyeket. De 
tanulmányozásuk aligha érné meg a fáradságot. A tűzijáték fényes 
fénykévéje felragyog s aztán sötétbe vész. Inkább csak ízelítőül álljon itt 
egy kis rögtönzése, amely akkor szaladt ki a száján, amikor társaság volt 
nála s benyitott a szobalány, jelentve, hogy itt van Winter úr, az 
adószedő, az adóért. Véletlenül a szobalányból egy verssor ütemével 
fakadt ki a jelentés: 

Please, Mr. Winter has called for the taxes. 
Hook abban a pillanatban rávágta, hogy meg kell neki adni mindent, amit 
kér, mert Winter úr nem ismeri a tréfát: 
/ advise you to give him whatever he axes. 
He iísn t the man to stand nonsense or flummery, 
For though his namess Winter, his actions are summary. 

A rendkívüli rögtönző ügyesség nem csupán a pompás ritmusban és 
rímelésben mutatkozik meg, hanem a végére csapott szójátékban is: a 
summary szó egyrészt azt jelenti, hogy Winter úr sommásan szokott 


eljárni, másrészt fonetikusan ejtve , nyáriasat" is jelent, ami valóban 
ellentétes az adószedő úr téliesen hangzó nevével. 

18 Mutatvány: 

Berlin, was denckest du? Gott hat auf dich geschlagen, 

Und sein gezucktes Schwert ist noch nicht eingesteckt; 

Jedoch ich höre dich von keiner Busse sagen. 

Kaum hat der harte Knall dich aus dem Schlaf erweckt; 

Du bist noch frech genug; ja noch wie vor verstocket, 

Ob dich gleich Gottes Hand mit Nachdruck Zu sich locket. 


Es sprang dein Pulver-Thurm mit Prasseln, Rasseln, Krachen, 

Es sprang und sprengte, vas nah und bey im stand; 

Hilf Gott! hier sahe man den Auszug solcher Sachen, 

Darinnen man den Riss geháufften Jammers fanad. 

Hies schauerte die Haut, hier zítterten die Glieder, 

Hier fiel den Máchtigsten des Muth auf einmal nieder. 

187 Vészi Margit sokkal bővebben mondja el a Pesti Napló 1934. 
szeptember 8-i számában. 

197 Budapest, 1939. Írta Halász Gyula. ; 

201 Hihetőbb a Ságh József-féle Zenelexikonból kikancsalító Ágaiáda. Egy 
általa szerkesztett életrajzba belecsempeszte a Generalbass saját külön 
magyar fordítását: tábornoki alhang. Azt hitte, a szerkesztő első olvasásra 
észreveszi a tréfát; de bizony komolyan vette. - Tóth Béla elmondja a 
Jakabok Jakabjának, C/laguehutes Frigyesnek történetét is. (Ugyancsak az 
ifjabb nemzedék kedvéért.) A Nemzet 1888. június 19-i esti számában egy 
bécsi merényletről írt. Kirchner nevű festőművész orozva megtámadta 
egy barátját, s öklöző vasgyűrűvel fejbevágta. A továbbiakról ezt írja a 
lap: , A támadás végzetessé válhatott volna, de Claguehutes Frigyes, ki 
épp arra ment, a támadót legyűrte és az öklelő gyűrűt kicsavarta kezéből. 
Kirchner oly izgatott állapotban volt, hogy Claguehutest is megtámadta, 
de nem bírt vele." A német eredeti távirat így szólt: , Tödlicher Ausgang 
Attentates wurde nur durch Feder Claguehutes verhindert, an welcher 
Ring abprallte." Az újságírói gyorspillantású szem tulajdonnévnek nézte a 
klakk-kalap rugóját, amelyről a gyűrű lepattant. Az esemény kibővítése és 
színezése dicséretes mesterségbeli jártasságra vall. 

203 Neve minálunk Faludi Ferenc fordítása révén vált ismeretessé: Bölts és 
figyelmetes udvari ember. (1771.) 

297 Egyéb forrásaim, amelyekből merítettem: Albert Cim: Récréations 
littéraires. (Paris, 1920.) Curnonsky et Bienstock: Le muséée des erreurs. 
(Paris, é. n.) Mind a kettő kétkötetes. Bőséges nyersanyag van bennük 
felhalmozva. Az angol anyaggal kiváltképpen az amerikai W. S. Walsh 
foglalkozik Handy-Book of literary Curiosities című könyvében. 
(Philadelphia, 1892.) Érdekes és értékes magyar anyagot tartalmaznak 
Supka Géza cikkei a Literatura évfolyamaiban. Ugyanott tette közzé 
gyűjtését Kemény István és Berczel Aladár. Saját gyűjtésem is kövérre 
dagasztott egy nagy borítékot. Olvasóim. amikor hírét vettek 
vadászkirándulásomnak, egyre-másra küldözgették hozzám az általuk 
elejtett vadakat. Végül akkora halommal torlódtak elém az adatok, hogy 
csak a legjavát dolgozhattam fel. 

214 Érzem, hogy a lelőhelyek folytonos idézgetése göröngyössé teszi az 
olvasást. De enélkül az idézetek anekdotaszerűen pukkantak volna el s a 


pillanatnyi mulattatáson túl nem lenne semmi maradandó értékük. Mint 
már sokszor fejtegettem, más az anekdota, más a kuriózum. Az utóbbinak 
hitelesnek kell lennie. 
25 A struccot már megvédtem a butaság vádja ellen, most viszont a 
krokodilusról kell levakarnom az odüsszeuszi ravaszság hírnevét, amely 
századok óta rátapadt. Valami őspletyka azt tartotta, hogy a zsákmányra 
éhes krokodilus gyermeksírást utánoz, s ezzel csalja maga Eelé a 
gyanútlan anyákat, akiket azután elkap és felfal. Nagyobb hatás kedvéért 
ilyenkor a könnyei is hullanak. Márpedig, ha a krokodilus olyan okos, hogy 
ismeri a gyereksírás hatását az emberekre: miképpen lehet annyira 
ostoba, hogy még könnyeket is hullat? Hiszen a csalogatás a fülre 
igyekszik hatni, nem a szemre. Mikor a becsapott áldozat gyerek helyett 
krokodilust lát, a könnyek bajosan lesznek rá hatással. A 
.krokodiluskönnyeket" tehát bátran sutba lehet dobni a , struccpolitika" 
mellé. Pedig valaha annyira hittek a krokodilzokogásban, hogy két latin 
nyelvű értekezés is foglalkozott vele. Chr. Pfauz: Exercitatio historico- 
physica de Crocodlilo et in specie de lacrymis Crocodili. (Lipsiae, 1662.) 
Joach. Dorner: Disputatio de lacrymis Crocodili. (Wittebergae, 1666.) 
(214 Ráth-Végh egyet tévedett: 1912 és 1959 között csak negyvennyolc 
csillag volt a lobogón. Figyelemre érdemes, hogy Alaszka 1959. január 3- 
án, Hawaii pedig ugyanazon év augusztus 21-én csatlakozott, Így a 
negyvenkilencedik csillag után nem egészen nyolc hónappal felkerült az 
ötvenedik is - ebből tehát látható, hogy ezt a mondatot Ráth-Végh ebben 
a nyolc hónapban írta le. (L. A. D. jegyzete.) 
244 A két utolsó sort nem értettem, megnéztem hát az eredetit: 

Streiter der Tugend, bleibe daheim! 

Zierde der Jugend, bleibe daheim! 
251 Az érdekes könyvre Rexa Dezső barátom hívta fel a figyelmemet. A 
szerző személyére vonatkozó részletes adatot nem talált. Szinnyei csupán 
a nevét említi meg. Szinte érthetetlen, hogy Petőfi után még ilyen hangon 
szólalhasson meg valaki. A szerző művelt nőnek látszik; jártas a 
mitológiában, ismeri Ovidiust, Catullust és Schillert. Önérzetes is, amint 
könyvének végszavából kitűnik: , Ha az én munkám drágának látszik: én 
csak azt mondhatom, hogy ha az utolsó példányig felmarad, ócsóbban 
nem adandom." Az utókor neki adott igazat; a könyv ma bibliofil 
ritkasággá lépett elő, megéri a pénzt. 
253 Édes Gergely ifjúi enyelgései. Vátzon, 1803. Bő mutatványokat 
közöltem belőle Magyar Kuriózumok című könyvem XV. fejezetében. 
258 A sajtóhibákról részletes tanulmányt közöltem A könyv komédiája című 
munkámban. 
2588 Közli a Nouvelles Littéraires 1931. évi június 13-i számában. 
259 A teljes szöveg megjelent A Ma című, úgynevezett aktivista folyóirat 
1922. évi március 15-i számában. A később sorra kerülő szemelvények jó 
részét is ennek a lapnak Bécsben kiadott számaiból vettem. A külföldi 
szerzők műveltt illetően azért voltam kénytelen a lap munkatársainak 
fordításaira támaszkodni, mert a dada-nyelvnek ők a leghivatottabb 
ismerői. 
264 Csupán francia szövegét ismerem. ,, Plus de ponctuation. Les adjectivs, 
les adverbes et les locutions conjunctives étant supprimés, la ponctuation 
s"annulle naturellement, dans la continuité variée d"un style vivant, gui se 
crée lui-méme, sans les arréts absurdes des virgules et des points." Majd 


kimondja a döntő fontosságú elvet: , Étre compris n"est pas nécéssaire." 
Nem szükséges, hogy az embert megértsék... 

273 Időrendbe szedett adattömeget gyűjtött össze a varázslással 
gyanúsított nagy emberekről Gabriel Naudé, Mazarin bíborosnak, majd 
később Krisztina svéd királynőnek könyvtárosa. A könyv címe: Apologie 
pour les grands hommes faussement soupconnés de magie. (Paris, 1625.) 
Érdekes példa arra, hogy még a XVII. század elején sem volt fölösleges a 
szállongó ostoba hírek cáfolatáról gondoskodni. Sőt: a könyv hét francia 
kiadása közül a legutolsó 1712-ben jelent meg! Német fordítása még 
későbbi, 1787-bői való. (Ueber den Zauberglauben und andere 
Schwármerein, oder Vertheidigung berühmter Mánner etc.) 

284 A francia szövegű levelet közli Rudolf K. Goldschmit: Der kluge 
Zeitgenosse című könyvecskéjében. (Leipzig, 1930.) 

285 Az idézeteket A. K. Goldschmit említett könyvéből vettem. Sok egyéb 
érdekes korbeli kritika foglaltatik még a kis gyűjteményben, különösen a 
Goethe-ellenes német kirohanások jellemzőek. 

299 Van valami a dologban. Állítólag ők maguk is érzik a hiányt s rövid 
lejáratú tanfolyamokon igyekeznek pótolni. New Yorkban egyre 
szaporodnak az efféle gyorstalpaló-tanfolyamok. A Wiking Press tudósítója 
sorbajárt néhányat és feljegyezte a tanítványok feleleteit. Például: 

- Az episztola az apostol felesége. (Angolul érthetőbb: epistle, apostle.) 

- Szalmaözvegynek a vegetáriánus feleségét nevezzük. 

- A Nílusban krokodilusok és piramisok találhatók. 

- Luther Márton szörnyű halált halt: egy bulla exxkommunikálta. 

- Cromwell az a hóhér volt, aki Károly angol királyt lefejezte. 

- A zebra ma már teljesen kipusztult s csupán a Z betű illusztrálására 
használják. 

- A vizet kétféle gin alkotja: oxigin és hidrogin. 

Saját tapasztalatom: A velencei Britannia-szállóba amerikai társas 
karaván érkezett. A dózse-palota megtekintése után egyik hölgy odamegy 
az igazgatóhoz és megkérdi, miféle fajú kutya volt az, amelynek szállásául 
építették ezt a szép palotát? 

— ?1l 

- Igenis, kutya, hiszen úgy hirdetik a látványosságok sorában: , A kutya 
palotája." 

Az igazgató a homlokára ütött. Angolul ,Doge"s Palace" volt a dózse- 
palota megjelölése. De a mindig siető amerikai hölgy szeme elől az e betű 
valahogyan elsikkadt s így olvasta a címet: ,Dog"s Palace." Vagyis a kutya 
palotája. Végigjárta a palotát és belenyugodott, hogy Európában a 
kutyaólakat ekkorára építik, arannyal díszítik és festőkkel pingáltatják ki. 
297 Oratio super fatalibus hoc tempore Academiarum periculis, publice 
recítata in Academia Rintelensi 1631. ibidemgue impressa eodem anno. 
(Beszéd az akadémiák ezidőbeli végzetes veszedelmeiről; nyilvánosan 
előadatott a rintelni akadémián, 1631., és ugyanott kinyomattatott 
ugyanazon évben.) 

305 Puisse-t-il, avoué du dieu de VHélicon, 
Pres de toi reposer au temple de Mémoire! 
Un sort aussi flatteur suffiroit a ma gloire. 


(Vajh ő, a Helikon istennek szolgája, 
Az Emlék templomában pihenne majd melletted! 


Ilyen hízelgő sors elég dicsőségemnek.) 

314a Ut autem id fiat, hoc modo procedendum est; sperma viri per se in 
cucurbita sigillata putrefiat summa putrefactione ventris eguini per 
guadraginta dies, aut tandiu donec incipiat videre et moveri ac agitari, 
guod facile videri potest. Post hoc tempus aliguo modo homine simile erit, 
ac tamen pellucidum et sine corpore. Etc. 

314b Az érdekes naplót Jean Finot: La philosophie de la longévité című 
könyve nyomán ismertetem. Először a Le Sphinx című okkultista 
almanachban jelent volna meg, de ezt nem tudtam megszerezni. A 
Wurzbach-féle életrajzi lexikonban három Kueffstein Ferenc Józsefet 
találtam; az itt szereplő nyilván III. Ferenc József lehetett (1752-1818); 
gazdag osztrák hitbizomány-birtokos, bécsi udvari főhivatalnok. 

319 Az ítéletet ismerteti B. Warée: Curiosítés judiciaires című könyvében. 
(Paris, 1859. 390. o.) A XVII. század német irodalmában is sűrűn idézik az 
esetet. A következő könyvekben találkoztam vele: G. Ph. Harsdörffer: Der 
grosse Schauplatz etc. (Hamburg, 1649-52.) E. G. Happel: Relationes 
Curiosae (Különös ítéletek). (Hamburg, 1683-91.) M. Abele: 
Metamorphosis telae judiciariae (A bírói szék átalakulása). (Nürnberg, 
16834.) 

323a Constat in Lusitania circa Olisiponem oppidum et Tagom amnem 
eguas, Favonio flante, obversas animalem concipere spiritum, idgue 
partum fieri, et gigni pernicissimum ita: sed triennium vitae non excedere. 
(Lib. VIII. c. 42.) 

323b A Hippomanes című tanulmány jegyzetei között. 

324 A német fordítás 1751-ben jelent meg Frankfurtban. Teljes címe: 
Lucina sine concubitu, d. I. ein Brief an die Königli. Societát der 
Wissenschaften, worinn auf eine unwidersprechliche Art, sowohl aus des 
Vernunft, als aus der Erfahrung bewiesen, dass ein Frauenzimmer ohne 
Zuthun einer Mannes schwanger werden, und ein Kind zur Welt bringen 
könne. 

331 A palingenesis elméletével és történetével a következő művekben 
találkoztam: 

L"abbé de Vallemont: Curiosités de la nature etc. Paris, 1753. 

Pierre Lebrun: Histoire critigue des practigues superstitieuses. Paris, 
1702. 

Kari von Eckartshausen: Aufschlüsse zur Magie. München, 1806. 

Louis Figuier: L"alchimie et les alchimistes. Paris, 1860. 

Digby értekezésének francia címe: Discours sur la végétation des 
plantes. (1661.) A latinosított nevén említett Ouercetanus voltaképpen 
Joseph Duchesne, IV. Herrik nagyhírű tudós háziorvosa. A palingenesis 
későbbi álomkergetői mind Digbyn keresztül emlegetik. Persze, terhesebb 
lett volna utánanézni a műveiben, vajon hol ír a lengyel 12 palackjáról? 
Talán másképpen hangzanék az ő eredeti tanúskodása, mint a 
másodkézből vett idézet. De ismeretes, hogy az őrültek milyen féltve 
dédelgetik a hóbortjukat: nem akarják a rögeszmelombikot elhúzni a 
tűzről, nehogy tartalma hamuvá omoljon. 

334 Megtanultam, hogy rendkívüli eseteknél célszerű megfelelő tanúkra 
hivatkozni. A kairói temető csodájáról ezek az írók tanúskodnak: 

Philippus Camerarius, a nagy humanista Joachim fia; ő maga is híres 
tudós, nürnbergi szenátor, a hesseni őrgróf tanácsosa, az altorfi egyetem 


alkancellárja. Művének címe: Centuria Historica (Történeti század). 
(Leipzig, 1628.) 

Alexander Schulenburg, katona és utazó. Magyarországon is harcolt a 
török ellen. Az ő kíséretének egyik tagja közölte a dolgot Camerarius-szal. 
Simon Goulard gerfi lelkipásztor, költő és történetíró. Könyvének címe: 

Histoire admirable de nostre temps. (Paris, 1607.) 

Egy Velencében, a XVI. század derekán megjelent könyv, alkalmasint 
egyik velencei követ útleírása: Viaggio di Messer Aluigi di Giovanni, di 
Alessandria nelle indie. Ezt a könyvet nem ismerem; hivatkozásom 
Goulard hivatkozásán alapul, aki ezenkívül még egy francia és egy német 
utazó hivatkozására hivatkozik. 

336 A világ legöregebb embereiről részletes tanulmányt írtam Magyar 
Kuriózumok című könyvemben. 

337 De principum valetudine tuenda. (A fejedelmek egészségének 
megőrzéséről.) (Padova. 1710.) 

346 Cooper-Oakley: Count of Saint-Germain. (Milano, 1912.) 

348 Ígért az egyebet is. Ilyen volt a páratlan csodaszer, az alcaest. 
Különösen Van Helmont zengte a dicsőítését. Az alcaest fe/old és 
megolvaszt minden anyagot: fémet, fát, üveget, drágakövet, kavicsot, 
növényt, húst, csontot. Akár a meleg a havat. Van Helmont állítólag fel is 
fedezte, kísérleteket is végzett vele. Szenet és fát zárt össze 
üvegedényben az alcaest-tel s három nap alatt a szén és fa tejszerű 
anyaggá olvadt. Tekintélyes irodalom keletkezett az alcaest kőrül. Végre 
az ugyancsak alkimista Kunckel lelohasztotta a lelkesedést egy ártatlan 
kérdéssel: ha az alcaest mindent felolvaszt, miként volt lehetséges, hogy 
nem olvasztotta fel ax üvegedényt, amelyben kísérleteztek vele? - Az 
alcaest többé nem szerepelt az alkímia csodaszerei között. 

357 Első kiadása latin nyelven jelent meg Frankfurtban, 1742-ben. A német 
kiadások legelterjedtebb ősének címe: Der wieder lebende Hermippus, 
oder Curiöse Physicalisch-Medicinische Abhandlung von der seltenen Art 
sein Geben durch das Anhauchen Junger Mágdchen bis auf 115 Jahr zu 
verlángern, aus einer Römischen Denckmahl genommen, aber mit 
medicinischen Gründen befestigt etc. von Joh. Heinr. Cohausen, ietzo aus 
d. Latein, übersetzt. Gedruckt in der alten Knaben Buchdruckerey (Sorau, 
Hebola), 1753. 

358 Cohausen megfeledkezett a kaméleonról, amely a régiek hite szerint 
szintén csak levegőből élt. 

368 Különösen ajánlható versek: 

Ut lupus imbelles violentos territet agnos, 

Ut timidus faevos exhorret Dama Molossos, 

Sic haec incutiant mortalibus arma timorem. 


(Amint a dühös farkas megrémíti a gyáva bárányokat, amint a félénk 
dámvad megijed a vad molossus kutyáktól, úgy keltsenek ezek a 
fegyverek félelmet a halandókban.) 


Félelmetesen dübörgő sorok, annak is, aki nem érti. 
369 Saját külön nevük volt a csodapengéknek: Balmung (Siegfried). 
Durandal (Roland). Excalibur (Arthur király). Joveuse (Nagy Károly). 
Courtin (Ogier a dán). Haute-Clére (Olivier) stb. 
3710 Sanguis menstruus primus virginis (A szűzlány első menstruációs vére). 


355 Lásd a nagyhírű Ruland János Dávid pozsonyi orvosnak 1644-ben 
megjelent könyvét: Pharmacopoea nova in gua reposita sunt stercora etc. 
Egyebek közt bajusz- és hajnövesztő céljára egérszemetet kommendál. 
311 Amphitheatrum sapientiae socraticae joco-seriae etc. (Hanoviae, 16t9.) 
378 /, B. Salgues: Des erreurs et des préjugés etc. (Paris, 1825. III. 439.) 

381 A/lerneueste Nachricht vom Römiscb-Kaiserl. Hofe, nebst einer 
ausführlichen historirchen Beschreibung der Kaiserlichen Residenz-Stadt 
Wien. (Hannover, 1730. 656 o.) 

382 Szentpétery Imre: A bölcsészettudományi kar története. (Budapest, 
1937.) 

384 [a vie privée d"autrefois. Les médecins. (Paris, 1892. 106. és köv. o.) 
386a Arnaldi di Villanova opera. 1505. 250 verso. 

386b Tableau de Paris. (Amsterdam, 1782. I. K. LXXVIII. fej.) 

387 Archimatháus: De instructione medici. A XII. századból származó 
kézirat. Ismerteti Dr. A. G. Chevalier a Ciba című orvosi folyóirat 1938. 
áprilisi számában. 

392a Az reszegsegnec és tobzódásnak veszedelmes voltáról való Dialogus. 
(Kolozsvár, 1552.) 

3920 Az emberek erköltseinek és az Isten igazságának tükörei. (Győr, 
1740.) 

392c Collectanea Curiosa Theologica Historica. Oder: Eine nützliche 
Sammlung satyrischer Straff-Schriften etc. (Leipzig und Franckfurt, 1735.) 
392d Von dem greüwlichen laster der trunckenhayt etc. Augsburg, 1528. A 
további kiadások megjelenési éve: 1531, 1533, 1534, 1539, 1550, 1559, 
1609, 1610, 1591. 

395 Jus potandi oder Zechrecht, Durch Blasium Multibibum aufgesetzt, und 
jetzt aus d. Latein űbers. per Joannam Elisabetham de Schwinutzki. (H. n. 
1615. Későbbi kiadás: 1616, 1620, 1627, 1645, 1656, 1669, 1675, 1690.) 
Az álnevek alatt rejtőző szerző és fordító valódi nove ismeretlen. A jóízű, 
sőt borízű hangon írt könyvecskében foglalt adatok valódiságát egyéb 
szerzők is megerősítik; így a XIV. századbeli krónikás Kanzow. (Idézi E. 
Sturtevant: Vom guten Ton im Wandel der Jahrhunderte. Berlin, 1917, 
175. o.) 

100 Vulpius: Curiosítáten der physisch-literarisch-artistisch-historischen 
Vor- und Mitwelt. (Weimar, ab 1813. 10 k. 145. o.) 

101 /. Scheible: Das Schaltjahr. (Stuttgart, 1846. I. 360.) 

102a Németül még jobban üt ki: , Da solltet ihr Herren und Fürsten 
dazutun!" - ,Ja, mein lieber Herr Doktor, wir tun freilich dazu, sonst wár" 
es lángst abgekommen." ( Sturtevant már idézett könyve, 172. oldal.) 

102b Lásd a nagy hordókról 7Tóth Béla tanulmányát Magyar Ritkaságok című 
könyvében. (Budapest, 1899.) A tatai hordó méreteit kiegészítem a 
Kedveskedő című régi magyar újság (1824. 13. sz.) szemléltető 
megjegyzésével, amely szerint: , dugóul egy csinos akós hordócska 
szolgál, körülötte 6 lovas szekér annak rendi szerint megfordulhat." 

106 [fans Sachs még kevésbé kicsavart alakban emlékezik meg róla: 
Jamprinus ein kühner Held, 

in Flandern und Brabant erwáhit, 

ein König, streng und frumm, 

regiert in seinem Königthum. 


(Vitéz Jamprinust Flamand 


Választotta és Brabant, 

jámbor, szigorú király, 

országában dirigál.) 

108a Egyéb épületes adatok olvashatók Max Bauer könyvében: Deutscher 
Frauenspiegel. (München, 1917.) 

1085 /udas der Erzschelm. II. 105. 

416 A baseli 1539-i kiadás címe: Artemidorus Daldianus: De somnium 
interpretatione libri guingue, iam primum a Jano Cornario latina lingua 
conscripti (Az álomfejtésről [írott] öt könyv, most elsőízben larinra fordítva 
Janus Cornarius által). - Német kiadása F. S. Kraus-tól: Symbolik der 
Tráume. (Wien, 1881.) 

120 Egy 1799-ben megjelent magyar álmoskönyv ezzel a címmel ajánlkozik 
a vásári közönségnek: Megjobbítatott álmoskönyv, mely ABC szerint a 
Lotteriára mutató számokkal egyben-szedegettetve az éjjeli látásokat és 
jelenéseket megmagyarázza. E mellett hozzátétetett a képes 
álmoskönyvecske is, melyben elő-adatik, hogy az álomban látott dolog 
Mitsoda számokat jelentsen. 

4125 Prédictions de Maurice Privat. 

128 August A. Thomen;, Don t believe it! says the Doctor. New-York. 1935. 
129 Mindezek az adatok ugyancsak Thomen doktor idézett könyvéből 
valók. 

430 Lásd Jean Galtier-Boissiere érdekes riportját, a Crapouillot 1937. 
novemberi számában. 

337 Közli Dömötör Sándor az Ethnographia XL. évfolyamában. 

45 Souvenirs prophétigue dune sibyile sur les causes de son arrestation. 
(1815.) Anniversaire de la mort de Joséphine. (1815.) L"oracle sibyilin ou 
suite des souvenirs prophétigues. (1817.) Mémoires historigues et secrets 
de FVimpératrice Joséphine. (1820.) 

450a Maximilian Perty nagy okkultista anyaggyűjteményében azt írja, hogy 
Napóleon többek közt az 1793., 1801., 1805. és 1807. években fordult a 
pythonissához. (Die mystischen Erscheinungen der menschlichen Natur. 
Leipzig, 1872. HI. kötet 250. oldal.) Hogy adatait miféle forrásból merítette, 
nem derül ki. 

450b (e cabinet secret de fFhistoire. Paris, 1905. II. 259. 

452 Az érdekes kis füzet Phys, 581. jel alatt található az Országos 
Széchényi-könyvtárban. 

456 als eine von ihrer Wohnung nicht eben allzuweit abgelegene 
besondere Retirade und recht fürstlicher Hof- und Lustgarten, zu ihrer 
Recreation angewiesen, also dass sie sich nach Belieben da hinein uad 
auch wieder davon weg begeben können. 

161 Bayle a Diíctionnaire-ben öthasábos tanulmányt írt a híres esetről. 
Stofler címszó alatt. 

164 Az esetről részletes híreket közölt a berlini Vossische Zeitung 1750. évi 
április 3., 14. és 17. számaiban. Ismerteti a Chambers-féle Book of Days is 
az I. kötet 233. oldalán. 

166 Összegyűjtötte és kiadta Alexandre 1844-1856-ban Párizsban, Friedlieb 
1852-ben Lipcsében, Geffeken 1902-ben ugyanott. 

18 Dry Nagel stecken hier vor Augen, 

Die mag ein jeder Springer schaugen: 

Der erst zwölf Schuh hoch von der Erd, 

Den Herzog Christoph ehrenwerth 


Mit seinem Fuss herab thát schlagen; 


(A szemünk előtt három szeg 

Az ugró jól láthatja meg: 

Az első a földtől tizenkét láb volt, 

Mit lábával a dicső Kristóf herceg, 
Könnyedén kibökni tudott) 

45 Kuonrad lief bis zum andern Nagel 
Wohl von der Erd Zehenthalb Schuh. 


(Konrád a másikig futott, 
A földtől ez tizedfél lábnyi volt.) 


A liefige is igazolja, hogy futásról volt szó, nem ugrásról. Közli G. A. E. 
Bogeng: Geschichte des Sports aller Völker und Zeiten című munkájában. 
(Leipzig, 1926. I. 183. oldal.) Ugyanitt említi meg, hogy a falrafutás 
sportja Franciaországból származott át Németországba. Már Rabelais is Ír 
róla. 

s Homo ludens. Amsterdam, 1939. 

181a Martin Zeiller"s Epistolische Schatzkammer. (Ulm, 1683.) Nagyon 
kedves ennek a könyvnek a beköszöntője: , Grossgünstiger, nach Stands- 
Gebühr zu ehrender, geneigter Leser!" Vagyis: ,,Kit-kit megillető rang 
szerint tisztelt, kegyes olvasó!" Az író mintegy tálcán szolgálja fel a 
tiszteletadás mindenféle lehetőségeit, ki-ki válogassa ki magának, amire 
igényt tart. 

181 Dictionnaire historigue et critigue. ,Rauber" címszó alatt. 

183 Trócsányi Zoltán közlése Magyar régiségek és furcsaságok című 
könyvének I. kötetében. (205. Oldal.) 

485 Du Dandysme et de G. Brummel. (Caen, 1845.) 

187 Ezzel a rövidre zsugorított kivonattal éppen csak utalni akartam a 
dandyzmusra. Barbey d Aurevilly mellett volt még egy kitűnő történésze: 
Jacgues Boulenger. Les Dandys című könyvében (Párizs, 1907) közli a 
Beau Brummelre vonatkozó bibliografiát s rendkívül érdekesen, hiteles 
adatokkal támogatva ismerteti a száz év előtti Párizs dandy-világát. Párizs 
utcai alakjaival CA. Yriarte könyve is foglalkozik: Paris grotesgue et les 
célébrités de la rue. (Párizs, 1864.) 

189 A Neues Wiener Tagblatt riportja 1931. március 21-ről. 

A SOS-jelzésről azt olvasom, hogy nem azt jelenti, amit általában hisznek 
róla: , Save Our Souls". (Mentsd meg a mi lelkeinket.) A három betűt az 
1912-ben tartott rádió-távírási értekezlet jelölte ki erre a célra, mert 
jelzésük a legegyszerűbb s gyakorlatlan rádiókezelő is leadhatja: három 
pont, három vonás, három pont. A régi jelzés volt: COD. 

4190 Elmondja /. W. Archenholtz, a porosz katonatisztből lett író England und 
Italien című könyvében. (Leipzig, 1787. III. k. 84. o.) 

191 Az esetet egy érdekes kis könyvecske ismerteti, amely 1796-ban jelent 
meg Lipcsében Originalzüűge aus dem Charakter englischer Sonderlinge 
címmel. A szerző nem nevezi meg magát, csak annyit mond az előszóban, 
hogy anyagát tekintélyes angol folyóiratokból gyűjtötte össze. ( European 
Magazin, Gentlemen s Magazin stb.) 

192 Claud Golding: The second Cavalcade of History. (London, é. n. 348. és 
k. o.) 


193 Történetét egy 1637-ben megjelent nyomtatvány beszéli el: 7he 
Phoenix of these late Times; or the Life of Henry Welby, Esg., who lived at 
his House, in Grub Street, Forty-four years, and in that Space was never 
seen by any; and there died Oct. 29, 1636, aged Eighty-four. 

194 English excentries and excentricíities. (London, 1877.) 

502 Közli a Krünitz-féle Oekonnmisch-technologische Encyklopedie 1794. 
évi XXXVI. kötetében a 234-35. oldalakon. 

503 Közli C. Peignot kétkötetes kitűnő anyaggyűjteményében: Testamens 
remarguables. (Párizs és Dijon, 1829.) j 
504 Hova lesz a macska, amikor megdöglött? - bocsánat a kifejezésért. Ugy 
látszik, a kedvenc a gyepmester kezére kerül, majd rókaprém alakjában 
szolgálja hasznosan a női divatot. Elmúltak az egyiptomi szép napok, 
amikor szent állatként bebalzsamozva kaptak helyet valamelyik 
sziklasírban. 1890-ben fedezték fel Beni Haszán mellett a nagy 
macskatemetót. 180 000 macska múmiája volt benne felhalmozva. 
Akadtak vállalkozók, akik jó üzlet reményét látták a sötét barlangban 
felcsillanni, s megvették az egész készletet. Ugy gondolták, jól lehet majd 
értékesíteni dísztárgy vagy játékszer gyanánt, esetleg politikai gyűlések 
céljaira. Két hajó szállította a múmiatömeget Liverpoolba, s ott árverést 
rendeztek belőle. A szent állatok azonban csak trágyázásra voltak 
alkalmasak. A szállítmány tonnánként kelt el; az árat átszámiítva kiderült, 
hogy egy pennyért 11 darabot lehetett kapni. 

511 G. P. Philomneste: Le livre des singularités. (Dijon és Párizs, 1841. 275. 
o.) Az álnév alatt Gabriel! Peignot, a tudós bibliografus rejtőzik. 

512 U. o. 273. o. 

"4 Claud Golding: Cavalcade of History. (London, é. n. 892. o.) 

"16 Chambers: Tbe book of Days. (London, 1864. II. 634.) Büűlau (Geheime 
Geschichten und rátselhafte Menschen) - a fentiek szerint nyilván tévesen 
azzal egészíti ki az esetet, hogy a többi fogadást a bíróságok 
érvénytelennek mondták ki. Viszont Archenholtz (England und Italien, II. 
104) azt mondja, hogy a többi fogadó nem adott semmit a gyanús tanuk 
vallomására s a fogadások az ő utolsó londoni tartózkodása idején (1779) 
eldöntetlenek voltak. A világnak 1810. május 21-ig, Eon halála napjáig 
kellett várakoznia, amikor azután az orvosok napfényre hozták a titkot: a 
lovag férfi volt. 

"17 Ugyancsak a Chambers-féle könyv mondja el az idézett helyen. 

"19 Lásd Kyselakot illetően Berman: Alt- und Neu-Wien. (Wien, 1880. 1078. 
o.) 

521 A. Brierre de Boismont: Du suicide et de la folie suicide. (Párizs, 1856. 
9. o.) 

522 Források: Legelsősorban Gabriel Peignot már említett kitűnő 
anyaggyűjteménye: Testamens remarguables. (Teljes címe: Choix de 
testamens anciens et modernes, remarguables par leur importance, leur 
singularité ou leur bizarrerie. Párizs és Dijon, 1829. 2. kötet.) Chambers: 
Tbe book of Days. (London, 1863. 2. kötet.) Vulpius: Curiosítáten der 
physisch-literarisch-artistischhistorischen Vor- und Mitwelt. (Weimar, 
1813.) Elszórtan akadt anyag egyéb könyvekben és régi hírlapokban is. 
Ezek nem olyan fontosak, hogy érdemes lenne egyenként hivatkozni 
rájuk. A napilapok ia minduntalan hoznak híreket különc, főképp amerikai 
végrendeletekről, azonban nem lehet tudni, melyik a hiteles, melyik az 
anekdota. Az amerikai törvényeket nem ismerem, de a mai Európában az 


ilyen kificamodott jogi alkotások nem sokat érnek. Vagy mindjárt 
eredetileg érvénytelenítik a szabálytalan formák miatt, vagy a kijátszott 
örökösök kötnek bele, s magának a végintézkedésnek tartalmával 
bizonyítják be, hogy az örökhagyó közönséges értelemben vett elmebajos 
volt. A bíróság jogi elképzelései között a ,homo ludens" nem foglal helyet. 
552 Sprichwörter für Sopran, Alt, Tenor und Bass, componirt von Jos. 
Haydn. In Partitur gebracht und herausgegeben von Ad. Kaim. (München. 
1807.) 

554 Úgy látszik, ez a nagybőgő ott is ragadt Drezdában. Pöllnitz báró a 
XVIII. századból származó emlékirataiban elmondja, hogy a szász választó 
bevezette zenetermébe, ahol csupa nagybőgő lógott körös-körül a 
falakon. A középen egy mennyezetig érő nagybőgő állt, a herceg játszott 
is rajta, s ilyenkor egy lépcsőn futkosott fel-le. 

555 Samuel Baur: Denkwürdigkeiten aus der Menschen-, Völker- und 
Sittengeschichte. (Ulm, 1819-34. X. k. 292. o.) 

556a A reá és családjára vonatkozó részletes életrajzi adatokat Gustav 
Gugitz kutatta fel. Franz Gráffer egy kis fejezetet szentel neki bécsi 
Apróságai között. (Kleine Wiener Memoiren etc. München, 1918. Gugitz 
adatai a jegyzetek között, az I. kötet 313-316. oldalain találhatók.) 
Megemlékezik róla a Mendel-féle Musikalisches Conversations-Lexikon, 
valamint Fetis nagy életrajzi lexikonja: Biographie universelle des 
musíciens. 

5565 Baur említi imént idézett gyűjteményében (VI. k. 362.), de a nevét 
nem mondja. 

558 Az ókori zenés lélek-kezelésről lehet még adatokat találni De/la Porta 
könyvében: Magiae Naturalis libri XX. (Nápoly, 1589.) Foglalkozik vele 
Disraeli is: Curiosities of literature, ,Medical Music" fejezet. Az újabbkori 
írók közül leglelkesebb hitvallója H. Chomet: Effets et influence de la 
musigue. (Paris, 1874.) Érdekes összefoglaló tanulmány olvasható Dr. 
Cabanes könyvében: Remédes d"autrefois. (Deuxieéme série. Paris, 1913. 
La musigue dans les maladies fejezet.) Dr. Cabanés részletesen ismerteti 
az elmebetegeknél történt kísérleteket is. 

559 Bourdelot: Histoire de La musigue et de ses effets. (Paris, 1715.) 

567a Dr. Ernest Horn, a iowai egyetem tanára kiszámította, hányféleképpen 
lehet kiejteni ezt az angol szót: Circumference. Maga az első szótag már 
21 különböző árnyalattal ejthető ki. Ugyanúgy a többi szótag is. 
Valamennyi változatot egymással váltogatva 396 000 000 lehetőség jön 
ki. Pontosan annyi, vagy csak megközelítően? a professzor nem mondja. 
567b A számításokat és Macaulay esetét MW. Jones közli Credulíties Past and 
Present című könyvében. (London, 1880. 283. és köv. o.) 

569 Nem tudom, hasonló bölcsességgel vannak-e telítve azok az okkultista 
írások. amelyeknek csak a címével találkoztam. Tartalmukat nem 
ismerem. A címek tanulságosak: 

Cazenewve: Les hommes célebres caracterisés par leurs noms. (Paris, 
1880.) 

Mouesan de la Villiroűet: Recherches sur les fonctions providentielles des 
dates et des noms dans les annales de tous les peuples. (Paris, 1852.) 

A. Rochetal: Une science nouvelle: TOnomatologie. Le caractére par le 
prénom, suivi de la liste des prénoms usuels avec F/explication des 
gualités et déjauts gue chacun d"eux impose a celui gui la porte. (Paris, 
1908.) 


A régebbiek közül: 

D. G. Moller: De nominum fatalitate. (Altorf, 1684.) 

J. H. Stass: De omine in nomine. (Gotha, 1739.) 

"78 Pedig az angol anyakönyvek eléggé türelmesek. Old Swineford lelkészi 
hivatalában ez az előkelő származásra utaló bejegyzés hivalkodik: Dancel// 
Dallphebo Marc Antony Dallery Gallery Caesar, - Dancell Dallphebo Marc 
Antony Dallery Gallery William úr fia. 

579 A puritánok neveiről lásd Rev. C. W. Bardsley könyvét: Curiosíties of 
Puritan Nomenclature. (London, 1882.) 

583 Legbőségesebb anyagot tartalmaz M. B. Valentini hesseni udvari 
orvosnak két ívrétnyi kötetre felhizlalt könyve: Musaeum Musaeorum. 
(Frankfurt, 1704-1714.) 

Érdekesebb C. F. Neickel műve: Museographia (Múzeumleírás). (Leipzig 
und Breslau, 1727.) A tudós szerző munkáját egyenesen a 
szentháromságnak ajánlotta. (Ich dedicire meine geringe Arbeit denen 
dreyen hohen Personen der Gottheit, nemlich Gott dem Vater, Sohn und 
Heiligem Geiste etc., etc.) 

Szerényebb igényekkel lép fel /. D. Köhler könyve: Anweisung für 
reisende Gelehrte etc. (Frankfurt und Leipzig, 1762.) 

Részletesen foglalkozik a gyűjteményekkel a Krünitz-féle enciklopédia is, 
Kunstkammer és Naturalien-Kammer címszavak alatt. 

Saját gyűjteményét írja le és tudományos kitérésekkel nyújt ráadást /. 
Chr. Kundmann: Rariora naturae et artis (A természet és művészet 
ritkaságai). (Breslau und Leipzig, 1737.) 
584a Saját szemével látta Henri Baker, jeles angol természettudós; meg is 
írta könyvében, amelynek francia fordítása Le microscop a la portée de 
tout le monde címmel jelent meg 1754-ben. 
584b Vouveau voyage en ltalie etc. (La Haye, 1702. III. kötet 103.) Ebbe a 
múzeumi szakosztályba tartoznak a mikroszkopikus írások és a 
kolibrikönyvek is. Ezekről már írtam A könyv komédiája című munkámban. 
Ugyanott a könyvgyűjtés szenvedélyével is részletesen foglalkoztam, 
úgyhogy ezúttal a bibliofilia őrültjeivel nem kötődöm. 

585 Más megítélést érdemel a modern gyűjtő, aki a mikrotechnika remekeit 
nem azért gyűjti, hogy Phidiast megillető rajongással gyönyörködjék 
bennük, hanem mert kultúrtörténeti adattárat akar összeállítani. 

A világ legnagyobb gyűjteményével /ules Charbneau francia úr 
dicsekedhetik. Jogosan, mert 38 esztendőt töltött és költött el az életéből, 
amíg mind a huszonhatezer darabját összeszedte. Van köztük egy 
gyémántos platinagyűrű, olyan parányi, hogy tökéletesen rásimul egy 
fogpiszkáló hegyére. Nem hiányzik a klasszikus cseresznyemag sem, 
ezúttal egy kis állatsereglet talált hajlékot benne. A teve megvalósította 
az evangéliumi mondást: keresztülmegy a tű fokán. Valóságos liliputi 
zongora is látható, sőt hallható, mert játszani is lehet rajta, azonban a 
billentyűk olyan pöttöm cingársággal szorulnak egymás mellé, hogy csak 
vékony tűvel lehet őket leütögetni. A modern technikát egy 742 
centiméternyi rádiókészülék képviselte, hat kilométerről fogja a hangot. 
589a Az esetet maga Büchner beszéli el névtelenül kiadott könyvében: 
Merkwüűrdigen Beytráge zu dem Weltlauf der Gelehrten. (Langensalza, 
1766.) 
589b Musiciana. (Paris, 1877. 348. oldal.) 


589c / r"acoustigue. (Paris, 1867.) Németül: Die Lehre vom Schall. (München, 
1869.) 

592 J. B. Küchelbeckers Allerneueste Nachricht vom Römisch-Kayserl. Hofe, 
nebst einer ausfúűhrlichen historischen Beschreibung der Kayserlichen 
Residenz-Stadt Wien. (Hannover, 1730.) 

598a Traictée del Vorigine, vertus, propriétez et usage de la pierre bézoar. 
(Montpellier, 1623.) 

598b A remora nevű halról az volt a hit, hogy odatapad a hajó farához s 
képes a kifeszített vitorlákkal, teljes sebességgel rohanó hajót megállítani. 
Tengerészek hitelt érdemlő megfigyelései nyomán derült ez ki. Az orbis 
(diodon, csepűhal) gömbalakú állat, felfújja magát és a tenger felszínén 
vitorlázik. Ha kitömték és felakasztották, akár benn a szobában is, mindig 
szélmentébe fordult, mondják. 

602 Ez a gyengéd hajlandósága a középkor költői előtt is népszerűséget 
szerzett az egyszarvúnak. Philippe de Thaon így versel róla: 


La met une pucelle 

Horst de sein sa mamelle 
Et par odurement 
Monocéros le sent. 


(A szűzlányt ott tedd le, 

Buggyanjon ki keble, 

Szagra mint friss sarjú, 

Érzi az egyszarvú.) 

603 // Catelan: Discurs von der Natur, Tugend, Eigenschaften und 
Gebrauch des Einhorns. (Tolef. 1605.) Francia kiadása: Montpellier, 1624. 

J. Chr. Stolbergk: De unicornu (Az egyszarvúról). (Lips. 1652.) 

Fr. Chr. Berenius: De monocerote. (Lips. 1667.) 

J. Bartholinus: De unicornu. (Amstel. 1678.) 

S. F. Prenzelius: De unicornu. (Witt. 1675.) 

P. L. Sachsius: Monocerologia sive de unicornibus. (Raceb. 1696.) 

G. K. Kirchmaier: Disputationes zoologicae de basilisco, unicornu etc. 
(Jen. 1733.) 

Ez az utolsó értekezés lehangoló tanúságtétel a XVIII. század elejének 
tudományoskodása mellett. Sőt: a század végén, 1796-ban a Voigt-s 
Magazin der Physik című tudományos folyóirat közölte egy holland utazó 
nyilatkozatát, amely szerint egy másik holland elmondta neki, hogy egy 
harmadik hollnnd Dél-Afrikában elejtett egy különös állatot: feje, mint a 
lóé s a homloka közepéből kar vastagságú szarv nőtt ki. Kár, hogy nem 
akadt negyedik hollana, aki a szarvat hazahozta volna. 

604 A megcsodálás tanának részletezése nem tartozik ide, de meg kell 
emlékeznem a Monatliche Unterredungen című folyóirat 1689-i 
évfolyamának egyik híradása nyomán arról a borjúról, amelynek fején az 
akkor divatos , fontange"-hajviselethez tökéletesen hasonló képződmény 
keletkezett. A hír beküldője szerint az anyatehén nyilván megcsodált egy 
divathölgyet. 

606a DO/ligerus Jacobaeus: Museum Regium etc. (Királyi Múzeum.) (Hafniae, 
1696.) 

606b ist. anatom. rar. (Anatómiai ritkaság története.) Cent. I. Hist. 4. 


607 Vue philosophigue de la gradation naturelle des formes de TVetre, ou les 
essais de la nature. (Amsterdam, 1768.) 
610 Ezért hívják a németek Galgenmánnchen-nek is. Egyéb neve: 
Heinzelmánnchen, Alraun, Alsáunchen. Utóbbi név emléke ma is él a 
szerencsés kártyásra vonatkozó bécsi közmondásban: , Der muss ein 
Oranel im Sack haben." 
611a A roueni vérbírák ostobaságánál csak azoké a mai íróké nagyobb, akik 
csakugyan bizonyítottnak veszik, hogy Jeanne D"Arc mandragorát hordott 
magával. Sőt szerintük Gusztáv Adolfis mandragorával a zsebében indult 
csatába. Nem említem meg nevüket, nehogy sivalkodjanak, mikor 
előrángatom őket. 
611b Ernyey József: A bányavárosok orvosai a XVI-XVII. században. 
(Gyógyászat, 1905.) 
612 Közli W. Mannhart: Zauberglaube und Geheimwissen. (Berlin, 1895.) 
622 Higyje el a zsidó apella." (Horatius, Sat. I. V. 100.) 
625 Egyszerűség kedvéért használom itt és a következőkben a , középkori" 
megjelölést. Ha a XVI-XVII. századból is közlök eseteket, ezek a középkori 
jog kisugárzásai, kései hullámgyűrűi. 
627 Közli Charles Desmare kitűnő adatgyűjteményében: Curiosiítés des 
anciennes justices. (Paris, 1867. 376. o.) 
628 Collection des meilleurs dissertations etc. Par C. Leber, J. B. Salgues et 
J. Cohen. (Paris, 1826.) A 18. kötetben található. 
(628) II. Henrik 1559-ben halt meg, tehát Clément holtteste ekkor már 
harminc éve porladt. (L. A. D. jegyzete.) 
630 Pp. Nork: Die Sitten und Gebráuchen der Deutschen etc. Stuttgart, 1849. 
946. oldal. 
633 Ami az alább kővetkező egyes eseteket illeti, a forrásmúvek részletes 
felsorolása helyett utalok az E. P. Evans által összeállított igen jó és 
pontos bibliográfiára. The criminal prosecution and capital punishment of 
animales (London, 1906) című könyvének 362-371. oldalán úgyszólván 
minden könyvet és tanulmányt felsorol, amely az állatperekkel 
foglalkozik. 
667 Egy példányára a bécsi nemzeti könyvtárban akadtam rá. "44 B. 5-jel 
alatt található. 
(673) Mai helyesírással a szó flört, így ejtjük a Ráth-Végh által használt 
formát is. (L. A. D. jegyzete.) 
65 Menu détail, baisers donnés et pris 
La petíte-oie, enfin ce gufon appelle 
En bon francais les préludes d" amour. 

La Fontaine 


(Csekélységek, csókok - kapott s adott - 

Ez a ,petite-oie" - jó franciasággal 

Így hívjuk a szerelmi vágy előjátékát.) 

692 Az ismertetésnél a 7Tieck-féle kiadást használtam, amely 1812-ben 
jelent meg Stuttgartban ezzel a címmel: Frauendienst, oder Geschichte 
und Liebe des Ritters und Sángers Ulrich von Lichtenstein, von ihm selbst 
beschrieben. 

193 Ez a jutalom megint csak a lovagkornak előttünk érthetetlen 
intézménye volt. Ugy nevezték: Bejliegen auf Glauben. Az volt a lényege, 
hogy a kedvezményt elnyert lovag a hölgye mellé fekhetett, s vele 


tölthette az éjszakát, de , a tisztesség és becsület korlátai között". Meg 
kellett esküdnie, hogy a nő erényét nem fogja megtámadni, s a lovag az 
esküt meg is tartotta. 

7098 Hogy Lichtenstein Ulrik költészetéből némi ízelítőt adjak, álljon itt 
eredetiben egy pattogó kis versszak abból a költeményből, amelyet a 
lovag-poéta a szakítás szomorú alkalmával szerzett. Az ónémet szöveget 
Tieck modernizálta. 


Mich reut, dass ich meine Jahr (Bánom már, hogy sok évemet 
Habe verdummet also gar Ilyen ostobán éltem meg 

Um ein Weib, Egy nőt lesve, 

Die mir nimmer einen Tag Ki egyetlen napot sem 
Völliglich vergelten mag, Adhat nekem teljesen, 

Da ihr Leib Mert a teste 

Und ihr Muth És a kedve 

Nun nicht ist wie erst so gut, Már nem oly jó, mint régente, 
Da sie mich Hogy lángolva 


Bracht" an sich. Lettem foglya.) 


